
KELIONIŲ 
VAIZDAI 


GALICIJOJE 


ŽALGIRIO MŪšIO 
500 METŲ SUKAKTIS 


Iš Žalgirio mūšio 500 metų sukakties lenkai pasidarė savo 
„tautos šventę“ Krokuvoje. Minių minios svečių suvažiavo iš 
visų kraštų. Lenkų nuotaika buvo pakilusi į didžiausius pat- 
riotizmo aukštumus. Iškilmių surengėjų mokėta labai suma- 
niai tą nuotaiką panaudoti. Pagaliau nė gamta nesutrikdė šven- 
tės iškilmingumo: dangus nors ir buvo pastaraisiais laikais 
visas dienas apsiniaukęs, debesuotas, tačiau per pačias iškil- 
mes nelijo. 

Svečių suvažiavo kelios dešimtys tūkstančių: pačių lenkų 
iš Austrijos Galicijos, iš Rusijos Kongresovkos!, iš Vokios Poz- 
naniaus, iš Amerikos ir iš kitų svetimųjų kraštų. Svetimtaučių 
buvo gausinga vengrų delegacija, jie visados dėdavosi lenkų 
draugais, o lenkai iš to net patarlę susidarė: „Polak, Węgier — 
dwaj bratanki“?; buvo čekų delegac i, o mažesniųjų slavų tau- 
tų: slovakų, chorvatų ir kt., bent atstovai. Atvyko ir keletas 
rusų, lenkai jų nesikvietė, nors Maskvos slavų kultūros drau- 
gija pati pasipiršusi. Sako, Austrijos vyriausybė nenorėjusi, kad 
Krokuvos iškilmėse dalyvautų rusai, nes ji labai vengianti 
pažangiųjų rusų: jie, lankydami kaimynę Galiciją, galį jos lenkų 
simpatijas pakreipti Rusijos link. Jos tatai įkvėpimu Krokuvos 
miesto burmistras d-ras Leo?, pataikaudamas Vienai, nė neat- 
sakęs maskviečiams. Lenkų visuomenė, sako, labai papykusi 


.9. 


už tai ant d-ro Leo. Vis dėlto keletas rusų, žinomų lenkų drau- 
gų, rusų lenkų taikintojų, iškilmėn atvyko: du Valstybės dūmos 
atstovai Rodičevas ir Stachovičius ir mokslavyris, publicistas 
prof. Pogodinas*. 

Privažiavo anglų ir prancūzų laikraštininkų ir atskirų žmo- 
nių; vieni dėjosi lenkų draugais, kiti tik įspūdžių ieškojo. 

Privažiavus tiekai žmonių, žinoma, viskas pabrango, -butai 
ir maistas, tai krokuviečiai, be smagaus iškilmingo reginio, dar 
gerokai gavo ir sau į kišenę. 

Liepos 2 (15) d. jau iš pat ryto pradėjo žmonės slinkti mi- 
niomis su vėliavomis, dainuodami dainas, tyčia pro senuosius 
Florijono vartus į aikštę, kur marškomis apdengtas stovėjo 
Jogailai paminklas, - mūsų tautiečiui karaliui mūsų tautiečio 
Antano Vivulskio kūrinys. 

Kimšte prisikimšus žmonių aplink paminklą, pirmas pra- 
bilo Galicijos seimo maršalas grafas Badeni. Jisai kalbėjo apie 
galingą lenkų praeitį ir apie jų vargą dabar, šaukė visus vie- 
nybėn, kuria net Žalgirio mūšis buvo laimėtas. Badeniui pabai- 
gus kalbėti, nukrito marškos nuo paminklo. Paminklas tikrai 
gražus, pavykęs skulptoriui. Jis lygus trijų aukštų namui. Da- 
bar pakilo kalbėti garsus lenkų muzikas Paderevskis (irgi mūsų 
tautietis Poderys)", savo talentu susirinkęs milijonus. Jisai tatai 
lenkų tautai dovanojo šitą paminklą, atsiėjusį jam pusę mili- 
jono Austrijos kronų. Paderevskis kalbėjo, šitas paminklas esąs 
meilės, ne neapykantos darbas, jis visados atminsiąs žiūrin- 
tiems lenkų tautos garbę. Pabaigęs kalbėti, Paderevskis parodė 
paminklo kūrėją -jaunutį, silpnutį dailininką Vivulskį ir viešai 
pabučiavo jį kakton. Tai padarė didelį įspūdį minioms; minios 
ilgai trukšmavo, sveikindamos, pagerbdamos ir dėkodamos 
aukotojui Paderevskiui ir jo valios vykintojui Vivulskiui. Dabar 
jau bus už ką abudu pasisavinti. 

Paskutinį žodį iškilmių programa skyrė burmistrui Leo. 
Šalta jo kalba, lyg nenoromis, nepadarė įspūdžio ir, priešingai 
jo norui, sako prof. Pogodinas „Birževyje Vedomostyse““, davė 
minioms progos pamanifestuoti... rusams svečiams. Minios ne- 
siskirstė; jos reikalavo, kad ir rusai svečiai pakalbėtų. Rodi- 

čevas ir Stachovičius, nemokėdami lenkiškai, nenorėjo nė pra- 
sitarti. Tad apsiėmė tarti prof. Pogodinas: jis mokėjo lenkiškai. 
Jis gavo padėkoti lenkams už tokį karštai draugišką jų sutikimą 
ir pateisino Rodičevą. Minia pareikalavo, kad kalbėtų rusiškai. 
Rodičevas kalbėjo apie teisybę; ji vienoda turinti būti taip 
rusams, taip lenkams. Paskui minia pašaukė ir Stachovičių, 
kad ir jis rusiškai pakalbėtų. Jis išpažino savo meilę lenkams, 
o minia visiems trims rusams padarė didžiausią manifestaciją. 

Paminklas Žalgirio mūšio laimėjimui atminti pastatytas ne 
vyriausiam Žalgirio mūšio kariuomenių vadui Didžiajam Lie- 
tuvos Kunigaikščiui Vytautui Aleksandrui, bet Lenkų kara- 
liui Jogailai Vladislovui, kurs tame mūšyje visai nedalyvavo, 
laikės iš tolo. Ant granitinio postamento stovi Jogaila, raitas 
pasakiškai tvirtu žirgu. Ant galvos jam (Jogailai, ne žirgui) 
karaliaus vainikas, rankoje žemyn nuleistas kalavijas. 

Kiek žemiau iš keturių pusių stovi keturios grupės. Prie- 
šakinėje grupėje jau ir mūsų Vytautas. Ant kardo abiem ran- 
kom atsirėmęs, šisai Didysis mūšio vadas žiūri susimąstęs, 
nebejinirtęs į paristą po kojų nebegyvą kryžiuotį, Ordino mist- 
rą; iš dešinio šono du lenkų riteriu žiūri į Jogailą - laimėtoją, 
sveikindami jį; kairiame šone bekelnis lietuvis ir nugalėtas 
kryžiuotis kareivis, lietuvis viena ranka laiko iš kryžiuočio 
atimtą vėliavą, antra trimitą. Ketvirtame šone lenkų valstiečių 
grupė. 

Paminklas pažymėtas kategoriškai „Grunwald“ „1410-1910“. 
„Praojcom na chwalę - Braciom na otuchę“ (bočiams pagerbti — 
broliams padrąsinti). 

Antrą dieną, liepos 3 (16) svečiams parodė Krokuvos seny- 
bes. Miesto teatruose ir soduose vaidino tam tikrus veikalus 
liaudžiai, Visos sankrovos buvo uždaros, kaip ir pirmą dieną. 
Namai papuošti žolynais, vėliavomis ir lempikėmis. 

Trečioji diena, liepos 4 (17), sekmadienis buvo lygiai iškil- 
minga. Tą dieną buvo surengta didelė tautinė procesija iš pa- 
krokuvio laukų - blonių Vavelio pilin. Jau prieš 7 val. ryto 
pradėjo plaukti minios žmonių į blonius, ir 8 val. visas didelis 
laukas rodės tartum gyva jūra. Tankiai plevėsavo tautinių 

lenkų varsų vėliavos, taip pat visokių cechų ir draugijų. Čiagi 
susirinko ir tariamojo sporto, gimnastikos draugija „Sakalai““, 
iš tikrųjų kariška jaunimo ir visų vyrų organizacija. Jų buvo 
apie 9 000. Lenkai kaimiečiai tautiškais rūbais, raiti (bandę- 
rijomis*) išsirikiavo per pusę kilometro. Be visa to, tūkstančiai 
kaimiečių vyrų ir moterų tautiniais rūbais. Iš viso, sako, buvę 
Krokuvos iškilmėse apie 100 tūkstančių žmonių. 

Sakalams pagiedojus senovinę giesmę „Bogarodzica““ ir pra- 
bilus žinomam patriotui vyskupui Bandurskiui““, visi patraukė 
miestan. Pirmiausia jojo kaimiečių banderijos, už jų ėjo ugnia- 
gesių draugijos ir sakalai savo uniformoje. Paskui mokiniai, 
amatninkų jaunimas, kaimiečiai, draugijos, mokytojai, gele- 
žinkelių valdininkai, literatoriai, artistai, Amerikos lenkai ir 
iš kitur. Pagaliau Galicijos miestų atstovai, Dailės akademijos, 
universiteto, Mokslo Akademijos nariai, dvasiškiai, Austrijos 
parlamento ir Seimo lenkai atstovai, Krokuvos amatninkų 
cechai, Krokuvos miesto taryba, galop Krokuvos ugniagesiai. 

Pakeliui dar kalbėjo vyskupas Bandurskis iš vienų namų 
balkono. Iš visų namų bėrė gėles. Procesija truko nuo 10 val. 
ryto iki 3 val. popiet. Kelių tūkstančių socialistų minia buvo 
bandžiusi sutrukdyti ėjimą, išskleidė raudoną vėliavą, ėmė 
dainuoti revoliucinę lenkų dainą: „O, czešč wam, panowie 
magnaci“!!. Tačiau tasai jų išsišokimas visuotinės iškilmių 
tvarkos ir nuotaikos nepagadino. Vavelio katedroje ant Jogailos 
karsto sudėta apie 100 vainikų. 

Paskui sakalai rodė ką moką: darė kareivių gimnastikos 
mankštymus. Čia pirmą kartą pasirodė ir Rusijos lenkų sakalai. 

Apie dosnią kunigaikščių Eugenijaus ir Karolio Liubomirs- 
kių dovaną Krokuvos universitetui įsteigti lietuvių istorijos ir 
literatūros katedrai Žalgirio sukaktuvių proga jau esame pa- 
minėję „Vilties“ 76 nr.!? Dabar, laikraščiai rašo, tretysis Liubo- 
mirskis Jurgis pridėjęs savo 25 000 kronų Žalgirio dovanoms. 

Taip lenkai mokėjo švęsti Žalgirio sukaktį! 

TIŠKU PIŠKU! 


Dar toli buvo vadinamosios Žalgirio šventės Krokuvoje, o 
jau buvo aišku lietuvių visuomenę tose šventėse nedalyvau- 
siant. Žinote iš „Vilties“ 73 nr.8, jog taip ir atsitiko. Todėl visai 
nesitikėjau pateksiąs į tas iškilmes. Bet siunčiamas nuvažiavau. 
Aplankiau vakarų (lenkų) Galicijos sostapilę Krokuvą, pasi- 
stengiau susipažinti su žymesniais lenkais. Tuo pačiu žygiu 
jau vertėjo aplankyti ir rytų (rusinų)!* Galicijos sostapilė Lvo- 
vas (Lembergas) ir susipažinti su žymesniais rusinais. Iki šiol 
kiti darbai neleido man pasidalyti su gerbiamaisiais „Vilties“ 
skaitytojais tuo, ką esu matęs, ko prityręs, ko pramokęs. Apie 
tuos dalykus dar neesu išsitaręs, sakau, nė vieno žodelio lietu- 
vių laikraščiuose. Vien tik Lvove beviešėdamas ir rusinų pra- 
šomas, greituoju sumečiau keletą įspūdžių, išsivežtų iš Kroku- 
vos; jie pateko į didįjį rusinų laikraštį „Dilo“!>, 158 nr. Man nė 
nesisapnavo, kad maža reiškiąs mano asmuo, juoba tas straips- 
nelis sukels lenkų laikraštijoje ir net visuomenėje tiek trukšmo, 
kiek dabar matome. Į lietuvių laikraščius tuojau atplūdo karštai 
rašytų laiškų - persergėjimų, plūdimų, šaukimų pasiteisinti. 
Lvovo „Gazeta Narodowa“, „Przegląd“, Varšuvos —- „Kurjer 
Warszawski“ 202 nr. „Stowo“ 333 nr. (n. wiecz.)!* „Dzien. 
Powsz.“", Vilniaus „Goniec Codzienny“ 101 nr., „Kurjer Li- 
tewski“ 159 nr., neminint kitų, nepasigailėjo laiko, rašalo ir 
popieriaus ir apdovanojo mane didokais straipsniais. Ir ko ten 
man neprikišta! Ir Lenkijos neapykanta, ir siaura doktrina, ir 
mužikų tauta, kaipo idealas, paprotys žiūrėti į pasaulį pro 
mužikų akinius, pradėjimą gyventi nuo šios dienos ir nuo mu- 
žikų, atmetant istoriją, ir broliavimąsi su haidamakais“, t. ir 
t., t. dr t. 

Visa tai verčia mane pradėti savo raštus apie Galiciją nuo 
pakartojimo to straipsnelio, išspausdinto „Diloje“, idant skai- 
tytojai, kurie neseka rusinų literatūros, galėtų spręsti, kiek 
lenkų laikraščių įnirtimas yra pamatuotas. Nebuvau ketinęs 
pasikartoti, juoba savo asmeniu badyti skaitytojams akis, bet 
ką gi padarysi, kad kiti, kuriems tai tinka, dideliu pamėgimu 

bado manim visiems „litvomanams“ akis, kaip kad visus dary- 
dami atsakomus už mano pasielgimą. Tadgi ir turi žinoti patys 
„litvomanai“ visas mano kaltybes. Vieną tad pasisakysiu pats, 
kitas pakartosiu iš lenkų laikraščių. 


IŠ KROKUVOS ĮSPŪDŽIŲ 


Šią vasarą Rytų Europa matė tris tautines iškilmes: igau- 
nių (estų) dainininkų Revelyje??, latvių dainininkų Rygoje ir 
Žalgirio iškilmę Krokuvoje. Mačius arba skaičius apie jas, su- 
lyginimas pats ateina. į 

Dainininkų šventės latvių ir igaunių kraštuose esti maždaug 
kas dešimtis metų. Tada susirenka po kelias dešimtis tūks- 
tančių žmonių. Po keliolika tūkstančių dainininkų stoja ant 
milžiniškų scenų milžiniškais chorais dainininkų ar muzikų. 
Geriausi muzikai kompozitoriai, dirigentai, konservatorijų 
profesoriai suvažiuoja iš visų pasaulio kraštų prisiimti ne bet 
kokio uždavinio —- valdyti tuos chorus. Geriausi kalbėtojai 
atvyksta prie puotų stalų, kur tūkstančiai vienataučių susėda, 
pastiprinti tautiškos jų dvasios ir pasakyti jiems: „Sveiki, bro- 
liai! Žinokite, jog jūsų inteligentijos žiedai, nors likimo nu- 
blokšti už tūkstančių varstų nuo bendros mūsų tėvynės, dvasia 
visados jungiasi su jumis, naudojasi kiekviena proga atnaujinti 
su jumis santykius ir patiems atsigauti dvasią. Žinokite, kiek- 
vienas sumanymas laimingųjų, nes savo krašte pasiliekančių 
brolių, visados atsilieps mūsų širdyse ir atriš mūsų kišenes“. 
Tautiečiai neploja katučių iš džiaugsmo, nešūkauja, nesistebi 
ir negiria, bet paprastai, širdingai atsako: „Sveiki, sveiki!“ Ir 
teisinga: nedaroma demonstracijų, nesakoma garsių kompli- 
mentų tada, kada kas eina tiesiąją savo pareigą, kada į gimtąjį 
kraštą sugrįžta ilgai nebebuvęs tikrasai brolis. Tai viena charak- 
teringa tų švenčių žymė. 

Daugiau, pažymėtina ir tai, jog šitos mažos tautos, vos tetu- 
rinčios po 1-1 1/, milijono žmonių, būdamos biurokratiškosios 

valdžios junge, nė kiek nesirūpina, kad jų šventės įgytų bent 
šešėlį demonstracijos. Pavykus gauti leidimą susirinkti ir pa- 
rodyti dešimties metų darbo vaisius meno srityje, tuo menu 
visi ir persiima. Štai vienas iš daugybės pavyzdžių tų tautų 
subrendimo ir ištvermės. Igauniai per paskutinę savo šventę 
ketino padėti kertinį akmenį savo tautiškojo teatro Revelyje 
(vieną teatrą jau turi Dorpate?, ir tai ne bet kokį architektūros 
meno kūrinį). Rusų administracija paskutinę valandą pareika- 
lavo, kad visos kalbos būtų pasakytos rusiškai. Kelių dešimtų 
tūkstančių minia jau stovėjo aikštėje, kalbėtojai buvo prisiren- 
gę igauniškai. Buvo galima laukti, jog tie reikalavimai bus kaip 
kibirkštis į paraką, jog minia sprogs. Bet nieko tokio neatsitiko. 
„Tai reiškia, dar negalime padėti kertinio akmens“ - tarė igau- 
niai ir išsiskirstė. Ši rami demonstracija labiau užimponavo 
visokiems provokatoriams neg kokie maištai ir šauksmai. 

Daugiau, šios tautos, seniausios amžiumi, yra jaunos dva- 
sia; tai ne praeities tautos, tik ateities, nes į kultūrinį gyvenimą 
tik ką pašauktos. Gal kada persigyvens, gal per daug ir išsi- 
gims, išlepusios kultūroje, bet dabar šitos grynų sodiečių tautos 
turi savyje milžinišką pajėgą, kuri lengva panaudoti visų dva- 
sios šakų progresui. Niekas labiau nestebina kaip tokia tautos 
sąstata: liaudis pakirdusi, apsišvietusi, supratusi, kas ji yra, 
kokios jos teisės ir pajėgos. Ypatingais rūšimis ir dažais apda- 
rais rodos lyg aguonų daržas. Čia pat eina inteligentai juodais 
rūbais, baltais kaklaraiščiais. Nors jų tūkstančiai, niekas mi- 
nioje nesistebi, nė jų nestebina kitaip atrodą kaimiečiai, nes ir 
tie inteligentai nenutolę nuo jų - juk tai jų sūnūs ir draugai. 
Tai matydamas, matai latvių ir igaunių visuomenę. 

Taip rodosi lietuviai, kai jiems atsitinka susirinkti didesniu 
būriu. Taip, manau, turi rodytis ir rusinai. 

Visai ką kita matei per Krokuvos šventę. Iš viršaus lyg tas 
pat, tokia pat tūkstančių minia. Bet kaipgi kitokia dvasia! Visų 
pirma matai kiekvieną savyje užsivėrusį, į šventę eina lyg iš 
laikinos mados. Jokio dvasios pagavimo. Kalbos šaltos ir apie 
visai pašalinius dalykus. Jokio pasigardžiavimo. Puikybės 
išpūsti, neprieinami, lyg labiau dabodami savo rūbų, skrybėlių, 

nepaliečiamybės užimtos savo sėdynės ir nedidelių savo ge- 
rumų. Tesimato savimylė. Veidai reiškia ne brolybę, bet lyg 
nustebimą: „Žiūrėkite, ir šis čia! Nesitikėjome“... 

Prasideda visuotinė eisena. Minios seka ją akimis, ir ką gi 
mato? Ponus ir tik ponus. Tik tuos, kurie ištesi pasidaryti sau 
malonumą pavažiuoti į tolimesnį miestą. Ar tai vadinasi visuo- 
menė, visa tauta? Jei lenkų visuomenė ketina ir toliau pasilikti 
aristokratiška, tai taip. Bet tuomet galėtume lenkus pavadinti 
praeities, na, dabarties tauta, bet nesinori tikėti, jog būtų atei- 
ties tauta — išsigimusiuose savo sluoksniuose. Ką sveikina 
žiūrėtojai? Ar tą didį surinktinį kūną, tą dvasios rinkinį? Visai 
ne! Garsiausi šauksmai išsiveržia, tik pamačius kokius keis- 
čiau, tiesa, puikiai, apsitaisiusius bajorus arba iš tolimesnio 
krašto atvykusius. Jei tai tikrai tautos šventė, tai kam tie šauks- 
mai ir perdėjimai sveikinant? Nelenkas, žmogus kitos psi- 
chikos, tiesiog negali suprasti šio trukšmingo ir perdėto gyrimo 
brolių, kurie iš tautiškos pareigos turėjo būti drauge su bendra 
šeimyna. Norisi kiek paabejoti, begu tik šisai paviršutinis, per 
daug trukšmingas laikinas džiaugsmo išreiškimas, matant savo 
brolius, sutinka su tokiuo pat vidaus džiaugsmu. Prisimena 
tradicinė lenkiškų iškilmių scenerija: cum strepitu et clamore 
(su trukšmu ir šauksmu). 

Bet tikrai juokingą būdą įgydavo džiaugsmo pareiškimai, 
matant dažytas sermėgas tam tikslui atgabentų būrelių muži- 
kų. Žuvo nabagai toje „ponų“ minioje. Kaip jie jautėsi, nemoku 
pasakyti. Gal tikrai buvo persiėmę vaidinama role komedijoje 
„Broliavimosi ponų su liaudimi“. Tą valandą gal būti. Bet 
vėliau turės susiprasti, sulyginti kasdienius santykius su vi- 
siška stoka jungės „viršų su apačiomis“. Tuomet supras, jog 
mužikai kai kada tereikalingi ponams dekoracijai, vien dėl to, 
kad turi varsotas sermėgas, tereikalingi daugiau poezijoje kaip 
gyvenime ir politikos darbe. Ne! Krokuvoje nesimatė visos 
lenkų tautos! Tame „Dilo“ korespondentas kiek tiek apsiriko. 

Bandymai priduoti Žalgirio šventei demonstracijos charak- 
terį, galima pasakyti, visai nepasisekė. Tiesa, iškilmės vadai 
kartkartėmis mėgino užtraukti vieną antrą tautos himną, net 


16 - 


ir bažnyčioje, bet minia silpnai teatsiliepė, neįsikarščiavo, neiš- 
liejo jausmo galinga bendra giesme. Tegiedojo mažas būrelis, 
veikiai nutildamas. 

Krokuvos iškilmės testebino viršutine išvaizda, gausingu- 
mu susirinkusiųjų, paminklo atidengimu. Dvasia - nestebino. 


KAS LENKAMS NEPATIKO? 


Šitas žiupsnelis asmeniškų mano įspūdžių negalėjo lenkams 
patikti, nes darė šiokį tokį disonansą ištisame chore vienų 
pagyrimų. Rašydamas lietuviams, ir aš pradėjau nuo gerųjų 
pusių, kurių visai nemaniau nerasti. (Dabar apie tai teks vėliau 
kalbėti.) Bet rusinai jų aprašymų jau buvo turėję gana. 

Štai kaip lenkai išreiškė savo nepasitenkinimą. 

„Kurjer Warszawski“ jau minėtame numeryje ir kiti laik- 
raščiai pakartoja „Gazetos Narodowos“ straipsnį „Litwin o 
Grunwaldzie“: 

„Iš Krokuvos iškilmių atvažiavo į Lvovą kunigas Juozas 
Tumas iš Vilniaus, redaktorius tenai leidžiamo, lenkams ne- 
prietelingo (?) lietuvių organo „Viltis“. Kun. Tumas, žinoma, 
nuvyko po rusinų sparnais, jausdamasis susibroliavusiu su 
jais Lenkijos neapykanta (?). Ba! net paskelbė ukrainų „Dilo- 
je“ lyg išpažintį iš savo įspūdžių, gautų per Žalgirio iškilmes 
Krokuvoje. Niekas (?) jam ten nepatiko... griebiasi išreikšti sa- 
vo nuomonę, žiūrėdamas pro akinius siauros savo doktrinos. 
Kun. Tumo idealas, kaip išpažįsta pradžioje savo straipsnio, 
yra „Narėd chiopėw“Z. Kun. Tumą, papratusį žiūrėti į pasau- 
lį pro mužikiškus akinius, žeidė minios juodarūbių... Taip 
pat nesistebėsime, jog kun. T. buvo nejauku Krokuvoje, nes 
ten viešpatavo istoriškoji atmosfera... Tiesiog visas suvažiavi- 
mas Krokuvoje rodėsi jam per mažai mužikiškas. Nes ir kas gi 
yra visa litvomanybė, kaip ne paniekinimas istorijos visos gra- 
žios veikimo praeities tam tikslui, kad pradėjus tautos gyveni- 
mą nuo šios dienos ir nuo mužiko? Maždaug tas pat yra ir 

ukrainofilybė. Todėl nėra ko stebėtis, jog jis Lvove kreipėsi į 
ukrainus, o šieji iškėlė jam banketą, per kurį gėrė jo sveikatą: 
ukrainų partijos vadas profesorius Hruševskis22, parlamento 
atstovų klubo pirmininkas Wost-Levickis ir kt. Padavė sau 
rankas jagėlonų idėjos priešai iš dviejų šonų istoriškosios Lietu- 
vos. Kun. Tumas, išėjęs iš restauracijos, kur gėrė už brolybę 
lietuvių su haidamakais (!), užklupo paminklą Adomo Micke- 
vičiaus, kurs taip pat buvo lietuvis, bet su Hruševskiu tikrai 
nebūtų broliavesis“. 

Laikraščiai, tą patį pakartodami, prideda savo komentarus. 
Skyrium į visa tai atsakinėti neketinu, atskiras dalis betgi pa- 
minėsiu vėliau tam tikrose vietose. 


KAIP NUVAŽIAVAU 


Bebuvo 9 dienos iki „Žalgirio iškilmių“ Krokuvoje, kai lietu- 
vių laikraščių redakcijos, draugijos ir kai kurie žymesnieji 
veikėjai gavo komiteto pakvietimą. Apie sutaisymą deputa- 
cijos, kad ir būtų buvę nutarta dalyvauti „lenkų tautos šven- 
tėje“, nebuvo ko nė kalbėti. Sutarta atsakyti raštais ir telegra- 
momis, o patiems pasitenkinti išsiuntus korespondentą. Jo 
pareiga šiuo sykiu turėjo būti nepaprastų žinelių surinkimas 
ir jų aprašymas, dėl to vieno nevertėjo pinigų leisti: tų žinių 
užtektinai turėjo būti visuose laikraščiuose, o viršutinė išvaiz- 
da svetimos tautos iškilmių ne taip jau vėl svarbi lietuviams, 
kad reikėtų ant tų pėdų viską pranešti, - lietuviai iš savo 
korespondento reikalavo, kad jisai rūpintųsi daugiau lenkus 
painformuoti, jei susidomėtų Lietuva ir jos atsisakymu nuo 
dalyvavimo. Lietuviai tikėjosi, per tas iškilmes „pod znakiem 
Orla i Pogoni“3 nebūsiant galima išvengti nepasvarsčius, taip 
sakant, vidaus ligų, gražiai parodant neva sveikąjį viršų. Tikė- 
josi toje „lenkų tautos šventėje“ būsiant ne tiktai visus žy- 
miuosius jų visuomenės veikėjus, taip iš pačios Lenkijos, taip 
ypačiai iš kaimynų, su ja kitąkart susibendravusių kraštų. 

Šiems pastariesiems ypačiai reikėjo būti iškilmėse, kurios kam 
gi kitam buvo taisomos, jei ne lenkų dvasiai atgaivinti, jei ne 
arčiau sumegzti ryšiams tarp visų veikėjų ir šalininkų Lenkijos 
atgijimo idėjos; „kresowcy“ juk, anot lenkų publicisto B. L., 
paties Dievo laikomi „Lenkijos pakraščiuose“ (suprask: Lietu- 
voje, Gudijoje, Ukrainoje), idant čia gintų lenkystės reikalus. 
Nieko panašu nebuvo: nei lenkai interesavosi tarptautiniais 
buvusios respublikos klausimais, nei „kresowcy“ neatvyko to- 
kiame skaičiuje, kokio tikėtasi, o žymesniųjų veikėjų skaičius, 
ypač pačių žymiųjų, kurių lenkų visuomenė tikrai klauso, buvo 
labai toli nepilnas. Taip tad pirmučiausias lietuvio korespon- 
dento uždavinys pasiliko neįvykintas. Šis tas padaryta priva- 
tiškai, bet apie tai iš eilės. Pradėkime aprašinėti kelionę nuo 
pat pradžios. 

Nepigu buvo apgalėti visos kliūtys, panorėjus ūmai gauti 
užsienio pasą, juoba kunigui, kurį į užsienius teišleidžia pati 
ministerija. Kliūtys tačiau buvo apgalėtos - pasas gautas, ir bir- 
želio 29 d. popiet išvažiavau, taip apsiskaitęs, kad visą dieną 
prieš iškilmes turėčiau liuosą susipažinti su tvarka ir žmonėmis. 

Vagonai tušti. Kraštas šiapus ir anapus Varšuvos vienodai 
lygus. Nepakenčiamas nuobodis. Nusibodus skaityti, imi tirti 
apylinkę; nusibodus dairytis, vėl imi skaityti ar galvoti apie 
giriamąją lenkų kultūrą ir ieškoti jos įrodymų. Sunku jų pri- 
rinkti, teprisižiūrint iš vagono langų. Bentgi kas matosi iš 
traukinio, ne per gerai liudija apie tą kultūrą. Javai, tiesa, geri, 
ypač anapus Varšuvos, nors žemės lengvos. Bet žemės arba 
plačių dvarų užimtos, ar siaurais rėžiais suskaldytos. Tebe- 
simato ir tokių dyvų, kurių daugumas lietuvių nebežino - 
pjautuvai. Net dvaro laukuose, mačiau, vieną barą varo pjo- 
vėjai su dalgiais, kitą barą - apie dešimtį bobų su pjautuvais. 
Neiškenčiau nenustebęs. 

- Tai, proszę pana, kūliams krėsti, - atsakė lyg susigėdęs, 
matyt, turtingas dvarininkas, kurs visą laiką nepakenčiamai 
žiovavo ir tiesiog kentė, nesurasdamas rankom vietos. 

- Krečiama ir iš dalginių pėdų... - įtariau. 

- Užtat mažiau gaunama, - atkirto. 

Taip ir kauniškiai samprotaudavo, bet... prieš dvidešimtį 
ir daugiau metų. Grįždamas per Voluiniaus žemę Lydos link, 
išgirdau dar vieną senove apipelėjusį įrodymą, jog gerai pjau- 
tuvais pjauti: dalgių rugiena, girdi, esti nelygi... Per trisdešim- 
tis valandų dairymosi pro langus nemačiau nė vienos laukė 
dirbančios ūkio mašinos, o buvo tai rugiapjūtė ir kartu šie- 
napjūtė, dar daugybė gražaus šieno plūduravo patvinusiose 
lankose. 

Įdomu buvo patirti, kaip smulkieji lenkų ūkininkai gyvena. 
Prieš dešimtį metų Kauno gub. dvarininkai buvo suskatę iš 
Lenkijos kviestis darbininkus. Darbininkai jie pasirodė menki, 
netikę ir nesveiki, o pilni pretenzijų. 

— U nas, prosę ojca, chaty biate i chleb biaty!?* - skundėsi 
man K. dvaro mozūrai, apgyvendinti puikiame, ertame ir aukš- 
tame kumetyne. 

Na, maniau sau, kokias gi jūs beturite pirkias (gryčias), kad 
šita, kurion pro langą, anot to, galima įvažiuoti, nepatinka? 
Patyriau dabar pasigyrimą baltumu tebuvus teisingą, nes jų 
gyvenimai ne pirkios, tik pirkelės, kokiose pas mus tegyvena 
pilni bežemiai. Lenko ūkininko kolonijėlė liūdna rodos, dau- 
giausia tik iš dviejų mažutyčių trobesėlių: pirkelės vienu galu, 
sienose po vieną mažutytį langeliuką ir daržinėlės. 

— Kurgi laidarai, svirnai, klojimai, pirtys? - klausiu kelionės 
draugų. 

- O kąjis dės ten? - nustebo. - Karvė, arklys... Grūdai ku- 
biluose, pašaro tiek pat. Iš keleto margų ne dievai žino kiek 
tegausi... 

Iš kur tad randasi „balta duona“, taip ir iki šiol nežinau. 

Trobesėlių stogai negražiai šiaudais dengti žemyn varpo- 
mis, nelygiais ruožais. Tik į pat Austrijos pasienį pradeda rastis 
mūrinių namelių, molio dengtukais klotų, nes ten daugybė 
kalkinių akmenų iškasama. Ten gražu. Bet iš viso sodiečiai, 
matyt, kaip senovėje tebėra dideliame varge šalip plačiųjų 
dvarų. Kažin kaip ir gyventų, kad ne akmeninio anglio kasyk- 
los, kur žmonės randa neblogo uždarbio. Milžiniški anglių 
traukiniai viens paskui kitą traukia pro šalį. 

Štai Granicos muitinė. Pasportai rusų žandarų patikrinti. 
Austrijos traukinys perveža į savo muitinę — Ščakove. Revizija 
menka —bet tik tabako nesivežtumei. Kitas traukinys nuveža į 
Trzebinės stotį ir tik trečias, iš Vienos miesto keliaująs, teper- 
meta tavę į Krokuvą. Įkyrus tai perėjimas per sieną. 

Galicijos sodiečiai dar menkiau pasiturį, dar mažiau žemės 
turį, o visokio uždo nesulyginamai daugiau. 

- Bepigu Rusijoje! - pavydėdami kalba. O ką jie bepasaky- 
tų, Kauno ir Suvalkų Lietuvą pamatę? Lietuviui nebegera ir 
tokioje tėvynėje. Tegul tad pavažiuoja į šiuos kraštus, tai pa- 
matys, kaip atrodo tikras skurdas. Gal tada nebeieškos svetimų 
dievų. Ale tiek to. 

Štai ir Krokuva. „Sakalai“ — gimnastikos draugija - eile 
sustoję per visą peroną, svečių laukia. 

- Tamstos duodate patarimų? — klausiu. 

— Ne, tai daro komitetninkai. 

— Kaip jie pažinti? 

- Ačiū! 

— Tamstos duodate patarimų? — vėl klausiu, nutvėręs tokį 
jaunikaitį. 

— Ne! Tai kontoras. 

— Kame gi jis? 

— Anapus vagzolo. Sek tamsta. 

- Ačiū. 

Prieiname prie lentų būdelės parašu „Informacijų komi- 
tetas“. 

- Tamstos duodate patarimų korespondentams? 

— Ne! Tai spaudos biuras. Mes tik butus rekomenduojame 
šiaip jau svečiams. 

- Kame gi tas biuras? 

Niekas nežino. Ilgai pasitarę, nusprendžia, jog tai turi būti 
redakcijoje „Gilos Narodu““. 

- Ačiū! 

Važiuoju į „Gtos Narodu“. Lyja ir žvarbu. Radome. Kam- 
baryje sėdi ponaitis ir rašo. 

— Tamstos duodate patarimus korespondentams? 

- Ne! Tai redakcija, o čia spaustuvė. Prašome aukščiau. 

— Ačiū! 

Aukščiau visur tuščia ir uždarinėta. Betgi išsikviečiu ka- 
žin ką. 

— „Glos Narodu“ spaudos biuras? 

— Ne! 

— Tai kame gi galop? 

- Tai turbūt redakcijoje „Naujosios Reformos“. 

- Ačiū! 

10 valanda vakaro. Privargau kelionėje ir šioje kalvarijoje. 
Suradome. 

- Čia spaudos biuras? Esu toks ir toks, atvažiavau tokiais 
tai tikslais. Naudokitės manimi, kaip tinkama, nes aš vienatinis 
tos rūšies korespondentas ir tyčia atvykau anksčiau. 

Nustebimas. 

- Biuras čia. Bet jau nieko tamstai nebegalime patarnauti: 
kas dykai, viskas išdalyta... 

- Aš ir nereikalauju dykai: kronų nepristigsiu. Tik kur ko 
ieškoti? Galop ir tai rytoj surasiu. Bet be buto adreso neinu iš 
čia, nes jau gana tos baladonės... 

Gaunu adresą. Dar bilietą įeiti į rytykštį rautą, kurį plunks- 
nos darbininkams daro „Kolo artystyczno-literackie i klub 
prawnikėw“*“. Daugiau nieko, nei ženklelio, kurie buvo ir 
paskui dalijami: jis davė teisę visur įeiti. 

Gerokai nuluptas vežėjo, per minią ištvirkusių gatvės vai- 
kų, - tikrų Rymo lazzaronų, - kuriuos vežėjas nuolat botagu 
šveitė, įsigabenau į pačią padangę, į akademikų gyvenimus 
prie Batoro gatvės. Ketvirtame aukšte 5 kronos už vieną lovą. 
Lovų kambaryje trys, bet dar neužimtos. Seka namsargis, senai 
jau mieste tarnaująs, daug žinąs, bet kalbą sodietišką tebepa- 
silaikęs. Prašau laikraščių. 

— O kokių? - klausia. - Nes, matai, yra čia „Cas“? — to gazeta 
slechetna (szlechecka, aristokratų), „Nowa Riforma“28 — to zy- 
dowska, „Nowiny“?? - to dobra, o „Glos Narodu“ - to najlepsa, 
bo broni nas“... (suprask, liaudį nuo žydų). O ponas iš kur? 

- Iš Lietuvos! Ar žinai kur ir kas tai yra Lietuva? 

Valanda svyravimo. Tiesaus atsakymo nėra. 

- Anais metais, - sako atsiminęs, - pas mus „stovėjo“ vienas 
ponas iš Lietuvos - z PiAscyzny... 

- Na, tiek to. Taigi iš Lietuvos buvo ir karalius Jogaila, 
kuriam štai statote paminklą. Ar žinai ką nors apie Jogailą ir 
ką jis padarė? 

— My znamy jeno biedę i drozyznę... Wigcej nic?'... - nukirto, 
ranka pamojęs be vilties. 

Ta „drozyzna“ labai charakteringa visoje Galicijoje: ji ne- 
girdėta kitur, tikra nelaimė neturčiams. Ir prisipažinimas cha- 
rakteringas. Nuo 1886 metų viduryje miesto — „pliantose“?? 
stovi Jogaila su Jadvyga ir parašas: „Na pamiątkę 500 rocznicy 
unii Polski z Litwą“?, visi metai, kaip statomas antras milži- 
niškas paminklas Jogailai, - o tasai vikras ir daug ko girdėjęs 
vyras, net mokąs aptarti laikraščius, nežino, kam čia rengiamos 
iškilmės ir ko čia svietas plaukia. 

Negudrus paliudijimas Krokuvai! 

Liepos 1 diena praeina bepirkinėjant įeinamuosius bilietus, 
kurių reikia ieškoti po visą miestą ir belankant lietuvius. Visą 
dieną lynoja. Judėjimas didėja. Kavinė, restauracija, kavinė... 
Jokių pažįstamų. Nuobodis, kiek palengvintas aplankymu 
„Žalgirio dioramos“, nupieštos ir tam tikrame rūme išstatytos 
T. Popielio ir Z. Rozwadowskio**. 

Puikus reginys tam, kurs dioramų nėra dar matęs. Regi 
prieš save lyg dešimties varstų plotą, kur kaujasi kryžiuočiai 
su lenkais ir lietuviais. Čia didysis kryžiuočių mistras Ulrikas 
de Jungingen“ nori išsiveržti iš kovos, bet jį apsiaučia raiteliai 
ir pėstininkai. Čia Zaviša Juodasis Sulima iš Grabovo remiasi. 
Pačiame viduryje mūšio Zindramas Maškovskis šalia lenkų 
vėliavos, kiek toliau puikiai sėdįs ant balto žirgo Lietuvos 
Didysis Kunigaikštis Vytautas ties savo vėliava. Nuošaliai 
paimti ir surišti kryžiuočiai, daugybė atimtų jų vėliavų, ser- 
gimų riterio. Į visa tai nuo kalvelės žiūri Jogaila, Mikalojus 
Povala, Zbignevas Olesnickis““, kurs tik ką, mietu sudrožęs per 
šoną, nuvertė nuo arklio Kokeritz de Dieber, taikiusį Jogailą 

nudurti. Diorama puiki, įspūdį daro didelį. Gaila tik, kad 
Vytautas per toli, o kiti lietuviai, kaip paprastai juos lenkai 
parodo, o ir mes patys vaidiname juos pusnuogiais, be kelinių 
ir vien tik su kuokomis rankose. Įėjimas dioramon brangus, 
bet įspūdžiai verti tų pinigų. Dailininkai kritikuoja dioramą, 
bet paprastam žiūrėtojui ji rodosi užtektinai gerai papiešta. 

Vakarą buvo minėtasai rautas pas dailininkus, literatus ir 
teisininkus. Svečių galybės ir vėl... nuobodis: kits kito nepa- 
žįsta. Kol su vienu kitu susipažinai, ir laikas išėjo. Veltui ieš- 
kojau knygoje garsiųjų pavardžių: jų arba visai nebuvo, ar tik 
keletas. Vis paprasti laikraščių darbininkai, artistai ir k. t. Ma- 
lonu buvo susitikti su garsios Kurniko bibliotekos užveizda ir 
atradėju senovinių lietuviškų spausdinių??, antrųjų iš eilės, 
susipažinti ir susitarti apie mainymąsi dublikatais su L. Mokslo 
Draugija, su prof. Ptašickiu3* iš Peterburgo - apie kronikas, su 
Dūmos atstovais Jo Eksc. Babianskiu“ ir Zaviša —- apie Lietuvos 
rūpesčius, su lenkų tautininkų vadu Romanu Dmowskiu“", li- 
teratu Hosicku. Rautai — niekai. Kas iš to, kad tik su vienu kitu 
šnekiesi ir tuos tau tuojau kiti atima? Be viešų prakalbų su- 
sėdus, nieko gera. Susitarėme bent keliese susieiti pas prof. 
Zdziechowskį*! rytoj po pietų. 


SUKAKTUVIŲ DiENOS 


Štai ir laukiamoji jubiliejinė liepos 2 (15) diena, puikiausia 
ir pilniausia įspūdžių. Anksti rytą, kaip ir paskui kitomis die- 
nomis, miestą žadino gatvėmis vaikščiojanti muzika - „pobud- 
ka“. Iš Šv. Panos Marijos bažnyčios bokšto liejosi graudinga 
kornetų muzika „Bože, cos Polskę przez tak dlugie wieki“*?, 
Puikus himnas, galįs pajudinti ir sugraudinti kiekvieno pat- 
rioto širdį, juoba lenko. Pamaldos turėjo būti šioje bažnyčioje. 
Įeiti tegalėjo gavę bilietus. Bet pusė bažnyčios nuo pat ankstyvo 
ryto buvo žmonių, kurie, anksčiau atėję, nebenorėjo išeiti. 
Rūpesniu p. R. Dmowskio gavau vietą presbiterijoje, mačiau 

visą į iškilmes atvykusią lenkų diduomenę, parlamento, seimo, 
universiteto, magistrato atstovus. Daugumas puikiais visokių 
varsų kontušais, delijomis ir karabelėmis prie šonų, su bula- 
vomis rankose, grandinėmis ant kaklo. Puikus senovės pa- 
minklas, žmonės kaip iš portretų. Apie maldingumą ką jau 
bekalbėsi. Aržiau, kad ir kito ko negalėjau iš jų veidų paskaity- 
ti - šaltos, galo pamaldų laukiančios minos. Kiek atgijo per 
atnašavimą (ofiertorium), kada vietoje liturginės giesmės pa- 
plito nuo viškų puikaus choro tautinė giesmė: „Przed Twe 
oltarze zanosim btaganie: ojczyznę Polskę racz nam wrėcič, 
Panie!“* Kai kurie iš publikos pritarė pusbalsiu tam himnui, 
daugumas betgi - ne. Nepapratusiam girdėti svietiškų giesmių 
bažnyčioje pasirodė tai gana keista, nors ir rūpinais pateisinti 
tokiuo galvojimu: bažnyčioje išreiškiama Dievui visi sielvar- 
tai; valia tad melstis ir už tėvynę, kuri skursta. Reiktų tik — 
liturgiškai. 

Mišias laikė ir paskui puikų patriotišką pamokslą sakė 
J.E. Lvovo vyskupas Bandurskis, buvusis Krokuvos prelatas. 
Įdomus tai žmogus, jis teko pažinti tą pačią dieną raute pas 
burmistrą. Mažas, labai gyvas, puikiai, švelniai skambančiu 
balsu vyskupas Bandurskis labai populiarus tarp Galicijos len- 
kų. Labdarys, neišdidęs, jis jaunuomenės mylimas. Prelatu bū- 
damas Krokuvoje, buvo neturčiams akademikams pavedęs 
savo beneficium — rūmus gyventi. Ir ne tik jaunuomenės; se- 
nojo teatro salėje, kur buvo rautas, negalima buvo prie jo prisi- 
mušti: tokia daugybė pažįstamų bent vienai minutei traukė jį 
nuo kits kito. 

Vyskupas Bandurskis tai gyva antitezė Krokuvos kardinolo 
Puzino*. Vargu buvo kada tikėjimo viršininkas taip neken- 
čiamas, kaip kardinolas Puzinas. Persenęs žmogus, atkaklus, 
laiko dvasios nebesuprantąs, visados priešingas kylantiems 
sumanymams, biurokratas, „kankinąs save ir kunigus“, kaip 
išsireiškė vienas bažnyčios tarnas. Bažnyčių administratoriai 
tiesiog terorizuoti. Nueinu į karmelitus mišių laikyti. Rodau 
formališką Žemaičių vyskupo paliudijimą „celebret“. Netiki; 
reikią, kad šitą raštą ir asmenį patikrintų kardinolo raštinė. 

- Kam? - sakau. - Juk mano fotografijos čia nėra. Tad lygiai 
jūs, lygiai kardinolo kancleris turės tikėti šituo raštu. 

- Taip! - atsakė zokaninkas: - Ale raštinei valia apsirikti, o 
mums nevalia... 

Ir turėjau eiti į raštinę, kad duotų nuo savęs kitą paliudijimą. 
Prasideda derybos, kelioms dienoms: trims, keturioms ar pen- 
kioms. Kodėl taip bijoma čia svetimų kunigų, nesusekiau. 

Kordinolui iki šiol lenkai negali dovanoti, kad Slovackio“ 
nepriėmė į karalių rūsį Vavelio katedroje. Tiesiog nepraeinąs 
nė vienas akademikų (studentų) susirinkimas, nepadarius pro- 
testo prieš kardinolą. Kad ne smarki apsauga, neapsieitų, girdi, 
ir be skandalų. Tą nepatenkinimą kardinolas dar padidino 
priešindamasis Žalgirio iškilmėms; jis neleido, sakysime, mišių 
laikyti bloniose — atvirame ore. Nežinau, kaip tad vyskupas 
Bandurskis drįso atvykti iš Lvovo ir prisiimti dvasiškių atsto- 
vavimą. 

Karštai patriotiškam pamokslui vysk. B. pasibaigus, už- 
traukta vėl patriotiška giesmė, ir draugijų vėliavos ėmė slinkti 
iš bažnyčios. Ir čia minia nesugaudė vienu balsu, tik kai kurie 
pusbalsiai pritarė. Ore ji tuojau nutilo, tik iš bokšto be paliovos 
plaukė kornetų balsai: „Bože, coš Polskę“. Negaliu užmiršti 
išvaizdos vieno jauno inteligentišku veidu skurdžiaus pami- 
šėlio. Per visas dienas mačiau jį bestovint toje pačioje gatvių 
kerčioje, įsižiūrėjus į bažnyčios bokštą. Ištiesta ranka dirigavo 
ta saldžia muzika, mosuodamas iš tolo į taktą, o veidas reiškė 
tokį džiaugsmą, liūdnumą, tokį pasigėrėjimą, kokį nebent dan- 
gaus vizijose tegaus. 

Panašios išraiškos veltui ieškojau kitų veiduose. Gaila buvo 
apleisti tą Švč. Panelės bažnyčią, tokią puikią, Mateikos* po- 
lichromija turtingiausiai išdabintą, majestotišką, istorišką. To- 
kio gražaus bažnyčios vidaus neesu matęs. Vilniaus šv. Petro 
gal dar turtingesnis vidus, bet visai kitokios rūšięs. 

Minia patraukė pro aukštą Florijono bromą į Mateikos aikš- 
tę, kur Jogailai pastatytas paminklas. Laimingas, kurs turėjo 8 
kronas užmokėti už vietą tribūnose. Kiti turėjo pasilikti už 
aikštės. Paminklo atidengimo smulkmenų nebekartosiu. 

Labai charakteringa, kad lenkų tauta, taip trukšmingai švęs- 
dama „savo garbės dieną“, nė manyte nemanė pati aukomis 
pastatyti Jogailai paminklą, kaip pastatė Mickevičiui. Atme- 
nant, kaip tauta sunkiai sumetė reikalingus šiam paminklui 
pinigus, antrajam paminklui jau nė nebemėginta rinkti. Ir ne- 
būtų jo buvę, kad ne garsus lenkas muzikas Jonas Ignacas Pa- 
derevskis. Tai didis genijus, didis patriotas ir didis labdarys. 
Kilęs iš neturtingų, savo darbu susikrovęs milijonus, Pade- 
revskis nesėdi, anot to, ant pinigų, bet didelę dalį skiria savo 
tėvynės reikalams. Štai ir dabar jis vienas pats išmeta visą pusę 
milijono kronų. Yra juk ir daugiau tokių pat turtingų lenkų. 
Bet nė vienas neišmetė nė vienos kronos. Publika gerokai mur- 
mėjo. Bent atvežti medžiagą, sako, reikėjo padėti... „Mūsų 
didžponiai, - rašo Krokuvos „Prawda“,- giriasi savo bočiais, 
mėgsta pasakoti apie savo senelius, vaivadas ar kaštelianus, 
bet aukoti lenkų idėjai negreiti“. 

Paminklą sugalvojo ir nulipdė Antanas Vivulskis. Ta pa- 
vardė lietuviams kauniškiams gerai žinoma, patsai artistas 
gerai pažįstamas, nes Kaune, kur jo motina gyvena, praleido 
gražiąsias, liuosas nuo mokslo dienas. Gimęs 1878 metais, 
mokėsi Mintaujoje, kur jo motina laikė dekano Kriškijono įtai- 
sytą kaip ir seminarijėlę gimnazistams, daugiausia lietuviams. 
Paskui mokėsi jėzuitų gimnazijoje Chirove, Galicijoje, Vienos 
politechnikoje architektūros ir Paryžiuje dailės mokykloje. 
Vivulskis, jei ne tikras lietuvis, tai gerokai buvo sulietuvėjęs, 
mūsų tėvynę mylįs ir čia įkvėpimų ieškąs. 1901 m. Krokuvos 
parodoje jau buvo išstatęs grupę „Žemaičiai“, dar anksčiau 
laimėjo konkursą Vilniuje rengiamosios Išganytojo bažnyčios 
planu. Dalyvavo dviejose lietuvių dailės parodose. Žinome jo 
projektą Šiluvos koplyčios, Lietuvos Didžiojo Kunigaikščio 
Kęstučio paminklo ir kt. Vykę tai, nepaprasti, talentu spindį 
darbai. O visus savo darbus apvainikavo dabartiniu Jogailos 
paminklu, kokių, sakoma, reta rasti visoje Europoje. Aprašymą 
paminklo taip pat apleisiu, nes jau buvo. Geriau paieškokime 
lietuviškumo žymių tame jo darbe. 

Nelietuvis, drąsiai galima pasakyti, tos rūšies paminklo 
nebūtų padirbęs. M. Pečkauskaitė, aptardama savo paskaitoje 
lietuviško tautiškumo žymes, trumpai jas išreiškia: nieko In- 
bai, nieko per daug; lietuvis jaučia giliai, bet patylomis (žiūr. 
„Viltį“)". Pritaikindami šitą teisingą gerbiamosios prelegentės 
aptarimą, galime pasakyti, Jogailos paminklas Krokuvoj - lie- 
tuviškos dvasios kūrinys. Kiekvienas žiūrįs pasergėjo šitą pa- 
minklą visai kitokį esant neg kiti tokie paminklai Europoje. 
Kokio gi bereikia didesnio triumfo, kaip kryžiuočių perga- 
lėjimas ties Žalgiriu! O tačiau, žiūrėk, ar tasai paminklas savo 
stovylomis šaukia apie savo garbę? Ar parodytieji veikėjai 
didžiuojasi aukštyn galvas keldami? Nieko panašu. Aukšty- 
bėse sėdinčio Jogailos nei nematome, daugiau imponuoja nepa- 
sakoma savo galybe jo žirgas. Mūsų akis pritraukia šalutinės 
grupės, jų geriausios - lietuvių grupės. Priešakyje po Vytauto 
kojų aukštynelkas pavirtęs kryžiuotis merdėja. O Vytautas, 
kalaviju pasirėmęs, nesityčioja, nemina jo koja, nesididžiuoja 
savo genijumi, bet giliai, giliai susimąstęs žiūri į paristą priešą. 
Ne triumfuoja, bet filosofuoja, lyg sakyte sako: „Prieše, kame 
tavo galybė? Vargše, kiek tu lietuvių išnaikinai, o dabar štai 
paniekintas. Nesididžiuoju, nes ir mano galybė ryt poryt gali 
taip pat kristi“... 

Iš dešinės pusės į nelaisvę paimtas kryžiuotis, nors rankos 
į užpakalį surištos, bet dar mėgina atsistoti ir išsiliuosuoti. 
Išpūstos šnervės, sučiauptos lūpos. Įnirtimas. Bet už jo stovi 
lietuvis, kairėje laiko iš kryžiuočio atimtą vėliavą, dešinėje ragą 
ir pučia, šaukdamos pagalbos. Nuovargis kovoje, įnirtimas, 
supratimas nugalėtą priešą dar galint atsitaisyti - duoda tokią 
reikšmę lietuvio veidui, kad sunku nuojo atsitraukti. Šitos dvi 
grupės — tai tikra dailių dailė; jom dviem nieko neprikišama. 

Gražios ir lenkų grupės, miestelėnų ir vado, bet joms priki- 
šama teatrališka poza. 

Mes prikištume Vivulskiui viena. Visuose savo bruožuose 
jis originalus. Tik lietuvių parodyme jis aklai seka lenkais. Ir 
Vivulskio lietuvis - žmogus „dziki, pierwotny“““, kailį per pe- 
čius persimetęs, basas, bekelnis. Susimildami, ponai lenkai! 

nors gi kelines lietuviams sugrąžinkite, aplupę jį nuo viso ko! 
Juk tai absurdas: lietuviai eina karan už tūkstančio varstų, 
žiemos speiguose ir... be kelinių! Jei ne lietuvių galvos ir šir- 
dies, tai bent antro galo pasigailėkite: juk tokiu apdaru jie 
gaus... mažiausia — slanktą (slogą) ir pavirs dar netikesniais 
jūsų akyse. Tada ir visai nebebus verta su jais tartis apie ką 
nors bendra... 

Vivulskis suklydo, nurodymų ieškodamas Senkevičiaus 
„Kryžiuočiuose“. Taip pat klysta dirbdamas Kęstučio pamink- 
lo projektą. Tasai „pagonas, bet pirmasai Europos riteris“, anot 
pačių vokiečių, taip pat parodytas laukiniu, ant galingo žirgo 
lyg per tankynes paslapčiomis šliaužiančiu. Ne, Kęstutis buvo 
„be baimės ir sutepties“: mokėjo stoti ir į atvirą kovą. 

Istoriškosios lenkų ir lietuvių unijos ženklai Krokuvos pa- 
minkle neaiškūs arba ir visai jų nėra. Nebent, kad visų virši- 
ninkas - karalius Jogaila. Vivulskis unijos idėjos, matyt, galvoje 
neturėjo, nors Paderevskis prakalboje velijo, kad kiekvienas 
lenkas ar lietuvis, žiūrėdamas į tą paminklą, atmintų bendrą 
garsią praeitį. Tą patį ir man pasakė raute pas burmistrą: jis 
džiaugiąsis, kad ir lietuvių kai kas panorėjęs pasižiūrėti jo 
paminklo. Meilus, lipšnus Paderevskis, kaip mergaitė. Jo vei- 
das, originališkos varsos dideli plaukai trauktinai traukia į 
save. Ak, tokių žmonių ir mums kuo daugiausia! 

Su Vivulskiu neteko pasimatyti. Esąs jau nutolęs nuo lietu- 
vių. Bet jei reiktų lietuviams kada nors statyti kokiam savo kar- 
žygiui paminklą, tai Vivulskis tegalėtų kaip reikiant jį padaryti. 

Kalbų kalbos, atidengus paminklą. Jas taip pat žinote. Kart- 
kartėmis choras, tam tyčia prisirengęs, su kapela traukė „Jeszcze 
Polska niezginęla“* ir „Bože coš Polskę“. Čia publika daugiau 
pritarė neg kitais kartais, vis dėlto ne tiek, kiek man norėjosi. 
Mėgstu minios bendrą jausmų išreiškimą, stiprų ir galingą. Tai 
puikiausis narkotikas. To laukiau nekantriai, pasigardžiuo- 
damas laiku, o nesulaukęs, kiek pretendavau. Nėra ko už tai 
ant manęs pykti ir ginti nuo šio užmetimo. Juk „Czas“ kroku- 
viečiams ir „Tygodnik Illustrowany““? varšuviečiams taip pat 
prikišo apsiblausimą. 

Paminklo atidengimo dieną vyriausiuoju asmeniu buvo 
Paderevskis. Gatvėse kartkartėmis girdėjosi vivatavimai - ži- 
nok, jog ten P. pasisuko. Pripratęs prie ovacijų, dailiai, natū- 
rališkai laikės, nė kiek nesimatė tuštybės, pasididžiavimo, tiek 
gero padarius savo tautai. 

Natūrališkumu su tuo gerbtinuoju vyru nebent vienas 
VI. Tetmajeris*! tegali susilyginti. Tai vėl vyras, kuris traukti- 
nai traukia į save širdis. Meilus ir jo švogeris Rydel?, tik „caly 
Krakėw jego przegadač niemože“**, kaip sako jo kaimynai; 
kalba gražiai, neapsakomai širdingai, daug meilės parodyda- 
mas, prisikišdamas, kad nė išsižioti neturi laiko. Tikrai džiau- 
giuosi juodu pažinęs. 

Senovės žinovams, archeologams įdomi buvo tą dieną ati- 
daryta „Jogailonų paroda“, kur aplink Jogailos sarkofago mo- 
delį keliose salėse buvo surinkta beveik iš visos Lenkijos Jo- 
gailonų laikų daiktai: bažnytiniai rūbai, indai, šarvai, senovės 
spausdiniai, dokumentai, antspaudai ir, dievai žino, kam — 
gerokų bogomazų paveikslai — pačios naujosios gadynės. Buvo 
net impresionistų darbų, į kuriuos žiūrėdamas abejojai, bene 
tyčiojasi iš tavęs „artistas“. 

Vakarą miestas iliuminuotas. Iš Švč. P. M. bokšto metė 
aiškią šviesą reflektorius, ir tai labai puikiai rodės. O ant Vys- 
los surengta vadinamiejie „vainikai“. Šimtai lengvų laivelių, 
apkabinėtų lempionais, šliukštinėjo po upę. Pakraščiais degė 
nesuskaitoma daugybė žiburių, o nuo tilto pirotechnikai leidi- 
nėjo vandeniu plaukti visokias bengalines šviesas, šaudė praš- 
matniomis raketomis, iš vandens tryško ugnies fontanai, plau- 
kiojo ugniniai žalčiai — visoki fejerverkai, kurie ir tegalima 
padaryti ant vandens. 

Tą vakarą žvelgęs į milžiniškus karalių rūmus — Vavelį, 
tesupratau, kodėl jis lenkų vaidintuvėje pavirto legendų vieta. 
Tamsią naktį, iliuminacijos šviesoje, pakilioj vietoj Vavelis 
milžinas tikrai rodės užburtas rūmas. Ag ir užburtas. Kad jis 
prakalbėtų sienomis ir visais savo turtais, dailės dalykais, visa 
biblioteka būtų prirašyta knygų. Trumpame korespondento 
pranešime nuodėme laikau ką nors paviršium apie Vavelį 

kalbėti, nors esu jį aplankęs. Dėl jo vieno verta Krokuvą ap- 
lankyti, jame viename keletą dienų prabūti. 

10 val. vakaro prasidėjęs rautas pas burmistrą man pačiam 
buvo tokios pat menkos vertybės, kaip ir vakarykščias. Gal 
tūkstantis žmonių siuvo po puikias sales, perdirbtas iš senojo 
teatro. Suprašyta visi luomai. Bajorai, vyskupas, vienuoliai, 
kunigai, artistai, literatai, visuomenės veikėjai, net ir vieno 
kaimiečio šeimyna, ponios... - rinkinys, nuo kurio galva svaigs- 
ta. Be minėtųjų pažinčių, kurias čia dariau, pažinčių trumpam 
laikui, nieko ypatinga neturiu pažymėti. Ko prisiklausiau čia, 
kitur ir per privatinį tą dieną padarytą susirinkimą, nupasa- 
kosiu baigdamas laiškus iš Krokuvos. 

Antra švenčių diena buvo nuobodžiausi. Į kokį nors teatrą 
patekti negalima buvo nė svajoti. Sakalų pasivaidinimas tu- 
rėjo prasidėti vos 4 val. po pietų. Diena ūkanota, gatvės drėg- 
nos, vėjuotos. Kavinėse ir restauracijose ankšta, karšta ir ūžia 
kaip jūra. Gerai susisupęs savo pelerina, iškeliavau pėsčias 
Kostiuškos pylimo aplankyti. Stovi jis už 3—4 kilometrų nuo 
miesto, labai aukštoje vietoje, pačiame viduryje stipraus Aust- 
rijos forto. Veik pusę kelio eini vis į kalną. 

Krokuvos priemiesčiai dar menkesni už Vilniaus priemies- 
čius: purvas, netvarka ir... žydai. Mieste jų kaip kad ir visai 
nesimato — taip sukultūrėję, kad nė neatskirsi jų nuo lenkų. 
Bet priemiesčiuose matai tokių tipų, kokių Lietuvoje tebuvo 
prieš 50-60 metų. Žiponai lig žemės, sujuosti juodomis virve- 
lėmis, ilgi rangyti peisai, net ir vaikų, kailinės sabalių kepurės 
(buvo šabas), šliurės ant kojų, - viskas it iš giliausių vidur- 
amžių. Skundžiamės, kad per daug turime žydų Lietuvoje, kad 
4 darbininkai lietuviai turi maitinti vieną nieko neprodukuo- 
jantį žydą. Bet kas tai Lietuvos žydai - skurdžiai prieš Galici- 
jos turtuolius! Ankšta darosi gyventojams dėl žydų tiktai Ga- 
licijoje, Vengrijoje ir Rumunijoje. Šiuos kraštus žydai apipynė 
gyvu vortinkliu, čia jie diktuoja savo valią, čia baigia paveržti 
veik visą žemę. Nelaimingi valstiečiai, kad ir nusikratytų dva- 
rininkais, turėtų pradėti iš naujo kovą su žydais, vis daugiau 
paimančiais dvarininkų vietą. 

Iš visų šonų Krokuvos puikūs reginiai, bet nuo Kostiuškos 
pylimo -su niekuo nesulyginami: kalvų kalvos, slėnių slėniai, 
Vysla, miestas, - viskas po tavo kojom. Lenkų mokama pagerb- 
ti karžygiai. Aukščiausias Kostiuškos pylimas — ne tos vietos 
žmonių darbas ir ne iš tos vietos žemės supiltas, - jį suvežė 
žmonės iš visų kraštų, o voluiniečiai po pylimu pastatė gražią 
gotišką koplyčią. Kaip vieta, taip ir paminklas, tikėjaus, pa- 
trauks tūkstančius žmonių. Apsirikau. Pylimą lankė reti bū- 
reliai, po keletą žmonių. Matyt, lenkų širdys trumpam laikui 
teužsidega gražiomis idėjomis ir gražiais jausmais. 

Ištiko gausus lietus. Baimė buvo, kad sakalams nepagadintų 
vietos, kur turėjo gimnastikuotis. Bet ji laiku buvo velėnomis 
apželdinta. Purvo tebuvo aplinkui. Sakalų suvažiavo iš visų 
valstybių apie 11 000. Gimnastikavos gi -— 3 200. Ir tasai būrys 
darė didelį įspūdį. Tai visa kariuomenė, puikiai išlavinta, ko- 
mandos klausyti pratusi. Nebent vokiečių kariuomenė tegali 
susilyginti kareivišku išsilavinimu su tais jaunais žmonėmis. 
Milžiniškos tribūnos iš visų keturių šonų erdvos aikštės buvo 
pilnos žiūrėtojų. Už bilietus iš jų surinkta apie 40 000 kronų 
(tad žiūrėtojų tribūnose buvo apie 20-30 tūkstančių). Antrą 
dieną tiek pat surinkta. Ir vis dėlto „Sakalai“ turėję kelias 
dešimtis tūkstančių deficito. Gal ir per brangi ta paroda, betji, 
neabejojame, dar labiau suskatins lenkų jaunuomenę dėtis į . 
„Lizdus“ (taip vadinasi atskiri sakalų būriai). Miela buvo žiū- 
rėti, kaip tie vyrai, sveiki ir lankstūs, jaučiasi ankštai susirišę į 
vieną brolišką draugiją, persiėmusią karštu patriotizmu, ne 
vien tik rūpesčiu išlavinti savo kūno pajėgas. Nemiela tik 
atminus, kad kai kurie šių pernelyg didelių patriotų „lizdai“, 
susisukę tarpe svetimtaučių, šiems pastariesiems kai kada 
gerokai koją pakiša. Na, kas gyvas, tas kruta ir po savim, o ne 
nuo savęs kasa. Labai gaila, kad lietuviai iki šiol dar nė viename 
mieste neturi savo gimnastikos draugijų. Tai sveika ir kūnui, 
ir dvasiai. 

Puikiausiai gimnastikavosi Zagrebo chorvatai ir čekai. Tai 
jau nebe gimnastikai, bet tikri cirko akrobatai, vienas skirtas, 
kad viską dirba vienų rankų stiprumu. 

Iškilmingiausiai buvo priimti Amerikos lenkai sakalai. Jų 
atvažiavo apie 300 su savo kapelija. Ir vaidinosi jie skyrium 
nuo kitų. Europos lenkai pagavo juos paskui ant savo pečių ir 
šaukdami nešiojo po aikštę. Kodėl amerikiečiai rodėsi jiems 
meilesni už kitų kraštų lenkus, nežinau, nebent, kad iš toli- 
mesnio krašto atvykę. 

Gimnastikavosi ir sakalaitės —- 700 mergaičių. Jos savo iš- 
vaizda padarė įspūdį. Pati gimnastika buvo kur kas menkesnė, 
daugiau panaši į šokius. Ir sutarimas mažesnis. Sakalai buvo 
mėginę ir joms padaryti ovaciją, bet viršininkas neprileido. 

Publika labai visu kuo džiaugėsi. Gaila tik, kad sutemus 
nebesimatė muštro su karabinais. Nemačiau ir muštro raitųjų 
sakalų. 

Lenkų laikraščiai karštai protestavo prieš mano nusistebė- 
jimą, jog šioje „tautos šventėje“ per mažai dalyvavo valstiečiai. 
Supykę prikaišiojo man, būk mano idealas esąs — vienų (!) 
valstiečių valstybė ir visai rimtai įrodinėjo, jog amžiais išsiplė- 
tojusi valstybė turi būti komplikuota. Kadangi mano valstybės 
idealas yra kur kas platesnis, o lenkų privedžiojimai - abėcėlės 
tiesa, tai ginčytis dėl šių dalykų netenka. Pasakymą gi apie 
valstiečių mažą dalyvavimą palaikau ir dabar. Per pirmas dvi 
dienas valstiečiai tikrai žuvo jūroje ponų. Šitą žodį andai bu- 
vau įrašęs kabėse, kurios aiškiai reiškė, jog tuo žodžiu suprantu 
ne tikruosius ponus magnatus etc., bet visus tuos, kurie po- 
niškai rodosi, skirdamiesi nuo valstiečių. Galėjo valstiečių būti 
tūkstantis, na, du. To man neįrodys, bet tegu sau ir taip būtų. 
Vis dėlto ką gi tas skaičius reikštų tarpe 100 tūkstančių? Tai 
viena. Antra, kai valstiečiai kuo susiinteresuoja, sakysirne, 
atlaidais, tai ne tik į Krokuvą, bet į menkutį miestelį jų suplau- 
kia po 10 ir po keliolika tūkstančių. Mačius bažnytines šventes 
ir Žalgirio šventę, turi pasakyti: šia pastarąja lenkų liaudis 
nebuvo suinteresuota, o nebuvo dėl to, kad nebuvo užtektinai 
pamokyta ir bent tame dalyke apšviesta. Ne sykį klausiau 
lenkus ponus: „Kame jūsų liaudis?“ Atsakydavo: „Dopiero 
trzeciego dnia się pokaže: oni są przygotowani w pobližu 
Krakowa““. Tasai „przygotowani“ ir davė man teisingą progą 

tvirtinti, jog „oni są przygotowani — dla parady“. Na, trečią 
dieną ir tikrai pasirodė. Priešakyje didžiosios eisenos jojo pui- 
kiais arkliais labai graži banderija krokuviečių tautiškais ap- 
darais. Galėjo būti jų į kelis šimtus. Arklių išvaizda, jų nupe- 
nėjimas, didumas, švarumas, aiškios daugelio arklių grynos 
veislės žymės ir... kai kurių nukapotos uodegos kėlė manyje 
gana pamatuotą abejojimą, begu tik ir banderijos arkliai nėra 
dvarininkų „przygotowane“, ypač, kad valstiečiai aplink Kro- 
kuvą apskritai labai biedni, turtingų — tik išimtys. „Raclawice... 
Kosciuszko... Krokusy...“?> Gražūs atminimai. Taip, valstie- 
čiai - didelė pajėga, kai moka kasją pavaldyti. Ta pajėga išpoe- 
tizuota, ta „poezija“ šiandien lenkai minta, maža tesirūpindami 
gyvaisiais „krakusais“ chlopais. Tuščiais šauksmais, jog aš 
klystu, lenkų laikraščiai manęs neįtikins. Tad aš turėjau teisę 
piktintis, matydamas perdėtas ponų ovacijas chlopams, ir va- 
dinti tai - komedija. Lenkų chlopų asmenyje jaučiau kaip kad 
nano paties chlopiška garbė būtų tomis komedijomis užgau- 
nama. Na, kurgi kitur matyta, kad ponai iš visos gerklės rėktų 
ir rankom kemėruotų, išvydę būrį sodiečių, vien dėl to, kad 
jie -sodiečiai? Ar tai demokratizmo ženklai? Lenkų pasielgimo 
tame dalyke nesuprantu ir turbūt nebesuprasiu. Arba, tikriau, 
suprantu, jog tai ne demokratizmas, tiktai — vaidinimas demok- 
ratizmo. Atsiprašau už nemeilios teisybės žodį. 

Paskui valstiečių banderiją ėjo sakalai. Jų rodės tokia dau- 
gybė, kaip kokie penki pulkai kariuomenės. Nusibodo ir žiūrėti. 

Be sakalų gausingiausiai dalyvavo eisenoje socialdemok- 
ratai darbininkai su savo raudonomis vėliavomis, raudonais 
gvazdikėliais prie krūtinės ir su savo vadu - atstovu Dašins- 
kiu““ priešakyje. Jis rimtai, be kepurės, žingsniavo šalia didžio- 
sios vėliavos. Publika nemažai nustebo, pirmą kartą išgirdus 
socialus giedant patriotišką, o ne partinį maršą, kurio keletą 
posmų pagiedojo, išeidami iš blonių. Gal, sako, centro žydai 
davė šiai dienai dispensą... 

Universiteto studentai visai menkai buvo reprezentuoti, nes 
daugumas buvo priešingi Žalgirio šventei. Užtat žemesniųjų 
mokyklų ir prieglaudų vaikų buvo suvesta daug. Originališkai 

rodės viena prieglauda, velkanti ant laveto iš eglės kankorėžių 
gražiai padirbtą patranką. 

Buvo būreliai ir valstiečių moterų, nešančių javų vainikus. 

Kitas deputacijas sunku ir suskaityti: jų buvo apie 120. Tame 
skaičiuje vilniečių. Iš kitų Lietuvos miestų vieną Kauną tere- 
prezentavo vienas jaunas ponelis su žmona, jei neskaitysime 
sakalų, kurie buvo sumišę su kitais „druhais“. Užtat veltui 
dairiaus bent vieno Lietuvos dvarininko. Aš jų pažįstu didelę 
daugybę, bet per Žalgirio iškilmes tiesiog nė vieno nemačiau. 
Nemačiau nė karščiausių endekų“? dvarininkų. Tai įdomus 
faktas. Matyt, lenkiškasis Lietuvos dvarininkų patriotizmas 
daugiau ant liežuvio neg širdyje. Kitaip buvo reprezentuota 
Poznaniaus kunigaikštystė. Nejaugi mūsų nutautėliai būtų 
pasekę tautininkų taktika? Nesinori tikėti, kad dėl vienų ki- 
šenių būtų susilaikę. 

Praleidęs visą tą gražią ir įdomią procesiją, kartais tikrai 
pagaunančią širdį iškilmingumu, paskubėjau į greitąjį traukinį 
į Lvovą, bijodamas laukiamosios spūsties ir babiloniško su- 
mišimo, svečiams grįžtant namo. 

Apie pasergėtus lenkų santykius su lietuviais ir šių laiškų 
galą atidedu kitam numeriui. 


BENDROS PASTABOS 


„Goniec Codzienny“*š redaktorius ir savo laikraščio kores- 
pondentas iš Krokuvos p. J. H. 101 nr. buvo pamėginęs papra- 
našauti: spėjo, aš mėginsiąs pasergėti kokias nors per Žalgirio 
šventes lietuviams daromas skriaudas, nors, sako, „sąžiningai 
sekdamas visas Krokuvos iškilmes, tvirtai galiu patikrinti, jog 
iš lenkų pusės neišsprūdo nė vienas žodis nepalankumo ne 
"tiktai lietuvių tautai, bet nė tiems lietuvių „provodyriams“ (!), 
kurie sėja lenkų neapykantą. Žalgirio šventė buvo mūsų tautinės 
vienybės (!) šventė... Jei kur prakalboje ir atsitiko paminėti Lietu- 
vąir lietuvius, tai palankiai ir į brolišką susitaikinimą linkstant“. 

P. J. H. pasirodė netikras pranašas. Aš neesu iš eilės tų žmo- 
nių, kurie, nuolat sirgdami dantų sopėjimu, mėgina padaryti 
sau sopę ir tada, kad dantis sustoja gėlę. Taip man, taip „lie- 
tuvių provodyriams“ kai nesopa, tai ir ačiū Dievui. Tad pilnai 
patvirtinu, jog per visas Krokuvos iškilmes lietuvių neuž- 
gauliota, o Lietuva ne tik ne žeminta, bet net lyg pirmon vieton 
buvo statoma. Visos didžiosios gatvės, sakysime, kuriomis 
daugiausia vaikščiota, buvo išpuoštos ne lenkų tautiškomis 
spalvomis: raudona ir balta, bet neva lietuvių - mėlyna ir balta. 
Nežinau, kaip ten iš tikrųjų yra. Taip kitąkart tvirtino Fryburgo 
lietuviai studentai, ginčydamiesi su lenkais. Prof. Piekosins- 
kis?? tada nusprendė lenkų ir lietuvių tautines spalvas vienodas 
esant — raudoną ir baltą. D-ras Basanavičius mano, lietuvių 
tautinė spalva esanti viena — raudona, jo paklausius, per didįjį 
Vilniaus seimą ir buvo pavartota raudona spalva žetonus dir- 
bant. Prūsų lietuviai vėl vartoja tris: žalią, baltą ir raudoną, 
jas „Viltis“ ir Didžiojoje Lietuvoje paskleidė. Krokuvoj dabar 
betgi tvirtinta, jog mėlyna ir balta, nes ir kunigaikštijos vėlia- 
voje turėjęs būti baltas žirgas ant mėlyno, ne ant raudono 
dugno. Daugiau, griežtai visuose papuošimuose matei Lietu- 
vos Vytį šalia Lenkijos Arelio. 

Tačiau, matydami Lietuvos pagerbimą, smarkiai klystume, 
jei manytume, jog tai lygu „lietuvių“ pagerbimui, lietuvius 
suprantant etnografiškai. Lietuvą lenkai tebesupranta istoriš- 
kai — visą pusę buvusios Lenkų Respublikos: Lietuvą tikrąją, 
Baltarusiją, kartais net ir Mažarusiją šiapus Dnepro. „Žaden 
Polak nie može zrozumieč Polski bez Litwy“*?. Šitame sakinyje 
visa prasmė Krokuvoj regėtosios vienybės. Ji reiškė teritorijų 
vienybę, ne tautų, kurios šitaip aptariamos: „Ja jestem Litwin, 
ty Biatorusin, ale wszyscyšmy — Polacy“*!. Tad ir p. J. H. visai 
teisingai formulavo Žalgirio šventę, kaipo „mūsų tautinės 
vienybės šventę“. Tai įrodo ir šiuodu dalyku. 

Aš pasergėjau, šiomis dienomis šalia Arelio ir Vyties veik 
niekur nesimatė Rusės Angelo sargo, dažniausiai matomo ant 
populiariškų žetonų, spilkų ir kitokių patriotiškų papuošalų. 
Rusės ženklą temačiau vienoje vietoje - ties Jogailonų paroda. 

Tai mane gana nustebino. Vyrai, sakau, ar tai neapsižiūrėjimas, 
ar tyčia padaryta? Tiesa, seniau mūsų Respublika oficiališkai 
vadinosi Lenkų Karalija ir Didi Lietuvos Kunigaikštija, bet ši 
pastaroji autonomiškoji Respublikos dalis visados vadinosi 
Lietuva ir Rusė. Istorišką oficialinį pavadinimą reiktų jau pa- 
mesti, matant, jog ir Lietuvos gudai nori ir pradeda būti „sau 
žmonėmis“: jų tautiškas susipratimas kyla, ir mes privalome 
juos pagerbti, „sau žmonėmis“ pavadinti ir kitiems jų skirtumo 
pripažinimą parodyti. Mes, etnografiškieji lietuviai, nors mus 
mėgstate apšaukti „imperialistais“ (suprask, plečiančiais savo 
lietuvystę ir tarp kitų tautų), nėkados nemanėme naikinti bal- 
tarusių arba jų bent nematyti. Anaiptol, jų tautišku susipratimu 
džiaugiamės ir jiems be jokių ginčų užleidžiame tą dalį seno- 
vės Lietuvos, kur jie buvo ir yra autochtonai. Kaip mes, lie- 
tuviai autochtonai, norime šeimininkauti etnografiškai lietu- 
viškojoje Lietuvos dalyje, taip pripažįstame, jogei ir baltarusiai 
turi pilną teisę saviškai šeimininkauti etnografiškai baltaru- 
siškoje Lietuvos dalyje ir vadinti savo kraštą tikruoju vardu: 
ne Lietuva, bet Baltarusija. 

Į tą nupasakojimą, kaip tautiškieji dalykai Lietuvoje stovi, 
gavau statų atsakymą: „Taip daryti tegali politiški nesusipra- 
tėliai... Kad turėtumėte aiškią politišką ideologiją, kitaip kal- 
" bėtumėte...“ Nuosekliai samprotaujant, šį pasakymą reiktų taip 
suprasti: lenkai palieka Baltarusiją lietuvių įtakai, idant jie il- 
gainiui susidarytų vienos, neperskiriamos, mažiausia - autono- 
miškos Lietuvos ideologiją, Lietuvos senovinėse jos sienose. 
Bet taip iš tikrųjų nėra: joks lenkas nesutiks su tokia Lietuvos 
autonomija. Tai matėme, kilus anais metais apie tai kalbai, tai 
regime kad ir iš norimos populiariška padaryti Weyssenhofo 
„lietuviškos“ apysakos „Unia““2, kur ta idėja smarkiai pajuo- 
kiama. Palieka antras išvedimas šitoksai. Lenkas nesupranta 
Lenkijos be Lietuvos - abiejų senovinėse sienose, tai tvirta visų 
lenkų bendra politiška ideologija, ji iš viso lenkų pasielgimo aiš- 
kiai suprantama. Lietuvos krašto vienybė reikalinga visos bu- 
vusios Respublikos vienybei, o ne pačiai Lietuvai. Juo mažiau 
bus tos Respublikos sienose tautiškų susipratėlių, vadinamųjų 

separatistų, juo ta ideologija artimesnė bus įvykinimo. Balta- 
rusiai dar nesusipratę, jų tautiškas judėjimas dar niekai, savo 
reikalavimų jie dar nepastatė aiškiai, — tai kam gi juos per 
nevalią išskirti? Manykime tad, jog Baltarusijos visai nėra. 
Na, o lietuvių ar yra Lietuvoje? Čia keblesnis klausimas; 
daugumasjų susipratę, turi savo gana plačią literatūrą, 45 laik- 
raščiai kelia tautinę kultūrą, turi savo draugijas, na, apie juos 
pradeda girdėtis, kai kada ir labai balsiai, ir su jais reiks, girdi, 
skaitytis. Reiks, sakau, bet kol kas dar nereikia. Čia lenkų 
laikraščiams lengva bus man prikišti melą, šmeižimą, tenden- 
tišką dalykų nematymą, šovinizmą, autosugestiją ir krūvą ki- 
tokių gražių dalykų, kuriais jau teikėsi gausiai mane aprūpinti. 
Įrodinės viršutiniais Krokuvos iškilmių ženklais, pakvietimu 
lietuvių ir įtikins tuos, kurie nežino vidaus dalykų, motyvų. 
Šitie vidaus dalykai, kuriuos patyriau, ir bus antras įrody- 
mas, jog per Krokuvos iškilmes vis dėlto norėta parodyti terito- 
rijų vienybė, o ne tautų. Niekur neminėta baltarusių, niekur 
neminima „rusiškųjų pulkų“: Smolensko, Podolijos etc., nors 
jie bene žŽymiausiai prisidėjo prie mūšio laimėjimo, nėra nė 
mažiausios jų žymės ir paminkle „wspėlnej chwalty““*, niekam 
nebuvo galvon atėję ir lietuvius atsiminti, rengiant iškilmes. 
Koneczny** įžangoje į žinomąją savo paskaitą sako, kiekvieno 
lenko širdyje buvusi ta nuomonė, jog Žalgirio šventėse turi 
būti lygūs šeimininkai taip lenkai, taip ir lietuviai, stebėtina 
tik esą, kad tai... niekur viršun neišėję. Kad ne karšta agitacija 
gerbiamosios panelės K. 5.**, kuri dedasi lietuve, ne lenke, tai 
ir nebūtų „išėję viršun“. Ji įtraukė į tą dalyką prof. Zdzie- 
chowskį, žmogų didelės doros, plačios, jokiomis tendencijomis 
nesuteptos širdies, absoliutiškai liuosą nuo tautiško ar kitokio 
egoizmo. Jisai tad, sutrumpinęs Koneczno paskaitą, įdėjo į 
„Czas“,jisai iškilmių komitetui įteikė memorialą apie lietuvių 
pakvietimą. Bet ir tada dar buvo dvejopų nuomonių. Vieni tarė 
neigti lietuvius, kaipo antagonistus, kaip neigiami rusinai ir 
baltarusiai, kiti sutiko, paklausys ar nepaklausys lietuviai, vis 
dėlto reikia jie ypatingais laiškais pakviesti, idant iš lenkų 
pusės būtų „korektinga“. Matyt, nestipriai ir šiųjų spirtasi, kad 

net per visą mėnesį vis dėlto su laiškų išsiuntinėjimu tęstasi. 
Tiktai antru sykiu prof. Zdziechowskiui paraginus, paskuti- 
nėmis dienomis prieš šventes laiškai išsiuntinėta. Kokią tas 
vėlyvas pakvietimas turėjo reikšmę? Ar tikrai norėta, kad lie- 
tuviai, kaipo lietuviai, vertai save reprezentuotų atsiųstomis 
deputacijomis? Lengva paabejoti. Argi komitetas nesupranta, 
jog susiorganizuoti ir pasai gauti Rusijoje ne taip lengva, jog 
tam dalykui reikia mėnesių, o ne dienų. Ne. Norėta pigiu būdu 
pasirodyti korektingais ir dėl vienybės irimo nekaltais. Lietu- 
viai neatvažiuos, tai jie vieni prisiims visą atsakomybę už vaidų 
nenutylimą. Jei tokio makiaveliško apsiskaitymo nebuvo, su 
kuo lengvai galiu sutikti, tai buvo aklas paklausymas vieno 
antro žmogaus, įvykintas nerangiai ir nenoromis. 

Ar visa tai reikėjo ir priderėjo man rašyti? Juk tai kai ku- 
riems vėl duos progos pasakyti, jog tyčia Krokuvos iškilmėse 
ieškau juodųjų pusių. Reikėjo ir priderėjo, nes girdisi ir gir- 
disi prikišimų, ta iškilme, ta valanda širdžių įkaitinimo reikėję 
pasinaudoti sumažinimui lenkų ir lietuvių antagonizmo, rei- 
kėję lietuviams pagriebti lenkų ištiestą brolišką ranką - į vieny- 
bę. Kritiškai pažvelgus į visa tai, matome, jog nieko nepralaimė- 
jome nedalyvaudami, nedaug tebūtume laimėję ir dalyvaudami, 
nes tai vienybei, jei ji ir būtų galima, reikia kur kas didesnio 
pasiruošimo, atviresnių širdžių, pilno lenkų pripažinimo, jog 
lietuviai ir toje vienybėje turi teisės būti sau žmonėmis. 

Vienai vienas lietuviams pelnas, jei be jo negalima apsieiti, 
manoma, būtų galėjęs būti, pasirodžius lenkams ir atvyku- 
siems svečiams slavams, jog mes „esame“ pasaulyje ir kas mes 
esame. Dalykas gana tuščias. Jei „būsime“ ir kas būsime, ne- 
svarbu rodytis, svarbiau iš tikro būti sau, o ne kitų akims. Bet 
ir to nebūtų buvę galima padaryti, viena, kad toje jūroje žmo- 
nių vis tiek būtume pražuvę, antra, kaip jau pradžioje šių laiškų 
pasakiau, per tokias dideles iškilmes nė vietos, nė laiko ko- 
kioms plačioms taryboms negali būti. Antra vertus, didelė len- 
kų tauta, turinti neva pilnai išsidirbusi politišką ideologiją, jei 
norėtų prie tos ideologijos patraukti ir kaimynus, turėtų patys 
pasirūpinti juos pažinti. 

Lenkija tai ne Rymas - ji kaimynė. Bet ką gi matome? Tiria 
mus vokiečiai, tiria prancūzai, olandai, suomiai, rusai, bulga- 
rai; nėra tos vasaros, kad nelankytų Lietuvos jų mokslo vyrai 
ar visuomenės veikėjai. Bet kiek mes lig šiol tematėme lenkų 
tyrėjų? Archeologą Krzywickį“, archeologus Towarzystwa 
Krajoznaweczego“?, kurie šiemet mūsų miestus aplankė. Bet ir 
tie „mogą sobie kopač, panie Tytusie: nic nieznajdą prėcz 
stęchlizny““* (Unia, 17 p.). Jei neverta tirti ir atkasinėti senovinę 
lietuvių kultūrą, tai gyvąją šių dienų mūsų dvasią labai būtų 
verta ištirti vietoj; ne taip, kaip tyrė „Unijos“ autorius Weyssen- 
hofas, bet rimtai, visas savo antipatijas tam sykiui užmiršus. 
Dabar susitikus su lenku, tiesiog alpsti. Užtikdavau žmonių 
ideališkų ir idėjinių, geriausios širdies, geriausių norų, net be 
neapykantos; sveikina tave taip, kaip lenkų temperamentas 
teleidžia išreikšti savo jausmus. „Litwin? Bože mėj... Tož to 
nasz brat... ale gdziež tam brat! To wiecej, niž brat, to serce, to 
marzenie, to ideal wytrwalošci... A niech že cie do serca przy- 
tulę. Ale...“*? ir prasideda birti pikčiau žydo šliurės nuvalkioti 
komunalai: kam tas separatizmas, juk visi esame lenkai, kam 
lenkų neapkęsti, kam tradicijas ardyti, kodėl nebranginate 
Vakarų kultūros, galop - prikišimas rusiškųjų rublių, valdžios 
intrigų, tertius gaudens"“ ir t.t. Ir pradėk kiekvienam tokiam 
geraširdžiui, bet bemoksliui (lietuvių, žinoma, dalykuose) nuo- 
bodžio pasaką iš pat pradžių. Ir tokių žmonių tėra išimtys. 
Daugumas - nė žvairomis nenori žiūrėti. Nepažįstant lenkų, 
man sunku buvo ieškoti tokių, kurie Lietuva interesuotųsi. 
Mėginau tad sėstis žymiose vietose, kad teiktųsi patys prisiar- 
tinti ir pasiteirauti. Veltui. O tikrai buvau pasirengęs sąžiningai 
išpildyt mane siuntusiųjų įsakymą - prieteliškai įsišnekėti su 
lenkų visuomenės veikėjais. 

Rusei pagerbti reikėjo per Krokuvos iškilmes padėti šalia 
Arelio ir Vyčio —- Angelą, jos ženklą. Iš tos Rusės išvardijau tik 
Baltarusiją, ir susipynė dalykai. Baltarusiai vartodami tą patį, 
kaip ir lietuviai, bet kad jie vis dėlto artimesni ukrainų Rusei, 
turinčiai savo ženklą Angelą ar Arkangelą, kaip ten jis vadi- 
nasi, tai maniau, kad ir baltarusiams būtų maloniau buvę šiuo 

ženklu išsiskirti, o nebūti paslėptais po Lietuvos bendru ženk- 
lu. Žinoma, tam sykiui taip sakant, dėl parado. Iš tikrųjų balta- 
rusiai visai nemano atsitraukti nuo bendrųjų Lietuvos isto- 
riškųjų tradicijų ir nuo bendro kunigaikštijos ženklo. Galop 
ne mano dalykas - baltarusiams skirti vietą: jie tai ir patys 
mokės padaryti. Grįžtu tad prie savo dalykų. 

Lenkų laikraščiai man prikišo, aš, nepažinęs jų visuomenės, 
išdrįsęs kad ir bendrais bruožais, kad ir paviršium šį tą api- 
brėžti. Tiesa, giliai pažinti kurios tautos visuomenę, kas joje 
slepiasi, kas į darbą varo, kas trukdo, kas gaivina, kas mari- 
na, - neužtenka savaitės laiko. Tačiau, kai prie vienos savaitės 
prisideda antra, praleista perniai tarpe Varšuvos lenkų, be to, 
dar dvidešimtis metų santykių su atskirais žmonėmis, — tai 
žmogus ir išdrįsti apie kai ką spręsti. 

Be to, ką jau esu apie lenkus pasakęs, čionai norėčiau paskai- 
dyti juos į keletą rūšių. Visi lenkai daugiausia devynioliktame 
amžiuje įgijo vieną bendrą savumą, tai net ligūstai karštą tė- 
vynės meilę, patriotizmą. Tos meilės lenkus išmokė nelaimės, 
kurias gal patys kitąkart susitaisė, bet kurios kentėti vis dėlto 
per sunku. Dabar tėvynės meilės, prisirišimo prie savo tėvy- 
niškų dalykų, ypač prie kalbos, iš lenkų galėtų pasimokyti kone 
kiekviena pasaulio tauta. Visus tad lenkus lygiai galima pava- 
dinti „karštais lenkais“. Jei nuo kits kito skiriasi tame dalyke, 
tai nebent būdu parodyti tą karštumą santykiuose su kitomis 
buvusiomis Respublikos tautomis. Sulig šito ir mėginsiu pami- 
nėti trejopą lenkų rūšį. 

Vieni lenkai yra rimto darbo žmonės. Tėvynės meilės jaus- 
mus jie laiko savyje susižėrę, juose patys šyla, savo šeimynas 
jais šildo, ankštame tokių pat darbininkų būrelyje dėl to tinka. 
Jie visai netoli temeta savo karščio spindulius, užtat visas jų 
gyvenimas - tai tarnavimas savo mielai tėvynei kuriuo nors 
darbu, duodančiu tautai reališkos naudos: pramone, mokslu, 
daile, gailestinga globa, švietimu ir t.t. Tai brangiausi tautos 
ramiai, sau garbės neieškodami, kitiems į akis savo nuopelnų 
nebrukdami. Mokėdami patys dirbti, moka ir tokius pat kitų 

tautų dirbėjus gerbti, juos suprasti, jiems pritarti ir net juos 
padrąsinti. Su šiais lenkais širdys sukrinta, su jais jauku gyventi 
ir kalbėtis, bet apie kokią nors platesnę politiką nėra ko su jais 
tartis, viena, kad jie pasitenkina savo varoma arimo vaga, 
antra, kad, kitiems į akis nelįsdami, jie kitiems plačios įtakos 
neturi, plačioji visuomenė jų neklauso. Tokių asmenų turi 
kiekviena tauta. Aš juos pavadinčiau tikrais pozityvistais, nors 
tuo vardu paprastai ką kitą vadiname. 

Griežtai ypatingos, echtlenkiškos?! rūšies yra žmonės, ku- 
riuos aš pavadinčiau - „ulaskawiacze“. Tai tie žmonės, kurių 
tėvynės meilės spinduliai toliau tryška už savo namų, savo 
šeimynos ir artimojo būrelio sienos, už savo darbo dirvos ežių. 
Tais savo jausmais jie norėtų įkaitinti kiekvieną tolimesnį as- 
menį, idant ir jis pamiltų jų tėvynę, pasidarytų jos prieteliu, 
simpatiku, norsgi ne priešu, jei negalima būti šalininku, užta- 
rytoju ar net apgynėju. Šitie žmonės nedaug tenuveikia protu, 
nedaug teturi įrodymų, nedaug tesamprotauja, užtat veikia 
širdžia, jausmais. Saviškių tarpe jie nežymūs, visoje aikštėje 
jie teapsireiškia santykiuose su svetimtaučiais. Tepasirodai 
svetimtautis keleivis lenkų mieste, tesusidurie nors tam sykiui 
sujo gyventojais, - tuojau atsiras vienas kitas, jei ne daugiau, 
jei ne ištisas komitetas, kurs svetimtaučiui tarnaus, duos pata- 
rimų, viską rodys, saldžiausiai, mandagiausiai kalbėsis, dažnai 
net puotą iškels; girs, glostys, sutiks su jo nuomonėmis. Ir 
keleivis nejučiomis pasidarys apipintas mandagumais, pa- 
trauktas širdingumu ir net skalnas už pritirtą gera, rūpinsis 
atsimokėti geru už gera, jei ne darbu, tai žodžiu; jei ir to negali, 
tai nors susilaikymu nuo išstojimo prieš lenkus, nes jaučia 
išmuštą iš savo rankų ginklą, nebepadorėjasi, nors ir jaučia 
reikalą, ką nors priešinga padaryti. Lenkai patys tą jų būdo 
apsireiškimą vadina slavišku atvirumu, vaišingumu. Ten, kur 
tai teisinga, labai gerbtina ir sektina: visiems reikia rūpintis, 
kad apie mus visi gerai kalbėtų, į mus, o ne nuo mūsų linktų. 

Gerbtina, kada tikrai neveidmainiškai pati širdis veikia ir 
tave priveikia. Daugelyje atsitikimų tie jausmų tinklai esti be 
galo vodingi, į juos įpintas žūva, kaip voro iščiulpiama musė. 
Bet kaltinti nėra ko. Atsiminkime kad ir lietuvių tautininkus, 

iš pradžių smarkius kovotojus, paskui per ilgesnį santykį su 
lenkais apmalšintus ir net anon pusėn pertrauktus, atsiminki- 
me ir mūsų naujosios gadynės „Jogailas“ ar „Budrius““, kurie 
nusitvėrė saldžiabūdžių „Jadvygų“ sijono ir ten paskandino 
visus savo lietuvystės idealus. Pavojingi tai, bet nebjaurūs tokie 
„Ulaskawiacze“. 

Bjauresni kiti, kurie tokio širdies jausmo: atvirumo, lipš- 
numo, vaišingumo, į žmones linkimo, neturi, vis dėlto veikia 
neva tais jausmais, neva širdžia, kur mato kitais būdais neįveik- 
sią. Kaipo veidmainiškas, pasalų darbas, jis dar pavojingesnis: 
ne tik apipina tave, bet ir paniekina. „Lietuvių klausimo su 
kunigu nepaliesk... argumentų nevartok - nesupras... Iš viso 
apsiėjimo matėsi (kunigo) nevikrumas, draugijinis neapsitry- 
nimas, proto kultūra nepriaugimas iki savo stovio... Mes čia jį 
iš lengvo - „ulaskawimy“ (Unia, 74, 75 ir kt.), prijaukinsime, 
kaipo jaukinami laukiniai. Pasirodė apylinkėje „litvomanas“. 
Nusiminimas, ieškojimas, kaip jį priveikti. „Esi daili... mokė- 
si... „utaskawič“,-- tvirtai pataria kaimynė kaimynei. (Faktas.) 

Su tais žmonėmis, su utaskawiaczais vienos ir antros rūšies 
lygiai nėra ko tartis apie platesnę politiką, nes čia proto ar pats 
nustoji, ar jį tau atima. Mačiau kelionėje po Galiciją ir anos rūšies 
pozityvistų ir šitos utaskawiaczų. Suprantate, kodėl su jais nieko 
arba veik nieko apie lietuvių santykius su lenkais nekalbėta. 

Užtat atsiėjo įvairiose vietose man pačiam pagauti trečiosios 
rūšies lenkų, su kuriais drąsiai buvo galima apie dabartį ir ateitį 
šnekėti. Tai tautininkai demokratai, arba endekai, Lietuvoje 
neapkenčiamieji, kitur... bene tik simpatiškiausi už jų mielą ar 
nemielą tau atvirumą. „Lietuvis endekas visados susitars su 
lenku endeku. Saugokitės tų, kurie šiandien jūsų, rytoj mūsų 
ar priešingai“, - pasakė vienas žymus endekų veikėjas, ir pa- 
sakė bene teisingai. Atvirai statant savo reikalavimus ir aiškiai 
permanant taip pat atvirai statomus kitų reikalavimus, galima 
juos taikinti ir modus vivendi ieškoti. Nesutaikinti tada tik 
nebus galima, kai vienų reikalavimai pereis saiką, bet modus 
vivendi visados galima surasti. Iš pašnekesių su kai kuriais 
lenkų veikėjais aš tad ir susidariau šiokią nuomonę: modus 
vivendi ieškoti reikia ir surasti galima, reikia dažniau susieiti 

ar susivažiuoti, dažniau ir tankiau savo reikalavimus kits kitam 
išsipasakoti, kuo geriausiais įrodymais paremiant, gerąsias ir 
blogąsias santykių puses gyvais paveikslais iliustruojant. Išmin- 
tis, gėda, teisybės jausmai, viešojo darbo ekonomija, - šitie da- 
lykai gerai nubraižytų lietuvių su lenkais santykių šiurkštumus. 

Užtat apie politišką vienybę, tol plačiau siekiančią už dienos 
sielvartus, tikrai nėra ko nė svajoti. Štai lenkų nuomonė. Mes 
turime ilgais metais išsidirbę politikos ideologiją — Lenkijos 
laisvės ir vienybės (žiūrėk tą prisipažinimą vėlesniuose nu- 
meriuose „Dilo“). Su tais tegalime tartis, kurie tai ideologijai 
pritaria. Kurs nepritaria ir dirba, krypdamas nuo jos, to ne- 
galime kitaip vadinti ir laikyti, kaip tik savo priešu. Lietuviams 
naikinant lenkų kalbą Lietuvoje, pritariant Cholmo atskyrimui 
nuo lenkų, dar užsimenant ir apie Suvalkijos atskyrimą, links- 
tant nuo Vakarų kultūros į Rytų kultūrą, o neturint tuo tarpu 
jokios savos politikinės ideologijos, - argi gali būti kalbos apie 
kokias nors tarybas, kompromisus, nusileidimus?! 

Lietuviai vėlgi pasako. Toli siekiančios politikinės ideo- 
logijos mes neturime, bet turime tvirtą jos pamatą - demok- 
ratizmą, įgimtą ir paskui išpuoselėtą; ten linksime, kur daugiau 
matysime to demokratizmo garantijų; savo kultūrą keliame, 
skolindamies viso ko gero iš visokių aukštesnių kultūrų, o ne 
iš vienos kurios; turėdami savo įgimtą lietuvišką kalbą, nega- 
lime ir nereikalingi esame per daug rištis su lenkų kalba; tautiš- 
kai stiprėdami, manome apie suvienijimą lietuviškųjų gaivalų 
į vieną valstybės dalį; mus į gyvenimą veda vis sunkiau uždir- 
bama duona, o ne poezija. 

Jei tada tuos priešingumus ir sudėtumei šiaip taip į krūvą, 
vis dėlto realinių rezultatų, manome, nebūtų jokių. 

Šis pastarasis pasakymas pradaro vartus, pro kuriuos vež- 
davome ir galime vežimais vežti įrodymus už ir prieš. Bet visa 
tai jau atskirų ilgų straipsnių dalykai. Todėl gerai progai ir 
liuosesniam laikui atidedame ir šiuo laiškus iš Krokuvos pabai- 
giame. Ponai lenkai atleis man, kad, nesekdamas kitų kores- 
pondentų, negiedodamas himnų puikiai Žalgirio šventei, rūpi- 
naus tik tai pažymėti, kas mane siuntusiems gali būti įdomu 
ar nauja, arba kaip šaltai į viską žiūrinčiam rodytis galėjo. 

AMERIKOJE 


KO VAŽIAVOVA Į AMERIKĄ? 


STIGDAMI „SAULEI“ NAMŲ 


Didis Lietuvos darbininkas, nepailstantis jos švietėjas Kar- 
melitų klebonas kunigas Kastantinas Olšauskis, matydamas, 
kad tai ne vieno ir ne dešimties Žmonių darbas, dar anais 
vadinamais laisvės metais! ėmė rūpintis, kaip čia įsteigus ištisa 
lietuvių švietimo draugija. Nepasakomai daug buvo kliūčių. 
Svietiškė vyriausybė nekentė bet kurių draugijų. Dvasiškė 
bijojo, kad taisiais neramumo laikais draugijon neįsiskverbtų 
tokių žmonių, kuriems anais laikais ne tiek rūpėjo Žmonės 
visokių reikalingų mokslų pramokyti, kiek juos sukiršinti, 
įsiundinti prieš bet kurią vyriausybę, taip prieš svietiškę, taip 
prieš dvasiškę, ir net prieš patį šv. Tikėjimą, net prieš patį 
Aukščiausiąjį Viešpatį. Sunku buvo tais laikais. Bet ko gi ne- 
padaro didis noras, didelė Tėvynės meilė! Visur puldinėta, visų 
prašyta, visiems įvairių įvairiausiai įrodinėta, kol, padedant 
patiems geriausiems Lietuvos Tėvynės mylėtojams, arba pat- 
riotams, gauta leidimas įsteigti toji lietuvių švietimo draugija 
„Saulės“ vardu. Jos įstatai patvirtinti 1907 metais, bet veikti 
teleista vienoje Kauno gubernijoje. 

Tuojau imta pačiame Kaune ir Kauno gubernijos mieste- 
liuose, arba, kitaip sakant, bažnytkaimiuose, steigti nemaža 
mokyklėlių visokios rūšies: skaitymo ir rašymo, vienaklasių 

ir dviklasių liaudies mokyklų. O kad toms mokykloms būtų iš 
ko pasirinkti saviškių, lietuvių kilties ir katalikų tikėjimo mo- 
kytojų, iš pat pradžių Kaune įsteigta vadinamoji žemoji mer- 
gaičių seminarijėlė ir aukštesnieji mergaičių ir bernaičių liau- 
dies mokytojų kursai, arba seminarija. 

Lietuvos jaunuomenė mielu noru ėmė į tas mokyklas eiti. 
Mokinių skaičius vis augo, vis daugiau reikėjo klasių ir gyve- 
namųjų triobų. Atsirado daugiau mokyklėlių pačiame Kaune: 
buhalterijos kursai ir kt. Vienoms vargais negalais, visuomenei 
padedant, pastatyta užtektinai erdvūs ir talpūs tam tikri savo 
atskiri butai, arba namai, kaip antai: Šančiuose ir Vilijampolėje, 
kitoms reikėjo samdytis. Kadgi bent samdytis gavus žmoniškų 
butų! Ale ko gera gausi tokiame Kaune! Gauni paprastų gyve- 
namųjų triobų, ankštų (siaurų) ir žemų, jas pasitaisai savo 
lėšomis (pinigais), brangiai užmoki nuomos (arendos) - bent 
keturius tūkstančius kas metai, - ir vis dėlto neturi jokių pato- 
gumų, ne tiktai mokyklos, bet ir jų skyriai arba klasės reikia 
išblaškyti toli nuo kits kito. Mokytojai tokiuo būdu gaišta, moki- 
niai, ankštai susikimšę, šunta ir svaigsta, - kur čia gerai seksis 
mokslas, nenaikindamas sveikatos! Kas metai išeikvodamas 
pinigų krūvas, neturi vilties, kad bent kuomet nors tie dalykai 
pagerės tu įgysi tinkamesnius mokykloms ir gyvenimui butus. 

Kas gi ir tuo dalyku pasirūpins, jei ne „Saulės“ draugijos 
įsteigėjas, jos nuolatinis pirmininkas, dabotojas, šelpėjas ir 
apgynėjas kun. K. Olšauskis! Jis tatai sumanė daugeliui Kauno 
lietuvių švietimo reikalų pastatyti vienus užtektinai didelius 
namus. Tegu sau jie atseitų ir šimtą tūkstančių, vis dėlto ne- 
būtų blogiau, nes ir dabar nuomai tenka kas metai išmokėti 
nuošimčių (procentų) - lygiai nuo šimto tūkstančių. Taigi, kad 
ir pasiskolinus tokią krūvą pinigų, nebūtų blogiau: tais pat 
pinigais, kuriais dabar moki nuomą, tada mokėtumei nuošim- 
čius ir dar bent kiek mažintumei skolą. Ir būtų tau vilties, kad 
kada nors šitie namai paliks išmokėti, draugijos savastis. 

Bet kas tau tokią krūvą pinigų skolins? Sukta galva ir atsi- 
gosta, kad galima bent kiek parinkti iš tautiečių. Kiek tai puikių 
ir brangių bažnyčių Lietuvoje ir Rusijoje pristatoma, neturint 

iš pradžių nė vieno skatiko! Kai yra kam rūpintis ir prašinėti 
aukų geru tikslu, geros širdies žmonės neatsisako ir duoda. 
Duoda ne tiktai tos vietos reikalui, kai statoma bažnyčia savo 
parapijoje, bet neatsakoma nė rinkėjams tolimesniųjų biednes- 
niųjų parapijų, net svetimųjų kraštų. Kiek tai Lietuvos pinigų 
išvažiuoja į Italiją, Prancūziją, net į Afriką ir Kiniją! Kiek jų 
išsiveža mūsiškiai, išeidami į svetimas šalis! Tai nejaugi nega- 
lima Lietuvoje pastatyti nors viena, tikrai puiki ir verta mo- 
kykla? Nejaugi tik mums, rinkėjams, prašant, tautiečiai su- 
gniauš delnus ir pasakys: „Eikite šalin: mums nereikia nei jūsų 
mokyklų, mokytojų, nei jūsų mokslo! Mums pakanka bažny- 
čių, kunigų ir katekizmo“... Nejaugi? Žiūrėk Kurše: visos vals- 
čių mokyklos - puikiausi dviem ir trimis aukštais mūrai. Juos 
vieno valsčiaus kuršininkai pastato, bažnyčias už kelias de- 
šimtis tūkstančių rublių vienos parapijos lietuviai pastato. O 
čia visa Lietuva šokus nepastatys vienos vienatijos mokyklos, 
kad ir už šimtą dvidešimti šešius tūkstančius! Negali būti! 
Lietuviai supras tą reikalą. Lietuviai susipras, kad veltui ir 
gražias bažnyčias statytumei, neturėdamas taip pat gražių ir 
gerų mokyklų tamsybei nugalėti. Bažnyčia ir mokykla, kaip 
dvi ranki, katrom šviečiama žmonės. Nei bažnyčia be mo- 
kyklos, nei mokykla be bažnyčios pilnai neišauklės jaunosios 
kartos, nepadarys šviesius ir dorus. 

Tiktai nuo ko čia pradėjus aukos rinkti, kad jų trumpu laiku 
galėtų daugiau gauti? Lietuva per plati. Žmonės katras sau 
gyvena laukuose. Didesnį būrį jų tegali užtikti bažnyčioje, ir 
tai tik šventomis dienomis. Jie mes tau, kaip meta ir kitiems 
reikalams. Bet apvažiuoti Lietuva — ne metų ir ne vieno žmo- 
gaus dalykas. O čia namai reikia tuoj pavasarį pradėti statyti, 
nes už dvejų metų baigiasi sankalbos (kontraktai) su savinin- 
kais tų triobų, kuriose dabar yra prisiglaudę mokyklos ir auk- 
lėtnamiai. Kur gausi ir ar gausi nors tokių pat? O ir gavęs, 
imk, vėl persidirbinėk juos saviškai, vėl dykai leisk krūvas 
pinigų, kurie tau negi begrįš. Ir vėl turėk siaurus, troškius, 
neparankius ir nesveikus butus, mokytojams ir mokiniams 
tikras kankinimo vietas! Ne! Reikia per dvejus metus savo na- 

mai pasistatyti. Reikia pulti ten, kur daugiau žmonių ir kur kas 
dieną susirenka į kuopas, — reikia važiuoti į fabrikų miestus. 
Fabrikų gi daugiausia Šiaurės Amerikos Jungtinėse Valstybėse. 

Štai, ką ir kaip sugalvojęs, „Saulės“ draugijos pirmininkas 
kun. K. Olšauskis perniai gegužės mėnesyje pasikvietė mane, 
kad aš jam padėčiau ir tą kelionę atlikti, ir bent kai kuriuos 
brolius išeivius Amerikoje apkalėdoti. Ilgai svyravau, turėda- 
mas bent kelias svarbias priežastis: 

1. Laižuvon klebonautų ir žemelės dirbtų buvau vos tik 
prieš trejetą mėnesių atvažiavęs, ūkio dar nesusitaisęs, bijojau 
tad daugelio nuostolių. (Ir jų buvo nemaža, kaip sugrįžus 
pasirodė.) Bet tai mažoji priežastis. 

2. Svarbiau, kad bijojau padėti draugijos pinigus išgaišinti, 
nieko draugijai gera nepadarius. Nedyvai: juk mes nedaug 
težinojome, kokios mūsų išeiviai nuotaikos, o jautėme rasią 
labai daug priešų, pavydėtojų ir paprastų šmeižikų. 

3. Svarbiausia gi - kad širdis baisiai nelinko į tą — 


MEFISTOFELIO VIEŠPATIJĄ 


Kone visą savo nebetrumpą amželį esu prasibaladojęs po 
savo Tėvynėlę Lietuvą. Maža ji rodos žemėlapyje, bet nemažos 
esama iš tikrųjų. Retkarčiais esu pasiekęs ir svetimus kraštus. 
Suėmus visas keliones į viena, susidarytų ne mažiau kaip po 
tūkstantį kilometrų (varstų) kas metai ramiuoju laiku, kitais 
gi laikais ir po keletą tūkstančių. Tuo pradėjimu važiuodamas, 
būčiau jau kelissyk apvažiavęs aplink visą žemės kamuolį. 
Neesu tad apsunkęs ir savo triobelės krosnį per daug pamėgęs. 
Ir keliaudavau, ne malonumų sau ieškodamas, ne apsimetęs 
liga, laiką gaišindamas, svečią kraštą juoba pamėgdamas neg 
savo. Sau pamaloninti, savo ingeidžiams patenkinti aš, rodos, 
neesu atlikęs nė vienos, net ir trumpos kelionės. Ir jos man 
niekuomet geran neišeina. Be kitokių nemalonumų ir atsako- 
mybės, kiekvieną kelionę dar reikia atsirgti. Vagonais ar gėru, 
ar blogu oru važiuosi, vis pritirsi tai karščio, tai šalčio, tai 
skersvėjų ir parsiveši kelioms savaitėms tvirtą atliktos kelionės 

paminklą - dvilypį ar trilypį slogą: nosies, gerklės ir plaučių. 
Tik arkliais ir vasaros metu galima 6-800 varstų suvažinėti 
maloniai ir nenuvargus. Žinoma, turint geras nakvynes. Štai 
kodėl, tik liepiamas ar reikalų prispiriamas, teįsileisdavau į 
didesnę ar mažesnę kelionę. 

Nemaniau priešintis ir dabar. Lietuvių švietimo „Saulės“ 
draugijos pirmininko kvietimą laikiau pačios Tėvynės reika- 
lavimu. Ne mano doros vieku „Jai“ priešintis. Tačiau prieš 
kelionę į tokią tolimą ir taip nežinomą Ameriką pačios rankos 
leidos žemyn ir neregima pajėga stabdyte stabdė. Gal tai bailė 
buvo, gal tinginys, o galir gyvuliškoji omė (instinktas) purtėsi 
nujausdama, kiek reiks prikęsti pažeminimų ir šlovės dras- 
kymų. O galir, dievai žino, kaip susikrovęs nepasitikėjimas ta 
tariamąja „turtų, šviesos ir laisvės šalimi“... 

Kitąkart labai garsus ir darbštus kun. A. Milukas?, „Žvaigž- 
dės“ leidėjas, švęsdamas savo laikraščio dešimties metų sukak- 
tuves, 1911 metų 15 nr. išleido labai storą. Ten surašė daugybę 
žinių apie šiaip jau Amerikos lietuvius, ypač gi daug apie lie- 
tuvius katalikus, jų bažnyčias, kunigus ir draugijas. Keturioli- 
koje bažnytinių provincijų Jungtinėse Valstybėse jisai suskaitė 
321 000 lietuvių. Bet vienoje tik Chicagos provincijoje, anot jo, 
„rasime kokius 5 tūkstančius (iš 60 000), kurie pamiršo Katalikų 
Bažnyčią ir jos mokslą ir jau vengia Sakramentų“. Kitur taip 
pat. Taigi drąsiai galėtume pasakyti, kad Šiaurės Amerikoje, 
Jungtinėse Valstybėse ir Kanadoje, yra visi keturi šimtai tūks- 
tančių. (Su išėjusiais į kitas pasaulio šalis ir į Rusijos miestus bus 
visa pusė milijono.) Kiekgi visų lietuvių pasaulyje? Dr. Tupper, 
amerikietis, perniai pavažinėjęs po Lietuvą, dabar amerikie- 
čiams skelbia savo paskaitose, jog lietuviškai kalbančių Lietu- 
voje esą... penki milijonai. Nuo to tikrai amerikietiško humbugo? 
„Vienybei Lietuvninkų“, matyt, humbugus jau pamėgusiai, net 
širdis apsalo (žr. Nr. 12 š. m.). Mums malonu, girdi, kad tokie 
kultūringi žmonės lietuvių skaičiaus nemažina, bet didina... ne 
taip, kaip toksai „lektorius“ kun. Tumas“... ir t.t. Žodį - lektorius 
„VL.“ redaktoriai paėmė į kabeles, norėdami mane pažeminti. 
Ką gi darysi, aš ir nesiskaitau lektoriumi. Vis dėlto turiu čia 

pažymėti, kad aš negaliu laikytis ir nėkuomet nesilaikiau prie- 
žodžio: melagiui pelnas, o kvailiui džiaugsmas; tinka ar netinka 
kai kam, aš turiu pasakyti, jog visame pasaulyje lietuviškai 
kalbančių žmonių nebeliko nei dviejų milijonų (apie 1 800 000). 
Jei taip, tai kone ketvirta dalis lietuvių jau yra iškeliavę į Ame- 
riką, nebegrįžta ir vargu bau begrįš. 

Irjuo labiau lietuviai plaukia į tą tariamąją laisvės ir laimės 
šalį, juo daugiau ryšių darosi tarp Lietuvos ir Amerikos, juo ji 
man tolimesnė ir svetimesnė, gal dėl to, kad tiek jaunuomenės 
iš suvargusios mūsų Tėvynės išvilioja, o gal ir dėl savo dvasios. 
Dar nebuvau Amerikos pažinęs, tik ką ne ką žinojau apie ją, 
pasiskaitęs ir pasiklausęs. Bet nei spausdintas, nei gyvas žodis 
netesėjo manęs prie jos patraukti. Nei knyga, nei žmogus man 
nėra pasakę nieko, kas būtų palenkę mane saldžiai pasvajoti 
ir bent valandėlei pajusti sunkiai sloginantį, nes veik neįvy- 
kinamą norą bent kada, bent į galą amžiaus aplankyti ją ir 
atsikvėpti josios dvasia. 

Kas iš mūsų nesvajojo kada nors pamatyti Šveicariją, Italiją, 
Skandinaviją, net Japoniją, Indiją su jos Palmyra, net tolimiau- 
sią Australiją su jos Zelandija, net Pietų Ameriką su jos milži- 
nais miškais ir... nuolatinėmis revoliucijomis. Ten mus traukia 
ne tiktai gamtos stebuklai, bet dar kažin kokia ypatinga dvasia, 
kuri kažkokiuo paslaptingu šydu dengia jas nuo mūsų akių. 
Menai (artizmas), istorijos padavimai, žmoniškumo aukštybė, 
religijų varžytynės, ypatinga tėvynės meilė, ypatingas savo, 
kaipo tėvynės siinų, pareigų supratimas, pilietiškumas ir dau- 
gybė kitokių savumų — pavergia tave tai vienam, tai kitam 
kraštui. Dar tame krašte neesi buvęs, o jau jį myli arba nors 
gerbi. Jei nė to tiek, tai nors domėjies, kaip čia praskleidus 
paslapties dangtis, kurs jo senovę nuo tavęs slepia arba dabartį 
daro mažai suprantamą. Veik kiekvieną kraštą žmogus mena 
geresnį ir prakilnesnį esant, jį idealizuoja. Tik ne Ameriką. 

Šiandieną Jungtinės Valstybės ne tiktai lietuviui, bet beveik 
kiekvienam europiečiui tiek pat tesako, kiek vienas žodis — 
dollar. Pašaipos laikraščiui tekus Amerika papiešti, piešia 
pinigą ir liepia manyti, kad tai ji su visa savo dvasia. 

Jaunas tai kraštas. Bet kiek jau bjaurių jo istorijos lapų! 
Rodos, patsai velnias Mefistofelis išsirinko tą šalį įrodyti svie- 
tui, kaip aukso stabas valdo jį ir kokie iš kraujo ir sugadintos 
dvasios atnašai (apieros) yra tam aukso stabui kraunami, kaip 
tasai prakeiktas Liuciferio padaras - pinigas suteršia visa, net 
ir tai, kas kyla iš gryniausios širdies, nekalčiausių jausmų ir 
ketinimų. 

Štai Kristupas Kolumbas, degdamas noru paskleisti Dievo 
pažinimą, suieško tolimą kraštą. Nori ten dvasios nunešti. O 
jo sėbrai ir artimieji pasekėjai temoka iš ten aukso išsivežti ir 
begėdiškai vietos gyventojus apgaudinėti. Vežasi, plėšia be 
soties, be galo, kol patys pražūva ir drauge savo tėvynę Ispaniją 
pražudo. Kas prakeikta (auksas), palaimos duoti negali. 

Štai, rodos, dvasios kankiniai, tikėjiminės neapykantos au- 
kos, Prancūzijos ir Anglijos kitatikiai, neša nenuolankią savo 
dvasią į tą tyrą laukinių žmonių kraštą. Nusineša pritirtą sąži- 
nės laisvės brangumą, o neilgai trukus ir... vergus juodaodžius. 
Juos plukdo dabar prakaite, vietos gi raudonaodžius - krau- 
juose, kol beveik visai juos išnaikina. 

Linkolnai, Vašingtonai, Kostiuškos, Pulaskiai? ir kiti Europos 
dvasios galiūnai iškovoja Amerikai politikos laisvę — atskiria ją 
nuo Anglijos, juodaodžius sulygina teisėmis su baltaodžiais: 
panaikina vergiją. Kam? Kad laisvėje dvasia viešpatautų? Kaip- 
gis! Visam šimtui metų praslinkus, į dvidešimtąjį amžių įsi- 
varius, baltaodžiai vis dar tebeužsimiršta ir gyvuliškai tebe- 
drasko, linčiuoja šimtus tų pačių „juodukų“, už kuriuos jų 
bočiai kraują liejo. Politikos laisvė, Vašingtonų, Franklinų“, Lin- 
kolnų kūrinys, pastatė amerikiečiams kietos medžiagos stabus 
garbinti, bet juos pačius, jų dvasią prilenkė ligi žemei; ant jų 
dabar Mefistofelis stato kitą paminklą - materializmo suve- 
džiotosios žmonijos savimylai (egoizmui), „bizniui“ (intere- 
sui) ir dollarui. 

Apsaugok, Viešpatie, nenoriu pažeminti ir paniekinti tą 
kraštą, kurs priglaudžia tiek mūsų brolių, reikalu ir be reikalo 
ten nukeliaujančių! Gerai kitąkart darydavo kai kurie laik- 
raščiai, riebiomis raidėmis kiekviename numeryje įrašydami: 

„Lietuvi, mylėk savo tėvynę Lietuvą! Mylėk ir antrąją savo 
tėvynę - Ameriką“. Neabejoju, kad ne vienas lietuvis drauge 
su kitų tautų atėjūnais mielu noru paguldys savo galvą už tą 
„Maują tėvynę“, ištikus kokiai nelaimei. Aš tik norėčiau pasa- 
kyti, kad ir šita naujosios tėvynės meilė ne tokia, kaip „sena- 
jame sviete“ — Europoje, nes dollarais pamušta, kaip ir viskas. 
Už tą tėvynę pasiruošę yra galvas guldyti ne dėl to, kad tai - 
„tėvynė“ ir gana, bet kad ji sočiai atėjūnus maitina, ir tiek. 

Aš neesu matęs nė vieno iš Amerikos sugrįžusio lietuvio, 
kurs, uždirbęs bent kiek skatikų, būtų ir dvasios prisidirbęs. 
Niekas nesigiria, jog tame „laisvės krašte“ yra jisai laisvės 
prisigėręs ir ją pamėgęs, jog tame, rodos, tikriausio demok- 
ratizmo krašte, kur nėra jokių mėgiamųjų ir privilegijomis 
apdovanojamųjų luomų, nebeliko nė žodžio - beturtis, prole- 
taras, jog tame tikėjimų laisvės krašte priprato gerbti kiekvieno 
tikėjimą. Ne! Visa „amerikontų“ šneka ir visos žinios apie 
Ameriką — tai, kiek ten uždirbama ir kiek galima uždirbti, kiek 
kas jau „vertas“, vadinas, kiek jau turi tūkstančių. Ir dar girdi 
nuolatinį pažeminimą „senosios tėvynės“, materiališkai ją lygi- 
nant prie Amerikos. „Ką mums Lietuva duoda? Skatikus“... 
Dvasios ir idėjų dalykų jie neskaito... 

Dollarų krašte šių dienų lietuviai labiau ieško aukso neg 
Kolumbaus laikais ispanai. Ispanijos takais ir Lietuvą stumia. 
Lengvai Amerikoje įgyjami turtai sužadino nebesuvaldomus 
ispanų apetitus ir ją doriškai nuskurdino. Lietuviai, vydamies 
didesnių uždarbių, neturtę, bet ir be pretenzijų Lietuvą, taip 
sakant, kaip ir Ispaniją, įalkina ir... nusekina žmonėmis; vadi- 
nasi, nuskurdina ją materiališkai. 

Kas gi pakels mūsų išeivių dvasią, kas įleis idealizmo srovę? 
Kas tesės Mefistofelio, to amžinojo dvasios priešo, kūriniu - 
pinigu pasinaudoti, suvartojant jį ne materializmui, bet tau- 
tos dvasiai sustiprinti? Kame tasai Mefistofeliui lygus savo 
galybe? Materializmo nepanaikino nė Kristus. Bet tai nereiškia, 
kad neturi būti nė pastangų į tą pusę. Ne! gerai padarys ir ta- 
sai, kurs nors vieną dollarą tesės suvartoti priešingai Mefisto- 
felio ketinimams. Darykime tad, kad mūsų išeiviai, susilpninę 


52 


Tėvynę darbininkais, pastiprintų bent jos dvasią, padėdami 
šviesti brolius, likusius namie, padėdami statyti jiems mo- 
kyklas, ypač gi padėdami auklėti būsimuosius mokytojus Kau- 
no mokytojų seminarijoje. 

Tasai įrodymas daugiausia mane įtikino, daugiausia pastip- 
rino tyžtančią dvasią ir energiją. „Darykime“, - tariau. Ir visą 
atsakymą už laimėjimą ar nelaimėjimą suvertęs ant „Saulės“ 
pirmininko, sutikau padėti jam kelionės vargą vargti - važiuoti 
su juo į Ameriką. 


NORĖDAMI PATIKRINTI ŽINIAS APIE AMERIKĄ 


Ir dar vienas dalykas perlaužė mano atkaklybę ar baimę ir 
paragino važiuoti į Ameriką, nesigailint nei vargo, nei svei- 
katos, nei laiko, nei nuostolių. Tai noras savo akim pamatyti, 
kaipgi iš tikrųjų verčiai tenai mūsų broliai ir seselės; ar iš 
tikrųjų — tai laimės, neišsemiamų turtų, šviesos ir viso ko geras 
kraštas? 

Čia pat Lietuvoje susidurdamas su sugrįžusiais, aš, kaip 
viršiau esu jau pasakęs, tepasergėjau vienat vieną ir tą nedi- 
delį laimėjimą - dollarų. Nemaža metų vesdamas užsienių ir 
Vilniaus laikraščius, aš nė vieno karto neesu nei regėjęs, nei 
gavęs raštų, išgiriančių Amerikos laimę ar kviečiančių, kad, 
kas tik gali, važiuotų tos laimės paragautų. Priešingai, nuolat 
mačiau aimanų ir stabdymų, kad nelabai skubytųsi ten, kur 
ne tiktai uždarbių, bet ir bado vardas žinomas. 

„Vilties“ 1909 m. 15 (200) nr. straipsnyje „Stabdykime, kad 
nevažiuotų Amerikon!“ esu štai ką rašęs: 

„Sausio 18 d. „Viltyje“ išspausdinome trumpą, bet neap- 
sakomai baisų vieno amerikiečio šaukimą: „Meldžiamieji, ne- 
važiuokite Amerikon!“ Kam rūpi mūsų brolių skurdžių ir 
laisvės ieškotojų likimas, tie tegu dar sykį atsidėję persiskaito 
anąjį šauksmą, tegu giliai į savo širdį įsideda žodžius: „Darbo 
tebetrūksta. Išblyškusių, nuskarusių darbininkų milžiniškas 
skaičius tebevaikščioja po gatves, gal 3-4 kartus per savaitę 
teragavę duonos“. Prieraše buvo prašoma, kad ir kiti laikraščiai 

paskirtų kiek galėdami vietos lietuviams stabdyti nuo kelia- 
vimo į Ameriką. 

Bent kiek vėliau (sausio 20 d.) „Šaltinis“ paleido rimtą, daug 
paaiškinantį įžengiamąjį straipsnį „Atsargiau su Amerika!“ — 
„Oo, kiek žmonių troško sugrįžti, bet negalėjo, nes pinigų 
neturėjo!“ - šaukė „Šaltinis“. 

Vasario 3d. „Vienybė“ padėjo straipsnį „Dėl ko mūsų žmo- 
nės eina Amerikon?“ 

Kurie laikraščiai tyli, tyli nuodėmingai, nes kuo gi galima 
geriau patarnauti savo skaitytojams, jei ne sulaikant juos nuo 
nelaimės? 

Ir vis dėlto iš visų Lietuvos kraštų eina vienodos žinios: 
lietuviai lyg apipenėti apie nieką daugiau nesvajoja kaip tik 
apie Ameriką. Tai tie, kurie darbininkų būklės Amerikoje ne- 
žino. Kurie gi žino, kas dabar darosi (anais 1909 metais), pra- 
deda nerimti. Jie mato, kad daugumas išeivių ir patys pražus, 
ir Tėvynei padarys didžiausį nuostolį: išsiveš turto, o sugrįš 
pliki, jei tenai galvos nepadės. 

Todėl šaukiasi bent Vilniaus laikraščių: „Susieikite ir nutar- 
kite, kaip prieš tą Lietuvos nelaimę kovoti, nes ilgiau tylėti 
nebegalima. Atsiliepkite „Vilties“ ir „Šaltinio“ balsan!“ 

Iš daugelio balsų visokiuose lietuvių laikraščiuose, kurie 
nepagiria mūsų išeivybės (pagiriančių, sakiau, negalima rasti), 
paminėsiu tik dvi „Šaltinio“ žini, nebeaimenu, kurių čia metų. 
Du Seinų vyskupijos klebonu, visai tarp savęs nesusitarusiu, 
kalėdodamu ėmė rinkti žinių, kiek iš jų parapijų Savalkų gub. 
yra išėjusių į Ameriką, kiek jie yra išsinešę kelionei pinigų ir 
kiek yra atgalį Tėvynę parsiuntę. Abudu rado, kad nors vienas, 
antras, trečias ir parsineša po keletą šimtukų ar tūkstantėlių, 
vis dėlto kai visus suimi į vieną krūvą, tai randi, kad visi tie 
plačiai garsinami iš Amerikos turtai pilnai neatlygina Tėvynei 
iš jos išsivežtų pinigų kelionei. 

Žinios buvo labai aitrios. Vargu bau kas patikėjo jomis: taip 
jos priešingos paprastam garsinimui neregėtų ir negirdėtų 
uždarbių Amerikoje. Nelabai buvau patikėjęs ir aš. At, maniau, 
geru tikslu —- stabdydami lietuvius nuo išeivybės, ėmė žmonės 

ir bent kiek... perdėjo... Betgi nepasakomai rūpėjo man visa 
tai ištirti, taip ten Amerikoje, vietoj, taip ir čia Tėvynėje. Ką 
esu girdėjęs ir regėjęs tenai, bus vėliau pasakyta. „Šaltinio“ 
nemeluota ir neperdėta. Tą patį patikrinu ir savo patyrimu. 

Sugrįžęs į savo valdomąją parapiją - Laižuvą, Šiaulių ap- 
skritin, ėmiau ir patsai tyrinėti josios išeivius. Kartoju kai ką 
iš to, ką esu rašęs „Vilties“ 37 (672) nr. 1912 m. 

Išeivybė į užjūrį - tikras ir vienatinis mūsų tautos „medijo- 
nas“ kraujaleidis, tautos kūno silpnintojas. Susirinkau žinių 
apie 100 laižuviškių, išėjusių į vienas Šiaurės Amerikos Jung- 
tines Valstybes. (Išeivių į Kuršą ir jos miestus neskaitau.) Visi 
jie, išvažiavę prieš 1-12 metų, drauge Amerikoje yra jau išbuvę 
490 metų, kiekvienas, apskritai imant, kone po penkerius me- 
tus. Išeidami jie yra pasiėmę po 50-300 rub. kiekvienas, ne- 
skaitant laivakorčių ir kitokios pašalpos, atsiųstos jiems iš 
Amerikos. Kiti visą savo dalį iš ūkio yra atsiėmę ir išsivežę, 
kaip kad pasiryžę nė akių čia neberodyti. Visi drauge iš Lai- 
žuvos parapijos yra išsivežę 12 220 rb; apskritai - po 122 rb 
kiekvienas. Per tuos 490 metų yra atėję iš tų išeivių 13 973 rb. 
Gryno pelno iš jų per visą tą laiką parapija gavo 1 753 rb, kas 
metai po 3 rb, 50 kap. iš kiekvieno išeivio. Kadangi vieno svei- 
ko darbininko darbas yra vertinamas 300-400 rub. (Vokiečių 
apdraudžiamosios draugijos), tai namie esąs darbininkas yra 
lygiai šimtą kartų Laižuvai vertesnis už išeivį į pagarsintąjį 
turtų kraštą. 

Ir tuos 13 973 rb grąžino ne visi lygiai, bet tik kai kurie, ne- 
daugelis. Didesnėmis sumomis yra parsivežę ar parsiuntę vos 
tik penki. 1—2 500, 2-1 800, 3-1 500,4-1 200, 5-1 000. Bent sakosi 
tiek laimėję. O kas juos iš tikrųjų žino? Svetimos kišenės negi 
išversi, o mūsų grįžusieji išeiviai mėgsta gerokai pasigirti ir savo 
laimėjimą padidinti, n*ėkuomet - nepamažinti. Taigi ir šios skait- 
linės greičiau didesnės neg mažesnės. Šimtukais parsivežė vėl 
penketas išeivių: 1-600, 2-500, 3-470, 4—400 ir 5-300 rb. 

Visa šita dešimtis, jei tikėsime, parsivežusi 10 270 rb; apskri- 
tai po 1000 rb kiekvienas. Tūkstantį rublių tegali sukrauti tas 
darbininkas, kurs tesi per penkerius metus taip kietai gyventi, 

kad galima būtų kas mėnuo nunešti į banką po 10 dollarų: per 
metus jisai įsidės į banką 120 dolL., o per 5 metus 600 doll., ku- 
riuos gyvus pasiuntęs į Europą, gautų mūsų pinigais apie tūks- 
tantį rub. Bet, matyt, nedaug tokių tesiranda - iš šimto vos penki, 
ir, dievai žino, kiek metų prabuvę sunkiuose darbuose. 

45 išeiviai per visą laiką tėra atsiuntę 3 703 rb; kiekvienas, 
apskritai imant, po 82 rb. Jei apskritai kiekvienas iš Lietuvos 
yra išvežęs po 122 rb, tai šitie 45 išeiviai yra nuskriaudę Lietuvą 
kiekvienas keturiomis dešimtimis rublių, yra nesugrąžinę jai 
viso trečdalio išvežtųjų. Kiti likusieji 45 išeiviai nėra atsiuntę 
nei po vieną rublelį ir nuskriaudę savo Tėvynę visais 122 rub- 
liais kiekvienas. 

Jei dolerinę laimę (apie kitokią nėra nė kalbos) iš laižuviškių 
išeivių Amerikoje terado vos tik dešimtasis ar net dvidešim- 
tasis, tai įdomu būtų žinoti, kelintasis iš kitur išėjęs randa tą 
„laime“. Prisiklausęs įvairių įvairiausių žmonių kone iš visų 
Lietuvos kraštų, prisiskaitęs laikraščiuose žinių iš Amerikos 
ir bent kiek patsai pažinęs mūsų išeivių buitį pačioje Ameriko- 
je - galiu drąsiai tvirtinti, jog tie skaitmenys mažne tikri visai 
Lietuvai. Ir kitų išeivių vos tik dešimtojo tesusitaupoma keletas 
tūkstantėlių ar keletas šimtukų. Tad nelabai ko esama bėgti į 
Ameriką. Tiek pat ir mūsų fabrikuose ir net namie galima 
uždirbti. Bet apie tai paskui. 

Taip tatai, namie esant, niekas, nei žmonės, nei laikraščiai, 
nedavė teisės per daug džiaugtis Amerika. Rodėjo tikrybė 
patirti ten pat vietoje. Ir važiavome. 


KELIONĖ 


PIRMIEJI IŠEIVIŲ VARGAI 


Iš Rokiškio, Ež. ap., mums kitąkart rašė: 

„Agentai kiek tik galėdami kursto, kad tik daugiau žmonių 
eitų, nes iš kiekvieno išeivio jie gauna po kelias dešimtis ir net 
po 130 rublių. O ar gera bus išviliotiems, kas jiems rūpi?“ 

Iš Liepojos kitas priduria: „Išeivių vargai prasideda ne 
Amerikoje, bet tuojau iš namų išvažiavus. Mes tai dažnai ma- 
tome. Pasportai sodiečiams sunku gauti. Slapstydamies jie 
pasiekia Rusijos sieną. Jei čia juos sargyba sugauna, tai atgal į 
gimtąją šalį siunčia. Nepadeda nė pasportai: jei tik pasirodo, 
jog norima į Ameriką eiti, vis tiek siunčia atgal etapais. Kas 
išsislapsto Duo sargybos, tas vadovams gerai prikiša: ag, ir jie 
be pinigų negalėtų išvengti visų kliūčių“. 

Eisi tad be paso per sieną, mokėsi baisius pinigus vado- 
vams, gaudys ir šaudys tave pasienio sargai. Eisi su pasu, gau- 
dys policija ir siųs atgal etapais. 

Ne geriau išvažiuoti į užsienius ir šiaip jau pasivažinėti po 
Europą. 

Iš artimųjų raštinių užsienių pasų neduoda, reikia imti iš 
paties gubernatoriaus raštinės. 

Jeigu esi valdininkas, prie kurių priskiriami ir kunigai, tai 
nė patsai gubernatorius tau negali duoti paso — reikia, kad 
pati Vidaus dalykų ministerija pirma pavelytų. To paveliji- 
mo prašant, reikia būtinai jai pameluoti, paveidmainiuoti: 
pasisakyti, kad tu važiuoji į Europą ne jos pažintų, jos papro- 
čių ištirtų, jos mokslo pramoktų, bet kad sergi ir tenai bent 
kurioje gydymosi vietoje (kurorte) sėdėsi. Ministerija veik 
nieko, kas tik išsiprašinėja į užsienius, nesulaiko. Ministerija 
ir vietinės raštinės puikiai žino, jog tik dešimtasis tikrai ligos 
tiktas veržiasi į svetimus kraštus. Ir vis dėlto reikalauja to 
oficialio melo — sergu. 

Apie Rusijos pasų nereikalingumą, netikslingumą ir tiesiog 
juokingumą rašyta ir rašoma visų, kuriems reikėjo jų imtis. 
Bet senoji tvarka vis tebėra didžiausiai piliečių ir pačios vals- 
tybės nenaudai. Kodėl Rusijos šviesuolis (inteligentas) negali, 
kaip kiti pasaulio žmonės, turėdamas pinigų, vykti, anot to, 
svieto paregėtų ir savęs parodytų? Kokį valstybė gali turėti iš 
to nuostolį, kad jos valdininkai nebus, kaip mūsų patarlė sa- 
ko, verpelėje augę, pro svikį penėti, —- šviesos nematę? Jei 
trukdymas išvažiuoti yra vaistas nuo politikos laisvamany- 
bės, kuria rusai neva tai užsikrečią Europoje (atmink karą su 


prancūzais 1814 m. ir dekabristus), tai vaistas netikęs. Gyve- 
nimas tai parodo. 

Taip dalykams stovint, aš, visai sveikas žmogus, pavirtau 
palaikiu, suirusių nervų Žmogumi, vienatinį vaistą sau rasian- 
čiu Elgolando saloje, tarp Bremeno ir Amburgo. Tenai mėgsta 
vasarą praleisti daugumas turtingų dykinių. Aš tos salos nė iš 
tolo neesu mates. 

Šešetui savaičių praslinkus, vyskupijos raštinė ir guber- 
natoriaus raštinė per vietos policiją praneša tau, jog ministerija 
leidžia gubernatoriui duoti tau užsienin pasą. Reikia dabar jis 
atsiimti, užmokėjus 15 rub. uždo. Užmokėta, bet paso aš ne- 
gaunu. Gubernatoriaus raštinė, matai, duodama žinią vysku- 
pijos raštinei ir man pačiam, neduoda žinios... į kitą stalą tos 
pačios raštinės. Tada anas „kitas“ stalas nežinąs ir teirautis 
neturįs laiko: reikią iš vyskupijos raštinės atgal atsinešti minis- 
terijos ir vyskupo pavelijimą. Kol buvo patenkinta ir ši antroji 
biurokratijos nesąmonė, praslinko dar trys dienos. 

Trečia valdininkų (biurokratų) nesąmonė. 

Drauge su mumis norėjo grįžti į Ameriką jos valdinė p. Mi- 
šeikos žmona Stanislava Mišeikienė. Kitą kartą savo valia išėju- 
si į Ameriką, ten prabuvusi keliolika metų, ten ištekėjusi ir 
įsirašiusi, perniai atvažiavo giminių aplankytų. Sugrįžo, polici- 
jai atsiteisė, paviešėjo ir, vyro raštais kviečiama atgal, grįžta 
tiesiu keliu. Užsimoka, kiek reikia, bet paso negauna... kad to 
paso ne vyras reikalauja, bet jo žmona, kuri skyrium paso ne- 
gali išsiimti. Nieko negelbėjo rodymas laiškų ir įrodinėjimas, 
kad vyras, būdamas Amerikoje, negali gi savo žmonai Rusijos 
paso išimti. 

Tiesiog pašaipos dalykas. Rusijos įstatymas apie žmonų 
pasus nori, kad žmonos nesiskirtų nuo savo vyrų. Bet kai 
žmona štai, laikinai atsiskyrusi nuo vyro, grįžta prie jo ir turi 
visus dokumentus, jog privalo grįžti, to ji teisiškai padaryti 
nebegali. Įstatymas pats save suardo. Be to, verčia nesilaikyti 
jo: ponia Mišeikienė, negalėdama išvažiuoti teisėtu keliu, ir 
antru sykiu buvo priversta neteisiškai pereiti sieną, nebegau- 
dama atgal įmokėtų uždo pinigų. 

Dalykas svarbus ir teisiškai (juridiškai) įdomus, kaipo vie- 
nas iš visos virtinės tokių pat painių įstatymų, darančių mo- 
teriškę priverstinai beteise piliete. Labai tiktų bent kuriam 
mūsų atstovui Dūmoje, kurs sumanytų ar paremtų sumanymą 
apie geresnį pasų sutvarkymą. 

Vyriausybė, nors taip varžo savo žmones anais nelemtais 
pasais, išeivybės sulaikyti netesi, kaip jokia pajėga nesulaiko 
upės tekėjimo: užtvenksi — tik labiau patvins ir per viršų ar 
apačią prasimuš. Jei taip, tai reikia ji sutvarkyti ir bent kiek 
papiginti, norsgi padarant lengvesnį pasų gavimą. Pasai reika- 
lingi mums norsgi tam, kad sargyba pasieniuose nešaudytų 
mūsų išeivių. Kiek jų ten krinta kas metai! Seniau jau esu rašęs, 
kad reiktų Dūmoje pravesti įstatymas: 1) apie sumažinimą 
mokesnių už užsienių pasus svetur ieškantiems darbo iki 3-8 
rublių metams, 2) apie prailginimą tų pasų iki 3-6 metų ir 3) 
apie gavimą jų stačiai iš artimiausių policijos raštinių, ne toliau 
kaip iš apskričių isprauninkų. Yra net tam tikra tik nepildoma 
konvencija (santarmė) bent su Vokiečiais apie išdavinėjimą iš 
isprauninkų raštinės pasų darbininkams, einantiems į Vokie- 
čius. (Žiūrėk mano straipsnį „Vilties“ 1911 m. Nr. 23 (508) „Į 
Ameriką ar į Vokietiją?“) 

Pergalėję visas paso gaminimo kančias, pikti, vis dėlto links- 
mi, iškeliavome iš Kauno į Eitkūnus 1911 metų birž. 25 d. 1 val. 
popiet. 

Siena. Pagamintus pasus apkrikštijo rusų žandarmerija, pa- 
dirmavojo - prūsų. Griaudus vienodumas abiejų kaimynių se- 
sučių policijų pasų dalyke, rodos, tėra Rusų pasieny, nes toliau 
Germanijoje niekas jau nebeįdomauja, ar tu turi tikrą ar dirbtinę 
„trečiąją dalį savo esmės“ — pasą, kaip patys rusai tyčiojasi. 


PER PRŪSIJĄ 


Lietuvių pusės Kybartai ir Prūsų pusės Eitkūnai daro kaip 
ir vieną miestelį: taip juodu arti nuo kits kito. Skirtumas vie- 
nok toks, kaip tarp šiltos ir šaltos tynės (vonios). Lietuvos 
pusėje biedniau, mažiau tvarkos, daugiau žandarų, vis dėlto 

čia - šilčiau, jaukiau, nes čia - namai. Eitkūnuose tuoj darosi 
erčiau (plačiau), rodos kažin kaip - lyg sočiau, tvarka, ką gi ir 
bekalbėti: juk tai vokiška, bet taip nejauku, neramu, taip šalta 
dūšiai, kad net bijoti kaži ko imi. Rusų žandaro aš visai nebijau, 
nors taip jis apšauktas ir raudonas. Bet to riebaus, didelio, spin- 
dinčiu giveriu užsidėjusio ir taip šaltu veidu, kaip stovyla, - to 
vokiečių žandaro aš bijau. Bijau jų nešikų, bijau kasininko, 
konduktorio. Visi jie man šalti, kaip negyvi, visi kas tik Prūsuose 
viešai valdininkauja, rodos, it būtų nuluptais „savo“ kailiais, 
užvilkti gi dirbtiniais plieno skardos kailiais, per kuriuos jokis 
žmoniškumo jausmas neprasikala. Išdirbti žmonės mašinos. 
Žinoma, tai mano asmeniški jausmai ir įspūdžiai, kuriuos 
galėjo sudaryti Prūsų vyriausybės barbariškumas ar vokiečių 
kultūros nuožmumas, dėl kurių toje prie Prūsijos priskirtoje 
Lietuvių žemėje nebepaliko jokios lietuvybės žymės. Vos tik 
peržengsi Rusijos Lietuvos sieną, it štinkspiritas", kamščiu 
baksteli panosėn - vokietybė. Grynas vokietis ir tiktai vokietis! 
Rodos, kad ir visi pasažirai, nors prieš penketą minučių, va- 
žiuodami per Rusiją, čiauškėjo visokiomis Europos kalbomis, 
vos tiktai atsirado anapus sienos, tuoj visi pavirsta - vokiečiais, 
tuoj visi, kiek tik kas galėdamas, ima kalbėti, ypač kreipiantis 
į ką, vien tik vokiškai. Net ir didžponis ir didžponė užmiršta 
savo tarptautinę dailią prancūzų kalbą ir pasigriebia vokiš- 
kosios. Jauti pačiame ore tikras vokietiškumo bacilas, kurios 
beregint antkrinta ant viso ko ir sparčiai sparčiai daro - vokie- 
tybę. Ore jauti vokietybės galybę, nors ir nematytumei jos 
ženklų, kaip jauti sunkiųjų antkryčių visame ore viešpatavimą. 
Ji, ta galybė, ir daro žmogų nedrąsų, ne tiktai svetimtautį, bet 
ir saviškį pilietį. Ir saviškai kalba tyliai, klausia dar tyliau. 
Negraži, nors gražiai apsitaisiusi žydė, per drąsiai ėmusi šū- 
kauti bagažinėje ir smulkios mažų Lietuvos miestelių pirklės 
būdu pernelyg švaistytis, pasirodė ne liuosa, nesivaržanti, bet 
dar daugiau įbauginta ir iš tos vien baimės pernelyg šaukianti, 
kaip nelyginant šunelis, kurs loja juo balsiau, juo labiau bijo. 
Prūsuose tiesiog liūdna - taip Rusijos gyventojui nepa- 
prasta. O lietuviui - dar liūdniau. Tiesiog verkti norisi. Nelaimė 

tau, jei nemoki vokiškai: savo etnograliškai lietuviškoje šalyje 
gali prapulti. Nei vieno valdininko, nei vieno tarno, nešiko, 
šluojėjo, ratų tepiko, alaus pardavėjo, kurs lietuviškai mokėtų 
nors vieną vienintelį žodį! Mažiausi lietuvybės šiukšlelė vo- 
kiečių iššluota, išvaryta ir tyčia vokietybe pakeista. Nejaugi 
vietiniams lietuviams nepatogu būtų čia pat namie tarnauti 
prie gelžkelio stočių? Bet čia jiems nėra vietos, jų greičiau rasi 
tolimo pajūrio uostuose. Kas nemoka lietuviškai, kieno ausis 
nejaučia lietuviškumo skambėjime geografiškųjų vietų vardų, 
kurias pravažiuoji: Eitkūnai, Stalupėnai, Gumbinė, Insrutis, 
Vėluva, Karaliaučius, tas ir atspėti negali, jog tai Lietuvos 
žemė, dar neseniai tebebuvusi grynai lietuviška, dar dabar gera 
dalimi tebesanti lietuviška. 

Palaimintas tai kraštas ta Prūsų Lietuva, arba vadinamieji 
Rytų Prūsai. Kokia žemė, kokios upės! Pervažiavus kiaurai per 
visą Prūsijos karaliją, aiškiai matai, jog lietuviškoji jos dalis — 
tai brangioji jos perla. Ligi tik lietuvių žemė pasibaigia, pra- 
sideda pačių vokiečių vadinamoji Smilčių karalija, gyviausių 
jūros smilčių. Ir ne tik ten, kur už Karaliaučiaus prašvilpi pačiu 
pajūriu, bet ir aplink Berlyną, už trijų keturių šimtų kilometrų 
nuo jūros, vis matosi tas pats senovės jūros dugnas. Ir kas tų 
gudruolių vokiečių čia padaryta! Važiuoji per derlingiausią 
lietuvių žemę, važiuoji per bergždžiausius paberlynio smilty- 
nus ir visur matai kone vienodu mūru stovinčius javus, vieno- 
dai gražūs, tarpūs, tankūs ir aukšti liūliuoja miežiai, žirniai, 
avižos, rugiai, pievažolės. (Kviečių mažiau sėjama, o sėjamųjų 
žolių ir visai maža tesimato.) Skirtumas pasirodytų tik tada, 
kada imtumei įsižiūrėti, kokiuo vargu ir kiek įdedant, išdir- 
bama geroji ir menkoji žemė. 

Žiūri žmogus ir negali atsidžiaugti. Neperdėdamas pasa- 
kysiu: važiuoji 741 kilometrą nuo Eitkūnų per Karaliaučių lig 
Berlyno ir nepamatai nė tokio gabalėlio žemės, kurį vienu savo 
batu galėtumei uždengti, kur nebūtų matytis, jog jį palytėjo 
žemę mylinčio ūkininko ranka. Ne tiktai bet kaip palytėjo, bet 
kuo rūpestingiausiai išglostė, mažiausias duobikes ir linkes 
išlygino, mažiausį kemselį ar kurmarausį nukabino, pelkeles 

nusekino, kalnelius ten suversdamas, nepamatysi jokio šašelio 
dirvoniuko ar tuščios geltonuojančios smiltelės. Jokio krei- 
vumo orėje. Viskas geometriškai teisingomis figūrėlėmis su- 
skaldyta, eželės, antvalnėliai nukasti, ant pievelių, kaip sekly- 
čioje, neišvysi nereikalingai išbirusio grumtelio žemės. Niekur 
nei vienos piktžolės, patvoriai švarūs, net gelžkelio atkalnės 
šviečia seradėle ir kitomis sėtomis žolėmis, kur ne kur puikiai 
sužydusiomis. Visur auga, gražiai auga, ir kas tik auga, nau- 
dinga auga. Bepigu tad ir dėti žemėn, žinant, kad, išmintingai 
ūkį pridabojus, viskas šimteriopai atsimokės. 

Matai ūkininkų turtą, gražius, miestiškus jų triobesius, 
tvarką, mokslą, rūpestingumą, netingėjimą pasidarbuoti, ir vėl 
imi liūdėti. Dieve brangus, misliji sau: kas tai būtų, kuo be- 
pavirstų mūsų Lietuvos egiptiškoji žemelė, kad kas mus išmo- 
kytų netingėti, duotų pajėgų ištesėti melioracijom (pagerini- 
mams) ir mokslo - viską tiksliai ūkyje daryti! Nereikia lietuvio 
tautininko, kiekvienas, kurs yra gerokai po svietą pasisukiojęs, 
pasakys: reta rasti tokio gražaus krašto ir geros žemės kaip 
Lietuvoje. Kame rasi tokį malonų įvairumą, tiek upelių ir kal- 
nelių? Tokią moliją ar juodžemį, tokį net smėlį, kur rugys iš- 
auga į septynias pėdas? Kada ir kas pakels mūsų ūkį tiek, kad 
nebereiks iš Lietuvos keliauti į kažin kokius svieto užkampius? 

Vokiečių laiko negaištama. Gelžkelio konduktoris tiek su 
tavim teturi klapato, kiek išleisdamas iš vagzolo prakerpa 
bilietą ir gale, išleisdamas iš vagono, jį atsiima. Stoties virši- 
ninkas tiek tegaišta, kiek reikia laiko iškelti aukštyn baltą sam- 
tį - ženklą mašinistui, kad važiuotų. Greitasis traukinys it 
pasispardydamas lekia dvigubai sparčiau neg Rusijoje, kad 
pasažirai negaištų. Žiūri į tuos pasažirus, ar jie ponai, ar turtuo- 
liai, kad važiuoja greituoju? Visai ne: sėdi trečiojoje klasėje 
paprasti darbo žmonės, kuriems laikas - tai pinigas. Ir negaišta: 
stotyse testovi po minutę, virtuvę turi čia pat traukinyje, net 
ir tokiame, kur nėra vagonų restoranų. Jauni berniukai it žiur- 
kės vikriai šmišinėja po vagonų koridorius su karštais valgy- 
mais ir gėrimais. Vagonas iš smarkumo blaškos it mirdamas, 
bet vaikiukai, šūstis lėkščių prisikrovę, rodos, to nė nejaučia... 

Štai ir Prūsijos, o drauge ir visos Germanijos sostinė - Ber- 
lynas. Prieš šimtą metų nedidesnis už Vilnių miesčiukas, dabar 
visus garsiausius ir senoviškiausius visų vokiečių miestus nu- 
smelkęs, išaugęs į pirmuosius pasaulio milžinus — milijonų 
miestus. Jei reiktų vienu žodžiu apibūdinti Berlynas, tai pasa- 
kyčiau: turtai ir dailė. Čia dailei, kuri nemėgsta būti nešvarume, 
taip nesigailėta turtų, kaip viršiau aprašytiems laukams trūso 
darbo. Anote mano kelionės draugo, Europa ir į klozetus mar- 
murus kloja, o mes nė ant altorių jų neturime pasidėti... Kaip 
laukuose kiekviena pėda rankomis nutapšnota, prakaitu įvil- 
gyta, taip čia sostinėje kiekviena pėda, rodos, auksu ir marmuru 
storai nuklota ir daile pagražinta. Į vienus paminklus įdėta ne- 
regėti milijonai, nes ir skaičius jų kitur neregėtas. Prancūzų per- 
galėjimo (1871) paminklas ir visa Karo alėja, vos tik peržengi 
Moltkės tiltą?, puola tau į akis savo didumu ir majestotu ir šaukte 
šaukia: didi karalija, dideli jos turtai, didūs ir daug jos karžy- 
gių, didis jų pasisekimas, didžiai ir pagerbti juos tėvynė moka!! 

Apie vokiečių kultūrą, tvarką, švarybę nepajėgiu rašyti. Kas 
tai matė kame nors, supras, jog tai per didelis tematas kelionės 
laiškams. Tad ir apie Berlyno stebuklus nieko. 

Baigiu šį laišką vienu mažmožiu — išreiškimu didžiausio 
pasistebėjimo, jog Europa per akis tyčiojasi iš mūsų barbarybės, 
mūsų - Rusijos piliečių. Pervažiavome Prūsiją, buvome sustoję 
jos sostinėje Berlyne ir Bremeno uoste, matėme Southampton - 
netoli Anglijos sostinės - Londono, Cherbourge, netoli pran- 
cūzų sostinės - Paryžiaus; matėme tad miestus trijų šviesiausių 
pasaulio karalijų, matėme nemaža jų moterų, matėme puikiau- 
sių magazinų langus-parodas. Ir... niekur, nei ant galvos, nei 
magazinų languose nematėme tokių monstruališkų bjaurybių 
skrybėlių, kurių, kas mėnuo kitokių, priverčia Vilnių, Kauną, 
Šiaulius, na, net Plungę ir Svėdasus. Visokių formų anderėlės 
ir neregėto bjaurumo visoki kreivumai turi būti neva pasku- 
tinis Europos estetikos žodis. Tai mums skelbia visokios žy- 
dės, kurios toliau kaip savo miestelyj nėra buvusios ir daugiau 
kaip savo triobą nėra nieko mačiusios. Ir mūsiškės modistės 
tomis chaikomis seka! 

BREMEN 


Miestas. Iš Berlyno į pajūrį greituoju traukiniu gali septy- 
niomis valandomis nuskristi. Tačiau nuostabu, kad patsai pa- 
jūrys - Bremerhaven — tai tik garlaivių uostas, garlaivių verftys 
arba dirbtuvės. Visa gi prekyba tai net už 64 kilometrų Vezerio 
upe į gilumą sausžemio, Bremene, arba Bremuos. Bremen gi- 
liausios senovės Vokiečių uostamiestis, atmenąs Didžiojo Ka- 
rolio laikus, o oficialius dokumentus turįs iš pat XI amžiaus. 
Miestas mažką tedidesnis už Vilnių. Bet kur Vilniui lygintis 
su juo ar senoviškumu, ar tvarka! 

Senoviškumu gali ir Vilnius pasigirti, tik jo senovė pasakoje, 
istorijoje, užmiršimo rūku aptraukta. Bremų senovė tebėra 
gyva, užkeikta vaizbos ir dailės kūriniuose. Vaizba, kaip dabar, 
taip ir seniau, maitino ir puošė Bremus. Viena didžiausiųjų 
pasaulyje jūrininkų kompanijų, vadinamoji „Norddeutscher 
Lloyd“, susidariusi ir savo būklę turinti Bremuose, neseniai 
pasistatė tokiuos rūmus savo raštinėms, kokiuos vargu bau 
kame stato dailės galerijoms. O seniau? Mes stebimės Kaune 
praeidami pro vieną belikusį gotinį sienos gabalą, tarsi Per- 
kūno šventyklą, o Bremai turi ne vieną tokį paminklą, bet kokią 
dešimtį, ne po vieną sieną, bet po ištisus rūmus, siekiančius 
pačios pradžios XV amžiaus, dar puikesnius, dar įdomesnius, 
iš dar sukčiau supintų gotinių skliaustų ir į šviną aptaisytų 
storų pažaliavusių stiklo gabalėlių. Tie senovės architektūros 
paminklai čia tebėra laikomi tokioje paliūdžioje, jog, rodos, 
nė vienas plytos kąsnelis tebėra iš jų neištrupėjęs. 

Kas dabar veikiama tuose dailės žaisluose, neteko sužinoti. 
Viename yra miesto valdyba — rotušė. Antras - senobinė kata- 
likų katedra, viena iš prakilniausių katalikų pasaulio bažnyčių. 
Šiandieną liuterių valdoma, gražiai, kaip viskas, išlaikoma, bet 
jau kitokį charakterį turinti. Viskas viduje tebėra — stovylos, 
paveikslai ir kitkas, tik nebėra vietų, prieš kurias įėję žmonės 
klaupiasi. Peržengėme katedros slenkstį, kepures su pagarba 
nusiėmę, nustėrę, misticizmo apimti, ir nustebome: viduje 
keletas ponų su kepurėmis balsiai riejosi, ginčydamiesi, matyt, 

apie tų Dievo namų dalykus... Kaip kokiame senovės daiktų 
muziejuje. Bet ir ten rimčiau elgiamasi. 

Ir katalikų tebeturima viena labai sena, didelė, graži ir švari 
bažnyčia, tik kokia ji neturtinga viduje, sulyginus su katedra! 
Mums pradėjus vidudienį mėginti užrakintų durų, iš kažin kur 
iššoko vienuolė, nežiūrėdama mūsų, atrakino bažnyčią ir pa- 
bėgusi šalin atsiklaupė su knygele. Nebuvo kas daro. Tad patys 
apėję ir po keletą skatikų įmetę į dėžutę, išėjome, nieko ne- 
sužinoję. 

Esą dar ketvertas katalikų bažnyčių ir koplyčių, betjos visos 
esančios kur kas menkesnės, pakraščiais miesto. Viena esanti 
išeiviams įtaisyta. 

Tasai nėra Bremų matęs, kas mums pasakojo, kad jisai esąs 
toks pat nešvarus, kaip ir kiti uostamiesčiai. Bremai tokie gra- 
žūs, švarūs ir patogūs kaip gal nė vienas kitas tos pat rūšies 
miestas. Bent vieną puikų savumą jisai turi, kurį kitur vargu 
bau rasi. Kai kurios labai gražios, bet ir labai ramios gatvės 
apstatytos namais ne prie pat trotuarų, bet kiek atokiau, palie- 
kant ištisai eilei namų vienodo pločio parterines verandas. 
Kiekvienas namas sulig savo stiliaus aptaiso jas stiklais, o 
viduje pristato daugybes visokių visokiausių žydinčių žolynų, 
gražių žolių, milžiniškų vijoklių, net tikrų mėlynai žydinčių 
kažin kokių medelių. Eini tad ne gatve, bet tikra parko alėja, 
kur iš abiejų pusių it didelės peteliškės po tuos žolynus dulksi... 
karalaitės? milijardierės? Ne! Paprastos, vidutiniškai pasitu- 
rinčios, tik švarios, rūpestingos ir gražumą mėgiančios mies- 
tietės vokietės. 

Miestelėnai. Vienas didžiausių ir greičiausių vandenyno gar- 
laivių „Kronprinzessin Cecilie“, kuriuo ketinome važiuoti per 
Atlantiką, turėjo išeiti rytą birželio 28 d. s. k., o mes į Bremus 
galvą atitrūkome jau 26 dieną apie pietus. Skubėjome, tarda- 
mies laiku gausią geresnes kabinas (taip vadinasi garlaivyje 
kambarėliai gyventi). Bet buvo tai nedėldienis, visos kontoros 
uždaros. Turėjome tad net pusantros dienos savo reikalams at- 
likti ir miestui bei miestelėnams pažinti. Man ypač buvo įdomu 
pamatyti vokiečiai, visai liuosi nuo savo paprastų užsiėmimų. 

Geriausia tai padaryti buvo šventadienį. Po pietų minių mi- 
nios miestelėnų elektros tramvajais ir pėsti skubėjo į vieną 
pusę. Pasekėme ir mes ir atsidūrėme miesto parke, vadinamam 
Būrgergarten. 

Šisai sodas ne tiktai mylimoji miestelėnų vieta, bet ir garbė 
paties miesto. Viduryje parko ant kastinio ežeriuko kranto sto- 
vi lietinis paminklas su parašu: „Die Sage erzahlt im Jahre 1032 
hat den Bremmern die Būrgerweide geschenkt grafin Emma 
von Lesum“?. Ant kito paminklo, kad Bremų arkivyskupas 
1058 m. šią dovaną patvirtinęs. Taip, kaip dabar yra, pradėta 
taisyti prieš 50 metų. O kąjau regime? Dideliausį lauką išmar- 
gintą plačiausiais, kietai išcementuotais, todėl nedulkančiais 
ir visados sausais keliais. Jų taip daug, kad, rodos, gerą parapiją 
nutiestumei. Dvi valandi pravaikščiojęs, matai, kad tik mažą 
dalį teapėjai. Gražiai suaugusių didelių medžių krūmai puikiai 
margina erdvas, gražia žole apaugusias aikštes. Fantastiškais 
kriaušiais kastiniuose ežeriukuose plauko motorinės laivelės, 
vežiodamos svečius, daugiausia jaunuomenę ir vaikus. Vidu- 
ryje užtverta vieta orkestrui ir bufetui atvirame ore. 

Tūkstančiai žmonių be jokio skirtumo luomų, lyčių, am- 
žiaus ir turtingumo, visi betgi miestiškai apsitaisę, visą šventės 
popietuvę geria tyro oro, vaikčioja, bėgioja, šnekučiuojasi, 
klauso muzikos ir gerų giesmininkų, važinėjas tvenkiniais. Kas 
užsimoka pusmarkę, eina į bufetą. Dideliausiu ratu apsėdę 
estradą, prie staliukų geria kavą, alų, rūko cigarus ir baubia 
bravo grojikams ir giesmininkams. Ir verta. Jūrininkų orkestras 
toks, kad nesarmata būtų atsikviesti kur nori pakoncertuoti. 
Giesmininkų draugija puikiai išlavintais balsais karštai, gyvai 
traukia ne tik jau patriotiškas, bet tiesiog šovinistiškai patrio- 
tiškas dainas, kurioms, matyt, visi būrgeriai pritaria ir jomis 
džiaugiasi. 

Svečiai sėdi atskiromis šeimynomis. Naujai atėjęs vyriškis 
ilgai kloniojasi į visas puses, labai ceremoniališkai palenkda- 
mas galvą, bet atsisėdęs tuoj užmiršta visas ceremonijas, pa- 
gaudamas posmą linksmos kalbos. Jo Frau und Tėchter“ nei 
to tiek neceremonijasi. Gražias it sniegas baltas viršutines jupas 

sudaro gražiai iki juostos, pasilikdamos su apatinėmis balto- 
mis, nes mat sode ir dulka, ir alų laisto... Tai man, kaip savo 
buduarė! 

Niekur girtų, niekur degtinės, niekur trukšmo, šauksmo, 
keiksmų, piktžodžiavimų ir niekur... driskių. Visi ne tiek išsi- 
puošę, kiek švarūs, tai rodos, kad ir turtingi. Žiūri ir stebiesi, 
kaip čia žmonės moka jei ne būti, tai bent rodytis turtingais, 
patenkintais ir ramiais. Ir mums buvo Bremuose ramu irjauku, 
apleidėme jį gailėdamies ir nesitikėdami, kad kame kitur ką 
nors panašu rastume, nors čia nebuvome susipažinę nė su vie- 
nu žmogum. 

Emigrantai. Bremų prekyboje bene žymiausią vietą užima 
jūrininkų kompanija „Norddeutscher Lloyd“ — Šiaurės Vokie- 
čių Lloydas, įsisteigusi 1857 metais. Šiandieną tos draugijos 
po viso pasaulio okeanus, marias ir upes plauko apie 430 laivų 
„vertės 192 milijonų. Į vieną Ameriką kompanija perveža ten ir 
"atgal daugiau kaip 300 000 žmonių. Jiems pririnkti kompanija 
turi daugybę agentų ir kontorų visose šalyse. Vyriausioji va- 
dinasi „Missner ir Ko“ čia pat, kur visais reikalais važiavimo 
ir važmos per okeaną reikia tiesiai kreiptis, aplenkiant kitas 
kontoras, net ir šalimais Bremų esančią čekų kontorą „Kareš 
ir Stocki“. 

Taipjūrininkų kompanijai, taip ir visam miestui daug pelno 
viai, lenkai, rusinai, rusai, slovakai, čekai, madjarai!:, rumunai, 
turkai, graikai, italai ir daug kitų. Visi jie daugiausia plaukia į 
Ameriką vokiečių kompanijos garlaiviais iš Bremų ir Ambur- 
go. Mažiau per Amsterdamą ir Roterdamą... Tūkstančiai pačių 
didžiųjų skurdžių tamsuolių kas savaitė persiverčia per vienus 
Bremus. 

Sunku įsivaizdinti, ko seniau būta prastojoje dalyje miesto, 
kur lyg pigiau galėjo emigrantai pragyventi, kol pateks į gar- 
laivį. Kokių čia būta organizuotų apgavimų eibių, apiplėšimų 
per akis, apgaudinėjimų ir nešvarumų. Veik visą tą niekšišką 
darbą dirbdavę žydai, kurie ir dabar tuo darbu užsiima, nors 
jų įtaisytų urvų, vyriausybei pradėjus rūpintis emigrantais, 

turėjo belikti vos tik kokia dešimtoji dalis. Dar ir dabar matai 
visą eilę nešvarių traktierių, karčemų, kromų kvailių kvai- 
liausiais antrašais, kokiais tegali pagauti nebent puslaukinius 
žmones. Ta pati žydelio karčema vienu žygiu vadinasi lietu- 
vių, lenkų, čekų ir rusinų karčema. Antrašai baisūs savo gra- 
matika. Iš tolo matosi, koks ten ketveriopas žmogus tą urvelį 
valdo žydelio asmenyje. Bet mūsiškiai duodasi viliojami agen- 
tams, kurie žvejoja visokių žioplių, atkalbinėdami, kad neitų į 
Emigrantų Halles, išstatytas „Missner ir Ko“, bet eitų į privatinį 
traktierių. 

O tos Hallės tikrai emigrantams gerai daro, nors ir čia ne 
labdarybė, bet biznis. Čia kiekvienas išeivis už 1 mk, 75 pĖ 
mūsų pinigais už 80 kap. gauna visos dienos išlaikymą: švarų 
patalą geležinėje lovoje, švariai laikomoje erdvioje vietoje, ir 
sotų sveiką valgį. 80 kap. nėra maža kaina, bet ir ne per brangu, 
ypač kad tiek užsimokėjęs daugiau nebepraleisi, ne taip kaip 
žydo traktieriuj, kur už nakvynę paims markę, bet penkias 
išvilios kitokiu būdu. Po truputį suka ir „Missner ir Ko“. Sa- 
kysime, dideliausias mūsų garlaivis būtų galėjęs paimti visus 
tuo laiku buvusius emigrantus, o paėmė tik dalį. Kitiems liepta 
laukti keturias dienas kito, mažesnio ir negreito garlaivio, 
kuriuo važiuojant betgi mokama tiek pat. Už 4 dienas „Missner 
ir Ko“ gaus iš kiekvieno dar po 7 markes (3 r., 22 k.). 

Įdomu pamatyti tos Hallės. Jų yra dešimt. Kadangi kiek- 
vienas namas turi aukštai apmūrytą kiemą, tai viskas rodos 
kaip visas miestelis vienodai pristatytų namų. Vieni jų paskirti 
Rusijos tautoms, kiti Austrijos, kiti Balkanų. Gyvenimai sky- 
rium vyrams, skyrium moterims. Miegamieji kambariai vėl 
skyrium, praustuvai skyrium, valgomieji vėl skyrium. 

Daug vandens, muilo, praustuvai visai higieniški. Visos 
Hiallės gali priimti kelius tūkstančius žmonių. Yra tokių miega- 
mųjų kambarių, kur stovi po 400 lovų dviem jarusais (aukštais). 

Tokią daugybę žmonių reikia ir aprūpinti tinkamai. Tadgi 
ir virtuvės prietaisai tokio didumo, kokių gal nėra niekas re- 
gėjęs. Viskas virtuvėse daroma elektra: ir verdama, ir plau- 
nama, ir bulvės skutama, ir duona raikoma. Viskas didžia, bet 

per tat valgymas negi pablogsta. Pietums gauna geros sriubos, 
mėsos, kitais laikais košės, arbatos, duonos su sviestu. Kaip 
paprastai tvarka laikoma gera. Gerti atsinešti neleidžiama. 
Mieste ilgai būti taip pat uždrausta, nes 6 val. vakaro jau 
uždaroma visi vartai. Tada ir vyriškiai turi atsiskirti nuo mo- 
terų, su kuriomis kiaurą dieną galėjo šnekėtis ar šokti po išlietą 
asfaltu kiemą. Tad Hallių tvarkai nedaug ką tegalima prikišti. 
Jei kas dar ne visai gerai, tai dažniausia kalti patys išeiviai, 
ypač paprastu savo nešvarumu. 

Radome keletą lietuvių. Kontorose tarnauja du pusinteli- 
genčiu: pp. M. ir 5. Virtuvėje radome jauną gražią merginą iš 
Šiluvos par., nors nenorėjo mums prisipažinti, iš kur esanti. 
Hallėse radome dar keletą paliktų iš įvairių parapijų. 

Hallių gyventojai negudriai pasirodė. Nors vietos valgo- 
muosiuose kambariuose erdvu prie stalų, tačiau visi ankštai 
susistūmę prie kelių stalų, sunkiai visu kūnu ant jų sudribę ir 
visomis rankomis atsirėmę, bjaurią taboką dumia, kortuoja ar 
į tarpą moterų įsimurdę šunta. Veik visi su kepurėmis. Nesi- 
matė nei vieno, kurs būtų turėjęs kokį popiergalį nusitvėręs. 
Tik pašalėje sudribusi ir bjauriai išsižergusi chorvatė turėjo 
slaviškai spausdintą maldaknygę, į kurią iš šonų žvairomis 
Aišku, kad nesimeldė, o žiūrėjo į tą punktą, kad nebuvo tuo 
laiku nieko geresnio žiūrėti. Ir dar vienas vyriškas, atžalniai 
nuo kitų atsisėdęs pasienyje, sunkiai vedžiojo laiško literas; 
neskubėjo, turėdamas ištisas keturias dienas nuobodaus lau- 
kimo. Kam jisai atsiminė iš vidurio kelionės parašyti? Tėvę- 
liams, žmonai, mylimajai? Kas gi žinos. Matei tik sunkią jo 
mintį ir dar sunkesnį slogutį ant širdies. Gal kokia drama? Jų 
daug čia yra mačiusios tos Hallės... 

Buvome pasauliškai apsitaisę. Prašnekome įeidami pagar- 
bintą ir dar keletą žodžių lietuviškai. Niekas nė balso. Tik kai 
kurie pasižvairavo, labai nepasitikėdami, kokių plynių čia 
atsivilko kažkokie „ponai“, dar ponų lydimi. Tik paklausus, 
beg nėra lietuvių, vienas kitas šyptelėjo, sunkiai atsitrauk- 
damas nuo stalo, o pamatę, kad stovime be kepurių, sunkiai ir 

nenoromis ėmė siekti ir savųjų. Ir tik sužinoję, kad mes kunigai 
ir taip pat keliaujame į Ameriką, pradėjo šnekėtis ir pasakotis. 
Šiuo darbų laiku nedaug lietuvių tevažiuojama iš namų. Ke- 
letas liko Bremuose, keletas išplaukė drauge su mumis. 

Jei kas imtų spręsti apie visus lietuvius sulig emigrantų, 
kurie pirmą sykį pasirodo tose Hallėse, tai ne per gerą susi- 
darytų nuomonę apie jų pačių būdą (charakterį) ir papročius. 
Namie, rodos, tie patys lietuviai esti vikresni ir ne tokiais nieko 
nereiškiančiais veidais. Apie pačius emigrantus vokiečiai, žino- 
ma, taip ir mano, kad jie vos tik vakar tepradėjo dviem kojom 
vaikščioti. O lietuviams seniau nei švarios lovos traktieriai 
nenorėdavę duoti, kad jie gulti einą purvinų čebatų nenusiavę. 

Liūdną išeivių, ypač lietuvių, išvaizdą padidina moterų 
ypatingas rūpesnis apsitaisyti kuo blogiausia. Stebėtina. Kai 
mūsiškės rengiasi į artimą kelionėlę, tai apsivelka kuo gra- 
žiausia, kada gi reikia apvažiuoti pusę pasaulio, tai užsikaria 
ant savęs kone tuos drabužius, su kuriais bulves namie kasė, 
o geresnius laiko skrynelėje. Visai klaidingai apsiskaitoma. 
Kelionėje, girdi, vis tiek ir geras drabužis nueis niekais. Taip. 
Bet ir suknias, skrynelėje vežamas, nuvažiavusios į Ameriką 
turės numesti, nes ten kitaip dėvi. Tuo gi tarpu tūkstančius 
žmonių įtikins, kokie lietuviai driskiai, nusikiaulinę ubagai. 
O tai juk ne visai tiesa. 

Tautinis susipratimas. Geriausia susipratusių išvažiuojama 
lenkų. Jie, tai vėliau pamatysime, geriausia tautiškai ir Ame- 
tikoje laikosi. Jei jis tikras lenkas, ne „tutejszas“, visados stačiai, 
nesvyruodamas atsako: „jestem Polak“. 

Galicijos rusinai, kuriuos teko užkalbinti, gerai ir net grynai 
mokėjo lenkiškai, puikiai ištarė žodžius. Bet ir savo vardą 
„Tusnak“ ištardavo primygtinai. Iš pradžių aš nesupratau, ką 
tai reiškia, nes „rusnak“ pirmą kartą buvau išgirdęs. Paaiškino 
vėl primygtinai: „Mes kito tikėjimo neg lenkai“... Galicijoje 
esama priešingumų net pačioje liaudyje. 

Blogiau slovakai. Slovakai tai broliai tų, kurie pas mus 
„Vengrais“ eina; seniau monydavo svietą gydymu ir burtais, 
dabar benešioja galanteriją po dvarus ir klebonijas; rečiau po 

pirkias. Jie iš Vengrų karalijos, bet ne vengrai: tikraisiais veng- 
rais vadinasi tenai viešpataujanti madjarų tauta. Kaip daugelis 
lietuvių lenkais pasekė, taip slovakai savo valdovais madjarais- 
vengrais. Lietuvoje susitikdamas aš juos dažnai paklausinėju 
apie jų tautinius dalykus. Ir dažnai pasirodo, kad aš daugiau 
žinau apie dabartinę slovakų būklę neg jie patys. Aršiausia, 
kad neveikiai prisiduoda slovakais: vis dedasi vengrais. Tik 
kai aiškiai pamato, jog tu gerai juos žinai, pasisako slovakais, 
tiktai gerai išdėjus, kaip neteisingai daro tikrieji vengrai, per 
nevalią madjarizuodami slovakus, neduodami jiems kultū- 
ringai kilti, atsako: „Žinoma, galgonai“... Bet kiek patylėję 
prideda: „Ale ir mūsiškiai galgonai“. Taip maždaug vienodai 
man Lietuvoje atsakė du. 

Štai drauge antrąja klase plaukia žema, greita ir gana daili 
moteriškėlė su dviem dukterikėm. Veidai ir apdarai reiškia jas 
esant pietų krašto žmones. Per trumpi, tik iki blauzdų, užtat 
labai papūsti juodi sijonai, varsotos skaisčios liemenės, skarelės 
į užpakalį sumegztos. Laikosi per drąsiai ir gana nevalyvai. 
Matyt, patinka, kad už vyro ar kito kieno artimo pinigus gali 
padoriai, „su ponais“ važiuoti. 

- Kas esi? - klausiu slaviškai. 

—- Madjarė, madjarė, - atsako. 

— Madjarai slaviškai nemoka, o tamsta man atsakai. Tai 
kokia gi tamsta madjarė, kad esi greičiau slovačka? 

— Ano taip, taip! Bet slovačka — tai galganka, o madjarka - 
ne! 

Nustebau, matydamas linksmą jos atvirumą. Tariaus, kad 
ji su manimi juokauja. Tad tuo pat balsu, kaip ir ji, primygtinai 
užgyniau: 

— Ne, madjarka galganka. 

— Ne, slovačka galganka! - jau rimtai atkirto. 

Abudu dirbtinai prasijuokėva, bet linksma man nebuvo. 
Krito šešėlis madjarų priespaudos, kurie jei ne visai panaikino 
nelaimingų slovakų tautinį susipratimą, tai bent žymiai su- 
draikė. 

Dar grįžtant teko pažinti vienas mokytojas slovakas, kurs 
per kelias dienas vis dėjosi madjaru. Tik baigiant važiuoti į 

Prancūziją, prisipažino esąs slovakas ir tai, kai aš jį sugavau 
tikėjimo dalyke. Liūdna. Jis pats neliūsta. Sako, madjarai geri 
esą: štai mokytojų algas sulyginę... Savo kailis. Ir tai žmogus, 
kurs turįs du sūnu gimnazijos mokytoju!... 


BREMERHAVEN. IŠVAŽIAVIMAS 


Jūrininkų kompanija „Norddeutscher Lloyd“ bene bus tik- 
tai visų Bremų širdis, bent gyviausioji miesto gyvybės arterija. 
Minėjome jos raštinių rūmą, kokį vargu bau turi ir princai. 
Nesvarbu, kiek šisai rūmas atsiėjo milijonų: milijonų ir daugiau 
išpilama statant rūmai. Svarbu, kad už tuos milijonus pasta- 
tyta ir dailės dalykas, ir istorijos paminklas. Vienoje vietoje 
sutraukta visi senovės Bremų stiliaus pavyzdžiai, tiktai naujai 
supinta. Nežinodamas, kas tai yra, ką reiškia tasai Lloydas, 
jau tikjo būklę regėdamas, imi spėti: jei tokia kepurė, tai koks 
gi bėra patsai Jurgis? Galingo esama to Jurgio - Lloydo! 

Jis savo klientams turi ne tik viršiau aprašytas milžiniškas 
nakvynes, bet savo vagzolą, savo ypatingus traukinius visų 
trijų klasių. Ligi tik praleido tave gydytojai, išvartalioję tau 
akis ir visus be išimties trečiosios klasės pasažirus, kuriuos 
visus be išimties vadina — emigrantais, nors tenai visai kitu 
tikslu važiuotumei, įčiepijo; ligi tik įrašė tave važiuotoju, jau 

-visą tave paima į savo globą kompanija. Jos mašinos dykai 

nuveža tave 64 varstus į Bremerhaven - Bremų uostą: kom- 

panija sudoroja tavo bagažą, sunumeruoja daiktus, sudėsto, o 

" tutikeik nosies tiesumu į garlaivį, atsisveikindamas su lydin- 
čiais, - viską rasi savo kabinoje (kambarėlyje). 

Iš Bremų į Bremerhaven visą laiką keliavome kuo blogiau- 
siu ūpu. Ėmė tikra, žema baimė okeano, kuriuo nebuvome dar 
plaukę. Visą savaitę išbūti Neptūno valdžioje, dieną naktį laukti 
jo malonės ar nemalonės, - dalykas ne iš gerųjų eilės. Kas gi 
geistų tekti jūros šunims ar akuloms pusryčiams ar pietums? 

Kiek aprimome, išvydę tą „Karaliūnaičią Ceciliją“ — „Kron- 
prinzessin Cecilie“,- kuriai pavedame savo gyvybę. „Kar. Ceci- 
lija“ praminta Vokiečių įpėdinio žmonos garbei. Tai naujausias 

ir mylimasai „Lloydo“ garlaivis. Ant vandenų jis tepaleistas 
1906 m. gruodžio 1 d. Štetine, kur jį padirbo „Vulkano“ verftis. 
Tai vienas iš didžiausių ir greičiausių pasaulio pašto garlaivių. 
Okeano garlaiviai kiek tiek didesni už plaukiojančius Nemunu 
„Perkūną“ ar „Birutę“. „Kr. Cecilie“ turi 706 pėdas ilgumo, 72 p. 
platumo ir vandenin įsismeigus per 44 pėdas. Pakelia 20 000 
tonų. Tona = 56 pūdams; taigi pakelia milijoną šimtą ir dvyli- 
ka tūkstančių pūdų. Tam garlaiviukui aptarnauti reikia 681 
žmogaus. Pasažirų gali paimti: į pirmąją klasę 770, į antrąją - 
250 ir į trečiąją — 800, iš viso apie 2750 žmonių. Taigi šisai 
garlaivėlis vienu žygiu galėtų išvežti visą mano Laižuvos para- 
piją griežtai su visais jų turtais. Tokiai sunkybei injudinti reikia 
45 000 arklių jėgų, kurias padaro dideliausios keturios mašinos, 
sukančios du sraigtu. Mašinoms sukti reikia po 60 kubikų (tam 
tikrų vagonų) anglių kas dieną. Užtat pabėga vandeniu gerųjų 
mūsų pasažirų traukinių greitumu, po 960 varstų per parą, jei 
jūra rami, jei neatsitinka audrų. Kiekgi tad vieno kuro ir van- 
dens turi toks milžinas pasiimti, kad galėtų nesustodamas 
prabėgti iš Bremeno į New Yorką 6534 kilometrus (varstus), į 
Baltimorę 7115 km arba į Galvestoną 10 021 kilometrą?! 

Nors tad jau drąsiau įlipome į tą milžiną, vis dėlto buvo ne- 
jauku ir graudu. 12 valanda, vidudienis birželio 28 d. 1911 m. 
Saulė skaisčiai šviečia ir karštai svilina. Vėjelio jokio. Mūsų 
milžiną visą valandą, baisiai pukšėdamas, traukia iš siauro 
uosto mažutis garlaiviukas. Net juokai ima, pasižiūrėjus ir 
palyginus vežantį ir vežamąjį. Ir norėtum tikėti, kad tai tik 
kelių valandų ekskursija, vienas iš tų spacierių, kuriuos atlieka 
vasaros laiku svečiai nuo Rygos pajūrio. Bet ta muzika, tie 
maršai, kuriuos garlaivio kapelija rūpinasi kuo labiausia iš- 
pūsti, vis dėlto rodosi „marche funėbre“ - laidotuvių maršas. 
Bet ir ta minia, kuri ypatingais traukiniais atbėgo išplaukiančių 
palydėti, lydinčių ir išvažiuojančių atsisveikinimo ašaros, bal- 
sūs šauksmai: „Sudiev!“, mojavimai rankom, parasoliais, laz- 
domis, vėliavėlėmis, - viskas sakyte sako, jog tai ne tiek spa- 
cieris, kiek - laidotuvės dveito tūkstančių žmonių, dievai žino, 
kaip vienu žygiu sutropusių įsileisti į jūrą... 


73. 


Bet štai galų gale milžiną ištraukė iš uosto. Krūptelėjo vi- 
sas, pajutęs pasisukusias mašinas. Krantas ir visi lydintieji ėmė 
veikiai nykti iš akių, jau vos vos bemarguliuoja minia. Jos ergelį 
ir šauksmą pakeičia kita minia, oro publika, apnikusi visą 
mūsų garlaivį. Tai šimtai didelių žuvėdrų. 

Stoviu ant pat galo garlaivio, jau visai ant vandens, tik 
labai aukštai nuo jo. Jūra rami, jokių vilnių. Garlaivis eina 
lygiai lygiai, tik jauti iš kažin kokios gilumos dunksėjimą ir 
truksėjimą, lyg kokie vulkaniškieji viekai veikia, kala iš apa- 
čios, neramina laivą, ir jis nervingai krūpčioja, truksi ir pasi- 
spardydamas po penkias šešias lietuviškas mylias per valan- 
dą krenta ir krenta vandenų bedugnėn-gilumon. Štai jau ir 
nieko nebesimato, tik didelis, didelis skritulys vienodai žalio 
vandens. Ir vėl baimė ir nerimas apima. Staiga pajunti, koks 
tu dabar būtumei beviekis, jei staigiai tos laivo lubos, ant 
kurių stovi, persiskirtų sulūžusios. Į ką tad ištiestumei ran- 
kas į oro erdvę sušukdamas: „Gelbėkite!“? Nieko niekur... 
Vanduo, oras. 

Vienat vienos žuvėdros beįvairina reginį. Ir visa viltis krei- 
piasi į tuos elegantus, baltai mėlynus, didelius paukštelius. 
Rodos, skęsdamas kaip griebtumeis kokios plūdurojančios 
lentelės, taip paskutinį kartą žvilgterėtumei, paskutinį sudiev 
tartumei jiems, nes jie vieni tave telydi į tą šaltą grabą, savo 
liūdnu čirškimu jie vieni tegieda tau reguiem, ilgų sparnų 
plevėsavimu, it gamtos bažnyčios vėliavomis, tesako tau su- 
diev ant amžių. A. a. Čiurlionies tema... 

Praslinko diena, slinko antra. Buvome sveiki, sirgome jūros 
liga. Vis aš nesitraukiau nuo tų būrių paukščių. Aš juos pamė- 
gau, jie man darėsi artimi, kone giminės. 

Man tiko visas žuvėdrų kūnelis, toks panašus į mūsų mer- 
gaičių dirbamus ir saklyčiose kabinėjamus. 

Žiūrėk, kaip jos nėmaž nejudėdamos kabo ore ant tavo 
galvos. Jos skrenda, nes tavo mašina šliaužia kone 40 varstų 
per adyną, o paukštis vis ant galvos. Nejudėdamas pasiduoda 
šonu į dešinę, tai į kairę, tai visai atsilieka. Jo tiesiai žemyn 
užlaužtas snapelis, jo galingi ilgi sparnai tiesiu kampu perpus 

nulaužti, - viskas, ir judėjimas, ir lytis, tokie nepaprasti, tokie, 
rodos, dirbtiniai, tokie mūsų saklyčių!... 

Žiūrėk, ji staigiai krito į vilnį. Tau rodos, it sunkus akmuo 
pasiners, ištėkšdama vandenį. Oji, it mechaninins kūjas, krito 
sunkiai, bet vos palytėjusi paviršį, vėl it šmėkla pakilo aukštyn. 

Pamilau tave, žuvėdra, už tavo gyvybės galybę, už tavo 
nuvaldymą nepaprastų savo viekų. Už kelių šimtų varstų tu 
mus apleidei. Gailėjaus. Tariaus, ir tu nebeįveikianti tuštaus 
tolumo. Bet, grįždamas rudenį, ir vėl mačiau tave nebe už kelių 
šimtų, tik už pusantro tūkstančio varstų nuo krašto. Tu įveiki 
jūrą ir audrą. Tu nežinai baimės, nežinai ribų savo valiai, ne- 
žinai kliūčių savo neramiai dvasiai lėkti, galvą apsukus, tu vi- 
sur jautiesi vienodai. Tu turėtumei būti pilnos laisvės simbolas. 

Tebesu tavęs pasiilgęs. 


KELIONĖ OKEANU 


Išvažiavę iš Bremų 12 val. dienos birželio 28 d. s. k., po 
keletą valandų sutrukę Southampton Anglijoje ir Cherbourge 
Prancijoje, New Yorko uostą pasiekėme anksti rytą liepos 5 d. 
Kelionėje tad prabuvome septynias paras be kokių penkių 
valandų. Kol buvome Europos jūrėse, kol apsukome krantus 
Belgijos, Olandijos, Anglijos, vis dar rodės namie tebesame, 
nors tų krantų nei iš tolo nesimatė. Bet 5 val. vakaro birželio 
29 d. apleidome paskutinę Europos stotį - Cherbourgą ir atsi- 
dūrėme tikrajame okeane. Tą dieną prašliaužėme 393 jūros 
mylias, antrądien 586, trečiądien 585, ketvirtądien 590, penk- 
tądien 593 ir šeštądien 390. Iš viso okeanu 3167 jūros mylias 
arba 5810 kilometrų*. Neskaitant Lamanšo. 

Ką veikti visą savaitę esant ant vandenų? Garlaiviu važiuoti 
nėra nuobodu. Visų pirma pasidaro daug pažinčių. Su mumis 
drauge važiavo dar trys kunigai: du lenku grįžo iš Poznaniaus, 
aplankę saviškius, vienas airišis, tik ką įsišventinęs, grįžo iš 


* Jūros mylia = 1,852 kilometro; angliškoji mylia = 1, 609 kilometro. 

Louvaino universiteto; be to, važiavo keli lenkai iš Galicijos ir 
Poznaniaus, keturi rusai iš vasarių (jų tarpe du gydytoju va- 
žiavo pasižiūrėti Amerikos medicinos gudrybių) ir vienas lie- 
tuvis iš Pernaravos parapijos, jaunas, turtingas vyrukas L. 
važiavo, guzo svetimame krašte ieškodamas. Visi buvome 
kitokios rūšies žmonės. 

Pilvotas, nors dar jaunas, galicijietis lenkas daug gyrėsi, dar 
daugiau ėdė ir dar daugiau gėrė alaus ir konjako, ne tiktai prie 
stalo ir bufeto, bet ir iš kišenės išsitraukdamas plokštinę. Len- 
kas kunigas B. jau vienuoliktąjį kartą plaukiąs per okeaną. Kun. 
Kruška, šv. Adalberto klebonas Milvaukėje, jėzavitų augintinis, 
b. neramių laikraščių redaktorius, visus metus prabuvęs Ryme, 
besirūpindamas lenko vyskupo į Ameriką, paskui atstumtas 
nuo raštinio darbo. Rusų ekspedicijos viršininkas, surusėjęs 
žydas F., kalbąs vokiškai ir angliškai, labai įdomus ir sim- 
patingas žmogus. Jo draugas surusėjęs armėnas balta rusų 
valdininkų kepure darė nekokį įspūdį, labai primygtinai vi- 
siems užkalbinantiems atsakinėdamas - nein, rodos, vienatinį 
žinomą vokišką Zodį. Trečias jų draugas, jaunas gražus žmo- 
gus, rodės, lyg iš tyrų pagautas laukinėlis. Jaunas lenkas gy- 
dytojas, vežęs sūnų pasižiūrėti „ojczyznos“!?, vien svajojo, kaip 
vaikus patriotais išauginti. Ir t. t., ir t. t. Galėjai pasirinkti rimtos 
ar linksmos kalbos. 

Be to, daug laiko užima valgymas. Garlaivyje, žinoma, ant- 
roje ir pirmoje klasėje, pasažirai šeriama it norint paskui iš jų 
taukus čirškinti. 7 valandą ryto kornetas gražiai pagroja auš- 
rinę - keltis. Eini į šaltą ar šiltą jūros vandens tynę (vonią), 
apsigerbi, ir jau varpelis vadina pusryčiauti. Patiekiama ko- 
kia dešimtis valgių, kas kam patinka. Kava gana menka su 
kondensuotu pienu, greičiau panašiu į kanapių, ne į karvės 
pieną. Arbata dar menkesnė, nes „šiaudinė“ ir katile virta. Gali 
gauti ir vaisių. Kiek palaukus nešioja buljoną su užkandžiais. 
12 val. pietūs vėl iš daugybės valgių. Apie 3 val. kava ar arba- 
ta su sausainiais. 6 val. vakarienė, kaip ir pusryčiai. Iš pradžių 
negali visi atsivalgyti. Paskui, pradėjus sirgti jūros liga, veik 
visi liaujas. 

Garlaivio kapelija pusdienyje koncertuoja ant lubų, 6 val. 
pirmai klasei, nes čia tada didžponiai pietus valgo, o 9-10 
valandą - antrai klasei valgomame kambaryje. 

Okeano garlaivį kelionėje gali palyginti prie nemažo labai 
kultūringo miesčiuko, kurs turi viso, ko tiktai inteligentiškas 
žmogus gali reikalauti per savaitę. 

Taigi yra salės pypkininkams, kortininkams ir alininkams; 
salės rašyti ir skaityti, knygynas ir spaustuvė, kuri kas dieną 
atmuša laikraštį. „Norddeutscher Lloyd“ išleidžia „Ocean Zei- 
tung“. An Bord d. Kronprinzessin Cecile. Atlantischer Ocean. 
V. Jahrgang". Turinys: apysakėlės, lengvi mokslo pašnekesiai, 
kelionių aprašymai, juokai, mįslės, smulkmenos, Markonio 
telegramos, kelionės dieninis, eilės ir begalės apskelbimų. 

Garlaivis turi bevielį Markonio telegrafą, kuriuo ateina 
didžiosios naujienos iš stočių iš už 1100 mylių. Trečią dieną iš 
sausžemio stočių nebegalima gauti telegramų. Tad ieškoma, 
bene pasitaikys kiti garlaiviai, turį Markonio“ prietaisą tose 
ribose (1100 mylių). Kuriądien daugiau garlaivių plaukia, tą- 
dien ir naujienų daugiau atmušama ne tiktai laikraštyje, bet ir 
skyrium ir iškabinėjama ant sienų dviem kalbom: vokiškai ir 
angliškai. „Ocean Zeitung“ išeina angliškai ir vokiškai visai ki- 
tokiais tekstais. Bevieliame telegrafe darbuojasi trys telegrafistai. 

Čia pat turime paštą, vadinamą Deutsch-Amerikanisches 
See-Postamt!š, kur dirba bent 10 valdininkų, neskaitant mat- 
rosų, kurie įkrauna ir iškrauna. Cherbourge mums atvežė paštą 
su dideliu garlaiviu, turinčiu po dvi palubes, pilnas prikrautas 
maišų su siuntiniais į visą pasaulį. 

Be visa to, garlaivyje yra fotografas, du gydytoju, dentistas, 
visokių informacijų biurai, kontorai, knygnešys, skalbykla ir 
taip be galo. 

Gyvena pasažirai, tikriau, tiktai miega, vadinamosiose kabi- 
nose, mažuose kambarėliuose dviem ir keturiems. Be lovų, 
kiekvienoje kabinoje yra šėpelės, praustuvės ir visi reikalingi 
indai: ir atsigerti, ir nusivemti, t. ir t. 

Kad ne toji prakeiktoji jūros liga, kuria būtinai turi persirgti, 
tai nors visus metus plaukiok ir penėkis; na, ir kad ne nuolatinė 

baimė, jog štai štai giedra ir ramybė pavirs ūžiančia audra, ir 
vienas Dievas tada težinos, kas laukia tavęs ir tavo laivo. Kaip 
dabar man suprantama, kodėl katalikų Bažnyčia ypatingai 
meldžiasi už esančius ant vandenų! Labiau apleistų, be pagal- 
bos keliauninkų kitur nerasi. 

Ir dar vienas keblumas daro nemalonią ilgą kelionę van- 
deniu, tai nemokėjimas gerai angliškai arba nors vokiškai. Su 
šiom dviem kalbom esama galima apvažiuoti griežtai visas 
pasaulis; be tų kalbų — labai netoli. Kas iš mūsų jaunuomenės 
nenori gražiai pramokti bent vokiškai, tegu bent nosį iškiša 
kada iš savo valstybės sienų. Tada sugrįžęs kals dieną ir naktį: 
taip nejauku be tos kalbos. O ką žinosi, broluži ar sesele, kur 
tave ryt poryt nublokš likimas šiais sumišimo laikais? Daug 
svieto apvažiavę, daug žmonių matę, tik kur ne kur esame 
girdėję kitas kalbas: visur tegirdėjome anglišką arba vokišką. 
Ir negalėjome išskirti, ar vis tai anglai, gerai moką vokiškai, ar 
vokiečiai, gerai pramokę angliškai. Greičiau šie pastarieji, kaip 
pasergėjome Amerikoje. 

Nabagės prancūzų kalbos visai nustota rolės tarptautinės 
kalbos, kaip dar prieš 1871 metus buvo. Kaip pačius prancūzus 
vokiečiai ir anglai baigia ištremti iš visų pasaulio rinkų, taip 
ir jų kalbą. Su prancūzų kalba dabar drąsiai bekeliausi vien į 
Šveicariją ir kiek tiek į Italiją. Daugiau — nebent dar į Palestiną. 

Labai buvo įdomu, kaip mes sutiksime sekmadienį (liepos 
3/16). Kalbų ir tikėjimų toks sumišimas, kad sunku kuriuos 
bent patenkinti. Šiuo sykiu bent katalikai buvo pilnai aprū- 
pinti. Minėtojo lenko kunigo Kruškos turėta vežiojamasai alto- 
rėlis su visais reikalingais prietaisais ir rūbais. Visa tai susideda 
į nedidelę skrynutę. Pasišnekėjęs su laivo kapitonu, padarė 
taip, kad antrai klasei anksti rytą (6 val.) bus mišios atlaikytos 
vadinamame moterų salone, o dešimtą valandą trečiajai kla- 
sei, arba „emigrantams“. 

Pirmąsias mišias atlaikė kunigas airišis, patarnaujant ku- 
nigui Kruškai. Ir nors tai buvo per ankstyvas laikas, prisirinko 
žmonių pilna salė. Visi jie labai gražiai meldėsi, nes kaip vo- 
kiečiai ir airišiai katalikai kitų tokių niekur nerasi. 

10 valandą būtų dar daugiau žmonių susirinkę. Bet vokiečių 
„Lloydas“ tam tikrų salių savo garlaiviuose neturi. Reikėjo 
nusileisti į pat laivo dugną, kur gulimieji emigrantų kambariai. 
Iš didžiojo išnešus baldus, gavome erdvią salę kone pačiame 
vandenyje, baisiai panašią į pirmykščių krikščionių katakum- 
bą. Iš visų klonių ėmė rinktis žmonės į tą urvą, vadinamą 
Zwischendeck (tarplubis). Bet tuojau radosi ir kliūčių. Sulig 
kažin kokių Amerikos įstatymų, priverstinų visiems, vežan- 
tiems emigrantus į Ameriką, sujais negali maišytis kitų klasių 
pasažirai. Tad ir dabar kapitonas teįleido į trečiąją klasę kuni- 
gus ir kas pasiskubino anksčiau, kitus gi sulaikė. Nieko negel- 
bėjo nei interpeliacija labai aukštų airišių, kurie, kaip visi 
Amerikoje žino, yra uoliausi pasaulyje šv. mišių klausytojai. 
Girtas neprasiblaivęs, neišsimiegojęs šoks iš lovos 5 valandą 
ryto, bet tik mišių neapleidus. Kartais net juokų iš to esą. 

Didelis kambarys grūste prisigrūdo stačių žmonelių visokių 
visokiausių tautų. Jų tarpe ir keletas lietuvių nuo Panevėžio ir 
Kupiškio. Mišias laikė kun. Kruška. Patarnavome aš ir kun. 
airišis. Per mišias celebransas paskaitė lekcijas ir evangelijas 
ir trumpą jų paaiškinimą pasakė trimis kalbomis: lenkiškai, 
vokiškai ir angliškai. Pasitaikė evangelija apie stebuklingą 
pasotinimą tūkstantinės minios. Pamokslininkas gražiai pritai- 
kino Dievo Apvaizdą prie dabartinio mūsų padėjimo ir užgavo 
jautriąją klausytojų stygą. Šita raiba minia chorvatų, madjarų, 
slovakų, slovėnų, čekų, lenkų, rusinų, vokiečių, airišių, it gy- 
va vandenyje palaidota, vienodai pajuto svarbumą Dievo Ap- 
vaizdos, vienodai giliai atsiduso. 

Anglikonams išmintingą pamokslą apie tą patį pirmos kla- 
sės salėje pasakė ir keletą himnų pagiedojo prie fisharmonijos 
kažin koks gražus, žilas senelis baltu kaklaraiščiu. Klausytojai 
labai rimtai išklausę, rimtai ir išsiskirstė. 

Nedaug tebuvo tokių, kurie niekur nėję pašaliais sau šaipėsi 
ar ant lubų tysojo. 

Šiaip jau sekmadienį tepriminė labiau išsipuošę pasažirai, 
ir rytą kėlė keliauninkus ne kornetas paprasta aušrine, bet visa 
kapelija kažin kokiuo himnu. 

Kadangi tai buvo vos tik pradžia liepos, tai juokaudami 
buvome susitarę eiti į kokią pamiškę, į „žaliumus“: apsukti 
visus laivo kaminus ir jų ūksmėje pasilsėti. Bet diena pasi- 
taikė ūkanota, saulės nebuvo, nors oras ramesnis neg kito- 
mis dienomis. Storas gi galicijietis ėmė skųstis, kad šią naktį 
mašina ypatingai suplakusi jam pilvą; pagriebęs pilvą ran- 
kom ir norėjęs priturėti - nemačiję, tad turėjęs apsiversti 
kniūpsčias ir visai prispausti kaip maišą. Mačiję. Vis dėlto 
naktis buvusi netikusi. Taip mūsų ekskursija į „žaliumus“ 
kaminus ir iširo. 

Dievas palaimino mūsų kelionę neapsakomai gražia vidur- 
vasario giedra. Saulė kone visą laiką skaisčiai švietė, jūra leng- 
vai tejudėjo. Buvo vienas toks vakaras, kad visas okeanas 
nurimo ir pasidarė lygus it stiklas. Tokio reginio nebuvę matę 
nė tie, kurie po keliolika kartų esą per Atlantiką perplaukę. 
Saulėlydis per akimirksnį auksino šitą zerkolinį paviršį. Kur 
ne kur būriai delfinų, šokinėdami per vilneles, įvairino reginį. 
Šiaip jau viskas praslinko vienodai. 

Beliko stebėtis, kokiuo bepadaro žalią jūros vandenį, su- 
plakdami jį dviem milžiniškais sraigtais. Paskui laivą tęsėsi 
ilgas ilgas, net jo galo nesimatė, baltai putotas vieškelis. Laivas, 
perskrosdamas jūrą, rodos, liko amžinai nebeišdildomą žymę. 
Apgaulinga: po valandos turės išnykti, kaipo mūsų visų at- 
minimas pereitame gyvenime... 

Pašaliais žalias vanduo, suplaktas sų putomis, daro tokias 
varsas, jašmos pavidalu supintas, kokias randame vien pas 
Čiurlionį. Jo fantazija rodės neįtikėtina. Bet gamtos pervir- 
šijama visokia keisčiausia fantazija, o gamtos dar niekas ne- 
perviršijo. 

Taip slinko dienos iki paskutinio vakaro. Kada reikėjo laivui 
artintis prie didžiausio pasaulyje uosto, kur plaukioja tūks- 
tančiai laivų, po kuo aiškiausios giedros staiga ištiko tirščiausia 
migla. Laivas sustabdė savo bėgį, bepaleisdamas dvi mašinas; 
kas minutė baubė savo storu balsu. Ir taip darėsi nyku ir baisu, 
kad nors neik gulti. Miegas ir nuovargis tačiau įveikė ir, anksti 
rytą pakilę, jau atsiradome bestovį arti New Yorko uosto. 

DVI STOTI 


Vi.29 rytą buvome atsiradę kažin kokiuose siauruose van- 
denyse. Iš abiejų pusių matėsi gražūs atkalniai su gražiais 
miestais ar miesteliais, kurie ėjo pakraščiais kone nepertrau- 
kiama eilia. Dešinėj, plaukiant iš šiaurės, būtų Anglija, kai- 
rėj - Prancūzija, bet tokių siaurumų tarp tų dviejų valstybių 
nėra. Be to, apsidairę pasergėjome, kad plaukiame iš vasarių. 
Visa valanda stebėjimos ir teiravimosi, kol kažin kas paaiški- 
no, jog tai ta pati Anglija iš abiejų pusių, o siauruma - tai tik 
viena iš daugelio atsejų, kurios giliai į Angliją yra įsigrau- 
žusios. Važiuojame į pirmąją mūsų stotį Southampton (skai- 
tyk - Sauthempton). 

Didelis uostas, daugiausia, rodos, pirklybos. Puiki atseja 
pasibaigia neapsakomai nebešvariais vandenimis. Tai laivų 
sustojimo vieta. Niekas taip neužbjaurioja vietos, kaip dideli 
garlaiviai, išmesdami visokias nešvarybes ir aliejus. Visas van- 
duo kaip taukais ar degutu apsinešęs. Daugybė plūdurojančių 
visokių šiukšlių. O laivui sraigtą sukant, iš dugno pakyla toksai 
šarmas, kad nė žiūrėti nebegali. Čia ir žuvys kitokios vysta: 
menkės, unguriai ir dar kažin kokie šliužai driežlų veislės. 

Southampton bjaurus uostamiestis. Nieko įdomaus. Čia 
turėjome palaukti greitojo traukinio iš Londono. Buvo dveitas 
treitas valandų laiko. Kad negaišus, garlaivis pareikalavo de- 
šimties vagonų anglių, kurių norėjo pasiimti į savo aruodus. 

Anglis atlydėjo darbininkai. Vieni ėmė lipti į garlaivį, ne 
laiptais, bet virvelinėmis kopėčiomis. Bjaurus reginys. Taip 
kaip nuo antrojo trečiojo aukšto nuleidžia siauras virvelines 
mediniais spyriais kopėčėles. Aukšty esąs žmogus kopėčias 
sūpuoja, kol žemy pagauna nuleistą galą. Pagavo. Vienas laiko 
ištempęs, kitas visu kūnu gula ant kopėčių ir tuojau pasileidžia 
į orą. Gerą valandą taip supasi ant vandens, kol kiek tiek 
sustabdo siūbavimą. Tada greit it beždžionė kopia aukštyn, 
nusitveria atviro langelio ir it kirminas įsitraukia. 

Kad tai darytų jauni, išsigimnastikavę vaikinai, stebėtumeis 
jų vikrumu ir džiaugtumeis reginiu. Bet čia susirinko suaugę 

vyrai, kiti visai žili. Ir paima tave šiurpas, pamačius, kaip ant 
virvelių kabo it tavo tėvas žilas senelis ir siekia lango. Nutvers, 
užteks rankų raumenų, įlips, neužteks - kris nuo keliolikos 
sieksnių tiesiai į tą bjaurią uosto juką. Ten jam ir galas. 

O darbe! Kokio tavo sunkaus esama! . 

Kelionė žmones mokinanti. Be kita ko, aš šioje kelionėje 
pramokau vertinti kūniškąjį darbą. Iki šiol tikrai sunkaus kū- 
niškojo darbo aš ne tiktai nesu dirbęs, bet nė nematęs. Kas tie 
mūsų laukų darbai, palyginus su uostų ir kasyklų darbais! Tai 
vieni žaidimai, kad ir rugiapjūty ar šienapjūty. 

Southampton aš pamačiau, kaip anglis iš vagonų pila. Pa- 
mačiau, nustėrau ir, to darbo užkerėtas, anglių dulkėse pra- 
stovėjau ištisas dvi valandas. 

Stovi eilė vagonų anglių. 

Viršun kyla debesys anglių suodžių. 

Tam tikrais storais marškiniais ant viršutinių rūbų apsitem- 
pę, odos kapišonu, per visą nugarą nusileidžiančiu, užsidėję, 
vikriai, it sviedinį mušdami, kruta darbininkai. 

Vieni, karuose stovėdami, kabina anglis ir pila į aukštas 
pintines su storais ilgais saitais. Kiti griebia jas viena ranka už 
krašto, antra už vidurio saito. Pasvyrę valandą ir užsivertę 
pintinę ant sprando, tuo impetu bėga per platformą ir staigiai 
verčia per galvą į tam tikrą špižinį lovį, kuriuo angliai nu- 
šliaužia į pat laivo dugną. 

Kiek tokia didelė akmenų pintinė sveria? Nežinau. Bet ma- 
tydamas, kaip sunkiai ji paimama ir nešama, kaip parausta 
veidas ir akys į tą darbą įpratusių raumeningų vyrų, spėju, 
kad ne mažiau penkių šešių pūdų. 

Ir taip darbininkai su penkiais pūdais bėga, sverdamies 
priekin, kad jų neatloštų, ir vėl bėga su tuščia pintine griebtų 
antrosios. 

Ir taip ištisą ilgą valandą, dar ilgesnę antrą, trečią, ketvirtą... 
Pertrauka. Ir vėl keturias valandas. Tai aštuonių valandų dar- 
bas. Ojei dešimties, dvylikos? 

Užkerėjo mane tie anglianešiai. Visi senyvi, ne mažiau 50 
metų. Vienas plačiaburnis, kurio veidą tarpi barzda dar pla- 

tesnį darė, buvo žilas, mažiausia 60 metų. Kitas skustas, liesas, 
visiškai baltas, rodės visų 70 metų. 

Bet visi lygiai dirba, nes lygų ims užmokesnį. Griebia naš- 
tą, parausta veidas, išspanga akys, ištyška seilės... Neša, įnir- 
tęs meta, it supykęs, it naikindamas tą savo vargintoją naštą. 
Šiurkštus žodis lydi nuo galvos griūvančius akmenis. Atsipūs- 
damas taip pat šiurkščiai šaukia į draugus, dirbančius prie kito 
vagono. Tan balsan laukiniu klyksmu atsiliepia kiti. Nebaigęs 
klausyti atsako, šaukia pirmasis dar sykį; jam nebaigus, jau 
ateina toks pat garsas iš ten. Rodos, griebę anglinių uolų ga- 
balus, kibs į kits kitą darbo titanai ir ims kits kitam galvas 
skaldytis. . 

Bet ne. Orą suvirpino iš galingų, nors suvargusių krūtinių 
juokas, kuriuo nebent miško dievaičiai tesikvatoja. Tai juokų 
būta, o ne pykos, ne ginčų... 

Ir ėmė šiurpas, kas būtų, jei šitie darbuose sustorėjusia žievė 
žmonės įpyktų ant ko nors; ne vienas, ne du, ne dvidešimt, 
bet visas luomas... Kas tiek būtų ištyręs minios psichologiją, 
kad galėtų tą darbininkų minią pavaldyti? Šita darbų įvarginta 
minia tai dinamito sankrova. Padegti lengva. Tik kokia galybė 
gali sulaikyti eksplioziją? . , 

Šita sunkaus gyvenimo įtūžinta minia juk užvydi ir tam 
. vaikinui, kurs čia su laibučiuku alavėliu vien stato kryželius 
po kiekvieno sudūzgimo akmenų - skaito pintines, ir tiems, 
kurie tais angliais komforte, be suodžių bėgs lygu sausu keliu 
užjūrių marių - mums, pasažirams, ir tiems, kurie liuksusinius 
laivus milijonais rublių padirbdino, idant vėl milijonus galėtų 
per juos rinktis, o tik suodžių trupiniai tekrenta ant juoda- 
darbių, ir tiems, kurie, valdžią turėdami, nepasirūpina privers- 
tinai bent kiek daugiau palyginti „luxus et labor“. 

Bet kas būtų, kurs sugebėtų tuščia gražbylyba suvaryti atgal 
į senąją vagą įsisvyravusį užvydą ir savavališką mėginimą 
teises lyginti? 

Kas? . 

Kaip tai suprantama darbininko psichika stovint arti jo 
darbo! Ir kokia nesąmonė, apsileidimas ar beširdystė yra 

nesirūpinant palengvinimu, leidžiant kondensuotis viename 
luome griaunamai pajėgai! 

Stovėjau dvi valandi suodžių dulkių debesyse. Žiūrėjau 
neatsitraukdamas į darbininkų veidus ir jaučiau jaučiau, koks 
tu, darbe, esi sunkus ir baisus!... 

Dveitą valandų pavažiavus, antra mūsų stotis - Cherbourg 
Prancūzijoje. 

Elegantiškas uostas, maloniausias jūros gabalas, didelis, 
didele, fantastiška, neva tai tvirtapilės siena nuojūros užstotas. 
Neregėto greitumo motorinės laivelės (sako, prabėgančios po 
200 kilometrų per valandą) purkščioja po tą platų uostą. Tai jo 
policija tvarką tarp garlaivių daro, vietas rodo, formalumus 
atlieka. 

Laivų nedaug. Mūsų gražuolė „Karaliūnaičia“ ir dar gra- 
žesnis, pirmutinis pasaulyje garlaivis savo didumu - „Olym- 
pic“, kurį vėliau kariškasis laivas pradūrė. Toliau turkų mažas 
kariškas laivelis, keletas prancūzų kariškų milžinų. Pirklių 
laivų nesimato. Miestas matyt iš tolo, menkas, neturtingas, nors 
taip gražiame padėjime, kaip patsai Neapolis. Tai ne anglų, 
ne vokiečių uostai, kur darbai it ugnyje verda, o turtai it upėmis 
liejasi. Prancūzija leidžiasi žemyn ir turės atsilikti nuo savo 
kaimynų. 

Publika, išvydusi neregėtai suktą parašą ant turkų laivo 
vėliavos, ėmė šaukti, kieno tai būtų. 

- Žydų... - pasigirdo iš kažin kur, ir visi prapliupo juoku. 

„Žydų kariškasis laivas“ — tos temos užteko gerai valandai 
pigiai juokus krėsti ir šaipytis. Anglai žydų nekenčia ir taip 
pat mėgsta paniekinti, kaip ir Rusijoje. Amerikoje — ne. 


NEW YORK-CHICAGO 


Kad būtume jau žinoję aną baisiąją istoriją, kaip nuskendo 
didžiausias pasaulio garlaivis „Titanic“, būtume tą liepos mė- 
nesio 4 d. naktį gerokai prisibailėję. Ant žemės niekados neesti 
tokių tirštų rūkų, tokio tamsumo, kaip ant vandenų giedruoju 

laiku. Gulti buvome sugulę, bet per visą naktį buvome nei 
bluosto nesudėję. Gera tai gera važiuoti vandeniu ramiu oru: 
gerijį, kaip kokį gydantį kumysą, stiprinies, grūdais. Vis dėlto 
ta prakeiktoji jūrligė ir šiurpas, kurs nejučiomis nukrečia, apsi- 
dairius aplinkui į bekraščius tyvuliuojančius vandenis, per visą 
laiką laiko dirgsnius įtemptus ir paerzintus. Lyg sūpoklėse, 
krintant žemyn iš pat šelmenio, kai tave du stipru vyru iš šalių 
ten užleidžia. Ligi tad „Karaliūnaičia Cecilija“ stabtelėjo, dar 
kur kas prieš saulei užtekant, visi keliauninkai, nelaukdami 
triūbelės pagrojant aušrinę, jau buvo gyvi. Iš visų gilumų 
(namų gyventojai pasakytų: iš visų aukštų, etažų), kaip kokie 
vabalai, išlindo visi pasažirai. Kiek jų čia būta! Mūsų per visą 
laiką nė dešimtosios dalies jų nematyta. Daugybė moterų, 
daugybė vaikų. Visų jų lindėta savo kabinose ir kaip tik įma- 
nant suktas, kad tik nesusirgus arba nors lengviau sirgus. 
Numetę prastesnius kelionės drabužius, dabar pasirėdė kas 
ką tik gražesnio turėjo. It šventės sulaukę, į bažnyčią reng- 
damies. Visos garlaivio palubės pilnos, prie tvorelės negali su 
binokliais prisimušti. Gi ko taip visi stebisi? Daugumas juk 
nebe pirmą sykį atvyksta į Naujorką. Tačiau žiūri, sveikina 
toli toli padangėje dūlintį milžiną miestą, rodo tai vieną, tai 
kitą rūmą, ypač gi - milžiną laisvės stovylą, iš pat vandenio 
išlindusią. Žiūri smarkiai paintriguoti, kaip laivo kapitonas iš 
kažin kokių aukštybių nuleidžia jūros policijai skrynutę doku- 
mentų ir savo valdžią atiduoda atvykusiam locmanui, kurs 
laivą turi įvesti į uostą sveiką, nesukultą ir kitų laivų nesu- 
kuldamas. Kol visos ceremonijos atlikta, praslinko geros dvi 
trys valandos. Maža kas beklausė varpelio, šaukiančio valgytų, 
kitas įbėgęs griebė kokį kąsnį ir vėl spruko aukštyn žiūrėtų, 
kaip ten įplauksime į uostą. 

Štai šalyje stovi puikus erdvas Naujorko ponamiestis. (Jei 
kiekvienas aukštaičių miesčiukas turi savo „ožkamiestį“, tai 
kodėl gi Naujorkas negali turėti savo „ponamiesčio“?) Čia 
vasaros metu gyvena savo rūmuose ir soduose visi storaki- 
šeniai; kitu laiku jie turi pačiame mieste savo rūmų gatvę - „5 
Avenue“. Gerai toliau, per gerą varstą, stovi pakraštyje viso 

pasaulio garlaivių kompanijų prieplaukos-vagzalai, kiekvienos 
kompanijos skyrium. Iš tolo plačiai jie žiopso trilypėmis olo- 
mis, į kurias iš visų laivo aukštų sulenda atvykę. Tik išeivių - 
emigrantų čia neišleidžia: juos nuveža į tam tikrą salą, kur 
ilgokai pralaiko, kol visus ištiria, ar yra išpildę visus Amerikos 
reikalavimus. 

valdininkas, mokąs egzaminuoti turbūt visomis pasaulio kal- 
bomis. Ir lietuviškai jis mus, keletą, gana gerai paklausė: „Kur 
važiuojate? Pas ką? Kiek turite pinigų? Ar jau buvote Ame- 
rikoje? Ar sveiki?“ Ir niekaip nenorėjo tikėti, kad mes šiaip 
jau keliauninkai, ne biznieriai. Būtinai reikėjo paduoti adresą 
kokio pažįstamo kuriame bent mieste. Tuo mums ir pasibaigė 
pirmoji ceremonija. 

Ne taipji laiminga buvo kitiems. Drauge su mumis važiavo 
jaunas vaikinas, kokių 20 metų lenkas, mokinys vienos vo- 
kiečių gimnazijos, iš ten pabėgęs nuo vyriausybės persekio- 
jimų. Liūdna tai istorija, kaip nežmoniškai spaudžia vokiečiai 
lenkus. Vaikinas žaliūkas, pečiuotas, raudonas, nors akmenims 
skaldyti. Tik turėjo kreivai kelyje suaugusią koją. Tai jam visai 
nekliudė vaikščioti ir darbuotis. Vis dėlto valdininkas nepri- 
ėmė jo į Ameriką. Padėjimas baisus: namo grįžti nebegali, 
laisvės šalis atstumia. 

Širdingai apgailėję linksmą savo kelionės draugą, ėjome į 
salę, maža kiek temažesnę už Kauno viešąjį plecių, kur, kipšas 
žino, kam peržiūrinėjo mūsų kelionės bilietus, pasus ir laga- 
minus, nors nieko nevartė ir nieko, matyt, neieškojo: ką gi 
užginta gali į Ameriką įvežti? Vis dėlto sutrukdė bent pus- 
antros valandos, lygiai tiek, kad pasivėlintum į patį gerąjį 
greitąjį Chicagos traukinį. Kam reikėjo skubytis į vidurines 
valstybes, gavo gerokai pasikeikti. 

Mums keletas valandų gaišto nebuvo didelis daiktas. Vis 
tiek nemokėjome veikiai surasti tą vieną iš devynių gelžkelių 
tarp Naujorko ir Chicagos, kurio agentas jau garlaivyje buvo 
mums trims pardavęs bilietus. Kaipgi tad pradžiugome, kai 
salėje pasipynė neregėto ilgumo ir liesumo vyras, dievai jį žino, 

kurios tautos, bet mokąs, it su mintuvais aplaužyti, keletą 
lenkiškų sakinių. Jo veidas buvo taip pat pilkas kaip ir ano 
valdininko, pilkas ne tuo pilkumu, kokį vėliau matydavome 
ir juo neatsidžiaugdavome veiduose mulatų, išsigimusių iš 
juodukų ir baltųjų. Tokio puikaus ir interesingo paakių pajuo- 
dinimo nepramanys jokia linksmų teatrų mergelė, su juo nęsu- 
silygins jokis mūsiškis dvylumas. Ne, tai buvo skurdžių odos 
pilkumas. Pilkumas iš vargo, neprivalgymo, neišsimiegojimo, 
iš nuolatinio rūpesčio, nuolatinio galvosukčio, kaip čia skatikas 
gyvenimui nupelnius. Aštrios akys žiūri į tave smailiai per 
siaurą plyšelį, perveria kiaurai ir, rodos, tuojau supranta, kas 
tu esi, kiek vertas esi, ko stingi ir kiek išmanai. Į tą pusę ir 
kalbą nukreipia, tuo ir patarnauti imasi. Tai labai gerai žinomas 
viešbučių agentų pavyzdys, pajuokiant „pistoletu“ pramintas. 
Tuojau mus apsiėmė iš uosto nuvesti į pajūrio gelžkelį, kuriuo 
apačia marių nubėgsime į pačią Naujorko miesto stotį, o iš ten 
jauįtinkamąjį gelžkelį. Apsiėmė ir lagaminus nugabenti. Visą 
laiką sukiojosi aplink, kol buvo atlikta „antroji ceremonija“, ir 
man jisai su savo prieteliškai šypsančiu veidu ir gudriomis 
akytėmis, it plyšeliais aukštame ant stogo kamine, ėmė rodytis 
neapsakomai mielas ir visokeriopo pasitikėjimo juo vertas. Ir 
tik bijojau, kad mūsų dėl kitų užsiėmimų neapleistų. Gi ir 
neapleido. Tik džiaugtis mums neteko. Ir tai buvo pirmas 
didelis mūsų susigraužimas nuo pat pradžios kelionės. 

Visų pirma nustebome, kad visų mūsų trijų daiktus nori su- 
imti vienas iš kažin kur atkviestas gana menkos išvaizdos nešikas. 

— Gi kas čia? - klausiame. — Ne į vežimą? 

— Kamrį vežimą? Vežėjų čia nėra. Yra tik automobiliai. Bet 
jų neverta imti — tai trumputė kelionė... 

- Na, ryžkis! Eime! 

Mažas nešikas susivėrė visų trijų čemodanus diržu. „Pisto- 
letui“ padedant, užsivertė ant kupros ir pats nedidukas pražu- 
vo po našta. Dėlto nešė, nors stipuliuodamas. Tik stebėjomės, 
kaip jis nepatrūksta. Kaip arabai per dausas, sekėme paskui 
savo kupranugarį vieną „bloką“ — kvartalą, antrą, pasisuko- 
me į šalį. Kodėl? Taip reikia. Ir... atsidūrėme karčemoje. Tuoj 

pasitiko mus riebus „anglas“, švariai ir griežtai apsiskutęs it 
klebonas, tik drūtą cigargalį įsikandęs. Jo veidas buvo dar 
meilesnis, šypsojosi dar prietelingiau neg anasai „pistoletas“, 
kurio apsidairę jau nebematėme. 

— Kuo svečiams aš dabar galėsiu patarnauti? - mandagiai, 
bet išdidžia klausia „anglas klebonas“ gražia lenkiška kalba: 
pasirodė, tai esama paprasto anglu apsimetančio Galicijos 
žydelio. - Gal pas mane nakvosite? O tuo tarpu gal „lunch“ 
(Ionč - pusryčių) jums pataisyti, kavos, virtembergiškio alaus, 
galima ir rusiškos arbatos Visockio firmos... Nešikai, imk ponų 
daiktus ir nešk į numerį. O gal palikti žemojoje salėje? Kaip 
ilgai pas mane būsite?.. 

Bėrė žydpalaikis žodžius kaip iš rašto. O tuo tarpu šeimi- 
ninkavo ir rėdė mus lygiai taip pat, kaip ir negyvus mūsų daik- 
tus. Nustėrome. 

— Tai kurgi mes čia dabar atsiradome? —- sakome. 

- Gi pas mane, Polaka Mojžeszowego wyznania“, iš Gali- 
cijos. Tai mano mūro rūmai - viešbutis. Aš jums ištikimiausiai 
patarnausiu ne tik šiandie, bet per visą jūsų buvimo Naujorke 
laiką, vis viena, kame tik apsistotumėte: aš čia senovės gyven- 
tojas. Viską žinau. Galite pilnai pasitikėti manim. Teisingesnio 
niekur nerasite. Ir uostas čia pat. Ir stotis čia pat. Visokių 
parankumų galybės... 

— Ale gi, mister, ką čia gera padarėte? Juk agentas mus 
apsiėmė tiesiog į gelžkelio stotį nugabenti, o jisai tuo tarpu 
mus atvedė į karčemą... Kaipgi tai vadinasi? Juk tai negerai 
taip su keliauninkais apsieiti... 

— Labai gerai, -jau šalčiau atrėžė žydas. - Jis mano agentas 
ir vykina tik mano įsakymą. Į stotį jis neturėjo teisės lydėti: tai 
padarys kitas viešbučio žmogus. Jo dalykas — atvesti man 
svečių. Taigi ko valgysite ir gersite? 

- Nieko mes nevalgysime, nes mes turime priešpietiniu 
traukiniu išvažiuoti į Chicagą. Duokš pons mums vežiką, jei 
esi doras žmogus, ir netrukdyk mūsų. 

- Apie mano dorumą kas gi gali abejoti. Vežikų čia niekur 
nėra. Jus nugabens nešikas. Bet į norimąjį traukinį tebūtumėte 

suskubę, jei būtumėte stačiai ėję. Dabar turite jau geras penkias 
valandas laiko iki kito dar parankesnio traukinio „parlor car“ 
su „observation car“, kuriuo galėsite su visokiais malonumais 
traukti per Pennsylvaniją ir Allegheny kalnus. Taigi ką jūs ano- 
pus jūros „bay“ (kojos) stotyje nuobodžiausite, argi negeriau 
čia pas mane pasivalgyti, atsigerti, apvirsti ant gerų lovų ir po 
tokios ilgos kelionės pasilsėti? O jau mano žmonės tinkamu 
laiku, nebijokite, nugabens į šią stotį ir net palydės visu pa- 
žemiu į antrąją ir ten kaip ponus įsodins. Tai ką gi ponams 
pataisyti? 

Šita žydo kalba ir begėdystė pergalėjo mūsų nedrąsumą. 

- Gi gausiu vežėją! - tariau, visiškai supykęs. - Pasikark tu 
su visomis savo vaišėmis... 

- Negausite vežėjo... — šaltai per cigaro dūmą burbtelėjo 
žydas. 

Nežinodamas amerikiečių būdo ir papročių, greit išbėgau 
ant gatvės. Pabėgėjau į vieną pusę, į antrą — visur tuščia. Jau 
norėjau iš visos gerklės šūktelėti: „Izvozčik!“ Bet laiku susi- 
griebiau ne Vilniuje ir ne Kaune esąs. Ir gerai padariau: dar 
būtų koks polismenas prikibęs už trukšmo kėlimą viešoje vie- 
toje. Sugrįžau atgal, it musę kandęs, su ne per gudria mina. 
Atsiradus juokingame padėjime, ir pyktis išnyko. Jau ėmiau 
domėtis, kuo gi visa ta istorija pasibaigs. Blogai negi gali pasi- 
baigti - ag mes gi neprasikaltome, o ir Amerikoje turbūt yra 
kokia pagalba nuo išnaudotojų. 

- Tamsta begėdiškai norėjai išnaudoti mus. Tai tiesiog ne- 
žmoniška... - rūstavo draugas. 

- Kva kva! Nežmoniška... Aš jums nieko bloga juk nedarau. 
Nenorite naudotis mano viešbučiu ir visu tuo, kuo jisai gali 
patarnauti, tai ir nereikia. Užmokėsite kiekvienas po pusę 
dollaro (iš viso pusantro, mūsiškai - kone tris rublius), ir nuves 
jus tas pats į stotį. 

Ir pridūrė visiškai jau ciniškai: 

- Tuoj matosi, kad jūs dar nepažįstate Amerikos. Čia cere- 
monijų niekas nedaro. Kur galima išlupti dollaras, ten išlupa- 
ma... Taigi šen pusantro dollaro, ir laimingos jums kelionės!... 

Kas buvo daryti? Užmokėjome. Šit ir „pistoletas“ iš kažin 
kur išdygo, patsai paėmė daiktus ir už 100 žingsnių parodė 
įėjimą į požemius. Tarėmės, bus galas. Bet kur tau. Jau pačiame 
Naujorke atsirado pirmykštis nešikas. Karčemoje jisai tylėjo, 
o dabar ėmė reikalauti dollaro už nunešimą daiktų iš uosto. 
Spyrėmės, pykome, bet turėjome duoti. Ir taip koks šimtas 
sieksnių iš uosto į gelžkelio stotį mums atsiėjo pustrečio dolla- 
ro, arti penkių rublių. 

Na, jei taip ir toliau klosis, manėme, tai nedaug teužvarg- 
sime „Saulės“ namams. Bet toliau paėmė mus į globą tautiečiai 
ir su tokia meile ir atsidėjimu mus vaišino, tarnavo patarimais 
ir lydėjo, kad jau jokio vargo nebeprityrėme per visas 90 dienų 
ten buvimo; niekas mūsų nebeišnaudojo ir mulkiais nebepa- 
vertė. Bet galime suprasti, kas darosi su mūsų prasčiokais, 
kurie atsiranda čia be kalbų ir žinojimo, it žvėreliai į spąstus 
sugauti. Kiek jų be reikalo pinigų prikiša visokiems „pisto- 
letams“ ir žydiškiems anglams ar angliškiems žydams! 

Kun. Kr. iš Milvaukės, mūsų kelionės draugas, uoste buvo 
su Mumis pasielgęs negražiai: apleido mus ir patsai vienas 
paskubėjo ant gelžkelio. Pykome labai. Bet ir jam Dievas už 
tai nepadėjo: pasivėlavo ir štai vėl sutropom traukinyje. Dabar 
nebebuvojis mums reikalingas. Vis dėlto buvo gera turėti šalip 
savęs žmogus, kad ir su jeibe, bet didžios idėjos ir didelio 
darbštumo tautos naudai. 

— Neskandinkite jo! — tarė anasai lenkas daktaras, vežęs 
sūnelį „ojczyznos“ pasižiūrėti. - Nepavyko jam gauti Ryme 
lenkas vyskupas. (Tai niekas, kad ir jis pats norėjo tuo pirmuoju 
vyskupu likti), nepavyko lenkų kurstymas per tam tikrus jo 
steigiamus laikraščius: užgynė jam publicistikos darbą. Buvo | 
jisai ant vežimo ir po vežimu, taigi ir dar sykį galime laukti, 
kad kun. Kr. rasis aukštybėse, o ne pažeminime. 

Kai atsimenu šiuos ir kitus daktaro lenko žodžius, apspren- 
džiančius kunigo tautinį veikimą, tai ir paima pavydas: aš 
mažiau už Kr. tautai veikiau, o daugiau gavau iškoneveikimų, 
kai koja paslydo - po vežimu atsidūriau. Na, ale kiek galvų, 
tiek galvojimų; kas gojelis, tai savo grybai ir grybės... 

Žmonės — upėmis, vežimai - kalnais, greitumas - galva- 
trūkčiais, daugumas viso ko - sunkiai sunešamas, - tai Nau- 
jorko uostavietės ir stočiavietės. Trumpai — visa ko čia labai 
daug, labai didžia ir labai įvairu. Bet arčiau prisižiūrėti Nau- 
jorkui pasiketinome į galą kelionės. Dabar gi skubėjome dar- 
bą pradėti Chicagoje ir nuo jos apylinkių varytis atgal į pajūrį. 
Tad niekur nesidairydami ir išvažiavome gelžkeliu Valley (jei 
nesuklydau) - Lyhai Vali, kurs eina gražiausiomis Allegheny 
kalnų vietomis Susąuehannos ir kitų upių vagomis. 

Keletas žodžių apie Amerikos gelžkelius. Jie visi privatinių 
kompanijų rankose, todėl tarp savęs varžosi dėl uždarbių, 
duodami keliauninkams daugiau patogumų. Visi eina visų 
pirma greitai, po 60-75 kilometrų per valandą, sustodami tik 
didesnėse stotyse. Tik kai kurie traukiniai sustoja kiekvienoje 
stotelėje, prisitaikina ir vadinas „accomodation“ (skaityk: ako- 
modėšn). Traukinyje klasių nėra — visiems tie patys minkšti 
mašastu išmušti krėslai, po du iš abiejų šalių tako per vidurį. 
Kas nenori turėti kaimyną šaly, pereina į „kalbamąjį vagoną“ — 
„parlor car“, kur dideliausi foteliai stovi tik po vieną abiejuo- 
se pasieniuose, su visu tuo krėslu gali sukiotis grąžytis į savo 
kaimynus. Primoki labai nedaug. Vagonai siauri, bet labai 
aukšti, vakarais labai šviesiai elektra apšviečiami, bet dieną 
tamsoki, nes langai platūs žemi, kad gintų nuo karštos saulės, 
ir tie patys vielų tinkleliais užraizgyti nuo uodų (kuisių), tų 
tikrų kankintojų. Pro Amerikos vagono langą nieko labai nepa- 
matysi, kas yra aplinkui. 

Užtat yra kitas parankumas. Paskutinis traukinio vago- 
nas turi lyg balkoną su dangčiu viršuj ir su žema metaline 
tvorele vietoje sienų. Jis vadinasi „observation car“ (skaityk: 
observėšn) — vagonas pasidairyti. Ant tos traukinio, taip sa- 
kant, uodegos gali susėsti ant mažų rūbinių kėdelių bent 
aštuonetas Žmonių. Sėdi sau ir priešakyje turi neuždengta 
visus šonus ir dangų. Iš pradžių baugu, kai traukinys it 
padūkęs skrenda dvigubai greičiau už mūsų pasažirinius; 
paskutinį vagoną taip blaško į šalis, kad per jį pereiti ne- 
gali, nesitverdamas kėdžių. Bet apsipranti ir jau nebegali 

beatitraukti akių nuo reginių, kurie „iš po tavęs“ vyniojas 
ir tiesiasi tolyn. 

Šiapus Alleghenų plačiausi upė. Vardo nebepamenu. Pritvi- 
nusi. Daug fabrikų. Žemė dirbama, bet kolonijos retos. Pra- 
sidėjus kalnams, viskas išnyksta: ir fabrikai, ir kolonijos. Jokio 
gyvio: nei žmonių, nei gvvulių. O prasideda neregėtos gra- 
žybės. Aukšti kalnai, gal po varstą aukštumo, gal daugiau. 
(Aukščiausi Aleghenų vieta - kone pustrečio varsto.) Ir visi 
žaliuoja neregėto skaistumo žaliumu. Tą smaragdo varsą ypač 
akys mėgia. Tad žiūri į kalnus, žiūri į pakalnės, tarpukalnes, 
slėnius, griovius, - ir visur žalia žalia graži žolė, o viršuje reti 
lapuoti miškeliai. 

Visu tuo gana pasidžiaugęs, mano draugas nutarė, bene bus 
tai rojus, ir sumanė ne kitaip visus lietuvius laimingus pada- 
ryti, kaip tik perkeldamas į tas amžinai žaliuojančias pakalnės. 
Aš pritariau. Tik veikiai gerą mudviejų sumanymą išardė gana 
paprastas sumetimas. Jei čia taip viskas žaliuoja, kodėl gi nesi- 
mato didelių miškų ant kalnų, bet vis reti, neaukšti ir nedrūti 
medeliai? Vėl kodėl tame rojuje nesimato gyventojų? Ir lengva 
buvo rasti atsakymas. Visas tas kelių šimtų varstų kalnų plo- 
tas — tai gryniausia uola, gyvas akmuo, tik bent per colį apsi- 
nešęs žeme. Želdo žolelę žalią, bet ne didžią, gaivina kur ne 
kur plyšyje ir didesnį augmenėlį - medelį. Ir tiek... Štai visa 
gelžkelio linija kirsta akmenyje. Ir tie, iš tolo akį verią kalnai, 
iš artie — šviečia plikais savo šonais. Turtingi tie kalnai savo 
slėnių angliais, bet duona - neturtingi. Ir teko vedum lietu- 
viams pavelyti kuo geriausios kloties - savo gimtajame šone, 
rugių ir miežių šone. 

Kaip tie Allegheny kalnai nušvietė mudviem neprisityru- 
siem akis, dabar man rodos, jog ir visa Amerika taip nušviečia 
visiems lietuviams akis. Iš tolo — tai laisvės, turtų, šviesos, 
laimės kraštas, iš artie svetimam atėjūnui - kieta uola. Sunku 
iš uolos turtą, laimę skelti, tai toliau pamatysime. 

Gana stebėjomės, kaip vienas mažas amerikiečių garveži- 
mis žemučiuku kaminėliu ilgiausį „train“ (treiną - traukinį) 
dideliu greitumu traukia į kalnus. Kaip tikras Amerikos darbi- 

ninkas, brylių ant pakaušio atmaukęs, dirba pukši, idant daug 
pavežęs, daug uždirbtų. Stebėjomės, kaip niekas čia kelio ne- 
saugo, niekas skerskeliuose buomų neuždaro. Patsai garve- 
žimis važiuodamas nuolat muša į varpą, lėkdamas laukais ir 
miesteliais, idant saugotųsi; patys buomai, traukiniui ateinant, 
nusileidžia ir, jam praėjus, vėl pasikelia. Ir stotyse veik niekas 
traukinio nesutinka ir nelydi, - jis pats stovi tiek, kiek reikia, 
pats ir toliau mauna. 

Taip perskridome Pennsylvanijos Lackavannos slėnį, kur 
tiek daug gražių miesčiukų, pilnų lietuvių darbininkų ir mūsų 
prietelių kunigų, ir jau naktį atsidūrėme Kanadoje už Buffalo 
(skaityk: Boflo) miesto, ties didžiuoju Niagaros kriokliu, kur 
galybės vandenų virste virsta iš Erie ežero jūros į Ontario ežerą 
jūrą. Aplenkę Erie Kanada, vėl išsmukome į Jungtines Vals- 
liepos mėnesio 6 d. sen. kal. 

Kiek čia privargta, dar nepasibaigus didžiosioms kaitroms, 
kiek prakaito vakarais buvo salėse išlieta, tai nė rusiškose pir- 
tyse tiek neišliejama. Daug mielų valandų čia tarp dvasiškių 
ir svietiškių inteligentų pritirta per visą tą ilgą laiką iki pat 
rugpjūčio mėn. 4 d., tatai per 27 dienas! Paskaitos, susirinki- 
mai, bažnyčiose pamokslai, ypač liepos mėn. n. k. 23-30. Va- 
karais meilūs poilsiai klebonijose, dieną ekskursijos į miestą, į 
apylinkes: į Waukegan, IIl., West Ville, Iil., Spring Valley, Ill. 
VIII /14, Oglesby, Ill., 15. Kiek visur žmonių regėta, kiek iš jų 
gera ir bloga girdėta!.. Vėl meilingi, draugijų pataisyti susi- 
rinkimai ir tie neužmirštini auksaburnio p. Balučio", dabar- 
tinio „Lietuvos“ redaktoriaus - žodžiai: „Per daug mus baidyta 
nuo kits kito (svietiškius nuo dvasiškių ir antraip). Bet ta par- 
tinė baidyklė nėra tokia baisi ir juoda. Visus mus bendrai veikia 
ta pati Tėvynės meilės pajėga. Reikia tik visiems prie jos, kaip 
smiltelėms prie magneso, prisiartinti, ir tuoj visi sukibsime... 
Visi viščiukai, kokios jie nebūtų spalvos, bėga į savo mamą, 
ligi tik ji sukvakši. Taip ir mes, Tėvynei pašaukus, užmiršę 
savo šovinizmus, fanatizmus ir antiklerikalizmus, atsiradome 
čia, nes norime bendrai veikti“... Ir nors paskui pasirodė, jog 

vis dėlto, anot vieno kunigo čeko, „politicka moralka celkem 
jina a naboženska“?*, tačiau anuomet nedievobaimingai, nes 
nebuvo reikalo, išreikštų jausmų užmiršti negali. Ir tik gailies 
žmogus, kad kai kurios tamsios pajėgos neleidžia surinkti tų 
malonios šviesos spindulių ir iš jų užžiebti žibintuvą, kurs 
šviečia ir drauge šildo... 


+ * * 


Kai ką dar paminėsime iš Chicagos darbininkų buities. Visa 
kitką šioje knygelėje apleisime, nes šiuo kartu mums ne dienos 
atsitikimai, nei miestų aprašymai, nei žaislų džiaugsmai rūpi, 
tik kas kita. Išvardysiu tik vietas, kur buvome užkliuvę, idant 
skaitytojui būtų aišku, jog daug vietų ir žmonių įvairiose Vals- 
tybėse mūsų matyta, iš daugelio rinkta tos žinios, kurias že- 
miau paduosime, neminėdami nei kame, nei iš ko tai gauta. 

Taigi, Illinoiso Valstybę apleidę, aplankėme Grand Rapids, 
Mich, VII/17 Cleveland (Klivlend), Ohio, 19, Pittsburg, Pa. su 
apylinkėmis: Homsted, Danora, Allegheny, Tabor str. (nebe- 
atmenu, kaip tas priemiestis vadinasi), 21-25, Lackavannos 
slėnyje, Pa: Pittston, Forest City, Scranton, Wilkes-Barre, Wa- 
namie, VII/26-31, Plymouth, Edwardsville, Hazleton (Hezel- 
ton), Freeland (Frylend), Mahanoy City su apylinkėmis, M-t 
Carmel, Minersville, New Philadelphia, Philadelphia, IX/1-11, 
Baltimore, Md. 12 Boston, Mass, su apylinkėmis: Worcester, 
Cambridge, Brockton, Lawrence, Lowell, IX/23-31, Albany, 
N.Y., Amsterdam, N. Y., Waterbury, Conn., New Britain, Conn., 
Hartford, New Haven, X/2-5, Brooklyn, New York ir kitus, 
kurių vardai nebeužsiliko atminime, šiose Valstybėse: Illinois, 
Michigan, Ohio (Ohais), Pennsylvania, Maryland, Massachu- 
setts, New York, New Jersey. 

Tarpininkaujant Chicagos „Lietuvai“ ir kitiems Amerikos 
lietuvių laikraščiams, kurie spausdino mūsų pašaukimus, ži- 
nias ir apyskaitas, visų įvardytųjų Valstybių lietuviams laiku 
buvo duota gera žinia apie mūsų važinėjimo tikslą, visi di- 
delėmis miniomis rinkosi ant mūsų prakalbų ir taip gausiai 

dovanojo Lietuvių švietimo draugijos „Saulės“ namams, kad 
trumpu sulyginant laiku susidarė 30 su viršum tūkstančių 
rublių, kuriais ir pradėta Kaune Žaliajam Kalne statyti di- 
deliausis rūmas. Mes vargo nepralaimėjome, mūsų išeiviai į 
Jungtines Amerikos Valstybes mūsų neužvylė. Ačiū tad jiems 
ir Ponui Dievui! 


IŠEIVIŲ TĖVYNEI ATSILYGINIMAI 


Palikime šaly klausimą, ar tikri reikalai, tikras skurdas, tik- 
ras ankštumas ir nelaisvė varo lietuvius iš jų gražios tėvynės. 
Žinokime tik, kad visas lietuvių metinis priaugimas išplaukia 
į svetimus kraštus. Prasidėjus vos tik prieš 30 metų, iki šiai 
dienai išeivybė jau nusekino gerą ketvirtą dalį visų lietuvių, o 
gerus tris ketvirčius visos jų jaunuomenės. Pusė milijono jau- 
nosios lietuvių kartos, tai tokia pajėga, kurios nesuvartojus, 
būtų nedovanotinas apsileidimas. Išeiviai šiokiuo ar tokiuo bū- 
du privalo tėvynei atsiteisti padarytas jai skriaudas, kad paliko 
ją be darbininkų, be šviesuomenės, be jaunų, karštų užstojėjų. 

Atsilyginimo gali būti daug būdų. Parodykime čia bent du: 
1) būtiną sugrįžimą ir 2) nuolatinį šelpimą. 

Kai tėvynėje likusieji kalba apie išeivius, tai sako: mūsiškiai 
svetur - darbuojasi; nėkuomet nesako - apsigyveno. Suprask: 
mūsiškiai Amerikoje ar kame kitur tik svečiai, ilgiau ar trum- 
piau pasidarbavę ir gavę, ko troško, - pinigų, visi lig vieno 
sugrįš atgal. 

Tada mes, jų pasiilgę, pasidžiaugsime, tada ir savo velkamą 
naštą pasilengvinsime, jų pavaduojami. 

Ir patys išeiviai, rodos, ne kitaip mano. Bent aš pradžioje 
kelionės nesu matęs ir girdėjęs nė vieno išeivio, kurs stačiai 
būtų pamojęs ranka ir taręs: „Žinokitės su savo tėvyne: man 
ten tėvynė, kame daug pinigų!“ Visi sako: svetur pelnytis, 
namie gyventi ir mirti. Vadinasi, kiekvienas tvirtai yra pasi- 
ryžęs grįžt namo. 

Neabejokime, kad tai, ką žada, ir padarys. Ne kiekvienas 
tačiau sugrįžimas yra tėvynei atlyginimas. Žiūrėkime, kuomet 
ir kaip grįžta kiti mūsų išeiviai, kurių tačiau kažin kodėl nelai- 
kome ir nevadiname išeiviais - mūsų vadinamieji inteligentai. 

Daugumas mūsų brolių, kuriems pasisekė įsigyti mokslo, 
priversti ir gera valia ieškoti sau duonos ne tėvynėje, bet gilu- 
moje Rusijos. Pasakiau - ieško sau duonos. Tai ne visai teisinga: 
kasdienės duonos Lietuvoje yra sočiai. Mūsų šviesuolis pa- 
prastai ieško pyragų ir garbės laipsnių. (Žinoma, jei činaunin- 
kaujant galima tikros garbės įgyti.) Pradėję gyventi sau, jie 
betgi patys nesikenčia. Tad save ir kitus stengiasi nuraminti 
prižadais. Kas, girdi, tėvynei iš mano mokslo, jei neduos man 
didelių turtų ir žymesnės vietos? Kas kita, kai turėsiu tiek ar 
tiek tūkstančių ir raudoną pamušalą! Tada tėvynės reikalus 
ne skatikais suglobsiu, o savo žodžiu galingai užstosiu. Tad 
palaukite, palaukite! nesirūstinkite ir būkite kantrūs... Ir tėvynė 
laukia: ką gi daugiau darys? O kandidatas geruoju tėvynės 
sūnum vis krauna turtą ir lipa aukštyn biurokratų kopėčiomis. 
Krauna lipa, lipa krauna, kol jį atstato, padarę šiokiuo ar tokiuo 
valstybės patarėju, ir kandidatas tėvynės sūnumi galų gale 
grįžta namo - darbuotis jau savo broliams. Tėvynėje nerimas 
ir sensacija. Toks ir toks grįžta! Koks jis geras, koks idealistas! 
Tėvynės neužmiršo. Gerai - esąs generolas... Kiek mums gar- 
bės: lietuvis - generolas... Eikime, pasilenkime jam... Eina, bėga 
ir mato tą jaunąjį, nes tik ketinantį pradėti gyventi tėvynės 
darbininką, sukumpusį, sukrypusį, žlibakį, apykurtį, su hemo- 
rojidais ir — su perkarusia kolyta pinigų, kuriuos užgulusi laiko 
nemaža, dažnai svetima šeimyna... 

Ir norėtų dabar tasai nepaprastasis tėvynės mylėtojas dar- 
buotis jai ligi amžiaus galo, bet kas naudos, kad to galo beliko 
mažas galelis? Patriotiškieji jausmai atkiuto ir kone sprogina 
krūtinę. Šoktų bėgtų — tik kulniai nebesikilnoja, šauktų didžiu 
balsu - tik plaučių nebėra. Dvasia nudėvėta, nuomonės atsili- 
kusios, kūno pajėgos sudūlėjusios. Tautietis beparvežė tėvynėn 
savo relikviją. Piltų bent pinigus tautos įstaigoms, bet jie pra- 
vartu pūslei ir hemorojidams gydyti... 

Ar šitokį sugrįžimą gali laikyti bent kokiuo atsilyginimu 
tėvynei? Ar visi žadiniai nebuvo lygiai tos pat vertės, kaip 
kelyje radiniai, anot priežodžio? 

Plačiau aprašiau šios rūšies mūsų sugrįžėlius iš Rusijos, 
norėdamas pirštu parodyti mūsų tikriesiems išeiviams: nujau, 
broliai, bene tokie pat ir jūs sugrįšite! Nu jau, ir jūs bene par- 
vešitę tik savo relikvijas, ir mums bene reiks tik sveikinti jūsų 
kaipo sudūlėjusių garbingų pelenų urnas? Nu jau, bene šitaip 
jumis džiaugsimės: 

„Šitai garbus lietuvis! Jis visą savo sveikatą svetimiesiems 
paklojo, užtat, žiūrėk, kaip tėvynė karštai jo mylima jis mirtų 
namo sugrįžo... Eikime, pasilenkime jam“. 

Taip tatai tėvynė tunka savo išeivių žadiniais, kaip vilkas 
pasakomis! 

Ne! Taip toliau būti negali. Ačiū už visas geras širdis, gerus 
norus! Lai jais vokiečiukai pragarą išsigrindžia. Ypač ačiū už 
gausių gausiausius prižadus, iš kurių tiek naudos kiek kvailiui 
iš raudonos kepuraitės. Visus žadinius reiktų pasilaikyti vai- 
kams, ir tai labai mažiems. O augusiems, brendusiems tėvynės 
vaikams, kenčiantiems įvairių įvairiausius priešingumus, te- 
kliūtų bent koks, menkiausias, bet tikras, esamas davinys. 
Grįžkite namo, kol dar lieka jums nors keliolika metų sveikatos 
doram darbui! Šita dalis sveikatos atstos anuos šimtus dol- 
larų, kuriuos dar uždirbtumėte, bet jau paskutiniais savo vie- 
kais. Grįžkite dar gyvais žmonėmis, o ne vien pelenų urnomis 
ar — vien maišeliais pinigų. Tai bus bent koks, bent dalinis 
atlyginimas tėvynei. 

Bet kol tai įvyks, ypač kai spėjame, jog tai gali ne taip greit 
įvykti, kas metai atlyginkime Tėvynei nebuvimą šelpimu tau- 
tos įstaigų, ypač mokslo ir mokymo. 

Dėl mūsų išeivių apsileidimo tame dalyke mažiau tegalimeė 
jiems prikalbėti kartumų. Išeiviai visus gerus tėvynės suma- 
nymus palaiko. Jeigu ką ir pasakysime toliau apie tuos dalykus, 
tai nebent gailėdami, kad ne visi tą savo pareigą jaučia ir 
supranta, kad vos tik menkoji dalelė telaiko savo pareiga atlie- 
kamus skatikus ne visus praleisti sau pamaloninti, bet dalį 

tėvynei nusiųsti. Tame dalyke palyginimo iš lietuvių gyvenimo 
duoti negalime, kaip viršiau tai esame padarę. Užtat pamė- 
ginkime mūsų išeivių duosnumą sulyginti su kitų kraštų išei- 
vių duosnumu jų tautų reikalams. 

Pasibaigus nepavykusiai Rusijos revoliucijai, kuriai mūsų 
išeiviai buvo išpylę nemaža turto, ir Amerikos laikraštijoje kilo 
reakcija, kaip ir Rusijoje. Amerikos laikraščiai, pasityčioję iš 
revoliucijos (kitokių maža), štai kelinti jau metai nesiliauja 
(ypač satyriškieji) tyčiojęsi iš visokių rinkliavų tėvynės naudai. 
Netikusios karikatūros, netikę dirbtiniai juokavimai turėjo 
atgrėsti visus rinkėjus nuo Amerikos, turėjo sustabdyti visus 
„milžimus, kirpimus, skutimus“ ar kitaip išpravardžiuotus 
darbus. Tai nedovanotina klaida. Sakyčiau, tikras nusidėjimas 
tautai. Ne pačias rinkliavas ir davimą turėjo stabdyti, apjuok- 
ti, bet chimeriškus tikslus, egzageracijas ar tyčia perdėtus rei- 
kalavimus. Juokčiaus, jei kas sulig Tatarinovu, neturėdamas 
genijaus, šauktų iš visos tautos tūkstančių dar neišbandytam 
kokiam aeroplanui. Lygiai kokiems pernelyg brangiai užmo- 
kamiems išleidimams ar kam kitam panašiam. Bet niekas nesi- 
tyčiojo, jog „Žalioji Sala“ - Irlandija turi nuolatinius kolek- 
torius, kurie suklomis kits po kito eina ir eina kasmet po savo 
išeivius ir traukia tėvynėn - milijonus. Nepadidinta. Niekas 
nesityčioja, nes tais pinigais buvo per tiek daug metų nuolat 
vedama politikos agitacija dėl Irlandijos autonomijos, parla- 
mento rinkimų, šiandieną įsteigta ir laikoma 6000 mokyklų, 
kur mokoma senobinės užmirštos airišių keltų kalbos, renkama 
milžiniškas kapitalas išpirkti iš lordų airišių žemei. Na, kone 
vienų išeivių trūsu, rūpesniu ir duosnumu baigiama kovot 
tėvynės laisvė. Airišiai nepaliauja mėtę kokių garsių obalsių 
ir plačiai tam sykiui pradarę tautiečių kišenes. Kaip smarkus, 
staigus, bet neilgas lietus neįvilgo žemės, taip ir vienakartis, 
nors gausus, sušelpimas nepastiprins tėvynės. Nuolai čiurle- 
nanti srovė, nuolat stiprinama organizuota tėvynė, - tai pa- 
tvarūs veiksniai. Tie patys kolektoriai yra ir tarpininkai tarp 

toriaus atvykimas ten reiškia mitingą ir nemažą proto darbą 
ir informacijų rinkimą. Taip sutvarkyta Irlandijos išeivija, kad 
ir jos 3/5 dalys visų Tėvynės gyventojų Tėvynei skriaudos 
nepadaro. Anaiptol, kad tos išeivybės nebūtų buvę, Irlandija 
seniai jau būtų buvusi Anglijos praryta ir sugromulota. 

Išeivybė neišvengiama. Juo bėdinesnis kurs kraštas, juo 
daugiau išeivių, nes juo daugiau išeivių, juo tvirčiau gyventi 
likusiems, juo lengviau pakreipti viso plataus pasaulio nuo- 
monės savo pusėn, juo tvirčiau ir sparčiau namie dirbti savas 
tautos darbas. Atmename nelaimingus, turkų pavergtus nu- 
kankintus graikus. Jiems taip siaura buvo pasidarę tėvynėje 
gyventi, kad vos dešimtoji dalis begalėjo namie ištverti. Kiti 
pakriko po pasaulį. Bet ar išnyko? O, ne! Kaip žydai šiandien, 
taip graikai per šimtą metų dirbo viešą Europos nuomonę, kol 
pagimdė tokį Byroną, pastūmusį visą Europą Graikijos iš turkų 
nagų paliuosuotų. Ir Graikija tapo laisva, sau karalija. O padarė 
tai - jos išeivija. 

Graikų išeiviai neapleido ir išliuosuoto savo krašto. Reikia 
dar atgaivinti nuslopinta tautos dvasia, sugrąžinti senovės 
dailė. Garsūs visame pasaulyje graikų papročiai, net žaislai. 
Bet Graikija neturtė, uolų karalija. Ir štai vėl išeiviai skuba jos 
šelptų. Vienam akropoliui atstatyti beria bene 11 000 000! 

O kame italai, slovakai, rusinai, lenkai, t. ir t. Ar jie sau 
tedirba? 

Sulyginus pasidalijimą savo uždarbiu su tėvyne, kurį matė- 
me viršiau, pasakyti reiktų, jog lietuviai išeiviai, nors taip juos 
užstoja nekviesti užtarytojai, labai nedaug teskiria tėvynei 
šelpti ir bent nuo proto skurdo broliams gelbėti, jog gerai daro 
tie, kurie paslenka atvirai paklabenti į tautiečių širdis ir para- 
ginti prie tokios aukos, kuri nėmaž jų biudžeto nesumažina, o 
dvasią garbiai lavina ir jungę su tėvyne palaiko. 

Štai kokie samprotavimai ir mudu su „Saulės“ pirmininku 
atvedė į Amerikos išeivius. Atvedė bailius, ar mus supras, ar 
neiškoneveiks nevidonais: dabar gi - drąsius ir linksmus, jog 
suprato ir broliškai klauso mūsų nupasakojimų ir apie tautinės 
lietuvių kultūros reikalus, ir apie dalyvavimą tautos gyvenime 

išeivių. Chicagos lietuviai taip mus priima, kad stinga mums 
žodžių išreikšti, patiems ačiū pasakyti ir siuntusios mus švieti- 
mo draugijos „Saulės“ džiaugsmą. Drįstame tad manyti, jog mū- 
sų atvykimas ir kituose miestuose nebus abiem pusėm be naudos. 


NENUORAMŲ APSIRIKIMAI 


Seneliai mums papasakoja, kaip jų, prieš paleidžiant iš 
ponų, gyventa. 

Triausę, sako, pasisiūdavome iš šeškenų ir kiaunenų, dažnai 
ir vasarą ją dėvėdavome. Skrebus pasisiūdavome iš avikailių. 
Viršun storą milinę čiuiką iš tų pačių savo avių vilnų, dar 
dažniau - trinyčius iš storai suverptų nešukuotų linų. Kitokių 
avalynių nežinojome, kaip karnų vyžas, ir tas neadytas. Eida- 
mas į bažnyčią, turėjai vienomis apsiauti, antras prie juostos 
prisirišti: jei pirmosios sudiltų, antromis apsiauti. Krūtinė 
atlapa, marškiniai sagute susegti, bet prasikėtę. Marginės keli- 
nės taip pat. Viskas siūta paprasčiausiu būdu, kad tik mažiau 
siūlių, mažiau sumetimų, mažiau medžiagos reiktų suvartoti. 
Kelių nebuvo, važiuoti retai kada tereikėjo, užteko medinių 
ratų. Labiau vartojamas buvo balnas. Didžiausis pasilinks- 
minimas buvo pigios degtinės atsigerti, o paskui labai balsiai 
ir ilgai padainuoti, sutartines pagiedoti ir suktinį pašokti prie 
namų darbo muzikos (skripkos). 

Sulygink tą namų buitį su dabartine. Nei triausių, nei kaš- 
kietų nebenorime dėvėti - duokš pirktines pilcines šiltas kepu- 
res ar vokišką bryliuką už 2-3 rublius. Jei sutinkame vilkėti 
milelį, tai atausk jį pirktinėmis, dažnai šilkinėmis vilnomis ir 
pasiūk miestiškai. Drobinių marškinių nė neberodyk, kai ruo- 
šiamės svetur: duok krominius storai krakmolyta apykakle. 
Ne tik vyžomis (nebeliko nė karnų, kurių iš kažin kur ištisus 
vagonus atveždavo), bet nė odos naginėmis samdiniai nebenori 
avėti nė eidami artų, kad būtų minkščiau kojai: duok čebatus 
už 8-10 rublių. Ūkininkaitis turi važiuoti minkštuose gelži- 

niuose ratuose, balno ir žiūrėti nebenori. Pasilinksminimas 
karčemoje vienam atseina tiek, kad seniau visą sodžių būtumei 
galėjęs negyvai prigirdyti. Lova, trioba, ratainė, ūkio padargai; 
arbata, silkės; gelžkeliai, mokslas, knygelė, laikraštis; draugijos 
muzikos įrankiai, brangus rūkymas, patsai vienas suėdąs bent 
keliolika rublių; dideliausi kraičiai nuotakoms, tokios pat dalys 
senmergėms. 

Reikalų padidėjo dešimtį sykių tiek, o pelno - gerai jei du 
trissyk tiek. Tėvas šeimininkas nebesuveda galų su galais: 
nebeišsimoka samdiniams, nebetesi mergaites aptaisyti ir sū- 
nums „vertai“ kavalieriauti leisti. Dukterys verkia, jausdamosi 
„pažemintos“, sūnūs keikia menką buitį. Samdinys, sulygęs 
arti šimto „gatavų“, neturėdamas jokio reikalo kyštelėti į šalį, 
pabaigoje metų atsiima iš šeimininko 2-3 rublius, dažnai tik 
kapeikas. Šeimininkės, neturėdamos savų „Vištpinigių“, savu 
rėžtu eikvoja iš aruodų ir skundžiasi šykščiu vyru. Tiesiog 
visiems bėdos galvas ėda, visi vienan balsan, galvas susiėmę, 
šaukia: bėda, bėda! ubagų kraštas, uždarbių nėra, pinigų nėra! 
Kitas, kad gražiau ir tragiškiau rodytųsi šitie šauksmai, dar 
priduria: laisvės nėra, šviesos nėra! 

Reikalų reikalai, reikalų reikalai! Vienus patenkinai, kiti 
kalnais kalnais užgriuvo. Be jokios išimties žmonės tapo vergai 
savo reikalų, tikrų ir pramanytų. Visi, taip skurdžiai proletarai- 
beturčiai, taip mažaturčiai žemės knisikai, taip šviesuomenė, 
net ir diduomenė. Nemint, kodėl senelis Tolstojus keiktinai 
prakeikė tą mokslą, tą civilizaciją, kuri moka šimtus, milijonus 
dalykų pramanyti, tik vieno nemoka - patenkinti tuos pra- 
manymus. Su visais dabarties gudrumais, gelžkeliais, tele- 
grafais, komfortais, žmonės toli gražu nėra sotesni ir laimin- 
gesni už tuos savo bočius, kurie viso to nežinojo. 

Ir neberimsta savimi ir kitais nebepatenkintas svietas. Jau- 
čia, lyg kaip ir ko neišmanytų, lyg kaip ir ko dar nebūtų suži- 
nojęs, kas kaip tik ir duoda žmogui patenkinimą - laimę. Neiš- 
manydami patys, klausias kitų; nerasdami patarimų namie, 
bėga svetur. Ir juo toliau, juo, rodos, bus aiškesnė gyvenimo 
paslaptis - ta laimė. Rusas bėga į Sibiriją, į pauralį, permietis, 

viatkietis bėga į gilumą Rusijos, Kazaniaus totorius, Jaroslavlio 
rusas bėga į Lietuvą, lietuvis bėga į Latviją, latvis bėga į Permę 
žemės nuomotų arba į Lietuvą. Žydai kemšasi į Angliją, patys 
anglai bėga į visą pasaulį, sudarydami vis naujas kolonijas. 
Visi it pablūdę, rodos, visais nagais įkibo į vienat vieną ta- 
riamąją gyvenimo tiesą: „Ten gera, kur mūsų nėra“. Ir bėga 
kuo veikiausiai „ten“, kitur, iš „ten“ — dar kitur, ir taip be galo. 

Lietuviai nuo kitų neatsilieka. Tie ramūs, nedrąsūs, lėti, 
nuolaidūs žmogėnai, kurie ligi tik į savo pavieto miestelį įžen- 
gė, tuoj juos apgavo; kurie už 3-5 mylių važiuoti ištisomis 
savaitėmis rengdavos, ant kurių tas tik nelipo ir nejojo, kurs ir 
užsėsti tingėjo, - ko ir jie šiandien nebežino, kur nueiti nebeiš- 
drįsta? Transvalin, Argentinon, Brazilijon, Filipinuosin, Kana- 
don, Jungtinėsin Valstybėsin paukščiu pakilti, paukščiu gi ir 
nulėkti dabar dykas galas. Afrikos Sacharą pėsti perklampotų, 
kad kas pasakytų, jog anoje pusėje ras sotį, kurios vardu lietu- 
vis tebemena esant pinigą. Niekas jo nebetesi nuo to traukimosi 
tolyn nubaidyti ir atgrėsti: nė pasienio sargybinių šaudymai, 
nei sunki pasportų sistema, net nei ištekliaus neturėjimas, nei 
kalbų nemokėjimas, nei mirties bailė vandenynuose, giliuose 
urvuose, neįžengiamuose miškuose. Apvogs nabagas geriausį 
draugą, užmušjį, jei negaus pasiskolinti, ir bėgs, bėgs ten, kur 
sapnuoja kiaurus didžiaturčių maišus, skambančius vos ne 
purvyne pinigus. Bailę reiks jau iš žodyno išbraukti. Lietuvis 
dabar yra - it anas girtuoklis svėdasietis. Griaudina jį klebonas 
pragaru, ojis rodydamas į ežerą: 

— Tėveli! pripilk šitą Alaušą sieros ir uždek - plauksiu, jei 
anoje pusėje pastatysi degtinės... 

Atsikartoja senovinė Didžioji tautų maišatis, nors dabar ir 
ne visos tautos pakyla. 

Ką gi daro paliekuonys, tie, kurie ir patys mielu noru bėgtų 
galvos svetimame krašte paguldytų, bet negali, nes per labai 
prikepę prie savo vietų, per labai įsišakniję turto, šeimynos ir 
pareigų šaknimis? Vieni rankas laužo, kiti šaukia: „Apsistokite, 
pablūdėliai!“, kiti žada grietine namie penėti, jei pasiliks, nes, 
darbininkams išėjus, noroms nenoroms reiks ir likusiems ap- 

leisti gimtasis šonas; dar kiti, pripažindami nesulaužymą laiko 
dvasios įstatymų, rankas spragilais nuleidžia: prieš vėją, girdi, 
nepapūsi, ir ruošiasi įstoti į gailestingąsias skęstančių gelbėtojų 
draugijas, kad bent tiek saviškiams patarnavus. 

Geriausia, mums rodos, daro tie, kurie šaukia: „Sustokite, 
pablūdėliai! pagalvokite, pasvarstykite, ko gaunama kitur, ir 
ar negali to pat gauti arčiau, nepadedant galvos, neišeikvojant 
sveikatos, nesutraukiojant giminystės ryšių!“ 

Mums rodos, jog kiekvieno žmoniškais jausmais lietuvio 
didesnė pareiga užeiti aklą, žengiantį tiesiai į vandenį, neg, 
leidus įkristi, paskui jį traukti, džiovinti ir guosti. 

Susipratusiųjų, šviesiųjų piliečių pareiga tamsesniems savo 
broliams laiku aiškinti, kad ne visur, ne visuomet ir ne visiems 
svetur gera, kad ir ta dalis gerumo, kurią galima kitur rasti, 
per brangiai atsieina, kad savo krašte ar artimesnėje kaimy- 
nijoje, jei vieno ko stingi, tai kitu kuo gali nusiraminti; stigsi, 
sakysime, pinigų, bet sveikatos turėsi. 

Ypač gi svarbu, mačys nemačys, ant visų kelių ir kryžkelių 
atsistoti ir didžiu balsu šaukti mokyti apie sąlygas gyvenimo 
svetimuose jiems nežinomuosiuose kraštuose, apie tuos pavo- 
jumus ir trūkumus, kurių iš tolo emigrantai neatspėja, bet jų 
yra gana. Doros mokytojai čia nieko nepadeda, iš jų skelbimo 
valdyti ir tvarkyti ingeidžius, nes jie žmogų tik pavergia, o 
nelaimingus daro, tik tyčiosis. Vieni sakys — tu ir pats taip 
nedarai, kiti pramins tai stabdymu geryneigos, nes juo didesni 
geismai, juo didesnis stengimasis dirbti. Daugiau čia gelbės 
mokslas ir prityrimas, o dar daugiau artimą mylinti širdis, kuri 
norės tuo mokslu ir prityrimu dalytis su juo. 

Šiais štai žmonėmis ir mes sekame. Įgiję prityrimo, laikome 
savo pareiga gyvu žodžiu (esame kalbėję bent 32 vietose) ir 
raštu, Mačys nemačys, priminti mūsiškiams nenuoramoms, 
kad jie, anot jo, pasimisliję dėdę peštų; gerai, po daug sykių 
viską pasvarstę, išdrįstų tėvynę apleisti ir į svetimą kraštą bėgti 
vėjų gaudyti. 

Iš pat pradžių prikišu broliams lietuviams keturius prieta- 
rus apie Šiaurės Amerikos Jungtines Valstybes, klaidingas 

nuomones apie tą kraštą, kurios ypatingai balamūtija pinigų 
išalkusius mūsiškius. Mūsiškiai taria: 

1) tą valstybę esant nesvietiškai pinigingą, todėl ir kiek- 
vienas jos pilietis turi būti pinigingas; 

2) tą valstybę esant taip pramoningą, kad bet koks gyvas 
žmogus jai brangesnis už auksą; 

3) ją ištesint taip brangiai mokėti už darbą, kaip niekur 
pasaulyje niekas nemoka, ir 

4) jos pinigus esant dvigubai brangesnius už kitų kraštų 
pinigus, ypač už rusų, todėl ir pelnai nesvietiškai dideli. 

Bėdulio pasakoje taip yra. Tarnauja jis ponui metus ir gauna 
žirnių, bet pusę sveikų, o pusę sukirmijusių. Tarnauja antrus, 
trečius... ir ko tik gauna, vis pusę pagedusių, netikrų. Taip ir 
šiose keturiose lietuvių nuomonėse: kas ilgais metais įgyta nuo- 
monė, tai vis perpus tėra teisinga, o perpus melaginga. Pamėgin- 
kime tad melą atskirti nuo tiesos, kaip kokiuos pelus nuo grūdų. 


PINIGINGA ŠIAURĖS AMERIKA, 
TIK JOS MAIŠAI NEKIAURI 


Dvejopo esama žmonių pinigingumo arba gražiau - turtin- 
gumo. Vienose valstybėse mažiau didžiaturčių, užtat visi kiti 
sotesni. Kitur daugiau didžiaturčių, užtat daugiau šalip jų 
alkanų skurdžių arba nors nepertekusių. Pirmajam pavyzdžiui 
artimesni Vokiečiai (paskutiniu laiku jie smarkiai krypsta į 
antrąjį pavyzdį). Antrajam — Prancūzija, Anglija ir Amerika. 
Visi geraširdžiai žmonės norėtų priderėti į pirmosios rūšies 
valstybes. Visi norėtų turtus išlyginti ir mėgina: krikščionys 
vardan gailestingumo ir teisybės, socialistai vardan vieno ma- 
teriališko teisingumo. Bet tasai darbas ir rūpestis mažai tesise- 
ka: visos valstybės ūmu laiku dabar nukrypo į antrosios rūšies 
valstybes. Ir nieko nepadarysi, nes tokie kapitalo savumai. 

Ar teko jums kuomet nors ant lygaus stalo ištėkšti gyvąjį 
sidabrą? Jei teko, tai matėte, kaip pasidarė šimtas visokio didu- 
mo lašelių kamuoliukų, vieni kaip aguonos grūdelis, kiti dides- 
ni, o bent vienas ir sulig žirneliu. Visi jie, nenuvaldydami 

minkštoje masėje savo pusiausvyros centro, juda kruta ir, tik 
bent kiek dunksteli į skobnias, šoka bėgti. Pakeliui užklumpa 
kits kitą. Kas tada darosi? Mažesnis kamuolėlis murkt į didesnį, 
ir šisai dar didesnis pasidaro. Juo greičiau jis bėga, juo daugiau 
mažesnių užklumpa, ir visi jie murkt, murkt, murkt, didindami 
vieną, kurs jau ir sulig pupa atsiranda. 

Kapitalas gyvenime - kaip anas gyvasis sidabras. Iš pradžių 
jis ištiškęs į daug dalių. Betjis gyvas, vartosi, dalys nuolat susi- 
duria viena su kita, nuolat prarydamos kita kitą ir didėdamos. 
Ilgainiui tų didesnių pasilieka keletas, keliolika, na, keli šimtai, 
bet mažesnių nė kiek. Be to, kapitalus valdo sukti, gudrūs 
žmonės, apie kurių gailestingumą nėra ir būti negali kalbos: 
tas labiau giriamas, kurs apsukresnis juo sparčiau ir standžiau 
savo maišus primurdyti. Taigi iš pradžių du tokiu ar keletas 
vertelgų tyčia sumuša į krūvą savo kapitalus, sudarydami 
vadinamuosius sindikatus, „trust“ (trostus), arba pasitikėjimo 
draugijas, padaro vieną didelį ir jau lengvai ryja visus kitus. 

Tai valstybių ūkio liga, neapsakomai sunkiai pagydoma. 
Ta liga ypatingai serga Š. A. Jungtinės Valstybės. Kiekvienas 
prezidentas paskelbia tiems trostams kovą ir nieko nepadaro, 
trostai savavaliauja, trostai, kiek jiems tinkama, moka, už tiek, 
kiek jiems tinkama, parduoda aliejų, gelžį, žibalą, anglis ar 
kitus kokiuos reikalingiausius žmogui daiktus. 

Buvo, sakysime, kuriame mieste šimtas batsiuvių. Kiekvie- 
nasjų galėjo pasiūti per metus po šimtą porų batų, kiekvienas 
norėjo, kad jo prekes greičiau nupirktų, tad bent kiek leido 
pigiau, rūpinosi už kits kito pasiūti dailiau ir stipriau. Pirkėjas 
laimėjo. Bet štai atsirado turtingas kurpius, kurs per mėnesį 
su daugeliu darbininkų prisiuva tiek, kiek visi kiti neturtingieji, 
daug darbininkų laikyti neištesį kurpiai per ištisus metus. Ir 
užtvino visos rinkos, visi kromai, sankrovos atsirado pilni tojo 
turtingojo batų. Kur beįkiš savo darbus neturtingieji amat- 
ninkai? Niekur. Jei nenori badu pasibaigti, turi eiti paprastu 
darbininku turtingajam ir panaikint šimtą savo dirbtuvėlių. 

Kaip žuvis žuvį, taip Amerikos kapitolas kapitolą ryja. Ir 
šiandien Amerikoje nebėra smulkiosios pramonės, atskirų 

siuvėjų, — vis didelių dideliausios fabrikos; taip didelios, kad 
didesnių ir būt nebegali, nes jei atsirastų dar didesnė, pirmoji 
turėtų žlugti. Mažoms su jomis varžytis nepareina nė į galvą. 

Tokiuo būdu regime, kad Amerikos miestas tai nelyginant 
viena fabrika. Miestas fabrika, vos tik įsikūręs iš karto greitai 
turi išaugti, jei nori neužleisti vietos galingesniam konkurentui. 
Toksai Grand Rapids (Grėn Repids), Mich., 150 000 gyventojų, 
tai gangreit rakandų meistrų miestas. Toksai Brockton, Mass., 
400 000, tai kurpių miestas. Baltimore, Md., milijoninis - dra- 
panų siuvėjų miestas. Boston kone taip pat. 

Amerika viso ko suvartoja neapsakomai daug, dar daugiau 
išsiunčia į kitus kraštus. Rodos, kai daug išperka, tai daug ir 
pelno. Taip tai taip. Tik kam tas pelnas? Ar tam, kurs daiktą 
padirbo? Nė iš tolo ne tam, bet tam, kurs ir jį, ir tūkstančius 
jam lygių pavergė sau ir sava valia teduoda tiek, kad tik darbi- 
ninko kūnas dūšią, anot to, nešiotų; riebieji nuograjai gi jam 
vienam, kompanijai iš vos keleto žmonių, trostui ar sindikatui 
palieka. Jie lobsta sparčiai, tampa didžiaturčiai, milijonininkai, 
milijardininkai ir galo nėra. Ilgainiui jiems tų turtų ir nebe- 
reikia, nes jokiuo bepročiu blaškymu į visas šalis nebegali be- 
išblaškyti — „suvartoti“. Kapitolas jau savaime auga ir auga. 
Paprastų darbininkų padėjimas dešimtimis metų pasilieka toks 
pat. Ir jei pasiseka jis per kraują, badą ir net galvą guldant, 
streikais suokalbiais pagerinti, tai ne dvigubai, ne trigubai, bet 
skatikėliais. 

Niekur pasaulyje nėra tiek milijonininkų, kiek Š. Amerikoje. 
Tai teisybė. Jie šiandien jau sutraukė į savo bankas visą šeštąją 
dalį pasaulio pinigų. Bet tai toli gražu nereiškia, kad tie vos 
besuskaitomi turtai, gulį tūkstančių rankose, pinigingus (mū- 
siškai — laimingus) padarytų — milijonus piliečių. Milijonai 
žmonių minta tik kapitolo trupiniais. 

Mes, lietuviai, esame kreivai išauklėti, tai ir mūsų prityrimai 
dažnokai esti kreivi. Savo tėvynėje mes turime kuo blogiausius 
pavyzdžius nemokėjimo gyventi. Visų pirma pavyzdžius, kad 
turtingų žmonių kiauri maišai tol, kol tie žmonės vėl beturčiais 
lieka. Visi žinome palyginimą. Kai žydas uždirba tūkstantį, 

tai iš lenkiško pavadina jį „tysiąc“ =ty siądž=tu sėskis; suprask: 
jau ilsėkis, o aš, kapitolas, dabar už tave dirbsiu ir tau pelną 
vis didinsiu. Ir žydas darosi pusantražydis - perauga pats save; 
vakar driskius lakatninkas, šiandien šimtų tūkstančių varto- 
tojas. Gi kai mūsų bajoras uždirba tūkstantį antrą, tuoj perkasi 
karietą, ketvertą arklių, samdosi gaują pasekėjų (liokajų), laks- 
to po miestus, saujomis barsto pinigėlius ir... vėl lieka kas 
buvęs - nususėlis bajorėlis šlėktelė, kitų pasekėjas (liokajus) 
vagonuose ar dar kur prasčiau. 

Visa tai matydami, mūsiškiai ir mano sau: jei iš tokių turti- 
ninkų, kurių turtai gangreit rieškučiomis išsemiami, tiek men- 
kesnių užjį minta, ir gerai minta kurį laiką, - tai kaipgi beturi 
misti minios prie tokių Amerikos turtininkų, kurių turtai nė 
plačiausiomis upėmis nebeišbėga, neišsenka?? Turėtų taip būti, 
jei Amerikos bussinesmanai — gerų interesų darytojai, būtų 
mūsų šlėktelių rūšies, būtų kiauramaišiai. Bet jei būtų tos 
rūšies, tai nebūtų Amerikos milijonininkai. Abu galu drūdž- 
galiu. Nieko neveiksi. Amerikos milijonininkas dėl to ir milijo- 
nininkas, kad jo maišai nekiauri. Jei paskui jisai ir ima nežmo- 
niškai pinigus drabstyti, tai tik tada, kada tai nebesivadina 
byrėjimu iš kiauro, tik tekėjimu per viršų, iš sklidinai pilno. 
Vienas milijonininkas įsitaisęs sau yacht (skaityk: jot) — lai- 
velę... už 7 milijonus dollarų. Kitas savo vienaturčiai dukrelei 
padirbinęs lėlytę... už 10 milijonų. Tai tiesa. Yra daug ir kitų 
tam lygių. Bet kas laimėja, kas surenka tuos nebe trupinius, 
tik aukso uolas? Ar prasti darbininkai? Kaipgi! Visa tai kliūva 
vėl tokiam pat didžturčiui fabrikantui, o tau, darbininke, iš 
visa to- grivina, berlinka, auksinas, na, trirublė už padirbimą 
kokio sraigtelio (šriubelio)... 

Mes, mažaturčiai, per ištisus metus teuždirbdami iki šimto 
antro, nei pradžioje metų nesumetame, kiek laukiame pelno 
ir kokiuos galime todėl padaryti išlaidžius, nei pabaigoje metų 
nepatikriname, ar ir kame suklydome, ar daugiau buvo pelno, 
ar daugiau išlaidžių, todėl kitais metais vėl nežinome, ar taip 
patelgtis, ar kainą mažinti, ar didinti. Didžiaturčiai juoba moka 
laiku viską sumesti, laiku ir patikrinti, idant nei timputė, nei 

ortutė be žinios neišslystų. Taigi ir tau, darbininke, niekas 
netyčiomis neklius. Sakysi: lai tada „tyčiomis“ kliūva! Jei kapi- 
talistui per viršų byra, jei jis nebesižino, kaip čia perviršius 
beišeikvojus, tai tegu gi bent tą perviršių, bent tai, kas jam visai 
nebereikalinga, atiduoda kaipo priedą tiems, kurie visa tai 
padirba ir kuriems toli gražu per viršų neteka!.. Tegu, liūdnai 
atsakome ir dar liūdniau priduriame: taip nesti ir būti negali, 
nes ir čia atsirastų du drūdžgaliu: kai taip imtų kapitalistai 
daryti, milijonininkų nebebūtų. Retai milijonininkas gali ir po 
daug išmesti, bet dažnai po nedaug — negali. Arklį gorčiais 
avižų aš iššersiu, bet visų miestelio pelių, nors ir po grūdelį 
joms duodamas, neišmaitinsiu visu aruodu (miega). Gi visos 
pelės, nors mažutytės, kad norėtų ir mokėtų, supiltų man aruo- 
dą, kaip dar mažesni padarėliai skruzdės sukrauna dideliau- 
sius kupstus. Kai kapitalistas, turėdamas tūkstančius darbinin- 
kų, nutraukia nuo kiekvieno nors po berlinkėlę, - kas dieną 
jam įplaukia tūkstančiai. Bet kad jisai sumanytų ne karpyti 
savo tūkstančių darbininkų, bet kiekvienam pridėlioti nors po 
truputį, - kas dieną jam išplauktų tūkstančiai. Tik višta, anot 
to, nuo savęs kasa, visi gi kiti — po savim. Tad ir Amerikoje 
nėra tokių geraširdžių, kurie ne į savo maišus kastų. Ne! juo 
kapitalistas kirps tave, darbininke, juo jam bus stipriau. Ir ker- 
pa kiek tik beišmanydamas, kiek tik begalėdamas, taip tavo pel- 
ną nuskaitydamas, kad tik kūnas dūšios nepamestų, nes tada ir 
jam būtų nuostolio, kaip man esti nuostolio, kuinui padvėsus. 
Ne, balandėli darbininke! Teka Amerikoje turtai pinigai per tavo 
ūsus ir barzdą, tik visa nelaimė, kad ne į tavo burną, tik į kapitalisto 
nasrus. Gali tu gražiai laižytis, vis tai matydamas, bet labai sotus 
nebūsi, o turtingas nė to tiek. Nepasikliauk tad Amerikos pini- 
gingumu, jei panorėsi kuomet ir pats ūmai pinigingas tapti! 


TAS DAUGIAU UŽDIRBA, KAS DIRBTI MOKA 


Į labai keistai klaidingą nuomonę apie Amerikos uždarbius 
turime čia atsakyti. Tiesiog keista, kad reikia į tai atsakyti. 
Tiesiog neįtikėtina. 

Dirba, sakysime, pas savo tėvą sūnus bernaitis; dirba žemę. 
Dirba ir patsai tėvas, dirba su jais dar samdinys bernaitis. Sam- 
dinys gauna pilnų pilniausį išlaikymą: maistą, drabužį, šviesą, 
kurą, paklotą lovą, pakinkytą arklį į miestelį nuvažiuoti ir 
gyvais pinigais 65-130 rub. sulig to krašto; Kurše net ir dau- 
giau —- į 150, kuriuos kone visus, atskyręs išeiginiams drabu- 
žiams sykį per trejetą metų, gali pasidėti. Šeimininkas savo sam- 
diniui daugiau mokėti neištesi, nes pats su sūnumi nė to tiek 
negauna, dažnai metų sąskaita parodo neperteklių, ir jisai ne į 
banką pinigus krauna, bet iš banko ima; ne uždirbdamas su 
žeme, bet pradirbdamas tą savo žemę - kapitolą. Tačiau taip 
sūnus, taip jo draugas samdinys savo padėjimu nepatenkinti. 
Jiems maža. Tad susitarę spjauna ant mažų sodžiaus ūkyje už- 
darbių ir atsiduria Rygoje, Odesoje, Peterburge ar kame kitur 
prie fabrikų. Ieško darbo. Darbų užvaizda egzaminuoja kandi- 
datus darbininkais - smarkiais pelnytojais, ką jie moka dirbti? 

— Gi viską! — atsako kandidatai. — Arti, dalgį sukti, lopeta 
kasti, kirviu į storiausį medį kirsti. Po dešimtį pūdų ant lubų 
užnešame... 

- Tai gerai. Skaldykite man malkas. Už sieksnio supjaus- 
tymą ir suskaldymą - pustrečio rublio. Netingėdami dirbdami, 
per pusantros dienos padirbsite. Toliau, iškasite duobę išeina- 
mai vietai - gausite tris rublius. Jūsų sveikata galima per dvi 
dieni išmesti žemė. Rasis ir daugiau panašaus darbo. Uždarbis 
vidutinis esti: po 80 kap. per dvylikos valandų darbo dieną 
per ištisus metus, taip vasarą, taip žiemą. Kitas dvylika valan- 
dų suvartosite kaip tinkama. 

80 kap. dienai! Sodžiuje, girdi, tik sunkiausiais darbyme- 
čiais tegalima po tiek gauti, o čia per visą laiką! 24 rub. mė- 
nesiui, 290 metams... Taigi trigubai neg sodžiuje... Tinkame. 

Pradėjus dirbti, pasirodo, kad per mėnesį esama 4-6 šven- 
čių, už kurias nemokama pinigų. Nebelieka per mėnesį nei 
dvidešimties rublių. Už kambarėlį reikia mokėti po 1 1/, rub., 
tarnaitei po 1/,r., žibalui po!/,, kurui po 1 rub., tabokai po Lr., 
pietums bent po 6 rub., pusryčiams ir vakarienei bent po3r., 
pirtis, ploviniai 1/, r.; jei kiek dar liko — išleisti viršutiniams 

miestiškiems drabužiams, kuriems nusipirkti reikia per ištisus 
metus taupyti, kas mėnuo atidedant po keletą rublių. Bet tada 
apie alutį ir degtinėlę nė pamislyti nebegalima. Štai mažų 
mažiausis sumetimas Rygos darbininko išlaidžių. Už tiek, kiek 
parodyta, nei tau sotu, nei šilta, nei šviesu; nei tu prirūkęs, nei 
prigėręs, nei pasipuošęs. Skurdas, nudriskimas, o ligos me- 
tui - nieko, jei neįstojai į tam tikrą draugiją; jei įstojai — dar 
didesni mėnesiniai išlaidžiai. 

Rodos, aišku, kad sodžiaus ūkyje šiandien daugiau uždirba- 
ma, sočiau, sveikiau ir linksmiau gyvenama. Ir lengviau dir- 
bama, nes yra darbų laikotarpiai, protarpiais ir padykiniuoti 
galima, tuo gi tarpu mieste vis ta pati vienoda darbymetė. 
Tačiau mūsų nenuoramos negrįžta. Pereina visokeriausias 
darbavietes, visur teiraujasi geresnių uždarbių ir visur gauna 
tą patį egzaminą: 

— Ar mokate verpti, austi, siūti? 

— Ne! 

- Kalti, varį lieti, plieną pjaustyti? 

- Ne! 

-— Piešti dirbamą daiktą, pjūklelį, kaltelius vartoti? 

- Ne, mes nei skaityti, nei rašyti... 

- Tai ką gi mokate? 

- Dideliausį medį pakirsti ir šakas nugenėti, kalnus nukasti 
į slėnius ar iš kasinių į kalnus žemę perpilti... 

— 80 kapeikų! 

- Ale mūsų raumenys... Dešimt pūdų... 

- Tai eikite į uostą garlaivių krautų. Gausite po rublį. Ojei 
nepatrūksite, tai po du... 

Ir stebisi nabagai, kodėl už tokiuos jų rankų raumenis, už 
tokiuos penkius pirštus, kaip pagaikščius, už tokias strėnas 
visur taip maža teduodama. Blogas ir čia kraštas! Plaukime į 
Ameriką, į Australiją ar dar toliau, jei dar yra kame žemės iš 
laivo išlipti. Ir važiuoja, pilnai įsitikinę, kad kitur jiems duos 
ir perduos. Toliau pamatysime, kad ir čia jie užsivilia. Bet ne 
tai mums rūpėjo šiuo žygiu pasakyti. Mums rūpėjo pažymėti 
tiesiog anekdotiškas dalykas. 

— Tamstos ieškote darbo? Ką gi mokate dirbti? 

- Ką mokame dirbti, mums ne taip svarbu, kur kas svarbiau 
mums kuo daugiausia algos gauti... 

Stebisi nabagai, kad tos taip jiems naudingos „kankulia- 
cijos“ nenori pripažinti darbo davėjai, ir užsivilę, nusiminę, 
rankas nuleidžia. O buvo lengva neužsivilti, padarius šitokią 
negudriausią „kankuliaciją“, bet laiku, dar namie. 

Kas samdosi į darbą - nori pelnyti, bet ir kas samdo — taip 
pat nori pelnyti. Fabrikantas, sakysime, duoda man rublį už die- 
nos darbą. Bet kad galėčiau dirbti, jis turi man pastatyti mašinas, 
kad būtų reikalas man dirbti, jis turi prisisamdyti agentų, kurie 
mano padirbtus daiktus išvežiotų ir pirkėjams iškaišiotų. Maši- 
nos, sandėliai, agentai, gi ir fabrikanto pelnas, — visa tai reika- 
lauja, kad aš uždirbčiau jam bent trigubai tiek, kiek pats imu — 
3 rub. Tai galimas daiktas. Jeigu aš pats noriu laimėti 3 rub., tai 
turiu padaryti daiktą, kurs parduodant būtų vertas bent 9 rub. 
Ar galiu aš tai padaryti per pusdešimtos valandos? Sunku tikėti. 
Jei aš moku, sakysime, gražų drabužį sukirpti ir tų drabužių 
sukirpsiu keletą per dieną, tai mano darbas bus daug vertas. Jei 
aš moku batus sukalti, nusipirkęs medžiagos už 3 r., 50 kap., 
tai, visą pelną pasiimdamas sau, aš per dieną galiu uždirbti 3 ir 
4rublius. Taip pat šaltkalvis padirbdamas, sakysime, kokį keistą 
ratelį ar spyną. Bet jei aš nemoku jokio amato, nemoku vartoti 
jokios dailesnės padargos, tik vieną didelį kirvį, kuriuo tegaliu 
medį pakirsti ir jo šakas tenugenėti, ir lopetą, kuria tegaliu žemes 
iš vienos vietos į kitą pilstyti, — tai kiek aš turiu viso to prasto 
darbo padirbti, kad jis būtų net daugiau vertas? Tai pereina 
žmogaus vieką. Toks prastas mano darbas nei Rusijoje, nei Vo- 
kiečiuose, nei Anglijoje, nei pačioje Amerikoje negali būti bran- 
giai kainojamas ir aš negaliu niekur laukti per didelio uždarbio. 

Net ir tada, kada nieko nemokantį darbininką pristato prie 
mašinos, kuri sukdamosi atlygina jo nemokėjimą, neprigudu- 
siam Rygoje, sakysime, temoka 80 kap., gerokai jam padirbėjus, 
pakelia iki 90, 1 r. ir galop iki 1 r., 20 kap. Daugiau juodadarbis 
Rusijos fabrikose niekur neuždirba, jei neišgudrėja ir nepalieka 
šiokiuo ne tokiuo „meistru“. 

Kad man žemės pilstymas būtų brangiai užmokamas, turi 
būti tos žemės brangios. Pas mus tokių nėra. Jų yra Vokiečių 
Essen an der Ruhr, Anglijoje, Pennsylvanijos Lackavannoje. 
Jos vadinasi - akmeniniais angliais, paprastaisiais ir kietaisiais, 
arba antracitu. Ten ir bėgame. Yra ir Rusijoje panašių darbų 
Done, Urale, Sibirijoje. Bet pas mus tie darbai taip sunkiais 
vadinasi ir yra, kad jų dirbtų tik didžiausi nusidėjėliai tesiun- 
čiami, šiaip jau darbininkai maža jų tepasigviešia. Tos katargos 
tenka mums gera valia ieškoti net už jūrių marių. Ir tai mename 
esant laimę! 

Sumanęs tad ūmai praturtėti, 1epasikliauk vienu savo kūno 
vieku, bet rūpinkis kokio amato pramokti. Kitaip darydamas užsi- 
vilsi, nes ir pramoningiausios šalys ne patį žmogų auksu užmoka, 
bet jo sugebėjimą. 


AMERIKA NEBEMOKA DARBININKAMS 
DVIGUBAI IR TRIGUBAI 


Visų mažiausio pasaulyje mokesčio už savo darbą reika- 
lauja kiniečiai. Ir jų tokia daugybė, kad lengvai jais patvintų 
visų kraštų miestai ir fabrikos, jei nuo jų nesigintų valstybės. 
Vakarų Jungtinės Valstybės (štatai) anais metais net išmušti 
kiniečius ir japoniečius ketino (ir mėgino), jei valstybė jų nesu- 
stabdytų. 

Ne mažiau ir kitų pasaulio kraštų darbininkų nekenčia 
senieji Amerikos gyventojai (yankes) - darbininkai, nes ir jų 
reikalavimai mokesčio kur kas mažesni, neg seniau kad buvo 
reikalaujama Amerikoje. Apstabdžius kiniečius, paplūdo dar- 
bininkai iš kitų kraštų. Ir prieš juos teko pramanyti tam tikri 
įstatymai, kurie daug padaro nemalonumų įvažiuojantiems į 
Ameriką (imigrantams), bet visai nesustabdo, negali. Tr pasi- 
darė taip, kad fabrikai prireikus priimti dar 100 darbininkų, ji 
pamato kandidatų 500, kurie tarp savęs rungčiojas dėl darbo, 
už kits kito pigiau apsiimdami, kad tik badu nedvėstų. Fab- 
rikos ir naudojosi ta daugybe darbo ieškotojų, kol darbo mo- 
kestis nesusilygino su Europos kraštų mokesčiu. Jei patys 

darbininkai nebūtų galop nustatę mažų mažiausį mokestį, 
nuleisti nuo kurio nieko nebegalima, tai mūsų darbininkai gal 
būtų pradėję dirbti už tiek pat, už kiek ir kiniečiai dirba - už 
skatikus. 

Amerikietis kinietį ir japonietį numušė. Bet viso pasaulio 
darbininkų negalėjo numušti. Tai pasitraukė nuo jų šalin, pa- 
likdamas ateiviams visų menkiausius, visų prasčiausius, visų 
juodžiausius darbus už visų žemiausią kainą, apimdamas ge- 
resniuosius darbus, jau reikalaujančius amatninkų sugebėjimo, 
technikos mokslo, prisityrimo, ir kuo gražiausiai užmokamus. 
Įvyko tad darbų ir pelnų rūšinis pasidalijimas: tau, ateivi, 
tebūnie nupjautų kviečių šaknys, o man, vietos darbininkui, 
viršūnėlės —- varpos, tu misk šiaudais, miltais gi bemisiu aš 
vienas, nors kai tavęs čia nebuvo, visiems miltų užteko. Atei- 
viams, nemokėliams, neišmanėliams nei svajoti nėra ko apie 
tas vietas ir tokius uždarbius, kokias turi apėmę amerikiečiai, 
tikrai „amerikietiškai“ išsilavinę. 

Mokslo vyras tad, atvykęs ištirti Amerikos darbininkų būk- 
lės, turėtų pakelti dvejopą darbą: ištirti ateivių darbininkų 
būklę ir tos vietos. Pirmųjų būklę rastų nepavydėtiną, antrųjų 
gerą, duodančią po dvidešimties metų darbo ganėtinai jo senat- 
vę aprūpintą ir pusėtiną jo šeimynos gerovę. Ėmus knygas apie 
Amerikos darbininkus, parašytas bent prieš 30-40 metų, ir 
radus apskritą jų dienos uždarbį, siekiantį 5 dollarų, trigubai 
didesnį už Europos darbininkų uždarbius, stebimės ir sakome: 
dabar tiek nebegauna pirmosios rūšies darbininkai. Ateivių 
gi uždarbis, apskritai imant visas 365 metų dienas ir visus 
užsiėmimus, no žinovų, nebeperviršijąs 1 (vieno) dollaro per 
dieną. Tikiu, nes tų žinių suteikė mums pats darbininkas, 
girdint didelei auditorijai dideliausiame mieste, ir mes patys 
turėjome progos tai patikrinti. 

Buvo taip. Atsitiko man kalbėti apie tokį gyvenimo sutvar- 
kymą, tokį išlaidžių nustatymą, kad kas mėnuo galima būtų 
kiek įdėti į banką, kiek ir viešiesiems dalykams atskirti. Kal- 
bėjau turėdamas prieš save gerą pluoštą man įteiktų sąskaitų, 
sulig kurių kas antras šeštadienis, kas payee (peiy) = priėmimas 

mokesčio, day (dei) = diena, iš lietuviško vadinamą - pėde, 
gaunama alga už dvi savaiti. Visose sąskaitose stovėjo vidutini 
skaitmens, nuo 18-25 dollarų; išeina po 1 1/,-2 dol. už darbo 
dieną. Tai jau nebemenkas mokestis, jei gauni mėnesiui 36-48 
dollarų. Imu didžiausį uždarbį - 48 doll. ir atskaitau reika- 
lingiausius išlaidžius: 18 dollarų (dabar be 20 doll. nebelaiko) 
už abodę (abod) = buveinę ir boarding (bording) = mitimą ir 
12 doll. kas mėnuo drabužiams; lieka keliolika doilarų drau- 
gijoms, pasilinksminimams ir į atsargą krauti: maždaug - 4 
praleisti, 10 atidėti, idant per penkerius metus, jei laimingai 
sveikas visą laiką būsi, jau turėtumei apie 600 d. = apie tūks- 
tantį rublių. Kaipgi liūdna todėl, pabaigiau, kad mes dar nepra- 
mokome taupyti, pelną ir išlaidžių sąmatos daryti! 

Į tuos mano išvedžiojimus, kurie, man rodės, gerai pama- 
tuoti dokumentais, iš pasienio atsiliepė girtas balsas: 

— Ką čia mus mokysi, nieko nežinodamas: mes neturime 
tokių pelnų... 

Pasijutau gana užgautas tuo „nežinojimu“ ir bent kiek nusi- 
gandau, kad ir čia koks gatvių politikas neimtų skandalo kelti, 
kaip buvo mėginę kai kurie kitur padaryti. Bet ėmiau domėtis 
priešingų įrodymų ir mandagiai pasikviečiau jį prie stalo to 
opaus klausimo gvildentų. Darbininko, pasirodė, būta ne- 
kvailo, mokančio angliškai skaityti, gaila tik, kad buvo gerokai 
apygirtis. 

- Taigi klausyk, sir (sor - pone)... - pradėjo netvirtai, gana 
susigėdęs, kad teks viešai kalbėti. - Well (uel — gerai; ame- 
rikiečių pertarmė, kurią ateiviai dažnai visai ne vietoj, nes per 
tankiai vartoja), jūs ne į popierėlius žiūrėkite, bet į visuotinę 
statistiką. Žinote, kas tai yra? 

- Žinome, - atsakiau. 

- Galbūt... Ale visuotinę! Tokią, kaip surašyta NN knygoje. 
(Čia jis paminėjo knygos vardą.) Mokate angliškai? 

-— No, sir! - atsakiau, prisitaikindamas prie jo žargono. 

- Gaila. Ten surašyta visi Amerikos darbai, kuo kiek žmonių 
užsiima, kiek dienų dirba ir po kiek uždirba. Well, atrastumėte 
tenai, kad ne visur mokama po 1'/,-2 ir daugiau dollarų; bet 

yra, ir tai daugiausia, nes daugiausia yra iron and steel fabrikų 
(airon end styl - geležies ir plieno), kame temokama po dollarą 
su guarteriu (kuoter - ketvirtis). To dar negana. Juk negi vi- 
somis dienomis dirbama. Juk ir mes, nors nekokie krikščionys, 
švenčiame sunday (sondei - nedėldienius), laborer (Ileboror — 
darbininkų) day (kuri Amerikoje esti ne 1 gegužės, bet 4 spa- 
lių), pirmą dieną Kalėdų ir Naujus metus. Tai iš 365 atmesk 56 
nedirbamas dienas - visiems. O kiek nedirbamų dienų esti kai 
kuriems, bet daugeliui! Visoje Amerikoje (štatuose) kas metai 
esti vidutiniškai po 490 straikų. Tamsta žinai, varžytynių dėl 
padidinimo darbininkų pelno ir kitų jo gyvenimo pagerinimų. 
Straikas tęsias po kelias savaites, kartais ir po kelius mėnesius, 
palikdamas šimtus tūkstančių be užsiėmimo. Kiek darbo dienų 
sugaišta? 

- Daug atsimeta... 

— Well, daug, labai daug. Dabar: vieni tik steel fabrikai 
teeina gerai, duoda darbo per visas šešias dienas. Kitur jau 
taip always (aluois - visados) priimta tedirbti po 5 dienas, po 
šeštą vazotis. Kai anglių mažiau suvartoja, tai Lackavannoje 
tedirba po 4 dienas, o nelaimingaisiais metais, kokių dažnokai 
atsitinka, tedirbama ir po 3, vien dėl to tik, kad darbininkai 
bent sausos duonos turėtų ir neišmirtų. Atmesk ir tas bedarbes 
dienas. Dabar suimk į vieną visas darbo dienas, paskaityk jas 
kad ir po 2-2 !/, dollaro, tai padalijęs per 365 metų dienas, 
kuriomis dirbęs ar nedirbęs pavalgyti, na... ir išgerti turėjai, 
gausi tol mažiau dienai neg du dollaru, o sumušk didesnius ir 
mažesnius uždarbius ir išlyginsi juos taip, kad, apskritai 
imant visus užsiėmimus Štatuose ir visas die- 
nas, mes, čionykščiai darbininkai, teturime 
dienai po vieną dollarą! Taigi tamsta mums nė ne- 
kaišiok kokių ten sąmatų: ką čia sumesi iš vieno dollaro!... 

Ir piktai nusisukęs išėjo iš salės. 

Paties darbininko aritmetika padarė kur kas didesnį įspūdį 
neg mano prakalba. Ir aš tikrai gailėjaus, kad nesuskubau 
padėkoti jam už tas žinias. Mes ir patys buvome patyrę, jog 
pirmutinis paprasto, „juodojo“ darbininko uždarbis Amerikos 

Jungtinėse Valstybėse nėra didesnis už tokį pat užmokestį vi- 
soje Europoje ir net Rusijoje: 1 1/,dollaro = 1 1/, rublio. (Tuoj 
pamatysime, kad doll. = rub.) Kai kur tik jis pašokėja iki 1 !/,, 
Zir2!/, dol., kaip mine (main) - kasykloje ir stackyarduose - 
pjovyklose. Na, pašoka retkarčiais ir iki 5 dol., bet už kokiuos 
nepaprastai milžiniškus ar karžygiškus darbus, kuriuos taip 
pat paminėsime. 

Taigi nepasikliauk, darbininke, paskalomis apie nepaprastą bran- 
gumą darbo Amerikoje: šiandieną reikia jau tai pasakomis laikyti, 
ne tikrybe. Jei taip būtų, argi Amerikos išdirbiniai galėtų rankčiotis 
su vokiečių tr anglų išdirbiniais, būti už juos ne tik geresni, bet ir 
pigesni? Aišku, kad jų padirbimas negali būti per brangus. 


NETIESA, KAD DOLLARAS = DVIEM RUBLIAM 


Du dalyku iš Amerikos ypačiai nustebina Lietuvos sodie- 
čius: fotografijos ir dollarai; fotografijos — neregėtai išsipuo- 
šusiomis moterimis, dollaras savo - brangumu. 

— Ką gi rašo Barbė iš Amerikos? — klausia senutės tyčia 
užsukusi į jos kiemą išėjusios dukters draugė. - Ar sveika, kaip 
jai sekasi? 

— Ką gi rašys daugiau: tebesako „Tegu bus pagarbintas“, 
tebeprašo „Ant amžių amžinųjų“ atsakyti. Kloniojasi visiems 
dėdėms ir tetutėms, draugams ir draugėms, taigi turbūt ir tau, 
Onele. O sekas, matyt, gerai, nes jau ir ištekėta. Žiūrėk, kokį 
poltretą-portografiją atsiuntė... 

Ir rodo didelį kartoną - išsikėtusį, didelėm kojom ir rankom, 
beūsį, doro veido, nekaip, anot to, sukirptą, užtat tvirtai susiūtą 
vyriškį ir šalip jo baltais ilgais rūbais moterišką. Onelė godžiai 
stveriasi už kartono, smailiai, net akelės blizga, stebisi paveiks- 
lu ir nepažįsta. 

- Pon Die mieliausis... O kas gi čia? Ką tai reiškia? - spėja 
Onelė, niekuomet nerėgėjusi išnašių jungtuvių parėdų. - Jupelė 
graži... —- skaito. —- Ant galvos vainikėlis... nuo vainiko čydas 
uodega — kaip baltojoje procesijoje... kaspinėliu susijuosusi... 
Ale gi tos Barb... - norėjo senoviškai draugiškai ištarti: Barbė 


+ 116 = 


Barbutė, bet paspringo, žvilgterėjusi į baltą šilkinę jupą. - Tos 
ponios Barboros tebesama storos kaip ir pirma. Žiūrėk, dėdie- 
ne: juosmuo storesnis už vyro. O koks gi čia ratas ant pilvo?.. 
Niekaip neatrokuoju... 

— Tai, sako, esąs gyvų rožių glėbys... Esąs labai brangus. Ir 
ši fotografija esanti labai brangi, ir visos veselijos atsieiną 
nesvietiškai brangiai, bent keli šimtai. Taip rašo. 

— Ne, ne! - temoka ištarti naiva Onelė ir nei įsivaizdinti 
negali, jog ir ji, reikia tik iš namų išbėgti, tuoj tokia pat „ponia“ 
gali pasidaryti. Bet jau nerimas pradeda ją imti. 

— O štai ir jos draugė, su kuria kartu išėjo. Ji tebemergau- 
janti, - rodo antrą fotografiją. 

— Gi tai Uršė!.. O skrybėlė... it mūsų doklė pelams nešti... O 
kad tu padvėstumei... - Jau nieko nebesakydama, bėga namo, 
dar didesniu nerimu širdelėje nešina. Žodžiais papeikė ir tą 
„Tatą ant pilvo“, ir tą „pelų doklę“, bet užgaidai jau ėdė širdį, 
ir pavydas kraipė veidelį. - Nu jau, - pašnibždėjo pati sau: — 
ar tik doruoju visa tai pelnyta... — bet tuojau pati sau atsakė 
pateisindama: —- Doruoju ar nedoruoju, vis dėlto —- pelnyta... 

Kaimynas, užėjęs pas senutę ir pypkę pakrapštęs, kitaip 
senutę tardo. Jam rūpi žinoti uždarbiai, nes ir jo duktė seniai 
jau veržiasi. Ką gi, reiktų leisti. Kraičio namie nėra, o kad ir 
sudarytumei, jaunikių nebėra. O čia mergai jau 26-ti meteliai, 
neberimsta, dairinėjasi... 

- Tai kiekgi Barbė ima... - klausia per dantis. 

- Iš pradžių ilgai nežinojusi, kas pradėti be kalbos, be mo- 
kėjimo miestiškai apsisukti. Paskui gavusi darbo už 6 doll. per 
nedėlią, paskui už 7, o dabar uždirbanti net 8. Ką ji ten dirba, 
neišmanau. 

Kaimynui net akys iš kaktos it du cibuliu išlindo, atminus, 
kad jis tik savo artojui tiek temoka, ir tai mėnesiui; o čia, žiū- 
rėk, mergiška... tik per vieną savaitę — 8 dollarus, per mėnesį 
tad, skaito, plačiai pirštus iškėsdamas, 32 doll.; dollaras mūsiš- 
kai - du rubliu, - tad jūsų Barbė uždirba per mėnesį 64 rub- 
lius, o per metus... - Čia jau pirštų nebeužteko. Taip ir nebe- 
sunešė greituoju tos milžiniškos sumos, kurią Barbė per metus 

užpelno (daugiau septynių šimtų rublių). Ir nebereikėjo jam 
sunešti; ir be to buvo aišku, kad dukteriai nebeverta priešintis: 
jukį Ameriką išėjusi, mums, anot to, visus patvorius išauksins. 

— Vienas Pondzeis bežino, kaip svetimuose kraštuose žmo- 
nėms gera gyventi! Kodėl gi pas mus ne taip?.. 

Vargšai nabagai, kad jie žinotų, kaip jų „kankuliacijos“ 
šlubuoja, tai pasigailėtų savo išleistų mergelių, jei jos dar ne- 
rado sau draugo - gyventi padėjėjo. 

Kaipo sodietis, žemės turtais gyvenąs, jis nesupranta gy- 
venimo gyvais pinigais, tad ir tie 30 dollarų, per mėnesį už- 
dirbamų, rodos jam dideliausiu turtu. Ag jisai „gyvuosius“ 
dešimtimis tik pabaigoje metų skaito, ir tų tuojau nebelieka, o 
čia - kas mėnuo! Jo suvartojamą duoną, mėsą, vilną, kailius, 
kurą, butą kas gi pas mus pinigais vertina? 

Kaipo Rusijos gyventojas, nenujėgia jisai ir Amerikos pinigo 
vertybės. Jei kas iš ten išsiunčia 5 doll., čia atsiimi apie pusde- 
šimto, vadinasi, kone dvigubai. Taip jis ir vertina dollarą — vis 
dvigubai padidindamas išgirstąją sumą, ar ji būtų jau atplau- 
kusi pas mus, ar tebebūtų tenai pat Amerikoje. O skirtumas 
didelis — čia ir ten. Gerai būtų, kad koks finansistas išaiškintų 
mums skirtumą tarp vadinamosios nominalinės pinigo valiu- 
tos ir jo kurso, tarp tikrosios vertybės namie, kaip jisai yra 
išleidžiamas, ir svetur, kaip jisai yra vartojamas. 

Bent kiek tas dalykas paaiškės iš šių palyginimų. 

Pinigas tai valstybės vekselis. Jei valstybė turtinga, tai už 
jos vekselius moka tiek, kiek parašyta, nes žino, kad tai vis 
tiek kaip ir gyvas jos pinigas; sako tada, kursas stovi alpari — 
lygiai. Kartais už tuos pinigus tyčia duodama net daugiau, kad 
jie suplauktų į tą kraštą, kur gyvų pinigų trūktinai. Taip ir mes: 
Amerika parašo ant savo pinigo 1, o mes duodame 2, bet tik 
atbėgtų. Jeigu valstybė neturtė, aukso ir sidabro turi ne kiek, 
bent ne tiek, kiek paleista vekselių - pinigų popierėlių, tai už 
šituos pinigus svetimi neduoda tiek, kiek parašyta; jų kursas, 
sakoma, žemas. Jei ta valstybė netikėtai pradeda eikvoti savo 
pinigus į šalį, karui, sakysime, kilus, tai jos pinigų kursas vis 
žemiau krinta; kartais už 1 beduoda */, arba net !/,, kaip tai 

buvo su mūsų pinigais per karą su Turkais 1878 m. Ir dabar 
vokietis nuo mūsų rublio nori nusukti kokią griviną. 

Antras palyginimas. Aš, sakysime, vienam įduodu šimtą, 
tasai jį praleidžia nieko neuždirbęs. Kitam įdaviau, jis sykį per 
metus pirklyboje apvertė, pelnydamas 10; 5 pasiliko sau, o man 
sugrąžino 105. Įdaviau 100 gyvulių pjovikui. Jis kas mėnuo 
pirko už 100 gyvulių ir visados pelnė antjų 10. Tą sumą apvertė 
12 kartų ir uždirbo 120. Dabar 70 pasilieka sau, o man grąžina 
150 = pusantro karto tiek, kiek paėmė. Ir jam gerai, ir man 
gerai. 

Taip tatai darosi su visais pinigais: namie turi jie vieną 
vertybę, svetur gi jam visaip klojasi — kitur yra jie mažesnės, 
kitur didesnės vertės. 

Nepasakomai pinigingos Amerikos dollarai Vokiečiuose, 
Rusijoje ir kai kur kitur labai brangūs: jo kursas čia, Vokie- 
čiuose, Rusijoje ir kt., pakyla kone dvigubai. Bet namie jam 
nėra ko kilti, tad yra toks, koks tikrai yra. Amerikoje dollaras 
turi 100 centų, Rusijoje rublis turi 100 kapeikų. Tais centais 
Amerikoje nieko daugiau negali padaryti, kaip Rusijoje tomis 
kapeikomis; dar mažiau. Mes mokame, sakysime, duonos sva- 
rui 4 kapeikas, tenai - 5 centus, mes mokame mėsos svarui 
15-17 kapeikų, tenai - 19 centų. 

Kartais net dyvai ima; tam pačiam Amerikos daiktui Ru- 
sijoje moki tiek rubliais, kiek Amerikoje buvai mokėjęs dolla- 
rais. Už laikrodėlį Amerikoje mokėta 45 doll., Rusijoje už jį 
imama 45 rubliai. Taip pat siuvamosioms Singerio mašinoms. 

Gyvenimas Amerikoje brangus, vylių taip pat daug. Bu- 
tas švarus, nori ar nenori, namie yra vanduo, šviesa ir šilima. 
Bet uz tai reikia gerai užmokėti. Visur miestiška mada: nori 
ar nenoti, turi vilkėti, dėvėti ir avėti taip, kaip ir kiti. Mada 
turtų skirtumo nežiūri. Ji net baisi. Berlyne, sakysime, skrybė- 
lę cilinderį gali kuomet nori dėvėti, tik ne Naujų metų dieną. 
Išeisi - tau numuš nuo galvos ir sumindžios, nors būtų jam 
50 markių mokėta. Taip pat ir Amerikoje. Iki spalių 15 visi 
turi dėvėti šiaudines skrybėles, bet tą pačią dieną jau nebe- 
pamatysi nė vienos baltos - visi juodomis. Jei kas pasirodytų 


-119. 


su balta, gatvės žmonės sektų, šaukdami: „Karvė suės, karvė 
suės!“ Ir niekas nebedrįsta išeiti su balta — perkas juodą. 
Mergiškos per visą vasarą vilki baltomis jupelėmis. Suprask, 
koks vargas ir kaip brangu jas švarias palaikyti. Bet nieko 
neveiksi - tokia mada. 

Ar didelis tad ponas, ar ponia, kurs Amerikos J. Valstybė- 
se gauna per savaitę 8 dollarus? Skaitykime. Dienai pra- 
gyventi jis turi 1 dol., 14 centų = 1 rublį su auksinėliu. Bepigu 
jums, sodžiuųj gyvenant, būtų, kad kas dieną jums įkristų į 
kišenę gyvas rublis. Jūs jį tuoj į žekę (kojinę) ir į skrynios 
dugną arba į puodą ir po pamatu. „Gulėk, kipše, man tavęs 
nereikia: aš pavalgyti ir apsivilkti turiu iš žemės malonės!“ 
Ne taip yra jūsų dukrelėms ir sūneliams. Gavo jis dollarą = 
rublį ir turi jį į daugybę dalių dalelių suskaldyti, ir butą 
pasisamdyti, ir pavalgyti nusipirkti, ir coat - overcoat (kot — 
overkot) = žiponus (paltotus) nusigriauti, ir skrybėlaitę, ir 
apsiskalbti, ir savo gyvybę apsidrausti, ir į draugijas įsira- 
šyti, ir dideliuose miestuose po desėtką varstų pavažiuoti — 
pėsčias nesuvaikščiosi, ir pasilinksminti, ir, ligai ištikus, pasi- 
gydyti, ir laikraštį užsisakyti... Ką ir besakyti, kiek yra skylių, 
kurias visas reikia užlopyti vis iš to paties dollaro-rublio, vis 
iš to paties. 

Miela, kad kas, Amerikoje begyvendamas ir brangiai visam 
kam mokėdamas, dar ištesi bent kiek dollarų sutaupyti ir į 
mūsų kraštą atsiųsti: čia jiems dvigubai mokama. Bet nepavy- 
dėkime, jei ir nesiunčia, atminę, kaip reikia skundėti, šykščiam 
būti, kad galėtumei bent ką namo parsiųsti. 

Nepavydėkite, nelaukite, nekreitėkite nesulaukdami - taip 
turi būti. O kad lengviau jums būtų perkęsti tariamasis jūsiškių 
„užvylimas“ — užmiršimas, tai laiku žinokite, jog ir Amerikoje 
ne pienu upės plaukia, ne medaus krantai, ne dešrų tvoros ir ne 
sūriais stogai nukloti. Ypač gi nedubeltuokite jūsų vaikų uždarbio, 
kol tie uždarbiai tebėra tenai, už jūrių marių, nes jie susidubeltuoja 
tik čia pas mus. 

DOLLARINĖ LAIMĖ AMERIKOJE 


1908 m. Šiaulių inžinierius V. Belskis!? savo pinigais išleido 
K. Puidos iš anglų kalbos išverstą storą 468 pusių knygą, vardu 
„Pelkės“, angliškai: „The Jungle““*. Ją parašė amerikietis Upton 
Sinclairis, prastu darbininku dirbęs visame pasaulyje garsiose 
Chicagos gyvulių pjovyklose, angliškai vadinamose — stock- 
yards. Doras amerikietis U. Sinclairis ten, anot įžangos žodžių, 
„kruvinomis raidėmis surinko visą lietuvių išeivių vargą ir 
skurdą, visas kančias, ašaras ir nelaimes, kuriomis reikia mo- 
kėti už tą keletą pelnytų skatikų“. Garsus vokiečių laikrašti- 
ninkas E. E. Ritteris?? šitą knygą pavadinęs „Amerikos darbi- 
ninko skurdo giesme“, giesme neaprašomo ir neapsakomo 
skausmo kovotojų už gyvybę dienos uždarbio verpetuose, 
giesme purvų, kuriuose skęsta Amerikos darbininkas, giesme 
nuovargio, ištįsusių kaulų ir beviltės. 

„Nelaimingi darbininkai tamsybėje praleidžia visą savo 
gyvenimą; jie valgo, kad galėtų dirbti, ir dirba, kad galėtų 
valgyti ir miegoti; geria gi, kad galėtų užsimiršti... Skaisčios 
ateities vedami atėjo žmonės į didžių žadinių šalį ir apsivylė“... 

Talentingo rašytojo knyga ūmu laiku buvo išversta po kelis- 
syk į visas literatūriškas pasaulio kalbas. Visus šiurpas nukratė 
ją beskaitant. Ir lietuviai turi net du vertimu: anąjį paminėtąjį 
ir antrą anksčiau Amerikoje išleistą, vardu „Raistas“. Bet lietu- 
vių „šiurpas nenukratė“, nors ten aprašyta jų brolių būklė, 
nenukratė, nes... maža kas tėra skaitęs tą brangią savo turiniu 
ir inž. Belskio padėtais pinigais knygą. Ji nepadarė to įspūdžio, 
kokio buvo iš jos laukiama. Tačiau ta knyga tebėra gyva, ne 
anų tik metų reiškėja. Skaitykite ją moką skaityti ir duokite 
kitiems. (Gaila tik, kad už ją imama net 1 !/, rublio.) Ameri- 
kiečių vertimas perpus pigesnis. Neveikiai rasis kitas kas, kurs 
nepavydėtiną Amerikos darbininko būklę taip talentingai ap- 
rašytų, kaip tai yra padaręs U. Sinclairis. 


* Džiong! - griežtai atitinka mūsų džiūgui, - neišeinamam, užverstam tan- 
kynui girioje. Pasiklydo kaip girioje, sakoma. Tai ir norėjo Sinclairis išreikšti. 

Perskaičiau ją du kartu. Atsitiko proga ir patikrinti jo pa- 
duotąsias žinias. Dabar tekus pasidalyti su skaitytojais tarpe 
Amerikos darbininkų gautais įspūdžiais, lėpsta ranka, krinta 
iš jos plunksna, norėtųsi į vietą viso savo rašymo padėti rie- 
biomis raidėmis: norite žinoti, ar Amerikoje darbininkų rojus, 
pasiskaitykite U. Sinclairio! Jeigu tačiau drįstu kitką rašyti, tai 
tik atmindamas lotynų priežodį: lašas — negalingas, bet kai 
tankiai laša, akmenyje skylę iškala. 


NĖ PO DOLLARĄ NEATIDEDAM... 


Dar prieš Ameriką pažinau vieną labai dorą ir meilią senu- 
tę. Ji buvo labai neturtinga. Gyveno pas svetimus žmones, 
vieno dvaro kumečius, taip pat nepertekusius turtais. Nekil- 
nojamojo turto: nei žemės, nei triobos, ji niekuomet neturėjo. 
Ištekėjus buvo už kumečio, tad ir amžių pragyveno, ir vyrą 
palaidojo bekumečiaudama. Užtat kilnojamojo turto jai buvo 
labai daug: sveikų žaliūkų vaikų aštuonetas, neskaitant kone 
antra tiek išmirusių. Užkliudžius aštuntą dešimtį metų, ji pa- 
sijuto ir šio „kilnojamojo turto“ nebetekusi. Viena duktė buvo 
ištekėjusi ir pati vaikais apsikrovusi, o antroji duktė neseniai 
išbirbė paskui visus šešius brolius, visokiais laikais atsidūru- 
sius Amerikoje. 

Viena pati pasilikusi (pas ištekėjusią dukterį vietos nebuvo), 
prisiglaudė prie jaunų savo kaimynų, taip pat kumečių, „su 
savo duona“, bet pasupdama jų kūdikius už vietą prie šilto 
pečiaus, kurį jau labai nebenoromis apleisdavo. 

Be supimo svetimų vaikų ir kepimo savo nugaros prie sve- 
timo pečiaus, ji turėjo dar du užsiėmimu, nes nuo pat mažens 
buvo labai darbšti. 1. Kiauromis dienomis suko rožančių: vieną 
kartą už dūšeles mirusiųjų vyro nabaštiko ir vaikučių, antrą 
kartą, dėkavodama Dievui, kad jai taip gražiai pavyko tokį 
būrį vaikelių išauginti, tretį kartą, kad Dievas tiems vaikeliams 
neatimtų tos geros sveikatos, kuria juos buvo aprūpinęs, ir 
duotų jiems daug daug turtų, net po keletą šimtų rublių, idant 
jiems ten Amerikoje nereiktų eiti kumečiais, kaip čia ji su tėvu 

vyru kad ėjo. 2. Krimto „savo duoną“, duoną - tikrai tą žodį 
suprantant, nes nieko daugiau neturėjo, o ir tos „duonos“, die- 
vai ją žino, kur nekalėdodama gaudavo. Apie šį dalyką man 
nupasakojo jos šeimininkai. 

Apie pirmąjį gi savo „amatą“ ji pati man paklausus, ką be- 
veikia, tokiuo šviesiu ir ramiu veidu nusipasakojo, kad net 
šiurpas mane nukratė. 

- Praverstų, senut, ketvirtąjį rožančių pridėjus: kad bent 
vienam iš šešių tavo cimbalų Dievas duotų šv. Dvasios, ir jisai, 
atsiminęs tavo aštuntą dešimtį, nors retkarčiais atsiųstų bent 
svarui cukraus nusipirkti... - tariau labai paerzintas: tuo laiku 
dar nebuvau girdėjęs tokio didelio būrio vaikų apsileidimo. 

- Ag praverstų ir cukraus kruopelė: geriau būtų duonelė 
pasimirkyti. Ale ką pridės? Nesiunčia, tai gal ir jie tokie varg- 
šai. Geri jie, ačiū Ponui Dievui, sūneliai, geri... 

Lyg atsakydama į mano „cimbalus“, baigė senutė. Tačiau 
susizgribus pridėjo: 

— Dievai Žino tik, kodėl nė vienas nė vieno žodelio nerašo... 
Taip norėtųsi ką nors žinoti... Mislysiu mislysiu dieną naktelę, 
kame jie, ką dirba, ar bėra gyvi... Nors iš tolo padėčiau jiems 
sielotis, nors žinočiau, ko iš Dievulio jiems prašyti. O juk bent 
tris leidžiau į pono mokyklą. Pramoko dailiai parašyti... 

Ir nė vieno žodelio apie savo skurdą, nė vieno pasiskun- 
dimo, kad ją apleido. Amžinai tas pats motinų atsidėjimas sa- 
vo vaikams, ji bus pasiruošusi paskutinį kraujo lašelį dėl kū- 
dikio išlašinti, ir padarys tai, nemislydama apie atlyginimą jai. 
Nepasakomai puikus tipas, kokį tik vieną sykį tokį gryną tetu- 
rėjau laimės matyti. Jo neužmiršiu. Grįždamas namo, buvau 
visas neramus, vis kažin kas krutėjo kairėje pusėje kaklo ir 
aplink akį... 

Ilgainiui padariau jai mažą gerumėlį, senutė pasidarė man 
labai prietelinga. Visai nedėkodama už tai, linkte betgi linko 
manimp, sukės, it augmens lapelis prie jaučiamos šilimėlės, 
vis ką nors turėdama man pasakyti, kiek tik kartų susitikova. 

Vieną šventadienį, išeidamas iš bažnyčios po pamaldų, 
regiu, paknopstomis atsiskubina senutė. Palaukiau, jausdamas, 

kad kas norint nepaprasta nutiko. Parausti veidui nebebuvo 
iš ko, tačiau matės, kad tai norėta padaryti. Ne tiek buvo links- 
ma, kiek iškilminga, šišo pagauta. 

— Skaityk, ką Petrelis rašo... — tarė, atkišdama į triūbelę 
susuktą laiškelį. Petrelis — tai vienas jos sūnų. Jis rašė: 

— Mamaite! Agotė užsiminė, kad aš Tamstai tuoj duočiau 
žinutę, jog ji laimingai perplaukė didžiąsias marias ir, turė- 
dama mano užmokėtą visą kelionę, vargiai, bet be priepuolių 
atvažiavo į Pennsylvaniją. Darbo ji dar neturi, taigi nuobo- 
džiuoja ir vis sakosi - namie buvę geriau, bent buvę su kuo 
pasikalbėti. Ir Tamstą, Mamuk, vis mini. Sako, kad nebūtumei 
tokia sena, gerai būtų ir Tamstą į save pasiėmus. Ag gerai bū- 
tų. Privargai, kol mus užauginai. Aš vis norėjau Tamstai bent 
kiek nusiųsti. Ale, nupirkęs laivakortę Agotei, pristigau. Maža 
siųsti —- gėda: kaimynai tyčiosis, o daug nėra. Bet Agotė kaip 
ėmė kaulyti: siųsk, siųsk nors dollarą, tai ėmiau dėl juokų ir 
įdėjau vieną dollarą. Labai atsiprašau. Broliai visi turi darbo. 
Esame sotūs, gražiai dėvime, blizgančiais avime, tik pinigų 
tai tik vienas Jonas šykštaudamas bent kiek susidėjo. Mamuk, 
mudu su Agote Tamstai ką nors sudėsime, tik nemirk, susi- 
mildama. O pasimatyt gal nebepasimatysime, nes kelionė toli- 
ma, brangi - neištesėčiau... Ir t.t. 

— Mano jaunelis — Petrelis. Tik dvejais meteliais tevyresnis 
už Agotytę. Juodu ypatingai sutaria - abudu sykiu augo. Žiū- 
rėk, štai iš pašto šįryt atsiėmiau... - tarė, atgniauždama kumštį, 
kur laikė mažą saujelę sidabrinių pinigėlių ir vieną varinę 
kapeiką. 

- Ar taip per visas pamaldas ir laikei saujoje? - šyptelėjau, 
matydamas visas prakaituotas monetas. 

- Kaipgis? Nė poterių nebegalėjau bekalbėti — vis jaučiau 
rankoje, it Petrelio mažą rankutę, kada jį dar tebesivedžiojau. 
Tr taip man buvo gera — aš sujuo pasikalbėjau per visas didžią- 
sias marias. Širdis taip ir vaikščiojo: tai į Petrelį su Agotuku, 
tai į Dievulį, kad davė man tokių gerų kūdikėlių... Užmokėk, 
Viešpatie, anuodum ir kitiems! - iškėlė aukštyn sudėtus kumš- 
čius. - Petrelio, žiūrėk, įdėta vienas rublis... šeši auksinai... ir 

viena kapeikėlė... Kaip jis ir pririnko tokių gražių, nesučiu- 
rusių... Negėda nė Dievui ant garbės duoti... Štai šitą rublinėlę 
imkis, kunigėli, ir tuojau atlaikyk pačią drūktąją mišią už 
Petrelio sveikatą... už dvi grivini pamaldinsiu ubagėlius ant 
tos pat intencijos, kapeiką atiduosiu antai šlubei Uršei... pirksiu 
naujus škaplierius: senieji nuo prakaito visai supuvo... už liku- 
sius nusipirksiu sau pyrago, du svaru cukraus ir vaikams 
riestainiu du... dirbsime balių... Petrelis atsiuntė: vieną rub- 
lį... šešius auksinus... ir vieną kapeikėlę... - kaip pablūdusi 
kalbėjo senutė, žiūrėdama man stačiai į akis ir vis nepataiky- 
dama įsprausti man rublinę, nes aš sumišęs vis gyniaus. Galop 
tai pasergėjo. — Tai ko gi neimi?... - paklausė. O man vėl ėmė 
virpėti kairėje pusėje kaklo. 

- Petrelis tavo geras, padarė gražiai, Dievulis tai pamatys 
ir be manęs. Pasidėk tą rublinėlę kitam sykiui; kada sumanysi 
puotą pasikelti, vėl nusipirksi pyrago ir cukraus... - patariau, 
sugniauždamas jos saują su pinigais. 

Neprieštaravo. Matėsi, kad ji, atidavusi savo Petreliui širdį, 
mišių intencijos pavidale jautėsi nurimusi ir jau labai tai jai 
buvo, kur bus regimas jos susijungimo su Petreliu ženklas 
pinigas, šiandieną jai - visai antrinis dalykas. 

- Girdi, kūmai Baltrau, naujieną? Petrelis rašė... Atsiuntė 
vieną rublinėlę štai... šešis auksinus ir vieną kapeikėlę... — 
užmiršusi mane, rodės sustojusiam savo pažįstamui... 

Ir ilgai dar, girdėjau, senutė rodydavus ir verstinai vers- 
davusi kiekvieną paskaityti, ką Petrelis rašo, ir perpasako- 
davus, jogei prie rašto buvę viena rublinėlė, šeši auksinai ir 
viena kapeikėlė. Jei kas, jai girdint, dar kitiems pasakydavęs: 
girdi, Petrelis rašęs ir rublį su šešiais auksinais močiai at- 
siuntęs, senutė kietai pataisydavusi: - Ne, neteisybė: rublinėlę, 
šešis auksinus ir vieną kapeikėlę!.. 

Vieną savo prakalbą, bent kiek prašomas klausytojų, buvau 
paskyręs temai: „Kas girdėti mūsų šone“, senajame krajuje, 
kaip mūsų išeiviai prigunda sakyti. Ir ėmiau piešti apverktiną 
padėjimą senų tėvelių ir jaunų žmonų. Tėvai kaip tėvai. Ne iš 
vaikų malonės pirma gyveno, be jų malonės ir toliau nors viena 

juoda pluta pragyvens. Bet jaunoms išeivių pačioms negerai 
klojasi. „Amerikontė“ = išeivio į Ameriką pati, darosi vis aiš- 
kesnė Lietuvos nešlovė, kaip Rusijai - „soldatka“, - žmona į 
kareivius išėjusio jauno žmogaus. Ko sodžių klebonams ne- 
tenka pamatyti ir prisiklausyti! Jei atsirastų antras Dantė, su- 
manęs nupiešti lietuvių pragarą, tai gana būtų jam metai pa- 
gyventi klebonijoje ir surinkti visas skundas ir aimanas, kurios 
ten suplaukia. Patsai apatinis to pragaro „ratas“ būtų prikimš- 
tas išeivių vyrų, palikusių savo ūkius ir pačias su vaikais arba 
pačias su vaikais be jokių ūkių. 

Paprasčiausis dabar dalykas, tai išeiti ir prapulti. Kieno šita 
puiki, kaip Dievo daržas, kolonija? Amerikonto. Tėvas, regi, 
kaip gyveno! Sūnus šimtus pragėrė, koloniją praskolino, 10- 
pinio ieškotų į Ameriką išdūmė ir sveikas dingęs: nei laiškų, 
nei pinigų bent palūkanoms užmokėti. Pati su vaikučiais susi- 
traukę pusbadžiu gyvena, o iš nuomos, kurią latvis moka, 
palūkanas ir skolas teisia. Kad bent žinutę... pati nerimsta... 

Kieno šita kolonija, kurios visi trobesiai arba kiaurais sto- 
gais, arba jau visai nuvirtę į šoną? Amerikonto. Prasigėręs 
išbėgo. Pati su vaikučiais iš nuomos vos praminta, apie trio- 
besių taisymą nėr ko nė kalbėti. Kad bent žinutę... 

Kas toje bakūžėje ląstoje gyvena? Nejaugi žmonės? Kas 
duos - žmonės: tai amerikontė su trejetu vaikų. Eitų uždirbti 
vaikams duonos, bet nėr jų prie ko palieka. Kuo jie minta, 
nežinia. O vyras, kaip išėjo, tai ir sveikas dingęs. Nei laiškų, 
nei pinigų. Kad bent žinutę... 

„Aš likau viena ant 15 dešimtinių. Užsiėmiau Pranį užku- 
riomis. Pasistatėva štai gyvenamąją triobą. Prisireikė ir dau- 
giau pinigų. Pranys ir sako: „Eisiu, uždirbsiu Amerikoje“. Ir 
išėjo, nesulaukęs nei štai šitojo pirmojo sūnaus. Likau viena. 
Gimdžiau, sirgau - viena. Bet žemę dirbti negaliu viena. Sam- 
daus vaikį. Vykęs jis pasitaikė... Dirbo ištikimai metus ir antrus. 
Aš vis verkiau vyro, bėgiojau į paštą. Nėr ir nėr nieko - nei pi- 
nigų, nei laiško! Kad bent žinutę... ką veikia, ar tebemyli mane, 
ar nesusidėjo su kitomis, kada grįš... Lai grįžta ir be pinigų. Ag 
iš triobos niekas nevaro — žemė nepraskolinta. Ale kaip išbėgo, 

taip ir sveikas dingęs. Ilgėjaus, verkiau, pykau, laukiau ir py- 
kau, net keikiau. Jokio nusiraminimo, jokios paguodos. Kad ne 
samdinys vaikis, gal būčiau ir galą gavusi. Tik jis mokėjo gerą 
žodį pasakyti. Ir... aš jį pamylėjau. Dieve mano, kas man dabar 
daryti? Bet kaip gyventi aš nenoriu: aš turiu už jo ištekėti“... 

Moteriškė kuo galva į sieną nemuša, o su ja drauge ir kle- 
bonas. Ką jis sakys? Kaip pagelbės? Ištekėti negali — nes gal 
tebėra gyvas vyras. Ieškokime jo, paskelbkime oficialį paieš- 
kojimą. Bet kol tai išeis per visas konsistorijas, išeis penketas 
metų, per kuriuos 20 metų našlė su geruoju samdiniu... Barti 
ją, liepti tą samdinį atstatyti ir pasilikti vienai — nedrąsu ir 
tuščias patarimas. 

O visos tos likusios moterys doros, kantrios, pamaldžios, 
tikrai vertos kur kas geresnės laimės. Iš šalies žiūrint, perkepa 
širdis pykčiu. Tad ir šitą savo prakalbą jausmingiau sakiau 
neg kitas. 

— Vyrai! — sakau. Jei tokių yra šioje didelėje minioje, tai 
supraskite gi taip lengvai suprantamus dalykus. Jei palikote 
jaunas pačias namie, užsivylėte, pasitikėdami paskalomis apie 
pasakos „turtų šalį“ Ameriką, negalite nė vienu dollaru jų 
suglobti, nors aš tuo netikiu, - tai nors laiškais globkite! Nors 
kas pusmetis prisiruoškite pasiskirti savo namams atminti po 
pusvalandėlę! Parašykite nors po porą meilių žodelių. Visą 
pusmetį skaitys tavo moterėlė tuos brangius žodžius, raminsis 
viltimi, kad sugrįši, stiprės valia, atmindama prietelingą su 
tavimi sugyvenimą per tiek ir tiek metų. Jums tai nieko ne- 
kaštuos, o veizdėk, kokį užsidengimo skydą įduosite išsiil- 
gusiai žmonai. Na, ojau mažiukų niekas iš jūsų nebepasiilgsta? 
Niekas nebeatmena, kad tenai krajuje bakūžėje, maža ką te- 
didesnėje už šuns būdą, tavo Kaziukai ir Mariutės alkani ir 
purvini, kai tu čia žiponuotas ir saliūneę girtas... Jei taip, tai ko 
bėra vertas lietuvis? Bene tiek, kiek anasai gilios senovės tėvas, 
kurs, jei tikėsime lenkais, nusibodęs vaikais ar paliegusiais 
tėvais, išveždavęs juos į girią, ir atliktas kriukis. 

Mes, senojo krašto gyventojai, visai kitaip kainojame žmo- 
nes negjūs. Pas jus, Amerikoje, tai gale žodžio: tas vertas dviejų 

tūkstančių, tasai trijų. Pas mus gi apie arklius taip tekalbama: 
sartasai vertas šimto, o bėriukas trijų. Žmonės gi pas mus tiek 
verti, kiek turi žmoniškos širdies. Žiūrėk, anoji senutė, gavusi 
nepilnus du rublius, nesako, kad jos Petrelis vertas dviejų rub- 
lių. Bet sako, kad jisai vertesnis už patį pinigą, nes ir savo seselę 
atsiminė - jai kelionę užmokėjo, jos įkalbamas pasidavė — 
matušei laišką parašė ir pinigą įdėjo. Matušė ir džiaugiasi ne 
pinigų daugybe, bet kiekvienu mažmožiu, kurs eina iš Petrelio, 
jai taip pat brangi sidabrinė „rublinėlė“, kaip ir graži varinė 
„kapeikėlė“. Tai nejaugi jums nė tiek širdies nėra, kad neno- 
rėtumėte tokia pigia kaina tokį didelį džiaugsmą padaryti? 
Bent po dollarėlį senučiams atsiųsti, bent po trumputį laiškelį 
pačiutėms parašyti? 

Vadinasi, pabariau. Tačiau niekas nesupyko už aštrius žo- 
džius, visi pripažino nupieštus paveikslus teisingus esant. 
Tik... 

- Išklausyk, - sako vienas, - ir antrosios pusės. Teisybė, 
mes išėję dažniausiai nėmaž nesušelpiame likusiųjų, teisybė, 
kad ir mažomis pašalpomis mes galime didelį džiaugsmą pa- 
daryti, bet neteisybė, kad mes savuosius užmirštame, netei- 
sybė, kad ir iš savo širdies paskubėtume juos išmesti. Ne sa- 
loonų (karčemų) garai uždengė nuo mūsų akių gimines, bet... 
neturtas. Netikėsite, kaip tai Amerikoje, toje pagarsėjusioje 
turtų šalyje, gali sveikas, jaunas darbininkas kalbėti apie ne- 
turtą? Taigi, meldžiamieji, paklausykite mano istorijos: ji bus 
panaši į istoriją tūkstančių kitų išeivių. 

Išvažiuodamas iš namų, aš vos vos sugraibiau tiek, kiek 
tik aplaižytinai reikia kelionei. Išlipdamas iš garlaivio, aš be- 
turėjau tiek, kiek reikia parodyti valdininkui - 26 doll. Pasi- 
stumdžiau po New Yorką ir, čia vietos negavęs, išdūmiau į 
Chicago. Tai gana tol. Nuvažiavęs jau nebeturėjau nei cento. 
tris mėnesius neturėjau ir čia darbo. Gyvenau iš kitų. Pusalkis 
būdamas, vis dėlto įsiskolinau draugui net 30 su viršum dolla- 
rų. Galop gavau vietą po 1!/, dienai, 71/, savaitei. Per pėdę 
turėjau gauti po 15 doll. Nuėjau pas gaspadinę. Sakau: „Aš 
noriu būti tavo boardingeriu, bet aš pinigų neturiu. Tu man 

duok šviesą, kurą, butą, valgį, aš tau, kai ateis pėdė, užmokėsiu 
9 dollarus“. Ir draugui sakau: „Tu tik palauk skolos: pėdei 
atėjus, užmokėsiu“. Dabar reikėjo amerikietiškai pasitaisyti. 
Nuėjau į storą (stor - sankrovą). Sakau: „Aptaisykite, ponai, o 
kai ateis pėdė, aš jums užmokėsiu“. 

Ag ir atėjo ta laukiamoji pėdė — uždarbio gavimo diena. 
Gavau aš savo 15 doll. Gaspadinei užmokėjau 9 doll., store - 5 
ir man beliko vienas. Tad ir vėl sakau: ir tu, gaspadin, ir tu, 
drauge, ir tu, storninke, — visi palaukite pėdės: kai gausiu, už- 
mokėsiu. Ir vėl ta pati istorija: vienam truputį, antram, tre- 
čiam... ketvirtam nebliko, o gin and beer (džin end byr — deg- 
tinei ir alui) nieko, paskirsi jiems, tai nei trečiajam skolininkui 
nebeklius. Ar tikėsi tamsta, trys ketvirčiai čionykščių dar- 
bininkų taip gyvena viena nepertraukiama gyva skola, viską 
laiku pravalgo, pinigas tik per jo rankas peršliaužia, jokios 
pramogos jam neduodamas. Kur čia kas pėdė bent po dollarą 
atskirsi pačiai ar motutei, kad pats kaip tik bent kelių dollarų 
vis stingi ir nakties darbą dirbi, bet tik įgijus tą stingamąjį. 
Dėl to pat ir į mūsų draugijas vos tik ketvirtoji dalis ateivių 
teprisirašo, dėl to dažnai nė library (laibreri - knygynas) nesi- 
naudoja, nei visu tuo, už ką nors pigiai, bet reikia mokėti. Kai 
namie buvau, tai 10 rub. skolos man buvo didelė baisybė, kad 
nenumirčiau neužmokėjęs, čia vis ant galvos šimtukas ir dau- 
giau skolos, o nieko, nebebaisu: prie viso ko gali priprasti. 
Nebepakenti skolintojų kaulijimo — bėgi kur į tolimąją valstybę, 
išsinešdamas tau įtekėjusių store, grocery, butchery, lodžing 
(kromų, valgomų, mėsiškų daiktų, kvateravimo) pinigus. Kei- 
Kia mus, negražiais vardais vadina, ima nebetikėti, be laiduo- 
tojų (paručninkų) nieko nebeduoda, bet ką padarysi? Ir ne- 
būdamas mozūriku, turi kartais bėgti it pats nuo savęs, it nuo 
savo nuodėmių, kurios, rodos, kitur ne taip grauš sąžinę. 

Kitaip dalykai virsta, kai vedi žmoną. Tu dirbi, ji dirba: 
krūvoje daugiau. Tu fabrikoje, ji boardingerius laiko. Lyg kitų 
lėšomis pragyveni, o skatiką atidedi. Bet jei abudu sveiku ir 
be skolų pradėję gyventi. Jeigu neturėjo dveito šimtų (ma- 
žiausia!) veselioms pakelti, t.y. prašytiems ir neprašytiems 

parydyti (kvailiausi pasaulyje mada), jei neturėjo už ką namų 
rakandų įsitaisyti ir pasibargino 3—4 šimtus, - nebeišlįs. Baigs 
šią skolą mokėti, nuplyš - reiks abiem drabužių; susirgs - reiks 
gydytojo ir vaistų ar ligonbučio; vaikas gims — mirs, - patrūksi, 
įtikdamas vėl kvailiausiai madai — viską daryti iškilmingai ir 
mokėti Lietuvoje negirdėtus mokesčius - laidotuvių pramo- 
nininkams ir kitiems tokiems. 

Ne, Gerbiamieji svečiai! Jūs per aštriai mūsų neteiskite už 
visokius tariamuosius mūsų užmiršimus ir išsižadėjimus. Bet 
patys žinokite ir kitiems namie pasakykite, kad trys ketvirčiai išeivių 
Amerikoje ne tik negali sukrauti pinigų skoloms pamokėti, namams 
palaikyti, žmonai su vaikais išmaitinti, bet per mėnesį nei vieno 
dollaro atidėti! 


KRUVINAI UŽDIRBAMI PINIGAI 


Rėksniai ir dainiai mėgsta mūsų sodiečių uždirbamus pini- 
gus vadinti kruvinai uždirbtais. Kol žmogus nematei tikrai 
kruvinai uždirbamo skatiko, tikėjai poezijai. 

Prisižiūrėjęs, kaip mūsų broliai išeiviai Amerikoje uždirba 
skatiką, aš ta poezija ėmiau nebetikėti. Na, meldžiamieji, kur 
čia mūsų kraujas? Ariame, akėjame, pjauname, vežame, ku- 
liame. Šimtas visokių darbų darbelių su šimtais visokių lau- 
kimų ir užsivylimų, džiaugsmų ir priepuolių. Mes galime kal- 
bėti apie tai, kad viso ko per nedaug teuždirbame, savo turtus 
žiupsneliais saikijame, kad vasaros metu tenka gerokai papra- 
kaituoti ir nusidirbti ilgomis dienomis; menkoje buityje lep- 
numų nepritirti. Bet vis toli gražu — ne kraujas, net ir skur- 
džiaus pelnų negalime taip baisiai vadinti. 

Yra betgi darbų, kuriems joks kitas vardas nė nepritinka, 
kaip tik - kruvinieji, - ne kad kraujais susitepi, bet kad savąjį 
lieji. Į tokiuos pridera mūsų katargos darbai ir Amerikos mai- 
nos (mine - kasykla). Pernai „Šaltinis“ iliustravo tuos darbus 
piešinėliais, kurių ne vienas, tikimės, įstrigo į atmintį tiems, 
kurie skaitė tą laikraštį. Ką jums parodė piešinėlis, tai mes 
matėme savo akimis. 

Esame garsioje anglių karalijoje. Šiaurės Amerikos Pen- 
nsylvanijos valstybėje Allegheny kalnų Lackavannos slėnyje. 
Puiki tai tarpukalnė, nuo trijų varstų platumo ir... nežinau kiek, 
bet daug ilgumo. Pilna ji gražių ir negražių miestelių, susi- 
dariusių aplink naujai pradėtą mine'ą. Pusė milijono žmonių 
čia knisasi po žemėmis it kurmiai, išrausdami neregėto didumo 
žemės, akmenų ir anglių trupinių kalnus, o žemėse palikdami 
milžiniškus koridorius. Per visą laiką buvimo Pennsylvanijoje 
man buvo nesmagu. Vis rodėsi, kad kai eini ar važiuoji, tai 
spaudai savo brolius, kurie it sliekai šen ir ten landžioja po 
velėna, pervarydami žemę per savo vidurius. Bailė net ėmė, 
susitikus pačius tuos kurmius ar sliekus darbininkus. 

Veizdėk, antai ateina visas paišinas žmogus. Sakytumei, 
kaminkrėtys: kas gi daugiau taip nusipaišys, kad tik vieni akių 
baltymai beblizga? Ale darbininko blūza, ale antai antras, tre- 
čias... Ne, tai grįžta iš mine'ų mineriai (mainer — kalnakasis). 
Net nejauku žiūrėti... Kokie jie nuvargę, kaip jiems miego, 
matyt, norisi! Blakstienų nepakelia, rankos liuosai kabaldžiuo- 
ja. Eina katras sau, tylomis, be ūžimo ir klegesio, kaip tai pas 
mus iš laukų ar iš mašinų grįžta, kaip ir kitur iš kitokių darbų 
grįžta. Veizdėk, apsidairęs ir salooną (saliūną — karčemą) pa- 
matęs, įeina. Nieko nesakydamas, stato ant baro - šinkuo- 
jamosios lentos stalo - iš pajuosčio atsegęs skardinėlę, meta 
10 centų, o barkeeper (barkyper - šinkuotojas) taip pat tylomis 
vieną didelį stiklinį indą prileidžia alaus gerti, skardinėlę — 
namo neštis. Darbininkas godžiai, matyt, nieko nemintydamas, 
pripuola lūpom prie indo briaunos ir, akis pastatęs į lubas, 
palengvo, bet neatlyždamas, neatsileisdamas, it pintis vandenį, 
lyg ir negurkšniuodamas, traukia į save šaltą skystimą iki 
paskutinio lašo. Nučiulpęs ir jį, vis dar be reikšmės akis nu- 
leidęs žemyn, lyg klausosi, kas jo kūne dar darosi. Pajutęs, kad 
jo kūnas kaip tikra pintis, pirmiau išspausta, geria skystį, lyg 
nurimsta, ir palengva baigia kelionę namo. 

Kodėl jis taip godžiai gėrė? Ar tai girtuoklis? Kodėl ne 
valgytų skubėjo, bet pirma atsigertų? Į šituos klausimus atsa- 
kys apžvalga mainerio dienos darbo. 

Penktą ryto mušant, Amerikos darbininkas turi nesirąžy- 
damas šokti iš lovos, praustis, valgyti ir bėgti į tramvajų, kurs 
turės jį nuvežti dažnai bent už kelių varstų, į darbo vietą. Šeš- 
tą mušant, jau turi jis stovėti savo vietoje prie mašinos ar 
nusileidęs į mainos gilumą ir pradėti dirbti. Dirba nėmaž ne- 
sustodamas šešias valandas. Lygiai 12 mušant, darbininkai 
paleidžiami pusvalandžiui pasilsėti, pusryčių ar priešpiečių 
pavalgyti. Toli per tokį trumpą laiką neatsitrauksi. Taigi čia 
patiš skardinio lauknešėlio išsiėmę kokį kąsnį duonos su svies- 
tu ir su dešra greituoju užkanda. Taip pat greituoju ir šaltai 
tebuvo jis suskubęs ir pirmiau, vos atsikėlęs, užkąsti. Pusėje 
pirmos vėl turi kibti į darbą be atlydos iki pat ketvirtą mušant. 
Tada baigiasi dešimties valandų Amerikos darbo diena (nak- 
ties darbą kiti dirba), ir darbininkas liuosas, gali sau eiti pirmą 
ir vienatįjį kartą per dieną pavalgytų. Kol jis pareis, bus jau 
apie penktą. 

Mūsų krašto darbininkams, dirbantiems po 12 valandų, nuo 
6 v. ryto iki 6 v. vakaro, dešimties valandų darbas nuo 6 v. r. 
iki 4 val. vak., atrodo pusėtinu, prikenčiamu, nors ir kovoja, 
kaip ir visur pasaulyje, idant tereiktų po 8 val. dirbti. Bet darbas 
darbui nelygu. Kiek vėliau pamatysime, kaip Amerikoje ir 
trumpesniu laiku mokama darbininko viekas išnaudoti, kaip 
niekur kitur. Jei Amerikoje kitur ir uždirbama bent kiek dau- 
giau neg Europoje, tai ir padirbama ten kur kas daugiau neg 
Europoje. 

Dabar dirstelėkime į mainerių darbą, ypač į jo sunkumą. 

Bet pirma keletas žodžių, kas tai yra tie anglių mine and 
miner (main end mainer - kasyklos ir kalnakasiai). 

Prieš daug šimtų tūkstančių metų, kada žemė dar nebuvo 
taip atvėsusi kaip dabar, neregėtai tarpo visokie augmenys. 
Dabartinės mūsų žolelės paparčiai tuomet išaugdavo it mūsų 
ąžuolai, dar aukštesni ir drūtesni, o apie jų tankumą ką ir 
besakyti! Miškų, žinoma, kaip ir dabar ne visur tebuvo. Be to, 
žemei auštant ir susitraukiant, eižėjo jos paviršis, vienur kalnai 
kilo, kitur jūros užliejo. Buvo didelių tvanų, kurie suguldė tuos 
miškus ir apnešė milžiniškai stora, kokio varsto storumo pluta. 

Ilgainiui ir vėl išaugo toje vietoje miškai, ir vėl juos tvanas 
suguldė ir apnešė. Ir vėl išaugo, ir vėl apnešė. Taip per triskart. 
Augmenys, kurių nepasiekia oras, nepūna. Ag ir dabar mes iš 
savo upių ir pelkių ištraukiame sveikutėlius, tik pajuodusius 
ir sukietėjusius ąžuolus. O jie ten daug tūkstančių metų yra 
pragulėję. Tad ir anie miškai nesupuvo, nesusigėrė į žemę, tik, 
nepasiekdami oro, iš apačios smarkiai žemės šildomi ir neap- 
sakomai iš viršaus milžiniško storumo žemės rievių spaudžia- 
mi, per šimtus tūkstančių metų pasidarė labai kieti it akmuo. 
Bet tai ne akmuo, nes ugnyje labai gražiai ir kaitriai dega. Tad 
už jų kietumą ir juodumą mes ir vadiname akmeniniais ang- 
liais, pačius kietuosius — antracitu. 

Pačių minkštųjų, pačių jaunųjų anglių rievė eina ne per 
giliausia, kitur net aikštėn išsikiša, tie patys prastieji, jų net 
neįmama. Antroji rievė antrame varste gilumo, o trečioji arba 
visų pirmoji, kiečiausių, seniausių anglių rievė esti ir labai 
giliai: Lackavannoje už 2400 metrų, kone už pustrečio varsto, 
o Vokiečiuose net už visų keturių varstų (4000 metrų). 

Kaip dabar prie jų prisikasti? Kas iškas šulinį trijų keturių 
varstų gilumo? Betgi pamažu prisikasama iki pirmosios rievės. 
Kad žmonės neužtrokštų tokioje gilumoje, jiems mašinomis 
pumpuojama oro iš viršaus. O kad oras gerai mainytųsi, da- 
roma it kurmio koridorius: toliau gręžiamas antras šulinys, 
ant kurio statomos mašinos orui traukti iš vidaus. 

Taip vienoms mašinoms orą į vidų kemšant, kitoms iš vi- 
daus traukiant, koridoriuje pasidaro smarki oro srovė, skers- 
vėjis, kurs gaivina darbininkus ir drauge išpučia ne tik su- 
gedusį, iškvėpuotą orą, bet visokias dulkes ir visokias dujas 
(gazus), sveikatai labai kenksmingas ir pavojingas, kurių daug 
iš anglių, it kakalyje iš neišdegusių malkų, pasidaro. 

Juo giliau į žemę, juo karščiau. Prakaitą vėsina skersvėjis... 
Galite numanyti, kaip visa tai tinka sveikatai! 

Anglių rievė nevienoda ir nelygi. Vienur ji 7 pėdų storio, 
kitur 1 pėdos. Tad pagal tą rievę kasama platus ir aukštas 
koridorius, kad galima būtų net gelžinės reikos padėti ir jomis 
vagonėliai stumdyti arba mulais ar arkliais juos vežioti. Vieni 

darbininkai kala uoloje skyles, užtaiso jas paraku arba dina- 
mitu ir padega. Parakas ar dinamitas sprogdamas išverčia 
daug akmens uolų ir drauge akmens anglių. Tie šaudytojai ir 
yra tikrieji mineriai. Jie ir mokestį paima. O nuo savęs jau 
samdosi du ar tris paprastus darbininkus, laborer (Iėboror), 
kurie akmenis skyrium išveža, o gryną anglį skyrium, atkuopia 
vietą, kad maineris vėl galėtų šauti. 

Atskeltosios uolos taip akmens, taip anglių aštrios kaip 
peiliai. Ligi tik plika ranka prisitikai, jau ir įpjovė, jau ir varva 
kraujas, jau ir užsikrečia žaizda nešvarume, dulkėse. Kur per 
plona anglių ir nebeužsimoka koridorius kasti, ten laborerai 
pabaigia peikenomis iškapoti, dažnai aukštynelki atsigulę. 
Aštrios uolų briaunos žeidžia rankas, žeidžia veidą. Vienos 
žaizdos rumbu užsitraukia, kitos rytoj dieną pasidaro. Kitam 
krisdama uola akį išvarvina. Mineris nemitriai užtaisė miną, 
ne laiku sprogo parakas, atgal ir suvarė visus grūdelius jam į 
veidą, iš kur jau joks gydytojas jų nebeišvadins. Kitam akis 
išdegino, kitam ranką, koją nušovė. Niekur nė Amerikoje nėra 
tiek daug visokių raišų, berankių, aklų ar pusaklių ir su subjau- 
rintais veidais kaip Lackavannos slėnyje. 

O kiek darbininkų gyvų žemė užgriūdama palaidoja! Kiek 
gyvų sudega, netikėtai iš kokio plyšio ištryškus anglių dujoms 
ir joms užsidegus! Kartais šitų tikrų iš geros valios už rublį 
kankinių iš karto žūna po šimtą, tris šimtus ir daugiau. O po 
vieną dvi dešimti tai nei nebedyvai. Mainose užmuštų dar- 
bininkų kronika didelė laikraščiuose. Ir nieko, šiurpas nebe- 
nukrato. Patys darbininkai ima net tyčiotis iš kas dieną grū- 
mojančios jiems mirties. Šiandien tau, girdi, rytoj man... 

Nelaimė skyrė ir man laidoti vieną tokį mainoje žuvusį. 
Buvo tai jaunutis vyriukas, našlaitis, tikrai sakant, be reikalo 
atskridęs į Ameriką guzo susiieškoti. Buvo blaivus, suma- 
ningas, greit pramoko mainerių amato, ir ėmė jam labai sektis. 
Dar nesukakęs 30 metų, jau turėjo į 600 doll. pinigais be to, ką 
turėjo draugijose. Betgi ir amatas jo buvo baisus: jis vertė 
atliekamus koridorių stulpus, kai darbininkai jau tol nusikasa. 
Už kiekvieną šūvį - išvertimą toks drąsuolis gaunąs 5 doll., o 

darbas neilgas. Tik nė vienas jų gyvos galvos neišneša: vienas 
anksčiau, kitas vėliau ten padeda. Žaidė nabaštikas savo gy- 
vata, kol, gerai neapskaitęs, kiek iš viršaus virs, tapo sutraiš- 
kytas savo paties darbo. 

Neturčio Amerikoje laidotuvės esti iškilmingos, o turtin- 
go - ką ir besakyti! Draugijos su savo vėliavomis, kapelija, 
karietos, kunigai... Procesija tęsiasi per ištisą varstą. Dedant į 
duobę šį jauną suvalkietį, kurio veik visą atsargą draugai sten- 
gėsi išeikvoti laidotuvėms (kam, girdi, liks, kad giminių nė- 
ra?), pasidarė man skurdu. Nabaštiko paveiksle lyg atsimušė 
visa mūsų išeivija. Bėga ji už jūrių marių, turto laimės neran- 
da, ojei ir randa, tai štai nebent tam, kad jį iškilmingiau lyg 
kokį kunigaikštį palaidotų. Apie visa tai su ašaromis aky- 
se kalbėjau nabaštiko draugams. Bet jie - šypsojos. Veiduose 
nesimatė nei susigriaudinimo, nei nabaštiko užjautimo, nei 
bailės. Nieko, paprasti šalti veidai, reiškią tikrai lietuvišką: la- 
bai tai man. Einant iš kapų, užkabinau vieną antrą domėda- 
masis, kodėl tai? 

- Jei mes taip žlembtume kaip tu, tai ir ašarų netektume. 
Ag užvakar laidojom N., šiandien jį, rytoj mane... Ką čia iš- 
verksi? - šiurkščiai ir nemandagiai šovė man. Gerai, kad laiku 
draugai atitraukė. Liaukis, girdi, su savo interpeliacijomis: ar 
nematai, kad kone visi nuo pat pusnakčių girti už nabaštiko 
pinigus... 

Laidotuvės... gertuvės... neužjautimas... nebailė mirti... Kas 
juos tokiuos padarė? Ne geroji, tik ypatingas darbas ir jo neap- 
sakomas kruvinumas, kurs daug daug švelnių jausmų atbu- 
kina. Menkai pavalgęs, menkai miegojęs, nuolat įtemptais 
nervais, ne tik muskulais, lėtas, švelnus lietuvis virsta - ciniku. 
Kuo gi bepavirsta kitų tautų, šiurkštesni žmonės? Lietuviai 
betgi giriami mainose. Užvaizda anglių malamosios-laužomo- 
sios mašinos Nr. 14 brokerio (broken - sulaužytas) liudijo, būk 
nė viena tauta neduodanti mainoms tiek daug stiprių, patva- 
rių, sulyginamai blaivių ir - jokiomis ligomis neužsikrėtusių 
darbininkų, kiek duodanti Lietuva. Lenkas esąs taip pat geras 
darbininkas, bet nesąs toks tiesioginis, atviras ir be vylio, kaip 

lietuvis... Gaila tad lietuvio tokiems darbams, kurie jį griežtai 
atmaino! 

Prie kruvinųjų darbų priskiriu ir 5 dollarais užmokamą 
metalo tirpdytojų kakalių kurstytojus. Jie dirba tokiame dide- 
liame karštyje, kad visai nuogi neišturi, nuolat pilasi ant savęs 
vandenį. Suprantama, kad tokio gyvenimo neilgam: dveitą 
metų tame pragare pradirbęs ir pinigų jau susidėjęs, turi juos 
vėl ir veikiai išleisti, besigydydamas nuo džiovos, kuri neiš- 
vengiamai jį užklumpa. 

Nesidžiauk tad, matušėl ar tėtušėl, girdėdamas, kad tavo sūnelis 
daug Amerikoje uždirba! Jei jis ne vertelga ir ne amatninkas ir vis 
dėlto ten daug uždirba, tai žinok, kad dar daugiau sveikatos pradirba, 
nes tenai gerai bemokama tik už - kruvinus darbus. 


DARBININKAS MAŠINA 


Kelionėje po Ameriką esame pasakę su viršum pusantro 
šimto prakalbų. Jų klausėsi, lengvai imant apie 75 tūkstančius 
darbininkų. Visose tose miniose lengva buvo pasergėti gana 
keistas dalykas: niekur nesimatė žilų, apsenusių žmonių. Vieną 
sykį pradėjus man juokuoti, kad aš čia galėčiau būti visų žilių 
karalius, man rimtai atsakyta: 

- Nieko dyvo! Darbininkai čia nepergyvena 50 metų. 

Neturėdamas parankėje geros statistikos, aš negaliu pasa- 
kyti, po kiek apskritai pragyvena kitų kraštų darbininkai. Ti- 
kuosi tačiau, kad nė vienas Europos šonas negalėtų taip baisiai 
išsitarti: mūsų darbininkai nepergyvena 50 metų! 

Paieškokime priežasčių. 

Vieną jau esame parodę — tai sunkumas ir pavojingumas 
katarginių kruvinųjų darbų kasyklose. 

Imkime dabar lengvesnius darbus: amatų ir Chicagos stock- 
yardsų (stakjardų - gyvulių pjovyklų). 

Į Ameriką nuvažiavau vasariškais šviesiais rūbiniais batais. 
Kai tai pamatė tikrieji yankės, stvėrės už galvos - tokia tai jiems 
matėsi nuodėmė esanti prieš gatvės paprotį. Scena buvo labai 
komiška. Bet kad tai nedaug bloga mums tedarė, sutikome eiti 

juodų batų ieškoti. Perėjome bent tris sankrovas ir įsitikinome, 
kad mano visai netinkama į stambiąją vyrų lytį, nes tokių mažų 
vyriškų batų Amerika nedirbanti. Gavome betgi kokias supe- 
lėjusias nebeatmenamų metų (Mažiausia — bent prieš dvejus 
trejus!) mados shoes (šiūs - čeverykai), kuriais ir vargau gero- 
ką kelionės gabalą. Tačiau, patekęs į kurpių viešpatiją - Brock- 
ton, Mass., sumaniau per vieną savo prietelį kurpių užsisakyti 
naujus sulig tam tikros mieros batelius. 

- Kelinti metai jau esi kurpių amate? - klausiu prietelių. 

- Šešti, sako. 

- O, taijau žinai visas savo amato paslaptis! Esi savo darbo 
artistas. Na, tai imk mierą ir užsakyk man batus. 

— Tai bus sunku... - kraipo galvą prietelis. - Viena, mūsų 
fabrika vargu bau priims vienos poros užsakymą, nes viską 
dirba sulig numerių, po daug, taigi ta porelė pražūtų, kaip 
lašas jūroje. Mūsų tarpe, be to, nerasi nei vieno, kurs mokėtų 
ar galėtų visą batą sustatyti. Nemoku ir aš. Geriau šiaip taip 
prisirink iš gatavų... 

- Tai ką gi, po plynių, veikei pusšeštų metų? - nekantrauju. 

— Pjausčiau ir tebepjaustau vieną tą pačią kreivą odelę į 
užkulnį. Mano darbas lengvas ir negudrus. Lygiai 6 val. rytą 
atsistoju prie stalo su kreivu peiliu rankoje. Į mane šliaužia 
ištisas kailis, o aš vis brikš, brikš, brikš tam tikro kreivumo 
kailiakraštį ir metu į užpakalį. Čia jį kitas surenka į buntelius 
ir meta kitam, kitas bent ką kalsteli ir meta toliau. Šalia manęs 
kitas atkerpa kitą kraštelį ir taip pat daro. Toliau už mūsų jau 
atskiras priruoštas dalis sudeda, dar kitas kai ką prideda. Ir 
kai viskas pereina bent per 300 rankų, tai batas esti gatavas. 

— Tai tu daugiau nieko neveiki ir nemoki, kaip tik savo 
vieną: brikš? 

- Nieko. 

— Ir per pusšeštų metų nieko daugiau neveikei, kaip tik nuo 
6 ryto iki 4 popiet brikš ir brikš nė nežiūrėdamas, vienu įgustu 
rankos patraukimu? 

— Nieko. Viską mechaniškai. 

- Taigi ir mašina galėtų tai padaryti! 

- Žinoma. Ir nežinau, kodėl čia nepramano tam tikros ma- 
šinos. Galop kas gi mes esame, jei ne mašinos? Mašinoje sukasi 
daug ratelių, kits kitą kabindami; ir mūsų bent 15 tūkstančių 
fabrikoj sukamės, kits kitą kabindami. Skirtumas mažas. 

—- Jūs nesusinervinate, neišdūkstate iš nuobodžio?.. 

— Moka už tą „lengvą“ darbą po 2!/, dollaro. 

- Šitaip! Tai jūsų „lengvasai“ darbas lygus Pennsylvanijos 
katargos darbui: ten taip pat moka nuo 2 iki 21/, doll. Turbūt 
kad nepasikartumėte... 

Įsivaizdinkite sau žmogų, kurs visą amžių kaip laikrodžio 
užsukta mašina judina tik vieną ranką, vis tik į vieną pusę, kaip 
kokia vaškinė figūra, kuri balagano angoje kraipo petį ir muša 
į būgną, - jūs suprasite, kad kartais ir nesunkus darbas gali bū- 
ti taip pat įkyrus, kaip ir sunkiausis, kad nuo jo galima pablūsti, 
atminus, kokia įvairybė sodžiaus ūkio darbų, kai pradedi pu- 
renti juodą dirvą, ir čia pat po tavo kojų ta dirva mainosi kas 
savaitė ir varsa, ir forma. Kiek sodžiaus sunkume - poezijos, 
kiek darbo padalijimo lengvume - užmušančios prozos! Nuo 
nuobodžio kaip nuo suskių žmogus nyksta, skursta. 

Kitur tas vienodumas darbo netir tikrą ligą įvaro. Pasakoja 
man vienas plieno fabriko darbininkas: 

— Mano darbas nebuvo sunkus, tik baisiai vienodas. Kas 
dieną po dešimtį valandų aš ir kiti su manimi turėjome stati 
išstovėti prie savo staliukų, rašpiliais trindami kiekvienas sa- 
vo gabalėlį plieno. Aš esu štai liesutis, lengvas, tai ilgiau tvė- 
riau, stambesniems už mane ėmė viduriai pūsti, prastovėjus 
po dvejetą trejetą metų. Galop ir aš mečiau tą pasižiūrėti leng- 
vą, bet vis viena užmušantį darbą. Kad nors per minutę pri- 
sėsti... 

Žmogus,tą patį mažą darbelį dirbdamas, galop įgunda labai 
daug padirbti. Fabrikantams aiškus pelnas iš tokio darbų nu- 
statymo. Bet patiems darbininkams reikia atiduoti visą vieką. 
Niekur pasaulyje nėra tokio smulkaus ir tikslaus vadinamojo 
darbo išdalijimo kaip Amerikoje, niekur ir darbininko viekas 
taip neišnaudojamas kaip ten. Aiškiausia tai galime patirti 
visame pasaulyje garsiuosiuose Chicagos stockyardsuose. 

Jų iš viso yra penki prie kits kito toje pačioje miesto dalyje. 
Bet ir skyrium kiekvienas stakjardas - tai didelis miestas. 

Verta apie tuos stakjardus daugiau žinoti, neg aš čia trum- 
pai papasakosiu. Todėl dar sykį patariu kiaurai perskaityti jau 
viršiau paminėtą Sinclairio „Pelkių“ knygą, bent jos III skyrių. 

„Ketvirtainę mylią užima vieni gardai. Kai jie pilni, sunku 
įtikėti, kad pasaulyje gali būti tiek daug gyvulių. Aplink tęsiasi 
400 varstų gelžkelio reikų, kuriais kas dieną atveža dešimtimis 
tūkstančių gyvulių: galvijų, kiaulių ir avių. Vienas tik stak- 
jardas per metus užmuša iki devynių milijonų gyvulių, o kas 
dieną — po 25 000: po ketvertą tūkstančių galvijų, po penketą 
tūkstančių avių ir po keliolika tūkstančių kiaulių; kas valandą 
vienoje trioboje papjauna po — 4-500 galvijų. Kiekviena pjo- 
vykla, užimdama po kelias dešimtis tūkstančių darbininkų, 
duonos duoda pustrečiam šimtui tūkstančių žmonių. Apskritai 
imant, kiekviena pjovykla maitina po pusę milijono žmonių, 
aprūpindama mėsos konservais daugiau kaip 30 milijonų žmo- 
nių visame pasaulyje.“ 

Pjovyklos čia pat ir tą pačią dieną suvartoja viską, ką tik 
gyvulys duoda: chemiškai ir mechaniškai perdirba mėsą, kau- 
lus, odas, plaukus, kraują, išmatas: mina odas, verda klijus, iš 
jaučių ragų dirba šukas, sagutes, spilkas ir net - „dramblio 
kaulą“; iš kaulų peiliams kriaunas, dantų šepetėlius, cibukus, 
pypkes; iš gyslų verda želetiną, fosforą, šuvaksą; iš jaučių 
uodegų dirba miesto mergoms pasipuošti plaukus, iš kiaulių 
pilvų - pepsiną, iš kraujo albuminą, iš žarnų stygas; iš likučių 
verda taukus ir lajų, o jau niekam nebetikusias atmatas su- 
vartoja mineralinėms trąšoms. Anot juokdarių, stakjardai vieno 
tik kiaulių žviegesio nebesuvartoja. 

Galvoje netelpa visi stakjardų tiesiog astronomiški (patys 
didieji) skaitmenys. Dar mažiau suprantu, kaip visą tą ne- 
besuskaitomą darbą galima padirbti per dešimtį valandų, kas 
dieną pradedant ir tą pačią dieną jį pabaigiant. Gi štai kaip: 
„Per dvejetą mastų nuo kits kito stovi eilėmis darbininkai ir 
taip greit dirba, jog, iš šalies žiūrint, rodos, visi velnio apsės- 
ti“, — išsitarė Sinclairis. Bet ir velnio apsėstas darbininkas 

nepadarytų to, ką padaro, kad ne anasai gudrusai darbo 
išdalijimas. 

Pavyzdžiui imkime, kaip išdorojama stakjarde galvijai. 

Raguočiai eina it upė tiltu tarp dviejų tvorų. Varo juos 
elektros ylomis. Prie galo tilto stovi it stalas, o ant jo žmogus 
su sunkiu kūju ant ilgo koto. Galvijas, nebeturėdamas kur eiti, 
pakelia galvą. Tuo tarpu žmogus paleidžia į tarpragę kūjį. 
Galvijas vitsta, virsdamas atsidaro dureles ir atsigula ant ju- 
damų grindų galva į lataką. Čia jo laukia žmogus ilgu peiliu, 
kuriuo ir patraukia per kaklą. Kraujas bėga į lataką ir lataku į 
kiaurynes kažin kur žemyn. Grindos jau nunešė jautį per porą 
mastų. Čia jį sutinka kitas žmogus, kurs vienu peilio šėrimu 
nupjauna vieną, antru — antrą pirmutinę koją. Tuo tarpu iš 
antrapus žmogus taip pat dviem kirčiais nupjauna paskutines 
kojas, trečiuoju — perrėžia kailį per pilvą. Jau grindos ir vėl 
jautį nunešė porą mastų. Čia kailialupys patraukė keletą sykių 
per šonus, irjautis jau toliau, prie kito. Čia jam išgriežė pavuo- 
degį ir švirkštu išplovė išmatas, kad mėsos nesuterštų. Čia 
pagavo grandiniai ir pakabino jautį, kurs pradeda dabar va- 
žiuoti viršumi, nebe apačia. Čia jam dūblius išleido ir įritino 
juos į kiaurymę, čia galvą nupjovė. Praeina keletas minučių, ir 
gryna tuša — be kailio, be vidurių, pati eina į ledinę, į eilę su 
kitomis. Mėsa raumenys tebėra gyva, dar tebesitampo, o jau 
ji - tuša. Ledinėje, kur bent 8" šalčio, nors ore 34“ šilimos, kabo 
bent 4000 tokių tušų eilėmis, kaip... Vaidintuvė atsisako su- 
lyginti su kuo nors pasaulyje tą reginio keistumą ir bjaurumą, 
palyginimų reiktų ieškoti nebent pragare, kurį fantazija apgy- 
vendino įvairių rūšių, kiekvienos skyrium, nusidėjėliais, vis 
ypatingu būdu sukarstytais: advokatais — už liežuvių, vagi- 
mis už rankų ir t.t. Kokios tai milžinės elektra apšviestos pože- 
mių salės, po kurias tie tūkstančiai „nuogų“ figūrų sukasi ir 
juda it gyvos, it šokdamos kokį prakeiktą suktinį raganų ka- 
ralijoje!... 

Kailių lupimo salėje ir kitose, kurių nesimato ir vargu jas 
visas galėtumei išlandžioti keliuose aukštuose, stati darbinin- 
kai tiek laiko teturi, kad, pagriebę prie šono kabantį ilgą rašpilį, 

patraukia porą kartų per savo peilį ir vėl kerta. Vienam jaučiui 
nuėjus, antras užeina, po antro — trečias ir taip nepertrūkstanti 
eilė per dveitą mastų nuo kits kito, per ištisą mielą dienelę. 
Darbininkas vargu bau turi laiko nosei nusišluostyti. Apie kokį 
nors pajuokavimą su artimuoju draugu, apie kalbą nors keliaiš 
žodžiais, ne tik apie parūkymą pypkelės negali būti nė kalbos. 
- Tik šerk, tik šerk. Savo darbo neatliksi, nenupjausi, kas reikia, 
taip jis ir liks: toliau stovįs žmogus turi savo dalį darbo. Sako, 
čia kailiadirbiai imą po 7 ir net po 15 dollarų dienai. Ale ten 
lietuvių nėra. Ale tai artistai savo darbo. Ką sakau - tai štuk- 
meisteriai, beždžionių vikrumo, o meškos vieko. O vis dėlto 
tie patys didžios mašinos rateliai, tik greičiau sukantysis. 

Tik ar ilgam to vieko stakjardų darbininkams? Taip be jo- 
kios atlydos tampyti jų raumenis... Tokiuo oru gaivintis... 

Kaip plikų, bekailių gyvulių reginio, taip ir stakjardų kvapo 
nėra su kuo pasaulyje sulyginti. Atvykę į Chicago, pirmą pava- 
karį nubėgome pas savo prietelį, artimiausios stakjardams 
lietuvių parapijos kleboną, nakvotų. Elektros tramvajui pasi- 
sukus, dvelkė tokia smarvė ne smarvė, toks stiprus kvapas, 
kad tuoj reikėjo nosis užsidėti skepetomis. Laukiame, kada gi 
ji praeis - nepraeina per ištisą pusę valandos. Privažiavę kle- 
boniją, bėgame į vidų - ten pasislėpti, - ir viduje tas pat. Ap- 
svaigę, nuilsę turėjome atgal pulti į tramvajų ir bėgti bėgti bent 
dvi valandi į visai kitą kraštą miesto, kad sykį nebejaustume 
to kvapo, kurį tądien vėjas kaip tik nuo stakjardų nešė. Išmatos, 
taukai, žali ir įvairių įvairiausiai deginami; riebiai persisunkusi 
žemė, bjauriausio tirščio pilni platūs kanalai upės, apsinešę 
taukų, lajaus stora luoba, kurią graibo ir dar kažin ką išjų dirba 
pašaliniai „fabrikantai“,- kuri užsidegusi deganti ant vandens 
kaip kerosinas; puvėsiai, šviežias kraujas, - sudėk viską į krūvą 
ir pasidarysi tokių kvepalų mišinį, kuris nebent velniui teuos- 
tyti, kurį kad mūsų studentai būtų anais metais mokėję pasi- 
dirbti, tą pačią valandą būtų mokėję visas mokyklas sustabdyti 
ir tuščias palikti (chemiškoji obstrukcija). 

Tą smarvę uosto šimtai tūkstančių žmonių. Prie tos smar- 
vės dar prisideda kitos ypatingos, sulig to, kas kokioje salėje 

dirbama, iš alavo ar kito ko. Vis tai ėda darbininko sveikatą, 
ėda įtempimu raumenų per ilgai varginamą kūną. Ar bereikia 
stebėtis, kad tokiomis sąlygomis darbininkas gali norsgi lig 
50 metų pragyventi. Tiesa, daugumas gal ir nepragyvena... 

Chicagoje esant, stakjardų nematyt, tai kaip Romoje po- 
piežiaus. Rengėmės. Įdomavau. Bet atėjus valandai eiti per retą 
bulvariuką, pataisytą vaikams žaisti (!!), pajutęs tą smarvę, 
atsiminiau Sinclairio knygą, visus jos aprašymus gyvulių kan- 
kinimo, ir ... kojas pakirto. Dešimtį kartų buvau beišsižadąs 
tas užkeiktas vietas pamatyti, dešimtį sykių buvau begrįžtąs 
atgal, - ir vis, uždusdamas smarvėje ir vos kojas bevilkdamas, 
ėjau persilauždamas, lyg nedrįsdamas nepergalėti savo pasi- 
bjaurėjimo. Turėjau tokį jausmą, lyg kas būtų vedęs į tą „bai- 
sybių sklepą“ muzeume-panoptikume, kuriuo, ačiū, buvo mus 
vaišingai pačestavoję, kurio ir iki šiai dienai užmiršti negaliu, 
lyg būtų vedę pasižiūrėti, ne kaip gyvulius pjauna ir mėsinėja, 
bet kaip pačius žmones tampo ir drasko bjauriau už pačią 
inkviziciją. Ir maža kiek mano paklysta. Peiliais, draskytuvais, 
ratais, grandinėmis čia žmonių nemėsinėja, čia jiems vis tiek 
pat baisiai mėsinėti pramanyta visai kitoniškas, Amerikoje ir 
vos tik XIX amžiuje tepramanytas būdas - darbo išdalijimas, 
kuriuo žmogus darbininkas paverčiamas mašinos dalimi. Gaila 
tik, kad ne tokios pat tvermės. Bet juk ir mašinos ratai, nors 
špižiniai, sprogsta į gabalus, - kaipgi „mėsiniams“ rateliams 
nesutrūkti? 

Oi, sunku darbininkui Amerikoje būti mašinos vietoje! Oi, ne 
ten ieškome darbininkui rojaus! Jei laimė pridera nuo pinigo, tai 
nekokia ta „dollarinė laimė“ Amerikoje, ir mes jos tegalime labai 
atsargiai ieškoti. 


ŠVIESOS LAIMĖ AMERIKOJE 


Trys gracijos, trys deivės merginos, viena gražesnė už kitą, 
laukusios, kuriai jaunikaitis dovanos obuolį, destis, kurią iš 
tų trijų sau pasiskirs. Ir šiandien mums tebesisiūlo į gyvenimo 

drauges trys deivės: Turto laumė, Šviesos laumė ir Laisvės 
laumė. 

Lietuviai nesvyruodami skiriasi pirmąją — Turto laumę, 
viliasi, jai padedant, ir abidvi likusi pavergsią, bet nė vienos 
nepavergia. Turto laumę, kaip jau matėme, gauna vos dešim- 
tasis, ir tai gerokai apdriskusią su menkučiu kraičiu. „Dėdžių 
iš Amerikos“ (didžiaturčių) lietuviai vis dar nesusilaukia, nors 
mūsų išeiviai jau bent 40 metų ten varo savo „biznius“. Ne- 
veikiai ir susilauks. Apvažiavę tirščiau lietuvių apgyventas 
valstybes, mes tegavome girdėti apie vieną tariamąjį šimtų 
tūkstančių „vertą“ bankininką O. Pittsburge, bet jo turtas pasi- 
rodė nedidesnis esąs už 60 000. Ir tai dar dievai žino. Plačiau 
vedančių visokius biznius esama nemaža. Bet visų jų turtas 
niekam nežinomas, apie juos pažnibždomis sakoma, jog svy- 
ruoją tarp + ir —. Ir duok Pone Dieve, sako, kad pabaigoje būtų 
nors ne taip jau didelis minus, nes per daug gautų nukentėti 
kiti lietuviai, kurie biznieriams yra pavedę savo sutaupytuo- 
sius šimtukus. 

Beliks mums parodyti, kad mūsų išeiviai į Šiaurės Ameriką 
pagauna taip pat apdriskusią ir Šviesos laumę, o Laisvės lau- 
mės nė to tiek nenutveria. Kaip Amerikos turtų, taip ir Ame- 
rikos šviesos ir Amerikos laisvės esama ne mums, ne mums, 
„Verpelėje auklėtiems, pro svikį penėtiems“, į skaisčią saulę 
žiūrėti negudusiems, liuosai įtraukiamu oru krūtinės nelavi- 
nusiems, politikos vystyklų varžymo dar nejaučiantiems. 

Antai šių dienų šviesūs ir pavydėtinai turtingi senieji Ame- 
rikos gyventojai tokie tapo ne nuo turtų pradėję, bet nuo lais- 
vės. Šios laumės esama už visas kitas galingesnės ir neužvi- 
liančios, tik jai padedant, tegalima esama įgyti ir šviesos, ir turto. 


NE LIETUVIAMS IŠEIVIAMS AMERIKOS ŠVIESA, 
O SAVOS NĖ TO TIEK 


Nei vienos pasaulio valstybės iždas nėra taip atviras žmo- 
nių švietimo dalykams, kaip Šiaurės Amerikos Jungtinių Vals- 
tybių iždas. Jis bent keliolika kartų daugiau išleidžia kaip 

Rusija tam pačiam dalykui. Priverstinai ir veltui mokydama 
visus abiejų lyčių vaikus (schoolboy, schoolgirl) nuo 6-14 metų 
viešose mokyklose (public school), Amerikos valdžia ir visuo- 
menė apskritąjį piliečių švietimą baigia „aukštosiomis mo- 
kyklomis“ (high school - haiskūl), kurios betgi, nežiūrint tokio 
vardo, nėra didesnės už mūsiškes progimnazijas, ir visokiomis 
įvairių įvairiausiomis technikos mokyklomis. Paprastam Ame- 
rikos piliečiui to viso gana, nes jisai yra pratęs visa tiek tedaryti, 
kiek būtinai, neišvengiamai reikalinga jo gyvenimo praktikai. 
Ir mokosi jisai vien to, kuo jis naudosis, ko nebegalės per visą 
amžių pamiršti. Amerikos piliečiui, ne kaip mums, nerūpi turėti 
ant sienos pakabinus diplomas, kokios mokyklos paliudijimas, 
kad tują išėjai, jam rūpi mokėti koks keistesnis darbas padirbti 
ir dar įvairiau padirbti, neg kiti kad dirba. Taip ir randasi tarpe 
amerikiečių tokia daugybė žmonių technikų, visokių naujų da- 
lykų pramanytojų. Ir didumas jų neturi mūsiškų aukštųjų mo- 
kyklų mokslo. Kad ir toksai Edisonas?! ir jam panašūs. 
Mūsiškos mokyklos su išgilinimu visokių teorijų Amerikoje 
rečiau kam terūpi. Ir tokie tik telanko savo college (kaledž — 
kolegiją) nelyginant mūsiškas keturias pastarąsias gimnazijos 
klases, duodančias teisę įstoti į universitetą. Ir tasai mokslas 
kaip nebėra priverstinas, taip nebėra ir veltui. Jis net daug 
brangesnis išeiti neg Europoje, ypač Rusijoje. Mažaturtis nė 
svajoti negali apie aukštąjį Amerikos mokslą. Ką besakyti apie 
neturtį! Nė milijonininkų dovanos to mokslo ėjimą nepaleng- 
vina, nes visa tai suvartojama ne stipendijoms neturčiams, bet 
marmurams, klinikoms, kabinetams, mokslo įrankiams, profe- 
sorių algoms padidinti, tyrinėjimams daryti ir kitiems tokiems 
dalykams. Aukštasai mokslas gerai pasiturintiems Amerikos 
piliečiams ne pirmosios eilės reikalas, ne vartai į tarnystę kar- 
jerą, kaip pas mus, bet nelyginant „raškažius“, daugiau teoriš- 
kojo grynojo mokslo dalykas, ne gyvenimo. Amerikoje žiūrima 
sugebėjimo, ne diplomų. Net ir medicinos, jurisprudencijos 
fakultetai ten — mokslo raškažius. Praktikai jiems pakanka 
vidutinio specialio mokslo: gydytojams — medicinos school — 
bent kiek aukščiau už mūsų felčerių (ne kareivių) mokyklas, 

advokatams — mokslo, užtenkančio mūsų „častnym poveren- 
nym'“?. Taip pat elektrotechnikams ir kitiems technikams. 

Taip praktiškai apšviesta plati tikrųjų amerikiečių - yankių 
visuomenė, argi dyvai, kad šeimininkauja savo tėvynėje, ge- 
ruosius darbus dirba ir geruosius pelnus ima? Kurgi mūsie- 
siems su jais susilyginti? Jei kuris bent ten gimęs augęs ir 
susilygina, tai kol susilygina, nebe lietuviu, bet yankiu tampa, 
visai pamiršdamas ir net nebegalėdamas bekalbėti saviškai, 
lietuviškai. Taip ir negalime sakyti, kad Amerikos švietimu 
lietuviai naudojasi, kad ir iš tikrųjų naudotųsi. 

Štai kaip tai darosi tasai ne stiprinimasis lietuvių išeivių 
Amerikos mokslu, bet nusisilpninimas ir galutinas išsigai- 
šinimas per tą mokslą. Bjauriausi pasaulyje kalba, sako, esanti 
Armėnijos kurdų. Nežinau, kuo geresnė anglų kalba, jei nė 
viena kita kalba kalbančių nesą tiek mikenančių, kiek tarp 
kalbančių angliškai. Vienas vadinamasis šuns r - „r canina“, 
ištariama iš galo gerklės, kuo neužsiryjant savo paties liežuviu, 
taip pagadina vaiko gerklės mechaniką, kad paskui jokia kita 
kalba jisai nebepakalba žmoniškai; maža to, tiesiog kankinasi, 
vargsta kitą kalba kalbėdamas, tad ir vengia kitaip kalbėti kaip 
angliškai. Nuo šešerių metų amžiaus, vos tepradėjęs savo min- 
tis išreikšti padoriu sakiniu, lietuviukas ar lietuvaitė patenka 
į tarpą tūkstančio tokių pat mažų boisų ir gorlų (berniukų ir 
mergyčių), turinčių po tris priešpiet ir po tris popiet pamokas 
ir antrą tiek laiko praleidžiančių gatvėje tokiame pat tarpe. 
Jokia kita kalba neįleidžiama į valstybines Amerikos publik- 
skūlas (pradedamąsias liaudies mokyklas) ir, rodos, taip pat į 
aukštesniąsias. Viešpataujant tokiam savotiškam monrojizmui 
net ir mokyklose, argi stebėtina bus, kad lietuvių vaikučiai tam- 
pa, ką bežiūrint, per dveitą trejetą metų tikrų tikriausiais ang- 
liukais, nebegalinčiais beištarti nė savo gimtųjų žodelių, nebe- 
pakalbančių lietuviškai nė „Tėve mūsų“, nebesusišnekančių nė 
su savo tėvais, vos tik vakaro metu tesugrįžtančiais į savo šei- 
mynas iš sunkių darbų. Jei tėvai bent kiek pramokę angliškai, 
jų kūdikiai nei už ką nebekalbės su jais kitaip kaip angliškai. Jei 
nieko nepramokę, tiek tekalbės, kiek galima pakalbėti, turint 

burnoje karštą nemažą bulbą. Taip nuo pradžių vien tik angliš- 
kai temokinami lietuviukai ir įgyja tiesiog kūnišką nemėgimą 
savo kalbos kankintojos. Taip jau pirmoji mūsų išeivių karta 
yra Lietuvai žuvusi. Taip per Amerikos pradines mokyklas 
išeiviai ne šviesos laimėja, bet savo vaikus pralaimėja. 

Tenykščiai mūsų šviesuoliai, ypač kunigija, tai per gerai 
supranta ir norėtų dalyką taisyti. Naudojasi labai žmonišku, 
liberaliu Amerikos švietimo įstatymu, leidžiančiu vaikus mo- 
kyti nebūtinai valstybinėse mokyklose (Amerikai rūpi, kad visi 
vaikai visų pirma mokytųsi, o ne kokios ten valstybinės dvasios 
gertų), ragina vaikus duoti į privatines parapines mokyklas, 
ypač kad ir tikėjimo dalykų publiskūlose nemoko. Bet ir čia 
randasi net keleriopų nepatogumų, kurie į tą pat nutautimo 
pusę nuveda. 

Savo parapinių mokyklų Amerikos lietuviai turi dar labai 
maža, nors reiktų turėti prie kiekvienos parapijos. Daugybė 
dalykų neleidžia tokių mokyklų prisisteigti, bet svarbiausis — 
lietuvių neištesėjimas išlaikyti bažnyčią, jos tarnus, draugijas 
ir už visas brangiausią įstaigą - mokyklą, kuri galėtų aprūpinti 
visos parapijos vaikus. Butas mokyklai pastatyti nors brangu, 
vis dėlto galima, nes tai vieną sykį. Sunkiau jis išlaikyti, šildyti, 
kuopti ir užtektinai mokytojų prisamdyti. Mokyti reiktų trečia 
maždaug dalis visos parapijos, mažiausia - po tūkstantį vaikų 
kiekvienoje mokykloje. Jei sulig įstatymo vienas mokytojas 
tegali mokyti 50 vaikų, tai tūkstančiui vaikų reiktų 20 moky- 
tojų. Kiekvienam mokytojui ar mokytojai reikia mokėti bent 
tiek, kiek paprastas juodas darbininkas uždirba - po kelias 
dešimtis dollarų mėnesiui, bent po 600 d. metams, visiems tad 
reiktų - po 12 000 dollarų kas metai be kitų išlaidžių. Vidutinė 
parapijėlė tiek daug sumesti nepajėgia ar dar nepratusi: reiktų 
nuo kiekvienos galvos dėti po keletą dollarų vien tik mokyklos 
dalykams. O kame kitos mezliavos? 

Leistumei į privatinės kitataučių parapijų mokyklas. Ale 
tada bus tokie pat vaisiai: jei ne anglinsis, tai lenkinsis ar 
prancūzinsis vaikai, kaip, sakysime, sulietuvėjo italaitės, lan- 
kančios Philadelphijos lietuvių mokyklą. Ne, tai netinka. 

Kad pigiau būtų mokėti mokytojams, imta kviesti turinčios 
tam tikrą valdžios reikalaujamą mokslą vienuolės airišės ar 
prancūzės. Tiesa, jos pigios, reikalauja tik tiek, kiek paprastas 
darbininkas pravalgo - 20 doll. mėnesiui: jos iš tiek išminta ir 
dar iš to pat dengiasi. Moko jos gerai ir labai katalikiškai. Tik 
visa nelaimė, kad vėl - ne tautiškai. Prancūzės dar šiaip taip. 
Pavarytos iš savo tėvynės, kur jos taip pat vaikučius mokino, 
jos pramoko angliškai, išlaikė valstybinius kvotimus ir dabar 
Amerikos katalikams tarnauja. Ne viena ir lietuviškai tam tyčia 
yra pramokusi. Bet airišės tautiškuoju atžvilgiu nieko nege- 
resnės už sulenkėjusias lietuvaites. Pačios savo gimtąją keltiš- 
kąją kalbą paniekinusios, anglišką pasisavinusios, - jos ir be 
public school anglina svetimtaučius vaikus, o vyskupai airi- 
šiai, tokie pat nutautėliai, į tą vien skatina. Net ir tos svetim- 
tautės vienuolės, kurios gali lietuviškai bent poterėlių vaikelius 
pramokyti, paslapčiomis moko juos poterių ir angliškai, nors 
klebonas bus tai aiškiai uždraudęs. Paklaustos, kodėl taip daro, 
atsako, - kad patiktų vyskupui. Nu, ką jis, girdi, sakys, lanky- 
damas lietuvių mokyklą, jei jos mokiniai nė poterių nemokės 
pakalbėti taip, kaip vyskupas supranta? Ar tai dievotas naivu- 
mas, ar dievota kytrybė, tai vis viena: ne lazda, tai vėzdu 
iškalama iš lietuviukų jų tautybė. 

Belieka išsiauklėti savosios vienuolės mokytojos. Ir tai jau 
daroma to darbo pradėtojo ir varytojo, didelės dvasios ir ne ma- 
žesnio nusižeminimo vyro, kunigo Staniukyno?. Jis to nelau- 
kia ir nereikalauja. Bet jo žvaigždė Amerikos lietuvių dangaus 
skliaute žibės skaisčiau už visų kitų veikėjų žvaigždes. Kas lankė 
seserų kazimieriečių vedamas mokyklas, kas matė tvarką bent 
keliuose skyriuose po 70 vaikų iš karto, kas matė kareivišką tie- 
siog drausmę ir betgi anaiptol ne prislėgtus, tik linksmus ir sva- 
valingus vaikučių veidelius, jų spartų mokymąsi vienodai kaip 
skyrium, taip ir didžiame būryje, — tas ilgai svajos, kada gi mes 
įgysime tokios sistemos mokyklų ir kodėl mūsų amatninkai — 
liaudies pedagogai nepasirūpina prisižiūrėti amerikiečių sistemai. 

Privatinėse kitataučių mokyklose leidžiama popiet mokyti 
ir neangliškai. Taigi ir jų programa susidaro šitaip (pavyzdį 

imu iš Mount Carmel, Pa). Lietuviškai: tikėjimo mokslas, skai- 
tymas, rašymas, ir Lietuvos istorija. Angliškai: spelling, read- 
ing, grammar, history U. S. Abiem kalbom: geografija, aritme- 
tika pr., aritmetika at., kompozicija, kaligrafija ir piešimas. 
Drausmė: stropumas, švarumas ir apsiėjimas. 

Rezultatai mokymo dviem kalbom ir vienuolių auklėjimo 
tiesiog stebėtini, nors nesąžiningieji mūsų laisvamaniai be- 
taučiai ir užsipuldinėja: čia ne tik mokinama, bet ir auklėjama. 
Jei, publicschoolas pašiepdami, amerikiečiai sako suprantą, 
kodėl Erodas išžudęs 144 000 vaikučių: jis girdi, turėjęs gyventi 
ties public school, - tai apie parapines vienuolių vedamas to 
negali pasakyti. Čia auklėjami vaikučiai kaip džentelmenai, 
skiriasi nuo gatvininkų, nuo tų, kurie publicschoolas lanko. 
Teko mums ir šių pastarųjų matyti per paskaitas, kur berniok- 
palaikiai susigrūdo su lentgaliais ir, visai nežiūrėdami viso 
miestelio vyresniųjų, kalo ir pykšėjo salėje, kol neišvijome 
laukan. Amerikos schoolboysai tai nelyginant Paryžiaus apašai 
ar alfonsai2. Nuo jų mus nuolat perserginėjo Chicagos žino- 
vai: neikite šiaip, neikite gatve taip pasirėdę, apsiavę, užsidėję: 
da gatvininkai boysai užmuš. Jokio nuolaidumo, jokio man- 
dagumo. Mūsų ir šeimininko akyse gatvininkai sulipo per 
aukščiausią jo kiemo tvorą, numetę savo skalbinius, moterų 
akyse ėmė maudytis kiemo kūdroje. Pelės užpuolikės nebus 
taip įkyrios, kaip tie viešųjų mokyklų augintiniai. 

Kai kurie šaukia - publikskūlose mokslas esąs geriau pasta- 
tytas. Nežinau. Žinau tik, kad lietuvaičių vienuolių (ir kitų 
vienuolių) mokiniai, nors dviem kalbom mokslą varo, dvigubai 
daugiau laiko gaišta, betgi neblogiau, jei ne geriau, išlaiko 
kvotimus į haiskūlas (progimnazijas). Prieš tas mokyklas ka- 
riauti yra vis tiek pat, kaip ir prieš dorą ir tautą kariauti. Tik 
tikėjimo nekentėjai, nieko per savo neapykantos akinius ne- 
bematą, gali atkalbinėti lietuvius nuo parapinių mokyklų stei- 
gimo ir ten vaikų auklėjimo. Kitokių motyvų nėra. 

Bet tokių mokyklų dar maža, dar tik kame ne kame. Ir lie- 
tuvaičių seserų kazimieriečių dar maža. Tad jos dar neatsveria 
nei šimtosios dalies Amerikos valstybinių mokyklų kenksmin- 

gumo mūsų tautai. Nė šimtosios dalies, nes vienoje, sakysime, 
Chicagoje iš aštuonių lietuviškųjų parapijų pusė teturi savo 
mokyklas po 200-300 vaikų, tuo gi tarpu vaikų mokslo metuose 
menama ten esant apie 15 000. Vieniems chicagiečiams tad 
reiktų bent 300 mokytojų. 

Be mokyklų yra dar kitas liaudies švietimo būdas, plačiai 
vartojamas, kaip pačių valstybių (štatų) vyriausybių, taip ir 
atskirų Žmonių. Tai library (laibrery - knygynai), kilnojamos 
paskaitos ir vakarinės pamokos šventadieniais ir net šiokiomis 
dienomis. Štatų vyriausybės samdo tam tikrus kalbėtojus, kurie 
kas metai apvažiuotų griežtai visas vietas, kur tik bent kiek 
daugiau yra susispietusių žmonių, visur kas metai paskai- 
tydami apie gyvenimų higieną (sveikumą) ir kūdikių auklė- 
jimą. Tos pat vyriausybės moka už vakarą po pustrečio dollaro 
kiekvienam bet kurios tautos mokytojui, kurs apsiima įtaisyti 
vakarines pamokas suaugusiems net ne angliškai, bet saviškai: 
lietuviškai, lenkiškai ir t.t. 

Daug milijonų išpila liaudies švietimui ir atskiri Amerikos 
pramoninkai. Visas pasaulis žino milijonininko ir labdario 
Kornegio“ knygynus. Jie teko ir mums matyti Pittsburgo prie- 
miestyje, kur daug Kornegio geležies fabrikų. Puikioje vietoje 
ant nudailinto ir papuošto kalno pastatyti rūmai, kuriuose ne 
gėda būtų gyventi nė karaliūnams. Tai library - knygynas. Bet 
labai klystų, kas manytų, jog ir toji amerikiečių įstaiga panaši 
į mūsų šono tokias pat. Tiesa, tuose rūmuose yra salių, už- 
krautų pačiomis naudingosiomis ir populiarėmis knygomis ir 
laikraščiais, yra salių, kur kiaurai per dienas ir vakarus galima 
skaityti ir rašyti. Bet, be viso to, yra dar salių paskaitoms, kur 
tau kalba ir skaito, tik klausykis; yra teatro ir koncertų scena 
salėje, kur po 500 ir daugiau klausytojų sutelpa; yra taip pat 
didelių salių gimnastikos, įvairiausių mankštinimųsi; yra eže- 
rai šilto vandens maudytis, tynės (vonios), tryškės ir visokie 
prietaisai praustis ir grūdytis šiltu ir šaltu vandeniu; yra infor- 
macijų biurai, bene taupymo kasos ir bankas ir, dievai žino, 
dar ko ten nėra. Metinis bilietas, nors po kelissyk per dieną, 
įeiti į tuos rūmus ir griežtai visu kuo ten randamu naudotis, 

kiek tik nori ilgai ir tankiai, Kornegio įstaigų darbininkams ir 
oficialistams - trys dollarai metams!! Ne pasityčiojimas, bet tikra 
tiesa: už pirtis, sportus, paskaitas, knygas, teatrus (kai mėgėjai 
vaidina, reikia primokėti) - trys dollarai per 365 dienas - po 
trečią dalį cento — po skatiką kas dieną! Rodos, tik naudokis 
visu kuo, o tapsi ir galingas, ir sveikas, ir šviesus to ypatingo 
fabrikanto ir geradario malone. Bet... 

To, tikrai sakant, ne knygyno, tik ištiso liaudies namo, kaip 
mes pasakytume, užvaizda sargas - lietuvis, gerokai suanglė- 
jęs, bet tebemokąs lietuviškai. Jis mus vedžioja. Panelių knygy- 
ne esama prancūzių. Gal ir kitų tautų tarnautojų yra. Tai kiek- 
vienas gali gauti kokių nori žinių. Mums rūpi, kiek dalyvauja 
toje įstaigoje lietuviai. „Nedaug, - sako tarnas. - Bent 18“... O 
ten pat yra visa lietuvių parapija. Kitame miestely, kur vėl yra 
didelė lietuvių parapija ir lietuvis mokytojas, valdžios užmo- 
kamas, veda vakarines nedėldienių pamokas lietuviškai, pa- 
klausus, kiek turi mokinių, vėl apatiškai atsako: „Nedaug. Bent 
18“... - Lyg kokio Apokalipso skaitmuo*“, kad tu sukeptumei... 
18 ir 18, kad turėtų būti po 180, jei ne 1 800, bent knygyne. 

Pasvarsčius priežastis tokio lietuvių apsileidimo ir nesi- 
naudojimo veltui teikiamu jiems amerikiečių švietimu, štai ką 
randame. 

Praustis... užtenka kibiro, parėjus iš darbo. Bepigu kiaulei: 
nei burna prausti, nei poteriai kalbėti! Angliškos paskaitos apie 
sveikumą, auklėjimą ir kitus monus... O biesas jas ten supras, 
nemokėdamas to gargaliavimo! Kūno mankštinimai... Na, na! 
išmankština mus dirbtuvės ir katargos! Lietuviškos knygos, 
laikraščiai, lietuviškos vakarinės mokyklos... Būtų gerai. Ale 
„Saulę“ laikau pats, o vakarus gaišindamas knygynuose ir 
mokyklose, kada gi bepasėdėsi saliūnuose (saloon)? Tokių pa- 
siteisinimų begalės, o visi tą patį reiškia: bačkelėję augę, pro 
špunką penėti, šviesos nematę, — nejaučiame tos šviesos sko- 
nies, jos reikalingumo, negudusios akys reipsta, vos tik žvilg- 
terėjus į skaisčią šviesą. 

Tad ir šviesos Amerikoje mūsų išeiviai tiek telaimėja, kiek 
ir kapitalo: retas ir ne po daug. Didumas grįžta namo (jei grįžta) 

tokie pat, kokie ir išėjo, nes per visą savo buvimą Amerikoje 
težinojo: savo dirbtuvę, gyvenamąjį butą, saliūną, bažnyčią ir, 
retesnis - draugijos butą. 

Viena dalis mūsų išeivių tačiau dedasi apsišvietusiais. Ne- 
laimė betgi, kad ir tie apsišviečia — tikrai emigrantiškai. Jų 
pasinaudojimas šviesa mums primena anuodu Žemaičių pre- 
latu. Pr. P., turėdamas sutinusias kojas, sumanė gydytis saule 
(Sonnenkur), ėmė saulėje deginti kojas, kol oda suplyšo ir pa- 
sidarė kentėjimai dar didesni. Kan. Z. buvo uolus saulės šilimos 
gėrėjas. Bet vieną sykį paskaičius jam saulėje laikraštį, ėmė ir 
užvirto akys aukštyn. Iš to pamokymas šitoksai. Negrobstyk 
kalvėje išmėtytų gelžgalių — kaip tik pagriebsi auštantį, ne- 
žyslok lazdos galo važiuodamas — gomurį išsidursi, ir daug 
kitokių gražių ir negražių, bet naudingų patarimų iš žmonių 
lūpų ir iš raštų lapų. O visi reikš tą patį: viso ko reikia ir 
tegalima griebtis, mokant jo nusitverti. Mūsiškiai, per 20-40 
metų nieko drąsaus, skaisčiai šviesaus, nieko nevaržomai lais- 
vo nematę, kai viso to gauna patirti (žinoma, tie, kurie moka 
patirti), ima ir pagenda. Vienam akys apreibsta, kitas pirštus 
nudega, kitas kitaip susižeidžia, o kitą ir negyvai doriškai per 
skaisti saulė užmuša. 

Tai ta, tiesa, ne per didelė dalelė išeivių, kurie pirmąjį pasi- 
pynusį blizgutį, suprantamoje jiems kalboje parodytą tokių pat 
bemokslių, tik jau bent kiek lyžterėjusių kokios drąsios kny- 
gelės, skaito tikriausia saule ir į ją meldžiasi. Malda tai ypa- 
tinga, nuo kurios kailis žirpsta. „Apsišvietę“ jau mūsų „ame- 
rikantai“, dėdamies socialistais, apie kuriuos tiek težino, kiek 
jų vardą ir dveitą jų obalsių yra girdėję, dėdamies laisvama- 
niais ar kitokiais dar mažiau suprantamais „manais“ ir „is- 
tais“, - dažniausiai viena težino, kad viskas reikia keikti ir 
peikti, pradedant nuo Dievo, Švenčiausios Panelės ir baigiant 
kunigais, darbo davėjais ir jų globoje esamomis įstaigomis. 
Tokių kvailų, bemokslių ir nedorų laikraščių, kokių prifab- 
rikuoja tie ypatingi mūsų Amerikos „socialistai“, nėra visame 
pasaulyje. Bjauriai papieštais, bjauriai atmuštais ir dar bjau- 
resnio turinio lapeliais, kuriuos skleidžia po visus darbininkų 

miestelius, baigia tie niekšai sukti kai kuriems minkštesnes gal- 
vas. „Kerštu liepsnok!... Mesk prakeiksmą (?)... ardyk spausmą 
(?)“ ir kitokios kalbos ir agitacijos pažibos vadinasi — „interna- 
cionalu“, išvaduosiančiu iš peklos“, „pražudysiančiu tironus“, 
„Sutrypsiančiu priespaudą“, - „pastatysiančiu naują svietą“. 

O štai ir materiališkas mokslas ar moksliškas materializmas, 
kaip sau norite, iš to pat „Kovų“ ir joms panašių šaltinių. Du 
liurbiu (suprask - šv. aniolu) neša bjaurų senį (suprask - dūšią) 
įsirišę į drobulę ir pasisvėrę ant lazdos. Iš šonų „socialistų 
mokslai“: „Per ilgus metus mokslinčiai negalėjo suprast, kaip 
žmogus gal įeiti į dangaus karalystę, kad oras apsupa žemę 
aprubežiuotam atstume, o kur oro nėra, ten niekas negali eit 
nei būti. Čion parodytas reginys, XX šimtmečio išradimas per 
tyrinėjimus šventų bažnyčios tėvų. Žmogau, renkis ir tu į pana- 
šią kelionę, tik neužmiršk pasiimti su savim maisto“. Parašas: 
F. J. Bagočius. Ant kito paveikslėlio pridėta: „Gana laižyti 
riebias kunigų rankas ir nešti tiems ištvirkėliams... Mūsų išga- 
nymas yra apsišvietime, o ne kuningų skvernuose“. Nagi, ir 
neša tą „apsišvietimą“ bagočiai ir kiti panašūs „mokslo vyrai“ 
lapeliais, kurie daugeliui esti dažnai vienatiniai „švietimosi“ 
šaltiniai. Bet mes ir patys Europos socialistai tokį švietimąsi 
laikome tikru tautiečių pralaimėjimu, dvasios prostitucija, o 
ne kuo kitu. Paimsi bent kokį „Kovų“, „Keleivių“, „Laisvių“ 
spindulį ir paskui ilgai negali rankų nusimazgoti, lyg kokios 
neregėtos nešvarybės prisitikęs. Nelaimė dvasios mažutėliams, 
prostituojamiems nedorybės milžinų! 

Ir gimdo tie „apsišvietimai“ chuliganus burnotojus, susirin- 
kimų trukšmadarius, riaušininkus bažnyčiose ir net atvirus 
„kapitalistų naikintojus“, kaip anasai Antanaitis, pareikalavęs 
iš Baltimorės klebono kun. Lietuvninko? 2000 dollarų, bet su- 
imtas ir per Washingtoną išsiųstas atgal į Lietuvą. 

Palieka rimti švietėjai laikraščiai: katalikų „Draugas“, gana 
apskurdusi „Žvaigždė“ ir pirmeivių „Lietuva“ su „Vienybė 
Lietuvninkų“, švietėjos draugijos ir švietėja Bažnyčia. Bet ir 
visam tam daug galima ir reikia prikišti, dėl daug ko pasi- 
guosti. Bet kas užtarys? 

Mielas ir tautai išganingas dalykas spiestis į visokių vardų 
draugijas, švietimosi, mokslo, susišelpimo, pašalpų ir t. be galo. 
Viso to pavyzdį mūsų išeivis tuoj pamato, ligi tik peržengia 
Amerikos sieną, tarpe visų tautų išeivių. Pamato, tuoj paseka, 
ima lietuvius burti į būrius ir —- perdeda, nušoka didelį šuolį 
kiton pusėn, destis, prisisteigia per daug draugijų. 

Lietuvių diferenciaciją arba išsiskaidymą sulig nuomonių 
metas jau laikyti Amerikoje įvykusia. Aiškios ir galingos yra 
trys organizacijos: 1) Susivienijimas lietuvių Rymo katalikų 
Amerikoje, tų, kurie dirba drauge su savo dvasiškiais; 2) Susi- 
vienijimas lietuvių Amerikoje, demokratų, kurie nenori su 
kunigais bendrai veikti; ir 3) negausinga, bet arši Lietuvių so- 
cialistų sąjunga. Rodos, ir užtektų. Įsisteik tik kiekvienoje lie- 
tuvių kolonijoje savo filijas, ir centrai bus galingi, ir filijos 
turtingos narių, pinigų, butų ir knygynų. Pridėk dar kurią 
literatų mokslininkų draugiją, kaip Tėvynės mylėtojų, kurią 
jaunuomenės šelpimo, kaip „Aušra“ ar „Motinėlė“, tai ir bus 
gana sočiai. Bet kur čia tau! Sekdami lenkais, apie kuriuos jų 
pačių yra patarlė: kai vienas, tai per maža, kai du, tai jau per 
daug, - lietuviai tiek, rodos, ir teturi rūpesnio, kad jokia drau- 
gija pernelyg neįsigalėtų; tad visos kuo greičiausiai skyla į 
kelias dešimtis „kuopų“, kad kiekvienoje būtų ne daugiau kaip 
po 40-50 narių; užtat kuo daugiausia būtų pirmininkų gene- 
rolų ir valdybos narių pulkininkų. Pasirodo idealė neturto ly- 
gybė. Kuopos neturi savų butų susirinkimams, savų halių 
vaidinimams ir koncertams, savų nors bent kiek patenkinančių 
skaitytoją knygynų su skaityklomis. Užtat turi tuščias kasas, 
savus bufetus, duodančius kone vienatinį pelną kasoms. Kai 
to pelno nebeužtenka, draugijos daro piknikus - važiuoja žaliu- 
mosin, kur girdo kits kitą, trigubai užtat atplėšdami ir džiaug- 
damies, kai draugija per tokį pokylį daug „uždirba“ savo kasai. 
Ar tai kultūros kėlimas, dorinimas, švietimas? Ir kaip šviesi 
be savo butų, be knygynų, skaityklų, be scenų, be savo mėgėjų 
vaidintojų, chorų, prelegentų? 

Netikslumą skaldytis į mažas kuopas jau pradeda daugelis 
suprasti. Jau matosi net pradžia centralizavimosi - metimosi į 

viena, kaip antai Chicagoje, kad galėtų nors vienas žmoniškas 
namas visam miestui pasistatyti. Tokius namus (Musichal), 
teturi philadelphiečiai, baltimoriečiai ir dar kai kas, o galėtų 
turėti visi lietuvių centrai. Visa tai įvyktų, kad mūsų išeiviai 
labiau apsišviestų, o labiau apsišviestų, kai vis tai būtų įvy- 
kinta... Circulus vitiosus — supainiotas ratas, iš kurio kažin 
kada išbris mūsų išeiviai. Kaip dabar yra, lietuvių draugijos 
neišpildo ganėtinai savo paskyrimo kultūrinti tautiečius. Ir 
pirmutinis tikslas daugumo draugijų yra piniginis „biznis“ — 
apsirūpinimas. Ir į tas vos ketvirtoji dalis tautiečių tepridera. 
Gerbtinos ir tokios, kokios yra. Aš joms visokios palaimos 
trokštu ir atsiprašau, kad neišsemančiai dalyką kai ką paminiu. 
Mano dalykas ne tyrinėjimas, bet suvedimas į viena, ko mūsų 
išeivis į Ameriką nelaimėja. Apie laimėjimus net per daug 
mums prakiurdė ausis. Šaltu vandeniu perpylus, bus sveikiau. 

Amerika nežino vidutiniškumo. Kur daug - per daug, kur 
maža — per maža. Taip darosi ir tikėjimui su visomis jo įstai- 
gomis. Amerika - šonas didelio tikėjimo ir didelės bedievybės. 
Bažnyčia, atskirta nuo valstybės, nei jos šelpiama, nei persekio- 
jama, plėtojasi, kaip, duok Dieve, kiekviename šone. Patys ti- 
kintieji, šalininkai įvairių atskalūnysčių stato ir išlaiko puikiau- 
sias bažnyčias, duoda gerą išlaikymą josios tarnams, statosi ir 
puikiai išlaiko (ne lietuviai) daug įvairių mokyklų, turi bent 
po kelius universitetus (katalikai bene tris), kuriems supila mi- 
lijonus. Religijinės draugijos, kaip Holy Nom Jesus (HA. N. J.) - 
Švenčiausio Jėzaus Vardo, turi kuo puikiausias organizacijas, 
kurių galėtų pavydėti bet kuri kita draugija. Kas metai draugijų 
nariai su vėliavomis, kapelijomis arba nors pikuliomis (tokie 
trumpi vamzdeliai) suvažiuoja į artimuosius miestus demonst- 
racijų padaryti, vakarą gauti palaiminimo Švenčiausiuoju Sak- 
ramentu ir vėl ypatingais traukiniais sugrįžti namo. Rodos, 
tik išlaidžiai, o naudos maža. Bet ne. Katalikų vardas Ameri- 
koje gerbiamas ir vis kyla. Džiaugiasi visi, kaip airišiai, tie 
uolieji visame pasaulyje katalikai, taip darbininkai, taip milijo- 
nininkai, advokatai, gydytojai, teisėjai su kunigais pirmose ei- 
lėse žingsniuoja, su pasididžiavimu nešdamies rankose mažas 

vėlungėles su mylimaisias vardais: H. N. J. - Holy Nom Jesu. 
Mes aplankėme ne vieną airišį šviesuolį: gydytoją, advoka- 
tą, pramonininką, ir visur radome pilną pasitikėjimą mumis, 
kaipo kunigais, ir aukų 5-25 doll., be jokio svyravimo ir net 
reikalavimo paaiškinti tikslą. Airišiai taip pat pergyvenę savo 
kivirčų su parapijomis laiką. Dabar gi pas juos viešpatauja 
pilniausi sutartis tarp liaudies, inteligentijos ir kunigijos. Ku- 
nigų labai žiūri jų vyskupai airišiai ir labai juos užstoja šiaip 
jau parapijonai. Todėl garbė (prestiž) jų kunigų didelė, o nusi- 
dėjimų veik nesigirdi. Ar tai klerikalizmas, kaip mūsiškiai 
pirmeiviai sako, ta kunigų meilė, nežinau. Greičiau ne, nes 
airišiai, kaip ir anglai, patys gražiai moka valdytis, nieko ne- 
prašydami pavaduoti, greičiau tikra meilė, kylanti iš brangi- 
nimo tikėjimo ir viso to, kas su juo susigretina. Bent tokį įspūdį 
gavau Bostone, kad mudu pasveikino senutė šilkuota ponia ir 
ėmė mumis džiaugtis, kaipo „draugais jos sūnaus“; vieną, gir- 
di, sūnų ir ji esanti atidavusi Bažnyčiai ir tuo džiaugiantis. 

Iš antros pusės stoja aršūs „bedieviai“, atsiskyrėliai nuo visų 
tikėjimų, kraštutinių nuomonių žmonės. Degdami neapykanta 
esamosios tvarkos, griovimo darbą pradeda nuo tikybinių 
įstaigų, nes jos artimesnės ir lengvesnės apardyti: etikos ir 
mokslo prie to darbo nereikiama. 

Taip ir mūsų išeiviai iš pat pradžių gyventi mokėsi iš vietos 
žmonių. Vieni pasekė susitvarkiusiais airišiais katalikais, kiti 
jų griovikais. Ir nesantarvė tarp lietuvių viešpatauja kuo gi- 
liausi. Peštynės, skandalai ir pardavimai, ginant ir griaunant 
parapinę tvarką - kasdienis dalykas visuose naujai organizuo- 
jamuose lietuvių katalikų centruose. Po keleto metų, ilgiausia 
po dešimties, visa tai praūžia. Bet kol praūžia, papiktinimo 
duoda ir saviškiams, ir svetimiems. Nuolat už bet kurį maž- 
možį užpuolami kunigai, tampa it iš vagos išstumti. Nesiti- 
kėdami jokio atsižvelgimo į jų aplinkybes, laukdami visur ir 
visuomet vieno pasmerkimo, ginasi, ne visuomet turėdami 
teisės gintis. Dažnai savo tarpe pakenčia draugus iškrypėlius: 
neblaivius, neregėtai tamsius, apsileidėlius parapijos darbe, 
kartais ir nešvaraus gyvenimo. Išmetinėjant, kodėl kenčia, 

teisinasi prievarta. „Šmeižia mus ir dulkina iš visų pusių mūsų 
priešai, lasinėja menkiausią dulkelę, - tai ką čia belengvinsi jų 
darbą, duosi jiems naujos medžiagos, apsidulkindami kits 
kitą?“ Ir dažnai labai nenormalus dalykas, kuri kunigų votis 
ilgus metus tvinksta, o nėra kam ištekinti, gangrenotą narį 
pašalinti. Bedieviai vėl tų gangrenotųjų niekuomet smarkiai 
neužkabina; smarkiau kimba į tuos, kurie veiklūs ir savo svei- 
kumą rodo, žinoma, tuo pačiu kenkdami priešams. Neapken- 
čiamai fanatiška priešginystė pilnai tarpsta tarp kunigų ir 
inteligentų, nors jiejie ir nebūtų patys kraštutinieji tikėjimo ir 
jo atstovų nevidonai. Ir per tai daug daug kenčia tautinės 
kultūros dalykas. 

Ir vyskupų airišių pasielgimas (taktika) su kitataučių inei- 
vių (imigrantų) į Ameriką tikėjimo dalykais yra nenormalus, 
neteisingas ir peiktinas. Vokiečiai ir prancūzai turi savo orga- 
nizacijas ir savo vyskupus. Tai jiems niekas. Lenkai seniai to 
pat trokšta, bet vis neįveikia Romos, kad ir jiems pripažintų, 
taip sakant, tautinę autonomiją bažnytiniame gyvenime. Jie 
pirmieji pajuto ir formulavo neteisingą, nes nevienodą, apsi- 
ėjimą airišių vyskupų su airišiais ir neairišiais. Iš to kilo net 
atskalūnai - neprigulmingieji nuo Romos ir vyskupų. Vienur 
kitur ir lietuviai juos pabeždžionavo, bet nevykusiai. 

Katalikų veikėjams nebekatalikai dažnai prikiša, kad jie 
dirbą ne vietos naudai, bet tolimai Romai - Romos Bažnyčiai. 
Katalikai nelabai tai ir nuodėme laiko. Net garbe sau ir nuo- 
pelnu laiko. Bet to negalima pasakyti apie Amerikos vyskupus. 
Jų pasielgime nesimato bendrųjų katalikybės idėjų; greičiau — 
angliškumo. Praregėdami ateitį, jie mato ne Romos viešpa- 
tavimą, bet anglų, bentgi jų kalbos. Kaip kitą kartą Liepojos 
klebonas, neduodamas lietuviams parapijos teisių, aiškinosi 
tuo, kad Liepojoje vis tiek negyventi lietuviams: čia esanti vieta 
vokiečiams arba lenkams. Taip nelyginant ir Amerikos vysku- 
pai: į ateivius ne anglus, ne vokiečius, ne prancūzus žiūri kai- 
po į laikinai ne tos pat anglų kalbos žmones, kurie betgi turės 
pavirsti anglais ir juo greičiau, juo geriau. Nemygdami, ne- 
spausdami, neskriausdami tų kitataučių, vyskupai ir nedaboja 

jų, negano, nesisieloja jais kaip tikraisias savo vaikais, leidžia 
jų bažnytinėms organizacijoms apirti, leidžia žemesnės už 
airišius garbės tapti. Kitataučiai jiems - pavaikiai, nors vienur 
kitur turi sau patarėjus (konsultatorius), nelyginant kapitulą 
pasikvietę ir iš kitataučių. Scrantono vyskupas Hobanas turi 
lietuvį Kurą“. Bet ir tas pats vyskupas Hobanas, pašvęsdamas 
Wilkes-Barre, Pa. puikią lietuvių bažnyčią, tik ką kunigo Viz- 
girdos*! pastatytą, be jokio dvejavimo pasakė: „Katalikai vėliau 
pagirsią lietuvius už jų aukas ir triūsą“. Suprask: lietuviai dė- 
jo pinigus ir statės bažnyčią, bet ja pasinaudos šiaip jau ka- 
talikai (airišiai). Kitoje vietoje, pasakoja, vyskupas neleidęs 
lietuvių kunigui statyti bažnyčią lietuvių gyvenamuose blo- 
kuose (kvartaluose), bet liepęs statyti už dviejų varstų - airišių 
kvartaluose, kame reikią „jiems“ bažnyčios. Girdi, vis viena 
lietuviai išnyksią, ir jų bažnyčios pateksią airišiams katalikams. 
Lietuviai nesutikę. Spirtis prieš kitataučių airišiavimą, lenkai 
ir lietuviai turi tad bent kiek teisės, nors perdeda, kada beko- 
vodami ima vyskupams prikaišioti ir nebūtų daiktų - bažnyčių 
pasisavinimą. To nei noro, nei galėjimo daryti neturi, nei rei- 
kalo nėra daryti. Bet laukt, kad kitataučiai suairišėtų, kodėl gi 
ne... Apie airišinimą kitataučių mokyklų jau esame trumpą 
žodį tarę. 

Pridėk čia neaiškumą svietiškųjų įstatymų apie valdymą 
bažnytinių turtų ir suprasi, kad „ne viskas tvarkoje danų kara- 
lijoje“32, kad trys ketvirčiai energijos bažnyčios atstovų gaišta 
neproduktyviai: galėtų ją sunaudoti lietuvių kultūrinimui ir 
negali sunaudoti, kad ir pasišventimus ir tikrai dorus ketini- 
mus bažnyčios atstovų parapijų nariai priima vis lyg su restrik- 
cijomis, ne tiesiai į širdį, todėl ir gerų vaisių iš to laukti nedaug 
tegalima. 

Tad ir bažnytinės organizacijos kaip ir draugijos Amerikoje 
nepilnai išpildo savo tiesioginį paskyrimą - dorinti, kultūrinti 
puslaukiniais išeinančius iš senojo krašto lietuvius. Ir nebėra 
kam tas darbas dirbti. Mūsų išeivis taip ir pasilieka storažievis, 
kokis ir namie buvo, nors iš viršaus, savo danga, lyg ir prilygsta 
kultūrintiems miestelėnams. 

Sakoma: pasisakyk, kur tu vaikščioji linksmintis, ir aš tau 
pasakysiu, kas tu esi. Lietuviai linksminasi, veselijas kelia, laiką 
vakarais gaišina saliūnuose labai trečiosios, jei ne penktosios, 
rūšies. Mėginta jie steigti padoresniai. Antai pp. Burba Kings- 
tone, Pa., Abraitis, gal ir dar kas, pastatė tikrai švarius saliūnus, 
kur nė spjaudytis, nė bet ko mėtyti nevalia, nė triukšmą kelti 
neleidžiama. Na, ir ką gi? Nors kainos tokios pat už viską, kaip 
ir prastuose saliūnuose, tačiau lietuviai jų nelanko, girdi, jau- 
Čiasi per labai suvaržyti, lyg sugauti. Ir svečiai tų lietuviškųjų 
saliūnų esą vien airišiai ar vokiečiai. 

Puikioje salėje iškeltame vakare regėjome savo brolius ve- 
dant šokti baltas it sniegas moteriškas, destis, pasirengusias 
kaip į balių, nenusiimant savo skrybėlės ir nepadedant iš lūpų 
drūto cigaro, nors amerikiečiai prieš moterišką visad stovi be 
kepurių. Juk ir tai nekultūringa. 

Nenumanymas miestiško kultūringumo ypač juokingas 
pasirodė yankiams per vieną lietuvių mėgėjų vaidinimą. Vai- 
dinąs sodžiaus vaikio rolę išėjo vienomis drobinėmis kelnėmis 
ir drobiniais ant kelinių išleistais marškiniais. Koją pastatęs 
ant kėdės, o alkūnę ant kelio, ėmė dainuoti nesvietiškai gailią 
meilės dainą, o klausytojos merginos it pablūdusios, spaz- 
muodamos su ašaromis juoktis. Nekantriai paklausus, kas gi 
joms įdygo, viena paspringdama ištarė: „Kad šitaip jisai išeitų 
ant strito, juk jį polismenai suareštuotų“... Buvo tai labai rea- 
liška, bet Amerikoje gimusiems nebesuprantama, nes jie tokiuo 
kostiumu tik į lovą ateina, o ne ant scenos. Reikėjo numanyti, 
kad tai nepritiks, o nenumanyta. 

Tai mažmožiai, bet jie gana ryškūs. 

Šviesos ir kultūros Amerikoje mūsieji neįgyja. Tai ne jiems, 
ne jiems. O praranda savo tautiškumą. Mokykla, gatvė, didu- 
mas visuomenės, aukštoji Bažnyčios valdžia, — visi ryte ryja 
mūsų brolį, o visiems pritaria iš pačių lietuvių neva socialistais 
virtę išgamos, kurie į padanges kelia airišius kunigus, idant 
juo giliau galėtų pasmerkti saviškius ir neprileisti jų prie tėvy- 
nės paminklų: tikybos ir kalbos palaikymo. Ir kaipgi prileis, 
kad viso to nereikia? Tikėjomės, kad bent kalbos bus tiems 


- 158 - 


„socialistams“ reikalinga. Bet iš „Kovos“ Nr. 34 1911 m. gau- 
name žinoti, kad ir tai ne. „Prūsų lietuviai turi vokišką kalbą 
kaipo puikų įrankį savo apšvietimui ir lietuviška kalba jiems 
nereikalinga... Mes (!) manome, kad jokios kalbos neužsimoka 
užlaikyti iš patriotizmo, jeigu žmonės geriau gali naudotis 
svetima kultūriškesne kalba“. Labai aišku. 

O šalip tų mūsų viršpažangiųjų stovi lenkai su savo net 
šovinistiškai patriotiškomis mokyklomis, kad tėvynės neuž- 
mirštų, su savo vežiojimu vaikų į Lenkus, kad jie savo šoną 
pažintų, įsidėmėtų ir reikale net galvą už jį paguldytų. Lenkai 
netaikūs, tarp savęs pešasi, nesutinka, dar labiau neg mes 
diferencijuojasi. Tokiame, sakysime, kone vienų lenkų mieste- 
lyje Nanticoke reikia jiems net 4 bažnyčių: biznieriams vienos, 
darbininkams antros, bajorams trečios ir „nezaležninkams“* 
ketvirtos. Bet viename dalyke visi jie sutinka, tai savo šono 
meilėje, kurią anksti kvepia į kūdikius ir paskui neleidžia 
išgaruoti. Ale mes - išmintingesni... kaipgis! Patys skurstame 
tautiškai ir kitiems patariame skursti. Ir lėpsta rankos, apsidairius 
po visus luomus ir įstaigas ir neradus, kas mus ir šviesos ieškotojus 
trauktų į taip tolimą kraštą. 


LAISVĖS LAIMĖ AMERIKOJE 


Galop pavažiuokime į pražvalgas į Laisvės laumę ir, jei nie- 
ko pas ją nelaimėtume, užsukime į Doros bobutę. 

Gražios Amerikoje turtų ir šviesos laumės. Bet dar gražesnė, 
tiesiog vienatinė visame pasaulyje Laisvės laumė. Bet jei pir- 
moji dvi ne lietuviams ateiviams, jei tiedvi jie vos paregėti te- 
gauna - tai šios trečiosios nei tiek, jie tik jaučia, kad ir tokios 
deivės čia esama. Mūsieji nepajėgia nei rankų įją iš tolo ištiesti, 
ojei ir ištiesia, tai taip brutališkai, nekultūriškai, kaip kokią 
žydmergę, o ne deivę sutikę, kad tuojau nusvyla ir ilgai gauna 
už tai atgailėti. 

Amerikos Jungtinių Valstybių valstybinė ir visuomeninė 
tvarka Europoje, ypač gi Rusijoje, tikriausia būtų laikoma 

netvarka. Visai nematai ten, kad kas ko žiūrėtų, kad kas ką 
sektų ir net paslapčiomis, bet atvirai kai ko teirautųsi. Mes 
buvome nuvažiavę prakalbų kalbėtų, agituotų, kad broliai 
išeiviai grįžtų atgal, kad imtųsi pramonės, pirklybos, amatų, 
ūkininkavimo, dvarų parceliavimo, kad dėtųsi pinigais ir agen- 
tais į „Viliją“?*, kad savo sutaupytus kapitalus laikytų lietuvių 
kredito draugijose arba žemės pirkimo ir parceliavimo bend- 
rovėse, kad šelptų „senojo krašto“ — Lietuvos mokyklas, ypač 
„Saulę“ ir jos mokytojų seminariją. Vienu žodžiu sakant, sten- 
gėmės nuo Amerikos atitraukti į Lietuvą žmones ir kapitalus. 
Amerikiečiai turi įstatymą, draudžiantį išvežti iš jų tėvynės 
kapitalus. Rastų, kad norėtų, ir dar vieną antrą pateisinantį 
vyriausybės įstatą, kaip kiekvienas randa lazdą, kas tik nori 
šuniui suduoti. Bet niekas nieko mums nesakė. Net nejauku 
buvo. Vis manėme, kad tai kokia klasta, kuri tik galų gale 
pasirodys šimteriopai labiau mus nuskriausdama neg kad 
pasirodžiusi iš pat pradžių. Kaipgi? Vyriausiuose štatų admi- 
nistracijos miestuose išlipdomos buvo afišės apie paskaitas, 
paduodamos jų temos, pasakomas tikslas — aukų rinkimai. Di- 
džiosios miestų salės prisikimšdavo žmonių sausakimšai, sako, 
kai kur kaip štai: Clevelande, Brooklyne ir kt. buvę po tūkstantį 
ir dvi. Buvo kalbama bent trijų kalbėtojų. Paskui renkama au- 
kos po salę, užrašinėjama pavardės. Policija, žinoma, turėjo 
būti ten, kur tiek daug žmonių susirenka. Polismenai stovėjo 
salėse, prie aukų rinkimo staliukų. Bet per visas 90 dienų 
griežtai nei viename iš kelių dešimtų aplankytų miestų niekas 
nepaklausė, ne tik valstybės žiniai, bet tiesiog iš tuščio žingei- 
dumo: kas jūs esate, kam pinigus renkate (sales, tiesa, pasam- 
dydavo mums vietos draugijos, laukdamos mūsų atvažiuo- 
jant). Niekas, niekur, nieko. Niekam iš valdininkų neesame 
rodęsi, niekam nepasiskelbę, nieko neprašę leisti ką daryti, nie- 
kam dokumentų nerodę. Girdėtas tai dalykas? 

Ir ne tik mums taip darėsi. Matėme tokiuos bemokslius 
zakristijonus Urbonus iš Šiaulių pavieto Amerikoje pasiskel- 
busius kunigais, pasistačiusius ties namais aukštą lietuvišką 
kryžių ir pavadinusius savo butą - bažnyčia. All right! (0l- 

rait — gerai!): būk kunigu, turėk „bažnyčią“, mokyk, skelbk, 
ką nori, jei rasi dar kvailesnių už save klausytojų. Vilioja kas 
pinigus, all right! teviliojie, jei randa tokių, kurie duoda. Kas 
pinigų užsidirbo, tas liuosas yra ir suvartoti juos: pragerti, 
kitam atiduoti, į šulinį įmesti, ar dar kur padėti. Kas darbo 
vyriausybei? Suaugusio žmogaus nepaglobosi, ir nėra reikalo 
per visą amžių jis globoti — lai pats savimi rūpinasi. 

Didžiausiuose miestuose matėme „Salvation Army“ (Išga- 
nymo armiją), triukšmingai po gatves su tarškalais ir giesmė- 
mis einančią, čia pat ant kelių puolančią ir - pinigus renkančią. 
Matėme socialistų automobilius su bent keliais raudonais žibu- 
triais, sustojančius pašaly bulvarų ir gatvių, kame daugiau 
publikos, agitatoriai sako iš jų tokius „pamokslus“, kad, rodos, 
klausytojų plaukai skrybėles kiloja. Žemė dreba, dangus griū- 
va. Kalbėtojas draskosi, net baisu žiūrėti. O šalip polismenas 
stovi nuobodžiu veidu ir gromuluoja savo bjaurų saldainį — 
pepsingumą (saldžią, pepsina pagerintą gumą per kiaurą dieną 
kramto veik visi prasčiokai). All right! Kalbėk sau sveikas, jei 
moki kalbėti, klausykite sau sveiki, kas turi laiko klausyti. 
Labai tai man: aš žinau, kad nuog kalbų vis dėlto nei žemė 
nesudrebės, nei dangus nesugrius. Ot, kai imsite kliūti žmonių 
judėjimui arba susipyksite, tai paprašysiu eiti po velnių kur į 
kitą vietą... Ir tiek. 

Matėme prieš ir per rinkimus pavietų valdininkų, teisėjų, 
deputatų, aršiausius popierius, išlipdomus ant visų tvorų ir 
sienų, su negražiausiomis nuveikiamų kandidatų karikatūro- 
mis ir gražiais remiamųjų kandidatų paveikslais. Pats prezi- 
dentas piešiamas bjauriais šuns dantimis. Ir nieko. Kaipo ren- 
kamąjį valdininką, nors ir patį prezidentą, valia kritikuoti, kuo 
aršiausiai peikti, nevalia tik jo, kaipo žmogaus, teršti ir žeminti. 
Valdininkas jis gali būti netikęs, bet žmogus - geras. 

Ir liuosai platina savo mokslus šimtai visokių religijų išpa- 
žintojų, šimtai visuomeninių mokslų platintojų; šėlsta rinkimų 
partijos ir jų komitetai, domonstruoja, streikuoja darbininkai. 
Ir vis ničnieko nevaržomi. Tai Amerikos vienatinės visame 
pasaulyje Laisvės laumės viešpatavimas, tvarkus, žmoniškas, 

žmogaus žmoguje neužmušąs, visas žmogaus proto, sąžinės, 
doros pajėgas pasirodyti išvadinąs. Kitokiame ore tikrieji yan- 
kiai jau nebegalėtų bepagyventi. 

Na, o mūsieji kaipgi? Kaip Laisvės laumės viešpatavime? 
Ar mėgsta su ta deive susižadėti ir sėbrauti? Mėgsta ir labai 
mėgsta, tik savotiškai. Mūsiškiai jaučia tą laisvės orą. Mato, 
kaip jų, jei dabotojai įstatymų apie ineivius praleido, niekas 
daugiau nedaboja, nei „popierių“ nebeklausinėja. Džiaugiasi 
kuriam sekės veikiai gauti darbo ir uždirbti. Džiaugiasi savo 
tos dienos turtu, sveikata, protu, kas bent kiek jį pralavino, 
jaunyste. Tiek viso ko pilnas būdamas, kaipgi nesprogsi? Yankė 
tą visą savo energiją išpila, biznius darydamas, politiką vary- 
damas, - vadinas, dirbdamas. Mūsiškiai -svavaliaudami. Lec- 
tor unius libri (vieną knygą teperskaitęs) mena tapęs išmin- 
ties sostu, nuo kurio gali apspjaudyti visą regimą ir neregimą 
pasaulį, burnoti Dievui ir žmonėms, nes už tai, jei ne vadinsis 
pornografija (priešinga skaistybei), niekas į šaltą cypę ant 
duonos ir vandens nesodina; šikšnapilviai laka saliūnuose 
negirdėtais saikais ir neregėtais džiną (degtinę) ir alų, laka ligi 
pabaigdami savo išteklių, vaišina pažįstamą, o pablūdę muša 
tuos pat vaišinamus, pakelia triukšmą ir dūksta, kol polisme- 
nas surakina jam rankas, įdeda į gražią karietą ir nuveždina į 
kalėjimo kambarį. Prabuvus parą, brangiai užsimokėjus už 
„ponišką“ pasivažinėjimą ir pralaikymą, reikia rasti kaltinin- 
kai, kurie jį „nuskriaudė“: pragėrė pinigus, apdaužė ir, įkliu- 
dydami į policijos nagus, padarė dar 10 dollarų pragaišties. 
Kyla bylos. Kaipgis? Laisvės krašte būsi kuo nors susivaržęs 
ir kuo nors apsileisi? Nesulaukimas! Laisvės krašte nepridera 
ir namų ar moterystės dalykuose varžytis, jei nenori tapti vergu 
kuniginių prietarų, suprask: Bažnyčios kanonų. 

Negi visi taip daro. Bet daro. Ir kurie daro, prilygsta buliui: 
ramus jis buvo namie, kur jam buvo grandis į nosį įverta ir 
grandine pririštas, bet kai Amerikoje pasileido nuo grandinės 
ir grandį išsinėrė, ėmė baubti, žemę kasti, visus aplinkui ap- 
drabstydamas, ir tvoras ragais ardydamas. Bestabdant duos 
jam su „kočėlu“ (vienatinis polismenų ginklas) per nugarą, 

pririš už kojos (dažniau už rankos, bet kuo ji skirsis nuo gy- 
vulio ar gyvuliu virtusio kojos?), bet grandies nebeįvers, gran- 
dine ilgam laikui nebepririš. Nebent ką užmuštų. Likęs liuosas 
ir vėl savotiškai naudosis giriamąja Amerikos laisve. 

Ar tokiuo būdu subręs laisvamylis pilietis? Bus jis laisva- 
darbis (mušeika ir t.t.), laisvakalbis (burnotojas), laisvamintis 
(neklaužada), laisvamanis (bedievis),- bet toli gražu ne liuosas, 
kaip dvasia užtrokštąs nelaisvėje. 

Taip Amerikoje atsitinka žmonėms karštesnio kraujo. 

Lėtesni taip nedaro, polismenai jų nedaužo ir „poniškai“ ne- 
važinėja. Bet ir jie Amerikos laisve nepasinaudoja. Nebent tiek, 
kad niekas jų negąsdina ir nestumdo. Šie nejautė nelaisvės slė- 
gimo namie, nesprogsta nuo pilnumo laisvės ir Amerikoje. Dau- 
gumas it zoologijoje minimi gyvulėliai, kurie lygiai gerai rėp- 
linėja žeme, kaip gerai nardo vandeny; ir šiaip jiems gerai, ir 
taip neprastai: žemėje neilgėjasi vandens, vandenyje nepasiilgsta 
žemės daugiau kaip tik gurkšnelį gurkštelėti ir atsidvėsti. 

Požemių kurmiai, išmesti į skaistybę, apanka ir tuoj nu- 
dvesia; požemių ežerų salamandros, niekados šviesos nema- 
tydamos ir visai aklos; pripratęs sodietiškai valgyti, vemia, iš 
tolo pamatęs skanėsį kaviarą'; krotelėje auklėtas ir paskui 
paleistas paukštis užsimuša. Taip ir mūsų išeivis: nuo skais- 
tybės anka, nuo laisvės kvailsta ir užsimuša. Nei apšviesti, nei 
kultūrinti, nei laisvininku padaryti staigiai negali. Tas darbas 
reikia pradėti nuo mažų dienelių, tęsti ilgai ir nuosekliai, per 
kelias kartas, kol padarysi „žmogų“, išmanantį, trokštantį, 
branginantį ir mokantį vartoti savo „žmogaus teises“. „Co zaš 
nagle, to po djable“ — kas gi staigiai — velniop, nenaudinga. 
Taigi ir iš tolo giriamoji pilnos laisvės šalis — ta Amerika - ne toks 
jau žadėtas laimės kraštas, kad savo prasčiokus vargdienius mielu 
noru siųstumėme, jei ne ko kito, tai nors laisvės prisigertų ir „žmo- 
nėmis“ taptų. Nedaug, nedaug ir laisve, kaip nedaug ir šviesa tepa- 
sinaudoja mūsų išeivis!.. 

Tai įrodo, kad ir toks laikraštis „Saulė“, mylimasis organas 
tūkstančių lietuvių, nors nei idėjų, nei mokslo patys bemoksliai 
lenkai redaktoriai neduoda. 

PER DAUG NEDORYBIŲ 


Ketinome važiuoti į pražvalgas į deivę, o radome seną žyd- 
mergę - girtą, piktą ir netaikią. Seniau jos vadintasi Dora, o 
dabar ji išpravardžiuojama Nedorėle. Pakalbėkime į pabaigą 
apie trejopus savumus tos daugelio mūsų išeivių į Ameriką 
bobutės Nedorėlės: girtavimą, bylinėjimąsi ir nesutikimus šei- 
mynose. 

Girtavimas. Be airišių (irlandiečių), kurie visi moka ang- 
liškai, vokiečiai, italai, lenkai, čekai, rusinai, slovakai, lietuviai 
ir daugybė kitų tautų atsiunčia savo darbininkus bekalbius, 
destis nemokančius angliškai susišnekėti. Nėra tat kas daro: 
reikia glaustis prie tų savo tautiečių, kurie jau yra pirmiau 
atkeliavę. Taip Amerikos miestuose ir susidaro tautininkų 
grupės: skyrium italų, skyrium lenkų, skyrium lietuvių. „Kame 
du trys susirenka Mano vardan, ten ir Aš esmi“““, - sakė Kris- 
tus. Emigracijoje kitaip: kame dešimtis susirinko, ten nelabasis 
tuoj pastato karčemą saliūną (saloon). Tai pirmasis esąs pum- 
puras visų tautų susitvarkymo; iš to pumpuro saliūno išsiplė- 
toją visos tautinės įstaigos. Saliūne susirinkę nusprendžią įsi- 
kurti sau parapiją, pasistatyti bažnyčią, sudaryti draugiją, 
ilgainiui sutarti, kam su kuo peštis, t. ir t. 

Karčema ateiviams į Ameriką tiek, kiek namie jiems baž- 
nyčia ir dar daugiau. Čia krikštynos, čia vestuvės, čia paka- 
synos; čia vardinės, čia sutiktuvės, čia išleistuvės; čia derybos; 
čia džiaugtis laimėjus, čia guostis pralaimėjus; čia troškimą 
gesinti, čia liuosą sekmadienių ir bedarbės dienų laiką praleisti; 
čia muzikos pasiklausyti, čia kortomis, kauleliais, biliorais 
pažaisti. Kas nemėgia draugijos pasamdyto buto ir ten laikomo 
bufeto, saliūnas jam klubas, svetainė, teatras, knygynas. Vis- 
kas. Buveinė samdoma nebent tik tuo tikslu, kad būtų kur lova 
nakčiai pasistatyti. 

Bet visa tai juk ne veltui. Už visas išskaitytas gėrybes reikia 
karčemėlei atsilyginti, atsidėkoti, užtikrinti jai gerą gyvenimą. 
O karčema Amerikoje išlaikyti nepigu. Iš Jungtinių Valstybių 
devynetas jau yra „sausų“, destis neleidžiančių produkuoti 
alkoholinius gėrimus, nei jų ragauti, neijais verstis. Kiti štatai 

eina į tą pusę, visų pirma apsunkindami vertimąsi tais gė- 
rimais. Patentas metams laikyti gertuvę Rusijoje, sakysime, 
teapsieina apie 37 rub., o tokioje Illinoiso valstybėje visą 1000 
dollarų, kad ir mažai karčemėlei. Kertinį namą statant, Ame- 
rikos miestuose apatinis butas skiriamas karčemai, o įeinamos 
durys daromos pačioje sąsparoje, idant visi einantieji ar iš vie- 
nos gatvės, ar iš antros, užsimerkę, anot to, įrioglintų į karčemą. 
(Pataikyti ir be to lengva, nes karčema iš tolo paduoda išlais- 
tomo alaus rūgščia.) Už taip tinkamą vietą reikia vėl atiduoti 
tūkstantis. Gi išlaikymas buto: centralinis kuras, elektros ar 
dujų šviesa, vandens atvedimas, gatvė, bent vienas tarnas pa- 
dėjėjas ir vėl atima tūkstantį su viršum. Galop pačiam bosui - 
gaspadoriui, ponui pragyventi ir uždarbis — vėl ne mažiau 
tūkstanties. Yra apskaitoma, jei Amerikos karčema neduoda 
pelno bent 4000 dollarų, tai neesti verta laikyti: šeimininkas 
bankrutėja ir saliūną uždaro. Amerikoje daugiausia geria alaus. 
Jis prastas, kartus, ale šaltas ir pigus: už 5 centus gauni saiką 
nuo šešių vidutinių stiklinėlių. Supraskite dabar, koks ežeras 
to prasto gėrimo reikia išgirdyti, kad pelnytumei ketvertą 
tūkstančių! Mažiausia už kelias dešimtis tūkstančių. 

Chicagos inteligentai skaito lietuvių tame mieste ant 50 000, 
saliūnų su „šaltu, lietuvišku alum“ (suprask: skiriamu lie- 
tuviams) esą ant 500, juose lietuviai kas metai pragerią ant 
5 000 000 dollarų; kiekvienai galvai alkoholiui atiduodamų 
pinigų tenka apie visą 100 doll. Kiti dalyką dar pablogina. Sako, 
vienas saliūnas kai kur esąs ne 1000 žmonių, bet tik 100, arba 
dešimčiai šeimynų. (Šeimynomis Amerikoje vadina vieną būs- 
tinę, kur prie to paties stalo sėda jo gyventojai: 10, 20, 30, kiek 
jų esti.) 

Savo per didele daugybe, savo menku įtaisymu saliūnas 
daug daugiau bloga padaro mūsų išeiviams neg išimdamas iš 
kišenės šimtą dollarų. Saliūnai tvirkina ir sveikatą ėda. Kiaurą 
dieną žmogus gerdamas juk gali prisigerti iki velnių matymui, 
supykti, susivaidyti ir susimušti. Apie tai minėjome. Kas nesi- 
muša, klausosi prastos mechaninės muzikos už centą ir gadina 
sau artistinį skonį. Be to, proga į kortas ir į kauliukus, ir ne į 

tokius grojus — taip sau, bet tik nusiraminus, bet į azartinius, 
po du, kas laimės. Prisiglaudę kur pasieniuose, ant biliorų, jei 
neužimtas, ant stalų, dažnai ant apverstos skrynelės - pakio, 
gančiom akim ir nerviškai drebančiom rankom. „Atiduokš, 
pons!“ — „Dėk, pons!“ - tegirdi tokio įnirtimo balsą, lyg prieš 
kits kitą matytų aršiausius neprietelius. Toksai girtas azartas 
vėl turbūt dažnokai baigiasi muštynėmis, nes ir pašaliečiams, 
ir net mums kliūdavo iš jų aštrus žodis šakalys. 

Tankus saliūnų tinklas, sugaudamas darbininkus kone kiek- 
viename žingsnyje, apipindamas juos ir sulaikydamas tarp 
savo sienų, atitraukia nuo dalyvavimo viešajame visuomenės 
gyvenime, nuo posėdžių draugijose, nuo mitingų, nuo teatrų, 
sodnų, kur kvėpuoja grynu oru. Palaiko darbininkus tamsoje, 
keldamas juose vien bloguosius palinkimus. Už visa tai duoda 
kuo blogiausius gėrimus ir kuo blogiausį orą. Saliūnų oras, 
darbininkų prisigrūdus, darosi tiesiog nebepakenčiamas. Džin, 
viski, alus, pilstomas iš bačkų į puodelius, laistomas po grin- 
das; smarkių blogų cigarų dūmas, liūliuojantis gražiai iki že- 
mės, drauge su žmonių prakaitu, kurio čia išliejama ne mažiau 
kaip ir alaus, - sudaro tokį kvapų mišinį, kuris nebent prieš- 
peklyje teuostyti, kaip sako vokiečių satyra. Stebėtina, kad 
žmonės gali ten po keletą valandų prabūti. Ir kokie jie esti nu- 
silpę, ten prabuvę, tikrai labiau neg darbo dieną. Alkoholio 
garai, sujudinę kraują, apėmę smagenis, neduos darbininkui 
atsilsėti nė naktį. Ir eik ant rytojaus toks į darbą!.. 

Moterys dažnai neapsileidžia vyrais alkoholio vartojime. 

Trys dalys mūsų darbininkų Amerikoje skurdo, menkėjimo 
sveikatos, trumpėjimo amžiaus, nelaimių, nepritekliaus pinigų, 
užmušimo sąžinės ir atminimo paliktųjų už jūrių saviškių, 
drąsiai virsta ant saliūnų. O pasikalbėk su jų laikytojais saliū- 
nininkais! Jie tokią panaberiją stato, it būtų tautiečių geradariai, 
ne tik atvykusių į Ameriką tautiečių, bet ir namie pasilikusių: 
ir Lietuvoje esantiems, matai, garbė ir džiaugsmas, kad lietu- 
viai eina turtingyn. Niekas, kad saliūnuose čiulpdami gyvą 
kraują iš savo brolių. Peikėme juos atvirai savo prakalbose, 

peikėme juos pačius į akis. Na, na! Kiek pretenzijų girdėjome 
net iš tų, kurie aiškiai pasiskelbę socialistais, biednųjų užta- 
rytojais, o saliūnę, rankas atsiraitę, pilsto tiems nabagams 
nuodus. Kam čia, girdi, niekai plepėti, net per paskaitas? Ar 
pavydite, kad lietuviai lobsta? Jei ne mes, tai Žydai, airišiai 
įsteigs lietuviams saliūnus ir lobs jų trūsu. Kaip štai N. airišis 
lietuvių pinigais, surinktais saliūnuose, jau antai visą bloką 
(kvartalą) namų pristatė. Ar negeriau bus, kad aš tai padary- 
siu? Neduosiu aš jums nei dollaro... 

Ne dollaro negavus, mums buvo gaila, bet to „Veikėjo“ 
ypatingos doros. O į jį panėši visi kiti saliūnininkai. Jie patys 
didžiu nešas, ir visi kiti juos gerbia, nors toks negražus jų 
amatas. Pasakyk jiems, kad yra dar pelningesnių, bet ir negra- 
žesnių amatų. Nejaugi irjų lietuviams griebtis? Atsakys: „Tai 
kas kita“... Bet kodėl, kas kita? 

Apie lietuvių dailinimą ir švietimą tada tebus rimta kal- 
ba, kai valstybių, kur lietuvių yra, vyresnybė užgins alko- 
holiu verstis, kai atsiras daugiau tokių blaivybės fanatikų 
kaip kun. Saurusaitis", kad visos draugijos įsidės būtinąjį 
įstatų paragrafą - blaivumą, bufetų nelaikymą ir darbininkų 
girdymu neviliojimą kuoterių savo kasai. Didi dirva Ame- 
rikoje blaivybės veikėjams. Nuo blaivinimo mūsų brolių, o 
ne nuo jų tikėjimo griovimo reiktų pradėti tautinės kultūros 
darbas. 

Bylinėjimasis. Girtuokliavimą seka nerimas ir nesantaika. 
Kaip ten bylos kyla, bent kiek jau esame prisiminę. Plačiau 
išdėstyti nė nesvarbu. Mums svarbu žinoti, kad tarp mūsų 
išeivių į Ameriką labai daug bylų. Lietuviai netaikūs ir namie. 
Antai Kauno gubernijoje visoki teismai kur kas daugiau turį 
darbo neg kitose gubernijose. Visokių visokiausių bylų (provų) 
skaitoma daugeliu dešimtų tūkstančių. Net justicijos ministe- 
rija tai pasergėjo ir, rodos, pavedė tam tikriems teisių žinovams 
ištirti, kodėl taip darosi. Svetur išėjęs lietuvis gali tik pablogėti, 
niekuomet nepagerėt. Nedyvai tad, kad ir Amerikoje taip pat 
provojas kaip ir namie. Skirtumas tik tiek, kad namie bylinėtis 
pigu, o tenai labai ir labai brangu. 


+ 167 - 


Aš neesu matęs jokios statistikos, kiek bylų kas metai per- 
žiūri Jungtinių Valstybių teisėjai ir teismai ir kuri dalis jų krinta 
ant lietuvių. Čia perpasakoju tik žodžius labai gerbtino lie- 
tuvio advokato p. L. iš Wilkes Barre, Pa. Kamantinėjamas apie 
tuos dalykus, jisai prisipažino turįs pelno ant šešių tūkstančių 
dollarų per metus. Mums nustebus, kad taip gerai jam sekasi, 
p. L. atšovė, būk tai labai maža esą, nes jisai dar nesuskubęs 
įgyti klijentėlės; vyresnieji už jį advokatai turį po 10-12 tūks- 
tančių. „Tai kiekgi jūsų yra tokių laimingų Pennsylvanijos 
valstybėje?“ — „O kas juos suskaitys? Viename mūsų miestelyje 
yra ant 300“. 

Nebeatmenu tik, ar tai tik miestelyje, kurs ne didesnis už 
Kauną, ar ir visame county (konti - pavietas). Ale tai nedaug 
teatmaino dalyką. Koks tai baisus tų advokatų (tikriau — pri- 
vatinių patarėjų — častny poverenny) privisimas, įsivaizdin- 
sime tik tada, jei priminsime, kad visai Kauno gubernijai, kuri 
taip mėgsta bylinėtis, vis dėlto užtenka bent kelių dešimtų pri- 
siekusiųjų ir privatinių advokatų, Amerikoje gi viename mies- 
telyje reikia šimtų, kuriems reikia užmokėti porą milijonų. 
Nelaiduoju, kad tai būtų visai tikra Žinia, bet ji labai į tiesą 
panaši. 

Susiprovoję turi dar teisėjus užmokėti. Amerikoje bylų tvar- 
ka kitoki neg pas mus. Pas mus užsimetęs ką įveikti, stato 
butelį, duoda rublį kuriam karčeminiam driskiui, kad jo pre- 
tenzijas surašytų. Paskui jau veltui skaito jo skundą zemskiai, 
pavietų susirinkimai, gubernijos žinybos, tardytojai, proku- 
rorai, teismo rūmai, apygardos teismai, senatas ar dar kai kas. 
Ne tik veltui tavo skundą skaito, bet ir tavo liudytojams už 
kelionę į teismą užmoka. Amerikos teisėjai renkami, iš vyriau- 
sybės algos negauna, turi gyventi iš savo amato. Taigi nuėjęs 
ko skųsti, tuojau išdėk teisėjui 5 doll. Išklausęs tavo pretenzijų, 
jis gali tau pasakyti, kad esi kvailas nedorėlis, jei dėl tokių 
niekų ergeliuojies, ir išvaryti pro duris, bet 5 doll. įsidės į 
kišenę. Jeigu pripažins, kad tavo skundos verta klausyti, tai 
pasišauks šerifą (kaip kad mūsų teismų pristavas) ir lieps 
apskųstajam įteikti pašaukimą; ne tik įteikti, bet ir užstato iš 

jo paimti, kad prieš teismą neišbėgs į kitą valstybę, iš kur jo 
pigiai nebeatšauksi, kaip iš kokios kitos karalystės. Kas neturi 
kuo užsistatyti, turi eiti į areštą iki teismui, kaltas ne kaltas. Ir 
prasideda tąsymasis, per kurį abi pusi užmoka ne tik advokatą, 
teisėją, bet ir visus jų padėjėjus ir liudytojus. Todėl Amerikos 
teisėjai dar geriau gyvena neg advokatai. „Kad matytumėte, 
kiek ir kokių namų jie prisistato!..“ — sako mums tenykščiai 
inteligentai. 

- Kieno gi daugiausia pinigais? 

— Lenkų, lietuvių ir italų. Tai tamsiausios trys tautos ir ne- 
doriausios. Kur jų yra, teismų žmonės riebūs. 

Šeimynų nesantarvės. Ilgai ir plačiai kalbant apie mūsų išei- 
vius, būtų nedovanotina nieko nepasakius ir apie išeives, kurių 
dabar tokia daugybė bėga paskui vyrus. Moterų būklei Ame- 
rikoje aprašyti turėčiau nemaža įdomios medžiagos, bet turiu 
jos išsižadėti, kaipo ne visai tinkamos visam šios knygelės 
turiniui. Mano tikslui tarnauja daugiau įtariamieji dalykai. Šių 
aš ir dabar stveriuos. 

Amerikos lietuves turime išskirti į du būriu: į ten pat Ame- 
rikoje gimusias ir augusias, ir į naujai atkeliavusias. Atke- 
liavusios ne daugeliu kuo skiriasi nuo tokių pat vyrų; jos taip 
pat sunkiai dirba fabrikose (tarnaitėmis jų beveik niekas ne- 
samdo, viena, kad Amerikoje tų tarnaičių reta kas laiko, nes 
per brangu, ir patys pratę yra apsirūpinti, antra, kad mūsiškės 
nemoka vietos kalbos, be kurios negali apsieiti), taip pat ne- 
daug teuždirba, 7-8 doll. per savaitę, taip pat daugiau arba 
net ir daug uždirba geros amatninkės — siuvėjos šiaip jau rūbų 
arba bažnytinių, taip pat sielojas, kaip ir darbininkai, tuo pačiu 
džiaugiasi, kaip ir jie. Nei reikalo, nei noro nėra jos skirti nuo 
brolių išeivių, kurių jos yra tikros pagalbininkės, jei išteka. 
Atėjūnas vedęs atėjūnę, labai retai pralaimėja. Jis susitvarko, 
nebe taip besiblaško, nebe tiek beišleidžia, nebe tiek besėdi 
saliūnuose. Bendrai abudu ką nors sumano ir gerai įvykdina, 
pasisamdę butą, laiko boardingierius- įnamius: vyriškas dir- 
ba fabrikoj ar kasyklose, jo moteris namie ruošias, įnamius ap- 
rūpina.Vedę negyvena biedniau už nevedusius. Žinoma, jei 

moteriškė nieko nedirba, ar veikiai apsikrauna mažiukais, tai 
vienam ištesėti visai šeimynai pasidaro per sunku. Iš sugrį- 
žusių moterų esu girdėjęs: „Grįžau su dvejetu trejetu kūdikių, 
nes čia bus pigiau pragyventi; ten ką vyras uždirba, tai mes 
visa pravalgom“. Vesti todėl yra patariama ir nėra ko gailėtis 
bėgančių iš tėvynės mergaičių, kai bernaičiai pabėgo. Ten susi- 
poravusios galės būti pačios laimingos ir mūsų brolius galės 
padaryti laimingus. 

Visai kitokis dalykas yra vesti ne sau lygią. Lietuvis didelis 
konservatorius. Prie ko iš mažens priprato, tą neveikiai iš jo 
iškrapštysi, neveikiai priversi jį užmiršti. Namų buitis, kalba, 
valgis, - viskas darys nesantarvę, jei nevienoki vyrai ir moters. 
Nesutilps aukštaičių batviniai ir kruopos su žemaičių koše. 
Laimingiausios poros esti, kai ukmergietis veda ukmergietę, 
telšietis telšietę, o suvalkietis suvalkietę. Jei atvirkščiai, jau 
rečiau esti gerai, dažniau negerai. Jeigu ateivis ves ten gimusią 
ir augusią lietuvę, tai ir visai pražuvęs: lietuviui, naujam atei- 
viui į Ameriką, „nemieroje“ žmona suamerikėjusi. 

Sodiečio susituokimas su miestiete veik visados esti nepa- 
vykęs, it susijungimas arklio su karve: juodu ir per ilga nesu- 
sipranta ir kits kito nepermano. Susituokimas gi lietuvio so- 
diečio ateivio su amerikiete dar nenatūralesnis ir prilygsta 
sujungimui ne arklio ir karvės, tarp katrų visgi yra bent koks 
panašumas, bent didume ir tempcramente; bet sujungimui 
jaučio su stirna, tarp katrų jokio jau nebėra panašumo. Rimtas, 
kai ramus, tvoras ragais draskąs, kai įsiunta, lėtas juodanugaris 
kone visuomet, storžievis jautis lietuvis; lengva kaip skraistė 
vėjo patauška, čiutni, švari, kultūringa, liuosai iki svavalės 
išaugusi (farmeriečių neteko pažinti, jų ten kaip ir nėra) mies- 
tietė stirna... Tokių nelygių porų mes gana matėme. Ir papeikti 
jų nedrįsome: peik gi, kad lyja ant iškratyto šieno! Tai neatmai- 
noma gamtos teisė. 

Iš tos būdų nelygybės per ilga kyla daug nepatogumų ir net 
nelaimių. Vyrą jautį stirna pačiutė namie vos pakenčia, it iš ma- 
lonės, iš neapsakomai geros savo širdies. Vyrą kęsti bent yra 
už ką ir dėl ko. Bet jo gimines už ką? Vyras per ilga bent kiek 


- 170 - 


apsitrina ir dažniau savo gaurus trinkti pripranta. O namie 
likę jo artimieji? O, pone! Močia... murzina, saule it varis nu- 
degusi, storais ploviniais, seniai beskalbta skepetaite ir tokiuo 
pat žiurstu, kuriuo betgi šluostos rankas ir duonriekį peilį, su- 
plyšusiais trumpais žemėtais nuo ravėjimo pirštais... Ach, tai 
„mother“!.. O jos vaikai ką besakytų, kai jiems tokią bobutę 
užrekomenduotų? Daugumas vien dėl to negali grįžti į tėvy- 
nę: nebepritinkame, sako, nebesukrinta būdai ir širdys; pati iš 
tolo ne... 

Ko Dievas veikiai neaprūpino mažučiais, tas dar nelaimin- 
gesnis. Vyras jautis tik dirba, rizikuodamas savo galva, o jo 
žmona stirna — „dairosi“. Dažnai ir pasergsti kur kas geresnį, 
dailesnį, vikresnį, iškalbingesnį, glaudesnį, lipšnesnį ir taip be 
galo už tikrąjį vyrą. „Paieškau pačios N. N., išvaizdos tokios, 
kuri pabėgo nuo manęs su N. N. Lietuviai, netikėkite ja: ir jus 
taip apgaus, kaip ir mane“. Parašas: vardas, pavardė, pilnas 
adresas. Viršuje fotografija gražios moteriškės. Maždaug šitokį 
apskelbimą esu regėjęs viename rimtųjų Amerikos lietuvių 
laikraščių. Tai pati storžievybės aukštybė. O kiek visi jų laikraš- 
Čiai skelbia šiaip jau visokių „paieškojimų“ (?) ir „pabėgimų“! 

Iš kur kyla visos tos nelaimės? Iš nelygių susituokimų. Ir 
imi Zmogus nebestabdyti būriais iš tėvynės bėgančių jaunų 
mergaičių. Sakai, jei nebliko jaunikaičių, tegu sau juos genasi 
it mergaitės; genasi savo kaimynus, pažįstamus, gal ten jos 
susituoks į lygias poras: ukmergiečiai su ukmergiečiais, telšie- 
čiai su telšiečiais, suvalkiečiai su suvalkiečiais, ir susidarys sau 
pakenčiamą gyvenimą. 


AUTORIAUS ĮSPĖJIMAI APIE 
SAVO PASKAITAS 


Viena amerikietė šitaip rašo apie lietuvaičių būklę Ame- 
rikoje. „... jokia lietuvaitė tėvynėje nei po Rusijos, nei po Len- 
kijos miestus taip sunkiai nedirba, kaip šičia mūsų mergai- 
tės ir net ištekėjusios, vaikučiais apsikrovusios moterėlės po 

fabrikas... O tos, kurios laiko ant kvatieros po keletą vyrų, 
kurių vieni dirba dieną, kiti naktį, - kokia tų vargšių katorga, 
tai nė apsakyti negalima! Nei jos turi kada pailsėti, nei sirgti 
ligoje, o prie to dar keli vaikai įsikabinę į sijoną... Šią vasarą 
prisižiūrėjau, kaip Lietuvoje „poniutės“, turėdamos po kelias 
tarnaitės, dykauja; atsiminus Amerikos moterėles, tai net širdį 
susopo, kad pastarosios apleidžia savo tėvynę, idant pasikin- 
kytų Amerikoje į katargos plėškes... Yra geriančių, neužginu, 
bet vargu daugiau negu Lietuvoje. Ir čia jei daugiau geria, tai 
tik vyrų priverstos, o paskui ir pačios įpranta. Bet kur kas dau- 
giau yra tokių, ką suvis svaigalų nevartoja“... 

Ir pyksta gerbiamoji Pr.: „Labai gaila, kad kun. T. taip ne- 
žmoniškai dergia (!) tuos amerikiečius... ypač išbjaurina mo- 
teris, nupiešdamas aršesnėmis už vyrus girtuoklėmis ir dy- 
kaduonėmis... Girtuokliauja, girdi, labiau už vyrus. Kokia 
teisybė!.. Išties, reikia neturėti nei kibirkštėlės krikščioniškos 
meilės — taip drąsiai apjuodinti Amerikos moteris... Ne, kun. 
T. labai, labai nedžentlmaniškai pasielgė sulig amerikiečių“... 

Kitas korespondentas man rašo: „Tamstos Lietuvoje laiko- 
mos paskaitos čia pas mus sukėlė audrą. Mūsų „geltonoji“ 
spauda patraukė net tokius rimtesnius laikraščius kaip „Kata- 
likas“ ir iš dalies net „Vienybę Lietuvninkų“... Mes norėtume 
išsidirbti teisingą nuomonę apie minėtas Tamstos paskaitas ir 
apskritai apie Tamstos apie išeivystę nuomonę, kuri geriausia 
išsireiškė T. paskaitose. Tuo tarpu apie jas mes, amerikiečiai, 
tik iš korespondencijų („Lietuvos Žinioms“ lengvą pradžią 
padarius), ant asmeniškų kurpalių ištampytų, tegalime spręs- 
ti... Čia daroma milžiniškos pastangos Lietuvos inteligentijai 
diskredituoti... Taigi ar negalėtumei atsiųsti mums paskaitų 
nuorašą... ir ar negalima būtų ištisai jas čia išspausdinti“... 

Kaip Amerikoje atvirai agitavau prieš mūsų brolių tūnojimą 
ten ir visokiais būdais kursčiau grįžti namo, taip ir namie, Lie- 
tuvoje, atvirai agituoju prieš ėjimą į Ameriką ar kur kitur tuo 
laiku, kada žydai baigia gulti ant mūsų prekybos ir pramonės, 
amatus užvaldo atėjūnai, o žemę vyriausybės bankas išpar- 
duoda taip pat svetimtaučiams. Tokį darbą laikau patriotišku, 

doru, laikui tinkamu, tad jokios bailės nejaučiu, nei teisintis 
nelaikau reikalinga, kai šis bei tas teikiasi su tuo mano veikimu 
nesutikti ir asmeniškais tikslais, daugiausia man asmeniškai 
diskredituoti, ypatingas korespondencijas į Ameriką rašo. 
Esu Lietuvoje pasakęs 31 prakalbą ne iš rašto, atmintinai, 
tai apie vienus, tai apie kitus dalykus, kuriuos teko pasergėti 
mūsų išeivių buityje. Nė vieno karto neapleidžiau nepaprašęs, 
kad paskaitoje esą sugrįžėliai iš Amerikos teiktųsi pataisyti, 
ką per savo nežinojimą ar apsirikimą būčiau „pamelavęs“, nes 
galbūti, kad ką ir „pamelavau“, ne visai teisingai nupasakojau. 
Ir atsiliepdavo kai ką taisydami. Bet dažniausia sakydavo, kad 
skyrium paimtos visos žinios yra teisingos, tik jų, tų negerųjų 
pusių, sustatymas į vieną grupę lyg per juodai visą dalyką 
nudažo, juk ir ten, girdi, yra gerumų — kitaip negi bėgtų svietas. 
Tad paskui daugelį prakalbų pradėdavau perspėjimu, kad 
mano, kaipo agitatoriaus už nėjimą iš tėvynės, tikslas yra ne 
kartoti po tūkstantį kartų perpasakoti Amerikos „gerumai“, 
bet į tas šviesias pasakas dėl lygsvaros įberti ir negerumų, kad 
suinteresuotieji žmonės žinotų ir balta, ir juoda, kad paskui 
neužsiviltų per daug gera laukę, o per daug bloga išvydę. 
Kalbėdamas atmintinai, jokių nuorašų duoti amerikiečiams 
negalėjau ir nenorėjau, ketindamas tik vėliau visa surašyti ir 
paruošti agitacinę brošiūrą, kuri pati toliau varytų pradėtąjį 
mano darbą. Tad ir skaitytojas teiksis į ją taip žiūrėti, kaip 
žiūrima į tos rūšies brošiūras — paskaitas, o ne į knygą su gi- 
liai motyvuotais aprašomaisiais dalykais. Tiek daug dalykų 
paminėdamas, negi galėjau visa pagilinti, nes tam tikslui būtų 
reikėję bent kelios tokios knygelės parašyti, o ir paskaitų forma 
neprileidžia sunkaus balasto, kurio galop nei laiko nebuvo 
prisikrauti. Taigi, jei kas ir rastųsi neteisinga, bus atsiradęs iš 
lengvo perpasakojimo, o ne iš išmislų. Visa, kas yra pasakyta, 
stengiausi net tokiais pat žodžiais atpasakoti, ką esu iš vieno 
ar iš kito Amerikoje girdėjęs. Tai, ką skaitytojas ras šioje bro- 
šiūroje, bus griežtai visa, ką esu per savo paskaitas paminėjęs. 
Taigi ir europietis ar amerikietis lietuvis galės susidaryti pil- 
nintelę nuomonę apie tąsias paskaitas ir apie mano įsitikinimą, 

jog išeivybė Lietuvai ir lietuviams kenksminga. juk to reikalavo 
gerb. mano korespondentas? 

Ir dar vienas įspėjimas. Lietuviai jautrūs, veikiai užsigauną, 
jeibių įrodymo nemėgsta, kad ir kalti būdami, kad ir žemai 
kartais stovėdami, tuo savo žemumu neapsivėža. Be to, tiek 
garbingi, kad, bent Amerikoje būdami, tos savo antrosios tė- 
vynės nemėgsta mindžioti. 

Vienoje vietoje paprašė manęs, kad aš pakalbėčiau apie da- 
bartinius Vilniaus gubernijos dzūkų santykius su lenkais (toje 
vietoje buvo dzūkų kolonija ir visi jie smarkiai lenkavo). Iš- 
dėdamas ypatingą jų pamėgimą lenkystės, paklausiau, už ką ir 
dėl ko? Bene už tai, kad lenkai mums kultūros nedavė, kad kur 
jie tebelaiko apžioję, dzūkai ir ik šiai dienai tebegyvena draugėje 
su gyvuliais, mėšlynuose... Ir užgavau dzūkus, priminęs jų 
mėšlynus. Tai juk teisybė, ale karti. Ir dzūkai protestavo „Sau- 
lėje“ ypatingu būdu: ne užsigindami nekultūringumo, bet ra- 
gindami neduoti mums aukų už tai, kam mes tai sakome. 

Jei mūsų broliai Amerikoje pyktų ant manęs ne už tai, kad 
aš meluoju ir šmeižiu, bet kad atvirai karčią teisybę sakau, tai 
prilygtų aniems dzūkams. Ir nebūtų man reikalo vardan tei- 
sybės su jais skaitytis. Ne broliams išeiviams pažeminti, bet 
dar neišėjusiems broliams parašyta ši knygelė, šaukianti įsiti- 
kinusio balsu: 

Neapleiskite Tėvynės, nes per visus amžius visi tą patį kartojo, 
būk tik: 

Ten gera, kur mūsų nėra! 


BAIGIAMIEJI ĮSPĖJIMAI APIE MŪSŲ IŠEIVYBĘ 


IŠEIVIŲ AUKOS NEREIŠKIA JŲ PERTEKLIAUS 


Aukų Lietuvių švietimo draugijos „Saulės“ namams pa- 
statyti esame iš mūsų išeivių į Šiaurės Amerikos Jungtines 
Valstybes laimėję apie 17 tūkstančių dollarų. Kai kam rodos 
tokią krūvą pinigų tegalį sumesti labai pasiturį žmonės. Todėl 
visas mano įrodinėjimas prastųjų ir blogųjų išeivybės pusių 

nepataikąs į taikomąją regę: faktas rodąs priešinga pasakymams. 
Taip nėra. Tiesa, tai nemaža suma pinigų, vis dėlto ji ne taip jau 
didelė, kad galėtų reikšti net pasiturėjimo laipsnį mūsų išeivių. 

Visų pirma, aukoja ne tas, kurs daug turi, bet tas, kurs nori 
tam tikslui duoti, jis bevelys nuo ko kito juoba atsisakyti. Jei 
aukos reikštų pasiturėjimo laipsnį, tai Lietuva būtų laikoma 
turtingiausia Europos šalimi: tiek čia pristatoma brangių baž- 
nyčių. Rublį antrą, net ir dešimtį kas metai išmokėti ištęsi ir 
mūsų ūkininkai. Iš darbininkų išeivių nė tiek nereikalauta. Iš 
daugelio dešimtų tūkstančių lietuvių, kurie klausėsi mūsų pa- 
mokslų bažnyčiose, o paskaitų salėse, kuriuos mes patys esame 
užtikę jų pačių gyvenimuose ir saliūnuose, tik bent keli šimtai 
atsirado, kurie ištesėjo duoti po 1, 2, 3,5, 10 ir kai kas 25 dollarus. 
Žiūrėk jų sąrašus „Lietuvoje“ ir „Viltyje“. Niekas ir neginas: 
tiek pasiturinčių Amerikoje yra; pradžioje knygelės esu pasakęs, 
kad net vieną iš dešimties gali laikyti pasiturinčiu, atidedančiu 
nors šimtuką antrą, ir vieną iš keturių - be skolos ir be turto. 

Antra, negi vieni lietuviai tuos pinigus sudėjo. Nė vienas 
svetimtautis, susiduriąs su lietuviais, kurių mums teko papra- 
šyti, neatsisakė duoti bent po 5 doll., kiti po 25, o kiti net po 
visą 100 doll. 

Trečia, negi vieni darbininkai tą sumą sudėjo. Davė laisvųjų 
profesijų inteligentai. Ypač gi daug davė kunigai: po 100-500 
doll. Ir tik mažąją dalį tesumetė šiaip jau darbininkai daim- 
kėmis ir kuoteriais (dime - daim - dešimtukais, guarter - ket- 
virtis doll.) prakalbų salėse ir, vietiniams vyskupams ir klebo- 
nams leidžiant, bažnyčiose per pamokslus. Kas iš gyvų pinigų 
gyvena, negi gali apsieiti be cento kišenėje. Kai tūkstančiai 
meta nors po centą antrą, lengvai susidaro gera krūva, kuri gi 
nereikš centininkų aukotojų pasiturėjimą, tik gerą jų valią. 


NESILIAUJANTI IŠEIVYBĖ NEREIŠKIA RANDAMOS 
LAIMĖS, BET ŪKIO KRIZĮ 


Jei?/,, dalims mūsų išeivių į Ameriką taip skurdu ir nejauku 
svetimame krašte, tai kodėljie patys negrįžta atgal, kodėl bent 

kitų neatgresia nuo ėjimo? Mūsų išeivybė ne tik nemažėja, bet 
įgyja tikro antkričio (epidemijos) žymę. 

Dėl daugelio priežasčių nebegrįžta mūsų išeiviai. Kam pa- 
siseka gyventi, ko gi begrįš? Kam visai nesiseka, kuo gi begrįš? 
Grįžtų, anot jų, tik vis nesulaukia, kada čia Atlantikas užšals, 
kad galima būtų pėstiems paržingsniuoti. Kam vidutiniškai 
sekas, tas per keliolika metų suskuba svetimame šone šaknis 
įleisti: veda svetimas mums žmonas, susilaukia lietuviškai 
nebemokančių vaikų. (Apie tai jau minėta.) Svarbiausia gi, kad 
pripranta miestiškai, nors ir nepasiturinčiai, gyventi ir miestų 
kultūra naudotis. 

Nebepiga, girdi, bepriprasti prie vyžų su šlapiais autais, 
prie suplyšusių ir rudai nudėvėtų storų milinių, prie drėgnų 
ir šaltų kumetynų dvaruose, prie važinėjimo per ištisą žiemą 
miškan kuro, prie liuobimo per dvejetą metų kiaulių, kol susi- 
lauksi lašinių, ir prie šimtų ūkio dalykų smulkmenų, kurie tave 
betgi neramina ir džiovina. Čia dažnai taip pat negudriai gy- 
vename, nes sunku visiems galams gyvųjų išsitekti. Labai ar 
nelabai būsi sotus, visokiais miesto kultūros parankumais turi 
naudotis: centraline šilima, elektros ar dujų šviesa, švariu butu, 
daugybe vandens čia pat bute, elektros tramvajais, na, kad ir 
saliūnų muzika, jei draugijų vertybės neišmanai. Vargas čia, 
vargas namie, trūkumai čia, trūkumai namie. Kol galvos nepa- 
guldai, kol dar bent kiek sveikatos yra, čia patogumų daugiau. 
Dirbi sau vis vieną, kad ir labai sunkų darbą, ir taip prigundi, 
kad nė nebemintiji. Reikia ko, visas vargas tik pagraibyti ki- 
šenėje, ar dar liko bent kelios dešimtys centų, užtikai, bučeris 
(butcher — mėsininkas) tuoj atneš tau lašinių, kiti kitko, neuž- 
tikai centų, pakabini dantis ant gembės ir lauki pėdės. 

Kas kita ūkininkaičiai. Jie paliko namus šiaudiniu stogu, ieš- 
kodami rūmų; paliko sotumą, ieškodami skanėsių-gardžių. Jie 
pirmieji turėtų grįžti ir grįš, kas nėra nuo kariuomenės pabėgęs, 
žmogų užmušęs ar kitokį kriminolą padaręs. Mums, beturčiams, 
vis viena svetimos kertės trinti; jiems ne. Dar moterys labiau 
čia nerimsta, daugiau jų ir grįžta. Jos nelabai ir bėgtų paskui 
mus, kad bebūtų namie vyrų. Instinktas - jo neperveiksi. 

- Meldžiamieji! - sakai tokiems prasilavinusiems darbinin- 
kams. - Ag ir mūsų Tėvynė ne iš vienų kaimų susideda, ag ir 
pas mus yra miestų, kur pirklyba ir pramonė gana gyva. Vil- 
nius, Kaunas, Šiauliai... Tūkstančiai magazinų, dešimtimis fab- 
rikų, dirbtuvių. Jūs gi kai ko čia pramokstate: kas amato, kas 
pirklybos. Jei susidėjote pradžiai, mėginkite toliau tai varyti 
Tėvynėje!.. 

— Nebemokame, - atsako. - Bijome rizikuoti, nepratę pradėti 
ką nauja. Kitas su nemažu kapitalu buvo grįžęs. Dairės, dairės 
ir nesugebėdamas ko rankų užkabinti, atgal sugrįžo ir čia... 
taip pat dūlinėja, it iš vagos išmuštas. 

Na, ir likite sveiki! Apie lavinimą iniciatyvos pasakysime 
pačiame gale. Dabar gi pabandykime pasižiūrėti, kodėl mūsų 
išeivybė nesiliauja, nors tai jai laimės neduoda. 

Daugelis stebisi, kodėl patys nepavykėliai nebaido likusiųjų 
nuo nelaimės. Nebaido, kad jiems tai ne galvoje, kad per menką 
savo kultūrą lietuvis dar nėra solidarus visuomenės narys, kad 
tebesijaučia vienas, nuo kitų atskiras asmuo su savo atskirais 
reikalais ir norais. Kitas ir nemoka agituoti. Vėl ne visai tei- 
singa, kad niekas nebaido. Daugelis baido. Daugelis ir sugrįžta, 
kuriems ten nevyko gyventi, bet pavyko nors kelionei atgal 
nutverti. Jie keikia Ameriką labai balsiai. Tik iš jų tyčiojasi, 
juokiasi. Yra ausų, kurios girdi, tik nėra smegenų, kurios su- 
prastų tikrą dalykų padėjimą. Amerikos šlovė ir garsas toks, 
kad savo šydu viską nuo akių uždengia ir patį protą aptem- 
dina. Išgirdus keiksmus, mūsiškiams visai nepareina į galvą, 
kad pačioje Amerikoje būtų keikiamųjų dalykų. Nepavyko tau 
ten praturtėti, tai, bra, tu pats esi kaltas, o ne „turtų, laisvės ir 
laimės šonas“. Geriau nutilk ir gėdos sau, nevykėliui, nesi- 
daryk!.. Be nieko sugrįžęs iš Amerikos nėra tad apaštalas susi- 
turėjimo nuo išeivybės, bet paniekintasis lemtūta. 

Tačiau kad ir patsai angelas iš dangaus ateitų, argi jo pa- 
klausytų? Toks jau žmonių būdas. Manote, kad paklausytų 
Mozės, Elijo ar kurio artimo mums nabaštiko, kurie ateitų 
liudyti apie „kitą“ gyvenimą ir jo pragarą? Raštas sako, ne. 
Kame laiko dvasia veikia, ten atskirų žmonių agitacija nedaug 

teatsispirs. Vis dėlto spirtis reikia, kaip dora stengiasi atsispirti 
nuodėmei, geras - piktam, šviesa tamsai, teisybė netiesai, svei- 
kata ligai. 

Kokia gi ta laiko dvasia, laiko epidemija? Pažiūrėkime, kas 
darosi kituose kraštuose, ne tik Lietuvoje. Daugely pamatysime 
ūkio mainymąsi ir jo krizį. Apie tai plačiau pakalbėsime, ap- 
leisdami daugybę kitokių priežasčių nesiliovimo mūsų išei- 
vybės, apie kurias daug ir dažnai buvo rašoma ir tebėra rašoma 
laikraščiuose. 

Laiko dvasia —- pinigo viešpatavimas. (Nesakysiu - kapi- 
talizmo, kad neįsipinčiau į jo savumų tinklą.) Ūkis, taip Lie- 
tuvoje, taip Rusijoje, Prancūzijoje, Anglijoje, nedaug ir negreit 
teduoda pinigų. Ūkis pasotina, pasveikina, nuramina savo 
darbininką, duoda daug džiaugsmo natūra, bet gyvų pinigų 
nedaug. O šių kaip tik įsigeidusi yra šių dienų žmonija. Ner- 
vingiems išsigimėliams, lėkausiams tinginiams, nenormaliems 
asmenims reikia ne miškų, bet gatvių ūžesio, ne laukų gėlių, 
bet chemiškų dažų, ne paukščių koncertų, bet triūbų ir violinų, 
ne ramybės, bet pasierzinimų, kad greit greit galėtų gyvenimą 
atgyventi ir, jei pati giltinė neatsiima, pačiam į ją paskubėti. 
Šių dienų kaimas nebetinka žmonėms gyventi. Reikia miestų. 

Žiūrėk tik, kas darosi, kaip tie miestai sparčiai auga. Ar - 
čia seniai Ryga buvo buržųjų vokiečių lizdas? Latvių ten buvo 
tik vokiečiams patarnauti. Šiandien 260 tūkstančių latvių, ap- 
leidusių kaimus, apniko Rygą ir baigia jau daryti ją savo 
miestu. O kaime vasaros metu už jokius pinigus nebegausi 
gyvo žmogaus, jei laiku neatsigabenai ar vokiečių nuo Volgos 
upės, ar leišių iš Lietuvos. Latvis ūkininkas šiandien duoda 
ūkio darbininkui tiek, kiek tik jis paprašo, bet tik turėtų nors 
kokią gyvą dūšią. Bet ta dūšia jokio pelno jam nebeduoda, 
nė pati sau algos nebeužsidirba. Taip kad dažnai latvis pa- 
žadėti pažada gale metų visą darbininką apauksinti, o kai 
prisieina, tai vos tik svogūnų laiškais tenudažo. Kone kiek- 
vienas latvis ūkininkas palieka skolingas savo „kalpams“3 ir 
šiaip jau darbininkams. „Pusgriaudininkai“ (pusininkai) dar 
mažiau pelno. 

Rusijos bendrovės griūva. Į vienasėdžius išėjus, namie prie 
ūkio moterys bepalieka, vyrai gi išdumia kitur kitu kuo verstis. 

Anglijos sodžiai tuštėja baisiai. Visi grūdas į miestus, į 
fabrikų centrus. Londonas pavirto ištisa karalija nuo 7-9 mili- 
jonų gyventojų. Argi tai be miestas? Ir nebesižino jis, kaip 
čia visus patenkinus, kaip čia visiems nors juodos duonos 
davus. Šimtai tūkstančių beturčių atsidūrė pačiame gyvenimo 
dugne, dvasia ir kūnu išsigimę, ligomis, nedorybėmis aptekę, 
it kenksmingi žvėrys, policijos sekami ir persekiojami. Ko jie 
nebėga iš tų pasmirdusių pažemių į tyrus laukus? Žiūrėk, 
antai grafai ir lordai, nebetekę darbininkų, laukus pievomis 
užleido: ne javus augina, bet arklius vaiso ir jais verčiasi. 
Skundžiasi proletarai darbininkai ant savo padėjimo; kaipgi 
beturi jaustis proletarai bedarbiai? O vienok iš miestų į kai- 
mus neina... 

Vokiečiai sakosi kas metai turį 300 tūkstančių rusų, tiek pat 
lenkų ir visokių kitokių tautų darbininkų sezoniniams laukų 
darbams dirbti, nes savo darbininkų jie visai pristigę. Pati vy- 
riausybė valstybės pasieniais steigia agentūras darbininkams 
gaudyti ir vilioti. Be svetimtaučių artojų vokiečių žemdirbystei 
būtų galas: sveikąsias jų rankas atėmė fabrikos, pramonės ir 
kolonijos. 

Vėliau kaip pas kitus tasai ūkio krizis atėjo ir į mus. Ir mes, 
artojų krašte, ėmėme stigti artojų. Tokia jau linija eina. Ir ar 
ilgam? Kas gi gali pasakyti... Vis labiau reikia žmogus pakeisti 
mašina. Ir keičiama. Vis mažiau arti žemės, daugiau žolėms 
augti paliekant. Nebe grūdais, bet pašaru, pienu, mėsa tenka 
verstis, nes dažnai vienas vyras artojas gauna po pusantro ir 
daugiau valako išgyventi. Laiko dvasia gena mūsų darbininką 
iš Lietuvos, gena jį ir vokiečiai, bielydami mums kailius ant 
sienos, kur trečią dalį grūdų kainos reikia atiduoti muitu vo- 
kiečių iždui; taip kad grūdai produkuoti, kai jie !/, pigesni už 
vokiškuosius, visai nebeužmoka. Gena pati Rusų vyriausybė 
pasyvai, nieko nedarydama dėl sulaikymo gerųjų, sveikųjų 
rankų namie, neduodama specialių mokyklų, pilnos laisvės 
kooperacijai, laisvės privatiniams švietimo veikėjams. 

Iš daugelio pusių mus mušant ir niekam mūsų neužstojant, 
kaipgi nebus ūkio krizio? Kaipgi nereiks ieškoti uždarbių kur 
šalyje? Kaipgi nereikės bėgti kur svetur pasilopytų? Reikia, 
kad ir su užsivylimais. 


MŪSŲ IŠEINAMOJI PRAMONĖ 


Kad mes eitume svetur pasilopytų, prieš tokią išeivybę kas 
gi ką sakytų, kas jai prieštarautų, nuo jos ištisomis knygomis 
ir visa eilia prakalbų stabdytų? Nėra tokio krašto, kur žmonės 
viso ko vietoje turėtų — įvairių įvairiausio darbo ir uždarbio. 
Visa mūsų nelaimė, kad mes svetur einame ne lopytųsi, bet tie- 
siog ten gyventų; šaly uždarbiai mums reikalingi ne kam kitam, 
kaip tik tai dienai praleisti. Tame mūsų nelaimė kiekvieno sky- 
rium ir visos visuomenės drauge. Pasilyginkime su kitais. 

Mes bėgame iš Lietuvos, kaipo skurdžių krašto, kur nėra ir 
negalima gauti pinigų. O žiūrėk, ji pilna visokių atėjusių čia 
pasipelnytų. Štai ant kiekvieno ketverto žemdirbių vienas žy- 
das, kurs „nei sėja, nei pjauna, nei į kluonus krauna, - živnastį 
gauna“. Taip kantička apgieda paukščius, o mes - žydus pirk- 
lius ir vertelgas. Štai jiems padėdami, gražiais arkliais važi- 
nėjasi slovakai, vengrais dėdamiesi, ateiną iš svetimos valsty- 
bės, iš Austrijos, štai Kazaniaus totoriai, maišus atsivežę iš už 
keturių tūkstančių varstų. Štai Jaroslavo gubernijos kailiadir- 
biai, ravakasiai. Štai Smolensko gubernijos ratlankių ir lankų 
(kumpų) lenkėjai. Štai vokiečiai ir jų agentai, žydai, koroje- 
dais - miškų naikintojais praminti. Štai Vitebsko kiauliapirkiai, 
paukščiapirkiai, kiaušininkai. Štai Dvinsko šikšnininkai, ra- 
čiai, kulgraužos - girnakaliai. Štai latviai žemės nuomininkai, 
bažnyčių ir rūmų statytojai mūrininkai. Štai prancūzai - linų 
pirkikai su savo sankrovomis, į kurias vėl žydeliai stato. Štai 
vokiečiai, anglai, amerikiečiai, belgiečiai su savo mašinomis, 
elektra, dirbtinėmis trąšomis. Žalių skūrų pirkėjai, drigantų 
romytojai, puodžiai, ežerų žūkliai, felčeriai, gydytojai, advo- 
katai, matininkai, tik kame ne kame lietuviai: visi svetimi ir 
svetimi. Kiek jų yra! Kokios galybės! 

Ko gi čia jie visi suplūdo į tą tariamą skurdžių kraštą? Gal 
iš savo namų pasiėmę atnešė mums pinigų, turto? Gal iš namų 
pavaryti ieško čia prieglaudos ir ramaus gyvenimo, kaip Vy- 
tauto laikais totoriai, o Petro Didžiojo — senatikiai? Ne! Ne 
gyventų čia jie atėjo ir neapkrautų mūsų turtais, bet mūsų 
apiplėštų, mūsų išnaudotų, iš mūsų pasipelnytų, praturtėtų 
atėjo. Ir kaip tik pasipelnys, spjaus ant viso to krašto ir jo 
mulkių piliečių ir grįš į savąjį, gimtąjį kraštą. Tenjis sustiprins 
savo ūkį, gražiais audiniais aptaisys savo žmoną ir dukteris. 
Ir pasakys: „Tai lietuvių pinigais, kuriais jie patys, kaip seno- 
vės Amerikos laukiniai, nemoka pasidabinti“. Pasidžiaugę 
keletą mėnesių savo šeimyna, ir vėl jie trauks pelnytųsi į Lie- 
tuvą: ir totoris, ir jaroslavietis, ir latvis, ir vokietis. Užplūs 
mūsų Tėvynę, ir mums apsidairius reiks bėgti patiems nuo 
savęs, į kraštą svieto: bet ne kailių dirbtų, ne arklių romytų, 
ne akmenų skaldytų, ne bažnyčių statytų ir taip be galo, - tik 
molio minkytų, kaminų šluostytų, tupyklų kuoptų ir kitų pa- 
našiai garbingų darbų dirbtų už dvylekį. Ir su tuo dvylekiu ar 
grįšime namo su savo šeimynėlėmis džiaugtųsi, savo namų 
pasistatytų, savo ūkio sutvirtintų? Kam? Ar biesam man tėvy- 
nė, kadji „skurdžių kraštas“, o šeimyna galima ir antroji, tre- 
čioji susitaisyti? 

Bene teko jau mums pasakyti, kad lietuviai į svetimus kraš- 
tus galvatrūkčiais bėga, ieškodamies laimės, kurią laiko už tą 
patį su pinigais. Laimėti pinigų toli gražu ne taip pat, kaip ir 
laimės rasti. Ir pinigingą žmogų nelaimingu gali padaryti šei- 
myna ir kitoki dalykai. Bet tegu sau ir taip būtų: pinigai - laimė. 
Kaip esame ištroškę laimės ir per visą amžių tiesiame į ją 
rankas, taip gena savo nužvelgtąjį pinigą lietuvis išeivis. Pa- 
saulyje vieni užvyliai. Užsivilia ir lietuvis, kaip matėme. Pri- 
dera tad pasižiūrėti ir tų užsivilimo priežasčių. 

Pavyzdžiui pasiimkime prancūzus sodiečius ūkininkus ir 
pasižiūrėkime, ką ir kaip jie laimėja „šaly“, laikinai apleisdami 
savo ūkius. Reikią kai kada savo ūkis apleisti ir prancūzams. 
Ir jiems tenką broliams dalis skirti, seserims kraičius, atsitinką 
pasiskolinti ir neteisėtai atsilyginti. Žemė, kaip ir kitur, kad ir 

geriausia ir sumaningiausiai išgyvenama ir išnaudojama, ne 
dievai žino ką tau duos į atsargą. Kas daryti, mažą dalį gavus, 
sudriskusią ūkį paveldėjus ar visai jos neturint? Sako, kiek- 
vienas jaunas smulkus ūkininkaitis prancūzėlis, atitarnavęs 
kariuomenėje, nebegrįžtąs namo, bet įstojąs kur į fabriką ku- 
riame didesniame mieste. Ir esąs labai kantrus. Vis skaitąs, kiek 
jam reikią pinigų, kad galėtų pradėti tvirtai ūkininkauti ant 
savo žemelės. Nedaug tesipuošiąs, dar mažiau ant vėjo palei- 
džiąs. Vis skaitąs, kiek dar trūksta lig tiek, kiek jam tikrai reikia. 
Sunkiai prasidarbavęs, keletą ar dešimtį metų, kada pajuntąs, 
jog metas susisukti savo šeimynos lizdą, skaitąs sutaupytą 
pelną ir sakąs griežtai: „Gera čia uždirbti, bet gyventi geriau 
kaime!“ Ir grįžtąs namo. Čia perkąs keletą akrų žemės; jei turįs 
jau, išmokąs skolas, atsilyginąs broliams ir seserims, statąs gerą 
inventorių, švarius, gražius, nors mažučiukus namelius, vedąs 
žmoną ir pradedąs sveiką ūkininko gyvenimą. Ant mažo ūkio 
tikras viešpats: sotus, nepriklausomas, viršininkų neturįs. Kiek 
tai genijų, mokslo vyrų, poetų, politikų priveisė šitie sveiki be 
daugelio pretenzijų ūkininkai — sodiečiai, pildydami patį na- 
tūralį žmogaus paskyrimą — pačiam, savo rankom pelnytis 
reikalinguosius gyvenimui dalykus: maistą ir dangą. Kokie jie 
brangūs turi būti prancūzų visuomenei, kaipo palaikytojai 
pusiausvyros visų reikalingųjų daiktų produkcijoje. Bloga būtų 
ūkininkui, kad niekas neprikastų jam anglių ir geležies. Ne 
geriau būtų ir miestelėnams, prisikasus anglių ir metalų, bet 
neturint paprastos duonos ir ragaišio. Kas gi ką sakytų prieš 
tokią išeivybę pasilopytų? Pasilopo jie kišenes, pasilopo ir savo 
dvasią, tvirtai, standžiai iki galo varę tą darbą, kurį yra laiku 
užsibrėžę. Jie namo sugrįžta nebe jaunikaičiais, bet gyvenimo 
išdirbtais tvirtabūdžiais vyrais. 

Kaip ir ko eina svetur mūsiškis? Vieni eina ieškodami, kur 
geriau. Ir tai nepeiktina, tai natūralė žmogaus teisė, kaip žu- 
vies — ieškoti, kur giliau. Jei per sunku ir per vargu bežemiui 
dvaro kumetyne, jei valstietis dirbdamas negali savo šeimy- 
nos susidaryti, - kas gi drįs sulaikyti žmogų nuo ieškojimo 
tinkamesnių gyvenimo sąlygų? Lai eina. Kiti eina tiesiog guzo 

ieškodami. Nei jaunas jų amželis (dažnai 16-17 metų), nei 
materialis padėjimas (dažnai pasiturinčio ūkininko sūnūs) ne- 
stato jiems jokių gyvenimo reikalavimų. Jie ir namie sotūs, ži- 
ponuoti, kaliošuoti, skrybėlėti, balta apykakle. Ne brangiai, 
bet viežlybai pasitaisę. Taip ir mieste negėda būtų pasirodyti. 
Ir vis dėlto iš namų bėga. Kas galop juos gena? Noras kišenėje 
turėti daugiau skambančių gyvų pinigų, idant galėtų juos leisti 
sulig prievolės, idant galėtų, kas tinkama, tuojau nusipirkti, 
paviešėti, siausti ir triukšmą daryti. Senovės bajorų prigimi- 
mas - pliuškystė, per dideli apetitai tai pačiai dienai ir - jo- 
kios idėjos. 

Ir kas tada darosi? Jaunikaitis bėga į svetimą kraštą. Dirba 
ir uždirba. Kiek uždirba, neskaito - kiša ten, kur pirmas reika- 
las pasirodė; moka reikalu, skleidžia be reikalo. Vadinasi, 
„gyvena“, pinigų pojo kišenę maišosi, bet nepasilieka. Ir bėga 
taip metai. Praeina keliolika ir dvidešimtis. Gyvenimas ima 
krypti į senatvę. Gerai būtų bent kiek pasilaidavus. Tik iš ko? 
Atsargos nėra. Reikia ir toliau tuo įtimpos dirbti. Ir sulig įpro- 
čio tuo pat būdu skleisti uždarbį. Galop randasi padėjime ano 
pasakos veikėjo, kurs buvo gražiuose pakyliuose, viso ko mė- 
gino valgyti ir gerti, tik viskas per ūsus barzdą varvėjo, į burną 
nepatekdamas. Kaipgi tokiam ir namo grįžti tuščiom rankom? 
Vieką išgaišinus svetur, nejaugi elgetautų begrįši namo? Ką 
gi, Tėvynė neatsisakys ir tokiam savo vaikui plutos paduoti, 
bet ar nebus gėda imti? Ar bus jis laimės prityręs, gyvenime 
vyru išsidirbęs? Ne, nebus, savo gyvenimą bus išgaišinęs, kaip 
ir savo turtelį pelną. 

O kadgi būtų jisai, iš namų išeidamas, padaręs taip, kaip 
darą prancūziukai? Kad būtų gerai, blaivai apsiskaitęs, ko jisai 
eis į svetimą kraštą? Pinigų. Gerai; tai kiekgi reiks, kad galėtų 
būti tvirtas, pasiturįs, nuo Dievo ir gamtos tepriderąs pilietis? 
Dviejų trijų tūkstančių. All right! Tebūnie. Eik! Toksai eis, 
dirbs, taupys, kas savaitė skaitys, kiek jis gali atidėti ir kokiuo 
laiku sutrumpins, tai atidėdamas, savo ištrėmimo laiką. Juo 
artinsis laikas, juo jis džiaugsis, juo tvirtės jo valia. Ir bus jis 
uždirbęs. Negalimas daiktas, kad žmogus nepasiektų to, kas 

yrajam pasiekiama ir kojis labai įsigeidžia. Tatai būtų brangūs 
žmonės, brangūs išlavinta valia, pavyzdingi gyvenimo žygio 
žygiautojai, idėjos, o ne nuotaikos žmonės, tai padarę, ką buvo 
sumanę. Prieš tokiuos eikit še, nusilenkime! 

Tokie tik mūsiškiai svetur pelnosi ir netuščiomis grįžta. Bet 
ir šitokie dažnokai suklysta viename dalyke, kuriame nesu- 
klysta prancūziukas. Kai mūsiškis užsidirba tiek, kiek buvo 
užsimetęs, vis dėlto negrįžta namo, nepradeda gyventi sulig 
savo turto, bet užsigeidžia antrą tiek užsipelnyt. Ag ir vėl 
pelnys, kaip pelnėsi, ir tikriau pelnys, nes bus savo energiją 
jau išlavinęs, savo gyvenimo vagą nustatęs. Tik jei, pirmąją 
sumą pelnydamas, bus prakišęs pusę amžiaus, tai, antrą tiek 
bepelnydamas, visai prapelnys savo sveikatą ir laiką. Ir kas 
beliks jam, laimėjus ne du tris, bet šešis maišus pinigų, kad 
nebebus norų nei galių jais naudotis? Kas iš tų turtų, kad visą 
sveikatą būsi padėjęs, juos laimėdamas, o visą turtą vėl pra- 
laimėsi, sveikatos beieškodamas? Turtą tikrai pralaimėsi, bet 
sveikata į seną pūzrą nebegrįš... Ir rasies padėjime anos vove- 
ries, kuriai žadėta vežimas riešutų už ištikimą sukimą narvo 
rato. Sukė ištikimai ir ilgai. Ag ir gavo visą vežimą tų skanėsų, 
bet kas iš jų, kad dantų nebebuvo... 

Ar šiaip versk, ar taip versk: nemokame mes pelnytis namie, 
kame visi kiti, ne lietuviai, pelnosi, nemokame pasinaudoti, 
manytis ir išėję. Esame tik žalia medžiaga, molis kitų suma- 
ningesnių rankose, kurie iš mūsų išminko, ką nori, įkinkia 
dirbti, ką nori. Patys, palaidi būdami, nesugebame nieko pra- 
simanyti. 


AUKLĖKIME TAD VISUOMENĖJE 
DRĄSIĄ INICIATYVĄ 


Visos mūsų galvotojų priemonės, kaip čia mūsų išeivybė 
sulaikius, yra bevaisės ir, man rodos, bus bevaisės, kol visuo- 
menės neišauklėsime drąsios, savistovės, savim tepasikliaujan- 
čios, iš kitų rankų nežiūrinčios. Lietuviai - medžiaga puiki. Jie 
darbštūs, sveiki, stipri, patvarūs, vargo nebiją. Visi Amerikoje 

taip pasako. Juos mielu noru priima į darbą. Petrapilyje lietu- 
viai ištikimi žmonės, jiems drąsiau paveda savo turtą. Tai 
reiškia, lietuviai ne tokie jau ištvirkėliai ir palaidūnai, kokiais 
parodo juos suchuliganėjusi dalis mūsų jaunuomenės namie 
ir svetur. Bet tie lietuviai tebėra minkšta, palaida masė, niekas 
jos kaip reikiant neminkė, nieko iš jos niekas nemėgino pa- 
daryti, ją užgrūdinti. Visa mūsų istorija ėjo su liaudimi - be 
liaudies. Visi ja naudojosi kaip kokia tešla, ir niekas jos nesi- 
klausė, ar pati nori tai daryti, gal ir ką kita norėtų padaryti. 

Mes jau matėme, į kokį darbą įkinkia mūsiškius amerikie- 
čiai, kokios stiprios ir produktyvios mašinos rateliais padaro 
mūsų darbininkus. Neturėjome tik progos pasakyti, kaipgi 
tinka jiems būti darbininku mašina, traukti svetimą jungą, 
jausti varančią svetimą ranką. Didžių aimanų dėl darbo sun- 
kumo nedaug tegirdėjome, dažniausiai buvo skundžiamasi dėl 
per mažo neva uždarbio. Priešingai, girdėjome daugiau lyg 
džiaugsmo, kad yra tokių sumaningų rankų, kurios taip moka 
jais pavaldyti. 

— Ag kad kas mus taip mokėtų suvartoti Lietuvoje, kaip 
suvartoja čia, mes ir ten tiek pat padirbtume ir tiek pat už- 
dirbtume... 

— Nejaugi, sakau, vis reikia, kad mūsiškius kas akstinu į 
užpakalį badytų? Kodėl gi negalėtume patys įsikinkyti ir pri- 
sispausti bent taip dirbti, kaip, sakysime, rusai ateiviai dirba? 

- Ką, kaip? Namie nėra darbų... —- nubaigia išeiviai visai 
bevilčiai, matyt, ničnieko nesugalvodami. „Bijome, nedrįstame 
pradėti, rizikuoti“, — atsiminiau žodžius anų atgal į Ameriką 
sugrįžusių kapitalistų. 

Pradėjimo drąsą žmoguje išauklėti ne tas pats, kaip ir į 
mokslus jis išleisti. Mūsų inteligentai ir pačių viršūnių mokslo 
pasiekę, pasilieka tokie pat tešlos, tokia pat žalia medžiaga 
kitų rankose. Kiek tai šimtų Lietuva davė mokytų, gal tūks- 
tančių, o kiekgi teprasimušė aikštėn sava valia? Turime gene- 
rolų „išsitarnavusių“, tik neturime „generolų“ užsipelniusių. 
Mūsų technologai tarnauja smulkiais valdininkėliais už vieną 
du tūkstančiu visokiuose biuruose, o čia, tėvynėje, kalnai gipso, 

kalkių, molio, medžio, sieros... Technikos mokslu dirbdamas 
puodus, padedant artistams, gali pelnyti tūkstančius kas metai. 
Juk dabartinis juodas kiauras mūsų puodas ir forma, ir pa- 
dirbimo technika tebėra lygiai toks pat, kaip ir prieš 3000 metų, 
gal dar senesnių laikų. Linų, vilnų, odų, taukų perdirbimą per 
paskutinį dešimtį metų ėmė grobti latviai ir žydai, ūmai pra- 
turtėdami iki tūkstančių (tokių dešimtimis) ir net iki milijonų 
(odadirbis Frenkelis Šiauliuose). Visiems čia yra darbo, tik ne 
mūsų technikams tešlai... 

Garbinkime tad kiekvieną naują drąsią pradžią ir padėki- 
me, nes tie pradėtojai (iniciatoriai) bus tikrieji sulaikytojai 
mūsų brolių nuo emigracijos ir tuo būdu stiprintojai ir kėlėjai 
Tėvynės! 


Į SAULĘ, Į SAULĘ! 


KELIONĖ KRYMAN 


Pavelykite man pakalbėti Krymo kalbų mišiniu: graikiškai- 
romėniškai-turkiškai. 

Nemokėsiu, ten negyvenęs, ir jūs nesuprasite? Klystate: 
daug Krymo dalykų, tad bent kiek ir jo kalbos, mes mokame, 
kad ir ten nebuvę. Pavyzdžiui, paklausykite šių mano „eilių“. 

Kolchyda - Tauryda - Krym. 

Bachčisarai, Jalta, Livadija, Teodozija... 

Čatirdag, Ajudag, Ai Petri, Jaila... 

Kiparys, laur, kedr, činara... 

Inžyr, kizyl, granat, churma, aiva... 

Vynuogės, vynas, Juodoji jūra, kvapnūs obuoliai, kriaušės 
ir - saulė, saulė, saulė! 

Pabaigiau nebe totorių žodžiais; tai kas, jei dalykai totorių? 
Supratote? Taigi! 

Kurioje istorijoje neesame skaitę gražių lapų apie graikų 
bei romėnų kolonijas Kryme seniausioje gadynėje, apie totorių 
karaliją ten pat viduriniais amžiais? 

Kuris dainius sava ir ne sava valia nebuvo atsidūręs Kryme 
jo kalnų apdainuotų? Kuris dailininkas nevažiavo jo dailia- 
viečių ir dailės paminklų papieštų? 

Kuriame knygyne nerasi plačios literatūros apie Krymą, 
kurioje dailės galerijoje nerasi dešimčių Krymo paveikslų? 

Jei knyga, paveikslas — ne tavo dalykai, vis tiek tu daug 
žinai apie Krymą. 

Patys ankstyvieji ir patys vėlyvieji vaisiai tau iš Krymo 
ateina. Jo uogos saldžiausios, jo vaisiai sultingiausi. Ir jų įvai- 
rumas didelis. 

Daiktai atsineša ir savo žodžius į rinką. Žodžių ir varsų 
dailininkai įsmeigia tau daiktus į akis ir į atmintį. 

Taip tu, kad ir nebuvęs Kryme, daug daug žinai jo dalykų. 

Mėgo Europos žmonės Krymo dalykus, tik ne patį Krymą. 
Krymas tiek jiems tesvėrė, kiek, sakysime, graikų pasakų Olim- 
pas. Gražu ten, poetinga. Tai pasvajokime. Įvairu ten ir tur- 
tinga? Tai duokit jo turtų. O paties jo mums nereikia... 

Romėnai Krymą buvo pasidarę vieta savo politikos nusi- 
dėjėliams ištremti; kaip dabar rusai juos tremia į šaltąjį Sibirijos 
Narymą ar Kolymą. 

— Vo motinėliau! - sušuks naivus žemaitis: —- kokia gi bėra 
Italų žemė, jei patsai giriamasai Krymas — jiems ištrėmimo vieta? 

Mes nesistebime italais, atmindami, kad ir pas mus pra- 
džioje pereito šimtmečio ne sava valia Krymo kalnus mindė ir 
amžiną paminklą jam paliko autoriai „Bachčisarajo“ ir „Krymo 
sonetų“ — Puškinas, Mickevičius ir kiti, romiečio Nazono! ta- 
kais atkeliavę. 

Tik pačiais pastaraisiais laikais Krymas ėmė darytis mė- 
giamąja mūsų carų ir kitokių didikų vieta. Čia jų puikieji dvarai 
ir rūmai, čia jiems atilsio ir pasilepinimo vieta. 

Didikais pasekė ir šiaip jau pasiturį žmonės ir ėmė Kryman 
važiuoti: nusidirbę - ilsėtųs, nusinuobodžiavę - žaistų, išdy- 
kėliai - paleistuvautų, nusilpę ir susirgę - atsigautų ir gydytųs. 

Pridirbta maudyklų, puikių viešbučių, gydyklų, sanatorijų, 
praminta takai į aukščiausius kalnus. Važinėtis - puikūs auto- 
mobiliai, poniškos karietos ir lando, minkštutės brikos, talpios 
lineikos; jodinėt — arkliai pabalnoti su gražiais jaunikaičiais 
„vadais“; pojūrą plaukioti - motorinės laivelės; pėstininkams — 
įdomios platybės šalin ir aukštyn. 

Prieš karą visa tai buvo vien rinktinių žmonių užgaidams 
patenkinti. Dabar, kada karas uždarė vartus į visas kitų kraštų 
garsiąsias pramogų ar pasigydymo vietas, imperijos vasariai 

įėjo madon plačiojoje visuomenėje, ir suvirto sugriuvo čia 
šimtai tūkstančių ponų ir ponelių. Visos pajūrio gyvenamosios 
vietos dvigubai ir trigubai padidėjo. 

Dabar tiek ir bėra kalbos - Krymas rinktinė imperijos vieta, 
Krymas —- kone žemės rojus, kur saulė per ištisus metus ne- 
skundžia savo spindulių, kur oras perregimas, skaistus, o mė- 
nuo pilnaty kone lygus šiaurės saulei; kur ir žiemą žaliuoja, 
pavasaris tepaįvairina lauką neregėta žiedų gausybe, o ruduo 
tokia pat vaisių gausybe. 

Teturėdamas tris metų laikus ir per tuos pačius nesmarkiai 
temainydamas savo orą, Krymas verčia jo pasiilgti griežtai 
visus Rusų imperijos gyventojus. Pasiėmęs žemėlapį, įsivaiz- 
duok tą milžiną imperiją. 

Jo galva stingsta amžinuose šiaurės leduose. 

Jo viduryje svyruojama tarp didžiausios šilimos ir didžiau- 
sio šalčio. 

Vakarų šonas, tad ir Lietuva, amžinai padrėkęs, dažniau 
apsiniaukęs neg skaistus. „Parūkavę padūmavę visi pakraštė- 
liai“, - sako daina. 

Rytų šonas amžinai išdžiūvęs, dykynės be lašo drėgmės. 

Tik vasariai vienodai kepina milžino kojas ir sparčiau varo 
kraują į visą organizmą. 

Tad kurgi daugiau, jei ne į vasarių saulę? Kaipgi ir paprastas 
žmogėnas neužsimesi bent kartą pamatyti tą kraštą, pamin- 
džioti jo kalnus, atsigerti jo oro ir saulės, pavaikščioti garsių 
vyrų takais? 

Ak, į saulę, į saulę -į džiaugsmą, į sveikatą! Nors valandai 
užmiršti savo šono oro nepatogumus, drėgmes — atamainas, 
irmėdes influencas, drugius maliarijas, kurios labiau įvargina 
žmones neg skurdas ir nuovargis! 


Vis daugiau ėmė rastis vasariuose ir mūsų šviesuolių, kas 
darbo, kas sveikatos ieškančių. Įsisteigė šelpimo ir susišelpimo 
draugijas, džiovininkams sanatoriją ir dar kai ką. 

Ir man senai jau knita pamatyti, kas darosi aplink Juodąją 
jūrą ir Kaukazą. Bet pramogai sau pasidaryti ištekliaus nebu- 
vo. Nors imk ir prasimanyk kokią navatnią ligą, kaip kitkart 

ketvirtoje klasėje, kada taip gražu buvo parūkyti papirosų, o 
sarmata buvo mažam įsikąsti, neturint kuo pasiteisinti. Tuomet 
dar nebuvo gamta padariusi tokių ligų, nuo kurių būtų reikėję 
gydytis papirosais, ir aš nerūkydamas gavau sulaukti vyro 
metų. Pagalvojus tačiau, jog dabar ir be prasimanymo negalės 
pačios ima tave apnikti, aš jų nė už Krymo saulę nebetroškau. 

Netikėtai — įsakymas: nuvežti į Jaltą pavojingas ligonis 
Juozas Kubilius?... Žinoma, sutinku, nežiūrėdamas jokių ke- 
lionės vargų. 

Saule, saule! Vis dėlto aš tave pamatysiu! Tiesiu į tave ran- 
kas. Ne elgetos paliegėlio rankas: aš ne liguistas, man tavo lab- 
darybių, ačiū Dievui, dar nereikia, - aš skubu tavęs pačios ap- 
vertinti sveika dailininko širdžia, tau už grožį gražiais jausmais 
atsimokėti! 

Saule! Vienus daiktus tu kepindama pabaigtinai numarini, 
kitiems gi tokio ūgio duodi, kuriuo visas pasaulis stebisi. Ar 
tu man parodysi plikus, visai negyvus kalnus, sustojusius 
aplink slėnius, žaliuojančius augmenimis, kokių teturi tolimieji 
gražieji kraštai? 

Ar tu būsi kitokia nei Petrograde, kada 19 d. rugsėjo ir keletą 
dienų prieš tai saulė švietė, tai snigo, ir tokio purvo pridarė, kad 
nieko nebegelbėjo nė gatvių grendinys? Vaikščiojo žmonės, visi 
apsitaškę, pamėlynavusiomis nosimis. Dar anksti, o jau koks 
ruduo! Visų medžių lapai nubirę, bežaliuoja vieni skujiniai. 

Bet rožę tenuskinsi, kruvinai rankas jos dygliais susibadęs. 
Krymo saulę pamatysi, tikrą kryžiaus kelionę teailikęs. 

Jei nori gauti biliotą pakenčiamai iš Petrogrado važiuoti, 
turi „uodegoje“ atsistoti nuo ketvirtos valandos ryto. Ir tai ne- 
esi tikras, kad gausi. Mudum su ligoniu gauta... Ir tai buvo 
pirmas Krymo džiaugsmo spindulys. Kryme dar nebuvome, 
bet jau galėjome būti. O „galėti“ ir „būti“ juk tiek pat, kiek 
priežodžio: „norėti“ ir „padaryti“. 

Visi sulyti, purvini ir gerokai sušalę pagaliau esame vagone. 
Vakaras 19 d. rugsėjo. Trys naktys ir dvi dieni užsidarius ankš- 
toje ląstoje, tai tokios „rekolekcijos“, per kurias gana laiko vi- 
sas gyvenimas perkeisti. Ir labai pakyrėtų į kits kitą bežiūrint 

ar savo širdies jausmus ir galvos mintis besekant, kad ne re- 
giniai pro langą. 

Pro vagono langą nedaug ko teišmoksi. Vis dėlto šio to lieka, 
kaip anam žydeliui biržoje, besiklausant, kaip kiti pinigus skaito. 

Maskva, Tula, Arlas - nedaug nauja, kone tie patys reginiai. 
Bet įvažiavus į juodžemio sritį, visai kas kita atsiveria akims. 
Miškai belieka vieni lapuotieji, ąžuolynai, skroblynai, liepynai. 
Prorečiai suaugę medžiai daro it senovės gojų šventyklą. Ana- 
pus Charkovo jau nebegali jais atsigėrėti. Tai eina likučiai se- 
novinės Muromo girios, visoje Rusijoje kitada garsios savo 
didumu ir pasakomis apie navatnias esybes ir karžygius, kurie 
su jomis kovės. 

"Betgi čia girios visiškai pasibaigia. Prasideda Ukrainos, arba 
Mažosios Rusijos, dausos, arba stepės. Nebesimato ne tik pa- 
augusio medžio, bet nė neūžaugų krūmokšlių. Niekas reginio 
nebepaįvairina - nei kauburėlis, nei lomikė, nei pievokšlis, nei 
upelis. Lygu lygu per šimtus varstų. Tik kur ne kur žemė sukri- 
tus ar įsprogus siaurais plyšiais, dvišakai, trišakai išsikėtusiais. 
Lyg milžino delno tarpupirščiai. Tai vadinamosios balkos. 

Kiek tik akys mato, visa užklota tik dviejų varsų kilimu: 
juodos varsos gražiai kitiems metams suartos rugienos, ir ža- 
lios varsos - kviečių želmens. Želmuo vos tik pakilęs kaip pa- 
prastai - kviečių. Lietuvoje pačiose menkose žemėse storiau 
rugiai suželia, daugiau vilties rudenį duoda ir pavasarį — užvilia. 

Arimų ir sėjimų plotai reiškia, šios žemės priderama į didžia- 
dvarius. Bet kame tie dvarai, nesimato, gal labai toli nuo arimų. 
Iš šalies žinome, jog Ukrainos dvarininkai turi po kelias dešimtis 
tūkstančių dešimtinių. Užvažiuoji tik mažučių chachlų vienasė- 
dėlių su vienai viena gyvenamąja troba, žemute, iš molio drėb- 
tine, šiaudais klota, mažyčiais, vos tik keturiomis rutimis lange- 
liais, žemutėmis durelytėmis, be jokių spryskų ir prieangių. 

Tai vadinamosios mazankos, taip baltai ir švariai nuvop- 
nintos, kad net akį veria. O aplink, kaipo būtinasis Ukrainos 
dalykas, žaliuoja vyšnių sodelis. Tai ir viskas. 

Javai orie stovi kupstais sukrauti. Kaip ir kame juos kulia, 
nesimato. Didesnieji ūkininkai, sako, turį „kluni“, mūsiškus 

kluonus klojimus. Javus, pašarą čia gali atvirame ore laikyti: 
iš viršaus čia maža drėgmės tekrenta. Bet kame laikoma gy- 
vuliai? Juk ir čiagi esti žiema. 

Dairais po tuos neapregimus plotus ir pikta darosi, kam 
vienas ūkininkas po tiek daug žemės laiko apžergęs. Kiek čia 
turtingų būtų ūkininkų, žemę paskaldžius po keletą dešimtų 
dešimtinių! Tikriausis derlingiausis vienos Ukrainos juodžemis, 
rodos, galėtų visą Europą išmaitinti: reikia tik jis padrėkinti iš 
gilumos žemės, kad nebūtų baisu dažnai atsitinkančių džiovų. 

Bet ir tokiuose ūkiuose sėdėdami, kaip dabar rodos, turėtų 
būti daug turtingesni ir labiau pasidabinę. Mažarusis esąs labai 
švarus savo trobelėje, bet patogumų vigadų visai neieškąs. Ro- 
dos, kaip čia tenkintis tokia rukšlele mazanka, tokia važiuote, 
kaip dviem pajungtais jaučiais į neteptus ratus. Dideli, liesi 
jaučiai flegmatingai Zingsniuoja, palengva mosuodami ilgiau- 
siais kėstais savo ragais. Palengva žengia, traukdami sunkiau- 
sius vežimus, palengva - ir tuščius ratus, lyg pratindami chach- 
lus taip pat niekur nesiskubinti. Kur ir kam, kad ir be to, jei 
Dievas duos lietaus, tai juodžemis sočiai papenės, ojei neduos, 
ir tai dažnai atsitinka, tai skubinkis nesiskubinęs, vis viena — 
badas. Ir žingsniuoja paskui savo jaučius mokytojus plačiakel- 
niai, aukštakepuriai chachlai, įsikandę pypkes, tai jaučiais 
vedini, tai paskui sekdami, ištiesę ant jų nugarų ilgas lazdines. 

Žiūri žmogus į kitų kraštų giriamąjį gyvenimą ir galvą 
linguoji. Vidutinis Lietuvos ūkininkas su savo pirkia, saklyčia, 
klėtimis, laidaru, daržinėmis ir klojimu, neskaitant visokių 
paviečių, kamarų, viralinių, kaminų, pirčių, atkėlus jį čia į tarpą 
paprastųjų Ukrainos ūkininkų, - atrodytų dvarininku ar bent 
mūsų šunbajoriu. 

Ir ne tai džiaugies, kad turtingųjų žemių žmonės nepralenkė 
mūsų, bet kad mes, lietuviai, ir menkose žemėse sugebame 
pasidaryti ir reikalaujame daugiau patogumų. Kame daugiau 
tų gyvųjų pinigpalaikių, neturėjau progos patirti. Lygiai ir 
kokiuo sumetimu chachlai ir Azijos mongolai netepa savo ašių. 
Nebent, kad dantis geltų nuo girgždėjimo ir kaukimo. Ir kaip 
tos nabagės medinės ašys neužsidega? 

Paskutinę naktį siauručiu kaklu, kurs Krymą pririša prie 
kietažemio (be to kaklo Krymas būtų visiškai sala), pralėkėm, 
nepamatę Azovo įūros. Jaučiama, kad visas pravažiuojamasis 
kraštas jau gerokai iškilęs ant jūros paviršio. Mazankos ir toje 
Krymo dalyje palieka tos pačios. Bet kraštas jau visai kitokis. 
Jau nebelygu. Jau daug kalnų, kuriuos Lietuvoje jau vadintų 
dideliais; ne tiek už aukštumą, kiek už jų kūningumą. Tai jau 
paskutinės šakos anųjų Tauridės kalnų, tos pat kalnų ežios, 
kaip ir Kaukazo. Per vidurį vingiuojasi didelė Salgyro upė. O 
sėdybas apstojo medžiai — vis glaustašakiai: italų topoliai ir 
kiti tokie, tik ne kiparisai, kurių randama daugiausia anapus 
kalnų, pajūry, kur daug karščiaul. 

Taip, viskas reiškia, jog jau esame Kryme... Bent kiek ne- 
rimsti, lyg pirmą kartą įvažiavus į didelį svetimą miestą, kur 
nežinai, kaip ir kur ieškoti reikiamųjų vietų. Norėtųsi kuo 
veikiausiai paleisti akis į beribes platybes, lig pat regračio, ten 
gaudyti įspūdžius ir atspėti, kaip ta nabagė žemė vėsdama ran- 
gėsi, iš vidaus tebekepama: tai kuprą statė, tai slėniais susi- 
leido, tai plyšiais sproginėjo. Dar anksti, nė saulė dar neteka, 
bet jau šviesu ir norisi važiuoti žemės keliu. 

- Kame čia vežikai? 

- Gal kieme ant sprysko. Pasiieškokite... 

Ieškau. 

- Jūs vežikai? 

- Mes... 

— Yra vietų? 

— Kiek tik norite - brikomis. 

— Po kiek nuo žmogaus? 

- Po tris dešimtis. 

- O automobiliais? 

— Po penkias dešimtis. 

- Ar pašėlote? 

- Nėmaž. Priprasite. 

Juokiasi, tyčiojasi ir visai nesigviešia gauti pasažirų. 

- Nemokėsime po tiek - mums nėra tiek pinigų. Už tris 
dešimtis rublių mane iš pat Petrogrado antra klase su plackarte 
atvežė. O čia tik 90 varstų. 

— Nemokėsite - Simteropoly sėdėsite. Kam pinigų nėra, tas 
Kryman nevažiuoja. 

Sėdime salėje ir nežinia ko laukiame. Pikta ir bugštu. Ojei 
iš tikro niekas pigiau neveš: tai kas daryti? Negi grįžti... 

- Yra dar vietų automobily? 

- Viename nebėra. Antrame dar bus dvi, jei tos ponios ne- 
paims. 

— Mes imame - po 30 rb. 

- Pigiau kaip po 40 r. neimsime. 

- Sprokite, lupikai! 

Mūsų lagaminą ima apipinti užpinti užpakaly seno, atviro, 
išklebusio it Ukmergės žydų omnibus - „karietkė“. Tai buvo 
jau antras Krymo džiaugsmo spindulys. Per Krymą dar neva- 
žiavome, bet važiuosime... Agentai kemšasi į kišenes du šimtu 
iš penkių pasažirų. Šeštasis važiuos veltui, nes pats to auto- 
mobilio šeimininkas, ir du jaunučiuku kareiviu — šoferiais: 
vienas valdys mašiną, antras nuolat signalizuos tarp kalnų, 
kad vingių vingiais lėkdami, neužsigrūstume ant kokio prie- 
šais iš už kalno atvažiuojančio vežimo. 

Agentas, iš pradžių taip didus, neprieinamas, dabar links- 
mas vaikščioja aplink susėdusius į vežimą ir visomis pasaulio 
kalbomis peikia neva tai mašinos savininką, kam taip plėšia. 
Išvydęs patį savininką, ūmai virsta į kitą pusę. 

- Taijūsų laimė, - girdi, - kad taip pigiai važiuojate! Nere- 
gėta laimė! Nebuvusi laimė! Juk dabar už mašiną pigiau neima 
kaip 300 rublių. Nė kapeikos mažiau. Jums teatseina 240, jei 
skaitysime visus šešius. 

- Taksa gi — šimtas. Vienai vietai 9-15 rb. Gubernatoriaus 
parašas... 

- Py py, kur griebė! Tai buvo prieš karą. Dabar vienai šinai 
100 rub. Ir už tiek negauni. Verktinai reikia išverkti. 

Ir buvome iš tikro laimingi, kad 90 varstų kelionė tepabran- 
gus trigubai, o ne keturius kartus. Prityrėme dar vieno Krymo 
džiaugsmo - jog kitiems dar skaudžiau atsirūgsta kelionė. 

Šašiejus gyvatės gembe išsitiesė palei Salgyro upę. Tai į kal- 
ną, tai nuo kalno, tai į šalis ringiu, tai staigiomis alkūnėmis. 
Kiti džiaugias, lyg amerikiečių žaislų „kalnais“ važinėdami. Aš 

jais esu važinėjęs: nei jie, nei dar Krymo šašiejus savo ūmumu 
neveikė gerai ant mano nervų, vis matės, automobilis laiku ne- 
susiturės, ir mes stačia galva nugriūsime nuo staigaus kriaušio. 

Orytmetis ir čia šaltas. Smarkiai važiuojant, kyla vėjas, kurs 
dar labiau vėsina. 

- Viršukalny, „na perevale“, bus ir visiškai šalta, - pa- 
guodžia mus šeimininkas. 

Imame dairytis ko šiltesnio apsivilkti. Liepiame atraizgyti 
lagaminą. Bet šoferiai tingi, be to, vis kažin ko aplink mašinos 
cilindrus graibos, šriubelius sukinėja, gaišta, o mus gėdina: 

— Bene čia Maskva ar Petrogradas... Juk čia - Krymas... 

Ir mums tikrai darosi nepadoru: Kryme - ir šiltų drapanų 
ieškoti! Važiuojame tad, kaip vagone buvę, nors veidai vis labiau 
mėlynuoja. Vopninis kelias padrėkęs, atmalu. Kelias vis į kal- 
ną, vis stačiau kyla, automobilis nebekabina, šinos slysta; nuo 
slidaus kalno vėl baugu; tai mes arkliais išvažiavusius aplen- 
kiame, tai jie mus. Važiuojame trissyk lėčiau, neg reiktų. O 
mums rodos, ir dar lėčiau. Tik išvažiavę iš Simferopolio pama- 
tėme netoliese, kaip mums rodės, mėlynuojančius kalnus. Da- 
bar važiuojame, važiuojame ir vis kalnai tokiame pat tolume... 

— Kada gi pagaliau pralėksime tą mylelę iki kalnų? 

— Mylelę? Tie kalnai už puspenktos mylios. Jie per orą ap- 
gauna akis, kaip per jūrą, kur nėra su kuo tolumas sulyginti. 

Vis dėlto imame pykti ant šeimininko, kad jo mašina tokia 
silpna, o dėlto taip brangiai už ją ima. 

— Aš tegavau iš agento 150. Jis gauna 104. 

- Už abiejų suvedžiojimą: pasažirų ir šeimininko. Bet ir tai 
tebūtų paėmęs 20 rub. 

- Bet ir lupsi žmogus, kai šinai reikia atiduoti - 125 rub. 

Per valandą gutaperkinės šinos smarkiai pabrango: nuo 100 
agento lūpose kaina pašoko ligi 125 rub. šeimininko lūpose. 

Ir buvome vėl laimingi, kad bent šinų pirkti mums neliepia. 

Nuo šalčio, nuo netikusio, kaip mums rodės, važiavimo da- 
rėsi nebegera. Kylamę vis aukštyn. Imame be galo važiuoti 
siauru tarpukalniu. Iš abiejų šonų stovi plikos uolos, stačiomis, 
nuo šimto sieksnių aukštomis sienomis. Ūksmė, patekėjusios 

saulės nei žymės, nei spindulėlio. Tai ir yra - „pereval“, Palat- 
kalnis, kurio pačios viršūnės mums netenka pasiekti — ten jokių 
takų nesą. 

Tris dešimtis varstų važiavome vis aukštyn, o teiškilome — 
vieną varstą. Nusileisti nuo jo reiks per šešiolika varstų. Bet 
tepraversime gerai 25 minutes. Žiūrėsime. 

Bet nebėra kada. Užmirštame šaltį. Šašiejus ima lyg tyčiomis 
vingiuoti tokiu gražiu gojum, kad už jo nyksta visas uolos 
kalnų majestotas. Ima noras iššokti iš vežimo ir bėgioti. Bet ir 
tam nebėra laiko. Atsiveria platesnis reginys. Akys nebesižino, 
į ką bežiūrėti: reginiai įvairuoja, mainos. Jau nebešalta, nors 
saulę kažin kur palikome už kalnų. Ūmai, re, toks gabalas dan- 
gaus užsiima pazaru. Bet tai ne dangus - tai jūra atšviečia toli- 
mąją kažin kaip į jūrą pakrypusią saulę. 

Dabar jau griūte griuvome žemyn pakriūtų pakriūtomis, 
plyšių plyšiais. O prieš akis „kalnai ant kalnų ir ant tų kalnų 
kalnai ir maži kalneliai“, nuo Jurkšto Smalaūsios betariant. 
Gaila, kad vysk. Baranauskas čia nebuvo buvęs: Lietuvai apdai- 
nuoti būtų gavęs daugiau vaizdų. 

O po kairei giliai giliai, platus slėnys atsiremia į stačią rievėtą 
kalno sieną. Kur aš tą slėnį esu matęs? Nakties svajonėje, sapny 
ar Palmyros paveikslėly... Slėnio dugnys divonu išrašytas: tai 
visai neliestas, tai daržovėmis nusodintas, tai vynuogynais nu- 
diegtas. Iš tolo visa rodos labai netvarku: čia besta lopeta, čia 
besta; vis dėlto tai labai gražu, kad nėra nė vienos tiesios linijos. 

Vynuogynai panėši į mūsų avietynus, tik retai susodintus, 
kiekvienas stiebas prie baslelio pririštas. Tarp kelmų suarta ar 
veikiau spatu išbedžiota, kad nė žolelės nesimato. Kuo trę- 
šiama vynuogės, nežinau, nes nei gyvulių, nei jų mėšlo čia 
niekur nesimato. Jei kame ir vaikščioja kokia karvė ar veršiu- 
kai, tai lyg kad tu nustebtumei, kaip jie nuo tokių pakriūtų 
nenugriūva. Uogienojai jau raudonuoja, uogų kekės jau nuim- 
tos, beliko tik vėlyviausios, „ponių pirštelių“ rūšies. 

Už to gana menko išgyventos žemės sklypo, atkalnėje matos 
totorių sodžius, jie didesnį plotą aplipdė trobelėmis nei daržo- 
vėmis. Jokio visame sodžiuje augmenėlio. Nori žinoti, kaip to- 

keli šimtai gūžtų viename medy; tai po dešimtį ant vienos 
šakos, tai tik po vieną. Negyvenamųjų trobesių visai nėra. O 
gyvenamosios trisieniais prisišliejusios prie plikos kalno uolos. 
Palei priešakinę sieną vienu dviem gerokai išdaužytais lan- 
gais - veranda, lyg mūsiški prieklėčiai: tai tabokos lapams 
džiovinti. Vaisiai džiovinama ant lubų, kurios tuo pat žygiu ir 
atstoja stogą ir kitai, aukščiau pastatytai trobai - kiemą. 
Tabokos ir vaisių taip po maža tesimato, jog net dyvai ima, 
kaip jie pramaitina totorio šeimyną. Gyvenama, matyt, labai 
skurdžiai, labai nešvariai troboje ir dar labiau be patogumų neg 
mažarusiai. Lygini anųjų riebiažemį, lygini šiųjų saulėkraštį ir 
dėkoji Dievui, kad mūsų tėvynė - Lietuvoje, kur žemė liesa, kur 
dangus nuolat apsiniaukęs, kur oras drėgnas, bet kur - daug daug 
sočiau neg čia, palaimintuose kraštuose. Skundžiamės, kad mū- 
sų žemė prasta, vaisių mažoka duoda ir tie pigi, kad ne per ge- 
rai valgome. Ir tos skundos tiek tereiškia, kad mes nesame paten- 
kinti savo padėjimu ir jaučiame, kad gali mums dar geriau būti. 
Kaip Kazanės totoriai bjaurūs (jų ir į mus ateina su muilais 
ir pigiais perkaliais), taip Krymo totoriai gražūs. Gražzumu jie 
maža kiek tenusileidžia kaukaziečiams: gruzinams, lezginams, 
plačiai tuo pagarsėjusiems. Vyresnieji vyrai trumpai nusikirpę 
plaukus ir barzdas. Šios visų vienodai, apskritai. Tai labai viež- 
lyba, sulyginant su didžiarusių suveltomis čiupromis ir nelygio- 
mis padrikusiomis barzdomis. Daugumas ir visiškai skutas, kaip 
ir mažarusiai, palikdami tik uostus. Tai dar gražiau ir viežlybiau. 
Jauni vyrai drąsūs, ypač 5u svetimtautėmis moterimis, ku- 
rias nežmoniškai išnaudoja kaipo „vadai“ po kalnus. Bet tai 
juos ištvirkino maskvietės, siuntančios nuo per didelio sotumo. 
Savo gi tarpe totoris padorus, niekur kitur nerandamos ra- 
mybės, taikumo ir teisingumo. Neturtingas Krymo totoris nie- 
kados tavęs neapgaus, pervirš nepaims, nesuvedžios, visados 
sakys tik teisybę, nekalbės liekių žodžių. Vagysčių, ypač gi 
užmušimų nėra girdėję Krymo kalnai, nors tūkstančiai turtuo- 
lių didžponių per kiaurus metus po juos valkiojas. 
Ir vis dėlto ta simpatinga tauta lyg nykstantis parodymas, jog 
tautos kultūra neamžina. Prieš keletą šimtų metų totoriai čia 
turėjo stiprią savo karaliją, buvo to krašto viešpačiai, savo daile 

lyginos su pačiais arabais; jų architektūra miestuose ligi šiol 
grožėjamės ir ją pasekti netesime. Visa tai - buvo, nužydėjo ir, 
lyg iš totorio iščiulpę visą pajėgą, nebeleido jiems toliau civili- 
zuotis, paliko iki šiol kone urvuose gyventi, be mokyklų sodžiuo- 
se, be literatūros, be laikraščių, - prastų prasčiausius - „mužikus“. 

Klausomės vietinių žmonių, kelionės draugų, dairomės 
aplinkui ir net kaklą ima skaudėti nuo sukiojimo šen ir ten. Ir 
gaili, kad automobilis skriste baigia lėkti iš kalnų žemyn į 
pajūrį, į Aluštą, lyg sapny palikdamas visas gražybes. 

Alušta tai jau totorių miestas. Nuo sodžiaus tesiskiria tuo, 
kad mūrytas, bet tokiuo pat būdu: be stogų, be gatvių. Tik 
šašiejus jį aplink apjuosia. Trobos išmėtytos be jokios tvarkos. 
Kromeliai lyg mūsų mugių palapinės, tam kartui testatomos 
iš lentų. Kas didesnio ar gražesnio: viešbučiai, restoranai, vilos, 
ligoninės, sanatorijos, tai jau nebe totorių. 

Įvažiavus į Aluštą, net baimė paima. Buvau pačioje šiaurėje, 
suomiuose, dabar esu pačiuose vasariuose, Kryme, ir visur — 
pilna žydų; Aluštoje lyg Rygos pajūrio Dobelėje*. Betgi ir pana- 
šumo esama: kaip ten, taip ir čia esama vienatinės vietos, kur 
žydams nekliudoma gyventi. Kitur bent kiek kliudoma arba 
ir visai neįsileidžiama. Žydai pramogas mėgsta, ypač gi nesi- 
gaili jokių lėšų gydytis. Taigi ir kepina Aluštoje savo plau- 
čelius, taigi ir minta bene saldžiausiomis visame Krymo pajū- 
ryje Aluštos vyno vaistuogėmis. Tebūnie ir jiems į sveikatą 
oras ir grožis - kalnai ir jūra! 

Šašiejus, čia nugriuvęs nuo kalnų, kol atgal ims kilti Jaltos 
link, savo išsilenkimu paliečia jūrą. Gana aukštai, vis dėlto virš 
vandens, užsistatęs dideliais akmenimis nuo piktų jo vilnių, 
kurios niekuomet nerimsta apačioje, o pašėlusios teškia parejį. 

Aš niekur nesu užėjęs, dėl ko čia jūra vadinasi - Juodoji, 
kad jos vanduo tai šviesiai, tai tamsiai žalias, tai vėl šviesiai, 
tai tamsiai mėlynas; atseit kaip saulė kildama ar leisdamosi 
šviečia, kaip debesėliai plaukioja, kaip vėjai stiprėdami ar 
tildami pučia, - taip ir jūros vanduo mainos. 

Nuo daug marių mačiusių betariant (Baltijos, Vokiečių jūros 
ir Atlantiko ir aš nemaža esu matęs), Juodoji jūra už kitas labiau 

marguliuoja, „boleje krasočno““. Gal tai dėl to, kad vasariuose, 
arčiau Egėjo ir Adriatiko gražumų, gal kad visados nerami. Ji 
ir giedriu oru nuolat pyksta, šnypščia, smarkiai į kraštus taško, 
ūžia, išimesdama ištisus nuovalius mažų, be galo dailių akme- 
naičių, kaip Baltija išmeta diūnus smilčių. Amžių amžiais brū- 
žuoja, tašo vanduo tuos akmenėlius įvairių įvairiausių spalvų 
ir lyčių. Ir dabar nesakytumei, kad kai kurie jų ne žmogaus 
ranka nutašyti. Ypač Alušta garsi dailumu tų akmenėlių. Jų 
kiekvienas keleivis iš čia pasiima atminčiai ir dovanoms bent 
keletą svarų, kambariui padabinti. O čia jais, lyg paprastais 
žvirgždais, takus barsto, negaudami stambių smilčių. 

Juodoji jūra rodės man labai demokratinga. Aplink ją stovi 
amžinoje ramybėje milžiniški kalnai, lyg aristokratai, lyg vy- 
riausybės bei valdžios atstovai — rimti, didūs, nepasiekiami. 
Bet kad ir kaip jie dideli būtų, vis dėlto niekai, tiesiog nyksta, 
sulyginant su ta bekrašte jūra, su ta - „daugybe“. Kai rami, 
rami ta daugybė, bet kai įsiunta, ima graužti didikų pamatus 
ir atkakliai pykčio putomis ima taškyti aukštyn. Pagrauš, ne 
pagrauš - bent aptėkš iškilmybes... Kalnai ramūs - pakalnėje 
siunta; dangus tyras — vandens viršus raukos; audra darosi ne 
viršuje, ne kalnuose ir debesyse, bet iš jūros, iš apačios... 

22 dieną rugsėjo, iš tikrųjų gi jau 5 d. spalių mėnesio, leidė- 
mės nuo kalnų. Juo žemyn, juo aukštybėse sušalęs veidas šiepės, 
apsiaustas pats ant krūtinės kėtėsi ir nuo pečių dribo. Spalių mė- 
nesio diena čia rodės skaistesnė už mūsų liepos mėnesį. Čia ne 
tik dangus mėlynas, bet ir oras mėlynas, kiaurai perregimas, lyg 
dykas. Niekas nekliudo tiek matyti, kiek tik žemės apskritumas 
leidžia, - ištisus 50 varstų, kur aukščiausi kalnai pradeda grimzti 
gilyn. Ir rodos jie, tie kalnai, ne už septynių mylių, tik už vienos, 
daugiausia už pusantros mylios. Tolybėje jie mėlyni kaip ir dan- 
gus, tiek tetamsesni už jį, kad pirmu akies žvilgsniu nepiga jie iš 
dangaus išskirti. Artimesnieji gi pilki, lyg padūmavę ar apsi- 
niaukę visiškai gryname ore, visiškai nedebesiuotame danguje. 

Šone Katarinkalnio, į dešinę nuo Aluštos, nuo jūros žiūrint, 
viename atkalnyje pasergėjau daug tamsesnę milžinišką dėmę. 
Maniau, tai žemi krūmokšniai, kuriais apaugę visi nestatūs 

atkalniai. Per ilga betgi pasergėjau lyg ta dėmė judėtų. Buvau 
labai suintriguotas, bet atsako neturėjau ligi vakaro; kada saulė 
ėmė sėsti, pasidarė aišku, jog ta dėmė, tai ūksmė labai tolimo 
Stalakalnio, kurs savo viršūne ilgai dengia savo kaimyno šoną. 
Gyva, judanti kalno dėmė priminė anas neatspėjamas saulės 
dėmes. 

Štai rytas, vos tik 9 valanda, o tiek čia kaitros, kaip pačiu 
vidudieniu. Taip mums buvo gera ir nepaprasta, kaip iš šalčio 
patekus į perenę. Gera, sąnariai alpsta, paskutinis šaltis, kurio 
buvo kūnas prisigėręs, drebuliu išeina. Kavinė visais langais 
ir durimis į saulę. Durys atdaros per kiaurą dieną, leidžia į 
vidų tiek spindulių, kad jie tarpduryje, rods, spūstį padaro, 
rodos, akimirkai susikemša ir tik paskui susiverčia į vidų; vėl 
susikemša ir vėl lyg kamštis įsprunka. 

Išeini oran, ant galvos tau kaip karčia verčia kas piktas, įnirtęs 
saulės spindulius. Saulė siunta iš viršaus, šviesa ir karštis smar- 
kiai krenta, juda, nerimsta. Ar tai ne audra? Saulės audra, kaip 
yra magnito audra. Vėjo audrą vadiname chaosu, netvarka. Tuo 
ji ir tesiskiria nuo saulės ir jūros audrų, kurios — ritmingos. 

Koks saulės ritmas, nežinau. Jūros gi, pasergėta, devyni. 
„Devintasai volas“, smarkusis, sekąs paskui aštuonius, papras- 
tuosius. Man tai nepasisekė susekti. Bet gal taip yra, jei sakoma. 
Tegu sau ir nebūtų, - man vis tiek ir audros chaosas - harmo- 
nija, o kai susideda dvi - saulės audra iš viršaus, o jūros audra 
iš apačios, tai jau geresnio koncerto kaip šis gamtos koncertas 
ir neberasi. 

Taigi sušilom, atgijom lyg musės, pavasario spindulių už- 
gautos. Linksma ir ramu sieloje, norisi juokuoti ir sauvaliuoti. 
Očia pilni pakromiai tokių saldžių minkštaluobių vaistuogių, 
kokių į šiaurę dėl jų delikatnumo negalima atvežti ir palaikyti. 
Jų atsivalgyti beveik negalima. Tik brangu, kaip ir tolimiau- 
siame krašte. Dabar visur moka išnaudoti kits kitą. 

Gera mums Aluštoje, ką ir besakyti. Vis dėlto ne čia mūsų 
kelio galas: Jalta dar už šešeto mylių. Laikas būtų ir važiuoti, 
o šeimininkas su savo šoferiais vis kažin ko tebesigraibo ap- 
link savo mašiną. Pagaliau susisėdome, kepures atsimaukėm, 

kapišonus nuo vopninių dulkių užsivožėm ir prisisegėm. Lai- 
mingos kelionės! Skriste išskridom, kol buvo lygu. Prieš pir- 
mąjį kalnelį - drrr... ir sustojom. Gi kas čia? Vėl paleidom ga- 
rą - drrr, ir nieko: automobilis visiškai nebeina aukštyn. Šimtą 
kartų išmėginę, liovėmės ir, lydimi kareivių ligonių pasityčio- 
jimais, perkūnu sugrįžome atgal į pakalnę. 

Vėl prasidėjo taisymas, mūsų pyka ir ypatingi Krymo pa- 
guodimai. 

— Kokių čia dyvų, kad automobilis sustoja? Andai paties 
Didžiojo kunigaikščio pagedo... - Mums pasidarė kantriau. — 
Tik - jau septynios valandos, kaip tebestovime... 

- Didelio čia daikto! Andai kai sugedo automobilis, tai 
pasažirai aštuonias prastovėjo... 

O, jei taip, tai ir visiškai gera: juk mes visa valanda esame 
už kitus laimingesni! Ar tai ne Krymo džiaugsmai! 

Vėl susisėdom, vėl atsimaukėm kepures, vėl užsisegėm kapi- 
šonus. Na, vio! Drrr prieš kalnelį... Dabar jau ir pačiam au- 
tomobilio ponui nebebuvo kuo guosti. Ir mes jau stačiai parei- 
kalavome, kad, paėmęs du šimtu rublių, duotų dabar bent kokį 
vežimą. Puolome į kontorą. 5 rb už tarpininkavimą, 65 rubliai 
už trejetą arklių į briką keturiems. Ir po devynių valandų lau- 
kimo, per kurias buvo pradėję mums gesti nervai, kad ir Krymo 
gražybėse, ėmėm patys savo daiktus neštis į briką. Ūmai vežikas 
pašoko, pasipurtino ir siekė į kišenę pradotko atiduoti. 

- A, man sakė, tai geri žmonės, iš viešbučio, o čia iš „Kur- 
jerio“ automobilio! Nors šimtą rublių duokite, „Kurjerio“ pa- 
sažirų nevešiu!.. . 

Še tau, boba, pyrago! Jau naktis, temsta, darosi šalta, viešbu- 
čiuose nė vienos vietos. Kas gi daryti? Sustojome aplink vežėją, 
vis tebestovintį kaziluose, ir ėmėm kloniotis, kad pasigailėtų 
mūsų vargšų sugriuvėlių. 

- Kokie mes „Kurjerio“ pasažirai! Mes suskiai driskiai demok- 
ratai, štai tik paprastu greituoju traukiniu, ne kurjeriniu, su plec- 
kartpalaikėmis atvažiavome... Mes - ne „Kurjerio“ pasažirai... 

Ilgai vežėjas, nieko neklausydamas, šaukė, mosavo, dras- 
kės, svaidė perkūnus, kol įsitikino, kad mes ne „Kurjerio“ 

pasažirai; kol aš nesupratau, kad vežėjas pyksta ne ant aristo- 
kratų, važinėjančių pačiais geraisiais traukiniais, kurjeriniais, 
tik ant „Kurjerio“ draugijos, kuriai per varžytines pasisekė 
paimti vežioti paštas ir gauti 30 000 valdžios pašalpos. 

O, kad būčiau Zikaras“ — tuoj pradėčiau iš tiršto molio lipdyti 
Mozę ant kalno, kaip jis beria griausmus ant nusigandusių žy- 
delių pakalnėje. Geresnio modelio už mūsų vežėją niekur nerasi. 

Baimės perimti, paslapčiomis žvilgsėdami į rūstų vežėją 
perkūną, ėmėm, nieko nebelaukę, lipti į ratus, kam kur pa- 
kliuvo, kad vėl ko vežėjas neprasimanytų. Tik 

- Stoj! Ar jūs ir aną pasažirą imatės? — parodė storą mūsų 
kelionės ir nelaimės draugą. - Imkitės atgal pradotką - nė už 
šimtą rublių aš jo neimsiu! 

Vežėjas griaudė. Aš jau buvau bepradedąs vėl Kloniotis 
vežėjui, jau norėjau tarti: 

- Didis vežėjau, smarkus krymieti! Pavelyk, mes tuojau tą 
storapilvį pasmaugsime ir į jūrą rykliams išmesime!.. 

Bet tuo tarpu mūsų šeimininkas sugrąžino jam pusę paimtų 
pinigų, kad kitaip kaip parvažiuotų, ir mes susisėdom. Palai- 
mindamas mus į kelionę, storpilvis armėnas, graikas ar totoris, 
smala jį žino, pasiteisino šeimininkui, kodėl iš jo atimąs lygiai 
pusę pinigų, nors kelio belieka mažoji pusė. 

- Tavo agentai tau nusuko 50 r., mane pašnibždomis kalbino 
važiuoti už 8 rublius, jei liks vietos... 

Negražu pasirodė, kad agentai savo poną apgaudinėja ir 
pasažirus vilioja. Vis dėlto aš pasigailėjau, kad neteko pa- 
smaugti šis „garbingas“ įdavikas. 

- Jo Mylista, Pone Vežikai! „Kurjerį“ aš jau suprantu. Bet 
dar nesuprantu, už ką gi ano pasažiro nenorėjai vežti? 

- Ašjam parodysiu, tai žydovskai mordai į svetimą tikėjimą 
lįsti! Mes, karaimai, visas teises turime. O tie žydai, paprastais 
„krimčakais“ būdami ir teisių Kryme neturėdami, karaimais 
užsirašo! Jiems tiek karaimų tereikia, kol namus ar fabriką 
pasistato, kol dvarą nusiperka... 

Ir tokia pat neapykanta buvo girdima jo balse, kaip pirma 
„Kurjerio“ neapykanta. Taip, saulės krašto žmonių gyslose ne 
vandens esama... 

Ir vėl prasidėjo per ištisas keturias valandas lipimas į kal- 
nus, rodos, dar statesnius neg iš Simferopolio į Aluštą. Anuo 
pakelių, kur matės, buvo sodelių. Dabar, kur matos, buvo — 
dvarai. Zomatai gražūs, mūryti, medžiai diegtiniai, matos 
parkai. Tik maža kur tesimato dirbamos žemės. 

Čia dvarai didžponių: gen. Rajevskio, kunigaikščio Voron- 
covo-Daškovo, grafo Orlovo-Davydovo, paties caro Masandra. 

— O šis dvaras ar didelis? Kiek bus dešimtinių? 

- O, nemažas —- 26 dešimtinės. Nesistebėk: čia sieksniui 
žemės penki rubliai. Tai 26 dešimtinėms mokėta visi trys šimtai 
tūkstančių. Jūros pakrantėje sieksniui mokėta po 50 rub., tad 
dešimtinei šimtas dvidešimt tūkstančių. Ir dvi dešimtini ten 
sudaro pilną žemiečių cenzą. 

Kalnai ant kalnų... Šašiejus eina tarp tašytų uolų. Kur ne 
kur užeigos namai, kur geriama pieno, arbatos ir kai ko kan- 
dama. Po kairei visą beveik laiką matosi jūra, ten toli ir giliai. 
Per visą beveik laiką matosi ir Meškakalnis (Medvedgora), 
totoriškai —- Ajudag; dag - kalnas. 

Pačiame pajūry lyg milžiniškas kiaušinis laibgaliu pasilenkė 
į jūrą, pūčką pastatydamas. Tai meška laka Juodosios jūros 
vandenį. Ji kitkart buvo tikra meška, gyveno giliai kalnuose ir 
labai mėgo totorių mergaites vaginėti. Pakyrėjo tai totoriams 
ir visi išėjo meškos gaudytų. Gainiojo, gainiojo po kalnus, kol 
pailsino. Pripuolė meška prie jūros vandens atsigerti. Bet ligi 
tik paragavo, tuoj uola pavirto. Ir stovi taip, į vandenį pasilen- 
kus, kol neateis laikas... tada ji išlaks visą jūros vandenį ir... 

Toliau galite patys pabaigti pasaką, kaip jums tinkama. 

Didelė, didelė uola, gal bent pusės varsto aukštumo, visiškai 
lygiai iš visų šonų nudailinta. Rodos, paukštis ant jo teužskren- 
da. O dėlto viršukalny esąs bevielis telegrafas. Tad žmonių 
laipiojama. 

Ajudago pakalnėje, iš kalno žiūrint, tučtuojau, tikrai gi — 
mylioje nuo jo Gurzufas su garsia Puškino ola grota? ir dviem 
uolom — broma jūroje. tai Ai Dolari. 

Ai — totoriškai šventas. Tad pilna čia tų „ai“: Ai Danil, Ai 
Petri, Ai Nikita, ir taip be galo. Vienas pirklys, pasistatęs linksmą 

vilą, norėjęs praminti ją „Ai, liuli“,bet užgynę, kad tokio 
šventojo Liuli nesą... 

Išvargę 17 valandų žemės kelyje, viso gi daugiau nei tris pa- 
ras, pagaliau atsiradom Jaltoje. Būtų pagaliau buvę tikro Krymo 
džiaugsmo, bet nuovargis nebeleido, mirtinai norėjosi į lovą. 


Jalta. Du dangu ir dar mažas rojukas. Kitaip negalima pava- 
dinti tos Tauridės kalnų vietos, kur atsirado Jaltos miestas. 
Vienas dangus ten, kur jam ir pridera būti, pilnas žvaigždžių, 
dieną ir naktį tyras. Antrą tematai naktį nuo kalnų, baigdamas 
važiuoti į Jaltą: jis nugrimzdo kažin kur neišmatuojamon gel- 
mėn. Jei ne mėnesiena, jūros vanduo tėra spėjamas, aiškiai 
tesimato antros mirgančios, kaip ir viršuje, žvaigždelės. Ir 
nebežinai, į ką čia bežiūrėti, kame bėra tavo vieta ir kaip tu čia 
važiuoji milžinu pylimu, kad nežinai, ko jis tarp tų dviejų 
dangų laikosi, kur jo pradžia ir galas atsidūręs. 

Ne karo laiku, kai neužginta langai į jūros pusę šviesti, 
pamatytumei trečią, jei ne dangų, tai mažą rojuką, Jaltą. 

Jalta įsigaužė giliai į Jailos kalną. Lyg koksai milžinas būtų 
kumštelėjęs jai į pilvą, ir ji čia susirietė, bailingai per visą savo 
nugarą pasišiaušdama uoliniais savo šeriais. Garsiausia tų 
ypatingųjų „šerių“ kuokšta, tai Ai Petri, nuo 620 sieksnių aukš- 
tumo, kur tiek dainių svajojo. Man ten pasvajoti neteko, tad ir 
vaizdo iš ten parašyti negaliu. O labai veržiaus... 

Tą įlanką į kalną, tą mažą, ne daugiau ketvirtainio varsto, 
slėnelį, paužulniai pašlijusį pietų link į jūrą, iš visų kitų trijų 
šonų užstoja Jaila. Ji budriai sergsti, kad jokis kitas, rytų ar 
šiaurės, vėjelis neatklystų į šį slėnelį: privilegija duota vienam 
vasariui vėjui. Jei tad gerai šilta visame Krymo pajūryje, tai 
Jaltoje vis dviem, trimis laipsniais šilčiau per ištisus metus. 
Sniegas čia tepaesti per viduržiemį Ai Petrio viršukalnyje, giliai 
plyšiuose, iš kur jaltiečiai paskui ilgai vežiojas sau maišais 
minkšto ledo. 

Bet ir drėgmės čia tiek, kiek atgaruoja iš jūros, lietaus reta. 
Gi žemė vopninė, nuo kalnų nubyrėjusi, smulkiai sutrinta. Šil- 
tas dulkes debesimis kelia pravažiuodami vežimai, debesimis 
nuolat suka, kažin ko nuolat čia besišvaistą viesulai. Jalta - 

tikra dulkių karalystė. Inžyrų, kiparisų, laurų, akacijų, topolių 
glaustašakių medžiai ir kitokių augmenų gražumėliai, kur tik 
arčiau gatvių stovi, visi storai dulkėti, net baisu prisitikti, net 
pikta, kam dulkės apgadina gražią Dievo rėdą. Lyg žmogaus 
darbų simbolas - visa, ką tik bus padirbęs, gauna savo nešva- 
rumais pažymėti. 

Tuo žvilgsniu Jalta negraži, nehigieninga, labai įkyri ir toli 
gražu nedaro jos - rojumi, ypač kad čia, kaip ir apskritai visame 
Kryme, augmenų be galo maža. Vienatinį miesto sodą taip pat 
uždulkina minios svečių. Į Erlangerio parką tegali nueiti turė- 
damas tam tikrą pavelijimą. Nikitos ir Livadijos sodai per toli. 

Viešbučių viešbučiai, vilų vilos visokių kunigaikščių ir turti- 
ninkų. Ojų tarpe fantastingiausi, gyva rytiečių pasaka, tikrai 
karališki rūmai — tai Bucharos emyro. Jų ponas, be jokios fana- 
berijos ir didumo kunigaikštis, didis rusų caro prietelis. Dažnai 
pas jį vieši, savo pinigais išstatė Cia taip pat puikią, kaip ir 
rūmai, ligoninę, davė visą milijoną kitiems mūsų karo reika- 
lams. Jei toks tolimas valdovas savo vasarnamiui pasistatyti 
išsirinko Jaltą, ne kokią kitą vietą, tai gal ir tikrai Jalta to verta. 
Lietuvių sanatorija tai puikūs, poniški rūmai, aukštokai atkal- 
nyje, antrame vingyje į kalną Bariatinskio gatvėje Nr. 8. Išeini 
ant balkono, o jų čia daug, iš dviejų šonų: po kairei netoliese 
jūra mėlynuoja, priešais, už slėnio ir čia pat iš dešinės - Jailos 
viršukalniai, po kojų, gerai giliai, - miestas, dabar nuo 75 000 
gyventojų, paprastai — tik nuo 35 000. Pusėje kalnų kartais 
debesėliai ir ištisi debesys pasidraiko, bet nepralyja. 

Šitais kalnų debesimis aš likau nepatenkintas. Jei jie pada- 
ryti - lyti, tepildai tiesioginę savo pareigą, o jei nenori lyti, tai 
nėra ko čia jiems nė draikytis: tik fantaziją gadina... 

Kai pas mus, lygumose (mūsų „kalnai“ — bene kalnai?), ap- 
siniaukia, tai arba sūdo dienos belauki — taip juoda ir vilties 
nebėra, arba visas dangus prisipildo keistų keistesnių esybių. 
Matai pasakų rūmus, ištisus miestus, keistus medžius, dar na- 
vatnesnius gyvulius, - ištisą svajonių karaliją. Rodos, tie debesys 
kažin kaip aukštai, kažin kiek stori, tiek jų stora, kiek jūrėse 
gilų; rodos, už jų visai kitas pasaulis. O čia, kalnuose, turėdamas 

su kuo tuos pat debesis aukštybėse sulyginti, matai juos ne aukš- 
čiau kaip už pusvarsčio, daugiausia už varsto, nes viršukalniai 
tebekyšo nedebesiuoti. Ir draikos jie palei kalnų šonus, atbrizgę, 
skysti, lyg kiaulei, pavasarį šeriantis, kad į tvorą pasizuzina ir 
kudlų plaštakas palieka. Jei debesys juodi, tiršti, tai rūksta, lyg 
kas kadagius, lapus, spalius ar kitokias pakritas degintų. 

Vėl- laurai! Koljų žmogus nematei, manei, kad tai kas tikrai 
nepaprasta, iškilminga: garsiausieji karo, dailės ar mokslo vyrai 
laurų vainikais vainikuojama jiems pagarbinti; aptiekose auksu 
jų perkama sriubai pakvapinti. O čia tie garbiamieji „laurai“ 
patvoriais vinsta, mūsų dilgynių vietose; tai paprastieji. Nedaug 
užkaunesni ir kiltingieji: lyg mūsų slyvai. Gana, jau gana... 

Nikitski sad. Ties sodžium Ai Nikita (Ai - šventas) 1811 
metais užveista ant 13 dešimtinių botanikos sodas. Dabar jis 
turi 950 rūšių medžių ir krūmų, 900 rūšių vaismedžių ir uogų 
krūmų, 450 rūšių vynuogienojų ir 2000 rožių. Be parko, čia 
dar yra vynuogynai, vyno darymo mokykla ir vaisių sodas, 
auglių „mokyklėlės“, tabokos plantacija t. ir t. Viso apie pus- 
antro šimto dešimtinių — valstybės turto. 

Dėl to vieno daržo atvažiuojama čia iš tolimųjų kraštų, kam 
rūpi botanika, kas, dar toliau nevažiavęs, nori vienoje vietoje 
pamatyti daugelio pačių šiltųjų kraštų augmenis. Čia gali ma- 
tyti Babilono gluosnį, lyg mūsų „verkiantįjį“ beržą. Jo metūgės 
kone nuo dviejų sieksnių, palaidais liaunais plaukais kūruloja 
žemyn. Ištisi krūmai visokių palmių, bananų, oleandrų, jukų, 
magnolijų, kiparisų, tisų, pinijų, glicinijų, kedrų, araukarijų, 
opuncijų, akmeninių medžių, visad žaliuojančių ąžuolų. Iškil- 
mingos milžinai velingtonijos. Kamienas būtų lyg pušų, tik 
be skujų, lapai - tujos. Platanai, arba činaros, tai mūsų klevai - 
medžliepiai. Žemuoginis medis - Krymo augmuo, raudonas, 
lyg nepadoriai nuogas, jo viršutinė žievė kasmet nusilupa. Taip 
pat įdomūs kempinių ąžuolai, nuo kurių žievė bielijama, kaip 
kokios vilnos kerpama, ir ji vis atauga. Vienas terpentinis 
medis turįs apie 1000 metų. Japonų glicinijos kamienas, lyg 
kaktusų, apaugęs karpomis, apžėlusiomis aštrių ir ilgų dyglių 
šepečiais. Ruselio pušys, melsvai žalsvos eglės, japonų ginkgo, 
sukrinės mendrės, gaolan, ir ko ten nėra! 

Gaila, kad Nikitos mokykla ligi šiol niekas lietuvių nėra 
pasinaudojęs. Tai pirmos rūšies žemutinė mokykla penkerių 
metų kursu; turi savo oranžerėją, augintuvę, vynuogynus, 
pavyzdinius sklepus, chemijos laboratoriją, meteorologijos 
stotį ir Magaračo aukštesniuosius vyno darymo dvejų metų 
kursus. Gal, sakau, kai kas naudinga galima būtų ir Lietuvoje 
aklimatizuoti, kaip viskas mėginama pripratinti prie Krymo 
klimato. Jau pripratinta visos rūšys vynuogių ir alyvos medžių. 
Alyvos medžiais ketinama labai plačiai naudotis. 

Livadija. Tai paties caro dvaras nuo 350 deš. Pasiprašius 
dvaro valdybos, leidžiama pasižiūrėti sodo ir mažųjų rūmų, į 
didžiuosius rūmus neįleidžiama. 

Mažasis palociukas pastatytas rytiečių stilium. Iš oro švie- 
siau ir tamsiau rusvomis plytelėmis. Vidus - sulig Bachčisarajo 
palociumi. Čia pasimirė Aleksandra III, čia ir jo paminklų 
nemaža. Šitie rūmai tušti stovi. Tik karaliūnas Aleksejus čia 
laikė savo žaislus. Jam gi ir kieme kareiviai per vieną naktį 
padirbo modelį Jaltos molo ir signalų bokšto. 

Didieji rūmai iš balto Inkermano akmens 1911 metais pa- 
statyta italų renesanso stilium. Tai milžinai rūmai trijų aukštų, 
100 būstų. Valgomasis 300 svečių. 

Abeji rūmai, dideli namai ministeriams t. ir t. stovi parke, 
kurs užima 42 dešimtines vietos ir turi 20 varstų kelelių. Aug- 
menys čia taip pat įvairūs ir retų rūšių, kaip Ai Nikitos sode. 
Įsidėmėtina Nimfa ir sarkofagas, kitados Potockio" išvogti iš 
Pompėjos, dabar iš jų padaryta vandens kranas. Yra medžių 
milžinų - velingtonijų, palmių. Tik vienai palmei pamūrytas 
namas dviejų aukštų. 

Visa Jaltos apylinkė - tai buvusios graikų kolonijos. Graikų 
čia gyventa ir visos gražybės valdyta ligi 19 amžiaus, kada jas 
pamažu vyriausybė ir didikai išpirko. Didžiausis Krymo po- 
nas — Voroncovas, b. caro vietininkas (namestnik) Kaukaze. 

Visa, kas Kryme gražu ir įdomu - tepamatysi, visu kuo atsi- 
gėrėsi tik ilgai pagyvenęs. Mano kelių dienų įspūdžių - gana. 

Reikia grįžti namo. Bet iš to rojuko išsiveržti taip pat sunku, 
kaip į tikrąjį rojų pakliūti. Vieną dieną pažadėjo vietą automo- 
bilyje, užvylė, antrą dieną pažadėjo vietą autobuse - išvažiavo 

anksčiau neg paprastai. Tik trečią dieną pasisekė susilaukti 
malonės iš Joffė ir Rabinovič. Jei tų „inžinierių“ aš nenušoviau 
už jų „gerą“ širdį, tai tik dėl to, 1) kad esu kunigas ir kraujas 
pralieti man užginta ypatingu kanonu, 2) kad šauti nemoku ir 
šautuvo niekados neturėjau. Bet labai stebiuos, kaip jų nenu- 
šauna kiti pasažirai, kuriems mažiau kantrybės. Aš jiems te- 
atkeršijau, kelias valandas pasliukas iš pykčio išgulėdamas. Nuo 
dviejų tokių eksperimentų širdies liga - tikrai. Tai nė kalbėti 
apie bjaurumą Krymo komunikacijų nebesinori. Tik ligos pri- 
spaustas arba labai išsiilgęs pietų saulės, gali drįsti šiais laikais 
išsiruošti į Krymą. Apie išlaidžius ką ir besakyti... Vienam keliui 
suvažinėti, neskaitant maisto ir pramogų, negana 200 r. 

Visa tai, kaip Jaltos dulkės, gali sugadinti geriausį ūpą, 
išblaškyti geriausius įspūdžius. 

Iš Jaltos „ištrūkau“ keikdamos. Vis dėlto gaili Krymo saulės, 
kalnų, vynuogių, Bucharos emyro, armėno Gusakovo, pasta- 
čiusio milijoninę bažnyčią ant kapo dukters, kurią nušovė 
pavydus jaunikis; gaili reginio iš Livadijos sodo ir rūmų į jūrą: 
tas reginys turbūt ir mirštant ties man kelią į dangų, jei ten 
bus skirta; gaili ir - Lietuvių sanatorijos, kurią, kaipo būtinąjį 
dalyką, lietuviai privalo pasilikti savo rankose. Daug ko gaili... 

Saulutė neužvylė, davė daugiau, nei tikėjaus ir laukiau. O 
atminčiai dovanojo dar vieną fenomeną, kurio nebuvau Atlan- 
tike matęs. Rytas. 8 valanda. Jau mes kalnuose. Jūra iš tolo visa 
raiba, nelygi, bet lyg iš papjė mašės padirbta: per tolumą ne- 
besimato, kaip vilnis vilnį gena. Nieko nebegalima beišskirti, 
kur regratis - tas pats jūros ir dangaus mėlynumas. Ir jūra — 
pilna salų salelių. Na, taip gražu, kaip... Trakų ežere. Dar gražiau 
ir fantastingiau. Pone Die, iš kurgi čia salos, kad jų pirmiau ne- 
buvo? Ak, tai tik atskirų debesėlių - avių šešėliai ant vandens... 
Jie išnyks. Tegu sau. Ar man ne vis viena? Juk aš negyvensiu 
tose salose. Teliekie gi jos man atmintyje - salos! Ir ačiū joms, 
kad man atminė - Trakų ežerą: ar yr kam dabar juo džiaugtis? 

Priminė mūsų mielus Trakus, priminė ir tai, jog visur gera, 
o namie, Lietuvoje, geriausia! Tokio visais žvilgsniais palai- 
minto krašto, kaip Lietuva, jei ne visame pasaulyje, tai bent 
Rusijoje, tikrai, sakau, nėra! 

APLINK BALTIJĄ 


AR VERTA BUVO LEISTI 


Viešint Lvove, teko man pasimokyti, kaip Galicijos rusnakai 
sparčiai duoda savo tautai žinių. Ligi tik iškils koks klausimas, 
apie tai ne tik bus rašoma laikraščiuose, dar, ką bežiūrint, bus 
parūpinta didesnė ar mažesnė brošiūrėlė. Laikraštį, girdi, čia 
pat numeta, knygelės gi amžius daug ilgesnis. 

To pagirtino pavyzdžio nepamiršęs, leidžiu ir aš brošiūrėlę 
apie tuos žmones, kurie jau senai yra apsigyvenę aplink Baltijos 
jūrą; skandinavus, latvius, estus, suomius, ir apie tuos, kurie 
per lietuvius nori pasiekti jūros, lenkus. Apie kiekvieną tų tau- 
tų, tiesą pasakius, reiktų paleisti po didelį tomą, ir to būtų ma- 
ža. Tik mes kitais darbais pernelyg užsiėmę, tai noromis neno- 
romis laikinai turime tenkintis skystomis brošiūromis. Visgi 
geriau bet kokių žinių gavus neg nieko; visgi tai ženklas, jog 
mes įdomaujame tų kaimynų, kur mūsų širdys ir reikalai virs- 
ta. Apie ką gi daugiau kalbėsi, jei ne apie sopamąsias vietas? 

Kaip tik dėl to aš nesidrovėju pakartoti tų žinių, kurias jau 
senokai esu paskelbęs; pasenti jos, žinoma, apseno, bet tik 
smulkmenos, gi dalyko vidurys paliko kaip ir buvęs, nei tautų 
charakteriai neatsimainę, nei jų istorija neišdilusi. 

Kas tesėjo per savo amžių daugiau patirti, lai duoda daugiau. 

Lenkai mus taip neapsakomai „pamylėjo“ vien dėl to, kad 
ir jie norėtų prie Baltijos prisistumti. Lenkai su lietuviais 

paskutiniais metais susipynė taip, kad vargu ir beišnarplioti. 
Pamėginau ir čia kaip viščiukas po nuobraukas patrypčioti, 
parodyti, kaip kas bloga darosi dėl to susipynimo ir kaip 
galėtų iš visa to išsipainioti. 

Čia surinktieji raštai yra tos dienos sielavartai, skyrium 
užgavę šį ar tą mūsų reikalą. Dėl to jie tokie palaidi. Kad būčiau 
laiku rengęsis parašyti knygelę, būčiau pasirūpinęs tvarkin- 
giau viską išdėstyti. Visgi ir atskirais laikraščio straipsniais 
galima jei jau ne apsišviesti, tai bent įsiskonėti. Dar geriau, 
kad nebuvo taikinti į knygą: mažiau mokslinės pretenzijos, 
daugiau įspūdžių ir tikro jausmo. 

Pagaliau tinkamai ar netinkamai padariau, iš straipsnių ir 
korespondencijų sudarydamas brošiūrą, tai man nebe tiek rūpi, 
kiek rūpi kalbėti ir kalbėti apie Baltijos pakraščius, iš kurių 
vienų mes tegalime savo tautai laukti sveikatos. 


SKANDINAVAI 


KIEK SVERIA JŪRA EŽERAS 


Idėja susijungti į vieną didžiulę gurguolę visoms Pabaltijos 
tautoms gimė Švedijoje dar tais laikais, kada tautų apsispren- 
dimo principas vos vos dygo. Tikrai brendusių žmonių nu- 

„matymu, skandinavai, nelaukdami, kol autoritetai tars žodį: 
jau tautos laisvos — darykite iš jų, kas tinkama, tarė: tautos 
savaime yra laisvos ir teisėtos spręsti savo likimą, ir jos spręs. 
Tai ko gi belaukti? Šekit mūsų ranką jums į pirmą prietelystės 
ženklą! Mes esame jau laisvi ir toli pažengę. Jūs veržiatės į 
laisvę ir, ką žinai, gal dar toliau už mus pažengsite. Tai mums 
belieka tik džiaugtis ir prisižiūrėti, kuo mes kits kitam galime 
būti naudingi. 

Į sumanytąją sąjungą turėjo įeiti lietuvių, latvių, estų, suo- 
mių, švedų, danų ir norvegų valstybės; vadintis betgi turėjo Šve- 
dų-lietuvių sąjunga, lietuvių vardu apimant ir tos pat pader- 
mės latvius, švedų gi vardu Suomijos piliečius, kurių trečdalis 


< 210. 


švedai, ir suomių pusbrolius estus; trys Skandinavų valstybės 
ir be to yra sąjungoje - net monetą ir paštą suvienodinę: visų 
trijų monetos ir pašto ženkleliai lygiai eina per rankas visose 
trijose valstybėse. 

Steigiant tą sąjungą, nedaug tebuvo jausmų, jokių „doku- 
mentų serca“,jokio ypatingo „broliavimosi“. Vis dėlto širdžių 
pakilimas buvo didelis, nes tarėsi santarvės sėbrai, žmonijos 
artimai. Buvo žmoniškoji brolybė. Pagrindu gi visų paminėtųjų 
tautų vienybei buvo dedama abipusė ekonominė nauda, pa- 
lengvinimas kits kitam gyventi ir atidavimas kits kitam kultū- 
ros turtų. 

Mezgamoje sąjungoje sutilpo kraštutiniausieji gaivalai. Pir- 
mininkas - Stokholmo meras Lindhagenas!, socialdemokratas 
maksimalistas, vicepirmininkas - dr. Jonas Šliūpas, laisvama- 
nis; nariai: katalikų kunigas — aš, lietuviai reformatai. Jungėsi 
keturios padermės: lietuvių, mongolų, saksų ir keltų, daugybė 
tikėjimų: katalikų, liuterių, kalvinų, baptistų ir kitokių; ketu- 
rios kalbų grupės iš 7 kalbų. Ir niekam į galvą nebuvo parėję, 
jog visi tie skirtumai yra kliūtys gyventi malonioje santaikoje, 
jog visa tai reikia kokiuo nors būdu niveliuoti, lyginti dėl 
tariamojo sąjungos stiprumo ir patvarumo. 

Vienatija jungė tarp visų tų tautų irjų valstybių - Baltija, ta 
neva jūra, tikrai gi sakant, tarptautinis ežeras, kaip yra Tarpu- 
žemio jūra. Tuo „ežeru“ jūra susisiekiant, jo pakraščių gyvento- 
jai sudaro vieną didžiulę šeimyną; per pusę paros gali pasiekti 
tolimiausį kaimyną; taigi tolumas tarp Klaipėdos ir Stokholmo 
vandeniu plaukiant tėra lygus devynioms mylioms arkliais 
važiuojant. Tai taip netoli, jog kilo rimtas rūpesnis sujungti tų 
valstybių gelžkelius fergėmis, tai yra plaustais, kurie per van- 
denį perkelia ištisus traukinius. Vaikščioja gi Danijoje per salų 
salas traukiniai, fergėmis kilojami. Taip pat tarp Danijos ir 
Švedijos. Tokiuo būdu ir tolimesnieji sausžemių miestai pri- 
siartintų ir mainininkavimas prekėmis papigėtų. 

Regite, kokia didelė idėja kyla, kokių drąsių ketinimų lais- 
vės žmonėms įkvepia. Ar visa tai įvyks, ar ne, tai kitas klausi- 
mas. Mums svarbu pažymėti tą faktą, kad Lietuva nebe šiandei 

yra pati, ne „vokiečių vedama“, radusi šalį, kurion jai lemta 
yra nusvirti ir jos valdžia tai jau pradėjo vykinti, pirmai pra- 
džiai susimegzdama su valstybėmis šiapus jūros, su Latvija, 
Estija ir Suomija. 

Nereikia būti gudriu ekonomistu ar prityrusiu pramoninin- 
ku, kad suprastumei tokį lengvą sumetimą: mes, neskaitant 
karo dalykų, jokiu kitu žvilgsniu negalime svirti nei į Rytus, 
nei į Pietus, tik - į Vakarus. Nesvirome jokiu žvilgsniu ir ligi 
šiol. Galėjo svirti į Rytus ar į Pietus tik kai kurių širdys, tik kas 
iš to, kad širdys nesudaro gyvenimo: nei sotina, nei ištaigų 
tiekia. Tai padaro protas, išmintis. Kol mes tebebuvome kiaute, 
mums nieko nereikėjo; mums gana buvo su kaimynais pasimie- 
luoti, pasibučiuoti ar špygomis pasibadyti. Bet kai išskilome 
iš kiauto, kai susidarome savo valstybę, mums reiks ji palaikyti 
pramone ir pirklyba, ne tuščiais sentimentais. 

Lietuvai lemta yra tapti pramonės šalimi, turint tokių pigių 
kelių, kaip Nemunas, Dauguva, Venta. Tie keliai mums atstos 
tai, ko mes neturime ir kuo mums pigūs gudragalviai akis 
bado: kas iš jūsų bus, kad jūs neturite nei metalų, nei mine- 
ralų, nei žibalo, nei gelžies, nei akmeninių anglių? 

Taip, mums visa to namie nėra, užtat visa to —- panamėje 
yra ir atsivežti jų dykas galas, turint tiek vandenų. Liepoja ir 
dabar fabrikų miestas; Klaipėda tokiuo pat virs per 20 metų. 
Neatsiliks nuo jų nei Kaunas. Gelžies yra Šveduose, ir patys 
vokiečiai rūdą vežasi iš ten namie perdirbti, vežasi ten, kur 
yra anglių. Europos Vakaruose yra anglių, ir jų transportas 
jūra ir Nemunu dusyk, jei ne daugiau, bus pigesnis neg trans- 
portas sausuoju keliu iš Lenkijos Dambravos ar nuo Dnepro. 
Amerikos Pitsburgas, turėdamas anglių, nebijo nei sausu keliu 
gabentis rūdą ir toli nuo kasyklų padaryti patį didįjį metalų 
fabrikacijos centrą. 

Turėdami namie žaliosios medžiagos, mes ją atiduodavome 
Vakarams, -ne Rytams. Net artimajam Bialistokui mes neduo- 
davome pluošto ir vilnų, bet tolimajai Prancijai ir Anglijai 
atiduodavome. Dabar mes jos niekam nebeduosime, tik perdir- 
binėsime namie, pasipirkdami anglių iš vakarų kaimynų. 

Be to, mes turime nesuskaitomą turtą Nemuno vingiuose, 
vadinamojo baltojo anglies. Perkask vingį ir gausi tokį krioklį, 
tokį vandens kritimą, kokį turi Narva. Jis pasuks didžiausias 
mašinas, atstos dešimtis tūkstančių arklio pajėgų. 

Tai pramonei. 

Pirklybai jūra ežeras daug daugiau sveria, pagreitindamas 
ir papigindamas mainininkavimą. Gi vaizba, duodama abi- 
pusės naudos, yra tikras pagrindas santarvei ir širdingam su- 
gyvenimui. Materialinis pasiturėjimas ir nauji laimėjimai vei- 
kia ir į idėjas: kišenė ir pilvas savo aukso raktu pasiekia ir 
širdis, bent greičiau neg alkana „brolybė“ ir kitoki sentimentai. 


KIEK SVERIA SKANDINAVŲ KULTŪRA 


Be pramonės ir pirklybos, su skandinavais dėtis mus verste 
verčia dar jų kultūra. Kam gi taip toli siekti, turint pašonėje 
prūsus? Turėti turime savo panamėje aukštos vokiečių kul- 
tūros. Tik kas iš to, kad ji mums maža teprigyja? Prigijo ūkio 
kultūros (bent kiek, kai kur Žemaičiuose), prigijo namų tvarkos 
(taip pat Žemaičiuose). Kodėl gi: bent kiek, ne visoje pilnu- 
moje? Todėl, kad vokiečių kultūra, kad ir labai aukšta, yra 
nenatūrali, dirbtinė, varu išvaryta, veržte išveržta. Ji neišaugo 
iš pačios liaudies, tik buvo auklėjama valdžios aukštybėse, lyg 
šiltadaržiuose žiemos laiku vasaros augmens ir gėlės, ir jau 
gatava buvo perdiegiama į sodžių. 

Aš nepažįstu gilumos vokiečių sodžiaus, kiek ten liaudis į 
bendrąjį kultūros iždą įdėjo savo kūrybos. Galiu tik pasakyti, 
jog Prūsų lietuviai, nors 600 metų yra vokiečių įtakoje buvę ir 
turėję laiko saviškai persidirbti jų kultūrą, to nepadarė. 

Kaip visur valstybėje, taip ir prūso gryčioje yra policinė 
tvarka, ne šeimyninis jaukumas. Dažnas lietuvis ir ligi šiai 
dienai jaučiasi prislėgtas ta kultūra ir keikia savo valdžią, kam 
jį verčia turėti per daug, kas yra virš jo ištesėjimo. Sakysime, 
gyvenimus prūsai turi statytis ne tokius, kokių būtinai reikia, 
kokių sočiai užtenka, tik tokius, kokį jam iš viršaus planą 
paduoda. Jei jis netesi tokių namų statytis, jis gauna iš valdžios 

paskolą, bet turi taip statytis ir paskui ilgus metus stenėti, 
niekaip neišsimokant valdžiai skolų. Tai ir yra: iš oro gražu ir 
labai turtinga, net iškilminga; iš vidaus - sunku ir neturtinga. 
Dėl to pat didelis prūsų ūkininkas gana menkai minta, viską 
geresnį priverstas parduoti, kad pelnytų iždui mokestį. 

Visai kas kita - Skandinaujoje. Gal ir ten buvo kitkart kai 
kas priverstinai padirbta. Sakysime, trobų dažymas raudonai 
iš oro pusės. Tik tos prievartos šiandei niekas nebeatmena, ir 
moliavojimas pavirto paprasčiausia statymo priemone, kaip 
tepama karboleumu ar apdeginama, kad ne taip pūtų. Taip ir 
raudonuoja Švedija ir jos kultūrai pasidavusi Suomija savo 
trobesiais. 

Užtat viduje kiekvienas pasitaiso sulig savo ištesėjimo ir 
skonies. Trobų įvairumas didelis, pradedant nuo mažutyčių 
trobelių, ne didesnių už lietuvių pirteles, tokių didžiuma, ir 
baigiant taip pat nedideliais namiukais, bet jau su šešiais sky- 
riais. Kambariai išdėstyti jau su aukštu reikalavimu patogumų. 
Paėmęs pailgotiną trobos rentinį, pailgai padalyk jį į dvi pusi, 
paskersai - į tris, ir gausi labai patogų gyvenamąjį namą. 


= KA 


1, 2, 7 —bus gulimieji sau ir svečiui, 3 - priemenė su įėji- 
mais skyrium į salonėlį (6) ir skyrium į valgomąjį (4). Už val- 
gomojo — virtuvė - (5) su atskiru sprysku. Kambariai taip iš- 
dėstyti, kad kone visi yra nepereinami, ir, kuriame įsigyvenęs, 
turi pilną ramybę, net vaikų turėdamas. 

Aš nieko nemačiau jaukesnio už mažutytę dano ar švedo 
gryčelę vienu skyrium. Rodos, nei apsisukti nėra kur, o žiūrėk, 
kiek ten patogumų! Jei lova dvigulais, tai užstatyta neatke- 
liamais lentų šaliavimais, liaudies daile padabintais. Jei lovos 
skyrium kiekvienam, tai sustumamos, paklojimai dvilinkai 

sudedami ir dieną maža tekliūva. Už stalelio medinė kanopa 
kanikas. Ji ir lova: atsikėlei, patalus sudėjai vidun ir sėdėk. Ir 
kėdės pritaikintos podėliui: po sėdyne - spintelė; atvožei vokelį 
ir krauk moterų reikmenę. Šildomasai pečiukas mažutytis, 
verdamoji plytelė taip pat. Vis dėlto plytelėje viskas - vanduo 
tyras, samplovos, viralas; indai sukabinėti. 

Padabinta asla, padabintos (taip pat kilimu) lubos, pada- 
bintos lovos, langai - viskas padabinta savotiškai, tautiškai, ir 
švaru, švaru, švaru! 

Kas viduje, tas ir atšlaimėlyje; kas atšlaimėlyje, tas pat dar- 
želyje; kas darželyje, tas ir laukelyje: tvarka, viskas sulyginta, 
nieko nereikalingo; visur auga, kam liepiama augti, ir nieko 
savaime atsiradusio, jokių piktkarklių, piktžolių, pūvančių 
pelkelių, vėjo nešiojamų smilčių. 

Žmonės darbštūs, šviesūs, bendrojo ir specialiojo mokslo 
ragavę, kad iš mažo pasidarytų sau sotumą ir net turtą; ramūs, 
tylūs, blaivūs, teisingi, apsiėjimu švelnūs, ką apsiima, tikrai ir 
paskirtu laiku išpildo, savo žodžio ant vėjo neleidžia, kits kitu 
todėl pasitiki, mandagūs, paslankūs ir nesiskubėdami spartūs 
darbe ir ėjime. 

Neturtas, jei ir yra jo, tai paslepiamas. Visų nešysta mies- 
tiška, niekur nėra tokių driskių, kaip Rusijoje, atbrizgusiais ir 
margai lopytais drabužiais, nėra nei bjauriai sučiurusių, juodai 
įprakaitintų, snargliais nulakuotų. Kūno švara didžiausi: pui- 
kių viešų pirčių kas 10 kilometrų; švarūs ir iš paviršės. Nesi- 
mato jokių paliegėlių ir nesveikėlių: jie sudoroti į tam tikras 
įstaigas. Dykinių nei to tiek. Jokio valkatos, jokio ubago reikalu 
ar iš amato. 

Ten gyvenimą šviesiu, sąmoningu padaro ir palaimina pri- 
valomas visiems piliečiams mokslas. Ten palaidų vaikų nėra 
gatvėse, šunų kompanijoje augančių: ten jie mokinasi arba 
dirba ir „skatikėlių dovanoti“ niekas nekaulija. 

Ten sveiki žmonės ir visokiais sportais užgrūdyti. Gim- 
nastikos salių ir ištisų „institutų“ pilni miestai; dviratį važiuoti 
turi visi piliečiai, pradedant nuo penktųjų metų kūdikio ir 
baigiant 60-70 metų seniu ir bobute. 

Ledas leidžia prasimanyti įvairiausių savotiškų pramogų. 
Sniege tiesiog maudytis maudos mažulėliai kūdikiai. Tyrame 
ore visi gyvena, kaip žuvys tyrame vandenyje. 

Kas dirba žemę, tai taip pamėgęs, kaip mūsų mergaitės nėra 
savo rūtų darželio pamėgusios. Nuo ankstyvojo pavasario 
ūkininkai lopetomis ne dirba, tik pilsto žemes, karukais iš 
vienos vietos kiton vežioja, lomikes lygina, kaubrelius nuka- 
sinėja, ant uolų nešioja; diegia sodina skyrium kiekvieną dai- 
gelį ir kelmelį. Žiūri ir stebies, iš kur jiems tiek daug laiko to- 
kioje mažoje žemėje gaišti. Tik tai ne gaištas: tai tik plantacija, 
kur kas blogesnėje lengvesnėje žemėje neg mūsų ir gavimas 
vaisių trigubas neg pas mus. Gi žinoma: glostomas arklys — 
riebus, glostomas augmenėlis taip pat vešlus. 

Ir darbą moka visur pasilengvinti prietaisais, kad tik ko 
mažiausiai savo pajėgų išgaišinus. Jei krauna į vežimus, tai tie 
vežimai žeme velkas, kad nereiktų kelti. Vežimas pats išvirsta 
vos pastūmėjus. Įsunkiuosius automobilius, į vagonus sunkybes, 
storiausius rąstus vienas pats Žmogus kiloja ilgomis grandinė- 
mis, sukdamas aplink visą eilę skritulių ir ratų. Niekur prakaito. 

Keliai plūktiniai, lygūs kaip stalas, kieti kaip uola, niekur 
purvo nei miestuose, nei sodžiuose, viskas išpilta, viskas nu- 
džiovinta. 

Gyvuliai rinktiniai, didelės kainos. Fabrikacija iš metalų, iš 
riebalų — pirmutinė pasaulyje. 

Kultūra, kultūra; kultūra iš paviršės, kultūra vidaus žmo- 
gaus. Mokslas, išmintis. 

Kuo gi visa tai ketina atsverti lenkai, siūlydami mums savo 
„kultūrą“? 


LATVIAI 


BROLYBĖ SU LATVIAIS 


Mano nelaimė, kad aš, būdamas kitokio pašaukimo žmo- 
gus, netapau... na, nors ekonomistu. Dabar štai būtų tai labai 
pravartu, kai prisieina kalbėti apie aktualiausius tos dienos 

klausimus, apie Pabaltijos valstybių sąjungą. Būtų tai geriau- 
siai įtikinantys prirodymai, jog tokios sąjungos būtinai reikia, 
ji visiems lygiai būtų naudinga ir neišvengiama. Dabar turiu 
tenkintis tuo, ką teesu matęs, gyvendamas Švedijoje, Danijoje, 
Latvijoje ir Estijoje. 

Apie latvius esu jau nebemaža rašęs trumpesnių ir ilgesnių 
straipsnių. 

Kas buvo prieš dešimtį metų, žinoma, atsimainė, tepaliko 
ta pati tauta, jos gyvenamieji miestai ir kraštas. 

Nors latviai lietuviams kaip ir giminės, vis dėlto jie yra gavę 
daugybę visokių būdo savumų, kurie griežtai juos skiria nuo 
„leičių“. 

Pirmon galvon reikia padėti racionalistinį protestantų ti- 
kėjimą, kurs, neveikdamas į jausmus, palieka žmogų šiurkš- 
toku stačioku. Statumas betgi daugelyje atvejų esti labai nau- 
dingas. Jis sudaro tvirtą ir pastovų būdą. Ir latviai ne raštu, ne 
publicistikoje ir ne kokiame Nacionaliame konvente yra tau- 
tinai apsisprendę, tik patys savaime, gaivališkai. Tvirtabūdis 
latvis nepasiduoda nutautinamas, nors ir maišosi su vokiečiais 
ar su kuo kitu. 

Latvio statumas, dažnai lyginamas čeko statumui, lietuviui 
nepatinka. Savo tėvynėje latvis vaikščioja per labai alkūnes 
atkišęs. Dažnokai nelatviams niukteli į pašonę. Susidarę at- 
skirą savo kariuomenę, latviai ir labai gerai aplamdė vokiečius 
dar tais laikai, kai jų kariuomenė buvo pilnoje galybėje. Ir kad 
ne netikumas rusų vadų, latviai nebūtų Rygos vokiečiams 
atidavę. 

Vis dėlto lietuvis negali nepagerbti latvio už tai, kad jis, 
vokiečių malamas trinamas per 700 metų, ne miltais pavirto, 
iš kurių vokiečiai būtų galėję kas tinkama išsiminkyti, bet 
užgrūdytu plienu. Vokiečių dvarininkų sąmoningai nustumtas 
nuo žemės, latvis kalpas, dvaro kumetis vergas pavirto bur- 
žuju, miestelėnu. Kaip danų visas trečdalis susispietė į mylimą 
savo jūros gražuolę Kobenhavn — Kopenhagą, taip maž maž 
ketvirtadalis latvių atsirado taip pat mylimojoje savo sostinėje, 
taip pat jūros gražuolėje Rihgas pilyje, Liepojoje ir kitur. 

Ir laukuose likęs latvis, ir miestan patekęs sugebėjo išlikti 
gyvenimo paviršėje, o ne dugnan nustumtas, senesniųjų ir 
kultūringesniųjų gaivalų neužjodytas. Laukuose jis išsipirko 
žemę, tapo fermeriu ar net dvarininku, mokančiu tiek pat 
naudos gauti iš žemės, kiek gauna ir baronas ūkininkas. Latvis 
laukininkas paveldėjo griežtai visą vokiečių ūkio gudrybę, su 
vokiečiais drauge Latviją iškėlė į pirmą vietą visoje Rusijoje, 
kur 111 tautų ūkininkauja. Išgudrėję namie, latviai išsiliejo už 
savo sienų, į kaimynę Lietuvą, net į tolimąją Sibiriją nuomi- 
ninkautų, o neilgai trukus ir nuosavybėn žemės pirktų. 

Miestuose latvis patapo pirkliu, amatninku, jūrininku, val- 
dininku, inteligentų profesijų žmogum, namų savininku, ban- 
kininku — visu, kuo tik miestai verčiasi. Apsišvietė, praturtėjo. 
Ir taip, kaip laukuose žemę iš baronų, taip miestuose kitokį 
judomąjį ir nejudomąjį turtą ėmė paveržti iš amžinųjų savo 
priešų vokiečių. Ir kad ne karas, gal jau būtų ir išveržę; jei ne 
visą turtą, tai bent visą valdžią savivaldos miestuose. 

Laikai prieš karą buvo metas latvių miestų augimo, ypač 
Rygos, Liepojos ir Ventpilės. Drauge ir pačių latvių visuomenės 
stiprėjimo. Kai ūmi miestų pažanga ėmė vilioti lietuvius, žmo- 
nes iš tolimesniųjų kraštų, kai jie pradėjo tekėti į artimuosius 
miestus, nebe į tolimąją Ameriką, - jau rado latvius subur- 
žuazėjusius. Lietuviai gavo užimti mažąsias vietas, pildyti 
smulkesniąsias ir sunkiąsias pareigas. Šeimininkai gi latviai 
jau buvo poniškesnėse vietose. 

Kalbama apie lietuvių atkaklumą. Kas tai sulyginant su 
latvio atkaklumu! Įsigeidęs iškilti aukštyn, latvis griežtai visą 
savo sielą atidavė materialybei ir kovai ne su vokietizmu, ne 
už tautą, tik už žemę, kurią vokiečiai buvo iš tautos paveržę. 
1905 metų revoliucija nebuvo idėjinė latvių revoliucija, tik 
agrarinė, idėjinę suprantant absoliučios laisvės prasmėje. Ma- 
terialybė sudarė latvių kariuomenę, materialybė gimdo ir tas 
šiurkščias, kaip niekur kitur, tarp savęs varžytynes. 

Partijų ir krypsnių rietenose ypač apsireiškė latvių griež- 
tumas ir stačiūkiškumas, kurs peržengia bet kokias tarppar- 
tinės etikos ribas. Šmeižtai, įsidavimai kits kito — tai paprastas 

buvo latvių kovos būdas. Ir gerieji žmonės ėmė neberimti, 
ilgėtis to, kas galėtų latvius atsverti, ir dabar tik pamatė nebe 
šių dienų savo bendrapiliečius lietuvius. Latviui tiko lietuvių 
ramus, tylus apsiėjimas teatruose, ramūs, sklandžiai einą drau- 
gijų visuotinieji susirinkimai, lietuvių idealizmas, jų poezija 
ir troškimas kilti ne tiek turtais, kiek literatūra, kultūra. 

- Lietuviai greitai mus pavys ir aplenks, - ėmė sakyti. 

Kaip ten bus, pažiūrėsime. Latviuose karas ir bolševizmas 
bus padaręs didelių atmainų. Vokiečių gaivalas buvo sumen- 
kėjęs, demokratija sustojo riejusis, reformų troškimas įsigalėjęs. 
Lietuviams latvių miestuose bus dar garbingesnė vieta, ne tik 
gyventi, bet ir valdyti. 

Latvis lietuviui, lietuvis latviui kojų nekaišios, nes nėra dėl 
ko varžytis. Lietuvis turi žemės turtų ir darbininkų, jam reikia 
išvežamųjų vietų. Latviai tų vietų turi ir jų nėra ko gailėtis, 
kad kaimynai, jomis naudodamies, moka ir lobina. Būdų nevie- 
nodumai čia nevaidins jokios rolės, nes, individualizacijai 
įsivyraujant, dirbs daugiausia katras sau. Gi atsiras naujas 
veiksnys - nebesustabdomas, nebenugalimas troškimas lais- 
vės, laisvės, laisvės! - patiems gerai ar blogai šeimininkauti, 
patiems valdytis, sau patiems už savo sumanumą ar netikumą 
teatsakyti. 

Tas jausmas bus bendras latviams ir lietuviams ir pagimdys 
„brolybę“ ginklų, brolybę mokslų, brolybę labdarybės, brolybę 
muitų ir begales kitokių brolybių. Brolaudamies kits kitą pa- 
pildys: latvis lietuvį kietesne savo valia, lietuvis latvį savo 
minkštu būdu. Ir drauge pirmyn žengs į laimę. 


TAUTAS SWEHTKI 


Nuo 1860 m. tarp Kuržemio, arba Kuršo, latvių įsikerėjo 
paprotis švęsti Mintaujoje metines sukaktis pasiliuosavimo 
iš didžturčių savyžemių vergijos, arba baudžiavos. Tai įvyko 
1817 m. Ypač gražiai ir iškilmingai švęsta 1894 m. rugp. 30 d. 
Tai davė man progos supažindinti lietuvius ir su pačiais 
latviais. 

Oras ištiko gražus. Saulė skaisčiai žiburiavo nuo pat ryt- 
mečio, o vėjas, lyg laukdamas ko netikėto, sulaikė smarkų savo 
pūtimą, taip nemalonų didelio miesto gyventojams ir be to 
gana geriantiems duikių. Todėljau laiku buvo galima pasergėti 
latvių miestelėnų neramus judėjimas. Kiekvienas stengės savo 
dienos darbą padirbti laikiau, idant po pietų galėtų keletai 
valandų nusisukti į Latweeschu Beedribas daržą. Mergaitės 
lakstė po krautuves, pirkdamos mažmožių, derančių pasipuoš- 
ti: ar tai juokai, suvažiuos kone iš viso Kuržemio latviai ir 
latvelės: vieniems norėtųsi patikti, kitoms gražumu neapsileis- 
ti. Tokios progos ne dažnai pasitaiko. Turtingesnieji gražiais 
vežimais atvyko jau arba iš vakaro ir sustojo viešbučiuose, arba 
jau gatavai apsitaisę kaip pramonei skubinosi ten jau priešpiet. 
Vežimai pilni bernelių ir mergaičių, puikiai pasitaisiusių, links- 
mai ir drąsiai juokaujančių, balsiai saviškai šnekančių. Šalimais 
vieškeliais plūdo pėsti artimesnieji ir ne taip trukšmingai, vis 
dėlto linksmais veidais, lyg laiku numanydami tą malonumą, 
kurio pritirs popiet. 

Mintaujos šiaurės pusėje esąs miesto daržų daržas, kitados 
pirktas iš grafo Medemo, senais lapuotais medžiais tankiai 
užaugęs, pavėniomis laukė svečių, apsčiai prisistatęs suolų pa- 
silsėti, namus pavalgyti ir atsigerti, vasaros medinį teatrą, kur 
galėtų bent trejetas tūkstančių žiūrėtojų sutilpti, aslą atvirame 
ore šokti. Laukė meiliai atvėręs didelius savo vartus. Iš abiejų 
pusių eilių eiliomis sustoję svečiai grūdas prie kasos lango ir 
nusipirkę tinkamą bilietėlį, smenga į vartus, lyg į neprisoti- 
namojo slibino gerklę. Plati pro šalį einanti gatvė visa užkimšta 
remizo vežimais, sustojančiais, svečius išsodinančiais ir trau- 
kiančiais toliau, užleidžiant kitiems vietą; pėsčiais, policija, 
darančia tvarką, ir pulkais miestelėnų dykūnų, kuriems nėr 
pinigų įeiti į daržą ir teatrą, o pažiūrėti norėtųsi. Trenksmas, 
šauksmas sumišę virsta tokiuo ūžesiu, kad jis iš tolo girdis. 

Jau tas vienas žmonių judėjimas, tasai įvairumas, kurį gali 
pasergėti tiktai minioje, pripildo širdį lengvumu, leidžia už- 
miršti kasdienius rūpesnius, pasinerti toje vilnyje žmonių ir 
plaukti su jais nesustojant, negalvojant. Kiekvienas rūpestingu 

veidu, kiekvienas skubinas, tačiau nenuvargsta ir nelaukia 
poilsio. 

Tokių įspūdžių gali pritirti per lietuvių atlaidus. Kodėl 
kiekvienas mielu noru eina į atlaidus, nors didžiumai visai ne 
galvoje „atlaidai“,nei bažnyčia? Kad reikia prasiblaivyti, gauti 
šiokių tokių įspūdžių, paįvairinančių gyvenimą, nes vieno- 
duose ūkio darbuose širdis lyg apželia samanomis ir jausmai 
sustingsta. Miestelėnams pulkavimai jau mažesnės vertės, nes 
prie to pripratę, tačiau ir jie mielai lankosi, ir jie čia rasdami 
ypatingo peno savo sielai. 

Latviai panašiais susirinkimais tvirtinasi tautinius savo 
jausmus, dailinas juos, prasišviečia, susidurdami su savo bro- 
liais, prakilnesniais menu, protu, kultūra ar padėjimu visuo- 
menėje. Ir ši diena, rodės, patenkina visus galimus jų geidimus, 
nes visa buvo paskirta tik tai parodai ir žaidimams. Darže puiki 
kapelija grojo jau nuo 11 val. ryto. Nuo antros iki penktos buvo 
koncertas, paskui drama vaidinama, paskui bendra vakarienė 
su prakalbomis už stalo, o dar paskui jau šokiai lig ryto. Tai 
tokie buvo latvių Tautas swehtki. 

Didžiausį įspūdį publikai padarė šių metų koncertas. Bu- 
vo pagiedota Haidno oratorija „Pasaules radischana“ - „Pasau- 
lio įkūrimas“. Poezijos veikalas verstas iš vokiečių kalbos, ar 
vykusiai, nežinau, ir tai nesvarbu, nes garsaus muzikonto 
Haidno gaidas išpildė ko geriausiai, nors tai sunki muzika. 
Giedojo choras ir solistai. Choras iš kokio šimto latvelių, ke- 
liolikos vyrų ir kapelija puikiai buvo susigiedoję. Stebėtinai 
gražiai giedojo tenoras solo ir viena ponia solo, abudu Rygos 
latvių teatro artistai tikroje šio žodžio prasmėje, jiems nebūtų 
gėdos išėjus ant scenos ir didžiuosiuose rusų valstybiniuose 
teatruose. Balsai gryni, skardūs, skambūs kaip varpeliai ir ne- 
apsakomai išlavinti. 

Tai ilgas veikalas; praversta pustrečios valandos su dviem 
trumputėm pertraukom. Tačiau niekam nenusibodo; priešin- 
gai, visi iki galo didžiausiu įtempimu klausė, guviai gaudy- 
dami balsus. Gal dėl to, kad toje oratorijoje labai didelis įvai- 
rumas gaidų. Čia gieda vyriškas tenoras solo, jį pakeičia choras, 

tai moteriška solo, tai abu drauge duetą, tai bosas solo. Ir taip 
toliau, vis ką nauja, originalaus. 

Puikus veikalas buvo tinkamai išpildytas. Tai ir džiaugės 
visi, džiaugės svetimtaučiai, kad jiems teko ko gražaus pasi- 
klausyti, džiaugės patys latviai, kad jie jau ištesi susidaryti 
koncertus kaip Europoje. 

Tik vieni lietuviai buvo nuliūdę, juo giliau, juo geriau jų 
broliams latviams sekės. Ne pavydu, gink Dieve, tik savo nete- 
sėjimu. Susitiks vienas kitą, dėbtelės akimis ir, burbtelėjęs 
trumpai: „O mes kada taip?“, dūlina su sunkiomis savo min- 
timis į šalį, nebenorėdami ir nebegalėdami aiškiau savo jaus- 
mus parodyti. Ir kuogi rodysies! Priespauda akmeniu slogina 
širdis ir protus, priespauda pančioja rankas ir kojas, o baimė 
rakina lūpas. Kaipgi tad darbuotis ir šviestis? Kadgi nors mažą 
plyšelį būtų maskoliai palikę, per kurį kristų šviesa ant ap- 
tamsintų mūsų žmonelių, drauge su šviesa gal ir truputis šili- 
mėlės apsiaustų jų širdis, ir būtų galima šiaip ne taip tverti ir 
tokiame padėjime. Gi dabar? Lauk giedros pajūryje ir drebėk, 
kad rasa akių neišgraužtų, kol patekės saulė. 

Kiek tai gera gali padaryti viena tokia pramoga, sunku ir 
apsakyti. Mesk šalin visas demonstracijas, mesk ilgą laikraščių 
tauzijimą: tokia viena pramoga daugiau sukels jausmų, leis- 
dama pajusti savo ištesėjimą, savo vertę. Kiekvienas latvis išeis 
iš daržo, nusimanydamas niekur ne prastenis esąs už kitus 
apsišvietusius, drąsiai galįs imti vietą tarpe pažangiųjų, įdė- 
damas ir savo ypatingų pajėgų. Gal protu visa to ir nesumes, 
gi širdžia, omine tikrai pajus, o tai dar svarbiau. Kas kad daug 
mūsiškių daug ką gražiai supranta, jei to neužjaučia, tam ener- 
gingai nedirba, nei pats vilties turi, nei kitų nepažadina? 


Latviai jaučia savo vertybę ir supranta savo reikalus, savo 
tikslus. Tai stebėtina. Tauta per ilgus metus vokiečių nustumta 
ant paties žemojo laipsnio, sunkinta darbais, mažai teprilei- 
džiama prie platesnio gyvenimo, nenustoja tačiau savo vertės 
supratimo. Žiūrėk, kokie jie didūs, kokiuo paniekinimu jie nuo 
senovės žiūri į savo pusbrolį lietuvį: „leitis mulkis“, kokia 

ištverme nepasiduoda kultūrinei ir medžiaginei galybei! Dabar 
jau jie turi nebemaža darbščių geros valios inteligentų, kurie 
stengiasi tą latvių susipratimą palaikyti ir dar padidinti, o 
truputis rusų paliktos jiems laisvės ar, tikriau sakant, dar neiš- 
plėštos, padeda tai padaryti. Dabar latvis jau visados jaučiasi 
latviu, apsieinančiu be talkos, be vokiečių. x 

Ypač sutvirtėjo latvių atsiskyrimo judėjimas per pasku- 
tiniuosius dešimtmečius. Gudrūs žmonės sako, rusų valdžia 
juos tame remianti, norėdama pasilpninti vokiečius ir pri- 
siartinti latvius. Rusai kovoja Kurše ir Pabaltijoje su vokiečiais, 
ir latviai, nepatenkinti vokiečiais, gali būti neblogi rusų tal- 
kininkai; vokiečiams jie gali daug žalos pridaryti, tik ir rusams 
vargu bus iš jų tiek laukiamos naudos. Latviai ar su šiuo, ar su 
tuo talkoje vis viena stiprėja tautiniame savo skirtingume, o 
tai vis viena nemalonu, kaip vokiečiams, taip ir rusams. Nebent 
viena pravoslavija, silpninanti liuterių vokiečių įtaką, pažengs, 
nes jau ir dabar popams gana vyksta darbas; jau yra latvių 
cerkvių su latviška „bogosluženije“2. Tukume, Jakobštate? ir 
kitur. Na, pagaliau, kas bus, ko nebus iš rusų politikos sukimo, 
vis dėlto trupučio laisvės, kurią dabar latviai turi, jiems nebe- 
išplėš, nors ir norėtų. Juk buvęs kada ten pakeltas rusų politikų 
klausimas apie spaudos uždraudimą ir latviams lygiai, kaip 
yra uždrausta lietuviams; tik susigriebę jau per vėlu būsiant, 
latviai jau per labai apsišvietime pažengę ir savo literatūrą 
išsilavinę. Tai, seneli, jau kieta plutelė! 

Taip, latviai jau toli pažengę pasišvietimo keliu. Ko gi jiems 
betrūksta? Specialinių latviškų mokyklų, kurias dabar turi 
atstoti leidžiamos žemosios latvių mokyklos, o ir aukštesnio- 
siose neginama latviškai mokytis. Jie turi didelių savo miestų, 
centrų savo dvasios gyvybės: Rygą, Liepoją, Mintaują ir kitus 
mažesnius. Turi gerai vedamų kasdienių, savaitinių, mėnesi- 
nių, iliustruotų laikraščių, gerai įtaisytų spaustuvių, įvairių 
įvairiausių valdžios kenčiamų bendrovių, kur jungtomis pa- 
jėgomis dirba darbą. Kiekviena bendrovė turi savo namų su- 
sirinkimams ir pasilinksminimams. Rygoje turi puikų teatrą, 
kur išlaiko visiškai gerų artistų vaidintojų ir giedotojų, turi 

muzikos kapelijų; vienu žodžiu, veik visa, ko reikia viešam 
gyvenimui savotiškai civilizuotų žmonių. 

Tegu latvių miestai, kaip ir kiti miestai, tarptautiniais virtę, 
kaip turgavietės, kur turi reikalų visas pasaulis, arba kaip 
administracijos punktai. Vis dėlto latviai savo miestuose jau- 
čiasi namie esą, jaučia tuos miestus esant išdygusius jų Žemėje, 
jų rankomis išaugintus, nors ir svetimi akstinai juos varė tai 
padaryti ir kitoniški gaivalai dabar jų darbu naudojasi. Jei 
latvių miestų gyslos - svetimtaučiai, tai jų krauju tikrai galima 
pavadinti latvius; jų rankose kone visi amatai, jie stato maisto, 
jie dirba visus sunkiuosius darbus, jie tarnauja, pirkliauja maž- 
možiais, kurių žmonės juoba reikalingi neg didesnės vertės 
prekių. Žinoma, nestinga šviesuolių, tarnaujančių valstybės 
įstaigose, savininkų, pirklių, amatninkų, kurie ir plačiai veda 
savo pramones. Gana, kad be latvio ir jo kalbos šiuose mies- 
tuose neapseisi. Tai centrai ne tik bendro gyvenimo su jo prak- 
tikingais siekiais: prekybos, amatų, susišelpimo; dar ir tautos 
reikalų centrai, kaip reiškia tautinės jų bendrovės. Latvių sos- 
tinė ir pas mus garsi Ryga, kuri kaip motina aprūpina visu 
kuo filijas (dukteris), mažesnius centrus. 

Tautas svčtki latviai taisėsi neva rusiškais patriotiniais tiks- 
lais; nevajų, rusų valdonų, jausmai turį apsireikšti: rugp. 31 d. 
pavadinta tautos šventė neva dėl to, kad primena jiems smar- 
kiai visai tautai rūpimą atsitikimą. Latvių neva dėkingumas, 
prisirišimas prie rusų valdžios, rusų caro ir jo sosto kiekvienam 
krinta į akį. Prieš pradedant koncertą ir visą tą šventę, buvo 
triskart pagiedota rusų himnas: „Bože caria chrani“. To maža, 
jų laikraščiuose užtinki ištisus ditirambus, pagyrimus valdžiai 
šalia pačių savęs išsigyrimų. Iki nepažinau latvių, niekaip 
negalėjau suprasti tos valdžios akyse vaidinamos „blagona- 
diožnost“* ir prisirišimo. Maniau, tiesa, jie negali taip nekęsti 
rusų, kaip lietuviai nekenčia ir lenkai, nes visa, kas buvo jiems 
bloga padaryta, padaryta vokiečių didžturčių, baronų, savi- 
žemių: ar tai buvo lenkų lietuvių valdžios gadynėje vasalinėje 
hercogystėje, ar rusų, kaipo Rusijos daly. Vėlgi neužginama, 
jog latviams dėkingiems būti rusų valdžiai nėr už ką, nes ir ko 

gera yra prityrę, tai prityrę iš tų pačių vokiečių kultūrininkų. 
Valandėlę pasidairykime po istorijos atsitikimus, kurie paro- 
dys mums rusų valdžią labai maža ką gera padariusią latviams. 

1804 m. Kuršo savižemiams buvo duota knygelės, panašios 
į paskui buvusias pas mus „Inventarnyja knižki“?, sulig kurių 
tegalima buvo reikalauti iš darbininkų, lažininkų, ką jie turį 
padirbti. Tas savižemių valdžios suraukimas buvo jiems labai 
nemalonus, nes nuo to laiko karkartėmis revizijos pradėjo 
žiūrėti, koks čia žmonių padėjimas. Savižemiai tuoj pajuto, kad 
ateityje gali būti dar blogiau ir štai ką padarė: vienu kartu 
nušovė du kiškiu. 

1817 m. Kuršo baronai savižemiai Petrapilyje gera valia 
išsižadėjo lažininkų vergų. Tai buvo tikras fejerverkas. Kaip 
tik tuo laiku rusų jaunuomenės protai, taip pat ir nebe jau- 
niklių, buvo labai pakrypę į liberaliąją pusę. Tik buvo sugrįžę 
is Prancijos ir parsinešę pilnas galvas liberalinai revoliucinių 
idėjų. Tai veikiai pratrūko, 1825 m. pamėginus nuversti carų 
valdybą, įvesti konstituciją arba net pasidaryti respubliką. 
Tokiuo protų palinkimu rusai priima triukšmingą Kuršo ba- 
ronų liberalizmą - baudžiauninkų paleidimą iš nelaisvės. Pra- 
teko šampanas; iš įkaitusių galvų ir širdžių prapliupo sim- 
patijos. 

Nebent girti būdami, rusai nesuprato, jog tai toli gražu ne 
galas, jog pats baudžiauninkų paleidimas dar jiems laimės 
neduoda. Negilieji protai tematė „laisvą“ darbą ir nenorėjo 
matyti, jog ir laisvei reikia tam tikrų aplinkybių. 

Nuo to laiko prasideda tikrai verksmingas latvių padėjimas. 
Pirma ūkininkui suskurdus ar kokiam priepuoliui atsitikus, 
savižemis savo gi gerai suprantamai naudai turėjo ūkininką 
vėl stipriai pastatyti ant kojų. Ir baudžiauninkų padėjimas 
Kurše buvo tikrai labai geras, nors jie ir sunkiai vargo. Šviesūs 
Kuršo baronai savižemiai veisė stiprus geros rūšies galvijus, 
mainė sėklas, pasirinkdami geresnių, žemę gyveno, ūkinin- 
kavo moksliniais prityrimais. Taip dirbo ir ūkininkai jų nau- 
dai. Paleisti iš dvarininkų globos, valstiečiai atsirado be jokios 
pašalpos, be jokios savystės ir gavo iš tų pat buvusiųjų savo 

ponų vergintojų samdytis didesnius ar mažesnius gabalus že- 
mės ir jokio susimylėjimo nebelaukti. 

Dabar pasirodė antrasis baronų nušautas kiškis: nauda, 
kuri, baudžiavai tebesant, buvo bepradedanti iš jų rankų slysti, 
ją panaikinus, sugrįžo daugeriopai, nes nuo jų priderėjo padėti 
prekė samdantiems žemės. Kryžiuotiškos baronų širdys pasi- 
rodė visoje pilnybėje. Skaudos, neprisišaukimas teisybės byloje 
su savižemiais, jokios žmoniškos pašalpos, - tai buvo kasdienė 
latvių duona iki 1840 m. 

Nuoto laiko visos Petrapilio įstaigos pradėjo būti užkimštos 
latvių skundomis. Jos truputį atkreipė rusų valdžios akis, pri- 
vertė pažinti tą baudžiauninkų laimę, kuri turėjo rastis iš palei- 
dimo. Latviai rusų valdžios akyse kiek atgijo, ypač kai jiems 
buvo duota valdymasis valsčiais. 

Malonus tai ir padorus valdymosi būdas, kai neesti blogu 
paverčiamas, kaip pas mus, Lietuvoje. Ta tvarka davė latviams 
į rankas šiokį tokį įnagį, kuriuo galima buvo pradėti eman- 
cipacija, pasiliuosavimas iš vokiečių. Labiausiai jie sujudo 
šeštame dešimtmetyje, kada visa rusų valdžios nuomonė buvo 
pakrypus į valstiečių pusę. Prašmatnieji latviai ėjo į tą valdžią 
su reikalavimais, į saviškius gi — su literatūra. Savižemius pri- 
vertė paleisti ūkininkams jų dirbamąsias žemes nebe į nuomą, 
tik į išmokėjimą. 

Sąlygas baronai padėjo neapsakomai sunkias, baisiai didelį 
mokestį, baisų dabojimą, kad metinės ratos būtų reguliariai 
išmokamos. Vis dėlto latvių buklumas, iš tų pat vokiečių pavel- 
dėta kultūra ir viltis kada nors palikti savižemiais galėjo pakelti 
tas pareigas ir jungą. Gerieji metai, javų brangumas padėjo 
latviams vargą vargti, bet, atėjus mūsų laikų nederliui ir pigu- 
mui, vis labiau latviai ėmė skursti; sunkiausiu rūpesniu dar 
laikosi žemės, bet vis daugiau jų gyvenimų licituojama. 

Mūsiškis lietuvis, neužsimokėjęs vienus metus, gali kitais 
metais pasitaisyti; kitų ir daug metų tęsiasi „nedoimkos““, tuo 
tarpu latvis, pirmojo termino neužmokėjęs, tuojau tuo pačiu 
išsistato licitacijai. Ir turi nabagas apleisti tą gūžtą, kur išaugo 
tiek kartų jo giminės, tą žemę, kurią per šimtmečius prakaitu 

laistė. Pagaliau turi išsižadėti tų gyvų pinigų, kuriuos jau 
įmokėjo. „Kaip tai? - paklausite. — Juk tai plėšimas per akis!“ 
Teisybė, tai plėšimas, nors tai kitaip vadinasi. Pavyzdžiui, 
paimkime gabalą žemės, kurs laiku suskaičius palūkanas ir 
kapitolą, kurį per kelias dešimtis metų reikia išmokėti, yra 
įvertintas 5000 rub. Lig šiol jau išmokėta 3000 r. Belieka išmo- 
kėti 2000 r., tik tu terminą praleidei, ir esi licituojamas. Ponui 
terūpi atsiimti skolą, tas dvi tūkstanti; tai tankių tankiausiai 
atsitinka, kad pirkėjai vargiai beprimeta bent penketą šimtų 
virš tų dviejų tūkstančių. Tokiu būdu į nelaimingojo ūkininko 
kišenę vieton įmokėtųjų 3000 r. bekliūva tiktai 500 r. Ir eik sau 
arba bernautų, jei dar pagali, ar į ubagų namą, jei nebepagali; 
išbarstyk savo šeimyną po visus kampus, įmesk į vargą savo 
vaikus, pripratusius prie geresnės būties. 

Apskričių teismai, greiti ir teisūs, teprasidėjo nuo 1880 m., 
kada buvo surašyti tam tikri Kuršo įstatymai. Ligi to laiko visa 
valdžia buvo baronų rankose, kurių, žinoma, ir buvo viršus 
imtynėse su latviais. 

Štai tokių geradarybių buvo latviai prityrę iš rusų valdžios. 
Ji kada ne kada, matėme, tekyštelėjo savo pirštą į santykius 
tarp latvių valstiečių ir vokiečių dvarininkų. Palieka vienas 
geras jų įvedimas, tai valsčius. Visas gyvenimo būdas ir tvarka, 
geras ar blogas, susidėjo be rusų valios ir rūpesnio. Nebent ką 
iš šalies bent kiek pakreipė. Ir už tuos menkniekius latviai 
šaukia rėkia, išreikšdami savo dėkingumą, manifestuodami 
savo rusiškai patriotinius jausmus. Už ką! Ką jiems rusai buvo 
padarę! Už tai greičiausiai, jog nieko nėra padarę: nei gera, 
nei bloga; už tai, kad latvių visai neglobojo taip, kaip globoja 
mus, lietuvius. Tai būtų pasijuokimas, kad nebūtų tikrenybė. 

Kad pilniaus tas klausimas paaiškėtų, reikia dar kartą pri- 
minti, kas tai yra latvis. Tai žmogus, suprantąs savo reikalą, 
norįs jį patenkinti, kur tik gali, pasinaudoti; jis nesustoja ir prieš 
tokius pragumus, kurie net nesitaiko prie vidurinių jo nuo- 
monių ir jausmų, bet kurie gali duoti laukiamų vaisių. Štai 
latviai turi susijungti į viena, iš viena nuspręsti apsiskaičius 
tolesnį savo darbą. Kaipgi čia dabar tai padarius? Nelegalinė 

agitacija duoda per menkų vaisių, yra pavojinga ir sunki. Tai 
latviai eina legaliuoju keliu: gieda himnus caro garbei, siun- 
tinėja ištikimumo adresus, o varnai galva apsisuka, ir ji palei- 
džia iš snapo gardų sūrio gabalą, kurį prarijus, lapė gali sau 
apie varną kaip nori protauti... 


Klausimas lietuvių susiartinimo su latviais tuojau kilo, kaip 
tik atsirado mūsų laikraštija. Tiesa, rimtesnių straipsnių iki šiol 
tesusilaukėme veik iš vieno Poškėčių Antano" (jie ilgai tęsėsi 
per „Vilniaus Žinias“ ir „Viltį“); tiesa, dar neturime žmonių, 
kurie būtų karštai apsiėmę tą klausimą nuodugniai svarsty- 
ti, - vis dėlto pati vienybės mintis giliai kerėja susipratusių 
lietuvių galvose. Perverskime bet kurio mūsų laikraščio lapus: 
visur rasime po keletą ir po keliolika balsų, kuriuos kas metai 
paduoda įvairių įvairiausi žmonės, dažnai net tokie, kurie su 
latviais per visą savo amžių nėra susidūrę. Štai kad ir „Viltis“: 
vienais tik pereitais 1909 metais apie latvius kalbėjo NNr. 28, 
31,79, 81-84, 90, 92, 94, 110, 135 ir kt. Visos tos žinios ir straips- 
niai neleido lietuviams pamiršti rūpimąjį klausimą, taip sakant, 
raugino idėją, kol ji nepasidarė aiški bent kai kuriems mūsų 
visuomenės veikėjams. P. Z. K. „Vilties“ Nr. 18 š. m. ir „Rygos 
Garsas“ jau stačiai išdėjo reikalą mums vienytis su latviais ir 
prieštaraujančių nerado: mūsų krypimas į latvius jau pasidarė 
aiškus. Pasergėjo tai net ir mūsų kaimynai — Vilniaus lenkų ir 
rusų laikraščiai. Atsiliepė ir patys broliai latviai. Štai ką pasakė 
„Latvija“ Nr. 264 (žiūr. „Vilties“ Nr. 12 š. m.). „Atsimindami 
šių dienų lietuvių atgijimą, mes (latviai) privalome labiau 
atsidėję Ziūrėti į artimiausius kaimynus (lietuvius), iš kurių 
kalbos yra išaugusi mūsų kalba, kurių tauta buvo mūsų moti- 
na - tauta auklėtoja... Greta pagarbos atgyjančiai lietuvių tau- 
tai mes jaučiame taip pat meilę jų už tai, kad su pagarba ir 
susipratimu... atsiliepia apie mus, latvius... Mums daugiau 
reiktų susipažinti su dabartiniu dvasišku tos mūsų motinos 
tautos gyvenimu, sujos tikslais ir idealais, nes... tą tikrąją savo 
motiną anuomet visai buvome pamiršę... Lietuvių ir latvių 
vienybė - tai būsimosios mūsų kultūros pamatas. Juo gilesnis 

ir platesnis bus šis pamatas, juo puikesnį rūmą galėsime ant 
jo pastatyti...“ 

Visa tai ir ruošimasis Lietuvių dailės draugijos pasirodyti 
latviams paragino „Vilties“ redakciją arčiau prisižiūrėti šių 
dienų latvių dvasios ir ūkio dalykams, arčiau pažinti jų tikslus 
ir laukimus, jų vargus ir rūpesčius kovoje su priešais, kurie 
juos, kaip ir mus, yra iš visų pusių apnikę. Tad „Vilties“ vardu 
buvau nuvažiavęs Rygon, dabartinėn latvių sostinėn ir Žy- 
miausian dvasiškojo ir ūkiškojo jų gyvenimo centran. Per ke- 
turias dienas rūpestingai dirbdamas, stengiaus susipažinti bent 
su kai kuriais žymesniais visų keturių Rygoje leidžiamųjų 
dienraščių (penktasis leidžiamas Jelgavoje - Mintaujoje) bend- 
radarbiais ir visuomenės veikėjais. Maloniai ir atviriau, neg 
tikėjomės, gerbiamieji latviai priėmė lietuvį svetį; Žinių da- 
vinėjo taip neveidmainiškai ir iš širdies, kaip tegali žmonės, 
kuriems tikrai rūpi, kad tyrinėtojas įgytų ko tikriausios nuo- 
monės kaip apie dabartinį jų visuomenės padėjimą, geruosius 
ir bloguosius dalykus, taip ir apie idealus, kurių jie siekia. 
Laiko tačiau pasirodė per maža, o tiriamųjų dalykų per daug, 
tad prisiėjo pasitenkinti tik kai kuriais dalykais, ir tai per viską 
vien paviršiu peršliaužiant. Manau vienok, kad ir tos pavir- 
šutinės, greituoju iškvostos žinios pravers mums, nė to tiek 
apie šių dienų latvių padėjimą nežinant. 

Paklausykite, medžiamieji, 1) apie latvių idėją vienybės su 
lietuviais, 2) apie latvių vargus kovoje su vokiečiais, 3) apie 
latvių laimėjimus ūkio dalykuose, 4) apie latvių dailę ir 5) apie 
latvių dienraščius ir partijas. 

Apie visus tuos dalykus žinių maloningai man suteikė: 
p. Stumbergas, „Dzimtenes Vėstnesis“* redaktorius, p. Salinš, 
„Jauna Dienas Lapa“? redaktorius, p. Veinbergas, „Rigas Avi- 
ze“ redaktorius, p. Grossvaldas, „Latvija“!! dalininkas ir 
Dziesmu svėtki komiteto pirmininkas, Bissineekas!'?, Ekono- 
miškosios draugijos pirmininkas, inž. Paeglė“, jos valdybos 
narys, p. Purinš, Kooperatorių dr. sekretoris, p. Rozentalis“, 
dailininkas, inž. Grandanas, advokatas turtuolis Bergas" ir kiti, 
kuriems už tatai ačiū. 

LATVIŲ IDĖJA VIENYBĖS SU LIETUVIAIS 


Iki XIII metašimčio lietuvių ir jų genties padermių: kuršių, 
žiemgalių ir latgalių, būta, istorija mums nusako, gana gerai 
pasižinta ir draugauta. Tai palaikė bendras tikėjimas, artima, 
nieko nekliudoma kaimynystė ir dažni susidūrimai. Per jų 
žemę lietuviai nuolat keliaudavo tolimųjų kaimynų plėštų. 
Kuršių ir žiemgalių kraštas šiapus Dauguvos upės ir poilsio 
vieta. Čia atsipeikėdavo ir nurimdavo įveikti, čia linksmin- 
davos ir džiaugdavos, laimingai su grobiu grįždami. Lietuvių 
kunigaikščiams valdant Polocką, Naugardą, Pskovą, kurį laiką 
net Kareliją, anote Pov. Matulionies“, kur jų palikta aiškios 
žymės, lietuvių būriai dar dažniau braidė padauguviais. 

XII metašimtyje paprasta gera pažintis ir broliškumas pa- 
virto ankšta vienybe, pasirodžius vokiečiams plėšikams. Pasi- 
rodę 1185 metais Dauguvos įtekmėje į jūrą, vokiečiai įsikūrė 
padauguviais savo kolonijas - Ikškilę, 1200 m. Rygą ir kitas — 
ir pradėjo kruviną kovą su vietiniais gyventojais, latviais ir 
lietuviais. Prisiėjo bendrai gintis. Drąsaus latvių vado Akoro 
kraujas sumyšta su lietuvių vado Žvelgaičio! krauju, abiem 
žūvant tame pat mūšyje su kardininkais. Ir ne tą vieną sykį. 
Latviai kaip įmanydami ir galėdami padeda lietuvių kuni- 
gaikščiams priveikti bendrus skriaudėjus kardininkus: Ringau- 
dui ties Akmene 1236 m., Mindaugui ties Durbės upe 1261 m., 
Vyteniui ties Treidės upe 1294 m. Visa tai darėsi latvių krašte, 
jų akivaizdoje, duodavo vilties, kad stiprūs lietuviai ilgainiui 
priveiks vokiečius ir apgins savo brolius kaimynus; su tokiais 
bendrais verta buvo latviams laikytis vienybės. 

Bet į galą XIII metašimčio vokiečiai pavergia visą padau- 
guvį, užgriebia visą kuršių, žiemgalių, latgalių, lyvių, estų ir 
suomių kraštą, nuo Liepojos iki pat Finų įlankos, pasisavina 
jų žemes, turtą, pačius vietinius gyventojus padaro belaisviais, 
nebepalieka jiems nei senovinės tikybos. Lietuviai nebeįkelia 
kojos į latvių kraštą; priešingai, padauguviečiai tūkstančiais 
ima bėgti Lietuvon ir čia tirpsta tarp lietuvių. Likusieji gi nuo 
to laiko pradeda vilkti sunkią vergijos naštą, gyventi tamsiu 

atsiskyrėlių gyvenimu, pamiršta ir savo kaimynus, kuriems 
nebegali eiti talkon. Vienybė visiškai nutrūksta. 

Ir taip esti per ilgus 500 metų: lietuviai ir latviai pasilieka, 
kits kito nebežinodami, kits kitu nebesirūpindami. 

XIX metašimtyje tie santykiai dar labiau pablogėjo. 1819 
metais latviai buvo nuo baudžiavos paliuosuoti, tapo laisvais 
dvarininkų vokiečių, arba baronų, nuomininkais. Nesaldus, 
matėme, buvo ir dabar latvių gyvenimas, negavus nė sklypo 
žemės. Mokesčiai reikėjo mokėti trigubai didesni, neg lietuviai 
kad paskui mokėdavo. Vis dėlto latviai ima kilti ir plėtotis. 
Prisižiūrėję išmoningam vokiečių ūkininkavimui, patys tampa 
gerais ūkininkais, išsimoka baisią nuomą ir dar ima prisipirkti 
žemės. Varge užgrūdyti, kieti, energingi latviai tiesiog per 
kruviną prakaitą pradeda atgriebti paglemžtas savo prabočių 
žemes iš kankintojų vokiečių. Kiti įsiveržia į miestus amat- 
ninkais, įjūrininkus. Pasijunta galingi pasidarę, ir vien tik savo 
apsukrumu ir darbštumu. Įgimtas šiurkštumas ir vakarykščių 
skurdžių išdidėjimas paliepia latviams su panieka žiūrėti į 
visus tuos, kurie nesugeba taip, kaip jie, išsirangyti tarp gyve- 
nimo sunkenybių, ypačiai gi į lėtus, minkštaširdžius ir nieko 
iš savo vergintojų lenkų bajorų neišmokusius lietuvius. „Lei- 
tis mulkis“ (kvailys lietuvis) inėjo į latvių priežodį. Ir taip, 
juo latvis stiprėjo ir kilo, juo iš didesnės aukštybės žiūrėjo į 
savo kaimyną lietuvį, tą senovės vargo brolį. 

Santykiai tarp latvių ir lietuvių ima geryn eiti tik gerokai 
pakilus latvių apsišvietimui ir pradėjus kilti lietuvių literatūrai. 
Pirmieji tų santykių taisytojai buvo latviai istorikai ir kalbi- 
ninkai. Nėra pasaulyje tokių apsišvietusių žmonių, kurie nu- 
vargusių ir nuliūdusių savo minčių negręžtų į laisvą praeitį ir 
ten neieškotų atsilsio ir nusiraminimo. Visi tiria ir mokosi savo 
praeities istorijos. Bet latvių istorija trumputė; pergalėtojai iš 
už jūrių sutrukdė jų gyvenimą ir neleido pasižymėti jokiais 
gerais darbais, neleido iškilti ir nušvisti tautos genijams. Jei 
buvo kas minėtina latvių praeityje, ir tai viskas artimiausia 
susirišę su lietuvių gyvenimu. Taip tad lietuvių istoriją ir ima 
latviai skaityti savo istorija. O ta istorija skaisti ir įspūdinga, 

kaip reta kita. Latvis ima gerbti Lietuvos praeities vyrus ir jais 
džiaugtis, ima ir dabartiniams lietuviams kiek dovanoti taria- 
mąją jų mulkystę, jei išjų vis dėlto gali išeiti garsūs idėjomis ir 
darbais žmonės. Prietarai ima griūti. 

Prie griovimo prisideda latviai kalbininkai. Pradėję tvar- 
kyti ir dailinti latvių rašomąją kalbą, nei viename žingsnyje 
jie negali apsieiti neatsižvelgdami į lietuvių kalbą, kuria jau 
buvo rimtai užsiėmę, kaip svetimtaučiai mokslo vyrai, taip ir 
saviškiai; užsiėmę, patys pagarsėję ir lietuvių kalbą išaukšti- 
nę. Verskis kaip įmanydamas, o latvis turėjo susiprasti, jog 
lietuvių tauta, kokia ji nebūtų, vis dėlto — jam motina ir dau- 
gelyje dalykų visai neniekintina. Greta pagarbos lietuvių pra- 
eičiai atsiranda gerbimas lietuvių dabarties - bent už grynai 
išlaikytą kalbą. 

Iš tų mielių išrūgsta jau aiškiai formuluojamas reikalas 
latvių susiartinimo su lietuviais, tuo tarpu betgi grynos idėjos 
pavidale. Ji gimė Peterburge 70-ais metais lietuvių ir latvių 
studentų būrelyje, kuriame tokie latviai, kaip Grossvaldas, bu- 
vo susiartinę su tokiais lietuviais, kaip Petras Vileišis, Birba- 
las!š ir kt. Jau prieš 25 metus latvių kultūros kėlėjas ir žymiausis 
jų visuomenės veikėjas advokatas Veinbergas yra spausdinęs 
„Baltijas Vėstnesyje“" ilgoką raštą „Iz latveešu - leišu vėstu- 
res“ („Iš latvių-lietuvių istorijos“; skyrium atmuštąją dar gali- 
ma nusipirkti) apie suvienijimą ir apibendrinimą abiejų tautų. 
Tuo pačiu laiku jis buvo rašęs ir į „Aušrą“, įkalbinėdamas, kad 
lietuviai, negalėdami Rusijoje naudotis užginta savo literatūra, 
mokytųsi latvių kalbos ir iš jų literatūros bevelytų semtis ap- 
švietimo. Bet aušrininkai su tuo nesutiko, matydami tame 
vaiste tokį pat pavojumą lietuvių tautybei, kaip ir iš slavų 
kultūros. Veinbergo straipsnis nebuvo „Aušron“ įdėtas. 

Dar toliau ėjo antras latvis tautininkas idealistas, Peterburgo 
pastorius Zanders, kurio galvoje kerėjo idėja ne tiktai abiejų 
tautų, bet ir jų kalbų vienybės. Jis įkalbinėja latviams, kad kuo 
daugiausia vartotų lietuviškų žodžių, o lietuviams pataria 
vartoti kuo daugiausia latviškų, idant tęviršt pasidarytų kalbos 
ir vieniems, ir antriems lygiai lengvai suprantamos. Gryna tai 

ir neįvykinama svajonė, vis dėlto labai charakteristinga tame 
klausime ir šiandieną dar turinti tarp latvių nemaža šalininkų. 
Dauguma, žinoma, aiškiai perregi vienybės ribas. Anot advo- 
kato Grossvaldo, mes galime vienytis politikos ir ūkio (eko- 
nomijos), mokslo ir dailės dalykuose, bet kalbos nei latviai 
neišmoks lietuvių, nei lietuviai latvių, neskaitant mokslo vyrų 
ir šiaip prašmatnesnių inteligentų. Mes latvius dažnai, ir ne 
be reikalo, įtariame tautiškame egoizme. Bet šiuo sykiu įtar- 
dami bene paklystume. Dabartinieji latviai tautininkai, susi- 
spietę į seniausiąją Veinbergo įsteigtą draugiją Latveešu Beed- 
riba?? per vieną savo organą „Latvija“, kaip viršiau girdėjome, 
neveidmainiškai nori šio to iš mūsų skolintis, o ne mums savo 
latviškumą primesti. 

Tą latvių idealistų svajonę vykinti sumanė tačiau ne jie 
patys, ne kalbininkai, nors tai jiems priderėjo padaryti, ir ne 
laikraštininkai, kurių tai būtų darbas, bet, iš pradžių bus gana 
stebėtina, ekonomistai. Buržuazai pramonininkai tad padaro 
naujausį ir žymiausį etapą kelyje latvių susiartinimo su lietu- 
viais. Arčiau prisižiūrėjęs latviams, jau nebesistebi, kad taip 
atsitiko. Šių dienų latvis visai neidealistas, jis susimateriali- 
zavęs iki kaulų smegenų. Jis apsukrus ir gudrus, ypačiai ten, 
kur regima apčiuopama nauda, pelnas. Gryna idėja, kuri ne- 
duoda turto, nedaug jų pajudina. Daug, sakysime, kalbėta apie 
pakeitimą gotiškųjų (vokiškųjų) raidžių lotyniškomis. Bet nė 
vienas laikraštis, nors tos reformos tikslingumą pilnai pri- 
pažįsta, nepakeitė, nes... tai ne tik neduos tuojau pelno, bet 
dar padarys spaustuvininkams nuostolių, nes reiks naujų rai- 
džių nusipirkti už keletą tūkstančių rublių, o senąsias išmesti. 
Tiesa, 1905 metais regime ir dalį buržuazų įjudintų ir idėjos 
pagautų. Bet kažin ar ir ta revoliucija nekilo iš laukiamos ma- 
terialinės naudos. Čia labai sunku atskirti grynos idėjos daly- 
kai nuo savo kailio dalykų. Bentgi tai spėti leidžia ta ūmai iš- 
kilusi buržuazinė reakcija, staigus persimetimas atgal į vienus 
materialinius rūpesnius ir laimikį ir griežtas daugumos atsisa- 
kymas nuo to, kas vakar dar buvo šventa - nuo įnirtusio kovo- 
jimo už laisvę. Gerai pasakė vienas mūsiškis Rygos veikėjas, 

geras latvių žinovas, laimindamas mane į misiją: „Ekonomistai 
tamstą ne tik supras, bet ir ranką į bendrą darbą išties; kiti - 
vien tik pritars“. Jo neklysta. Latvių susivienijimui su lietuviais 
mielu noru, be jokių sankalbų, kaip dešinieji, taip liberalai ir 
patys kairieji pritaria, bet tik pritaria ir pasitenkina vienu 
gailystavimu, kad nėra tarp jų mokančių lietuviškai, idant mū- 
sų idėjas galėtų skelbti saviesiems. (Kol kas referentą iš lietuvių 
laikraščių teturi vienas „Dzimtenes Vėstnesis“ p. Knebsą, ir 
tai, rodos, ne latvį, bet estą.) 

Kas kita susiartinimas ekonomijos dirvoje. Tai padaryti jau 
atėjo laikas: latviai su lietuviais jau ėmė sumišti. Statistika 
parodo, jog kas metai Latvių sieną pereina apie 40 000 tų ir 
kitų, šen ar ten. Lietuviai kemšasi į latvių miestus, į dvarus 
bernautų, kaipo pigūs darbininkai; latviai, tėvynėje vietos 
netekdami, grūdasi į Kauno gub. žemės nuomotų ir jau sudarė 
čia nebe mažas kolonijas. Daugiau, Ekonom. latvių sodiečių 
ūkininkų draugija savo veikimą jau išplėtė ant Vitebsko gub. 
tarp latgalių ir ant Kauno gubernijos, kur jau įkūrė keturias 
savo filijas. Latgaliai ir lietuviai vokiškų raidžių nepažįsta, 
tomis raidėmis spausdintų latviškų knygų nepaskaito, nors 
latvių kalbą ir suprastų. Ir štai, ko nepadarė laikraštininkai su 
spaustuvininkais, tai padarė minėtoji Ekonomiškoji draugija: 
drąsiai ir griežtai iš karto įveda ne tiktai lotyniškąsias raides, 
bet ir racionališkai, sulig lietuvių pagerintą rašybą: priima š, 
č, ilgąsias balses su pratęsimo ženkleliu 1, ū, ė, atmesdami 
pratęsimo ženklą h, palikdami visų sanbalsių minkštinimą, 
kaip yra minkštinama 1. Beliko pakeisti ee lietuvišku ie, ir tai 
žada tuojau padaryti. Rašyba taip racionališka, kad jau mums 
reiks kai kuriuose dalykuose juos pasekti, sulig jų savoji ra- 
šyba pagerinti. Tai darbas Latveešu Lauksaimneecibas Eko- 
nomiska Beedriba?! pirmininko agronomo (!) J. Bissineeko ir 
jo padėjėjo inžinieriaus (!) Paeglės. Jiem tai sumanius, inž. 
Paeglė apgynė tą rašybą tam tikrame komitete kalbininkų, 
kurie vien tik patvirtino jos racionališkumą. Ir štai turime jau 
visą eilę tos draugijos išleidimų latviškai lietuviška rašyba: 
laikraštį „Zemkopis“?, „Jelgavas Lauksaimneecibas Beedribas 

Krašanas-Aizdošanas Sabeedribas pirmee desmit gadi“, „Lat- 
veešu Savstarpigas Dzivibas apdrošinūšanas Beedribas Sta- 
tuti“, „Parskats par 1906 gada dibinatas Latveešu Savst. Apdr. 
Beed. darbibu 1909 gada“3 ir kitų ūkio knygelių, plakatų, rek- 
lamų ir t.t. Naują spaustuvę taisydama, Draugija nebijo nuos- 
tolių; daugybę ankštai susirišusių narių turėdama, nebijojo, 
kad atkris skaitytojai. Bet kur tau kritę: lygiai latviai kaip ir 
pakuršės lietuviai ir infliantų latgaliai lengvai tuos raštus skai- 
to ir skaitys, sustiprėdami... kuršininkų kalboje. Štai ir vienybė 
ant tikrai latviškų, t.y. materialinių, pamatų. 

Be to, kad lietuviai paskutiniu laikų pasidarė geri suvar- 
totojai klientai, pašokėjus ūkiui, pradėjus racionališkiau žemę 
dirbti, jie dar baisiai imponuoja latviams materialistams savo 
idealizmu ir sparčiu žengimu kultūroje ir civilizacijoje, veik- 
lumu literatūros ir dailės dirvoje, greitu atsiliepimu į prakil- 
nąsias ir naująsias idėjas. Lietuviai jų akyse pergyvena tuos 
evoliucijos tarpus, kuriuos pergyventi kiti turi dešimtimis 
metų. Mūsų kalbininkai sutvarko rašomąją kalbą, pridygsta 
laikraščių tiek, kiek nei patys latviai neturi, auga kooperacijos, 
ūkis kyla, suvartojimas didėja, žmonės darbui pasišvenčia, 
plaukia aukos mokslo, švietimo ir kitoms draugijoms palaikyti, 
šelpiama aukštuosius mokslus einančioji jaunuomenė... Mums 
vis tai rodos maža, o pašaliečiai stebisi. Latvis jau prisipažįsta 
kvailai daręs, lėtus lietuvius mulkiais vadindamas ir juos že- 
mindamas. „Taip įtemptinai dirbdami, tokią idealizmo atstan- 
ką turėdami, - sako, - lietuviai veikiai pavys mus kultūros 
darbe ir veikiai... pralenks, o mes liksime sukietėję savo bur- 
žuaziniame materializme, kuriuo vienu tepasikliaujame...“ Gal 
ir perdeda. Vis dėlto yra faktas, kad latviams geistina būtų 
lygsvara su lietuvių pagalba, nekalbant jau apie tolimesnes 
vienybės pasekmes. 

Šis latvių susiartinimo ir vienybės su lietuviais klausimas 
ypačiai mums įdomus ir žinotinas. Toliau prisižiūrėsime, kaip 
latviai vargsta, bekovodami už savo būvį ir kultūrą, ir kokių 
jų yra, idant lengviau būtų sumesti, kur link gali nukrypti 
mūsų simpatijos. 

LATVIŲ VARGAI KOVOjE SU VOKIEČIAIS 


Latvių Kuršo gubernijoje skaitoma į 550 tūkstančių, Lyvių 
gub. tiek pat, Vitebsko gub. į 300 t.; nemaža dar yrajų kolonijų 
Kauno, Pskovo ir Naugardo gubernijose. Iš viso latvių tautos 
ne daugiau 1!/,milijono. 

Kaip ant lietuvių, baltarusių ir ukrainiečių tebeturi vir- 
šenybę lenkai, taip ant latvių ir igaunių (estų) — vokiečiai. 
Aštuntas šimtas metų eina, kaip vokiečiai turi paglemžę visą 
latvių ir estų kraštą, visą jų žemę ir turtą; per ilgus šešis šimtus 
metų laikė juos vos vos pakenčiamais savo kaimynais, ir tai 
kenčiamais iš reikalo, kaip, sakysime, kitados Amerikoje buvo 
kenčiami juodaodžiai vergai darbininkai. Per visą tą laiką 
latviai buvo vien tik dvarų bernai, juodojo darbo dirbėjai. 
Vokiečiai su latviais tuo ilgu laiku nesumišo nei krauju per 
moterystes, nei dvasia per kaimynystę. Nevokietino jų, net 
patys visados stengėsi latviškai su jais kalbėtis, idant pasiliktų 
skirtumo ženklai. Jei steigė žemąsias mokyklas, tai vėl dau- 
giausia latviškas; užtat viduriniąsias ir aukštąsias paliko grynai 
vokiškas, kur latvių kalbos visai nebuvo mokoma. Išimtį tedarė 
liaudies mokytojų seminarijoms, paruošdami žmones „latviš- 
kosioms“ mokykloms. Į seminarijas, nors savo lėšomis lai- 
kydavo, vokiečiai maža tesikišdavo. Jei vienok vokiškoji kul- 
tūra plėtėsi tarp latvių, tai savaime, kaip saulės šviesa ir šiluma, 
kuri negali nesiskverbti į viską aplinkui. Tyčiomis, geru noru 
vokiečiai tedavė latviams tik vieną jos vaisių - krikščionystę: 
iš pradžių katalikiškąją, paskui liuteriškąją. 

Katalikystė latvių krašte pasižymėjo stebėtinai iškilmingais 
šventyklų rūmais, kuriais ir dabar tebegalime gerėtis, kaip 
Dom-Kirche, Peter-Kirche ir kt. 

Liuterystė, kurios dabar dauguma latvių laikosi, priešin- 
gai - pasižymėjo pernelyg šykščiai, ekonomiškai statytomis 
akmeninėmis daržinėmis šventyklomis, be jokio stiliaus, be 
jokių liekių padailinimų, be ruimo aplinkui, be tvorų. Liūdna 
ir nejauku žiūrėti į jas, važiuojant Kuršu. Kaip kiti kultūros 
veiksniai, taip ir liuterių kirchės, nėmaž nesuvienijo latvių 

liaudies su vokiečiais dvarininkais. Latviai jautė, jog vokiečiai 
kirchę laiko vien tik kaipo įrankį jiems suvaldyti, krikščio- 
nystės tiek teduoda, kiek tik tam tikslui užtenka, guantum 
satis, kaip aptiekoje raminančiųjų vaistų. Tad kirchė po šiai 
dienai pasiliko ne bendra visų krašto gyventojų įstaiga, bet 
„Vokiečių“ įstaiga. Bažnytiniai santykiai tarp vokiečių ir latvių 
pasiliko tokie pat šalti, tolimi, svetimi tam sykiui, kaip ir kiti. 
Kirchė — vienų vokiečių dvarininkų savastis. Dvarininkas, iš 
savęs išstatęs kirchę, įtraukia ją į savo inventorių lygiai su kitais 
dvaro trobesiais ir pasisavina visas valdymo teises. Tos teisės 
per šimtus metų pasilieka tos pačios, pereidamos nuo patrono 
(mūsiškai - koliatoriaus) į jo padermę, net ir į visai svetimus, 
į kurių rankas dvaras pereina. Vienavaldis parapijos dalykuose 
baronas jokiuo būdu nenori išsižadėti tų patronato teisių, nors 
per amžius, sąlygoms ir patronams mainantis, tai pasidarė 
aiškia anomalija, tikra visuomenės gangrena. Nėra nė vieno 
šviesaus latvio, nė vieno laikraščio, nors ir palankiausio vo- 
kiečiams, kaip va „Rigas Avize“, kurie neprotestuotų prieš tą 
savo amžių atgyvenusią, nedemokratingą teisę. Visiems ėmus 
šaukti, lyvių ir Estijos baronai jau buvo besutinką išsižadėti 
tų patronato teisių, bet latviams jas „išperkant“. Latviai ne- 
sutiko, viena, kad tų teisių baronams nebepripažįsta, antra, 
kad pinigų leisti savo parapijų reikalams nėra greiti ir papratę. 
Kuršo baronai ir parduoti savo teises atsisakė. Anot jų, latviai 
dar tiek nesą subrendę, kad galėtų pavaldyti tokias rimtas 
organizacijas, kaip parapijos. Jie visai nenori matyti, kad va- 
karykšti „dvaro bernai“ - šiandieną jau savarankiai ūkininkai 
ir netjau dvarininkai, įgiję kapitalus, pasidarę savo inteligen- 
tiją, kad santykiai tarp vokiečių ir latvių griežtai atsimainė. 
Nebent kad santykiai nepagerėtų, vokiečiai ligi šiol nepa- 
sirūpino dvasiškių prisiauginti iš liaudies, iš latvių tarpo. Lat- 
viai šiandieną ir be vokiečių pagalbos veik visi eina mokslus. 
Tačiau dvasiškiai veik visi tebėra vokiečiai, latvių gi visai ma- 
ža dalelė. Bajorų luomui palaikyti visa religinė liuterių orga- 
nizacija buvo ir tebėra grynai biurokratiškai aristokratiška. 
Nei vienoje iš visų penkių Rusijoje esamųjų konsistorijų ir 


- 237 - 


šiandieną dar nerasi nei vieno latvio: griežtai visi vokiečiai, 
nes sulig jų pačių nukaltų įstatymų konsistorijos nariu tegali 
būti „von“, t.y. bajorų kilties žmogus. 

Išnaudodami kirchę savo tikslams, vokiečiai patriotai ša- 
lin nustūmė svarbiausį protestantų principą - rinktinumą tikė- 
jimo mokytojų. Iki pat šiai dienai ne parapijos gmina įteikia 
bažnyčios raktus pasirinktajam mokytojui (predigeriui), bet 
pats dvarininkas patronas (koliatorius). Latviai parapijonai, 
nenorėdami vokiečio pastoriaus, dažnai pasipriešina, atkvies- 
tojo pastoriaus kirchėn įsileisti nenori; dėl to kildavo tokios 
netvarkos, kad net administracija ir teismas turėdavo įsikišti. 
Atsikartoja tokiuo būdu toks išnaudojimas religinių organiza- 
cijų, kaip prieš 400 metų katalikų valstijose išnaudodavo jas 
karaliai, pasilaikydami investitūros teisę, t.y. išsirinkimo tin- 
kamų vyskupų. 

Štai kuo Latvijoje bepavirto ir antras protestantizmo prin- 
cipas - sinodai. Apie juos kalba 1832 metų įstatymas. Ne kokie 
gi pramanyta sinodai! Ne tikinčiųjų atstovai privalo sinode 
dalyvauti, bet tiktai - konsistorijų. Kiekviena konsistorija renka 
iš savo tarpo po 4 atstovus; po du dvasiškiu ir po du svietiškiu, 
bet siųsti tegali vieną sykį du ir antrą sykį du. Be to, sinode 
gali dalyvauti ir Dorpato universito teologijos fakulto atstovas. 
Ir taip suvaržytų sinodų per paskutiniuosius 40 metų nebuvo 
nei vieno. 

Priešingai Latvijos baronų liuterystei, evangelikų-reformatų 
(kalvinų) tikybinė organizacija jau grynai demokratinė. Tik 
latvių kalvinų kaip ir nėra. Tiesa, Latvijoje turi jie dvi kirchi — 
Rygoje ir Jelgavoje (Mintaujoje), bet jos visų tautų kalvinams 
tarnauja: latviams, lietuviams, lenkams ir kt., o kaip Rygoje, 
tai veik vieniems lietuviams, kurių čia yra į 700. 

Kaipo gyvas protestas prieš tą aristokratišką biurokratizmą 
religinėje organizacijoje eina milžiniška tarp latvių propagan- 
da baptizmo. Jis ypač įsigalėjęs Liepojoje ir apylinkėse, kur 
pastoriai vokiečiai mažiausia rūpestingi. Latvių inteligentai, 
net ir atšalėliai tikėjimo dalykuose liberalai, dideliu gailesčiu 
ir širdies skausmu kalba apie tą latvių skirstymąsi į sektas, 


- 238 - 


nelyginant, kaip lenkai liūdi dėl skyrimosi į marijavitus. Ir 
nestebėtina. Latviai inteligentai tautininkai gerai supranta, jog 
tautos pasisavintoji tikyba, jei ji stipra ir vienoda, didžiausiai 
stiprina ir pačias tautines organizacijas. Liberalai savo religiją 
gerbia, kad irjos nepildo. „Mes, demokratai būdami, - sako, - 
neturime tikslo griauti pamatus to, kas šventa didžiumai: ti- 
kėjimo laisvę paliekame kiekvienam, tesižinai jų sąžinės“. 
Dešinieji dar labiau tikybą brangina, kaipo auklėjimo įrankį. 
„Už religiją, — sako, - stiprai stovime: be jos negalimas jau- 
nuomenės dorinimas ir jos auklėjimas — tai tuščia frazė!“ Ir 
vieniems, ir antriems skauda širdį, kad vokiečiai, paglemžę į 
savo rankas religinę latvių organizaciją, iškreipė ją, pagadino 
ir ne auklėja per kirchę, bet perją liaudį demoralizuoja ir šaldo 
latvystėj; jei nestabdo, tai bent ir nepadeda latviams tautiškai 
susiprasti ir saviškoje kultūroje kilti. Vokiečiai griežtai atsky- 
rė dvasiškius nuo visuomenės. Latvių kirchė buvo ir kol kas 
pasilieka šalyje nuo jų gyvenimo; neprisidėjo prie atgijimo, 
nepadeda ir įsigalėti. Ir nepataisomas tai dalykas, nepagydoma 
tai tautos gangrena, kol nebus panaikinti patronatai, kol pa- 
storiai nepaliks laisvi, neišsiverš iš prigulėjimo nuo dvarininkų, 
netaps prigulinčiais nuo visuomenės, patys nebus kilę iš tos 
visuomenės, nepajus su liaudimi didesnių ryšių, žodžiu, ne- 
sudemokratės. Dabar dvasiškiai ir dvarininkai sudaro vieną 
vokiečių luomą, antrajam latvių luomui priešingą. Kiekgi tegali 
vokiečiui pastoriui arba kad ir latviui, bet vokiečio parinktam, 
kaipo savo pataikūnui, rūpėti latvių kultūra ir susipratimas? 
Ne tik nerūpi, net ir baisi. Štai kuo paaiškinama latvių inte- 
ligentijos karštas geidimas ir intemptina kova, kad parapijų 
valdymas ko veikiausiai atitektų patiems latviams ir pasida- 
rytų demokratiškas. 

Yra dar latvių stačiatikių, bet su jais nedaug tesama keb- 
lumo. Neparanku čia kalbėti, kaip jie atsirado pavilioti žeme, 
kurios iš pačių baronų nebuvo gavę. Gana to, kad latvių sta- 
čiatikių buvo apie 570, t. y. apie 75 tūkstančius. Po spalių 17 d. 
manifesto apie 15 tūkstančių sugrįžo atgal į liuterius. Latvių 
stačiatikių šventikai jau visi iš tos pačios liaudies. Jie turi net 

savo organą „Pareizticigo Latveešu Vėstnesis“** Rygoje. Šventi- 
kai su pastoriais gyvena geroje kaimyniškoje santaikoje, nors 
spaudoje polemizuoja vieni su kitais. Sodiečiai gi tai jau visai 
protestantiškas tebeturi tradicijas ir tikėjimo dalykuose tebėra 
tolerantai. Mirus, sakysime, stačiatikiui latviui, namie jį apgieda 
liuteris mokytojas, o šventikas tik į kapus tenulydi. Tarp savęs 
abiejų tikėjimų sodiečiai taip pat pilnoje santaikoje, kaip kad 
niekuo nesiskirdami. Šventikai, tiesa, norėtų tarp jų sukelti tiky- 
binį antagonizmą. Ganydami savuosius, jie, žinoma, turi tvirtinti 
juos stačiatikybėje, prirodinėti jos viršenybę ant protestantizmo, 
ir tokiuo būdu jį žeminti, griauti. Iš to siaurai klerikalinio liau- 
dies auklėjimo gali kilti tautoje netvarka, pasidaryti ne tik tiky- 
biniai, bet ir tautiniai antagonizmai, nes šventikai protestan- 
tizmą vadina vokiečių tikėjimu, o stačiatikybę — rusų. Bet ir 
blogiausiame atsitikime vargu bau bus kokių jeibių dėl men- 
koskaičiaus stačiatikių. Latviams nebaisus „latviškas“ klerika- 
lizmas: baisi su juo sujungiama vokietystė ir aristokratizmas. 


Kaip religinių gminų valdymą budriai pasilaiko savo ran- 
kose vokiečiai, taip ir miestų valdymą. Kova už tai, kam miestai 
valdyti, neseniai teprasidėjo. Ir toje kovoje pasirodo ne partijos, 
ne luomai bekovoją, tik ištisos tautos. Ryga, sakysime, nuo 
amžių buvo vokiška, nes dauguma miestelėnų buvo vokiečiai 
arba šalyje laikantys svetimtaučiai. Bet šiandien vokiečių pro- 
centas sumažėjo kelissyk. 

Ryga išaugo, gyventojų susidarė į 500 000, nes 200 tūks- 
tančių atplūdo vienų latvių. Toje latvių jūroje vokiečių beran- 
dasi apie 60 000, t. y. vos tik 1240 visų gyventojų, tuo tarpu 
kad latvių 4046 visų gyventojų. Ir kovoja vokiečių tradicija su 
latvių dauguma. Tradiciją palaikyti vokiečiams padėdavo tur- 
tai, kurie veik visi buvo jų rankose. Bet dabar kapitalai pradėjo 
lietis į latvių rankas. Tad kovos galas aiškus: už 10-20 metų 
Rygos magistrate viešpataus latviai. Bet dabar tebeina sunki 
kova. Vokiečiai latvystės Rygoje visai nepripažįsta, ypač vie- 
šuose dalykuose. Už tokiuos niekus kaip gatvių vardai, kol 
šalip rusiškų ir vokiškų buvo pridėta ir latviški, prisiėjo ilgai 

kovoti. Magistratas, nors viešasis miesto tvarkymas jo teisė, 
per kiek metų sukėsi išsikalbinėdamas, būk tai gubernijos val- 
dyba esanti priešinga latviškiems parašams. Ir tepasisekė padė- 
ti tuos parašus kuone revoliuciniu būdu - vos tik per 1905 me- 
tus. Užtat niekur dar nėra latviškų parašų ant tramvajų, nors 
kas gi daugiau jais naudojasi, jei ne dauguma. Telefone latviš- 
kai taip pat nesusišnekėsi. Bekalbant apie tuos dalykus puikia- 
me advokato Grossvaldo kabinete, kur ant rašomojo stalo stovi 
telefono aparatas, gerb. šeimininkas pašoko įsikarščiavęs. „Pra- 
šome, - sako, - pamėginti. Paprašyk latviškai sujungti su kuo 
nors, kad ir su dailininku Rozentaliu. Rezultate bus atsakymas: 
„Sprechen Sie deutsch“ arba „Govorite po russki“2, 

Vokiečiai su latviais susiduria tik iš prispirtino reikalo. O 
tokių reikalų vis daugiau atsiranda. Tačiau gera valia tos kai- 
myniškos artimybės visai nesimato. 

Pirmaklasyje Rygos viešbutyje „Rymas“, sakysime, ir po- 
puliariškiausiame restorane „Romkeller“ rasi visokių viso- 
keriopų laikraščių: vokiškų, angliškų, prancūziškų: „Berliner 
Tageblatt“, „Neue Freie Presse“, „Rigasche Neueste Nach- 
richten“, „Leipziger Neueste Nachrichten“, „The Graphic“, 
„The Daily Telegraph“*“ ir kt., rasi bent vieną rusišką — «<Puxx- 
ckuii BbcTHHKB»*?, bet nerasi nei vieno latviško lapelio, o latviai 
lanko tas vietas, ypač studentai korporantai. Paklausus, kuo 
tai išaiškinti, atsakyta: „Mat čia niekas jų nereikalauja: čia 
vokiškas viešbutis, vokietis šeimininkas. Užeik tamsta į „Su- 
vorovo“ viešbutį, kur latvis šeimininkas, tai visus latvių laik- 
raščius rasi“. Tai labai charakteristiška: vokietis - tai latviškų 
nereikia. Tą patį visur užtiksi. Nerasi jų nei didžiausiose vo- 
kiečių draugijose: Deutsche Verein, nei Gewerbe Verein?s, nei 
kitur. Bet latvių draugijos vokiškus laikraščius laiko ir skaito. 

Taip latviai noromis ne noromis turi laikytis nuošaliai nuo 
seniausiųjų savo sostinės gyventojų ir savo mokytojų. 

Yra tačiau viena latvių partija, kraštutinių dešiniųjų, kurie 
galutinai nenori sutraukyti ryšių su vokiečiais, ne iš simpatijos, 
bet iš oportunizmo. Stipra tai partija grynų buržujų, nuo kurių 
daug pridera viešasis ir politiškasis Rygos gyvenimas. Tai 

dirbėjai realinės politikos, kuri iki šiol davė betgi ko men- 
kiausių vaisių. Tos partijos lyderis, seniausis latvių veikėjas, a 
la mūsų Basanavičius, įsteigėjas pirmos Rigas Latveešu Beedri- 
bas ir veik visų kreditinių įstaigų, kurios padėjo įsigalėti lat- 
viams Rygoje, advokatas Veinbergas, galima sakyti, pralaimėjo 
kovą per paskutiniuosius pernykščius miesto dūmos rinkimus. 
Latviai namų savininkai savo daugumu bloke su lietuviais ir 
kitais būtų laimėję mažiausia pusę vietų miesto dūmoje. Bet 
suskilo, viena, dėl to, kad Veinbergas bloką padarė su vokie- 
čiais, antra, kad jis, pastatęs tik jam atsidavusius ir vokiečiams 
tinkamus kandidatus, žmones visai vidutiniško gabumo, pa- 
šalino prašmatniuosius, bet radikališkesnius kandidatus. Per 
tą bloką Veinbergas telaimėjo 26 vietas iš 80. Visaip komen- 
tuojama tas faktas. Pašaliečiai sako, V. buvęs nulenktas ir tuo 
skaičium, nes tiek vietų dūmoje latviai ligi šiol dar neturėjo ir 
nelabai tikėjos gausią. Kad tai įgijus, statė bet kokiuos kan- 
didatus, bet tik užėmus vietas; jų skaičius paskui tegali didėti, 
o ne mažėti, o dūmos nariai per kitus rinkimus galima ir pa- 
keisti. Teisingiau bus pasakius, jog statė bet kokiuos kandida- 
tus, bet tik neprileidus tokių liberalų, kaip advokatas ir milijo- 
ninkas Bergas, stulpas dešiniųjų įtariamos Latvių švietimo 
draugijos. Antra, tikėtasi per šį nusileidimą geruoju daugiau 
pelnyti pačioje dūmoje. Smarkiai tačiau užsivilta. Latviai dū- 
mininkai, sudarę mažumą 26 : 80, jokios įtakos į magistrato 
darbus neturi. Visas mokamas vietas vokiečiai pasiliko sau. 
Latvių mokyklų padauginti nepasisekė, nors jos žadama buvo 
vesti konservatyviškai ir tikėjimiškai. Nieko nepridėjo nei sta- 
tistika, jog visoje Rygoje 10 000 vaikų mokymo amžiuje pa- 
silieka ne mokyklose. Mokyklų komisija užginčijo tą faktą, be 
to, pasisakė lygiai užtektinai rūpinąsis visų tautų vaikais. Jei 
kuo negalinti aprūpinti, tai lygiai visų. Nieko nelaimėjęs ir 
kituose dalykuose, Veinbergas turėjo su vokiečiais susipykti 
ir persiskirti. Tų rinkimų latviai negali dovanoti Veinbergui. 

Taip tat latviai, atstumti nuo politikinio gyvenimo, pilnai 
atsidavė savo ekonominiams reikalams, kuriems dabar ir skiria 
veik visą savo energiją. 

LATVIŲ LAIMĖJIMAS EKONOMIJOS SRITYJE 


Stebėtini vaisiai latvių ūkio ir kredito darbų. Šiose dviejose 
srityse jų veiklumas plaka neapsakomai gyvai. Tiesiog negali 
žmogus įtikėti, jog tokia maža tautelė, nesenai visai suvargu- 
sių „dvaro bernų“, būtų pritaikinusi, praktiškai suvartojusi fe- 
nomenalinę savo energiją, kad būtų radusi savyje tokį sveiką 
organizacinį instinktą ir talentingą jo suvartojimą. Vokiečiai, 
kaip aukščiau aprašytuose dalykuose, taip ir ūkio, ir kredito, 
buvo nuosekliai vienodi, - neįsileido latvių nei į savo Kon- 
sumvereinus, nei į Kreditvereinus. Ir bent viename dalyke 
latviai per jų boikotavimą laimėjo. Dirbdami išvien su vo- 
kiečiais, stiprais, pinigingais, mokytais, prisityrusiais ūkinin- 
kais ir ekonomistais, latviai būtų likę nusmelkti, šalin nustumti; 
nebūtų turėję progos parodyti savo iniciatyvą, nes ne jų vokie- 
čiams klausyti, bet jiems vokiečių; nebūtų sujungę smulkiųjų 
kapitalų, nes vokiečių draugijose tebūtų galėję veikti stam- 
besnieji kapitalistai. Patys gi sau palikti, nuo maža pradėję, 
per dešimtį, galima sakyti, metų susilaukė štai kokių vaisių. 

Ūkio dalykuose sudarė tris stipriausias organizacijas. 

1. Rygos centralinė sodiečių ūkininkų draugija. Į ją pridera 52 
sodiečių ūkio draugijos. Tai draugijų sąjunga - retenybė mūsų 
laikais. Pereitais metais ta draugija pardavė ūkyje vartojamų 
dalykų už 300 000 rb. 

2. Ekonomiškoji latvių sodiečių ūkininkų draugija. Jos pirmi- 
ninkas garsus, vispusiškai apsišvietęs, retos energijos žmogus, 
agronomas Bissineeks. Valdybos narių skaičiuje yra toksai 
pilnas drąsios iniciatyvos, neapsakomai simpatingas jau mi- 
nėtasis inžinierius Paeglė ir kiti tokie. Narių ta draugija turi 
jau 2100, kurių tarpe 48 sodiečių ūkininkų draugijos, kaipo 
atskiri nariai. Kai kurios draugijos, kurių latviai turi 140, yra 
nariai ir šios ekonomiškosios ir centralinės draugijų. Pajinio 
kapitalo turi 255 000 rb. Pereitais metais pardavė ūkio padar- 
gų ir trąšų uZ 1 414 000 r. Sankrovas turėjo 33 filijose Kuršo, 
Lyvių, Vitebsko ir Kauno gub. Šioje pastarojoje keturias: Jo- 
niškyje, Žagarėje, Biržuose ir Linkuvoje. Leidžia savo laikraštį 

„Zemkopis“ (Mintaujoje) nauja lietuviškai lotyniška rašyba, 
kaip pradžioje minėjome. Buvo kai kurį laiką leidžiusi prie 
„Zemkopio“ priedą latgalių tarme, jį platino „Druwa“?, bet 
Kuršo gubernatorius pasipriešino, dėdamasis tuo, kad nėra 
mokančių latgališkai, kurie galėtų sekti šitą spausdinį. 

3. Mintaujos sodžiaus ūkininkų draugija. Ši taip pat turi apie 
2000 narių ir tokią pat apyvartą, kaip ir rygiškė. Be to, turi 
Jelgavas Lauksaimneecibas Beedribas Krašas-Aizdošanas Sa- 
beedribą (skolinimo taupymo dr.), kurios balansas vasario 
28 d. buvo 3 216 477 rb., 26 k. aktyvo. Mintaujoje ji turi įsi- 
steigusi ūkio mokyklą su vidurinių mokyklų kursu. 

Kredito draugijų vienoje Rygoje yra 16: 1ltaupymo ir sko- 
linimo ir 5 kreditinės. Metinis jų visų balansas - 18 000 000 rb. 
Kaip jos plėtojasi, galima numanyti nors iš to, kad per pas- 
kutiniuosius trejus metus apyvarta dvigubai padidėjusi. Pro- 
vincijoje taupymo skolinimo draugijų yra tiek, kad jos padaro 
1/„visų Rusijoje esamų draugijų. Ipotekinių bankų vyriausybė 
latviams neleidžia. Betjos ir neturėtų ką veikti. Dvarų vokiečiai 
latviams nei už kokiuos pinigus neparduoda. Jei kada pasiseka 
koks palivarkiukas iš jų rankų išsukti, tai negut per apgaulę, 
kitų vardu. Baronai, jei parceliuoja kokį plotą, tai atsigabena 
vokiečius iš Naujarusijos*? ir nuo Volgos. Tai praktikuojama 
ypačiai pakuršėje, gal latviams siena atskirti nuo lietuvių. Vals- 
tiečiams paskirtos žemės beliko neišpirktos vos 20“. Pinigai 
tad verčiasi daugiausia biržose, prekyboje ir namus statant. 

Namų statymo tiesiog epidemija apėmė Rygos ir Mintaujos 
latvius. Pereitais, sakysime, metais Rygoje pastatyta 110 di- 
deliausių namų, neskaitant mažesnių; vokiečiai tepasistatė 6, 
o kitus — latviai. Visų draugijų kapitalai yra į namus sukišti, 
taip kad net baimė ima kai kuriuos, kad, ištikus namų pra- 
monijos persilaužimui, būtų tiesiog tautos nelaimė, nes visos 
draugijos subankrutėtų. Bet baimė tuščia: ta pramonijos šaka 
duoda geriausį procentą ir taip tvirta, kad net patys vokiečiai 
pradeda latviams atiduoti savo vadinamąjį Kuršo ir Lyvių 
gubernijos bajoriškąjį fondą. Taip latviai lobsta, net savo priešų 
kapitalu naudodamies. Stebėtina, kad baisioji ir nelaimingoji 

latvių revoliucija ekonominiam gyvenimui nei kiek nepakenkė. 
Sutabdžiusi ne daugiau kaip trims mėnesiams, dvigubai pa- 
greitino jo plėtojimąsi po revoliucijos. 

Jei pridursime, jog latviai turi ir savo savitarpinę apsidrau- 
dimo draugiją* su 13 skyrių, kurie vienais pereitais metais 
apdraudė už 9 576 679 r., 77 k. latvių turto, jog gerai veikia 
vartotojų draugijos, kurių žymiausis, veikliausis ir didžiausis 
teoretikas yra Bolderajų vartotojų draugijos vedėjas ir Rygos 
kooperatorių draugijos sekretorius Purinš Aleksandras, jog 
nemaža yra jūrininkų, turinčių savo prekių ir pasažirių gar- 
laivius, neminint atskirų pirklių ir pramonininkų, - tai gana 
lengvai įsivaizduosime, kokiuos didelius turtus jau turi latviai 
savo rankose. Nestebėtina tad, jog konservatyvai jau rimtai 
svajoja apie „aukštąjį“ luomą iš latvių, kas duoda nemaža 
jumoristinės medžiagos liberalams. 

Ne taip gerai sekasi latvių dailei. 


LATVIŲ DAILĖ 


Dainų menas 


Garsiausi, seniausiai plėtotis pradėjusi latvių dailės šaka — 
tai tautos dainos, tautas dzeesmas. Latviai pagirtinai buvo 
pamėgę tą vienatinę, taip sakant, originalinę savo dailę. Šimtai 
žmonių rūpestingai rankiojo tą tautos senovės paminklą, tą 
tautos minties išdavą. Surinkta artie 100 000 dainų. Joms išleisti 
skiriama buvo dideli pinigai. Vienas Alunanas??, mintaujiškis, 
sako, jas beleisdamas, subankrutėjęs, nes nebuvo kam jų iš- 
pirkti. Mokytais muzikais Latvija taip pat turtinga, nors jie tuo 
tarpu turi savo talentu tarnauti svetimataučiams, profesoriau- 
dami konservatorijose, kurių patys latviai dar neturi. Iš svetur 
betgi kaitino latvių dvasią jų talentų spinduliai. Profesoriai 
dainas tvarkė, harmonizavo, net komponavo visai puikius 
dalykus, imdami melodijas iš tautos dainų. Turėjome progą 


* Latveešu Savstarpiga Apdrošinašanas Beedriba*!. 

visa tai girdėti per Tautas svetkus Mintaujoje 1895 metais. Ką 
profesoriai parašė, tėvynėje likusieji mėgėjai visomis išgalėmis 
rūpinosi suteikti tautai, įvesti į vartojimą. Žymiausis toje srityje 
veikėjas — tai vargonininkas Betingas“, šiandieną jau 80 metų 
senelis, dirbti nebegalįs ir bepasiliekąs vien garbės pirmininkų 
visų dainininkų draugijų. Antras dainų meno kėlėjas buvo 
Cimzė““, šiandien jau nabaštikas, bet darbais tebesąs ir ilgai 
dar būsiąs gyvas latvių visuomenėje. Juodu tai įvedė į mo- 
kytojų seminarijas, kurių latviai turėjo dvi, Valkoje, Lyvių gub., 
ir Irmlauo dvare Kuršo gub., kaipo priverstiną išguldymo 
dalyką, kone lygų su vyriausiaisiais dalykais - muzikos moks- 
lą. Seminarijas išėję liaudies mokytojai, patys pažindami gaidas 
ir mokėdami bent kokiuo instrumentu griežti, puikiai lavino 
savo mokinius muzikoje, ypač dainoje, paskui nebesunku buvo 
iš jų sudaryti ir gerai išmokyti giesmininkų chorai. Ir buvo tie 
chorai garsūs koncertais skyrium, susidėję po keliolika arba ir 
visi susidėję per didžiąsias Dzeesmu svėtki. Tų švenčių buvo 
iki šiol 4: 1873, 1880, 1888, 1895 m.., o šiemet rengiama penktoji. 

Giesmių menui plėtotis ir tarpti padėjo anų laikų laisvė, 
kuria negalėjo pasidžiaugti kitos tautos. Nei mokyklų, nei 
chorų, nei jų bendrų koncertų niekas nekontroliavo, niekas 
draugavimosi nevaržė ir susinešimų netrukdė. Paskutinioji 
revoliucija viską nukirto. Senąsias mokytojų seminarijas laiky- 
davo vokiečiai dvarininkai savo lėšomis, kaip jau išsitarę esa- 
me, nelabai į jas kišdamies. Po revoliucijai nuo tų pareigų 
dvarininkai atsisakė, seminarijas vyriausybė paėmė savo glo- 
bon, įsteigusi jas Kuršui Kuldygoje, o lyviams Volmare. (Be 
to, Jurjeve dalis latvių mokosi pas estus.) Muzikos pamokos 
tapo nustumtos paskutinėn eilėn ir nebepriverstinos, ir gie- 
dojimas aiškiai regresuoja ir net krinta; chorai nebedirba vai- 
singai ir nebedideli — susitraukė iki 20-30 žmonių. Tiesa, dar 
suvažiuoja Rygon po 17-20 chorų ir kas metai duoda po kon- 
certą, bet publikos nebepatenkina; matosi, kad nebe daug be- 
liko gerai pramokytų. 

Šiemet dešiniųjų partijų sumanyta sudaryti penktoji iškil- 
minga visos Latvijos giesmių šventė, kurios teisingai anais 

laikais vadindavos tautos šventėmis. Progą davė 200 metų 
sukaktuvės, kaip Petras I prijungė lyvių žemę prie Rusijos. 
Statoma puikioje vietoje didelis paminklas Petrui I. (Paminklų 
Ryga kaip ir visai neturi, neskaitant mažučių stovylėlių spaust. 
Gutenbergo“ ir kitų.) Diena minėtina. Latviai norėtų pasirodyti 
ko iškilmingiausiai. Sumanyta tad birželio mėn. milžininkas 
koncertas 20 000 klausytojų, dailės paroda ir daug kitų dalykų. 
Bet šios giesmių šventės niekas jau nebevadina tautos švente. 
Politiškieji šventės motyvai suskirstė latvius į dalis. Kraštu- 
tiniai kairieji su „Jauna Deenas Lapa“ principiališkai priešingi 
tai šventei, kitaip jos nevadina, kaip tik „Venbergo šventė“ ir 
agituoja prieš. Kadetai su „Dzimtenes Vėstnesiu“ svyruoja; 
dainuoti padeda, pranešimą išspausdino, bet organizuoti ne- 
padeda, net ir prieš parašo. Taip kad dalyvauti šventėje teuž- 
sirašė apie 130 chorų = 4500 dainininkų, bet dešimt chorų jau 
atsisakė, o tikimasi, kad neatvykti gali bent kelios dešimtys. 
Giesmių šventės komiteto pirmininkas b. I dūmos atstovas 
advokatas Grossvaldas, spalininkas, būtinai norėtų regėti šiose 
sukaktuvėse tautos šventę. Lyvių prijungimas prie Rusijos 
davęs Latvijai laimę ir tiek teisių, kiek jokia Prūsija duoti 
negalinti. Tad esą kuo džiaugtis. Ir prieš tokią šventę, girdi, 
eina kraštutiniai! „J. D. Lapa“ visados tebuvusi protinga viena 
savo kritika, bet nieko niekados nesutvėrusi, nieko pozityvinio 
nedavusi. Ne tik dabar, bet ir seniau jos pranokėjas „Deenas 
Lapa“ visados buvęs priešingas tautos šventėms. Vienat vieną 
kartą agitavęs už giesmių šventę, tai vokiečiams švenčiant 1900 
metais Rygos miesto 700 m. sukaktuves. Bet tuomet visa Latvija 
atsisakė toje vokiečių iškilmėje dalyvauti ir savo giesmėmis 
vokiečius džiuginti. Tad ir kraštutinių kairiųjų sumanymas 
turėjęs žlugti. Regėsime, kuo visi tie nesusipratimai pasibaigs, 
kaip ta šventė įvyks. 


Varsų dailės 


Pirmieji pionieriai latviai buvo prof. Huhn““, Feders*?, Ro- 
ze??, nors jie dėdavosi į vokiečius. Tautininkai latviai tepradėjo 
plėtotis prieš kokią 20 metų Peterburgo dailės akademijoje, kur 

tuo laiku susirado 15-20 latvių mokinių. Jie sudarė pirmąją 
studentų dailininkų draugiją - „Ruhkis“ - gnom, žemės dvasia, 
darbo simbolas, kuri ir iki šiol ten, kaipo mokinių būrelis, 
tebėra. Dabar Latvija jau turi apie 40 dailininkų, tačiau išsi- 
blaškiusių po visą pasaulį. Daugiausia jų gyvena Peterburge 
ir Rygoje, 4 profesoriauja Štiglico mokykloje“?, kiti Paryžiuje. 
Pagarsėję tuo tarpu Rozentalis, Alksne“", Purvit“!, Valter“?, 
Zarinš“, Škilters“, kurie tačiau jokio latviško ypatingumo 
dailei nedavė, nei stiliaus nesudarė. Visas jų latviškumas teap- 
sireiškia latviškuose siužetuose, kuriuos mėgsta imti iš Latvių 
istorijos, mitologijos, pasakų ir buities. Tik pritaikinamoje 
dailėje toksai Zarinš stengiasi latviškai stilizuoti ypač indus 
puodus; taip pat Cyrulis*, Maderneeks“ ir kt. Liaudies dailės 
rinkinių dar visai nėra išleistų. Jų pavyzdžiai: pirštinės, galvos 
apdarai, juostos etc. randasi tik latvių muziejuje bei žurnaluose 
išmėtyti. Anot dailininko Rozentalio, mūsų Stabrausko*? drau- 
go Peterburgo akademijoj, latviai turį didesnę dailės supratimo 
kibirkštį ir sugebėjimą neg slaviai. Tačiau latvių visuomenė, 
nors ir turtinga, dailės dar nėra pamėgusi, išsidailinusi, dailės, 
estetikos įspūdžių dar neištroškusi. Taip kad latvis dailininkas 
iš grynosios dailės dar negalįs išmisti, dar reikią užsiimti pri- 
taikinamąja daile: kokiai poniai, sumaniusiai išsiūti divoną, 
nupiešti pavyzdys, kam knygai viršelis, kam portretas; reikią 
mokyklose mokytojauti, pamokos davinėti — ir taip verstis. Gal 
ir ateis, girdi, laikas, kad visi tie dabar statomieji rūmai pri- 
sipildys dailės veikalais. Bet dabar, kad ir kažin kaip būtumei 
aiškus latvių patriotas, ir juokinga esą nebūti latviu, vis dėlto 
reikią prisipažinti, kad iš latvių dailininkas teturi mažų mažu- 
tytę dalelę savo pelno. Veik viską — iš vokiečių. Toli gražu 
vokiečiai ne mecenasai latvių dailės. Bet parankėje neturėdami 
geresnių už latvius vokiečių dailininkų, priversti yra jais nau- 
dotis. Štai vokiečių piešimo mokyklos direktoriumi pakviestas 
latvis Purvinš, kurs, tiesa, labai jau į vokiečius pakrypęs; ijos 
mokytojus - Rozentalis ir t.t. 

Grynų latvių dailininkų draugijos statutas nors jau prieš 
dveitą metų išdirbtas, tačiau dar nepatvirtintas; draugija tad 

vos tik tebesimezga. Užtat yra sąjunga Priebaltijos dailininkų, 
be tautų skirto, parodoms daryti. Bet latviai nenori dalyvauti 
mišroje draugijoje, nors vertėtų iš vieno eiti. Latviai dailininkai 
sutinka padaryti savo veikalų parodą per šių metų Dzeesmų 
svėtki, nežiūrėdami šventės motyvų. Paroda, girdi, vis viena 
bus, tai jau tegu bus geresnė, ne blogesnė. Abiejų draugijų 
tariamasi eiti šuo sykiu išvien. 

P. Rozentalis švelnus, kaip tikras dailininkas, atviras, man- 
dagus, vaišingas, gyvena 4 ar 5 aukšte Strelkovosios Nr. 12, o 
jo atelier dar aukščiau. Matiniai langai stoge duoda gerą šviesą: 
Regi bent kelias dešimtis pradėtų ir pabaigtų paveikslų, gražių 
portretų ir peizažų. Jo varsos pilkos, melancholingos, kaip 
dažnai mūsų Žmuidzinavičiaus. Bene vienatinio latvio Ro- 
zentalio peizažą teko matyti miesto muziejuje galerijoje, nors 
senesniųjų dailininkų darbų ten yra keli šimtai. 

Bene visų daugiausia latviškumo parodys latviai archi- 
tektai, statydami begales tikrų palocių. Visi tie rūmai turi kaip 
kokią vienodą ypatingą žymę, tiesa, skolintą iš suomių. 


LATVIŲ DIENRAŠČIAI IR PARTIJOS 


Jei „partiją“ imsime tokioje reikšmėje, kaip paprastai yra 
imama, t.y. dalį kokios bent visuomenės, apsiribavusią aiš- 
kiomis programomis, aiškiai žinančią tikslą, pasielgime pri- 
silaikančią aiškaus regulemino, - tai į tokias partijas dabartiniai 
latviai nėra išsidaliję, nors skiriasi savo nuomonėmis į 4 dalis. 

Socialdemokratų partiją vyriausybė išgriovė ir jos organą 
„Deenas Lapa“ uždarė. Laikraštis atgijo vardu „Jauna Deenas 
Lapa“ ir eina jau šeštus metus, bet partija nebeatgijo; organi- 
zuoto darbo nebesimato; „Cina“ („Kova“) tik retkarčiais slap- 
tomis bepasirodo; kiti sumanymai ir leidimai, kaip Peterburgo 
„Vahrpas“, dėl stokos dirbėjų, lėšų ir skaitytojų žlunga. Į tą 
pusę krypstą žmonės pasiliko be bendro vardo, nesidedą nei 
darbiečiais, nei socialais, nors darbininkų reikalus giną, nei 
kairiaisiais kadetais, nes taktikoje esą kur kas kairesni už juos. 
Dėdamiesi tikraisiais progresistais ir liberalais, tais titulais jie 

nenorį dalytis nė su kuo kitu. Net ir nacionalliberalai su savo 
organu „Dzimtenes Vestnesis“ tik apsimetą liberalais, sekdami 
„Jauna Deenas Lapa“, nes kitaip, girdi, neturėtų tiek skaitytojų, 
kiek dabar turi. Bet iš tikrųjų tik juokai esą iš jų „liberalizmo“ 
ir net „radikalizmo“, jiems skelbiant Dzeesmu svėtku atsi- 
šaukimą („Dz. V.“) arba valdant milijoninius turtus (Bergas). 
Aiškesnių žinių apie „Jauna Deenas Lapa“ šalininkus nega- 
vome, nes „tai sunku esą apriboti“, ir išsinešėme įspūdį, jog jų 
branginamųjų idėjų ir takto smulkmenos jiems patiems ne- 
aiškios. Kuo atsimoka, kokios nuomonės yra kiti latviai apie 
savo kairiuosius, matėme pirmiau. 

Visi kiti latviai, nežiūrint didesnio ar mažesnio jų krypimo 
dešinėn ar kairėn, yra tautininkai, priderą į Latveešu Beedribą, 
todėl savo „tikrųjų pirmeivių“ kaip ir neskaito saviškiais. 

Vidurio kairėje stovi ketvirtus metus einąs „Dzimtenes 
Veėstnesis“, išvirtęs iš valdžios panaikinto „Baltijos Vėstnesio“ 
su savo nacionalliberalais. Tai didžiausis latvių dienraštis, po 
pusketvirto lakšto didelio formato. Jo mušama po 25-30 000 
egzempliorių. Labai gyvas, įvairus politikos ir literatūros dien- 
raštis, turįs begales apskelbimų (po 8 puslapius). Politikoje 
laikosi dešiniųjų kadetų, taktikoje - tautinių kultūrininkų rim- 
tumo. Karšti konstitucionalistai, gilūs demokratai ir liberalai, 
jie dirba, giliausiai įsitikinę, jog Latvijos ateitis, be jokio abejo- 
jimo, klius liberalams. Klysta, girdi, dešinieji, manydami ir 
skelbdami, jog latvių visuomenėje dauguma legalistų, dabarti- 
nės valdžios šalininkų. Liberalai nevienodi; kairesnieji karščiau 
svajoja, dešiniuosius peikia ir pajuokia, tyčiojasi iš jų svajojimo 
apie „aukštąjį latvių luomą“, kurio vardu vadina praturtėju- 
sius vakarykščius proletarus; dešinesnieji, nors nuomonėmis 
krypsta kairėn, tačiau neuja nei spalininkų, nei už tuos dar 
dešinesnių. Patsai „Dz. V.“ redaktorius advokatas Stumbergas 
pernai buvo „Latvijos“ - spalininkų dienraščio redaktorium. 
Matyt, nedaug tereikėjo kryptelėti kairėn. Tai labai simpa- 
tingas, draugingas, daug žinių turįs, pilnai nusistovėjęs žmo- 
gus. Progresistų jis neužvils, kad ir nesišalina nuo dešinesniųjų 
užjį tautininkų, dalyvaudamas jų choruose, sakysime. Ir sunku 

visame kame atsiskirti, turint vienodus tautos kultūrinimo 
idealus, nors darbas atliekama nevienodai. 

Visai dešinėn nusviręs, nors dar skaitomas vidurio, antras 
labai didelis penktus metus einąs latvių dienraštis „Latvija“, 
21/, lapo, mušąs kone tiek pat, kaip ir „Dz. Vėst.“, egzemp- 
liorių. Tai grynų tautininkų laikraštis, kurie vienat vieni buvo 
mėginę sudaryti aiškią spalininkų partiją, neilgai tačiau te- 
gyvavusią. Prieš rinkimus į pirmąją dūmą, gruodžio 19 d. 1906 
metais, prisiekusieji advokatai: F. Grossvalds, Andrejs Krast- 
kalns* ir Jahnis Purgals* buvo sustatę „Latveešu Reformu 
Partijas statuti“ (dvidešimti paragrafų) ir, gubernatoriui Zve- 
gincevui pritariant, įregistravę. Ji buvo paremta Aukščiau- 
siuoju manifestu spalių 17 d. 1905 m. ir skiriama Baltijos gu- 
bernijoms. Bet laimėjus per rinkimus, įsteigėją F. Grossvaldą 
išrinkus atstovu Dūmoje, jis, nors su sankalba, nors į dešiniuo- 
sius, vis dėlto į kadetus, ne į spalininkus prisidėjo. Kiti latviai 
atstovai nė to tiek nepalaikė tos partijos; net „kunigas“ Tra- 
sunas buvo kairesnių nuomonių. Per kitus rinkimus spalinin- 
kai veik nieko jau nebesvėrė kaipo organizacija, nors dar daug 
ji tebesveria kaipo išreiškėja (ne vienytoja) didžiumos latvių 
krypimo į legalizmą ir monarchizmą. Anot „Latvijos“ spali- 
ninkų, taktikoje jie, kaip ir visi kiti latviai neprivalą kairėn eiti 
nei žingsnio, nors jų programa — reikalavimas Latvijai refor- 
mų - kairioji. Vienu liberalizmu, girdi, negalima pasaulio per- 
versti. Ką gi besakyti apie Latviją! Ji turi gana pramonininkų. 
Vis dėlto tautos pamatą, patį branduolį, padaro smulkieji so- 
džiaus buržujai, tie 40-60 000 ūkininkų, turinčių po kelias 
dešimtis ir daugiau dešimtinių žemės. Ką čia ir kalbėti apie 
politišką kairiumą tų dvarininkėlių su visais jų privalumais, 
ekonomiškuoju egoizmu! Spalininkai pilnai pritaria kraštuti- 
niesiems dešiniesiems tautininkams ir karštai juos gina nuo 
liberalų ir kairiųjų užpuldinėjimų. 

Jųjų organas - devintus metus einąs po 1'/, lapo „Rigas 
Avize“, vedamas jau nebe sykį paminėtojo prisiekusiojo advo- 
kato Veinbergo. Tai žmogus ne be apskaitomų Latvijai nuopel- 
nų, tikras jos atgaivintojas ir prikėlėjas. Sumaningas advokatas, 

visados turėjęs pasisekimą, visą amžių stovėjęs prie finansinių 
įstaigų ir vis dėlto nesusikrovęs turtų. Veikė iš gryniausios 
idėjos, iš giliausio įsitikinimo, jog jo rodomuoju keliu eidama 
Latvija tepasieks aukščiausį laimės laipsnį. Latvijos ateitimi 
jis tegyvas, jai vienai visą savo jau gana ilgą amžių atidavė, 
jokiems kitiems dalykams neeikvojo stebėtinos savo energijos, 
gelžinės valios ir mokslo žinių. Savarankis, net savabaudis, 
nė su kuo nesiskaitąs, nieko neklausąs veikėjas. Šiandieną 
pasenęs tebėra tas pats, kaip buvęs, nors dauguma nuo jo 
nusigrįžo už nukrypimą į patį dešinįjį kraštą. Beliko su juo 
namų savininkai, kurie su jo pagalba, per jo įsteigtas krediti- 
nes draugijas savininkais tapo, ir kiti, kreditu susirišę. Jis tai 
mato ir Žino, tačiau nė manyte nemano apleisti darbo dirvą, 
tikriau — užleisti ją tokiems veikėjams, kuriais jis neužsitiki ir 
iš kurių realinės naudos Latvijai nelaukia. 

Veinbergas, daug gera Latvijai padaręs, gal daugelyje da- 
lykų klydo ir klysta. Su juo galima daugelyje dalykų nesutikti, 
bet negalima jo negerbti. Kiti sako, Veinbergas anksčiau ir pats 
kovojęs su konservatoriais, tik 1905 metų revoliucija jį griežtai 
palenkusi dešinėn. Abejoju: tokio būdo žmonės nelinksta, tik 
lūžta. Per revoliuciją matėme jį jos priešu, visų „pirmeivių“ 
keikiamu. Bet ir jis pats prisipažįsta: „Aš visuomet skelbiau 
monarchizmą, stojau už tvirtą sąryšį su monarchu. Ir to ne- 
slepiu, nes galybė — atviroje propagandoje“. Tuo padrąsintas, 
dešinės šalininkus charakterizuosiu jo paties žodžiais: 

- Tokios rūšies dešiniųjų, kaip latvių, vargu bau rastumei 
kitoje kurioje Rusijos tautoje, ką bekalbėti apie Rusijos vakarų 
tautas. Jei ir seniau latviai demonstratyviai manifestuodavo 
savo ištikimybę, tai dabar, pralaimėjus ginkluotą kovą, išti- 
kimybę vyriausybei dešinieji įvedė į principą. Tame dalyke jie 
ima sekti Rusijos vokiečių taktiką. Vokiečiai neturį savo po- 
litikinių troškimų. Taip bent stengiasi visur rodytis. Jei ir sva- 
joja kartais apie kokį vokišką Vaterlandą?? Baltijos gubernijose, 
tai labai pasislėpę, kad niekas nereikalingas nesuuostų. Da- 
bodami vienų savo interesų ir naudos, vokiečiai sunkiausiose 
jiems gadynėse mokėjo nenustoti nei sosto, nei vyriausybės 

užsitikėjimo. Visados pelnijo daug, visados laikė užėmę aukš- 
čiausias vietas, visados naudojosi valdžios užtarimu. 

Ir dabartinieji latviai dešinieji nieko daugiau negeidžia, kaip 
tik vėl įgyti pirmykščią sosto ir vyriausybės malonę. Latviams, 
girdi, greičiau pavyksią ką nors liberališka išgauti iš vyriau- 
sybės, kai ji matys konservatyvinį latvių darbą. Tai matome 
vokiečių pavyzdyje. Tad Latvių tautos partija (taip dešinieji va- 
dina visus tautininkus, nors jie ir nebūtų stiprai susibaudę) 
nepalenkiama stos už susiartinimą su vyriausybe, nes ir šiaip 
jau visi latviai - legalistai. Tiesa, dalis inteligentijos andai buvo 
šokusi pataikauti miniai, bet susidaręs aukštesnisai (!) latvių 
luomas pats jiems pasipriešino. Tarp latvių ir lietuvių tas ir yra 
skirtas, kad, jums darant revoliuciją, vyriausybė jus malšino; 
mūsiškiams gi darant, mes patys, „buržujai“, malšinome! Yra 
rėksnių už tai. Bet ką jie reiškia? Bent per rinkimus jie nieko 
nereiškė. Be to, radikalus boikotuojame. Tautų klausimą teisin- 
gai išrišti tegali vienas pats monarcha. Dūma - valstijos atstovai, 
slegia tautas. Tr negali neslėgti. Tai juk matome, įvesk visuotinąjį 
balsavimą - paims viršų socialistiškieji gaivalai, kuriems tautų 
klausimai - svetimi dalykai; susiaurink rinkimų teises — turėsi 
luominę Dūmą, kaip štai dabar su dvarininkais ir su šiurkščiu 
rusiškuoju nacionalizmu. Ne, Rusija tegali naudotis Dūma, tetu- 
rinčia patariamąjį balsą; tada, liovusis peštis su vyriausybe, 
kur kas daugiau svertų. Tikras konstitucionalizmas ne visur 
geras ir Europoje, Rusijoje tiesiog negalimas, juo čia visai ne- 
moka ir neišsigali naudotis: Rusija tegali būti monarchiška. 

Latvių tautos partija nepripažįsta luomų kovos, ujimo tur- 
tingųjų sluoksnių vien už tai, kad jie aukščiau palypėjo. Taip 
pat nepripažįsta ir kitų tautų ujimo (travli), kad ir vokiečių: 
jie taip pat turi savo istoriškąsias teises. 

- Beg nebus čia kokio nenuoseklumo ir prieštaravimo: jūs, 
latviai, meilinsitės vyriausybei, kad gautumėte kokių laisvių 
Latvijai, ir vokiečiai meilinasi dėl to paties. Sakysime, laimėjote 
ir jūs, ir vokiečiai. Ir reiks vėl susikirsti dėl nepasidalijimo 
Latvijos privilegijomis. Tai kaipgi galima meilintis tuo pačiu 
žygiu ir vokiečiams? - paklausiau. 

- Nebus prieštaravimo. Mūsų taktika su vyriausybe plaukia 
iš principo; su vokiečiais gi iš oportunizmo, ne iš principo, 
santaika sujais, bet nieko savo nepaleidžiant ir neprarandant, - 
atsakė. 

- O kai vyriausybė užvils, ir jūs laukę laukę nieko gera 
negausite?... 

- Neužvils! Latviai laimės —- pamatysi tamsta... 

„Rigas Avize“, kaip ir pats kairysis „J. D. Lapa“, toli gražu 
neturi tiek skaitytojų, kaip didieji vidurio laikraščiai, bet „R. A.“ 
atstoja „Latvija“. Tad labai sunku spręsti, koks galas bus aštrios 
kovos tarp legalistų ir liberalų, ypač kad „Dz. V.“ vis dėlto 
stipriai susirišęs su tautininkais, nors ir traukia juos kairėn. 
Bet jei vyriausybė iš tikrųjų imtų koketuoti Latvių tautos par- 
tiją, visa tauta lengvai pavirstų konservatyviškiausia iš visų 
Rusijos tautų. Egoizmo, kaip aukščiau sakėme, ji nestinga. Jei 
bus jai gera, arba nors pakenčiama, bendrus imperijos laisvės 
idealus gali ir pamiršti. 

Šalyje nuo tų „dviejų veiksmų keturiais paveikslais“ stovi 
grupės latvių inteligentų, kurie pozityvinį darbą dirba ūkyje 
ir pramonėje, ir kurie... nieko neveikia. Šiuos pastaruosius 
praminsime - potencionalistais. Tai grupė tokių žmonių, kaip 
inžinierius technologas ir pedagogas Juozas Grandanas, kaip 
gamtos, teologijos ir medicinos fakultetus pilnai išėjęs gydy- 
tojas Kaspersonas“! ir kiti aukšto mokslo ir gero pasisekimo 
ištikimi tėvynės sūnūs. Jie lyg tyčia nepildo „mados“, kad 
kiekvienas latvis inteligentas turįs „tarnauti tėvynei“, daly- 
vaudamas literatūroje, ypač gi laikraštijoje, arba visuomenės 
įstaigose. Kur yra užtektinai inteligentų, gal ir tokiems ori- 
ginalams yra vietos. Mums gi būtų gaila nesunaudotos proto 
pajėgos. 

Tariamieji šiurkštūs antagonizmai tarp aprašytųjų daugiau 
takto neg idėjų šalininkų mums išrodo tik laikinais. Visi jie 
per labai myli savo tėvynę, per labai atsidavę jai tarnauti, kad 
šitos rietenos galėtų jai pakenkti. Riedamies visi dirba tą patį 
darbą, jungtomis pajėgomis kelia savo tautą vis aukštyn. Ir 
latviai pakils, gal aukščiau už visas kitas Rusijos tautas. 


- 254. 


Visus keturius Rygos dienraščius (ir penktąjį minėtąjį Jel- 
gavos „Tėvija“, kurs dienraščio teisėmis teina triskart per sa- 
vaitę) leidžia nedidelės, kelių turtingų žmonių kompanijos, bet 
redaktorius visad vienvaldis ir savarankis. Visi dienraščiai, 
nors nevienodo didumo, atsieina lygiai po 6 rub.; spausdinami 
gotiškomis (vokiškomis) raidėmis, neestetiškos ir dažnai ne- 
švarios išvaizdos. Lotynų raidės būtinai reiktų jiems pradėti 
vartoti. Didumu latvių dienraščiai lygūs sostapilių dienraš- 
čiams. Kokybė gi, žinoma, daug menkesnė, nes ir tiek turėdami 
apskelbimų ir prenumeratorių, pigiai leisdami, neišsigali turėti 
savo korespondentų kitose valstijose. Mažosioms tautoms gal 
tai ir nereikalinga: vis tiek nieko nenusvers bendroje viso pa- 
saulio politikoje. 

Ieškodami kitų tautų laikraščių, su kuriais galėtume su- 
lyginti latvių vyriausius laikraščius, nerastume: tokią ypatingą 
kiekvienas jų turi varsą. „Latvija“, kad ne jos „spalininkystė“, 
artimesnė būtų „Vilčiai“; „Lietuvos Žinios“, kad ne jų „anti- 
klerikalizmas“, artimesnė būtų „Dzimtenes Vėstnesiui“, kurs 
labai trokšta dvasiškių dalyvavimo visuomenės darbe, o reli- 
giją visai palieka šalyje; „J. D. Lapa“ kuone lygus mūsiškei 
„Visuomenei“, o „Rigas Avize“ neturi nei iš tolo panašaus į ją 
lietuvių laikraščio. 


Lieka dar labai įdomus klausimas apie dabartinį latvių 
švietimo —- nuosavų ir valdiškųjų mokyklų — padėjimą. Tik 
pritrūkus laiko, nesuskubau pasiteirauti. 

Įdomiausi būtų latvių Švietimo draugija, esanti pirmeivių 
globoje. Dešinieji, principe nieko prieš ją neturėdami, smar- 
kuoja prieš jos valdybos narius dėl tikėjimo. Dešinieji nepa- 
sitikią bešališkumu kai kurių dabartinių draugijos vadų. „Jie, 
girdi, dėl to tik neplatina bedievybės, kad mes visur stovime 
ant sargybos religinių idealų, be kurių negali apsieiti auk- 
lėjimas, ir energingai užeiname kelią visiems pasikėsinimams 
ant religinio auklėjimo; visai kitaip pasielgtų, jei įgytų ga- 
lybės“. Nepažinę tų apkalbamųjų vadų, negalime pasakyti, ar 
visai teisingi šie įtarimai. Žinome tik vieną blogą to įtarimo 

vaisių: miesto valdyba dėl to nedavė draugijai pašalpos. II- 
gainiui pasistengsime ir šį dalyką ištirti. 

Valdiškųjų mokyklų padėjimas po revoliucijai sparčiai eina 
blogyn - latviškumo žvilgsniu. Mokyklų globėjas Levšinas 
buvo gerokai palengvinęs latvių kalbos mokymą - dvejais 
pirmaisiais metais leisdamas visus dalykus išguldinėti lat- 
viškai. Biurokratams tačiau nebuvo maloni latvių kalba. Pa- 
sinaudota tad Levšino cirkuliaru, kur pasakyta „možno“, o ne 
„dolžno““?, ir imta latvių kalbos teisės siaurinti. Dabar jau vis 
labiau kalbama, jog šis cirkuliaras ir visai būsiąs panaikintas. 
Laikraščiai kelia trukšmą, bet ką tai padės? 

Jokių išvedžiojimų nedarau, baigdamas šį pranešimą, kur 
mums linkti, kur ko mokytis ir kaip pasielgti, prisiėjus rea- 
lizuoti vienybės idėją, kuri kerėja ir mumyse, ir latviuose. Tai 
padarys kiekvienas sau, o greičiausia patsai laikas parodys. 
Mano uždavinys tebuvo - paberti žiupsnelį žinių. 


ESTAI 


I 


Susipažinus su gudais, lenkais, rusinais ir latviais, apie 
kuriuos man teko jau „Viltyje“ kalbėti ar dar teks, atėjus tam 
tikram laikui, vis laukiau patogios progos, kuomet galėsiu 
arčiau pažinti ir estus. Štai kodėl nė kiek nesvyruodamas su- 
tikau važiuoti į naujo tautos teatro atidarymą Tallinno mieste, 
ligi tik „Viltis“ davė man tą įsakymą. 

Štai aš jau vietoje nuo pat ryto. Apibėgau miestą, prisi- 
stačiau keliamos pramonės komitetui ir pirmas jausmas, kurs 
kilo, sugrįžus į viešbutį, tai pasigailėjimas, kodėl mes anksčiau 
nesusipažinom su ta Pabaltijos šiaurės tautele. Gailiesi žmogus 
ir drauge stebiesi, kodėl mes taip maža apie ją žinome, nors 
tiek mūsiškių inteligentų per tiek metų nuolat su jais susidu- 
ria. Tartu (Derpt, Dorpat, Jurjev) kas metai auklėja po kelias 
dešimtis greitų mūsų jaunikaičių. O kiekgi jie mums davė žinių 

apie savo draugus bendramokslius estus? Aš iš savo studentų 
Stai kiek teturėjau žinių: 1) kad Jurjevas estiškai vadinasi Tartu, 
2) kad sveikas estiškai: terreterre, 3) kad tartiškes moteris 
tūkstančiai bernaičių studentų, susirenkančių iš visos Rusijos, 
taip ištvirkino, jog drįsta ir į nepažįstamus namus paklabenti, 
ir pagaliau 4) kad estai pasistatė ten savo originaliu tautiniu 
stilium akį veriantį teatrą. 

Jokių korespondencijų, jokių žinių, ką jie veikia. Nebent iš 
latvių gavau išgirsti aimaną, kad estai vis labiau varo juos nuo 
šiaurės į pietus, kad jiems ir atsispirti negalima. 

Štai kelionėje apie Rygą sutinku žinomą latvių ekonomistą 
praktiką poną Bisinieką ir ponią Purinienę, žmoną vieno in- 
teligento latvio, komercijos banko valdininko. Abudu vienan 
balsan tarė: 

— Nuostabi tai tauta! Tokios energijos, tokio neatleidžiamo 
varymo savo darbo nei matyta, nei regėta. Latvis štai giriamas 
už daugelį dalykų, betgi peiktinas už du kardinalių dalyku: 
1) jis, jei inteligentas, ką tik dirba, vis dairosi į šalis: tai ką 
vokietis pasakys, tai ką rusas pasakys; pataikauja tai vienų, 
tai kitų politikai ir bepataikaudamas apsileidžia savo darbe. 
Be to, kaip lietuvis, taip ir latvis, lengvai pramokdamas sve- 
timų kalbų, tuoj lengvai pritampa prie kitataučių ir dar labiau 
atlyžta nuo savo tautinio darbo. Jei latvis neinteligentas, tai 
išėjęs pradedamąją mokyklą, o išeina beveik kiekvienas, nes 
tų mokyklų Latvijoje sočiai, tuoj įgyja kažin kokios fanabe- 
rijos, pasijunta esąs jau daug daugiau vertas, neg gali jį ap- 
vertinti sodžius ir, metęs ūkį, bėga į miestus ar į tolimesnius 
šonus. Bet iš tikrųjų jis nedaug tėra vertas, nes neturėjo kant- 
rybės tą pradedamąjį mokslą pavaryti toliau ir pabaigtinai 
išmokti kokio amato, su kuriuo jam būtų lengva geras duonos 
gabalas pelnyti. 

- Visai kitoki estai. Prie nematytos įgimtos atkaklybės darbe 
ir sumanymų vykinime, jie nesiblaško į šalis, laikosi savo gim- 
tojo krašto, nepritampa prie jokios kitos tautos, nes negali, kad 
ir paketintų. Estų, nelyginant anglų, tokia kalbos mechanika, 
kad niekaip neleidžia nesuomiškųjų (finiškųjų) tautų žodžius 

ištarti. Estui kalbėti neestiškai, kad ir jis būtų mažiau ar dau- 
giau pramokęs, tikra kankynė. 

- Eik į rinką kad ir tokiame žmonių skruzdėlyne, kaip Pe- 
terburgas, pasiklausyk, kaip smulkių daiktų ūkio produktų 
pardavinėtojai prašneks: pirmąjį garsą išgirdęs, tuoj suprasi — 
tai estas ar estė (Cuchna). O bus jis čia pat, Peterburge, gimęs 
augęs, it skiedrelė rusiškoje jūroje. Ir nežinia, kol plūduros vis 
ta pačia skiedrele vis nenuskęsdamas... 

Taip sako mūsų inteligentai peterburgiečiai. 

Ir turisi estai stiprai savo tėvynės žemės įsikibę, ir nenu- 
krapštys jų nuo žemės nei vokietis baronas dvarininkas, nei 
jokia kolonizavimo komisija ar bankas. Ir netirpsta jisai savo 
tėvynės miestuose, nei artimųjų kaimynų. Bet vysta, įsigali ir 
pavergia juos. Kaipo rusų valdonai, smulki svetima tautelė, 
inorodcai, jie lygiai kaip ir mes, lietuviai, neturi savo tėvynėje 
ne tiktai privilegijų, nors tai taip natūralus dalykas, bet nei 
lygių teisių. O dėlto, žiūrėk, ką jau yra padarę savo kultūrai! 
Apie tai paskui bus kalbos. 

Šiandieną skubinuos išleisti „Vilčiai“ bent įžengiamąsias 
žinias apie Tallinno miestą, kame ketinu prabūti arti savaitės 
ir nors tiek pririnkti žinių, kiek anais metais pririnkau Lat- 
viuose. 

Iš Laižuvos į Tallinną tiesiu keliu per Rygą, Wonnu (Wen- 
den), Walgą, Tartu, Tapą su viršum 500 varstų, daugiau nei 
šešiolika valandų geros, nesustojamos važiuotės vis šiaurės 
link, tik nuo Tapos griežtai pasisukama į vakarus. Ar tai šiaurę 
atminus, ar oras iš tikro staigiai atsimainė; gana, kad visą naktį 
į 23.VIII prastidenome vagone. 

Pakeliui vietos lygios lygios, it kas su niveliatorium tyčia 
būtų išlyginęs. Telkšo balos, neišdirbti kemsynai, seklios upės, 
pilnos akmenų. Smulkių alksnių krūmai, jauni pušynai. Ma- 
Žutytės trobelės ūkininkų. Dvarelis kur ne kur. Nupjauto vasa- 
rojaus reti žardeliai. Nuobodu. Stebiesi, kad nesimato kultūros. 
To dar neišsiaiškinau. 

Ale nuobodį ir vienodumą pakeitė patsai Tallinno miestas, 
kalnuotas it Vilnius, gražus, sparčiai augąs, išpuoštas tokiais 

parkais, kaip Katerinenthal, kuriam lygaus didumu ir gražumu 
(užima penkis valakus pajūrio) nedaugelis tesusilygins visoje 
Europoje, o dar mažiau jį praviršys. 

Tallinną (Revalį) įsteigė danai 1219 metais (Ryga ir Reva- 
lis - tai dvyniai istorijos senumu). Bet pirmieji gyventojai buvę 
žemieji saksonai. Vokiečių ordinui drauge su visa Estija Tallin- 
nas pateko 1346 m.; vėliau švedai jį pasisavino 1561 m. ir 
pagaliau rusų imperatorius Petras I Didysis rugsėjo 29 d. 1710 
metais nebeatskiriamai priskyrė prie savo imperijos. 

Tallinnas, gulėdamas prie pat jūros, prie giliausios ir erčiau- 
sios įlankos uosto, ilgai betgi skurdo. Dar 1810 m. čia teran- 
dame 13 tūkstančių gyventojų, dar 1870 jų tėra 30 tūkstančių. 
Bet nuo to laiko sparčiai šoka pirmyn. Prasideda didžiausia 
pirklyba jūra, pagerintas uostas, pastatytas elevatorius. Ir gy- 
ventojų skaitmuo kas metai didėja: 81 metais jau 50 tūkstan- 
čių, 97 m. -64t., 1903 —81 tūkst., 1910 m. - 100 000, o šiandieną 
jau skaitoma į 120 tūkstančių. Miestas lobsta, kyla. Štai dvi 
naujos fabrikos rusų ir prancūzų kompanijų vienos pačios ati- 
traukė į 15 000 darbininkų. Štai jau pradedama dirbti jūros 
tvirtapilė (morskaja krepost) imperatoriaus Petro Didžiojo 
vardu. Kiek tai padidins miestą! Daug jau ir dabar fabrikų ir 
bravorų. 

Miestas auga, kemšasi svetimtaučiai, bet neapsileidžia ir 
tėvynainiai estai: jų čia su viršum 6070. Rodos, jokios kitos 
kalbos negirdi gatvėse ir rinkose, tik vieną estų; ar kalbėtų 
vyrai ar moters, didi ar maži, neturčiai ar turtingieji — visi 
drąsiai beria visai negirdėtus, jokioms kitoms kalboms nely- 
gius garsus. Gerai betgi įsiklausęs, ypač raštui įsižiūrėjęs, 
atrandi ir latviškumų, ir lietuviškumų, nors pati kalba — 
suomių grupės, nuo jos tiek tesiskiria, kiek lietuvių kalba 
nuo latvių. 

Jei lietuviai pribėrė įjų kalbą savo žodžių, nėra jokių dyvų. 
Per tiek amžių lietuviai susidurdavo su estais! Gal daugiau 
neg su suomiais, kad net ypatingu vardu —- igauniais juos 
praminė. Iš savo pusės estai vieni patys tesulaikė giliausios 
senovės bendrąjį visoms Pabaltijo tautoms aisčių vardą. 

Kitataučių čia mažuma: vokiečių bent 13 t., rusų, priskaitant 
ir kareivių garnizoną, 12 t., lenkų (katalikų) bent 5 t., latvių, 
lietuvių, švedų, žydų, totorių bent 8 t. ir t.t. 

Tikėjimu, liuterių čia 7076, stačiatikių 1776 ir katalikų 570, 
nors rubricelėje teparodyta jų į 3 tūkstančius. Lietuvių katalikų 
čia esama apie 300-500, jei gerai suskaitytumei. 

Katalikai čia turi bažnyčią, Kolegijos pastatytą 1842 m., bet 
įsteigtą 1799 metais. Kitos visos senovinės katalikų bažnyčios 
reformacijos paversta liuterių kirchėmis. 

Lietuvių inteligentų čia vos keletas: Jonas Bulota“?, kariuo- 
menės gydytojas veterinoras, Kalnietis, tardytojas, Tomke- 
vičius, akcizoje valdininkas, Jonas Narkevičius, vargonininkas 
muzikas. Šiojo rūpesčių sutaisyta du vakaru: 3/II vaidino 
„Ponas ir mužkai““*, 11/V giesmių ir deklamacijų vakaras. 


II 


Į mano klausimą, pakeltą aname laiške, kodėl mūsų stu- 
dentija Tartuose neįdomauja ir nieko nežino apie savo moks- 
ladraugius estus, vienas žymus lietuvis šitaip atsakė: 

— Dėl to, kad mes ir estai vis dėlto neesame kaimynai ir 
vargu bau būsime. Mus gali vienyti tiktai vienodas politikos 
padėjimas, vienodas mažųjų tautelių teisių siaurinimas, dau- 
giau nieko. Per labai jau skirtingi būdai, per nelygiose sąlygose 
tie būdai išsilavino ir susidarė. 

Tikrai. Imkime kad ir estų ekonomijos gyvenimą. 

Jau minėjau, kad pakeliui nesimato kultūros. Pasirodo, kad 
čia ir negalima kultūra: per prastos žemės. Visa Estlandijos 
gubernija, visi jos keturi apskričiai: Tallinno (Reval) — va- 
dinamoji Harjumaa, Haapsalu (Hapsal) - Lainemaa (Vakarų 
žemė), Paide (Weissenstein) - Jarwamaa (Ežerų žemė) ir Rak- 
were (Wesenberg)- Wirumaa, - ko blogiausia žemė. Visų pras- 
čiausiu tai pirmuoju du apskričiu, vakarinė gubernijos pusė; 
bent kiek geresniu pastaruoju du apskričiu, rytinė pusė gu- 
bernijos. Tadgi ir pati geruma Estijos ne Estlandijoje, bet Liflan- 
dijoje, kur estai gyvena 5!/, apskričiuose: Parnu (Pėrnava) — 

Parnumaakond (apskritis) ir Wiljandi (Fellin) maakond, Saare- 
maa (Ezelio sala vakaruose) šiaurės pusėj gubernijos; Tartu 
(Dorpat) maakond, Wėru (Werro) maakond ir 1/, Walga (Walk) 
maakond — rytuose. Iš Wiljandi (Fellin) ir tautinis atgijimas 
prasidėjo, nes čia visų anksčiausia paliuosuoti, kad ir be žemės, 
sodiečiai, greičiau laisvėje ir turte apsišvietė. 

Estų žemės įstatymai buvo visai kitoki neg pas mus. Čia 
įstatymai žemę dalija į dvarų (myznaja) ir mužikų (krestjan- 
skaja podatnaja). Su pirmąja dvarininkui valia pasielgti kaip 
jam tinkama; antrąją būtinai turi atiduoti mužikams, jiems 
teparduoti ir juos nuomininkais telaikyti. Gerumo iš to nedaug, 
nes dvarininkams palikta teisė vieną nuomininką, jei nepatiko, 
po šešerių metų pakeisti kitu, arba, jei pamatė ūkininkui gerai 
pasisekant, pakelti nuomą, vėl kiek tik nori. 

- A, tu tiek uždirbai! - sako pavydus vokietis dvarininkas. — 
Tai mano žemė daugiau verta! - Ir kelia nuomą. 

Tokiuo būdu estas priverstas yra ne tiktai vargą vargti, bet 
ir nuolat prieš visą pasaulį veidmainiuoti, apsimetant nabagu 
skurdžium nevala, nors to keletą šimtų gyvų pinigų bus su- 
kaišiota į plyšius. Vis kad tik dvarininkas neįspėtų jo turto ir 
nepabaigtų čiulpti visų jo sulčių. 

Ir susidarė esto sodiečio nesimpatingas būdas. Kytri gud- 
rūs, kietaširdžiai, nelinksmi, dainų nesigirdi, nors ir surinkta 
jų bene visų daugiausia, nei visų kitų pasaulio tautų; jei ir 
niūniuoja, tai kažkaip keistai, liūdnai; ir kerštininkai. Neat- 
skiriama esto dalis kaip ir žemaičio, lenktinis peiliukas, kuriuo 
jis, it vienuoliktuoju pirštu, viską dirba. Ką tik valgo: duoną, 
mėsą su kaulu ar be kaulo, obuolį, - ne graužia, ne atkanda, ne 
nučiulpia, bet pirma visa atpjauna ir paskui tik įsideda į burną. 
Šituo pat peiliukų ginasi ir kerštauja. Niekur nėra tiek „pei- 
lininkų“, kiek Estijoje. (Paskutiniu laiku tai ima platintis ir tarp 
ramiausiųjų lietuvių.) Žinomas yra atsitikimas, kaip estas estą 
subadė už tai, kad prieš dešimtį metų jį buvo užgavęs. 

Estai mėgsta ir išgerti, vaidytis savo tarpe ir muštis. Bet 
tas pat peiliukas duoda kitokį būdą jų muštynėms. Kai lietu- 
viai mušasi miesteliuose, kelia daug lermo, ima didžiausius 

pagalius, tvorgalius, pliauskas, net ištisas kartis. Tokiais pa- 
būklais žmogaus neužmuši; ir sužeisi kitaip. Kai rusas mušasi, 
tai griebia ką kietą - akmenį, gelžį — ir muša užmuštinai. 
Estai greitai susibado peiliukais, ir atliktas kriukis. Mirtinai 
retai tenuduria. 

Lietuvis minkštabūdis, lėtas, atlaidus, greit nurimsta ir 
atšąla, be to, negreitas net savo dalyke. Jis veikiau sugyvena 
su rusu, jei su juo susiduria, su latviu, kurs už jį kietesnis, o su 
estu ir visai nesugyventų ir nesusibičiuoliuotų, jei ir atsitiktų 
greta pagyventi. 

Kriminalių nusidėjimų tarp estų, kaip ir visur pasaulyje, 
daugiausia vagysčių ir plėšimų. Tuo ypač pasižymi Tallinnas, 
kur senai jau plaukia visokios drumstos visuomenės pamaz- 
gos. Čia daugybė nusidėjimų net pačius policiantus stebina. 

Estas sodietis pasižymi niekur neregėtu taupumu ir šykš- 
tumu. Jei sau dirba, tai vėl neregėtai atsidėjęs. Jei kitiems, tai 
taip sau, ne labai „žyčlyvai“, kaip tą daro rusas. Valgo labai 
menkai, menkiau už žemaičius, tai ne dyvai: žemaičiai net per 
daug valgo, bet menkiau ir už vilkmergiškius su zarasiškiais. 
Nuostabiai daug kiaulių ant Tallinno rinkų parduoda sodiečiai; 
ne tiek daug, kad labai daug augintų, bet kad visai maža jų 
patys suvartoja. Užtat ir gyvų pinigų Estijoje kur kas daugiau 
nei Lietuvoje, nors ten, Estuose, taip menka žemė. 

Sodiečiai ir gyvena kitaip nei mes. Jie neturi gryčių su sak- 
lyčiomis ar trobų su alkieriais. Iš gyvenamosios trobos patenki 
įjaują, kur džiovinama grūdai, mūsiškai: aznyčią, iš čia į dar- 
žinę. Viskas po vienu stogu. Yra dar ir dūminių. Vis tai ten, 
kur sodietis - dvaro nuomininkas. Kame gi jis atsiranda nebe- 
priderančiu nuo dvaro, ten visai kitaip elgiasi ir trobas statosi. 

Tallinne tautinis susipratimas visai naujas, gangreit neper- 
dedant - vakarykščias. Mūsiškiai inteligentai, čia prieš 15 metų 
atsiradę, kaip p. Bulota, veterinoras, ir ieškodamas inteligento 
esto tautininko vieną teradęs, ir tas vienas tokias akis pastatęs, 
pasiteiravus apie tautinius jo rūpesčius ir darbus, lyg matęs 
kokį šnipą. Neprisipažinęs prie naujos srovės. Visi inteligentai 
buvę vokiečiai, kaip pas mus visi buvo lenkai. Nebuvo kam 

dalyvauti miesto gyvenime, nebuvo kam nei laikraščių skaityti. 
(Pirmasis estų laikraštis, Wiljandi įsteigtas, šventė 50 metų 
sukaktuves.) 

Tautinę savo gyvybę estai parodė Tallinne tiktai 1904 me- 
tais, kuomet pirmą sykį jie laimėjo sau didžiumą rinkimuose į 
miesto dūmą. Bet ir tuomet dar neturėjo savo tarpe tokio žmo- 
gaus, kurs būtų tikęs miesto galva. Nuveikus vokiečius, reikėjo 
betgi išsirinkti jei ne vokietį, tai vis dėlto svetimtautį, rusą 
Gijacintovą, tiesa, žmogų labai jiems tinkamą, liberalą, kaip ir 
jie patys, ir juoba estams, ne vokiečiams palankų. Po ketverių 
metų (tiek gyvuoja miesto dūma), 1908 m., estai ir vėl laimėjo. 
Tik dabar išsirinko visiškai savą galvą, tikrą estą liuterį Len- 
derį; ir vėl 1912 m. laimėjo išsirinkdami estą, bet stačiatikį, 
kunigo sūnų, prisiekusį advokatą Poską““. 

Naujojo teatro (ne — tautos namų) atidarymo surašyti ne- 
suskubau, nes viskas pasibaigė 1!1/, val. ryto, ir dar liko va- 
karienė, nuo kurios jau turėjau atsisakyti. Rytą 25 d. palaikiau 
sumą ir pasakiau lietuviams pamokslą, ragindamas juos su- 
sitelkti į katalikų blaivininkų draugiją, kurią tikrai patvirtins 
ministerija, jei vietinis gubernatorius nenori jokių kitų tvirtinti. 

Taigi ir tesiunčiu vien tik tekstą savo kalbos. Be jos, gauta 
dar pasveikinimai iš Lietuvių mokslo draugijos ir And. Bu- 
lotos*“; abudu gražiai, ilgu delnų plojimu, buvo priimti. 

Komitetas nesakė, kas dabar iš eilės sveikins. Tad kiek- 
vienas kalbėtojas pats turėjo pasisakyti. Aš šitaip atsiliepiau 
rusiškai į susirinkimą: 

„Gerbiamieji „Estonijos“ valdybos nariai, ponios ir ponai! 

Aš atvykau jūsų pasveikinti iš tolimos Lietuvos, pačių Pa- 
baltijos vasarių“... 

Vos tik ištariau Lietuvos vardą, kilo didžiausis ūžimas ir 
rankų plojimas. Taip sveikino ją ta tūkstantinė minia. Kiek 
aptilus, sakiau toliau: 

„. Pasveikinti, jums pasistačius antrą grandiozišką teatrą. 
Tartu teatrą mes jau žinome. 

Mes, lietuviai, sekame kiek galėdami jūsų atgimimo darbą, 
tą niekur kitur neregėtai sparčią pažangą ir stebimės. Ir kaip 

nesistebėti? Kuone vakar jūs dar visai menka, be jokios reikš- 
mės, nieko nesverianti tautelė, šiandieną jau tiek pralobę, tiek 
grazną pamėgę, kad jau išdrįsote ir ištesėjote pasistatyti tokį 
milijoninį dailių dailės veikalą. Ko kita neminint. 

Stebėdamies visai neveidmainiškai džiaugiamės. Jūsų lai- 
mėjimai, rodos, mums lyg būtų mūsų pačių laimėjimai. Jūsų 
ir mūsų vienodas padėjimas, vienodos politikos sąlygos, ku- 
riomis turime dirbti, keldami savotišką savo tautų kultūrą. Visi 
mes smarkiai pasivėlavome toje kultūrinimosi kelionėje. Daž- 
nai net rankos lėpsta, dažnai imi nusiminti, atsiminus, begu 
tik pasiseks pavyti kitos tautos. Bet matant tokiuos greitus 
darbo vaisius, kaip štai jūsų, gerbiamieji estai, įgyji naujos 
vilties, naujų pajėgų varyti ateities darbą. 

Mažosioms tautelėms, atstumtoms nuo plataus politikinio 
gyvenimo, kurs nūnai visados atsiduoda „broniruotu ar ne- 
broniruotu kumštimi“, palieka nusigręžti į kitą pusę, kur kas 
garbingesnę;: į puoselėjimą savotiškųjų kultūrų, ir tai sukrauti 
į bendrąjį žmonijos iždą. Pabaltijos aisčių tautos ir seniau kai 
ką duodavo civilizuotajam pasauliui — gintarą. Juo puošdavosi 
savo sostus Rymo ir Bizantijos imperatoriai. Šiandieną gintaro 
mes veik jau nebeduodame. Ir pats jis atpigo. Bet galime ir vėl 
pradėti duoti, tik jau kur kas brangesnių daiktų — savotiškų 
tautinių dvasių apsireiškimus literatūroje ir menuose: pasa- 
koje, dainoje, muzikoje, architektūroje ir kt. Tai juk nebe gin- 
tarai, bet gryni perlai. 

Jūs štai, ponai estai, įdėjote į žmonijos iždą dar vieną nuo- 
stabaus gražumo perlą. Ir džiaugiatės. Džiaugiamės ir mes, 
kaipo tos žmonijos dalis, nepavydėdami imame jums pripa- 
žinti pirmutinę vietą sparčiame mažųjų tautelių atgijimo darbe 
ir iš visos tikros širdies trokštame, kad jūs, broliai estai, ko 
veikiausiai pasiimtumėte jums jau prideramą vietą giminėje 
kultūriniųjų Europos tautų. 

Aš, matydamas visa tai, kas čia darosi, lietuvių inteligentija 
ir liaudis, bent ta dalis, kurią reprezentuoja pasiuntusi mane 
čia viena labiau išsiplatinusių ir įtakingesniųjų Vilniaus gaze- 
tų— „Viltis“, kai gaus apie visa tai žinoti, negalėsime nesušukti: 

„Prosit vetustissima natio aestiorum!“? 

Salė ne tiktai paplojo rankomis kalbėtojui, kaip ir kitiems 
kad daro, bet padarė jam ilgai nenutylančią ovaciją: artimieji 
spaudė ranką, kiti iš tolo galvos linkterėjimu sveikino; daugelis 
pačių reikalingųjų man žmonių prisistatė. Ir taip pasidarė 
lengviau rinkti tas žinias, kurias jums atiduodu ir dar daugiau 
atiduosiu. 


III 


Tad vakar, tikriau šiandien, nes viskas pasibaigė 6 val. ryto, 
ir pašventėme antrą milžinišką estų teatrą Tallinno (Revalio) 
mieste. 

Klaidingai mūsų spėta du dalyku: 1) kad estai Tallinne 
įsisteigė tautos namą ir 2) kad tam dalykui per keletą metų 
suubagavo kelis šimtus tūkstančių rublių. 

Tokių tautos namų, kaip mes kad svajojame ar rusai statosi, 
Estuose aš neesu niekur patyręs. Jų tautą kelia ne mokslai, ne 
plastikos menai, bet, kaip ir latvius, tautos dainos, teatras ir 
laikraštija. Kai dabar žiūri žmogus, kuo estai gali civilizuota- 
jam pasauliui pasirodyti, tai vis aiškiau darosi, jog tai nuopel- 
nai sodžiaus mokytojų ir vargonininkų. Šimtų šimtai giedotojų, 
susimetusių į draugijėles griežtai kiekviename mažiausiame 
miestelyje (sodžių Estuose nėra), pažįsta ne tiktai visas savo 
tautos melodijas, kurių kaip ir viską, nesenai dar jie mašinos 
greitumu susirinko, bet ir „mokytąją“ muziką. Estai liuosai 
gieda ir dainuoja iš rašytų gaidų, įpratę gražiai daboti takto, 
tad nedideliai vargu jiems susirinkti į vieną chorą ne šimtais, 
tai paprastas dalykas, bet tūkstančiais ir net 13 000, kaip tai 
buvo 1910 m., padedant kerčios akmenį šitam dabar atida- 
romam teatrui. 

Iš tų pačių dainininkų - pratrintųjų žmonių — daroma visa 
ir kitose draugijose. Visur jie dalyvauja, bet ypač svarbūs ir 
kitais nepakeičiami - vaidinimo dalykuose. Iš jų iš pradžių 
susidarė tos draugijos, kurios dabar gana garsios scenos dar- 
bais: Tallinne „Estonia“ su savo pirmutiniuoju visoje žemėje 

namu; Tartuose (Dorpate) „Wanemuine“ su savo antruoju su- 
lig gražumo teatrų; Parnuose „Endla“ su kuone tokiuo pat, 
kaip ir Tartuose, bent stilium, teatru. Walke „Sade“ („Kibirkš- 
tis“) su taip pat padoriu suomių stiliaus teatru; net tolimi nuo 
gelžkelių ir miestų miesteliai, kaip Wandra (Lifland), Waike 
Maarja (Estland), kuri ir laikraštį arti turi, ir kiti turi savo 
namus, kartais, kaip šis pastarasis, kur visos institucijos sutel- 
pa; savo nuolatines trupas (Tallinne ir Tartuose) profesionalų, 
Parnuose perpus profesionalų, kitur mėgėjų. 

Susipažinau su pirmuoju Tallinno teatro direktorium p. Po- 
vilu Pinna“. Tai dar jaunas, labai gražus, Napoleono veido 
žmogus. (Jam ir sekąsi Napoleonu užsigrimuoti ir jis vaidinti.) 
Jis taip apibūdino estų teatrą. Prisiminus man, kad mes turime 
dramos mokyklą išėjusį Vitkauskį“ (kurs tiktai, dievai žino, 
kur dingo), p. Pinna gyvai atsiliepė: 

- O, tai laimingesni esate! Mūsų nė vienas nesame išėję tam 
tikrų mokyklų. Tik aš esu vaidinęs Vokiečiuose, Kiele, ir mano 
draugas ten pat kitame mieste. Prašė mus, kad ir pasiliktume 
anose trupose, bet nepasilikome — norėjosi pasidarbuoti sa- 
viškiams. Tai ir sugrįžau. Senasis teatro draugijos „Estonijos“ 
būstas menkas, ankštas. Nueik tamsta pasižiūrėti, kokia ma- 
žutytė scena, kokia kišenė apsitaisyti! O ten juk po keturias 
dešimtis žmonių taisėmės. Visi dabar štai, vaidiną mūsų tru- 
poje, tai mano mokiniai ir mokinės, žmonės pasišventę, nes 
per tuos septynerius metus, kai buvo pelno, tai gaudavome 
algos, kai nebuvo, reikėjo pabadauti. Na, dabar tai jau kas ki- 
ta — štai į kokį teatrą persikėlėme. Gana vietos, gana gražių ir 
brangių dekoracijų. 

„Hamleto“ pastatymas bene du tūkstančiu rublių atsiėję. 
Buržuazinė inteligentija, kuri seniau nelabai veikščiojo į ne per 
švarią senovinę „Estoniją“, dabar eis mielu noru. Plačiai pasi- 
žymėjusių vaidintojų estai, žinoma, dar neturi, bet gerų vai- 
dintojų — gana. Minėtąjį „Hamletą“, tą nebaigiamą eilią vis 
kitokių scenų, kitokiomis dekoracijomis, estai vaidino tiesiog 
taip, kaip geriau ir gerose scenose nevaidinama. Aš esu jį matęs 
bent kelius sykius. Skirtumo nemačiau rolių interpretacijoje. 

— Gi ir mes esame matę, kaip žmonės vaidina! - atsiliepė 
p. Pinna, vaidinęs kuningo (estiškai: karalius) rolę. 

Ofelijai - p. Ernai Willmer““, patariau pamėginti Wyspians- 
kio“! „Šmierč Ofelji“, kurią kitkart Vilniuje taip gražiai vai- 
dino p. Malinauskytė. Žadėjo mėginti. 

Estų literatūra nekokia. Ypač menkas dramos veikalų reper- 
tuaras. Ką vaidina, vis dalykai verstiniai. Jei kas ir esą ori- 
ginalio, tai publika jų nemėgstanti, nes tai ordinariška ir jiems 
per gerai žinoma. Girdi, mes patys dar geriau vaidintume 
mūsų pačių kasdienius dalykus. 

Bene kitaip ir lietuviai galvoja? Ir mūsų sodiečiai nekenčia 
ant scenos girtavimų, glamonėjimosi, bučiavimosi. Kiek tai 
kartų gavome išgirsti: 

— Mokame jau, mokame tų dalykų ir patys... Parodykite ko 
geresnio! - Ir eina po kelius kartus žiūrėti „Genovaitės“*2. Man 
rodos, ne siužetai kalti, kad mūsų žmonėms nepatinka, bet kad 
nėra kam tikrai talentingai padaryti iš tų paprastų dalykų 
drama, kuri sujudintų širdis į tą ar kitą pusę. 

P. Pinna yra parašęs ir veikalą iš 1905 metų suirutės. Šitam 
veikalui labai pasiseką Suomiuose, bet čia, Estijoje, yra cir- 
kuliaru užginta minėti anieji metai. Veikalas esąs labai sce- 
niškas, sunaudota daug scenos efektų, bet literatiškai esąs 
nekoks. Iš kitų dramų rašytojų paminėtini A. Kitzberg“? ir 
Ed. Wildė““, kurio šių dienų visuomenės satyrą ketino, atida- 
rant teatrą, vaidinti, bet pabijojo, kad gali kai kam kepenas 
sugadinti. Spausdinta ši satyra turėjusi Estuose dar neregėtą 
pasisekimą. 

Dabartinis teatras pasistatyti sumanyta jau 1903 m. Penkios 
Tallinno estų draugijos prašė miesto valdybą užleisti joms 
vietos teatrui. Tuomet vokiečiai miesto dūmininkai paleido 
plecių po 50 rub. sieksnį, viso už 22 tūkstančiu rublių su vir- 
šum. Manyta kalėdoti aukų po visą imperiją, bet neleista. Dėl 
kai kurių formališkumų tik viena draugija - „Estonia“ — te- 
galėjo įgyti savo vardu žemę, ir įgijo. 

Nuo 1904 m. miesto valdymasis perėjo į estų rankas, tad 
paskirtas plecius per kelius sykius didinta; buvo padaryta 

dalininkų draugija, kuri turėjo pastatyti namą už 600 tūks- 
tančių. Dabar matosi, kad tai drauge su plecium atsieis apie 
800 t. Dalių pažadėta ant 125 t., bet sudėta nedaug daugiau 
kaip 100 t. Iki šiol gi išleista jau daugiaus kaip 700 t. Tad 
netenkamų paimta iš kredito draugijų, ypač iš Estų banko, 
atsakant atkiriems žmonėms. 

Dabartiniam teatrui kertinis akmuo padėta 1910 m. labai 
nemaloniomis sąlygomis. Nors į tą tautos kaip ir šventę buvo 
suvažiavę bent keliolika tūkstančių žmonių, tačiau guber- 
natorius Korostovec neleido jokių kalbų kalbėti estiškai. Visa 
padaryta tylomis. Apie tai anais metais buvau rašęs rusinų „Di- 
loje“ ir „Viltyje“. Lenkams tuomet nepatiko sulyginimas de- 
mokratiškai ir aristokratiškai keliamų pokylių. 

Dabarjau rūmas beveik visiškai pabaigtas ir daro gilų įspū- 
dį. Tokių mūrų galėtų Tallinnui pavydėti net patys didieji 
miestai. Mūrai susideda iš trijų dalių. Korpuse bufetai, fojės, 
apačioje magazinai ir sklepai; Dviejuose sparnuose dvi labai 
gražios salės — scenos ir koncertų. Abiejų frontai pusapvali, 
sujungti žemėje koliumnų koridorium; už koliumnados kie- 
melis vasaros orkestrui, kurio galima klausytis iš bufetų ir iš 
verandų aplink visą kiemelį. Visas namas it popierinis, bal- 
tutėlis, lengvutėlis, nors milžiniškas. Visur tiesios linijos daro 
neapsakomai malonų įspūdį. 

Tai dailių dailė suomių architekto Lindgreeno““. Jis jau labai 
žinomas visoje Europoje inžinieris. Jo planu šiandieną visų 
gražiausi Helsinkių suomių namai. Ir kitose Europos sostapilėse 
statoma ypač komercijos ir pramonės didieji rūmai, nes Lind- 
greenas pataiko yč gražiai ir tiksliai visa sutvarkyti. Jo planų 
ypatingumas - niekur tamsaus užkaborio, tamsaus koridoriaus, 
ir bent trys kiemai ant kits kito, kur galima užvažiuoti su ve- 
žimais. Taip kad vieno aukšto gyventojai nemato ir negirdi 
trukšmo ir šiukšlinimo apatinių aukštų. Estai jo plano namus 
jau trečius štai pasistato. Be to, tai jis pastatė Tartu „Wanemuine“ 
draugijos teatrą, kuriuo jau seniau grožėjomės (atsiėjo su viršum 
200 tūkstančių). Estų banko namą (atsiėjo 600 tūkstančių) yra 
pastatęs kitas helsinkietis suomis — arch. Saarinen““. 


Užtat gi ir prieš pradėdami pirmą sykį vaidinti, estai padarė 
jam dideliausią demonstraciją. Ilgai šaukė išeiti, o išėjus plojo 
ir ačiavo. Taip pat ir technikui statytojui. 

Šeštadienį 24/VIII prisirinko sausakimšai pilna koncertų 
salė ir pilna dideliausi jos galerija. Iš visų kraštų atvyko de- 
legatai. Iškilmė prasidėjo nuo stačiatikiškų pamaldų estiškai, 
ne slaviškai. Senas šventikas pasakė labai dailią ir taktingą 
kalbą taip pat estiškai. Teatro choras labai dailiai giedojo baž- 
nytines giesmes. Visa darė gerą įspūdį, bet vietinė administ- 
racija buvusi labai nepatenkinta, kad nebe taip atidaryta, kaip 
pradėta 1910 m. Paskui kalbėjo, bet labai nuobodžiai, liuterių 
pastorius, visi pagiedojo dailiu unisonu dvi giesmeles. Tada 
gubernatorius, trumpai pasidžiaugęs rūmu, jų statytojams, 
scenos draugijai „Estonijai“ sušuko: „Ura!“ 

Po tam „Estonijos“ valdybos narys dr. med. Konik pasakė 
dailiai stilizuotą rusų kalbą ir prašė gubernatorių pasakyti Jo 
Didenybei imperatoriui, jog estai esą jam ištikimi. Guberna- 
torius Jo sveikatai sušuko ura! Ir orkestras tris kartus pagrojo 
himną. Paskui gubernijos administracija išėjo, ir toliau viskas 
jau buvo estiškai. 


IV 


Turiu pasiteisinti, dėl ko čia visur rašau estai, Estija, nebe 
igauniai, Igaunija: man rodos, pirmasis vardas bus tikresnis ir 
pakabesnis vartoti. Štai dėl ko. 

Igaunių vardą lietuviai yra labai nesenai paveldėję iš latvių. 
Seniau lietuviai arba visai nežinojo estų, arba turėjo juos va- 
dinti kaip nors panašiai į - estus. | 

Latviai vėl „igaunius“ pagavo, tiesa, iš pačių estų kalbos, 
tik tas vardas tedera vienam Estijos pakraščiui, su kuriuo Lat- 
vija ribojasi, būtent: W6ru (Werro) ir Tartu (Dorpato) apskri- 
čiam, šiapus Pihkwa (Pleskavos) miesto. Jis, tasai kampelis, 
vadinasi Ugaunia, ir juo pavadinti visą Estiją būtų tiek pat 
netinkama, kaip visą Lietuvą pavadinti Žemaičiais, Dzūkais 
ar Kapsais. Juk Estijoje yra ir daugiau provincijų savais vardais. 

Į šiaurę nuo Pleskavos, palei Finų įlanką guli Čuchliandija, 
teisingiau - Ingermanliandija; aplink Fellino miestą - Sakala; 
Ezelio (Oezel; lotyniškai: Ozylia) sala vadinasi Saaremaa; reiš- 
kia: salos žemė, salynas, nes saar - sala, maa - žemė; Hiiumaa — 
Dago žemė, t. ir t. Visas gi kraštas tos vietos kalboje vadinasi 
Eestimaa — estų žemė; gi tos žemės sūnus ir gyventojas - eestla- 
ne - estas, estonas. 

Sekdami estų kalbą, kur keimarinės raidės reiškia ilguosius 
garsus (toks jau ilgumo žymėjimas), gauname rašyti ir e—-ilgą- 
ją = ė, nors taip parašius duodi progos pigiai pamėgdžioti: 
ėstas, suėstas. 

Finų žemė jų kalboje vadinasi: Suomimaa, arba tiesiog Suo- 
mi, ir mes ją vadiname - Suomija; tai Eestimaa tolygiai privalu 
mums vadinti Estija, nors iš lotyniško ji vadinasi Estonija, gi 
archaiškai Aistija, aisčių kraštas, iš dar senoviškesnio vardo 
Aestii. 

Mėginu tad nustatyti: Estija ir laukiu, ar taip jam pasiseks 
prigyti, kaip prigijo Suomija, pasiūlyta per „Vilniaus Žinias“ 
sulig informacijų, mano gautų iš prof. Oskar Olai von Hei- 
kelio“? 

Kai užmegsime ankštesnius santykius su tais šiaurės kai- 
mynais, prisieis mums priprasti ir prie tikrai estiškųjų jų mies- 
tų vardų: prie Tallinno - Revalio, Walga linno - Valko pilies 
(linn - pilė, miestas), Tartu - Dorpat, Wė6nnu - Wenden, Tapa — 
Taps, Haapsalu - Hapsal, Paide (Weissenstein), Rakwere — 
Wesenbergas, Parnu - Pčrnava, Wiljandi - Fellin, W6ru - Wer- 
ro ir kt. Dar priberdami poezijos, kur bus tinkama; Revalis, 
sakysime, liaudies dainose vadinamas Lindanisa, nuo Kale- 
wipoego motinos, vardu Linda. („Kalewala“ - suomių tautos 
poema; „Kalewipoeg“ - Kalevo sūnus - estų poema.) 

Kaip Lietuva, taip ir Estija, išskaidyta į keletą dalių. Tai 
padaryta administracijos akių plotu ir nei tautiškai, nei eko- 
nomiškai, nei kaip kitaip nepateisinama. Ypač skaudus buvo 
perskyrimas į Estliandijos (4 apskričius) ir Lifliandijos (5!/, 
ap.). Tad jau 1881 m. estai ėmė rūpintis, kad būtų iš visų tų 
91/, apskričių (kond) viena administracijos vieneta. Tais metais 

buvo išsiųsta deputacija į carą Aleksandrą III dešimčiu pra- 
šymų, kurių eilėje buvo ir šisai. 

Oficialinai deputaciją vedė Carl Robert Jakobson“ė, popu- 
liarus rašytojas ir pirmutinis laikraštininkas, buvusis moky- 
tojas caro giminėje Petrapilyje. Jakobsono „Skaitymo knyga“ 
iki šiol tebėra vartojama mokyklose. Rašė eiles ir dramas, tik 
jos neturėjo literatūros vertybės. Pagarsino jį - publicistika. 

Tai buvo bene pirmasis estas liaudininkas, dabar būtume jį 
vadinę trudovik, radikalus dvasiškių ir dvarininkų priešgina 
ir akiplėša. Jis pirmas pakėlė balsą už savo tautiečius, vokiečių 
skaudžiamus; pirmą kartą Petrapilis iš jo išgirdo, ne iš vo- 
kiečių, tiesiai siunčiamą estų skundą. 

Jakobsoną rėmė iš šalies taip pat turėjęs įtakos caro rūmuose 
estas profesorius Kohler, dailininkas, ir patsai galingasis Ma- 
naseinas“. Jis 1883 m. padarė Estijos administracijos reviziją, 
įvedė taikos teismus vieton baronų teismų ir kita ką gera. 
Žadėjo ir minėtuosius apskričius sujungti. Daug kas buvo 
padaryta prieš vokiečių galybę. 

Iki Jakobsono laikraštėlius teleido estų kunigai ar jų kiste- 
riai - vargoninkai, žinoma, tam tikro, religinio turinio. Pirmas 
laikraštis žmonių medicinos buvo išleista 1807 m. Po mūšio 
ties Austerlitz jį uždengė. 

Pirmas Jakobsonas įsteigė 1882 m. tikrą publicistikos or- 
ganą, iš karto smarkiai užkirtęs, kaip dvarininkams baronams, 
taip ir savo kunigams. Kirto jis kunigus, visai nebūdamas 
priešingas religijai ir jos dogmatams. Vis dėlto buvo šaukiamas 
bedieviu, žinoma, tų, kuriems kliūdavo. 

Kultūros istorijos stebėtinai pasikartoja. Aprašomoji estų 
gadynė lyg išplėštas iš lietuvių istorijos lapas. 

Jakobsono laikraštis „Sakala“, kaip jau minėjome, tai vietos 
vardas, juo buvo ujamas kunigų ir dvarininkų, juo darėsi 
populiaresnis liaudyje. Taip populiarus ir mylimas, kad žo- 
dis „sakala“ įgijo prasmę ne nuosavio vardo, tik apskritai 
gazetai - Zeitung — išreikšti. Iš karto ant „Sakalos“ pasipylė 
bausmės. Tai skaitytojai patys jas mokėjo, susidėdami, kad 
tik, kad tik „Sakala“ ištesėtų toliau eiti. Ir jis ėjo ištisus 

aštuonis mėnesius nesustabdomas, turėdamas Petrapilyje už- 
tarytojų. 

Dabar vyriausiu estų laikraščiu skaitosi „Postimees“ - „Paš- 
tininkas“, leidžiamas Tartuose Rusijos dūmos nario, „visų 
tautinių estų sumanymų sielos“ iki pat paskutiniųjų laikų, 
cand. juris. Tonissono??, Senųjų finų?! partijos. „Postimees“ - 
skiriamas miestų ir sodžių inteligentams, 6 rub. metams, turėjo 
apie 10-13 tūkst. ėmėjų. Jis buvo įsteigtas Kisterio 1857 m. 

Jaunieji finai?? turėjo „Paewaleht“ — „Kasdienį lapelį“, 6 rub., 
ėmėjų 12 tūkst., šeštadieniais — 16 tūk. Jo kryptis - kaip rusų 
kadetų, tik tos vietos prasmėje. 

„Aeg“ - „Laikas“,3 kartus per savaitę,. 31/; rub., skiriamas 
miesteliams, turėjo ėmėjų 10 tūkst. 

„Koit“ — „Aušra“, 3 kar. per savaitę, 2!1/;, rub., skiriamas 
sodiečiams ir estų kolonijoms Rusijoje. Ėmėjų 4 tūkst. 

Be to, kadetų krypties ėjo: 

„Tallinna Teataja“, redagavo Pats“?, žinomas 1905 m. revo- 
liucininkas, mirtim pasmerktas, per Žemaičius į Prūsus bėgęs; 
dabar bene jis estus atstovauja Londone. 6 rub. 

Jo priedas ar antra laida: 

„Tallinna Uudised“ — „Revalio Naujienos“, 3 rub. 

„Peterburi Teataja“ 3 kartus per savaitę, 3!1/; rb. 

„Meie Elu“ - „Mūsų Gyvenimas“, ėjo Narvoje, 3 rub. 

Be krypties ėjo pigus skatikinis laikraštukas: 

„Ajaleht“ — „Laikraštis“, 6 kartus p.s. 

Dvasiškių laikraštis: 

„Ristirahwa Pūhapaewaleht“ — „Sekmadienių kriksčioniš- 
kosios liaudies lapelis“, 2 rub. 

Kooperatorių — „Ūhistegewuseleht“. 

Visi jie ėjo Tallinne. Tai ir bus svarbieji estų tautos spaudos 
organai, neminint kai kurių, ėjusių provincijoje, kaip WGru ir kt. 

„Paewaleht“ buvo daugiau tautiškas laikraštis, aplink jį 
spietės estai liuteriai, gi apie „Teatają“ — daugiau estai stačia- 
tikiai, rusų auklėti. 

Laikraščiai, kad ir labai skaitomi, dažnai savo pajėgomis 
negalėdavo eiti; vienas „Paewaleht“ tiek buvo pašokėjęs, kad 

buvo užsimokėjęs visus deficitus - nepriteklius ir gryno pelno 
aprašomaisiais metais davęs 7000 rub. Užtat laikraščius palaikė 
dalininkai. Bankai gi, susitarę laikraščių laikomoms bėgamąja 
sąskaita sumoms, skyrė 8 proc. 

STUDENTIJA. Vieni tik studentai, nei šiaip jau moksleiviai 
neturėjo savų laikraštėlių, kaip pas mus, ir vis tebesirengė 
pradėti leisti. O tų studentų visose aukštosiose mokyklose 
Estija skaitė į 1000, ir tokie Tartu (Dorpat) - tai didžiausis estų 
inteligentų centras. Be to, ir susiorganizavę estų studentai labai 
senai. Rygoje jie turi savo korporaciją „Vironia“, Tartuose net 
dvi: Fraternitas Estica"“ ir „Sakala“, Maskvoje ir Petrapilyje 
savo draugijas. 


v 


MOKSLEIVIJA. Nors tiek Estija kasmet duoda moksleivijos, 
vis dėlto vidaus gyvenimo joje nesimatė. Estų moksleiviją 
skirstė į dalis ne partijos, kaip kitur, kad ir pas mus, tik pačios 
mokyklos. Tartu universiteto studentai, sakysime, ne tik nuo- 
monėmis, visa savo esme skyrėsi nuo Peterburgo ar Maskvos 
studentų. 

Šie pirmieji - vokiečių kultūros padarai, aristokratai (bur- 
žujo vardo jiems per maža), konservatoriai, gražiai laikosi, dar 
gražiau puošiasi, korporacijomis gyvena, jų varsomis dabinasi, 
kepurėlę brangina; anie antrieji - demokratai, bent kiek ap- 
sileidę abnegatai, gerokai sunihilistėję ir — revoliucininkai. 
Suėję, jei tai buvo galimas daiktas, daug daug ko turėjo kits 
kitam prikišti ir išmetinėti, nors argi jie kalti, kad pasiduodavo 
tos vietos kultūrai, kur buvo auklėjami? Tartiškiai rusų stu- 
dentams tačiau nenorėjo pripažinti jokios kultūros, jokio išauk- 
lėjimo; rusų studentai vėl vokiečių studentus vadino nerimtais 
tuščiaviduriais. 

Nei vieni tačiau, nei antri nedavė Estijai tiek daug mokslo 
vyrų, kurie išlaikytų konkurenciją su inteligentinių profesijų 
vokiečiais. Estų miestuose, sakysime, visi „gerieji“, destis po- 
puliarieji gydytojai - vokiečiai, kaip pas mus - žydai. Ir estai 

miestelėnai, nors taip aržiai remiasi su vokiečiais ir nenori 
niekur pasiduoti kitataučių įtakai, drąsiai siekia savo rankomis 
valdžios savo tėvynėje ir ją paveržia iš kitų, — vis dėlto paskui 
ima savuosius aplenkti ir kreiptis kokiais kultūros reikalais į 
svetimuosius. Gal tai padaro aplinkybės, kad estas, neturtis 
žmogus, kaip ir mes, arba vos vos tepradėjęs išsimušti iš skur- 
do, savo mokslą turi varyti sparčiai ir todėl paviršutiniškai: 
nei laiko, nei ištekliaus jam nėra tiems mokslams pagilinti. 

MOKSLAI. Tautos namų, tokių, kokių mes svajojame, Es- 
tijoje nėra ir nebuvo jais sau galva laužoma. Mokslų ir iš viso 
kultūros organizacijos ten skyrium katra sau veikė. Tartu mies- 
tas stengėsi duoti gerą knygyną ir skaityklą. Inteligentai tačiau 
ir bejų turėjo gerų knygynų, prasčiokai gi nesinaudojo, nebent 
dėl to, kad už tai buvo imama mokesnis, nors ir labai menkutis. 
Kaip estai rūpinasi savo liaudžiai visą kultūros reikmenę pa- 
piginti, rodo kad ir Tartu teatras, garsus „Wanemuine“. (Taip 
vadinasi suomių giedojimo dievaitis. Tuo vardu vyriausis tau- 
tos poemos veikėjas: Vainūmėinen.) Liaudis gali jį lankyti už 
15 kap. Pigumu norėta liaudis įmasinti naudotis kultūros įstai- 
gomis, dėl to šios visos turėjo žymaus nepriteklio. 

Apibendrinančią mokslų draugiją estams iš dalies atstoda- 
vo Eesti Kirjanduse Selts - Estų literatūros draugija, kur griež- 
tai visi Tartu makslavyriai dalyvavo. Toje draugijoje pirminin- 
kavo pastorius Reimann“, estų istorininkas. O mokslo vyrų 
ten būta nemaža. Štai keletas žymesniųjų pavardžių. Kalbi- 
ninkai: Jogewer"“, estų kalbos lektorius Tartu universitete, 
dr. Kallas"?, mag. Grūnthal. Matematikas - Sarw?š. Gamtinin- 
kas — Piiper"?, mokytojas. 

Yra ir kitur buvusių estų mokslavyrių, tik jie savo tautai 
kone „buvusieji“ sūnūs. Prof. Leyst, Maskvos universito pro- 
rektorius, meteorologas. Rosenthal - Varšuvos universite me- 
teorologijos profesorius. Prof. Tammann““, chemikas Gettin- 
gene. Prof. Seeberg, taip pat svetur. Salemann — ordinarinis 
Petrapilio Mokslų akademijos akademikas. 

RAŠYTOJAI yra šie paminėtini. Šių laikų poetai: G. Suits*!, 
E. Ennos?, Juhan Liiw“?, Jakob Liiw““, Marie Heiberg“', Anna 

Haawa““. Gresnieji praeities poetai: Lydia Koidula“?, Jakob 
Tammė*, Kreutzwald“?, Jannsen“" ir kt. Romanistai ir novelistai: 
visų geriausias - Ed. Wilde, paskui F. Mihkelson, Ernst Pe- 
terson?!, Mait Metsanurk?2, A.H. Tammsaare“?, Karl Rumor“*, 
Gailit?“, rašąs estiškai ir latviškai, M. Sillaots““ ir kt. Praeities 
dramaturgai: J. Kunder“?, D. Orgusaar, P. Jakobson?s ir kt., nors 
dramų literatūra, kaip ir pas mus, neturtinga. 

MOTERŲ draugijų būti yra, tik jos daugiau nominalinės; tai 
labdarių ir tam panašių rūšių draugijos, kur kiek veikia estų 
moterys. Estų inteligentų žmonos - ne demokratės, aukštojo 
moterų mokslo nepagiria, tenkinasi viduriniu. Tartu mieste 
prie gimnazijos buvo namų ūkio klasė. Taip pat Rusijos dūmos 
atstovo Ramoto žmona turėjo Vidžemyje ūkio vedimo mo- 
kyklą. Yra ir gimnazijų. Tik tikra Estijos nelaimė tai jaunų esčių 
emigracija į Rusiją bonomis ir vokiečių kalbos mokytojomis. 
Ligi tik išeis bent kelias klases, ir važiuoja uždarbiauti, apsi- 
mesdamos Pabaltijos vokietėmis. Tautininkams, žinoma, tai 
toli gražu nepatinka, bet tam keliui užkirsti dar nėra radę 
pragumų. Namie likusios ponios griežtai nieko neveikia, gyve- 
na sau, ir tiek. 

Nuo 1905 metų betgi, visai jaunuomenei pradėjus debiu- 
tuoti visuomenės darbe, atsirado ir esčių mergaičių aukštosiose 
mokyklose. Jos jau atvirai dedasi demokratėmis, pasisako vy- 
žotą savo kiltį. Tos rūšies studenčių, daugiausia rusų mokyk- 
lose esančių, esu pažinęs keletą, dar ir vyresnių vieną antrą 
ten pat pasvirusią. Visos labai negražios, kaip ir visa suomių 
tauta, kilusi iš mongolų; dailesnės moters ir vyrai, tik gimę iš 
mišrių tėvų. Taip sakant, premijuota gražybė visoje Tallino 
iškilmybėje buvo profesorienė Aino Kallas??, rašytoja, gimimo 
suomė, greičiau gal švedė sulig tipo, duktė Helsinkų profeso- 
riaus Krohn!“?. Daugiau demokračių: Amalie Krims, Friida 
Metsis, Marta Krekmann, Aleksandrine Pedusaar ir kt. 

DEMOKRATINIS judėjimas smarkiai įsisiūbavo Estijoje nuo 
1905 m. Jo lyderiu patapo socdem. juristas Wilde. Buvo be- 
pradedąs eiti net tam tikras labai kairys laikraštis „Kiir“ — 
„Spindulys“, tik jį veikiai sustabdė. Administracija kylančiam 


- 275 - 


liberalizmui stabdyti iš viso nesigailėjo pavartoti represijų. 
Imkime kad ir vienus laikraščius ir jų santykius su administ- 
racija ir cenzūra. „Paewaleht“ 1911-12 m. buvo 7 kartus pini- 
gais pabaustas; viso išmokėjo 3500 rub.; 1913 m. — vieną kartą 
ir man Tallinne esant, šeštadienio numeris, tas, kuris skau- 
džiausis, nes daugiausia išsiplatina, buvo konfiskuotas. „Te- 
ataja“ buvo pabaustas 4 kartus, vis po 300 rub.; tad viso iš- 
mokėjo 1200 rub. ir 3 kartus buvo konfiskuojama, t. ir t. Vis 
dėlto darbininkų judėjimo nesustabdė, ir jis nuėjo toli Markso 
keliais. Tallinno iškilmėse aš buvau pasergėjęs, jog griežtai nei 
vieno fabrikų darbininko nepasirodė, nei dienomis, nei va- 
karais. Jų ir nedalyvauta tyčiomis. Su buržuazija jų teeita iki 
1905 m. 

Nuo to gi laiko griežtai atsiskirta ir nebedalyvaujama griež- 
tai jokiuose sumanymuose. Gyvenama visai atskiru gyvenimu, 
turima savas marksistinis laikraštis. Jų supratimu, ir Tautos 
namai ar kiti kokie visuomenės rūmai, jei darbininkų rankomis 
pastatyti, tai ir turį tarnauti ne kam kitam, tik darbininkams. 
O jei ne, tai ir prisidėti prie jų nėra ko. Lygiai taip pat buvo 
Rygos „Vilnyje“, Poželos leidžiamame, ir Kapsukas pagalvojęs 
apie lietuvių Tautos namą. Didžiausias darbininkų susispie- 
timas tai Narvoje, kur veikia milžiniškas fabrikas su keliomis 
dešimtimis tūkstančių darbininkų, gaudamas energijos iš gar- 
saus krioklio. Ten ir bruzdėjimas didžiausis, vis dėlto jam ne 
taip labai atsiliepė Tallinno ir kitų miestų darbininkai. Taip 
bent gailystauja „Teataja“. 

Valstiečiai Vidžemyje jau kone visą žemę yra išsipirkę ir 
smarkiai kyla gerovėn. Dar smarkiau geidžia ko veikiausiai 
pralobti. Nuo tų neatsilieka tame troškime pralobimo ir iš 
valstiečių kilusi buržuazija. Ir teisingiau, kai žemę valdo tie, 
kurie ją mėgsta, ją savo rankomis čiupinėja. Estai valstiečiai 
gerokai susipratę. Tai parodė rinkdami savo atstovą į Rus. 
dūmą Juhaną Oras. Taip pat Tallinno sodžiaus ūkio draugija, 
turinti 1700 narių ir esanti tuo žvilgsniu pirmutinė visoje Ru- 
sijoje. Žiūrėk be galo įdomų veikalą Dr. Agte „Ūber die Agrar- 
frage in Lifland“**!, 

Miestelėnų Estijoje kone pusė visų estų kilties gyventojų. 
Toksai Tallinnas - tai grynai estiškas. Estiškai nemokėdamas, 
vargiai gavau nusipirkti laikraštį, tikriau, užmokėti už jį. Gi 
visų viso estų tėra arti milijono. Kaip visur, taip ir Estijoje, 
miestelėnai labiausia judrūs. Anot to, daug gerų norų ir — 
tamsių darbų. Vokiečiai, matydami, jog vis daugiau estų vinsta 
miestuose, buvo pakėlę rinkimų į miesto tarybą cenzą ir taip 
ko tik neužmušę jų. Tačiau estai vis dėlto vokiečius jau visur 
nugalėjo, ne tik vokiečius, - ir latvius bendrame latvių ir estų 
pasienio Valga linne. Miestų valdyboms atitekus į estų buržujų 
tarybininkų rankas, šiaip jau miestelėnai, proletarai ir butų 
samdytojai toli gražu neliko labiau patenkinti, neg kada valdė 
vokiečiai. Ir saviškiai mokėjo „ėsti miesto pyragą“. Tarybi- 
ninkai, būdami valdžioje, žinodami jos sumanymus, supir- 
kinėdavo senus namus ir paskui, tramvajui tomis vietomis 
praeinant ar ką kita naudinga ten įtaisant, tai pačiai miesto 
tarybai parduodavo trigubai. Šioji miesto turtais spekuliacija 
buvo gerokai įgrisus kitiems miestelėnams, ir jie stačiai saky- 
davo, kad įvedus demokratingus rinkimus, destis davus teisę 
rinkti ir butų samdytojams, dabartiniai buržujai veikiai už- 
mirštų estiškąjį savo patriotizmą ir imtų dėtis su vokiečiais 
buržujais. Paskutiniais laikais estai nebebuvo gavę pilnų 2/; 
balsų, nebegalėjo savavališkai valdyti miestą, ir estai dėl to 
visai nenuliūdę. 


VI 


ŠVIETIMAS. Estams susiprasti neapsakomai padeda nepa- 
prastai išsiplėtojęs knygų leidimas ir daugybė mokyklų. 

Knygos estų kalba pradėta spausdinti kiek vėliau neg lie- 
tuvių kalba; Biblija pirmą kartą tebuvo išversta 1739 m. Paskui 
sekė kaip paprastai pamokslai. Pagaliau šiais laikais prieš karą 
estai savo knygų leidimu, bent jų skaičium, laikė proporcio- 
nalinai pirmą vietą visoje Rusijoje. (Antrą laikė latviai.) Storų 
žurnalų estai neturėjo. Vienatinis modernistų „Apolonas“ neiš- 
laikė daugiau metų. Knygų estams pagamina judri Estų knygų 

leidimo draugija. Gi liaudies švietimu ypač buvo susirūpinusi 
Estų žmonių švietimo draugija Tartuose. Ji turėjo savo skyrius 
ir kituose miestuose. Paskutiniais laikais tie skyriai ėmė virsti 
savarankėmis, nebepriklausomomis draugijomis. 

Be minėtosios Tartu literatūros draugijos, buvo ir kita lite- 
ratorių draugija, sutelkusi modernistinius rašytojus. Ji vadinosi 
„Noor Eesti“ — „Jaunoji Estija“. 

Vidurinių mokyklų Estija šitiek turėjo prieš karą. Pirmiausia 
bernaičių ir mergaičių gimnazijų. Jų skaičių ir vietą parodys 
šita lentelė: 


Tallinne (Revelyje) 2+1 
Arensburge 1+1 
Narvoje 1+1 
Rakverėje (Wesenberge) 1+0 
Tartu (Dorpate) 1+1 
Paidėje (Weissensteine) 0+1 
Parnu (Pėrnavoje) 1+1 
Viljandi (Felline) 0+1 
Valga linne (Valke) 0+1 
VGru (Verro) 0+1 


Viso 7 bernaičių ir 9 mergaičių gimnazijos. Realinių mo- 
kyklų buvo Tallinne, Tartuose ir Valga linne. Mokytojų semi- 
narija iš pradžių tebuvo viena — Tartuose, ji ir davė Estijai visus 
mokytojus. Paskutiniu laiku buvo ir dar atidaryta Rakverėje, 
gi Vėru buvo manoma atidaryti moterims. Tartuose, be to, dar 
buvo Hugo Trefnerio laikomos privatinės gimnazijos, viena 
rusiška, su visomis teisėmis, antra grynai estiška, be jokių tei- 
sių. Abiejose amžius nebuvo apibrėžtas, idant ir senieji galėtų 
pasisemti vidurinio mokslo. Tai labai svarbios mokyklos. Tiesa, 
jos nedavė ir negalėjo duoti aukštesniam mokslui kandidatų, 
užtat labai padėjo pakelti bendrąjį vidurinį estų apšvietimą. 
Buvo dar keletas progimnazijų, bet tai jau nieko įdomaus. 

ESTIJOS DAILĖ turėjo ir turi šiuos atstovus. Akademiką 
Kohler, portretininką, jau esame paminėję. Maibach!?9? dar- 
bavosi Vokietijoje vieno hercogo hofmaleriu, privatiniuose jo 

rūmuose davė reginių iš Vidžemio. Skulptoriaus Veicenber- 
g0'8 darbo „Hamletas“ rado sau garbingos vietos net Londono 
galerijoje. Tai praeities dailininkai. Dabar Tallinne yra Estų 
dailės draugija, kur žymūs dalyvautojai: Pats, laikraštinin- 
ko brolis, piešimo mokytojas Tallinne, Friik, Magi'“ė, broliai 
Raud'“, sk. Adamson'“, Petrapilio akademikas, autorius „Ru- 
salkos“ ir Romanovų jubiliejaus paminklo Kostromoje. Be to, 
labai žymus keliauninkas piešėjas Laipmann!". Architektūros 
sritį laiko savo įtakoje suomiai. Žymesnieji estai architektoriai: 
Uurits!8, Aren!9?, Karl Burmann!!“, Šis premijuotas per parodą. 

Iš muzikų gavau girdėti Dramos-muzikos draugijos ka- 
pelmeisterį Kull. Pasirinkti tinkamą gero orkestro vedėją - tai 
skaudžiamoji estų vieta, įkyriausis sielavartas. Tobias“! yra 
parašęs oratoriją „Jona“, spec. dvasiškoje muzikoje. Garsus yra 
Estijoje suomis tenoras Waino Sola ir bosas Stahlberg Tartuose, 
tačiau suvokietėjęs, nors iš estės gimęs. Dailės ir pramonės 
parodas estai kas metai taisė tai Tallinne, tai Tartuose; jas 
aplankydavo į 30 000 estų iš visų kraštų. 

Apie 1870-80 m. Tartuose buvo įsikūrusi ir Blaivininkų 
draugija. Ji rengė šeimyniškus vakarėlius, statė nedidelius 
spektaklius, kūrė arbatines. Daugiau nieko liaudies švietimui 
nedavė ir ėmė nykti. Dabar ji visai likviduota. 

Šiaip jau draugijų, kaip Estijos miestuose, taip ir Rusijos 
miestuose, yra labai daug ir joms visaip sekasi. Mažiausia, 
žinoma, sekasi idėjinėms draugijoms, nes jos pelno, bent ap- 
čiuopiamo, neduoda, dar pačios reikalingos, kad pridėtumei. 
Idėjos dalykai, girdi, šais laikais vis labiau eina šalin iš mados; 
vis labiau žmonės griebiasi realybių: finansų, verteivysčių, 
produkcijų. Taip bent kalbėjo estai prieš karą. Įdomu, kaip jie 
pakalbės po karo. Anuočės tai jie puikiai iliustravo ekonomi- 
nėmis savo draugijomis. 

Pirmiausia Estija turėjo savo banką, kuriai, matyt, gerai 
sekės, jei tesėjo pasistatyti savo rūmus net už 600 tūkstančių, į 
statomąjį „Estonijos“ teatrą įdėti 750 tūkstančių, t. ir t. 

Bet ekonominiu žvilgsniu įdomiausios yra Kooperacinė 
pieno ūkio draugija „Estonia“ ir Taupymo-skolinimo kasos. 

„Estonia“ — to pat vardo, kaip ir vaidintojų-muzikų drau- 
gija, kuri pasistatė aprašomąjį teatrą, veda garsus kooperacijos 
idėjai pasišventėlis August Hanko, visų Estijos kooperacijų 
tėvas, juristas ir laikraštininkas, laimėjęs pirmos rūšies diplomą 
už kooperaciją ir politikos ekonomiją. Be tokio vieno spiritus 
movens — judinamosios dvasios — jokie platūs sumanymai 
negali įvykti. 

„Estonia“ centras jungė 80 kooperacijų iš visų 140 esamų- 
jų. Centre nuolat dirba 10 inteligentų ir du važinėja instrukto- 
riais. Užtai ir sviestą padirba ne menkesnės rūšies už Danijos 
sviestą. Juo prekiauja čia pat vietoje (1913 m. kaina svarui buvo 
40 kap.), vasarą dar Petrapilyje (kaina svarui 60 kap.); be to, 
siuntinėja į Berlyną ir į pačią Daniją. Indėlis = 100 rb. Tai bene 
vienatinė draugija, teturinti tą vieną pramonės tikslą, neįsi- 
leidžiusi jokių politikos ar tikėjimo nuomonių. 

Yra ir tam tikras atskiras kooperacijų biuras. 

Apie skolinimosi draugijas (jų buvo 10) ir skolinimo-tau- 
pymo bendroves, jų buvo 85, tepaduodu žinią, kaip jos išsiplėtė 
per 10 metų: 


1902 m. 1912 m. 
Kiekjų 1 79 
Narių 85 23 699 
Paskolinta per metus 16 120 4912 777 
Iš viso per metus įd. 14 874 9 048 390 
Balans 24 318 11 340 277 
Turto 4 257 1 464 266 
Skolos 14 923 9 412 824 
Pelno 70 122 648 


Vartotojų draugijos iš 110 atsiskaitė šios; iš jų imame žinias, 
kaip joms klojosi. 


1903 m. 1911 m. 
Kiek jų 2 57 
Narių 366 7854 
Parduota 54 406 1 600 000 

Išlaidžių 2 288 104 474 


Pelno 5751 42 228 
Turto 3 530 227 272 
Skolos 4 070 372 951 
Balans 13 076 665 848 


Visos 10 skolinimosi draugijų apyvarta 


1905 m. 1912 1/I 
259 000 12 752 000 
Pasiskolinta 195 000 10 372 000 
Palaikoma 202 000 8 301 000 
Indėliai 10 proc. 28 000 1 800 000 


Prekybos ir ūkio mokyklas estai eidavo Suomijoje. Tad 
ryšys tarp tų dviejų kraštų jau prieš karą darėsi vis ankštesnis. 
Į sąjungą su suomiais ypač linko tartiškiai, iš viso buv. vo- 
kiškųjų mokyklų augintiniai. Suomių įtaka Estijoje žymi ne 
tik architektūroje, ir visose kitose srityse. Kitataučių Estijoje 
labai maža. Estiškai nemokančių švedų tegalima rasti Dago 
saloje. Estai yra išleidę sunkiaisiais savo metais į kolonijas apie 
200 000 žmonių. Į Ameriką jie beveik nebėjo; vis į Rusiją, kur 
tiek daug geros žemės. 

RELIGIJA. Prieš reformaciją katalikų Bažnyčia Tallinne, kaip 
ir Rygoje, buvo pasižymėjusi savo šventyklų architektūra. 
Šv. Olajaus bažnyčia su bokštu - aukščiausiu visoje Pabaltijoje; 
dom-kirche (katedra) šv. Mikalojaus. Jos visos pateko į pro- 
testantų rankas, ir katalikai per ilgus amžius nebeturėjo čia 
nei vienos šventyklos. Tik 1842 m. Petrapilio kolegija pastatė 
Mikalojaus gatvėje šv. Petro vardu mūro bažnytėlę nedideliam 
skaičiui tikinčiųjų, kurs tačiau vis augo, ir rašomuoju laiku jau 
buvo katalikų Tallinne 5000, nors rubricelėje tebuvo užrašyta 
2800; tame skaičiuje apie 300 lietuvių, kuriems klebonai, mo- 
kėję ir nemokėję lietuviškai, lygiai nė kiek netarnaudavo. Tuo 
pat keliu žengia, girdime, ir dabar esąs kleb. Venclovas, lietuvis. 

Estų religingumas, nors ne taip nupuolęs, kaip latvių, vis 
dėlto po 1905 m. buvo labai žemas. Tačiau pamažu jis taisės, 

buvo pasergėta žymus grįžimas atgal į tikėjimą, vis daugiau 
stojančių į Komuniją šventomis dienomis. Apie estų patronatus 
tas pat reiktų pasakyti kaip ir apie latvių patronatus. Apie tai 
skaityk: „Herrenkirche oder Volkskirche?“ von A. Grenzstein!!2, 

Įdomi ir labai simpatinga estų tauta, daug simpatingesnė 
už latvius. Estai ramūs, mandagūs, laikos duotųjų apsiėmimų, 
nors labai griežti ir kai kuriems lietuviams šviesuoliams, rodos, 
būtų Lietuvos liaudžiai skaudūs sugyventi. Jai ir neteks susi- 
durti - per toli. 


SUOMIAI 


NETURTAS IR KULTŪRA 


Esame papratę manyti, jog kultūra — tai buržuazinis da- 
lykas; buržuazija - tai gyvieji pinigų maišai, ergo kultūra - tai 
turto dalykas. Nė nesiklauskime „Logikos“ autoriaus A. Jakš- 
to"3, ką jis pasakytų apie šitą kreivą silogizmą. Jo neteisingumą 
mes ir patys patirtume, jei mums tektų pavažinėti po Suomiją 
(Finliandiją). 

Aname numeryje A. Sabaliauskas!“ sako miškuose matęs 
vienasėdžių. Tai jam geriau pavykta neg man. Aš bent keletą 
kartų esu zujęs po Suomiją ir vis man be galo neramu buvo, 
kad niekur nesimato žmonių gyvenimų. Gerai, jei, ištisą va- 
landą pavažiavęs, išvysi kokį vieną kiemą. Vanduo - uolos, 
uolos — vanduo. Tai į rytų pusę. Balos — krūmokšliai, krū- 
mokšliai — balos. Tai į vakarų pusę, važiuojant į Tornio. 

Jokios gyvybės. Nei gyvulių bandų, nei kiaulių, nei naminių 
paukščių. Rodos, lyg nei medinųjų paukščių nebūtų, vienos 
varnos tekrankia. Ir stebiesi, kurgi čia yra tie pustrečio milijono 
kunigaikštystės gyventojų? Imtumei ir nuspręstumei: duok 
Dieve, šimtą tūkstančių priskaityti. Tik paėmęs į rankas že- 
mėlapį, tik sumetęs, koks tai didelis žemės plotas ta Suomija, 
imi tikėti, jog ir retai išsiblaškę žmonės tokioje platybėje gali 
sudaryti du tris milijonus. 

Akmeninių dubenių (bliūdų) valstybė. Kitaip negalima Suo- 
mijos pavadinti. Uolų įdubimai pilni arba vandens, arba purvo, 
mauro. Nei gilyn susigerti, nei į šalis ištekėti. Taip ir telkšo 
ežerai ir balos per amžių amžius. Gerai, jei darbštus suomis 
kur išvedžiojo griovelius:.tai nors žolės turės, o kaip kur tai ir 
miežiams pasisėti pusę margės. Miežiams, nes jie visų ma- 
žiausia dienų auga ir bręsta, o tų šiltų dienų Suomijoje kaip 
tik nedaug. 

Akmens dugnas, akmens briaunos. Ir aplink akmens kalnai. 
Jei kur įtrūko uola, pasidarė plyšys, vėjas ten sunešė bent kiek 
dulkių, pasidarė žemės, tai ten išdygo pušelytė. Bet, netu- 
rėdama maisto, nerasdama, kur toliau nukišti savo šaknis, kę- 
rėja vietoje, nei to aukštumo, nei drūtumo. Kuro medžiai, ne 
statomieji. Iš penkių colių pušelės jau pjaunama „lentos“. O 
tos lentos, kaip skindeliai. Girdi, dabar ir geros lentos pjaustoma 
siauromis, kad nesiraitytų, dedamos grindimis ar kur kitur. 

Iš tolo toksai uolos kauburys rodos žalias, „mišku“ apaugęs, 
o privažiuoji arčiau - kur ne kur medelis. Įeini į tą „mišką“ ir 
net gaili tau: stovi medelis, kaip gera kartis, pajudinai ir visas 
liula, mažas vaikas jį išverstų iš kelmo, nes ten viena antra men- 
ka šaknelė. Kitas medelis, ieškodamas maisto, nuo kalno nu- 
leido šaknį žemyn ir ten truputį rado. Skurdas, skurdas, skurdas. 

Skurdas augmenims, skurdas žmonėms, skurdas žvėrims, 
kad nėra kuo misti, skurdas žuvims, kad maža pūvenų tenu- 
skalauja lietus nuo kalnų. Miškuose todėl maža laukinių, van- 
denuose maža žuvies ir kitokios gyvūnijos. Tyras ežerų van- 
duo, lyg iš šaltinio ištekėjęs, o ne amžių amžius toje vietoje 
telkšnojęs. 

Kur ne kur vienasėdėlis, tai kur atkalnėje atsirado lopelis 
dirbamos žemės. Lopas, kitaip nepavadinsi žaliuojančių kelių 
dešimtų ketvirtainių sieksnių tarp pilkų uolų. Kai kur užtinki - 
dvarą, nemaža gražių trobų, ten dirvos pamatysi bent dvi tris 
marges. 

Tie lopai duoda bent kiek miežių, miežinės duonos. Tai ji 
ir kepama šykščiai. Miltai įmaišoma, nerūginama, mielių neuž- 
duodama ir, lyg žydų macai, plonais raguoliais sudžiovinama 


- 283. 


į sausainius. Toks sausainis gali ištisus metus kabėti pakabintas 
ir nepaplėkti. Biškį žuvies pasigavęs, turi būti sotus. Turbūt 
suomis sodietis labai mažu kuo tenkinasi; kaip mūsų miestelių 
skurdžiai žydeliai. 

Vienas vientijis gyvulys, kurį dažniau Suomijoje pamaty- 
si, — tai karvė. Karvė gera, riebi, didžiulė, soti, nes ganyklos 
jai sočiai. Užtat ir pienas Suomijoje - būtinasis bet kokių žmo- 
nių, bet kokio valgio priedas ar net pagrindas. Gelžkelio bufe- 
tuose šimtai stiklinių laukia gatavai pripiltų. Publika pieno 
daug daugiau geria neg gero ir gardaus alaus. Sanatorijose 
liepiama per dieną išgerti kone gorčius pieno. Ojau „kū kūsnį 
kūsi, tai vis dzvi“, anot dzūko, tik ne degtinės, — pieno. Taip 
mintant galima kas dieną po du svaru svorio padaugint. Kam 
reikia didesnio kūno, vadinasi, kam reikia „pasitaisyti“. 

Ir iš viso žmonės Suomijoje ne tokie liesi kaip aukštaičiai, 
matyti, vis dėlto pavalgę, sotūs. Ot, čia tai ir mįslė, kaip jie, to- 
kie neturčiai, prasimano valgymo. Įspėjimas gi - kultūra jiems 
padeda. Pirmiausia suomiai taupūs, šalin brangiausių savo 
daiktų, destis valgomųjų, nenudeda, žydeliams už gėrimą ne- 
išnešioja. Ir ką turi, iš to moka daug ko naudinga pasitaisyti. 

Gal užtekdavo suomiams pavalgyti (prieš karą), kad bufe- 
tuose ir miestų restoranuose pietus iš daugelio valgymų ga- 
lėjai gauti už 11/,-2 suomių markes (frankus), o pusryčius už 
3/,-1 franką (37 kapeikas). Net karo metu pietūs 1917 m. rudenį 
tebuvo 4 mrk. Už tai galėjai gauti dvejopos keptos mėsos, 
dvejopos sriubos, žuvies ir visokių užkandų be skaičiaus. Ir 
niekas tavęs nestabdė, kelias porcijas tu imsi, nors visą bliū- 
dą ar vazą. 

Šalia žemės skiautelio — trobelė. Ji maža, bet stati, sveika, 
niekur neapipuvus, nes raudonai maliavota. Dvarelio trobos, 
ką ir besakyti. Plauki garlaiviu ežerais ir neatsidžiaugi. Gar- 
laivis švarus, lyg tik vakar iš fabriko vandenin įleistas. Guli- 
mosios kajutės — dar švaresnės, patalai švieži, kiekvienam iš 
nauja klojami. Šeriama ko skaniausiai, mėsomis ir žuvimis, 
keptomis ir šaltomis su drebuliais, saldžiais valgiais. Ir visa 
tai - už 2—3 markes! Dar pieno ar alaus pusbutelį pridėdavo. 

Tarnai vėl švarūs. Tarnaitės visos baltais, su rankovėmis 
ligi alkūnių. Baisiai negražios tos mongolės ar ugrės; taip ne- 
gražios, kad net kiniečiai piktinasi. O kai miestiškai pasitai- 
siusios ir išsipraususios, baltom rankom, daro gerą įspūdį. Ir 
tarnauja jos, kaip darbą dirbdamos: rimtai, sparčiai, atsidėju- 
sios, nesižvalgydamos, neflirtuodamos, rimtai atsakydamos į 
paklausimus. 

Privažiuoji miestą. Suomijoje arba vienasėdis, arba miestas. 
Šitie „miestai“ — tai mūsų miesteliai savo skaičium gyventojų. 
Gubernijos miestai skaito vos po keletą tūkstančių gyventojų. 
Sakysime, Tavastgus - 6000. O koks skirtumas! Iš tolo ir iš ar- 
tie — visi didelių miestų privalumai: namai mūriniai, gatvės 
tiesios, puikiai grįstos, šaligatviai lygūs, po keletą trobesių net 
iškilmingų, įdomiai stilizuotų, tikrų rūmų. Didžiausios mo- 
kyklos, plačiausi parkai, jei vežėjų nėra, tai vagzale laukia bent 
du automobiliu. Tuščia gatvėse, nei šuva neperbėga, o gatvės 
dėlto žole neužžėlusios kaip Vilniuje, kad net arklius kareiviai 
ganosi rinštokuose. Iš ko čia žmonės gyvena, ką jie čia veikia? 
Turbūt veikia, dirba ir pelno, jei gali tokius mūrus statytis. 

Viską lengvesnį dirba moters. Kelneriai - merginos, pere- 
nėse - moters, barzdaskutės ir kirpėjos - merginos, vis baltai 
nuo čebatėlių ligi kaklo, vis baltomis švariomis, plikomis ran- 
komis. Nebjauru atsisėsti, tik iš pradžių baisu, kad nosies 
nenupjautų: žinai, ne moteriškas darbas —barzdas ir ūsus skus- 
ti. Bet skuta vikriai, pakabiai ir pigiai. 

Važiuoji ežerais. Vienas aukščiau kito. Sukasti kalnu, su- 
leisti šliuzais. Įvažiuoji garlaiviu į akmeninę skrynią, užsida- 
rai nuo žemosios pusės, atsidarai aukštąją; vandens pribėga ir 
garlaivį pakelia sulig kito ežero aukštumo. Ir vėl tų šliuzų šva- 
rumas ir prisitaisymas! Visur lygu, visur tvirta, niekur nenu- 
braukta, nenuskelta. 

Privažiuoji tokią Heinolą. Tai miestas nuo 600 dūšių. Čia 
važiuoja vasaros metu pasilsėtų, pasigydytų. Kurortas, mau- 
dyklės, vaikščiojimai į kalnus, senas parkas, didžiausia vidu- 
ryje rinka. Aplink rinką namai švarutėliai, lyg tik ką aliejiniais 
dažais nutepti, šviesiai, linksmai nudaryti. Kurzalas, muzika, 

gydytojas, koncertai. Ir jokios žemėje nešvarybės, nes jokio 
palaido gyvulio, nei paukščio, nei šuns. 

Čia „Miestas“ pelnos iš svečių. Kitur šioks ar toks fabrikas, 
tartokai medžiams pjauti. Gelžkeliai dirba, veža prekes, pasa- 
žirus. Tai vienatinė gyva arterija, kuri jungia visus gyvena- 
muosius, ypač produkuojančius, punktus. 

Pačiu pajūriu esą ir žmoniškos žemės, ir gražių pušynų, 
bet tuos pajūrius jau senais laikais yra užvaldę švedai. Su 
švedais suomiai šiandien eina iš vieno, bet dar nesenai taip 
pat riejos dėl savo kultūros, kaip mes dabar su lenkais. Na, 
jau ir išsiriejo tiek laisvės savo kultūrai, jog ir niekur kitur 
nerandamą gamtos neturtą ji padengia. 

Nežinia, kokių rezultatų beduotų aukšta kultūra lietuvių 
žemėje. 


LENKAI 


KUO LENKAI SKANDINAVUS ATSVERIA 


Mes jau rašėme apie lenkų pagyrų puodą — taukuotą. Jų 
puodas, žinoma, pasigyrimais tesitaukina akims apdumti. 
Šiaip jau palieka kaip buvęs. 

Skandinavams ir kitai Europai atsverti lenkai mums žada 
druskos, žibalo, akmens anglies ir gelžies. 

Tiesa, druskos Veličkoje yra neišsemama atstanka. Kasės 
jos jau per 600-700 metų nuo jos radimo, kasis ir antrą tiek. 
Tik Velička — šalia Krokuvos, ir transportas iš ten nebus pi- 
gesnis už transportą iš pavolgių ar iš kur kitur. Ir lenkai tuo 
žvilgsniu čia pirmenybės neturės. 

Siūlo naftos. Tik nafta yra ukrainų rankose, ir ją patys lenkai 
gaus dar „atmušti“, tariant „lenkų vaiko“ žodžiais. Cerezina, 
arba žemės vaškas, taip pat Rytų Galicijoje. 

Akmens anglimis ir rūda, kurių yra Lenkuose, mes jokiu 
būdu nepasinaudotume dėl to pat važmos brangumo. Fab- 
rikacija metalinių daiktų Lenkuose dar neprasidėjusi, jei 

neskaitysime Suchenio, Zavadzkio ir kt. plūgų ir kitų papras- 
tųjų mašinų, už kurias ne blogesnių padirba ir mūsų pačių 
fabrikai Vilniuje ir Kaune. Tai turi dar ir Lenkuose išsiplėsti 
kaip ir pas mus. 

Taigi ko geriausių jausmų turėdamas vasarių žemės turtais 
misų šiaurės neaprūpinsi taip, kad tai būtų geradarybė ir 
pašalpa, destis pigumas. Tuo žvilgsniu didesniai geradariai 
bus užjūriečiai. 

Lenkai taip mums užsimeta su savo brolybe ir „dokumen- 
tami serca“*5 dėl to tik, kad jų pačių kišenės išsižiojo Lietu- 
vos pelno. Lietuva gali duoti žaliosios medžiagos: linų, kana- 
pių, sėmenų aliejui, kailių, odų, grūdų, mėsos, arklių, galvijų, 
paukščių, kiaušinių, pieno produktų, gipso (klinto), degtų 
plytų, medžio išdirbinių: meblių, vežimų, terpentino. 

Visa to reikia fabrikacijai, visa to lenkams trūks, kaip trūksta 
ir kitoms šalims. . 

Jie ne savo kultūrą mums neš. „Siekimas išplėsti Lenkijos 
sienas toliau už Dauguvos ir už Beržūnės remiasi dalimi šlo- 
vingais istorijos atminimais, dalimi nedaugelio lenkų dva- 
rininkų, tuose kraštuose gyvenančių, reikalais“... „Sięgajmy 
po najdalsze ziemie!“*!6 - baigia savo knygelę lenkų pasiųstas 
į Lietuvą košės privirtų inž. T. Šopa. Žiūr. „O narodzie polskim 
na Litwie“, 27-28 p. 

Kam gi lenkams reikia — siekti ko tolimiausių žemių? „Po 
co są Polsce potrzebne ziemie wschodnie, litewsko-bialorus- 
kie?“ Klausia ir p. Šopai atsakymą duoda antras lenkų agi- 
tatorius p. Wafikowicz!" knygelėje „Dla czego žolnierz polski 
wkracza na Litwę i Bialoruš“. Ir iš to klausimo atsakymo ma- 
tome, jog visai ne dėl to, kad galėtų ten savo kultūrą platinti, 
tik dėl to, kad tų kraštų neturint, „būtume pralaimėję visa, ką 
tie turtingieji kraštai duoti gali (7 p.). 

Jei tos žemės bus sujungtos su Lenkija, tai lenkams spe- 
cialistam bus čia uždarbio. Tada ir tiems, kurie Lenkijoje bus 
likę, bus geriau (6 p.). Tokia didelė tauta — lenkai reikalingi 
dėtis į bendrovę su lietuviais, turinčiais daugiau to, ko lenkai 
stinga“ (12 p.). T. ir t. 

Apie Vakarų kultūros atsvėrimą vasarių (lenkų) kultūra, 
rimtai nekalbama, nei galima kalbėti knygose ar laikraščiuose. 
Čia tėra kalbos ne apie materialinę kultūrą, tik apie dvasinę. 
Na, tai galgi bent ji gali skandinavų ir kitų Pabaltijos tautų 
kultūrą atsverti? Visiems mums aišku, jog dar mažiau. 

Tiesa, lenkų dailioji literatūra graži. Bet mokslo literatū- 
ra - ko mažiausi; mokslo įstaigų ir vyrų — nei to tiek. Yra du 
universitu, ir tuodu barasi tarp savęs, nepasidalydamu tais 
pačiais profesoriais. Kai Sniadeckiai dirbo Vilniaus universite, 
tai antrųjų Sniadeckių ir Ko nebebuvo kitur Lenkuose, ir pri- 
sieina tais vienais girtis. 

Lenkų dvarininkai savo kultūra nepasivijo literatorių ir 
mokslininkų: jie - tamsūs ir nekultūringi; buvo teišėję obywa- 
telską klasę, atseit antrą gimnazijos klasę, nes — tingėjo, nes 
per sotūs buvo ir protą smelkė — pilvas. Lenkų kultūros dva- 
rininkų daugybė Lietuvoje, jie čia gyveno ir veikė per kelis 
šimtus metų; jie turėjo pusę žemės turtų susiėmę į savo rankas, 
visus kitus žmones pavergę. Ir ar pakėlė krašto kultūrą? Nė 
per nago juodymą, griežtai sakant. Jei liaudis čia, ypač Gu- 
duose, ligi šiol paliko „skromnym, nikomu niezawadzającym 
narodem bez nazwy“ (žiūr. Šopos, 15 p.), tai ar daug garbės 
lenkams kultūrnešiams, kad jie per šimtus metus nestengė tos 
vietos liaudies išvesti iš apatijos, iš inercijos, iš sustingimo? 
Ne tik nėra garbės, bet didžiausi „hafūba““š tautai, kuri taip 
mokėjo sustinginti savo kaimynus. 

Nieko geresnio mes negalime vilties ir iš dabar pasiruošusių 
į Mus ateiti mūsų dvarininkų dvasios brolių. Jie čia gyvens, 
mūsų sultis čiulps, bet duoti - mums nieko neduos, be savo 
kalbos, vienatinio tikro savo kultūros veiksnio. Kalba graži, 
moksliškai išlavinta - kultūros padaras. Tik pati kalba - kul- 
tūros nepadaro, tai tik raktas į kultūrą. Jei kalbos pramokęs 
jau tuo pačiu žmogus taptų kultūringas, taigi visą lenkų liaudį 
reiktų vadinti kultūringa, visus mūsų dvarų furmanus, lio- 
kajus, kambarines ir skalbėjas, visus miestų kiemsargius — 
lenkų kultūros žiedais. 

Tuo gi tarpu lenkų liaudis ir neturtė ir dvasia - mizerija. Ji 
apšvietimu kur kas žemiau stovi už Kauno ir Suvalkų lietuvių 

liaudį. Doros žvilgsniu taip pat. Ji toli gražu ne taip brangina 
svetimą turtą, kaip lietuviai. Kur jai iki skandinavų sielos pri- 
valumų! Tai mes matėme, kai mūsų dvarininkai buvo anais 
metais sumanę mozūrus darbininkais kviestis. Jie menki buvo 
darbininkai, menkos sveikatos, mažučiai, amžinai nepatenkinti 
sąlygomis. „U nas chleb bialy, u nas chaty biale“, - tiek ir 
težinojo. 

Ne! Jei liks mums kada su lenkais padaryti šiokio ar tokio 
vardo sąjunga, tai tik ne dėl jų kultūros, ne dėl jų turtų, bet 
visai dėl ko kita. 


BAIMĖ SUSIDĖTI 


I 


Vieni diplomatiškai („Nasz Kraj“!?), kiti brutališkai („Dzien- 
nik Wilenski“120), bet visi lenkai siekia to paties — susidėti į 
vieną politikos vienetą su Lietuva. Pirmieji rengiasi neva bend- 
rai tartis, kaip čia suradus vienybės forma; antrieji rengiasi 
stačiūkiškai padiktuoti susivienijimo sąlygas, pirma ginkluota 
ranka okupavus visus Aukštaičius ir net Žemaičius. 

Kauno lietuviai ir jų laikraščiai tyli kaip žemė apie tą uniją, 
federaciją, sąjungą, konvenciją ar kaip ten nepavadina aną 
vienybę. Jei ir išsitaria, tai tik diplomatijos žygiuose, nusta- 
tydami eilią, kuria tas klausimas privalo būti rišamas, būtent 
lenkų ir lietuvių pripažinimas kits kitam pilniausios, tikriau- 
sios nepriklausomybės su pasižymėtomis sostinėmis ir aiškiai 
apsibrėžtomis sienomis. Tai esąs pirmasis žingsnis į tikrąją 
taiką, tikrai draugišką kaimynystę. 

Teisinga. Šiandieną nebėra tokių naivų piliečių, kad pa- 
tikėtų vienais tuščiais žodžiais. Tai lietuviai, kur jie nebūtų, 
visi vienan balsan lenkams atsako: pradėjote žaisti demokra- 
tybės obalsiais - lygybe, laisve, t. ir t., tai baikite konkrečiai — 
darbais, vykinančiais tuos obalsius. Kas mums iš pasakymų: 
„lygūs su lygiais, laisvi su laisvais! Susilyginkime iš tikrųjų 
visomis politinėmis ir pilietinėmis teisėmis, paleiskime kits kitą 

iš vergijos, iš okupacijos - tada imsime kalbėti apie bendravimo 
formas ir jų sąlygas. 

Taip klausimą lietuviams griežtai ir nesvyruojant pastačius, 
klausimas iš karto atsidūrė lyg kakta į sieną ir toliau - nei 
žingsnio. Ir nepažengs, mes tai per gerai suprantame: lenkai 
toliau savo žodžių nepažengs, lietuviai tame vis aiškiau matys 
neatvirumą ir netikrumą. Nieko nepridės nei „Gtos Litwy“ 
sumanymas, kurio godžiai nusitvėrė „Nasz Kraj“, nebekalbėti 
tuščiais žodžiais apie unijas ar sąjungas, tik pradėti išdėstinėti 
kits kitam sąlygas. Jos, tiesa, gali dar labiau atstumti vienus 
nuo kitų, realiai išvydus nesutapimą abiejų šalių interesų, bet 
gali ir patraukti į kits kitą, jei pasirodytų jau labai labai gera 
abiejų pusių valia ir karštas karštas abiejų pusių noras. 

Jei apie gerą bendrą valią mes visados abejojome ir paga- 
liau įsitikinę tapome, - tam prirodyti mes turime ir žymime 
daugybę faktų ir dar laikomės jų nepažymėję, — tai apie lenkų 
noro dėtis į uniją karštumą kas gi paabejos? Tik apie lietuvius 
to pasakyti negalima. Ką bekalbėti apie jausmų ir norų karštu- 
mą, kad kasdieniai gyvenimo faktai ne tik juos vėso, bet tiesiog 
aušina ir net šaldo? 

Tiesa, faktus padaro žmonės; žmonės klysta, žmonės nedori 
ir neišmanėliai. Jų nesužiūrėsi. Žiūrėk juoba paties reikalo. 
Patarimas būtų geras, ką ir besakyti. Prisipykę, prisibuvę ant 
žmonių, daugeliui net pradėję tuo pakyrėti, mes mielu noru 
nukryptume į pačius valstybinius interesus, kad... kad ir jie 
mus patrauktų. Aiman, ir tie valstybiniai interesai, kaip ir 
valstybiniai žmonės, nėmaž mūsų nepatraukia bent lygtis ir 
galvoti apie susidėjimą su gimstančia lenkų valstybe. 

Kuo mus lenkai iki šiol traukė į sau? Lenkybe, lenkybe ir 
dar sykį lenkybe. Ir kas buvo pagautinas, tuo juos pagavo. 
Viena kalba, vienas tikėjimas turį sudaryti vieną dviejų tautų 
sielą ir - laimę. Šisai akcijos būdas betgi priseina ne kitaip 
pavadinti kaip tik politikos šantažu, viliojimu brangių jausmų, 
troškimų ir pasižadėjimų, pakišant pigias ir palaikes verte- 
nybes. Pelais pagauti lengvatikiai „žvirbliai“ yra politikos 
nuodėmė: gi kalba, tautybė, sulyginus su pagrindiniais žmonių 

laisvės ir laimės dalykais, yra ... na, ne pelai, žinoma, tik ir ne 
tie grūdai, kurių žmonija, prakaituota ašarota, trūsa, pluša, 
ieško. Brangi kalba, miela tautybė, tik sotis ir rimtis — dar 
brangesni, dar mielesni. 

Jei visi dabar lenkuojantys Lietuvos piliečiai panorėtų ir jei 
tesėtų rimtai pagalvoti, ką gi jiems, be lenkų kalbos, duos 
susidėjimas su Lenkija, jų ūpas turėtų daugeliu laipsnių nu- 
slūgti. Mes jau esame apie tai nebe vieną kartą rašę, kad susi- 
dėję mes būtume amžini kentėtojai už svetimas nuodėmes, 
amžinai būtume neramybėje, nusustume, nupliktume nuola- 
tiniuose karuose, kurių Lenkija neišvengs. 

Mums „N. Kraj“ atsakė į tai - ir Lietuva karų neišvengsianti. 
Galbūt. Vis dėlto Lietuva daugiau turi šansų palikti nuošaly 
neg Lenkija, Taikos konferencijai pripažįstant ir Santarvei ga- 
rantuojant mūsų nepaliečiamybę. Tai Santarvė padarys - savo 
gi pačios naudai. Apie Lenkiją to pasakyti negali. Jei ir išvengtų 
karo su vokiečiais, Santarvei šiuos galutinai prispaudus prie 
žemės, tai su rusais neilgam teišvengs. Rusija atsipeikės ir jaugi 
pirmąjį smūgį duos didžiulei Lenkijai, ne mažulei Lietuvai; 
destis tam, kas daugiau iš jos atsikando. Jei Rusija ir nepradėtų 
karo, tai lenkai patys neiškęstų neprovokavę. Tiktai pažiūrėk, 
kokie jų planai! Kokie „Lenkijos“ žemėlapiai! Lenkija ten siekia 
Dono, Pskovo, Baltijos. Pažiūrėk, ką kalba lenkų brigadyrius 
Žegota-Janušaitis12! apie strategines Lenkų sienas: joms reikią 
Dvinsko, Pripetės, Dauguvos, Dnepro ir t.t. 

Lietuva tuo atžvilgiu visiškai kauni. Jei ir gautų Gudiją, tai 
jau dabar yra pasirengusi padaryti ją autonomine dalimi vals- 
tybės, jaugi su teise pasvirti šen ar ten. Tik yra tikra, eko- 
nominius Gudijos dalykus visados krypsiant į Baltiją per Lietu- 
vą; ne gilyn į Maskvą. Susidėjimas su Pabaltijos valstybėmis 
padarys ją ne vieną pačią, ne izoliuotą. Žinovai gi anglai sako, 
kad ir ekonominiai Lietuva tokiose ribose, kaip vokiečiai yra 
jai užbrėžę, pilnai galinti būti be kitų pašalpos. 

Baisiausi gi - Lenkijos vidaus netvarka, kurios ji neišvengs, 
kurios bauginantys ženklai jau dabar ima rodytis, neišskiriant 
nei komunizmo, kurį dabar ji tokiuo nuožmumu įveikia. 

II 


Dvi valstybės norima sujungti į vieną. Ką gi? Tai daroma 
pasaulyje. Tik kai Lenkija siūlo Lietuvai susidėti, tai man jiedvi 
atrodo, lyg dvi baronieni von Habenichts*?: tu nieko neturi, 
aš nieko neturiu, tai kai draugėn susidėsiva, visgi bus - dau- 
giau. Matematikai iš to gerokai pasityčiotų, jie žino, jog du ir 
tris okulius (zero) sudėjus, vis tiek gausi tą patį zero. 

Tai, kad Lietuva ir Lenkija turi tiek žmonių, tiek ir tiek 
žemės ir kitokio turto, dar nepadaro jųdviejų teisėtomis daryti 
bet kokį kontraktą. Jei yra valstybių, kurios jiemdviem skolina 
pinigų ar kitaip kaip su jomdviem susipina, tai daro rizikuo- 
damos, nes, kol kas, tie dvi valstybi - dar ne valstybi, dar ne 
juridiniai asmenys. Lietuvą vis dar „tebeketina“ Santarvė pri- 
pažinti nepriklausoma; Lenkija principe jau pripažinta, bet pati 
dar nežino savo sienų. 

Lenkija besienė - tai tas pats Gogolio Nozdriovas!8, 

- Kieno antai dūli miškai panemuniais? 

- Tai mano. 

— O kieno tyvuliuoja Pinsko tyruliai ir padneprio stepės? 

- Tai taip pat mano. 

— O kieno teritorija už jų? 

— Taip pat mano. 

Šitokiuo matavimu niekas sienų nenustato ir nieko nejtiki- 
na — kad jis labai turtingas ir gali pardavinėti ar dovanoti ar 
Borislavo naftą, ar Beloviežo miškus. 

Kad Lenkija dar nėra pilnas juridinis asmuo, reiškia jų pačių 
visuomenė, tie patys dvarininkai. Žiūrėk, ką jie sako, kokį 
ermyderį pakėlė, Varšuvos seimui sumanius pirmon galvon 
padėti žemės reformą, destis jos atėmimą iš didžbajorių ir ati- 
davimą tiems, kurie savomis rankomis ją dirba. Šalia priro- 
dinėjimo (tame dalyke lenkų dvarininkai pilnai sutiko su bolše- 
vikais), kad susmulkintos žemės posesijos duos tik nuostolių 
kraštui, čia pat dėta dar svarbesnis argumentas: seimas netei- 
sėtas laužyti pamatinę valstybės tvarką, nes jis yra - nepilnas. 
Nėra kai kurių kraštų atstovų, ypač gi tų kraštų, kurie (tiesa, 
Nozdriovo sumetimu) dar priderės į Lenkiją... 

Jei lenkų visuomenė savo valdžiai ir seimui dar nepripažįsta 
kompetencijos namie laisvai ir nekliudomai žygiuotis, tai kaip 
ta pati valdžia ar seimas bus kompetentingi daryti tokią svarbią 
užsienių politiką, kaip susidėjimais su dideliausiais Ukrainos 
ir Lietuvos plotais, su tiek milijonų žmonių, kad jie kone viršys 
pačios Koronos!?* žmones? Lietuva dar mažiau kompetentinga, 
teisėta tokį pat žingsnį padaryti, kol nežino savo sienų, kol 
nesusirinks griežtai visų kraštų demokratingai, lygiu, slaptu, 
tiesiu, visuotinu ir proporcionaliu balsavimu išrinktieji, atseit 
liaudies įgaliotieji, atstovai į Kuriamąjį seimą. 

Taigi tų dviejų baronienių von Habenichtsienių (teisiškai 
imant) vienos šaukimai: šenai, šenai, antros: šalin, šalin! yra 
ne kas kita, kaip tik plakimas liežuviais pakantaus ir skysto 
oro. Toks pat plakimas jo būtų ir tada, kada viena ar kita 
pradėtų rodyti sąlygas: nebūtų, kas jas priima ar kas atmeta. 

Dar nėra teisių, dar nėra ir nusimanymo, kiek kas išgali ir 
kokių apsiėmimų gali ant savo pečių prisiimti. Jei ne kur kitur, 
tai politikos sąjungas darant, netinka patarlė: pažadėsi - pa- 
tiešysi, nes kai netesėsi, ne tik ne nesugriešysi, bet tau be ilgų 
ceremonijų kelines numaus, marškinius nuvilks, ir darykis 
tada sveikas žadamąjį - rojų, laimės karaliją! 

Nei Lenkija (lenkų laikraščiai tai aiškiai, nedvejodami pa- 
brėžia), nei Lietuva (jos valdžia tai nuolat tvirtina) dar visai 
nenusimano, kokiomis formomis apsireikš ir vienos, ir antros 
individualis valstybės gyvenimas. Tai tebėra didžiausios pa- 
slapties klausimai; abiem ateitis tebėra uždengta storiausia, 
tamsiausia uždanga. Niekas dar nenusimano ne tik to, ką mo- 
kės ir tesės perdirbinėti, bet dar nežino, ko ir kiek žaliosios 
medžiagos turės. Niekas nežino, kokių gaivalų beliko: ar jie 
kibs į žemę, ar juoba į fabrikų pramonę. Niekas dar nežino, 
kas už ką atsakys, ar bebus privatinės nuosavybės, ar už vis- 
ką laiduos valstybė, kurią taip pat nežinia kas rems ir ar są- 
žiningai rems. Jokia čigonė nepasakys, Lenkijai ar Lietuvai 
„profesorius“ Epšteinas neišpranašaus, kaip tų dviejų kraštų 
demokratijos ilgai rūgs, fermentuos, kunkuliuos, sproginės 

maištais ir perversmais, kol susidarys nauja, šių dienų rei- 
kalams ir dvasiai atitinkama visuomeninė tvarka. 

Lenkai remiasi viena savo kariuomene. Lietuviai taip pat 
didžiausias pastangas deda į tą pusę. Tik kariuomenė - į abu 
šonu kerta. Gina ji kraštą, tai gina. Bet kiek jo, to krašto, pajėgų 
išgaišina! Po kelias dešimtis tūkstančių pačių stiprųjų, pačių 
energingųjų žmonių atitraukti nuo produkcijos. Nieko ne- 
duodama, kariuomenė pravalgo viso krašto turtą. Žiūrėkite, 
kas beliko ten, kur kariuomenės buvo sumobilizuotos! Ka- 
riuomenė sunki įsigalėjusioms valstybėms, o tik „ketinan- 
čioms“ pradėti, dar nei nepradėjusioms gyventi, tai našta, kuri 
ūmai piliečius suvarys į kuprą. Tai viena. 

Antra, ir visa ko naigeriausia kariuomenei atidavęs, ar kraš- 
tas yra jos tikras? Mūsų gadynė rodo, jog ne. Priesaikų šven- 
tumas nebegelbsti ten, kur ima minią geiduliai valdyti. Šian- 
dien tvarkdarė kariuomenė, rytoj — anarchistė revoliucininkė. 

Taigi nei turtais, kurių dar nežinome, nei galybe, kurios 
neesame tikri, nei valstybės rėda, kuri tebėra neaiški, nei lenkai, 
nei lietuviai dar negali laiduoti savo apsiėmimų. Tai kam gi 
apie tai ir bešnekėti? Geriau imkimės, visa širdžia, visu protu, 
visomis galiomis atsidėję, pagrindinio tveriamojo darbo. Ir 
pirmiausia - nekliudykime kits kitam jo dirbti: nei lenkai lietu- 
viams, ukrainiečiams, nei antraip. 

Kai padirbėsime, kai karų žaizdas užsilaižysime, tai savai- 
me ateis ir didesnieji politikos sumetimai. Dabar gi tik žiūrė- 
kime, kad kas mūsų sienų neperžengtų. 


NEPRIKLAUSOMOJI ESTIJA 
(Delegato pasaka) 


Š. m. birželio 30 d. ir liepos 1, 2 d. estai šventė VIII savo 
Dainų šventę. Ketino dalyvauti 324 mišrieji chorai — 11 500 
giedotojų, 44 vyrų chorai —- 1200 gied. ir 79 trimitų chorai - 
1500 muzikantų. Viso 447 chorai su 14 200 dalyvautojų. Kiek 
jų iš viso bus, pasakysime vėliau. 

Tos progos pasigavę, susikvietė valstybių atstovus — kores- 
pondentus ir sumanė jiems parodyti, kaip ir ką veikia nebe- 
priklausomoji Estija. Esu gavęs ir aš pakvietimą, o Lietuvių 
rašytojų ir žurnalistų sąjunga malonėjo padaryti mane savo 
atstovu. Šias pareigas eidamas, rašau surašinėju savo įspū- 
džius. Bet kol juos pradėsiu, leiskite padaryti nedidelį įvadą, 
iš atminimų nupintą. 

1913 m., taip pat liepos mėnesyje, estų tauta šventė naują 
savo pastangomis išstatytą tautos teatrą. Tuomet ji gavo nau- 
dotis savo giesmių draugijos „Estonijos“ firma ir atstovų iš 
bet kur kitur, ne iš Estijos, kviestis nei galėjo, nei turėjo teisės. 
Mane, jau sodžiuje tuomet gyvenusį, Vilniaus „Viltis“ pasiuntė 
pasižiūrėti ir jiems atpasakoti, ką gi ta mažutytė šiaurės tau- 
telė veikia, kaip, būdama tame pat rusų caro junge, reiškia sa- 
vąją nepriklausomą kultūrą. Tai buvo neįtikėtina anųjų dienų 
sąlygomis. 

„Vilties“ įsakymas man buvo laumės lėmimas per šimtą 
procentų sustiprėti pastangose kelti ir savąją kultūrą, nes tuo 
keliu galima prieiti ir prie ko didesnio. 

Aš piktai džiaugiaus, kai ta, rodės, pagalam visokių sve- 
timtaučių pavergtoji tauta akivaizdoje paties caro gubernato- 
riaus gieda estiškai, ne rusiškai, savo psalmes ir vaidina Euro- 
pos šedevrą savąja kalba. 

Tą estų tautos atgimimą aš tuomet įsivaizdavau kaip san- 
tykį tarp garsaus visame Pabaltijyje estų piliakalnio Taline ir 
naujai išstatytųjų kultūros rūmų. 

Priešais geležinkelio stotį, seniau priešais puikų jūros uostą, 
jos kranto lygumoje stovi milžiniškas uolų piliakalnis. Jį su- 
dėliojusi iš uolų Linda, Kalevo žmona, savo vyrą milžiną lai- 
dodama, paskui priverkusi čia pat netoliese esamąjį didžiulį 
ežerą, iš kurio dabar visam miestui traukiamas vanduo. Tos 
vienos milžiniškos uolos nebepabaigusi nešti, ji taip ir likusi 
ežero krante. 

Tautos herojaus palaidojimas piliakalnyje estams tiek pat 
reiškia, kiek ir lietuvių laidojimas savo galybių piliakalniuose, 
iš kurių jos gaus vėl išeiti, kai ateis tam tikras laikas. 

Tuo estų piliakalniu buvo XIII amžiuje pasinaudoję danai 
estams pavergti. Kovai su stabmeldžiais pats dangus išmetęs 
jiems vėliavą. Danai čia pasistatė milžinišką, niekur kitur ne- 
matyto didumo pilį ir iš jos viešpatavo. Juos paskui pakeitė 
švedai, švedus — vokiečiai, vokiečius —- rusai. Ir anaisiais tautos 
kultūros reiškimo metais pilis dar nebuvo tautos rankose. Jos 
negalima buvo tiesiu keliu paimti: Kalevas negalėjo tiesiai 
atsikelti, nes antjo krūtinės gulėjo ne tik sunkios uolos, kurios 
buvo galima suskaldyti, bet dar sunkesnė barbaro inperialisto 
ranka, kurs be savo užgaidų nieko daugiau nenorėjo pripažinti. 

Bet Kalevas, tautos dvasia, tebebuvo gyvas ir vis labiau 
žadinamas iš snaudulio. Jis turėjo išlįsti iš piliakalnio bent kitu 
būdu. Tad griebės kitos priemonės. Ištikimoji jo žmona, tauta, 
kai gailias ašaras liejo, laidodama savo vyrą, savo dvasią, tos 
ašaros susigėrė į estų žemę, įjų piliakalnį ir gaivino palaidotąjį. 
Ir kai jų susidarė gilumose labai daug, jos drąsiai ir iškilmingai 

ištryško fontanu čia pat šalia užkeikto piliakalnio pavidale 
tautodailės rūmų. 

Pilis dar nebuvo tautos rankose, politinės galybės ji dar 
neturėjo, bet jau buvo sukampta pirmoji tranšėja tai piliai 
paimti. Politikos laisvė sveiku gyvos tautos instinktu sumanyta 
atgauti tautos dailės kūryba. Tai instinktingai jautė ir lietuvių 
tauta nuo pat garsaus Vilniaus romantizmo laikų, o gal ir dar 
anksčiau. Pirma tai pajuto mūsų tautos žiedas —- bajorija, o nuo 
80 metų tai ėmė sunktis ir į pačias tautos gilumas ir vis ryškiau 
buvojuntama. Tačiau nesitikėta, kad anų laikų sąlygomis galės 
realiai i1r žymesniu pavidalu išsireikšti. „Estonija“ darbu pa- 
rodė, kaip mes klydome, ir sustiprino mūsų tautines pastangas, 
pati to nenusimanydama. 

Ak, kaip man tuomet malonu buvo tai išpažinti viešai, estų 
tautos veikėjų akivaizdoje tuose pat jų kūrybos rūmuose! Galva 
sukėsi nuo apsvaigimo. Aš gerai nebeatmenu, ką aš tuomet 
svaitėjau man ir estams svetima kalba. Rodos, apie senovinį 
ištaigų dalyką - gintarą, kuriuo anais laikais visą pasaulį aprū- 
pindavo tie vieni Pabaltijo aisčiai, gens aestiorum, ir apie naują 
pasauliui brangenybę - originaliąsias tautų kultūras, kuriomis 
pralobina žmoniją, dideli ar maža, bet tik laisva tauta. Mano 
žodžiai buvo per menki visam tam išreikšti, tačiau mano dva- 
5ią, man rodės, estai klausytojai suprato. Ir tapo ta dvasia 
mums, lietuviams, ir jiems, estams, bendra, dvasia neklaidžios 
vilties, jog kažkas didžia ištiks mažąsias tautas. Ir aš buvau 
girtas pranašingu visa to regėjimu. 

Štai dabar aš vėl regiu, tik jau nebe mistikinėmis savo aki- 
mis, jog estų Kalevas jau visai kilęs iš piliakalnio, ir tai, kas bu- 
vo išstatyta pavergti jiems, dabar tarnauja jiems apsiginti - pilis. 
Tai vienas didžiausių ir reikšmingiausių pasaulio mitų. Danams 
kovoti su laisva tauta vėliava iškrenta iš dangaus, destis at- 
sitiktinai, ir jie laikinai pavergia estus. Tautos gi dvasia jau 
sąmoningai įdeda į rankas kitą vėliavą, su kuria tauta nugriauna 
vergiją, svetimtaučių jungą, duok Dieve, jau nebegrįšiantį. 

Žiūri dabar į naujai sudarytąją tautinę estų valstybę, ir visa 
tai vėl man atrodo mitas. Jauna, visai nepagedusi tautos dvasia 

pasireiškė ir verčia paklausti: kurgi dingo visi anie svetim- 
taučių klodai, kuriais stengtasi kiek galima giliau užrausti 
tautos dvasią, tie palaikai danų, švedų, vokiečių, rusų? Pasi- 
purtino Kalevas, ir nebeliko jokių klodų, lyg ir nebūtų jų buvę. 
Ir vėl man aišku, jog tautos dvasia galima apipilti, bet negalima 
jos numarinti, kaip negęsta žarijos apkaupiamos pelenais: pa- 
pūsi pelenus, jie nulėks šalin - ir vėl žarijos švies ir šildys. 
Patinka man estų Kalevas. 


II 


Kelionė per Latviją. „O, ten gražiau! — pasididžiuodamas 
kalba greitojo traukinio palydovas. - Ten daugiau miškų. Ten 
miškai, miškai. Pas mus tik krūmai, krūmai“. Būtų pridėjęs: 
ten žmoniškai įdirbtos dirvos, o pas mus net turtingiausiame 
Šiaulių-Joniškio krašte kultūros nesimato. Fašistai drąsūs žmo- 
nės: arjie negalėtų nudeginti ar ką kita padaryti, kad bent prie 
geležinkelio nesimatytų šuns būdų - ir tų nudriskusiais stogais, 
kur gyvena Europos valstybės piliečiai. Kitur to nebesimato. 

Rygoje — spekuliacija. Vežikai nė klausyti nenori, kai papra- 
šėme pergabenti mus į kitą stotį; jie tyko kur trumpiau kelio. 
Einame apačion į tunelį patys savais daiktais nešini. Tiktai 
pamatę jau kieme, griebia daiktus, kitų negavę, ir už šimtą 
rublių (keturis litus) perneša per gatvę. Latvių publika baras. 
Girdi, tai — tvirkinimas. Nešikas per visą dieną Rygoje neuž- 
dirba 100 rub. Kitas nešikas už 20 rublių pašnibžda, kur geriau 
atsistoti, kad pirmiems įėjus į peroną, nes antros klasės vagonas 
tik vienas, o publikos visa jūra. Trečias už 25 rublius pagriebia 
daiktus ir kaip padūkęs lekia į tolimąjį traukinį, ir visa publika 
be skirtumo lyties ir amžiaus atsiplėšdami lekia z0vada užimti 
vietos. Pirmieji laimingi, kvailai šypsos atsidribę į suolą ir ty- 
čiojasi iš tų, kurie liko be vietos. Kažin kokia žydiška tvarka, 
kuri Latvijai garbės nedaro. 

Patenkame į estų draugiją ir imame kits kitą girti ir kits 
kitam girtis. Aš giriu estų atstovą Lietuvai, estas giria Lietuvos 

konsulatą Taline ir peikia mūsų atstovybę Berlyne. Aš giriuos 
savais pinigais, ir estas pripažįsta juos „gerais“ pinigais, lygiais 
doleriui, užtat giriasi savo valdininkų demokratingumu. Antai, 
sako, mūsų viceministerio pareigas einąs, o nė kiek nosies 
neriečia. Tikrai pilietis laikosi labai paprastai ir labai ramus. 
Be visa to, sako, estai labai mandagūs. Estija ypačiai žiūrinti, 
kad tarnautojai tikrai tarnautų publikai, o ne publika jiems. 
Neduok Dieve, jei kas patirtų tarną, ypač valstybės pasienyje, 
nemandagų esant! Juos moko europiečiai, kaip Varšuvos poli- 
cistus moko anglai ramumo ir mandagumo. Girdi, ir nusidėjusį 
žydelį vežėją Varšuvos policistas suima mandagiai ir ramiai. 

Džiaugiuos ir patikrinėju. Teisybė. Estų geležinkelio tar- 
nautojai tikrai ramūs ir labai mandagūs, nors netūpčioja ir 
nekreivuliuoja, kaip lenkai. Valke mums patys atnešė bilietus, 
kuriuos tik buvo liepta telegrafu davinėti korespondentams 
veltui. Tarus, jog esame korespondentai, tiki žodžiu ir nekrečia 
čemodanų. 

Neturtingas tai tyrulių kraštas. Kitur ištisi plotai baltuoja, 
kaip ežerai balažole, kaip medvilne. Nesimato pakeliui nė 
ypatingos agrikultūros, nei gerų javų. Jie labai menki. Dėl ko 
vis dėlto Estija buvo laikoma pirmiausia savo derlingumu, aš 
nežinau. Tik siauručiai keliukai be kasimų per pat pelkes bėga 
labai lygiai nuberti žvirgždais. Judėjimo nesimato. 

Taijau šiaurė. Pabaiga birželio mėnesio, o medžiai tebežydi, 
vos išsprogę. Žydi alyvos, putinai, kaštanai, šermukšniai ir kur 
ne kur obelys bei kriaušės. Vaismedžių labai nedaug. Kaune 
kadai jau medžiai atžydėjo. Taigi patenkame Taline į antrą patį 
gražųjį pavasarį. Daug dekoracinių medžių promenadėse ir 
visi šviežiutėlaičiai. 

Koks begalis skirtumas tarp beturčio krašto ir turtingiausio 
miesto! Talinas - senas viduramžių miestas, visas mūrytas 
ypatinga žyme - šiaurės stiliaus. Aukšti, laibi namai, aukšti 
laibi kuorai. Daug gražių bažnyčių, seniau katalikų, dabar 
liuterių. Ta viena katalikų bažnytėlė neturtė. Katalikų vos 700. 
Jų tarpe 12 šeimynų lietuvių ir bent kiek latvių su vokiečiais, 
didžiuma gi lenkų. Klebonas lietuvis, Venclovas, biržietis. 

Antras klebonas Narvoje, 300 katalikų, Vitebsko lenkas. Iš 
Tartų klebonas Dukalskis išvažiavęs į Kuršo Subačių. Jis kiek 
moka lietuviškai, bet lenkas, kaip latgalietis, o Subačiuje di- 
džiuma lietuvių. Į Taliną atvažiuojąs reziduoti ar vikarauti 
kun. Stefani, buv. liuteris ir su šeimyna, paskui atvirtęs origi- 
nalas. Tai ir viskas Estijoje. Menkiau kaip Suomijoje, kuri gavo 
net vyskupą kataliką. 

Talinas tuojau pagauna širdį savo tvarka ir gražumu. Jo pilis 
ir uostas tiek malonūs ir įdomūs, jog sunku atsigėrėti. Nori 
būti ištisomis valandomis ir vis negana, kaip nepakyrėja būti 
ten, kur juda, kruta. Uoste matos bent trys estų karo laivai ir 
vienas anglų. Juo, svečiu, estai didžiuojasi. 

Stotyje mus, lietuvius, sutinka mandagusis jų atstovas Lie- 
tuvai p. Šmidtas ir estų žurnalistų sąjungos narys p. P. Sagar, 
buvęs anuomet Kaune. Jis nuveža mus į „Peterburgo“ viešbutį, 
duoda patį gerąjį numerį, liepia už nieką nemokėti, daryti ką 
tik norintjų lėšomis. Na, visaip mėgina atsigerinti už tariamąjį 
lietuvių mandagumą ir rūpestingumą, kai estai buvo Lietuvoje. 
Man rodos, estai bus vaišingesni, o žada mums tokį įdomų 
maršrutą per Narvą, Peipusą, Tartu atgal automobiliais į Ta- 
liną, kur parodysią savo fabrikus, žemės reformą, mokyklas, 
durpynų išnaudojimą ir kitką, jog tikrai tenka laukti tos kelio- 
nės, kuri imsianti septynias dienas, o norint apvažiuoti ir pa- 
jūrį - 12 dienų. Vis tai valstybės lėšomis. 

Aplankėme Etos telegramų agentūrą, populiariausį laikraštį 
„Paewaleht“, turintį 45 000 tiražo. Rengiamės aplankyti mūsų 
atstovybę panelės Petrauskytės asmenyje. 


III 


Talinas (Tallinn) puikus, malonus ir labai įdomus miestas 
su daugybe senovės palaikų. Jo istorija prasideda 1219 m., kada 
čia danai pasistatė iš jūros kalninių uolų pilį, kuri nė kiek 
nesunaikinta iki šiam laikui tebestovi. Pakarčiui su vokiečių 
ordinu jie čia viešpatavo iki 1343 m., vokiečiai iki 1561 m., 

švedai iki 1710 m., pagaliau rusai iki šiam didžiajam karui. 
Toks jau Talino padėjimas, gražioje jūros atšejoje, kuri viliote 
viliojo visokius praėjūnus užkariautojus. Visuotinis estų gy- 
ventojų sąrašas, buvęs pereitų metų gr. 27 d., Taline parodė 
123 534 gyventojų, 6873 namus, 33 506 butus. Jis guli 15 ket- 
virtainių kilometrų. 

Senovės pilies bokštai, vartai, sienos, trilinki stogai namų, 
tebeturinčių lotynų datas, ir XVI amžiaus ypatingas, sakyčiau, 
kamininis ar minaretinis bažnyčių bokštų stilius daro labai 
originalų įspūdį, kokio niekur kitur aš neesu gavęs - nei Suo- 
miuose, nei Šveduose. 

Dabarties gyventojai savąjį miestą myli tikra gerų vaikų 
meile, dabina jį neliepiami, prausia kas dieną Lindos ašaromis, 
kurių ji priverkė pilną ežerą, laidodama savo vyrą Kalevą. Ir 
šukuoja šukuoja nuolat. Miesto parkai, maži skverai voluose, 
tvenkinėliai, promenados - viskas reiškia čia nuolatinį rūpestį, 
kad viskas. būtų lygiai gražiai apkarpyta, paskutinėta, kaip 
kultūringa dabitos barzdelė. Tad iš bet kurios kertelės žiūri į 
tave gryna kultūra, gaunama didelėmis pastangomis, dideliu 
darbu ir... nuolatiniu žiūrėjimu, ar visi mažmožėliai tvarkoje. 
rosi, kaip maža mūsų tėra padaryta Kaune, o, rodos, jau kiek 
daug daroma! Ak, ir, tiesa, daroma. Tik kiti dešimtimis metų 
po tiek pat yra darę, o mes vos tik pradedame; tik kitur pilta 
krūvos pinigų, o mes tepradedame skirti tam dalykui. 

Dabar Talinas turi tris muziejus: 1) Dailės muziejų su dalimi 
Tautinio muziejaus Petro ir Katarinos pilyje, kuri tebėra puikiai 
išlaikyta, 2) Karo muziejų ir 3) Provincialį muziejų. Du teatru: 
1) „Estoniją“, įsteigtą 1913 m., ir 2) Vokiečių teatrą, šiemet 
paverstą estų dramos teatru. Aukštesniųjų miesto mokyklų 13 
su 4031 mokiniu ir 12 privatinių aukštesniųjų su 4044 mokinių; 
pradedamųjų mokyklų 31 su 9466 m. (tame skaičiuje 12 pri- 
vatinių su 1400 m.). Aukštesniosiose mokyklose 275 mokytojai, 
žemesniosiose - 328. Didesniųjų fabrikų: vagonų fabrikas „Dvi- 
gatel“ su 595 darbininkais (prieš karą 2400); medžio apdirbimo 
fabrikas Lutherio su 1416 dar. (pirmiau 2000); visam pasauliui 

žinomi jo mebliai ir fornyrai; Šiaurės popieriaus ir celiuliozos 
f. su915 d. Kas metai išveža į užsienius 9 000 000 kg. popieriaus 
(o didžiausias Talino laikraštis „Paewaleht“, turįs 35—40 000 
tiražo, imąs popierių... iš užsienių)! Baltijos medvilnės fabrikos 
užima 2260 darbininkų. Metalų fabrikai: anglų-baltų ir vals- 
tybinė uosto verftis su 10 000 dar., bet dėl stokos kapitalo ir 
darbininkų dalimi beveikia. 

Laivų į Taliną kas metai atplaukia 3000. Uostui pagerinti 
nepriklausomieji estai daugiau yra padarę neg rusai per du 
šimtu metų. 

VIII Estijos giesmių šventė (Laulupeo juht ar Laulupidule) 
įtaisyta Katarinos slėnyje (Kadriorg), kur parkas įsteigtas 
1718 m. Čia maudyklės, pliažas, puikios vilos, daugybė kelių, 
puikių senų ąžuolų, liepų, klevų. Gale alėjos Adamsono 
modeliuotas paminklas žuvusiam karo garlaiviui „Rusalka“. 
I parką (2!/, km) eina omnibusai ir motoriniai tramvajai. 

Už 6 km yra vasarnamių vieta jūroje ir saulėje maudytis ir 
sportui. Vadinama Pirita (Brigitten) su seno vienuolyno griu- 
vėsiais iš 15 amžiaus. Ten vaikščioja motorinės laivelės ir du 
garlaiviu. Už Brigitos gražus parkas Kose (Kosch). Yra ir dau- 
giau gražių apylinkėje vietų: Wiimsi, N6Gmme. 

Estų giesmių šventės, kaip ir latvių, bus neužmirštinos tų 
dviejų tautų kultūros istorijoje: tokią jos suvaidino rolę. Anais 
sunkiaisiais laikais, kai rusų valdžia smaugė bet kurią kita- 
taučių iniciatyvą, kai neleido burtis ir organizuotis, estai, dė- 
damies lojaliais, neva palaikydami rusų valstybingumą, galė- 
davo rinkti į krūvą visų savo kraštų žmones. Masinės šventės 
su šimtais dalyvautojų buvo reikalingos didelio prisiruošimo. 
Tai nuolat dirbo provincijoje dešimtimis, jei ne šimtais, atskirų 
neva dainininkų ir muzikantų būrelių, kurie paskui ėjo į bend- 
ras šventes su savo vėliavomis. Keturis kartus buvo susirinkę 
Tartuose, keturis Taline: 1869, 79, 80, 91, 94, 96, 10 ir 23 padai- 
nuoti savo dainų ir savųjų komponistų kūrinių: dr. K. A. Her- 
manno!, F. A. Saebelmanno?, J. Kapelio*, A. Sprank-Lates“, 
Minos Hermannienės", R. Tobias, A. Kappo“, M. Lūdigo"?, M. Sa- 
aro?, J. Aaviko?, C. Kreeko!?, A. Vedro!!, 

Per šią VIII šventę dirigentai buvo: Kon. Tūrnpu:, J. Simm?, 
A. Kasemets** ir E. Knudl. Jiem teko sunkus uždavinys suval- 
dyti tūkstančius mišrų chorų, vyrų chorų ir muzikos orkestrų 
chorų, sustojusių amfiteatru. Rezonansą darė tam tikra puikiai 
stilizuota architektoriaus K. Burmano estrada; visi laiptai ir 
rūmai atsiėjo į 3 milijonus estų markių ( 1 litas = 35 estų m. = 
25 latvių rub.). Tai milžiniškas, lyg senovės romėnų, įrengimas 
masėms žiūrėti. Žaliojoje pievoje Katarinos aikštėje sėdimųjų 
vietų pritaisyta 40 000. Už vietą mokėta po 2-300 markių; vis 
dėlto žmonių pilnų pilna - ištisa jūra galvų. 

Vienų giedotojų defiliada tęsėsi apie 1!/, val. Įdomus tai 
buvo reginys. Daug tautiniais apdarais, ypatingomis aukšto- 
mis kepurėmis moterys, savotiškai siūtomis ir išsiuvinėto- 
mis liemenėmis ir galvų papuošimais. Pečora davė moterų, 
kurių visos krūtinės nusagstytos kaip čigonių sidabrinėmis 
skardelėmis. Šimtai vėliavų. Graudu buvo, kaip visi iš tolo 
ėmės kepurės ir lenkė savo vėliavas, eidami pro prezidentą 
Kukką“ ir ministerius. „Raudona darbininkų vėliava tebuvo 
"viena; kitos visos tautinės, valstybinės, giesmininkų emble- 
momis papuoštos. 

Lietus buvo pagadinęs VI.29 d., būtent vaidinimą toje pat 
estradoje atvirame ore „Aidipas karalius“; bet į vakarą pirmos 
dienos švenčių pragiedriejo ir šventė pavyko. Kelioms de- 
šimtims korespondentų duoti nemokami viešbučiai. Man su 
A. Valaičiu!“ Petrapilio v. labai gražus salonas su priemene ir 
pilnas išlaikymas. Važinėtis į „Estonijos“ teatrą ir jos sales, į 
defiliadą, į Katarinos slėnį - automobiliai ir palydovai. Visur 
rodoma daug pagarbos svetimiems korespondentams, man 
ypačiai. Tai vis atminant mano buvimą 1913 m. „Estonijos“ 
teatrą atidarant; ne be įtakos ir gerb. estų atstovo Lietuvai 
p. Šmidto. 

Po užkandžio ir nusifotografavimo „Estijos“ raudonoje sa- 
lėje, po koncerto ten pat „Estonijoje“ pietus kėlė Estų žurna- 
listų sąjunga, kur man paskyrė vietą tarp prezidento ir Seimo 
pirmininko Tėnissono. Prezidentas nebuvo. Pietūs nusitęsė 
iki po pusiaunakčių. Pasakyta daug kalbų estiškai, vokiškai, 

prancūziškai, rusiškai, angliškai. Daug stebėtasi estų noru ir 
mokėjimu gyventi. Aš sveikinau lietuvių vardu (kalbos turinį 
žiūrėk „Postimees“). 

Antrą dieną, sekmadienį, laikiau sumą katalikų bažnyčioje. 
12 val. toje pat „Estijoje“ žurnalistams kėlė puotą Tallinno 
miesto meras, o vakarienę „Piewalehto“ direktorius p. H. Re- 
bane'? savo redakcijos salonuose. 


IV 


Atleiskite netvarką: jos niekaip neišvengsi rašydamas grei- 
tuoju, tuojau atpasakodamas, ką tik esi nutvėręs, daugelį da- 
lykų papildo paskesnės žinios. Negi gali vėl laiku atspėti, su 
kuo ir apie ką gausi pasikalbėti. 3 

Pirmon galvon pareina mums liūdna mintis, kaip mes maža 
tesirūpiname pasimokyti, išgirdę geros tam progos. Estai ar 
latviai yra sumanę šį ar tą. Labai gi tai mums! Tegu sau sveiki 
daro, ko jiems reikia, o mes darysime, kas mums darytina. O 
jei ir visai nieko nedarysime, tai didelio čia daikto. Negi darė 
taip mūsų tėvai, o dėlto duonelę valgė. Žiūrėk, kad paskutinės 
rudinėlės nuo pečių nepaleistumei ar paskutinio sijonėlio... 
Taip galvojo mūsų dėdės, taip ir mūsų pasąmonėje tebesama. 

Jei ne mokytis, tai bent patirti, ko esama pasaulyje, būtinai 
reikia, kad nėkados nebūtum savimi patenkintas, bet vis siek- 
tum geryn. 

Estai iš tolo mums rodos kažin kokie snaudaliai. O štai 
lenkų socialistas nustebęs sušuko: „Alež oni wznawiają Ate- 
ny!“1šjei nustebo lenkas, turįs Varšuvą, tai lietuviui juoba yra 
ko nustebti! 

Gerai, kad atvažiavo p. Žadeika“. Jis turės ko jums pasakyti. 
Negerai, kad neatvažiavo buvęs pakilęs Štarka?. Jis neturės 
nieko. Negerai, kad neišsirengė mūsų dramos direktorius Gi- 
ral, režisierius Glinskis ir artistai. Kol jie svajos apie naujus 
dramos veikalų pastatymus, apie naujumus, kurių jaučia rei- 
kiant, estai štai jau duoda visomis rieškučiomis. 

Estų Laulupidu, - taip jų kalba vadinasi Giesmių šventė, o 
andai mano pavartotos formos reiškia kitus linksnius, — atke- 
liavusios iš vokiečių Singervereinų?, čia išaugo į neregėtą 
dydį. Nedidelis sodiečių kraštas virsta ištisa muzikos ir giedo- 
jimo konservatorija. 10-11 tūkstančių vienoje estradoje mišrų, 
vyriškų chorų; po du tūkstančius sodiečių, mokančių išpūsti 
komplikuotas kompozicijas, — kas gi tai, jei ne kultūra labai 
aukšto laipsnio? Muzikos ir dainos įtaka į sielą ir švelninimas 
jos atstoja pirmaeilę mokyklą. Net graudu matyti, kaip so- 
diečiai, tautiškai apsitaisę, moka vertinti savo kompozitorius. 
Padainuos kurią dainelę, šaukia jos kūrėją, kelia jam didžiau- 
sią, širdingiausią ovaciją, ilgai gieda „elagu“, liepia pačiam 
bent vieną posmą padiriguoti ir vėl džiaugias. Žydi ir kom- 
pozitorių veidai džiaugsmu, kad jie populiarūs, kad ne vel- 
tui dirbę. 

Sako prakalbas. Dainą verčia kultūrinės vienybės veiksniu. 
Antrą dieną pačiame scenos vidury išstatė suomių vėliavą, 
baltą mėlynu kryžiumi vidury. Iš scenos šalių latvių ir vengrų 
vėliavas. Suomių 50 žmonių nuėjo chore dalyvauti, estai juos 
sutiko entuziastingai ir pagiedojo su jais apie suomių tėvynę 
suomiškai. Madjarai, estų suomių giminės, koncertuoja sky- 
rium salėje. Tai studentai drauge su savo regento jaunučiu 
sūnum studentu. 

Per du vakaru kelia ovacijas daug pasidarbavusiai dainų 
dirvoje kompozitorei ir dirigentei žilutei Minai Hermanaitei 
(ne Hermanienei, kaip esu apsirikęs). Ji dar stipra. Pati padi- 
rigavo posmą geriau už kitus. Ak, tu sviete, kaip graudu ma- 
tyti, kai nuopelnai esti prideramai įvertinami! 

Antra švenčių diena, rytą palijus, bet į vakarą pragiedrėjus, 
praėjo dar gyviau ir įdomiau. Jūs nė nesuprantate įspūdžio, 
kokio gali padaryti jūra žmonių, kurie, sakysime, užima visą 
Aleksoto šlaitą, kai ji, ūpo pagauta, ima vienuolika tūkstančių 
kepurių ir skarelių plevėsuoti mylimam žmogui; kai ji sveikina 
60 000 svečių savo „elagu“, o šešios dešimtys tūkstančių klau- 
sytojų nebeišturėdami ima patys savo giesmininkams giedoti 
„elagu“, ir dirigentas šoka į pakilumą nebe chorui, tik miniai 

diriguoti. Sodiečių choras pavirsta septynių dešimtų tūks- 
tančių choru, kuriems visiems dega veidai, plačiai šiepias bur- 
nos, kiti ašaroja, bet gieda. Dievaž, tai kaip dirbamas tautos 
solidarumas. Ir tie, kurie negalėjo dalyvauti šventėje, bent buvo 
atbėgę į gelžkelio stotis savo tolimesniųjų kaimynų sutiktų ir 
palydėtų, „elagu“ jiems šūktelėtų, gėlėmis apdovanotų. Juk 
broliai parvažiuoja iš ano krašto. O tie tolimieji vėl parsiveš 
įspūdžio, jog ir toli toli esama jų brolių. Atėjus nelaimių va- 
landai, tokia tauta mokės tarti bendrą žodį. 

Štai kokios reikšmės estų dailės organizacija! Ji tvirtesnė 
už partijinį, dirbtinąjį solidarumą. 

Tallinn seniau vadinęsis Lindanisse, danų užkariautu mies- 
tu, paskui Kalevilinn - Kalevo miestu, iš kurio rusai pasidarę 
Kalyvan, paskui tiesiog danų miestu - Tallinn. Jis šiuo tarpu 
yra virtęs ištisa dailės vietove. Bažnyčiose giedama Mocarto 
„Reguiem“, oratorijos; dviejose salėse nuolat eina koncertai 
po triskart per dieną: rytą 8!/, val. prasideda opera „Aida“, 
labai gražiai statoma, pusdieny ir vakare giedojimo ir muzikos 
koncertai. Giesmininkų choras gieda 4-8 v. Žaliojoje pievoje. 
Jiems pabaigus, tuoj dirbama dekoracijos vaidinti tame pat 
amfiteatre, „Salomėjai“?, Rab. Tagorės „Aukai“ ir „Karaliui 
Aidipui“. Vaidinimas prasideda ... 11 val. naktį apšviečiant 
sceną prožektoriui visomis varsomis. „Aukoje“ buvo lyg ir 
baletas - šokis dievų motinai. Vyručiai, kokios dekoracijos, 
kokie artistų balsai, kad dešimtys tūkstančių girdėtų, koks 
vaidinimas, kiek čia nauja! Vaikai mes esame savo scenoje, 
palyginus su estų dramos darbu. Ir dirbama gi neturint jokių 
atostogų! Nauja, jauna, dailu. 

Koncertų salėje girdėjome „Estonijos“ chorą, giedojusį Ved- 
ro kompozicijas, kurios savo originalumu nukėlė mus kažin 
kurį Aziją. Autoriui ovacijos. Paskui Lembo?* skambino forte- 
pijonu, pritariant orkestrui, didžiulį savo kūrinį. Jis nupintas 
iš estų melodijų ir taip originalus, kokių dar neteko girdėti. 
Antras jo brolis irgi muzikas profesorius?“, sesuo — operos 
dainininkė, dabar Romoje gieda. Iš Londono tyčia tai šventei 
yra atvykusi pirmoji balerina Patsaitė. 

Galva tiesiog sukas nuo turtingumo sumanymų ir įvyk- 
dymų, kad tik galėtų patenkinti ir užimti tuos kelias dešimtis 
tūkstančių svečių iš visos tėvynės. Vienas giesmių rūmas gau- 
siąs pajamų daugiau nei 10 milijonų estų markių, užmokėsiąs 
8 milijonų išlaidų ir liksiąs be skolų - nuolatinėms šventėms. 

Matai, kiek estų turima pinigų ir jų neleidžiama niekais. 
Jie daug varo degtinės ir daug jos geria. Gi turėdami tokios 
gražios pramogos, niekas vakar nepasigėrė, nors tai buvo šven- 
ta diena. 

„Estijos“ giedotojų draugija turinti surinkusi 15 000 savo 
liaudies dainų melodijų ir ... 200 tomų tekstų, dar neišleistų. 
Kiek bus tomų išspausdinus? 

"Estai turi jau dvi savo konservatorijas, Tallinne ir Tartuose, 
su savaisiais direktoriais ir profesoriais. 

Oi, kaip čia daug dirbama, kol gaunama tokių rezultatų, 
kurie verčia lenką sušukti: „Tokia tauta pavergti ekonominiais 
sumetimais būtų pasaulinė nuodėmė!“ 


Vv 


Giesmių šventėje, Laulupidu, buvo labai daug žurnalis- 
tų: latvių, lietuvių, lenkų, suomių, švedų, danų, anglų, veng- 
rų. Prancūzus atstovavo jų konsulas. Visa ta svetimtaučių 
minia buvo tiesiog lepinama patogumais: butais, vežiojimais 
ir vaišėmis, visur veltui. „Estonia“, Žurnalistų sąjunga, miesto 
meras, „Paewalehto“ redakcija, likerių fabrikas, popieriaus 
fabrikas, pagaliau, išvažiuojant į kelionę po visą kraštą, pas 
užsienio reikalų ministerį, — visi jie kėlė Lukulaus?“ puo- 
tas linksmomis prakalbomis. Jos daug sukliudė visą laiką 
džiaugtis pirmuoju atvažiavimo tikslu — muzika, dainomis, 
teatru. Ir tai gerokai mane pykino, nes čia žurnalistai buvo 
lyg įmonė estų politikos ir pramonės tikslams pasiekti. Užtat 
daug buvo ir gerumų, būtent kad buvo duodama progos 
gerai, niekuo nesivaržant, neutralioje vietoje susišnekėti su 
kaimynais. 

Su kitais ką ten šnekėsi, su anglais, prancūzais, skandi- 
navais. Jie sotūs, tai alkanų nė nesuprastų. Užtat per karą 
nukentėję kraštai, kurie daug ko nauja yra gavę ar pralaimėję, 
tiek turi šnekos, kiek neiššnekėsi per visą savaitę. 

Liūdniausi tai vengrai, kad jau pernelyg jų kraštas erobertes 
Land*. Visi, girdi, mus apiplėšė: ir rumunai, ir čekai su slo- 
vakais, ir serbai. Ir nebėra vilties pakilti, nors pusseptinto 
milijono žmonių vargsta. Žemės turtai, industrija kitiems ati- 
teko. Ir buvo gi Vengrija „die grosse Cloaca“3 tautų, kurios 
dabar nosis riečia. Ir skamba iš paniektos puikybės kartūs 
žodžiai, ypač čekams ir serbams, sujungti su negligencija ir 
net išmislais, kaip va, būk čekai savo tėvynėje vos tesudarą 
1076, o norį visiems vadovauti. 

Įdomiausi buvo lenkai varšuviečiai iš „Robotnika“, „Kurjer 
Poranny“, „Gazeta Warszawska“ ir provincijos. Viso 5. Estų 
labai bijota, kaip čia lietuviai susitiks su lenkais, ir labai džiau- 
gės, matydami, kad mes draugiškai pasidavėm rankas: lenkai 
atėjo su taure į mūsų staliuką, mes į jų. Iš karto pasisakyta, jog 
žurnalistai - tai ne diplomatai, nėkieno nėkam neįgalioti, tai 
gali pabūti šiaip jau žmonės. 

Man išsitarus, kad ir politikos dalykai galų gale turėtų imti 
gerėti, pasipylė tokių karštų aimanų dėl dabartinio padėjimo, 
kurios reiškė, jog lenkams tikrai įkyrus ir vargingas padėjimas. 
Man rodant atgimusios estų tautos kultūrą ir progresą ir tuo 
įdūrus „galingesniems“, kurie temoka kliudyti pažangą ir 
tyčiotis iš demokratinio apsisprendimo, lenkai mums ir kitiems 
kryžiavosi nėkados neturėję noro ir ketinimo panaikinti Lie- 
tuvos nepriklausomybę. Girdi, nebuvo ir nėra Lenkuose griež- 
tai nė vienos partijos, nė stronnictwa??, kurios būtų siekusios 
Lietuvą pavergti. Nes jei tokio tikslo būtų buvę, Želigovskio 
laikais šimtą kartų būtume per 24 valandas atsidūrę Kaune. 
Visos dabartinių lenkų diplomatų pastangos esančios įtemptos 
į tą vieną, kad Lietuva nepatektų vokiečių įtakon ir nesu- 
stiprintų Rytprūsių. Rytprūsiai jiems rakštis šiapus „korido- 
riaus“. Jie turį būti lenkų, lietuvių, patys savo, tik jokiu būdu 
ne Germanijos. Nelaimei, visi lenkai esą tvirtai įsitikinę, jog 

vokiečių po okupacijos palikę pilni pašaliai ir jie Lietuvoje ko- 
manduoją. Net kariuomenėje. Mano įtikinėjimams, jog mes te- 
turime vos keletą lietuvių prūsų ir tų vieną - Aukštuolaitį?? jiems 
dovanojame, nenori tikėti, nes tai jų koziris prieš mus Santarvės 
akims apdumti. Taip manau. „Kada gi, kada gi jūs mus įsileisi- 
teį Kauną jūsų aplankyti ir pradėti normalius santykius?“ — tai 
žodžio gale. Ir nuo kur pradėti gerinimą santykių? 

Liepta man gerai pagalvoti. Tik man nebuvo ko galvoti. Aš 
griežtai atšoviau: „Nuo Genevos. Nieko nepridės privačios 
pastangos, kai diplomatija turės atskirą ir skaudžią kalbą“. 

Iš visa ko buvo matyti, jog Klaipėdos lenkai įsitvėrė, kad 
galėtų galų gale išveržti lietuvių sutikimą palikti jiems Vilnių. 

— Wam Klaipėda, nam Wilno. 

— Nie, nam Wilno potrzebne. 

— W takim razie nam Klaipėdy potrzeba*!. 

Piga svetimu koziriu mušti. 

Ir Vilniaus, girdi, ne lenkai pageidauja, tik pats Vilnius 
lenkų pageidaująs ir painiojąs dalyką. Pilsudskis pulti pradėjęs 
visai ne nuo pralaimėjimo ties Kijevu, tik dėl nemokėjimo 
surasti santaiką su lietuviais. Socialistai ir liberalai prisipažįsta, 
Hymanso projektą“? jie sudarę priešingai tautiniems demok- 
ratams. Ir kai lietuviai nusukę galvą šiam sumanymui, iš pa- 
žangiųjų rankų išmušė paskutinį jų kozirį prieš endekus. 

— Ak, kaip mes nenorėjome, kad jūs priimtumėte Hymanso 
projektą! - atsakė „Gaz. Warszawska“. 

Vis dėlto liberalai tebesvajoją, kad galima būsią padaryti ir 
Gudiją laisvą, ir Ukrainą laisvą, kai įsigalės pažangios srovės. 

Aš patikau lenkams tuo vienu savo pasiilgimu rimties ir 
teisybės. Matyt, daug kas ir jų to pat pasiilgę. Vienas šoksiąs 
net straipsnį apie mane rašyti, jei pavelysiąs. Aš atsakiau, jog 
teatstovauju pats save, todėl nėra ko man slapstytis ar ką 
drausti: kalbėkit, ką sau norite, kas jums matosi. 

Vieną liūdną įspūdį gavau. Būtent jog liaudyje vis labiau 
įsikerinti idėja tautinės lenkų bažnyčios, kaipo protestas prieš 
dabartinį Bažnyčios įsipolitikavimą. Liaudies jaunuomenė ieš- 
kanti pagalbos prieš kunigus, kurie persekioja „Wyzwolenie“ 

ir kitokias liberaliąsias sroves. Teesąs tas vienas kairiųjų šali- 
ninkas, tai vyskupas Bandurskis, užtat visa kita dvasiškija ant 
jo šunes karianti. 

Bažnyčios ir dvasiškių sumišimas su politika esąs Lenkuose 
tiesiog nepakenčiamas. į 

Vienodumo nuomonių Lietuvos dalykuose vis dėlto pas 
juos nesimato. Matyt, laukia ką nors netikėtai laimėti, nors 
paversti ką nors neketinama. Vienas išsitarė: „Prisipažįstame 
daug klaidų pridarę. Ale ir jūs daug pridarėte. Ieškokime išei- 
ties, nes man gėda sūnaus, kuriam aš nemoku išaiškinti, ko 
mes pykstamės, kad net Mickevičius buvo lietuvis“. Sakau: 
„Chwilowe nieporozumienie“. 


VI 


Po rauto pas užsienio reikalų ministerį p. Hellatą išva- 
žiavome į kelionę po Estiją 12 v. naktį. Susis. min. davė mums 
du miegamu vagonu ir salonvagoną, iš kurio rašau virpinama 
ranka. 

Ministeris Hellatas, jo žmona ir duktė patvirtina estų pasi- 
gyrimą, jog jų vyriausybės vyrai demokratai, nosies neriečia. 
Tai šiaip jau žmonės, nors į rautą susirinko didžiausiai bur- 
žujai, išsipuošę ir visomis pasaulio kalbomis kalbą. Malonų 
įspūdį darė toji naminė atmosfera. 

Pakirdome jau pajūryje, Port-Kundoje. Lietuviai, aš esu 
tikras, dar nėra girdėję, jog Estija Suomių atsejoje turi dar vieną 
uostą - Kundą. Tiesa, jis tuo tarpu tetarnauja milžiniškai ce- 
mento fabrikai, kurs savo išdirbinius eksportuoja jūra į Švediją 
ir Suomiją. Šiuo tarpu fabrika pasiuntusi ir Lietuvai savo išdir- 
binių pavyzdį. 

Apžiūrėjome jį. Tai milžiniška industrijos šaka, panaudo- 
janti čia pat vietoje vopninį akmenį, molį ir kurą. Akmenis mala 
kaip grūdus, o pečiui 1500“ karščio duoda taip pat netoli esa- 
masis Brennschiefer — goriučij slanec, kurio štai važiuojame 
pasižiūrėti. Tai visai naujas kuras, ne anglis, ne torfas, tik 

akmuo, pusė mineralinių ingredencijų, pusė organinių iš jūros 
dugno. Tokios žemės žievės esama ištisų kalnų visai negiliai, 
tiesiog milijardai pūdų 200 kryž. varstų. Jo esą Šotlandijoje, 
tik Estijoje degamų dalių esą daug daugiau. Degančioji žie- 
vė - akmuo džiovinama, malama smulkiausiais miltais, kaip 
pikliavoti miltai, ir jau tos dulkės deginama. Tai neišsekamas 
Estijos turtas mašinoms sukti, elektrai gaminti. Visas nepa- 
togumas, kad jis tegalima suvartoti vietoje, nes duoda perpus 
pelenų, kurie nuvalyti, išvežti labai brangu, o kaip mieste tai 
suvisai negalima dėl stokos vietos. Apie jį paskiau. 

Cemento fabrikas dabar dalimi teveikia, ir tai gamina labai 
daug. Po gaisro vasario mėn. baigiama atstatyti visas. Bačka 
labai gero cemento loco apie 700 estų markių (1 litas = 35 m.). 
Transportas jūra iš Port-Kunda į Klaipėdą būtų nebrangus, tai 
vertėtų mūsų laivyną, „Jūratę“ su „Kastyčiu“““, įkinkyti į vežio- 
jimą, ypač kad nuvažiuodamas galėtų nuvežti mainais estams 
mūsų žaliosios medžiagos ar net kviečių, kurių čia visai neauga. 

Šitos fabrikos ateitis labai didelė, nes kuras, tasai „šiferis“, 
nejaučia kainų svyravimo angliui ir yra perpus pigesnis. 


VII 


Port-Kunda cemento fabriko valdyba su direktorium Han- 
senu, danu, sutiko mus stotyje su muzika ir davė savo rūmuose 
ryto kavos, kurią dalijo pati šeimininkė su panelėmis. 

Sugrįžus atgal tuo pat šalutiniu ruožu iki Rakvere (Wesen- 
bergo), radome čia visą apskrities miesto manifestaciją su ka- 
ro orkestru, daugybę gražiai baltai išsipuošusių panelių su 
tik ką ten pražydusiomis alyvomis. Apskrities valdybos pir- 
mininkas ir miesto valdybos pirmininkas pasveikino mus, žur- 
nalistus, prakalbomis, muzika, tušais. Atsakę, didžiuliais 25 
žmonių omnibusais išvažiavome pasižiūrėti didžiulio ir bene 
vienatinio odminių fabriko. Jis kas dieną išdirbąs po 1500 
kailių. Pernai Amerikai jų pardavęs už 60 milijonų estų markių. 
Firma vadinasi „Sakala“, turi savo filiją „Eestimaa“ Tallinne 

ir savo avalynių dirbtuvę „Estoking“ ten pat. Daug juokų buvo, 
anglui tyčia ar netyčia pamanius, jog braga alui rūgsta ten, 
kur kailiai rūgsta. Išėjo kaip ir lietuviškai, kai vieton alaus 
pasiūloma kailių raugo. 

Sugrįžome į miestą. Čia mus sutiko deputacija su žinomu 
estų poetu Jokūbu Liiv. Jis pasveikino prakalba, ponios apibėrė 
mus gėlėmis, parodė liaudies sodą ir salę. Tai buvusi dvari- 
ninko myza, jau rusų rekvizuota. Paskui davė salėje užkandžių 
su prakalbomis. 

Tą pat dieną suskubome į estų katargą Kohtla (h - ch). Tai 
ta garsioji šiandien vieta, kur dirba apie 2000 darbininkų, 
kasdami minėtąjį Brennschiefer, goriučij slanec, degamąjį ak- 
menį. Tai labai įdomi ir dar mažai teištirta jūros farmacija, jūros 
durpynas. jūros dugno žolės 8 kartus sudarinėjo torpo rieves. 
Pati gilioji plona, kelios vidurinės 3,3 m storio ir dvi viršutinės, 
kurių pati viršutinė kai kur ledų nuimta. Rieves perskiria 
vopninės rievės, o pat viršus užneštas smėliu. Tenaudinga 
eksploatuoti rievės iki 5 m gilumo. Suakmenėjęs torpas imamas 
taip pat, kaip ir molis plytoms: viršutinė žemė nukasama šalin, 
torpas sukraunamas į vagonetes. Didieji gabalai eina gelžkelio 
lokomotyvams kūrenti. Tai pirmoji rūšis. Neperrinkti gabalai, 
antroji rūšis, eina fabrikų krosnims, ir dar lieka trečioji rūšis 
vietos reikalams — džiovinimui, elektros stočiai ir k. k. Kad ne 
tie 50/o pelenų, būtų galima visi fabrikai juo kūrenti. Dabar 
eina davę jau gerų rezultatų bandymai, tas kuo smulkiausiai 
sutrintas ir per didelį karštį perėjusias mineralines dulkes 
pavartoti cementui. Tada vertybė degamojo akmens dvigubai 
padidėtų, nes nebereiktų pelenų išvežioti. Šiemet pareikalauta 
degamojo akmens 10 milijonų pūdų. Čia pat Berlyno firma 
Pintsch yra pusvelčiui pastačiusi mažą fabrikėlį riebalams 
gauti iš to akmens. Jo gaunama ten po 100 pūdų kas dieną 
pavidale asfalto, deginamosios naftos ir tepalų. Visa tai teeina 
savo reikalams, Tallinnui, trotuarams, gelžkelių špalams ap- 
tepti, kad nepūtų ir t. p. Pasisekus bandymams, taip pat firmai 
už 70 milijonų estų markių įsakyta pastatyti jau didžiulis fab- 
rikas, kurs duotų jau po 2500 pūdų smalos kas dieną. Tai 

fabrikuojama kaip ir degutas ar terpentinas, tokiais pat savu- 
mais. Fabrikas jau kone gatavas. 

Darbininkai estuose daug pigesni kaip pas mus. Padieniams 
temokama po 128 estų markių - po pusketvirto lito. Bet tai 
beveik nebepraktikuojama. Darbas atiduodama akordais, už 
nukasamą kubinį sieksnį: po 410 mk. — 11, 70 litų ir po 550 mk. 
už patį deg. akmenį - 15, 70 litų. Akordinį darbą darbininkai 
dirba labai atsidėję; stipras darbininkas nukasa kubą per vieną 
dieną ir duoda galimybės kasdien išvežti po 500 vagonų, o 
dabar jau po 120 vagonų kuro. Estų darbininkai labai ramūs, 
politikos agitacijoms nepasiduoda. Vis dėlto juos išnaudojo 
komunistai, paleidę, kaip ir pas mus, obalsį „bendrojo“ dar- 
bininkų „fronto“ ir taip prašmugliavo 10 komunistų į seimą. 
Būtų buvę 14, tik kitus išaiškino kaipo neteisėtai pastatytus 
kandidatais (Rusijos komunistus). 

Torpinio akmėns rajonas apima apie 200 Kvad. kilometrų 
nevienodo storumo: tolyn nuo dabartinės jūros — storyn, nes 
ten kitados būta jūros kranto. Prasideda jis nuo Tapa, per 

Rakvere (vere - galas, kaip: Baisogala): Rajonas yra valstybės 
išperkamas iš fermerių ir paleidžiamas privatiniems žmonėms 
naudoti. Tokių koncesija duota į 35, bet tepradeda dirbti vieną. 
Antrą 250 ha sklypą eksploatuoja pati valdžia. Iš privatinių 
ima valdžia tam tikrą dalį gryno pelno. 

Torfinio akmens eksploatacija keturissyk pigesnė negu ak- 
mens anglies. Bet kad 19 naudingumo tėra 50/6, tai pigesnis 
tėra dvigubai už anglį. 

VII.4 rytą važiuojame į Narvą. 


VIII 


Dievuli tėveli, koks mūsų kraštas atsilikęs ir kaip mes maža 
dirbame ir dar mažiau reklamuojamės! Antai kokie švedai seni 
gyventojai, kaip juos pasaulis žino: vis dėlto kone ranką pa- 
bučiuodami davinėja bet kam, kas tiktai panorėtų į svetimą 
kraštą išsivežti storiausią, puikią iliustruotą, brangiai aptaisytą 

knygą apie Švediją ir jos darbus. Štai susilaukę svečių iš viso 
pasaulio, nebepaleidžia žurnalistų. 150 jų, atstovaujančių 40 
valstybių, vežioja po visą savo kraštą lig pat Laplandų neva 
pasižiūrėti ten, kaip saulė šiuo laiku visai nesėda, o iš tikrųjų, 
kad pakeliui viską pamatytų, ką švedai parduoti dirba. 

Estai eina jų pėdomis. Dieną naktį mus vežiojas, aiškina, 
rodo, Lukuluso puotas kelia, miniomis sutinka, sveikina, mu- 
zika groja. Nebežinome, nei kuris metas, nei kuri data; nebe- 
žinau, nei ką beesu parašęs. Rodos, dar nerašiau apie Narvą. 

Išvaišinti Kohtlos kasyklose, rytą savuoju traukiniu nuki- 
lom į Narvą, bet kol išlipsime, pabaigėme nusivaryti į „Ere- 
sefesero stotį“. Taip juokais estai vadina savo valstybės pasienį 
Komarovka, kur yra pereinamasis punktas į RSFSR — Rusų 
Socialistinę Federacinę Sovietų Respubliką. Skersai gelžkelį į 
Petrapilį stovi vieni už kitų dveji vartai. Estų juodai-mėlynai- 
baltos varsos ir parašas: „Eesti Wabariigi piir“ (Estų valstybės 
siena); antrieji neva raudonai nutepti vartai paminėtuoju pa- 
rašu ir aukštai ant stiebo iškelta masonų penkiagalė žvaigždė, 
kurios žmonės visai neskiria nuo šešiagalės žydų žvaigždės. 
Katrie už savo vartų stovi pasienio sargai ir mėgina kits kitą 
atversti. Mainomės su jais laikraščiais, duodame parūkyti, 
klausiame, kas jie, kad nevienoda uniforma: vieni vokiškomis 
pikelhaubomis, tik apvilktomis pilku rūbu, kiti kepurėmis lyg, 
senovinės mūsų triausės; vieni turi daugiau raudonų žymių, 
kiti mažiau. 

- Turite komisarą, oficierį? 

— Pas mus nėr oficierių. Nėra čia nei komisaro. O kas jūs 
esate? 

— Mes daugelio valstybių korespondentai. 

- Ar visi buržuaziniai, ar yra ir raudonųjų? 

— Yra ir raudonųjų. 

— V kovyčkach?3 

— Ne. Yra, nebijokite, raudonesnių net už jūsų pačių var- 
tus, - atsakau supykęs. 

Kareiviai nutyla. Jų būryje tesikalba du, matyt, gana inteli- 
gentingu. Vis dėlto skubinasi persergėti. 

— Mes, prasčiokai, nieko neišmanome. Pasiteiraukite pas 
mūsiškius, kodėl gi pas mus nevažiuojate? 

- Kad mūsų neįsileidžia. 

Kareivis netiki ir stebisi. 

Raudonos masonų žvaigždės kaktoje, rankovėje ir ant ke- 
leto žemų stiebelių daro nemalonų įspūdį, lyg paminklai kri- 
tusiems turkams, kuriems pusmėnesis atstoja mūsų kryžių. 

Pripenėję uodus, kurių čia gyvas armuo, grįžtame 15 kilo- 
metrų užpakalin. Estai yra padarę vieną išmintingą dalyką: 
visą savo sieną yra užtvėrę dviem aukštom tvorom iš dygiųjų 
vielų. Stulpai tvirti, gerai sukalti, vielos išpintos taip, jog žmo- 
gus jokiu būdu neperlįs, nesupjaustęs vielų. Pasienio sargyba 
esanti labai retai sustatinėta; ji težiūri, ar kas nepagadino tvo- 
ros. Atsitikimų buvę, bet labai maža, o naudos iš to labai daug; 
nereikia laikyti brangios sargybos ir absoliučiai sustabdyta 
kontrabanda. Estai prekėmis mainosi su rusais tik per perei- 
namuosius punktus ir Peipsio ežere. 

Narvoje mūsų laukė puikūs kariuomenės vežimai dvikin- 
kiais, puikūs arkliai, ir nuvežė į Krenholmo manufaktūros 
fabriko direktorių Hiršą valgytų. Alaus, vandenų, valgymų 
galybės. Bet laiko nedaug. Šokame fabriko žiūrėti. Jų dvejetas 
per abi pusi Narvos upės, kuri čia dvišaka ir palieka salą, 
vadinamą Krenholm. Per abi šaki vanduo čia krenta nuo uolos 
bent 7 metrus, viso gi nulenkimas lygus 17 metrų. Tai ir yra 
žinomasis Narvos vandenkritis, kurį baronas Knopas““ pirmas 
suvartojo mašinoms sukti. Ir jis suka mašinas saloje, išdėstytas 
penkiais korpusais. Tai ištisas miestas. Krenholmo manufak- 
tūra antroji savo didumu visame pasaulyje. Ji turi 485 000 
špūlių medvilnei verpti. Didesnė už ją teesanti Amerikoje. 
Medvilnei iš laivų priimti paupyje stovi dvi daržinės su aštuo- 
niolika durų. Viskas milžiniška. Dabar tedirba ketvirta dalis, 
ir tai baisu, kas darosi. Seniau Krenholmo manufaktūra den- 
gė visus Rusijos fabrikus, pati dirbdama medvilnines ir linines 
drobes: marškiniams, lovoms, stalams, bures, brezentus ir 
t. t. Antroji gi - Štiglico manufaktūra audė vilnonius. Visoms 
galybėms pasukti pavartota turbinos, kurios duoda jėgos 


- 315 = 


fabrikams ir elektros. stočiai, kuri aprūpina šviesa ir visą 
miestą. 

Narvos smarkumas tepavartotas dalimi, nes vanduo at- 
vedamas kanalais, iškirstais uoloje. Gi šimtą kartų didesnė 
pajėga palieka sau begždžia. Tai Estijos valdžia pasidirbo pro- 
jektą žemiau pastatyti milžinišką elektros stotį, kuri duotų 
energijos ne tik fabrikams, bet ir visam Petrapiliui. 

Mums Narvos vandenkritis yra labai tirtinas, norint ką 
panašų pasidaryti Nemune. Narovos, ar Narvos, upė išteka iš 
Peipuso, Pskovo ar Čiudo ežero, tikros jūros, nes jo didumas 
45x250 kilometrų. Estai jį vadina Peipsi. Į ežerą įteka Velikaja, 
Emajėogi (Embach, upių motina), ir daug kitų upių iš didžiau- 
sios lygumos. Išteka gi ta viena Narva, jos ilgis apie 57 kilo- 
metrus. Vis dėlto sausuoju metu, kai kurie fabrikų kanalai 
prtistingą vandens ir reikia arba uždaryti, arba tedirbti pusę, 
per dvi atamainas, nes susyk vanduo nepasukąs visų mašinų. 
Tuo ypač baido valdžią, kad ji neužsiviltų ir negautų nuosto- 
lių. Reikiama labai didelių masių vandens, kad jis pan 
didelį darbą. 

Štiglico fabrikas dirbo visai armijai šinelius, kareiviams ir 
oficieriams. Tų audimų geros kvalifikacijos buvo žinomos, 
niekados nepapeiktos. Tai ir Lietuvos armijai reiktų pasižiūrėti, 
ar nepatogiau būtų čia, ne Anglijoje, dirbdinti, kol patys neiš- 
siaudžiame. 

Narva senas suomių vardas. Senas ir miestas, buvęs pačia- 
me pasienyje tarp švedų ir rusų valstybių. Ir dabar abipus upės 
tebestovi nė kiek nesuirusios švedų ir rusų tvirtovės, labai 
įdomios savo išvaizda. Sena rotušė pilna, kaip ir Revelio, senų 
paveikslų, katalikų bažnytinės dailės, dokumentų. 

Gražus garlaivis paėmė mus nuvežti į didžiausį Pabalti- 
jos kurortą Hungerburgą, kitaip vadinamą Ust-Narova, Nar- 
va-Jėesuu. Pradėtas taisyti prieš 60 metų, Hungerburgas ap- 
tarnaudavo visą Petrapilį. Svečių galėdavęs priimti po 8-10 
tūkstančių. Dabar teturi 1000. Puikus kaip Palangos pliažas, 
puikus kurortas, puikios vilos, puikūs parkai ir miškas. Nė 
viena vieta Rygos strando negali susilyginti savo gražumu su 

Hungerburgu. Be jo, Suomių atsejoje yra dar ištisa eilė kurortų: 
Kasmu, Vosu, Vainupea ir Eisma, Rutja ir Karepa, Toolse, Toila 
(mėgiamoji Igorio Severianino?? vieta), Sillamūe, Merikūla, 
Naroova, Jėesuu, Smolka. Kiek patogumų, kiek ir pelno estams 
bus, kai vėl susinormuos santykiai su kaimynais. Mūsų pajūris, 
kopos, Klaipėda-Šventoji, gerai padirbėjus, galėtų kas metai 
suvilioti po šimtą tūkstančių žmonių ir duotų pelno milijonus. 

Čia mus sutiko minia su karo orkestru. Ji grojo pajūryje, 
kol maudėmės. Paskui kita stygų orkestra grojo kurhauze, kur 
kurorto valdyba kėlė mums pietus su prakalbomis. 

Atgalį Narvą tūrėjome grįžti motorinėmis laivėmis. Jos čia 
ir Revelyje puikiai įtaisytos ir didžiulės, gali paimti po kelias 
dešimtis žmonių. Viena, visa pasipuošusi visų valstybių vėlia- 
vomis, priėmė didžiumą. Ponias ir keliolika kitų paėmė nedi- 
delė elegantė. Bet dar nesuskubome prabėgti, o motorinės labai 
greitos, miesto, kaip į mūsų laivę ėmė smarkiai sunktis van- 
duo, trykšti į mašiną, mašina pagaravus užgeso, —- mes sken- 
dome šaukdami: „Appi, appi!“ - gelbėkite, gelbėkite. Tuo im- 
petu priplaukėme be garų į sielių tvorą ir ant jos sulipome, 
kol mus paėmė kitos motorinės. Bet ir čia viena teturėjusi 
benzino dviem pasažiram vežti, o gavusi septynis, išbaigė jį ir 
sustojo. Gavome grįžti atgal ir paimti buksyru. Vėlai vaka- 
rą, apėję vandenkritį, sėdome į garlaivį aukštyn plaukti. Buvo 
11!/, val. vakaro. 


IX 


Didžiulė minia Narvos priemiesčio susirinko į Emajėgi 
(upių motinos) uostą mūsų palydėti. Jie mūsų nebuvo matę. 
Vis dėlto jautės gerai padarysią, jei sušuksią „elagu“ svetim- 
taučiams, su kuriais jų valstybė draugauja. Mes iš visos širdies 
atsakinėjome tiems pamiestės prasčiokams: „Elagu Eesti!“ (Va- 
lio Estija.) 

Narvos upė lėto tekėjimo. Tad nieko nekliudė mūsų gar- 
laiviui sparčiai irtis aukštyn prieš vandenį. Buvo jau dvylikta 

valanda, atėjo ir pirma, o vis tebebuvo tiek šviesu, jog matės 
abudu kraštu plačios upės ir gražios didžiulės jos salos. Tik 
nebuvo vandeny šešėlių. Mergaitės ėmė nešioti alaus, arbatos 
su citrina, buterbrodų. Ėmėm, gėrėm, nors nenoromis. Ką gi 
daugiau veiksi? Vis laukėm sutemstant, o čia mums sako, 
nebent auštant sulauksite. Tai šviesios šiaurės naktys (belyja 
severnyja noči). Jos labai intriguoja. Ne taip, kaip „malonios 
tylios vasaros naktys“, kada pilna mėnesiena, kada tiršta švie- 
sos ir regi tos šviesos šaltinį, tik taip, kaip šydas, už kurio regi 
formas ir vis dėlto nebegali pabaigtinai jų įžiūrėti. 

Aš kitą kartą širdingai tyčiojaus iš egzotinių diplomatų, kai 
jie, atsimokėdami rusams diplomatams už pagyrimus jų vals- 
tybinės tvarkos ir turtų, ėmė girti... šviesiąsias Petrapilio naktis. 
Dabar nebesityčioju: šviesiosios naktys labai įdomios tiems, 
kurie jų nėra matę. Jos nuvaiko miegą nuo blakstienų. Jos 
stumte stumia kur toli eiti ir kažko ieškoti. Šviesiosios naktys 
padarančios, jog Petrapilio miestelėnai naktimis gyvena ir tiek 
daug jų „ot zari do zari šatajutsia“?8. 

Ir mes nemiegame. Niūkiame tylią kalbą ir klausome, kaip 
salų ir pakraščių karklynai tebėra pilni paukščių gyvybės. Jie 
čirška klega visokiais balsais, kaip mūsų giriose rytmečiu, ir 
visai nesigirdi mūsosios griežėlės, kuri viena tesivaidina Lie- 
tuvos naktį ir monotoniniu savo plerr plerr tik didina mėne- 
sienos tuštumą. 

Užtat ir rytinė aušra čia neduoda tų turtingų skystėjančių 
varsų, kurių taip įdomu pasižiūrėti Lietuvoje. Šiaurėj nėra ko 
skiesti. Saulės tekėjimą tepareiškė tie patys paukščiai savo 
nutylimu. Tik tam momentui ir mus nuėmė silpnumas ir verste 
privertė bent pusvalandžiui sudėti blakstienas ir pasnausti. 

Niekur nestodami sparčiai yrėmės į paskirtąją vietą - Lunją 
dvarą, dabar išnuomotą tam tikrai pagerintų sėklų bendrovei. 

Jau iš tolo išvydome tik ką pilkai nudažytą karinį estų gar- 
laivį su dviem mažutytėm armotėlėm — bolševikams šaudyti 
Peipsio ežere. Visas pasipuošęs žaliumynais ir vėliavomis, kaip 
į gegužines išsirengęs, „Ahti“ garlaivis mielai priėmė mūsų 
daiktus iš upinio garlaivio, bet mus pačius paleido žolėtomis 

pievomis į dvarą. Be to, kad tai geros žemės gabalas, Lunja 
dar sena istorinė vieta: čia rusų carienių favorito Minnicho“? 
gyventa ir palaidoto esama. 

Neketindami jam už jo „nuopelnus“ vainiko dėti, pasku- 
bėjome į giriamuosius pavyzdingus laukus. 

Daržų sėja, nebe laukų. Toks ir žemės išdirbimas. Ji susmui- 
kinta iki minimum. Sėja diegtinoji. Žirniams daugiau įdiegta 
varpsčių neg pačių grūdų, kad nesugultų. Nėra jokio abe- 
jojimo, jog vaisius bus daugeriopas ir grūdai bus priėję kaip 
reikiant. Specialistams pravartu pasižiūrėti. Mes daugiau at- 
minėm nebežmonišką karštį ir dulkių pragarą ir paskubėjome 
į dvarininko myzą. 

Dvarininkų Estijoje nebėra gangreit nė vieno. Jų dvarai 
valstybės fonde, dalijami darbininkams arba ištisai paliekami 
visuomenės naudai: mokykloms, tiriamiesiams laukams ar 
muziejams. 

O Estijos baronų būstai nebent dailės muziejams tetinka, 
Rūmai didžiausi, dažnai trimis aukštais, erčiausiais vestibiu- 
liais ir salėmis. Jie padabinti lipdytais ornamentais, dažniausiai 
gi iš medžio pjaustytais. Šitie vestibiulių ir salių „Holzschnit- 
zerei“*?: karnizai, galerijos, yra tokios artistinės vertybės, jog 
ir skyrium rastų vietos dailės muziejuje. Yra salių, išlaikytų 
griežtai bet kuriame stiliuje, ir jos vienos sudaro muziejinį 
dalyką. 

Tokiame vestibiulyje salėje serviruota bent 100 žmonių 
pietūs su neišvengiamu imbisu ir daugybe geriausio pieno, 
dėl kurio užmiršom visus kitus skanėsius. 

Velniuodami, kaip vien reikiant tikriesiems jūrininkams, 
pakėlėm tiltelį ir išplaukėm aukštyn į Peipsio ežerą, tarę „Suur 
tanu“ (labai ačiū) pramonininkų kompanijai. 

Pačiame Narvos upės aukštupyje, destis kur ji iš ežero iš- 
teka, stovi Vasknarva (Varinė Narva) estiškai, o Syrenec rusiš- 
kai, grynų ir vienų pačių rusų didžiulis bažnytkaimis. Į Vask- 
narvą kitu karo garlaiviu iš Tartu atplaukė delegacija mūsų 
sutiktų: keletas ponų, keletas studentų ir būrys ponių iš kultū- 
rinės estų moterų draugijos. Jos atsivežė daugybę provizijos, 

nuolat dalinėjo užkandžių, net ir pietų su buljonu, nors čia 
pat gaudavome jų ir kitur. 

Atsirado viena, kuri per 10 metų išbuvusi Lietuvoje, kur 
jos vyras pienininkystės instruktorius. Visos jos gražiai kalba 
vokiškai ir rusiškai. 

Vasknarvoje buvome rytą. Čia kilta varžytynių tarp atvy- 
kusios moterų draugijos ir Syreneco valstiečių, kuriems „za- 
morskije gosti“*! priimti. Šluotasi, dabintasi, pyragėliai kepta 
per visą naktį ir gale didžiausio sodžiaus mokykloje su šešiais 
mokytojais paduota mums arbatos. Tarnavo mokytojų žmonos, 
atvyko pasveikinti ir tos vietos protojerejus, užsidėjęs klobuką. 
Drauge gi su mumis važiavo dar vienas protojerejus iš Narvos 
į savo motiną Tartu apskrityje. 

Tai labai originalus grynų proletarų miestelis. Žemės jie 
nieko neturi. Verčias žvejyba ir amatais. Žvejyba daugiausia 
ungurių ir mažutyčių žuvelių. Unguriams gaudyti stovi ištisi 
mediniai tiltai iki pusei plačios upės. Tai labai brangus prie- 
taisas. O ungurių nei bepagauną, nei beesą kur parduoti, at- 
kirtus sienomis Petrapilį ir Rygą. Šiemet, vienas man sakės, 
tiek tepagavęs, kiek kitą kartą per vieną rytą — 39 ungurius. 
Mažutę žuvytę kitkart siųsdavę į Rusiją tam tikrose kiaurose 
pintinėlėse. Dabar džioviną ir dedą sau į duoną per pusę su 
miltais. Tokia duona betgi esanti negardi. Aš neragavau. 

Amatininkai geriau laikosi. Jų trobos didelės, antrame aukš- 
te pakilios, nes visų apačioje sandėliai. Viduje po tris kamba- 
rius. Tvarka labai graži, labai švaru. Bet dauguma rusų — beraš- 
čiai. Tai labiausiai nervina estus, nes didina bendrąjį skaičių 
beraščių, kurių tarp tikrųjų estų visai maža arba ir visai nesą. 
Cerkvė apgriauta bombardavimu. Tai labai gėlė širdį. Ją taisosi, 
ir vis vedės mus pasižiūrėti, kiek ten žalos, bet nebuvo laiko 
eiti. Tai nepatiko. 

Rusų kunigams, matyti, buvo labai nejauku tarp svetim- 
taučių. Jie rodės susigėdę, nežiną sėstis drauge ar ne, tai pasi- 
rodo, tai išnyksta, tai nusivelka juodąsias sutanas, palikdami 
baltomis sutanomis, tai vėl apsivelka. Protestantai estai ne- 
mėgsta pravoslavų, kurie apgaulingai yra pažadais suvilioję 

į pravoslaviją tik ar ne pustrečio šimto tūkstančių žmonių: 
leidė paskalas duosią žemės iš karališkųjų valsčių, o nedavė. 
Daug dėl to grįžo atgal į protestantizmą, daug ir liko. Buvo 
gi ir idėjinių pravoslavijos platintojų, kaip Tuhalaane vals- 
čiaus, Viljandi apskrities, pravoslavijos skelbėjas Kūppar ir 
jo sūnus, taip pat pravoslavų kunigas toje pat vietoje. Tai 
atsitiko apie 1840 metus, kada žemės išpirkimas dar nebuvo 
prasidėjęs. Prasidėjo gi apie 1850-60 m. Parnu ap., Halist Abje 
valsčiuje. 

Narvos prav. kunigas, dar jaunas žmogus, virš 40 metų, 
augalotas, labai gražus ir malonus, važiavęs su savo dukrele, 
taip pat labai gražia ir drąsia gimnaziste, didele pagarba ap- 
sieidavo su manimi, patyręs, jog ir aš toks pat dvasiškis. At- 
viras, kaip tikras rusas (patys tikrieji didžiarusiai kaip tik iš 
čia, nuo Pskovo-Novgorodo kilę), jis dėstė man vargingą ir 
pažemintą pravoslavų padėtį šalia viešpataujančių protes- 
tantų: „Parapijos mažos, po 1000 žmonių, kunigai skursta. Vis 
dėlto mes, tikrieji rusai pravoslavai, kantriai pakeliame visus 
pažeminimus mūsų ir pakelsime, mums pakaks kantrybės dėl 
Dievo ir religijos. Bet vakarykštieji protestantai estai vienu 
vardu tėra ortodoksai. Jie grįžta atgal arba laicizuojasi; net 
pravoslavų seminaristai reformuojasi protestantų linkui. Iš 150 
prav. parapijų tikrų pravoslavų vos 35 par. su 65 000 tikinčiųjų, 
kurie nebeturi jokio ryšio su bet kuria vyriausybe ir liko visai 
palaidi. Neapsakomai neberamu, netekus autoriteto. Nežinia, 
nė kas bepradėti“. Taigi Estijos vyskupą išsiuntę į pat Kons- 
tantinopolį, į patriarchą Meletijų, kad jis pats, palankus Rymo 
patriarchui, pavelytų popiežiaus klausyti. „Patsai mano drau- 
gas popas buvęs bolševikų paimtas įkaitu ir drauge su metro- 
politu Roppu*? sėdėjęs kalėjime“. Tai didele pagarba mini, kaip 
kasdien eidavęs į jį „pod blagoslovenije“ ir labai sustiprėdavęs 
dvasia. Jis pilnai pripažįstąs popiežiaus autoritetą ir jo mielai 
laikysiąs. Labai charakteringa ir nauja. Matyt, ir žmonėse plinta 
ta pati nuomonė. 

Pagaliau atsiradome vidurinėje jūroje, milžiniškame Peipsio 
ežere, kurį senovės rusai vadino Čiudo ežeru, destis estų, nes 
estus jie vadino čiud; vokiečiai Peipsį persikreipė į Peipus, o 
dabar paprastai vadinama Pskovo, ar mūsiškai Pleskavos, 
ežeru. Tai milžiniška pelkė, daugelis šimtų kv. kilometrų ly- 
guma, kur vidury vanduo, aplink tikros pelkės, iš kurių šienas 
savim suvežamas į kūgius žiemai: šienas sukraunamas ant 
didžiulės šakos ir velkamas. Peipsio ežeras tėra 31 m iškilęs 
virš jūros pavizšio. Emajogi (Embach) upė sujungia jį su kitu 
didžiuliu ežeru: Vortsjarv, kurs iškilęs 36 m. Kaip tai žema, 
galima numanyti ant to, jog Tartu ir Vėru apskričiai yra iškilę 
324 m, Odenpe 244 m, t. ir t. Šitie du ežeru drėkina visą apy- 
linkę, patys būdami seklūs. Manoma jiedu nusekinti per du 
pėdu ir gauti daugybę tūkstančių hektarų dirvos, kur dabar 
šlapios pievos. 

Estija turi ir kitur ežerų (jarw);jų visas 1000. Vienas kraštas 
net ir vadinasi Ežerėnais — Jarwamaa (Seengebiet). Bet tuodu 
didžiausiu. 

Peipsis tiek esąs seklus, jog visus 250 kilometrų, pasiėmus 
seklumų mapą, esą galima išvaikščioti. Ir tai matos, kaip išti- 
somis myliomis vanduo užaugęs plūdrais, palinkusiais vis į 
tą vieną pusę, kaip upė teka. Garlaivis tačiau eina lengvai, jam 
gilumo pakanka. O abudu mūsų garlaiviu, „Ahti“ ir „Tartu“, 
net su pretenzijomis: turi po dvi patrankas mažučio kalibro ir 
net radiotelegrafą 100 kilometrų. Dabar jį perdirbinėja 300 
kilornetrų. 

Lygus lygus važiavimas. Jokios vilnelės. O, sako, rudens 
metu esą tokių vilnių, kad ir gudę jūrininkai neišturį nesirgę. 
Kur ne kur matos kraštai, kai kurjų visai nebesimato. Dideliu 
įdomumu rodoma du malūnu, kurių vienas estų pusėje, antras 
jau bolševikų. Rodoma kaip koks vilkas: žiūrėk, jis ten tupi. 

Ištisomis valandomis kėpsome viršuje ir sunkiai virškiname 
Moterų draugijos viktualų gausybę. O saulė kepina. O nuo 
vandens mėlynieji spinduliai degina ir prakaitą varo. Per tą 

dieną nudegiau saule tiesiog sopomai ir oda ėmė luptis. Veidas 
juokingai subjaurėjo, būdamas nuolat šlapias. Kūno drėgmei 
atpildyti ištisais viedrais geriame alų ir limonadą. Jis nieko 
sau. Vis dėlto mūsų „Ragučio“ išdirbiniai daug gardesni. 

Nejučiomis įplaukiame į Emajėgi žiotis, niekur nesusto- 
dami, nors tai buvo tvarkaraštyje pažymėta: daug sugaišome 
pakeliui, o toliau vėl paskirtos valandos. Atsirandame Tartuje, 
automobiliai išvežioja mus po viešbučius. 

Koks skirtumas tarp Tartu miesto ir Tallinno, toks ir tarp 
jų viešbučių. Tvarka lyg ta pati ir brangumas tas pats, o mašta- 
bas nebe toks. Tartu, atvažiavus iš Tallinno, rodos lyg didžiu- 
lis sodžius su nedideliais namais, ir tais skystai sustojusiais. 
Tačiau čia, niekur kitur, yra prasidėjusi tautinė estų kultūra. 
Čia, dar švedams tebeviešpataujant, karalius Gustavas Adol- 
fas yra įkūręs universitetą. Čia pirmą kartą 1869 m. surinkta 
visos tautos giesmininkai ir pradėta tautinis darbas, kaip ir 
visur, dailės srityje! Čia pradėjo prieš 50 metų eiti ir tebei- 
na Tėnissono vedamas konservatyvusis tautininkų laikraštis 
„Postimees“. Čia to garsaus estų Basanavičiaus pastangomis 
privatinėmis lėšomis pastatytas pirmas visoje Estijoje teatras 
„Vanemuine“ (tuo vardu estų dailės, giesmių dievaitis); teatras 
kaip vien reikiant, talpus, su didžiausia veranda restoranui, 
su sodeliu ir atvira estrada koncertams vasaros metu. Čia to 
pat Tėnissono pastangomis surinkta pinigų pastatyti pirmai 
estų pavyzdinei gimnazijai su 24 klasėmis ir 1000 moksleivių, 
bernaičių ir mergaičių. Atminkite, jog visa tai padaryta rusi- 
fikacijos laiku. Revoliucijos metais Tonissonui buvo prikai- 
šiojama daug ko nebūta, pradedant nuo atgalainybės. Tačiau 
Tėnissono konservatizmas ir tautiškumas visai ne stagnaci- 
ja, tik stipras, nes įgimtais pamatais pagrįstas, progresas. Dar 
1905 m. Tėonissoną buvo apšaukę stabdytoju revoliucijos, tad 
pataikūnu rusams. Bet reakcijai užėjus, visi išvydo, jog Toni- 
ssono būta labai gudraus ir tolreginčio, nes jis išgelbėjo tautinę 
inteligentiją, kuri paskui labai daug nuveikė tautos darbo. Jeigu 
būtų buvusi išnaikinta, kova dėl dabartinės nepriklausomybės 
nebūtų buvusi galima. 

Ramus, tykus Tartu miestas, lyg ir politikos aistros jį aplen- 
kia. Jos verda Tallinne. O Tartuje tas vienas laikraštis „Pos- 
timees“ rūpinasi neatitraukti jaunuomenės nuo mokslo darbo. 
Buvo mėginta kairesniųjų gaivalų konkuruoti su „Postimees“ 
ir netesėta: visi žlugo, „Postimees“ liko ir vis aukščiau kelia 
Tūnissoną. Jam dabar 54 metai ir jis Seimo pirmininkas. 

- Tamsta ir Tallinne būdamas ir politikos darbą dirbdamas 
neužmiršti senojo savo „Postimees“ („Paštininko“), - paser- 
gėjau. 

— Kaipgi aš jį užmiršiu, kad jis manęs nėkados nėra užvy- 
lęs? — atsakė. - Sunkiausiomis valandomis jis mane vadavo. 

Mitome „Vanemuine“. Vieną vakarą kaip tik tuo laiku buvo 
simfonijos koncertas. Jį dirigavo didžiojo liaudies koncerto diri- 
gentas ir kompozitorius Simmas. Visas koncertas buvo suda- 
rytas iš originalių pačių estų kompozicijų. Aš jau minėjau Lem- 
bos koncertą fortepijonu su orkestru ir koncertą iš Vedro, Aavik 
kompozicijų chorui. Dabar gavome įsiklausyti į dideles muzikos 
kompozicijas, nupintas iš estų liaudies motyvų ir, tikėkite ma- 
nim, nors aš ne muzikas, jog įspūdžio gavau tiek pat originalaus, 
kiek gaunu iš norvego Griego. Estai kompozitoriai turi daug 
savotiškumų muzikos ir giesmės kompozicijoje. 

Kitą vakarą pietus kėlė naujoje savo redakcijoje tam tyčia 
iš Tallinno atvykęs „Postimees“ redaktorius Tėnissonas. II- 
giausia rinkėjų salė, dabar dar tuščia, buvo pilna svečių. Ge- 
riausia man patiko kaip tik Tėnissono pietūs. Jie buvo tikri 
pietūs — šeimyniškai sočiai pavalgyti trejeto valgių, gardžiai 
atsigerti spanguolių sunkos, privalgyti vaisių ir saldainių, be 
šlako alkoholio ir be tos daugybės imbiso, kurio prisikimšęs 
pačių pietų nė žiūrėti nebenori. 

Tonissonas -blaivininkas ir smarkus kovotojas už blaivybę. 
Smarkus visuose darbuose kone ligi fanatizmo. Nemint kodėl 
karikatūristas G. Gori žurnalistų albume „Oitsituled“ (Žy- 
dinčios ugnelės“), I sąsiuvinyje, Tonissoną papiešė ylanosiu, 
kaip ir mūsų A. Varnas to reikalauja. Taigi gerai mums žinomas 
blaivybės apaštalas visame Pabaltijy Tartu universiteto do- 
centas Ernists* turi gerą padėjėją, - „Postimees“ laikraštį. Dar 

antrą blaivybės apaštalę ponią Helmi Pett (Tartu Karkusliit“), 
kuri žada ir Kaune paagituoti tarp moterų vokiečių kalbą. 

Villem Ernists ir kalbą tam tikrą yra vokiškai pasakęs, kaipo 
Prases der Estnischen Abstinenzliga, Vertreter der Weltliga 
gegen den Alkoholismus in den Baltischen Staaten“. O išeinant 
iš pietų, buvo padalyta anglų ir vokiečių kalbomis informa- 
ciniai lapai ir brošiūros apie estų nusiturėjimo žygius. 

Universitete mokslai Tartuje buvo dėstomi trimis kalbomis. 
Tai iš studentų nebuvo reikalaujama būtinai mokėti estiškai. 
Tačiau nuo šių mokslo metų estai pareikalausią daug daugiau 
iš svetimtaučių, neg mes kad reikalaujame, būtent pilno kvo- 
timo iš estų kalbos tokia pat programa, kaip ir baigiant gim- 
naziją. Man tai ypač patiko. Na, argi dovanotina, kad tiek mūsų 
inteligentų yra mokslus išėjusių Estijoje ir nė vieno, griežtai 
nė vieno nėra, kurs būtų sugrįžęs estiškai mokėdamas, kurs 
dabar, draugiškiems santykiams mezgantis, galėtų mus infor- 
muoti apie estų literatūrą ir k. k. 

Aš ypač buvau užsibrėžęs šioje kelionėje pramokti bent iš 
antrųjų rankų estų literatūros ir tai lietuviams atpasakoti, kaip 
yra p. Puidienė* atpasakojusi mums istoriją latvių literatūros, 
o p. Prūsienė*s latviams istoriją lietuvių literatūros. Aš betgi 
neradau nė vienos liuosos dienos savo reikalui. O pasirodė, 
jog ir estų tuo pat rūpinamasi. Jie pirmieji apniko mane, kad 
surasčiau lietuvių, kurie apsiimtų parašyti jiems į Friedebergo 
Tuglaso*? Tartuje leidžiamą literatūros žurnalą „Looming““? 
ištisą istoriją lietuvių literatūros (adresu: Tartu, Kohwik „Lin- 
da“), bet ir nuolat juos informuotų apie literatūros naujienas. 
Honoraro siūlo po 5-6 estų markių eilutei, tai sudaro po 15-17 
centų. Tiek ir pas mus mokama. Be Tuglaso, tuo pat reikalu 
buvo pas mane dailininkas ir kalbininkas M. Pukits“ (Tartu, 
Karlowa tanaw, 11), kurs ir lietuvių kalbos griebiasi. Ir Harald 
Vellner iš „Wabamaa“ („Laisvoji šalis“), radikalio estų „tru- 
dovikų“ dienraščio. Jie bevelytų turėti Kaune savo korespon- 
dentą ir politikos apžvalgai bent po 2-3 kartus per mėnesį. Ir 
Jaan Hanerson iš „Kaja“ dienraščio, žemdirbių organo, kaip 
mūsų Ūkininkų sąjungos. Rašyti galima bet kuria Europos 

kalba, neišskiriant nė lietuvių kalbos: jie rasią sau atpasako- 
toją. Pamėginkite, kas ką išmano. „Kaja“ ir „Wabamaa“ Tal- 
linne eina. 

Estiškai tautišku virstąs senovinis švedų-vokiečių-rusų 
universitetas Tartuje taip pat stinga gerų kvalifikuotų pro- 
fesorių, kaip ir mes. Jie net pavydi mums, kad mes daugiau 
turį mokslo pajėgų neg jie. Nesigyniau. Tačiau ir dabartinis 
Tartu universitetas jau turi kuo pasigirti. Būtent lingvistu An- 
dersenu, asiriologu Bulmeringu, archeologu Bergmanu, me- 
diku Mazingu, kuriam štai pavykę vitrioliu sudegintą stemp- 
lę pakeisti metaline, gerai funkcionuojančia, filosofu Šmidtu 
(antros pusės pavardės niekaip neištariu). Jaunas švedas Kjellin 
(Čilin)?? aiškino mums istoriją Tartu gotinės katedros, įsteigtos 
1236 m., dabar griuvėsiuose beešančios. Jis dėsto dailės ir menų 
istoriją. Dr. Dumberg, lankant gamtos rinkinius, kalbėjo mums 
(ir demonstravo) apie derolitus ir ko ten be geležies daugiau 
randama. Universiteto rektorius med. dak. prof. Koppel“, 
seniau Rusijoje, profesoriavęs, išvedžiojo mus po visus uni- 
versiteto rūmus, rodė aulas ir kabinetus. Zoologinis - tai ištisas 
muziejus savos ir egzotinės faunos. 

Bet tikrai pasaulinė mokslo garsenybė, Anglų Mokslo aka- 
demijos garbės narys, yra buvusių Peterburge Neuropato- 
loginio instituto rektorius, dabar Tartu nervų ligų profesorius 
ir nervų klinikos vedėjas prof. Puusepp“*. Jį mes užpernai 
esame girdėję Kauno teatre, kaip jis dėstė savąsias priemones 
nervų ligas gydyti operacijomis. Nervinė klinika už miesto 
lygumoje, du dideliu gražiu korpusu. 

Ten ligonims ligoninė, ten Puuseppo auditorija, laborato- 
rija, elektros ir Rontgeno kabinetai ir gyvuliukai bandymams. 
Prof. Puusepp rodė mums, kaip paralitikai tampa pagydyti 
operacija ir ima narius krutinti, net bėgioti, kaip net nugar- 
kaulis dalimi išpjaunamas, kaip sudrūtėjusi nosis ir tokios pat 
galūnės gydomos nervų operacija, kaip šuniukui, išėmus iš 
krūtinės vieną auglį, jis nebeauga, ir kojos jam iškrypsta, kaip 
taksui. Visoki mokslo bandymai turi parodyti visokių dalių 
kūno sąryšį tarp savęs ir ypač su nervų mazgais. Spirite dau- 

gybė jo pacientų kiaušo smegenų, kaip jos praskysta, tuštumos 
darosi. Na, visokių dyvų medicinos klausytojams. Į prof. Puu- 
sepp plaukia platus svietelis gydytis ir mokytis. 

Be zoologijos muziejaus Tartu universitetas turi dar kitą 
tikrai stebėtiną dalyką - knygyną. Paskaičius vienatinį pa- 
saulyje disertacijų rinkinį 250 000, tai visas knygynas susidės 
iš 700 000 egzempliorių. Visa tai sukrauta keliuose aukštuose 
senovės katalikų katedros absidoje, palaikomoje, kad nesu- 
griūtų; dabar taisoma net centralinis knygyno šildymas. Esama 
ir bibliografinių retenybių, tikrų „baltųjų varnų“. 

Sparčiai taisomas Tartuje atskiras nuo universiteto chemijos 
institutas, taip reikalingas estų pramonei. Voru, Tartu, Viljandi 
ir dalimi Parnu apskričiai patys derlingiausi visuose Estuose. 
Čia gyvena ypatinga estų tautos giminė Mulgid (pL.; singularis: 
Mulk). Estai didžiuojasi tuo savo kraštu, kad jis sudarė jiems 
gražią opiniją visoje Rusijoje, kaipo apie visų vaisingiausią 
guberniją, nors kitos estų žemės dalys visai nederlingos. Di- 
džiuojasi ir Mulkais, kad jie davę beveik visą Estijos inte- 
ligentiją. Turtingumas savo rėžtu, o tautinės Mulkų ypatybės 
savo. Tai labai panašu į mūsų Suvalkiją, derlinguosius jos 
apskričius ir sūduvių bei jotvingių giminių palaikus suval- 
kiečių charakteryje. Kas gi nemato, kaip žymiai suvalkiečiai 
skiriasi savo būdu nuo aukštaičių ir žemaičių. 

Mulkai sudarė dabartinius Estijos veikėjus, kovotojus už 
estų nepriklausomybę. Tačiau senovinius tautos savumus, visą 
nepaliestą jos būdą, liaudies literatūrą, meną, iš viso - folklorą 
sudarė ne tautos ir tėvynės vidurys, tik jos pakraščiai: Petseri 
(Pečora), Saaremaa (Ozylijos sala), Hiiumaa ir kitos salos, ku- 
rios sudaro 9“ (4160 kv. km.) visos Estijos. Jos vandens sudaro 
540 (2328 kv. km). Tai galima patirti iš geografijos rinkinių, su- 
krautų Tautos muziejuje Ratshofo dvare ties Tartu. Žiūr. „Fūh- 
rer durch die ethnografischen, kunst- und kulturhistorischen 
Sammlungendes Estnischen Nationalmuseum zu Ratshof““". Ir: 
„Odamees“ (žmogus su ietimi, alabardininkas) Nr. 2 (6) paskir- 
tas Estų liaudies muziejui. Estų namų rykai, jų nešysta, ypa- 
tingas sukirpimas, pamėgimas ypatingų varsų kombinacijų, 

moterų papuošalai tebėra liaudyje plačiai vartojami, dėl to ir 
pririnkti jų buvo ne taip sunku. Ir pririnkta tiek, jog ištektų 
keliems muziejams pavyzdžių, nes 25 000 daiktų dar tebeguli 
rūsyse skryniose. Varpsčių, indų padabinimas ir k. k. visai ne- 
panašus į mūsuosius. Tyrinėtojas tautos meno čia gautų gau- 
sios medžiagos suomių ornamentikai, ne lietuvių: šiųjų ir estų 
skonis vargu bau suderinamas. 

Estų tautos muziejai tad bent dviejose vietose: Tartuje ir Tal- 
linne. O mes dar neturime nė vienos vietos bent tiems rinki- 
niams sukrauti, kurie jau guli skryniose nuo pat 1906 metų ir 
stebina per parodas. Daugeliu dalykų mes galėtume estus pra- 
lenkti: juostomis, audimais vilnonais ir servetniais, pritaikomąja 
daile. Dailininkų gi piešėjų rinkiniu, kurs jau yra L.M.K. Dr. 
rankose, mes galėtume jau net pasididžiuoti. Estai turi keletą 
senesniųjų mokyklų pavyzdžių, bet savųjų dailininkų labai labai 
nedaug ir teisinasi tuo, jog neturėję lėšų prisipirkti. 

Muziejus duoti tautai yra lygu duoti jai aukštąją dailės ir 
istorijos mokyklą. 


XI 


Tartuje dar gavome apžiūrėti didžiausį alaus bravorą „A. Le 
Cog“; na, žinoma, ir paragauti. Estijos alus panašus į mūsiškį 
Volfo alų: geras, malonus, minimum alkoholio. Nuo jo nė kiek 
galva nesvaigsta, tad ir gerti nekenksminga. Estai aludariai 
su savo konsulu Petrapily esą iš bolševikų išnuomoję didžiausį 
jų bravorą, darą ten alų iš savo miežių ir turį milžiniškų pelnų. 
Vienas bolševikų mokslavyris, su kuriuo man teko kelyje su- 
sipažinti, papasakojo, jog Petrapilyje dabar visos alinės ir trak- 
tieriai esą tos estų kompanijos alum aprūpinami ir geriama jo, 
kaip niekados nebuvo geriama. Publikos bet kurioje alinėje esą 
tiršta, kaip avilyje bičių. Jiems ten muzika grojanti, giesmi- 
ninkai giedą. 

Tartu bravoras ne tik didelis, bet ir techniškai aprūpintas 
paskiausiais patogumais. Rūsiai šalti, dviejų aukštų gilumos į 
žemę. 


„328 + 


Kitų įdomybių nebeminėsiu. Ir taip per daug smulkmenų, 
o maža nuodugnaus ištyrimo, nors medžiagos mums buvo 
visur duodama nemaža. Estai jau moka savo publiką infor- 
muoti ne tik žodžiais, bet ir raštais, visokiomis kalbomis. Ko- 
respondentą pateisina tik tiesioginis jo tikslas - parodyti, kur 
kas yra, idant suinteresuotieji žmonės galėtų kreiptis ten, kur 
kam reikalas. 

Rašau paskutinį pranešimą iš kelionės. Iš Tartu į Viljandi 
išvažiavome liepos 7 d. ryto 8'/, val. Šita dalis rundreizės po 
Estiją turėjo mus supažindinti su jos sodžium ir su vykinamąja 
ten žemės reforma. Išvažiavome trimis omnibusais ir vienu 
automobiliu. 

Estija šiemet visa apsirūpino visokiais omnibusais. Be kelių 
dešimtų omnibusų, kurie siuva po Talinno miestą, jų daugybė 
gelžkelių stotyse, labai didelių 25 pasažirams ir mažesnių 13 
pasažirų. Mieste lygiai grįstomis gatvėmis tai labai patogus, 
pigus ir spartus važinėjimas į tas šalis, kur tramvajus neina. 
Gera yra ir šašiejais keliauti, nors čia jau dulkės įkyrėja. Bet 
keliauti omnibusais šiaip jau vieškeliais ar ir nevieškeliais 
esama tiek varginga, jog mes tetesėjome atlikti pusę kelionės, 
būtent iš Tartu į Viljandi aplink Vėrts ežerą, bent 120 kilomet- 
rų, pravertę apie 12 valandų laiko. 

Iš visų pusių uždarytoje būdoje dvylikai žmonių ankšta ir 
trošku, o dulkės vis tiek įsiskverbia, kad ir kažin kaip užsi- 
darinėtumei. Estijos vieškeliai ir šiaip jau keliai, kur važia- 
vome, ne geresni už Lietuvos kelius. Yra ir tiltelių apgriuvusių. 
Siauroms mažučių vežimėlių vėžoms neatatinka plačios om- 
nibuso vėžos, tai krato blaško visą būdą kaip trijerį. Palaidų 
kaulų žmogui nepiga išsilaikyti. Tai stoviniuojame, tai sėdi- 
niuojame. Kankino troškulys, nosį užkemša dulkės. Kenčiame 
kantriai. Aš tą kratymą linksma širdžia aukoju už nuolatinius 
apsivalgymus. Man ta avantiūra įdomi, nes įvairina. Lenkai 
pyksta. Girdi, „kto nas pędza po tych polach““š. 

O laukai čia gražūs. Rugiai stovi tokiuo mūru, kokio nėra 
matyti nė Joniškio apylinkėje. Iš viso Estijoje gerai teaugą rugiai 
ir bulbės. Tad nieko dyvų, kad ir spirito darymas čia kur kas 

didesnio maštabo neg kituose kraštuose. Spirito kontrabanda 
į Bolševikiją per Peipsio ir Pihkvos ežerą (Pskovą) ir į Suomiją, 
kur įvesta absoliutus uždraudimas vartoti ir daryti, ir verstis 
alkoholiu, tiesiog milžiniška. Aplenkdama muitines, valstybei 
kontrabanda nieko neduoda: tepatarnauja gamintojams, ku- 
riems nereikia patiems pasiieškoti rinkos. Jūroje sugaudyti 
kontrabandininkai taip pat nesą galima. Tai ir tęsias dalykai 
„Rusalkos“ angelo laiminami, kaip patys estai juokias. (Tal- 
linno pajūryje Katarinos parke stovi labai gražus paminklas 
žuvusiam karo laivui „Rusalka“. Aukštame cokole stovi an- 
gelas su pravoslavų kryžium ir juo laimina jūrą Suomijos link. 
Dabartiniu komentaru — laiminąs spirito kontrabandą į Suo- 
mius.) Tą paminklą dirbo ir statė estas akademikas Amandus 
Adamson. Malonus tai senelis, 70 metų. Teko jis pažinti. 

Užsibrėžta buvo didelis planas sustoti daugelyje vietų ir 
pasižiūrėti, kaip vykinama agrarinė reforma. Bet pačių estų 
"Žurnalistų, matyt, nežinota, kas ir kur pas juos darosi žemės 
reikalu. Tad beveik nieko nepatyrėme. Viename dvare pradėta 
statytis trobos. Valdžia duodanti kiekvienam po 60 000 mk. 
paskolos tam tikslui ir medžių į skolą. Ir su tokia subsidija 
kitame dvare, kur buvome sustoję, tikrieji proletarai, dvaro 
kumečiai skurdžiai, negalį nė pradėti darbo, nes dailidžių 
išgaudę turtingesnieji, o ir už vieną trobos sustatymą reikalau- 
ją 40 000. Tad kitiems visiems galams nesą ko nė pradėti su 
20 000. Taip kumečiai ir tebesmilksta dvaro trobose, netvar- 
koje, skurde, lygiai taip pat, kaip ir pas mus. 

Pietumis mus vaišino Tarvastu dvare, kur mus priėmė tos 
vietos klebonas senelis prakalba ir atvirutėmis jo bažnyčios. 
Jis geros dvasiškio išvaizdos. Mane susyk patraukė. Tad abu- 
du nusifotografavome. Ir popas Narvos upėje darė man mielą 
gero dvasiškio įspūdį. Ir su juo draugavaus. Kažkas dėlto riša 
mus, dvasiškius, nors ne tos pat konfesijos. Tai vienoda sielų 
tresūra. Dvasiškai tresuotą sielą aš instinktu juntu ir nenoromis 
į tą pusę svyru. „Rodstvennyja dušy“??. Tokių kelionėje užti- 
kau dar du, jau svietiškiu, ir aš jiems pareiškiau. Atsilygino 
tuo pačiu tie dvasios mediumai. Tokių aš reta randu ir tarp 

katalikų. Tos pat tautos ir tikėjimo. O žvilgterėsi į vieną veidą, 
ir atsirado tarpe antagonizmas; kartais net aversija. Pasisa- 
kymai religinės ištikimybės čia nieko nereiškia, reikia, kad ta 
religija būtų pasiekusi jo gilumą ir sušvelninusi. 

Iš Tarvastu būtume galėję važiuoti tiesiai. Bet tyčia pasu- 
kome į Karksi (Karkus pilies griuvėsiai). Pakeliui tačiau nieko 
neužtikome, veltui sugaišę 12 valandų. 

Ak, kokio vargo esama valstybės naujakuriams! Jie pradeda 
(jei pradeda) nuo užtvaros galvijams iš stačių medžių. Paskui 
statos pirtelę, kaip kišenę. Paskui tvartus. Ir į galą tikrą gyve- 
namąją trobą. Oi, negreit įsigyvens naujakuriai pavestose jiems 
dalyse, nors ir nebloga būtų žemelė! 

Važiuojame pačiu aukštuoju du baseinu skiriamuoju kalna- 
gūbriu. Į vieną pusę teka vandens į Emajogi, į Peipsio ežerą; į 
antrą pusę su Parnujėgi į Baltiją. Iš Viljandijarv (ežero) išteka 
du upeliu: vienas į vieną pusę, antras griežtai į priešingą. Toks 
ten, žinoma, ir tekėjimas. Yra tačiau istorijos davinių, jog vo- 
kiečių ricieriai į didžiausią savo pilį Fellin (Viljandi) plauktę 
atplaukę iš Parnu uosto Pabaltijoje ir plaukte išplaukdavę iš 
čia į Tartu pilį ir toliau į Peipsį, kur taip pat buvo pilna pilių. 
Matėme jų griuvėsius Vasknarvoje ir kitur palei Narvą. 

Tačiau Viljandi viešėjimas buvo labai malonus. Pirmų pir- 
miausia nutrūkome galvas maudytis į ežerą, nes nebesimatė 
nė akių. Aš senai bebuvau faktinai patyręs, kokia geradarybė 
vandens ir muilo. 

Vakare pas Stadtshauptmaną?* gimnazijos salėje susirinko 
visa miesto inteligentija mūsų priimti pietumis, nors tai jau 
buvo 9-10 valanda. Puikūs pietūs, puikūs gėrimai savojo dar- 
bo: Viljandi likčori ja veini vabrikute 0/ū „Alko““?, kurio vy- 
riausis akcininkas yra tos vietos valstietis, savininkas Kamara 
vienasėdžio 150 hektarų ir direktorius Šiaurės banko Tallinne. 
Jis čia pat buvo mūsų priimti. Per pietus man aiškino savo 
išdirbamųjų vynų vertybę. Likeriai dirbama kaip ir pas mus 
ar Tallinne. Bet čia dar suvartojama viso to krašto obuoliai 
vynams dirbti. 

- Visų rūšių vynams iš tų pat obuolių? —- nustebau. 

— Taip. Tik kiekvienai vyno rūšiai yra tam tikros mielės. 
Užduosi vienomis — bus madera, užduosi kitomis - bus port- 
veinas. Buteliui imame po 260 mk. - 7 litų. 

Gėriau jų tyčia ir jokio skirtumo neradau tarp estų gami- 
namojo vyno iš savųjų obuolių ir mūsų Lescho gabenamųjų iš 
Vokietijos. Estija dabar visai nebeperkanti paprastųjų vynų iš 
užsienio, pasitenkindama savuoju. 

Kokios didelės šakos esama tai ir mūsų pramonijoje. Pas 
mus obuolių, anot kun. Paliuko“?, kiaulės nebeėda. Jis turįs po 
1000-3000 pūdų kas metai, ir visa tai niekais nueiną. Vienas 
Zarasų apskritys kitkart 1/,, dalį viso obuolių importo į Rusiją 
duodavęs. Silpnai alkoholiniai vynai (po 4-5, gal ir mažiau) 
galėtų atstoti stiprųjį senovinį alų, o daug išgerti jo negi duosi. 
Taigi iš tos vynų fabrikacijos būtų daugeriopos naudos, kišenei 
ir sveikatai. 

To negalima pasakyti apie uogų gaišinimą likerams. Uogų 
sunka maloni. Smarkiai pasaldyta darosi tiršta. Bet likerai 
gaunama ne iš fermentacijos, tik iš miešimo su grynu spiritu. 
Uogų sunka čia pavaidina klastingą rolę: daro spirito nuodus, 
tam kartui maža tejaučiamus, o gardžiai atsigėrus, baisiai ardo 
nervus. Man rodos, likerai kenksmingesni už grynąją degtinę, 
kurios dėl jos neskanumo nė tikras girtuoklis daug neišgers. 
Dieną važiavome į tą direktorių p. Kuben vienasėdžio pasi- 
žiūrėti. Jis žmogus pinigingas. Pastatęs pavyzdingus kume- 
tynus ir geležies betono kiaulidės. Kubeno kumetynai taip 
suplanuota. Dvi gryčios kiekvienai šeimynai. Viena didžiulė 
gyventi labai šviesiai ir švariai. Antroji tokia pat padalyta į 
dvi dali. Vienoje virtuvės plyta ir namų ruošos rykai, antroje 
ūkio podėlis. Be to, iš to podėlio laiptai į aukštą, kur kiekvienai 
šeimynai atskirta sienomis dalis ir žemyn į rūsį šaltai laikyti 
pienui ir kitam kam. Atskiri įėjimai su priemenėlėmis. 

To čia galima pasimokyti, bet tai estams nėra tipinga, ir 
vargu bau pasektina tiems, kas mažiau turi pinigų. Kamaros 
vienasėdis tačiau yra tipingas estams kitu žvilgsniu. P. Kubeno 
tėvas čia teturėjęs 35 dešimtines žemės. Savo darbštumu jis 
padvigubinęs žemės, pastatęs gražų medinį gyvenamąjį namą 

ir visas ūkio trobas iš akmens. Jo sūnus čia nieko nepridėjo, 
neūkininkavęs, dabar tik pradedąs šį tą gerinti. 

Kamara dabar turi 70 deš. ariamos žemės, 30 deš. pievų, 9 
ašvienių, 4 kumeliukus ir 24 karves. Atkalnėje į upelį yra net 
mažas parkas. P. Kubenas priėmė mus tame savo sodelyje vė- 
žiais ir gėrimais. Buvo labai jauku, nes jis, žmona, duktė buvo 
labai vaišingi ir labai lėtai ramūs. Latviuose tokių tipų nėra. 

Kamara paliks mums paminklinė ne tiek savo pavyzdžiu, 
kiek teorijos mokslu, kuriuo mus pasotino mokytas agronomas 
iš Tartu, Riigikogu (Valstybės seimo) narys, „Kaja“ dienraščio 
bendras Jaan Hanerson. 

Jam davėme ištisą eilę klausimų, kurie paliečia Estijos kraštą 
ir dabartinę žemės reformą. 

Seimo atstovas, matyti, norėjo Europai pateisinti savo vals- 
tybės sumanytąją žemės reformos sistemą, ir jam tai dalimi 
pasisekė. 


XII 


Iš tūkstančio su viršum didžiadvarių, buvusių Estijos vo- 
kiečių baronų rankose, vos kelios dešimtys tebuvo pakliuvę į 
estų rankas. Be to, visi Estijos dvarininkai — bajorai; esto gi 
bajoro nėra buvę nė vieno. Minimas tas vienas tos vietos kilties 
Ūkskiūl, kaip ir Latviuose tas vienas Lyvenas, bet ir tie nuo 
pat pradžios vokiečiais tapę. Taigi estų sumanytoji žemės val- 
dymo reforma, būtent, paėmimas visų dvarininkų žemių į 
valstybės fondą, rodos, lyg būtų ne tik žemės reforma, bet ir 
tautinė bei luominė kova, kerštas svetimtaučiams baronams 
už jų 700 metų nuodėmes. 

Įtai estai atsako: Estijos žemė buvo ir tebėra estų nuosavybė. 
Ją įsibrovę atėjūnai imte atėmė iš tikrųjų savininkų, veržte per 
kraują paveržė, vergais tikruosius tos žemės viešpačius pa- 
vertė. Ir paleisdami iš vergijos, nedavė jiems nė po sieksnį 
žemės. Paleido asmeniškai. Galėjai iš vieno pono eiti į kitą. 
Bet tai padėties negerino. Įsisėdėta vieta buvo priprasta ir 

mielesnė. O ir kitur nuėjus, nieko kitokio; ta pati vergija. Ba- 
ronai paleistiesiems savo žmonėms nuomojo žemę ne už činšą, 
tik už gyvą darbą; už tiek ir tiek valdomos žemės tiek ir tiek 
dvarui darbo. Ir liko ta pati baudžiava, kol prasidėjo privers- 
tinas išpirkimas. Taigi faktinai Estijos žemę per amžius yra 
dirbę, gerinę, savo prakaitu vilgę ne tik kas kitas, tik patys ir 
tie vieni estai. Ir jie dabar tampa savo žemės savininkai. Nieko 
daugiau. Be to, žemė sekvestruojama negi iš vokiečių, tik iš 
dvarininkų, kurių yra rusų, lenkų, švedų, na, ir saviškių. Skir- 
tumo nedaroma jokio. 

Antra. 1918 m. sukilus bermontininkams prieš Estiją, kad 
ir Judeničius bei Denikinas pasiskelbė einąs per tris dienas 
sugriauti Estijos nepriklausomybės, Estijos baronai persimetė 
į jos priešus, į vokiečius, ir drauge su jais kariavo prieš savo 
tėvynę. Į Germaniją pabėgę baronai ipso fakto expulsi ir ne- 
begali begrįžti atgal į savo dvarus. Atlyginimas už juos bus 
jiems išsiųstas per rankas. Tačiau kurie liko namie, stojo į 
Estijos kariuomenę su savo sudarytaisiais būriais, kariavo su 
bolševikais, tie lygūs kitiems piliečiams, gavo karo požymius 
ir teisę iš savo dvarų gauti normalią dalį. Jie ir dabar sėdi savo 
namuose. Kitiems valsčiai skiria „nadely““! lygiai su kitais 
proletarais. 

Trečia. Kova ėjo žūtbūt su bolševikais, turėti nepriklausoma 
etnografinė tėvynė ar ji atiduoti atgal rusams; kitiems kaimy- 
nams savo tėvynių nebeatiduodant, būtų buvę nuodėmė Estiją 
pavesti bolševikams, kad jie, čia turėdami sau bazę, pasiektų 
ir kaimynus. Jei ne žemės reforma, taip ir būtų buvę. Bolševikai 
turėjo didelį argumentą estams. Jie skelbė: „Už ką jūs kariau- 
jate? Už žemę? O kad ji ne jūsų. Ji baronų. Bet ir tie patys tą 
žemę paliko neginamą, tai kam jums ji ginti?“ Estams veikė- 
jams nieko neliko kito, kaip susirinkus paskelbti Estijos žemę 
estų nuosavybe ir jau tą nuosavybę ginti savo krauju, dėti už 
ją savo galvas. Ir estai valstiečiai ėmė ginti paprasta jiems 
atkaklybe. Estas žemę myli. Ir dabar jo nebeatplėši nuo apgin- 
tosios žemės. Jis susyk tapo geras savo gimtojo krašto sūnus 
ir savininkas; vokietis vis tiek nebeprieis prie jo be karo; tai ir 

bolševikas jokiu būdu nebeprieis prie jo su savo komunizmu, 
su „obščina“. 

Ketvirta. Praktika parodo, kad kraštas sotesnis esti, kai visi 
turi nuosavybės; savo pajėgomis geriau išdirbamas, ne sam- 
dytomis. Dėl eksporto klausimas lieka atviras. Galjo ir mažiau, 
bet ir ar yr reikalo? 

Šitais istoriniais, socialiais ir ekonominiais, ne tautiniais ir 
luominiais, sumetimais Estijoje padaryta žemės valdymo re- 
forma. 

Estija jau turi kone visas nustatytas sienas, be sienos per 
vidurį Suomių jūros. Jos plotas 47 500 sk. km su vandenimis; 
ji didesnė tad už Daniją, Šveicariją, Olandiją ir Belgiją. Vai- 
singos žemės 78“o, visai nevaisingos 1876 ir abejojamos 474. Iš 
2 820 000 ha žemės (64,5“0) ariamos 1 025 000 ha (2346), pievų 
1 053 000 (24*4), dar ganyklų. Iš 100 ha vaisingos žemės 36,3 
ariamos, 37,3 pievų ir 21,3 ganyklų. 

1894 m. Estijoje viename sk. km gyveno 22 žmogu. */, jų 
dirbo žemę. 1923 m. suskaityta 24 žmonės kilometre. 

Visa Estija yra silūrinės ir devoninės formacijų. Tik šiaurėje 
kambrinės su degamuoju akmeniu. Vasariuose diluvialis ir 
alevialis paviršius. Ėmus liniją palei Parnu upę ir Ema upę, į 
šiaurę bus labai prasta žemė, vos 3/, diuimo gilumo, ant kal- 
kinio akmens. Į pietus gili gera dirva. Vidurinė metų tem- 
peratūra Narvoje +4*, Vormso saloje (Saaremaa) +5*. Gruodžio, 
sausio ir vasario mėn. = 0“. Vegetuoti pradeda gegužės mė- 
nesyje, bet šalčių esti iki pusės birželio, jie kenkia sodams ir 
žieminiams javams. Nakčių šalčiai kenkia vasarojui. Drėgmės 
iškrenta 548 mm (Prūsijoje 648), bet ne visados lygiai, tik pava- 
sarį. Dėl to vasarojus dažnai nedera. 

Iki 1918 metų pusė žemės priderėjo į dvarininkus. Per 700 
metų jie yra pridarę daug socialių nuodėmių, ir dabar jiems 
nebepadėjo jokie Denikinai, Judeničiai, Kolčiakai: su visais 
tais generolais žuvo, nors buvo galingi. Obalsis gi: „Savo 
ginate!“ padarė stebuklus: maža tauta įveikė šimtą kartų 
galingesnį bolševiką. Tai politinė, socialinė ir ekonominė 
būtinybės. 

Šiaip ar taip, visi Estijos dvarai paskelbti valstybės — ne iš 
keršto. Yra gi tų pačių baronų žemės, įgytos už pinigus, darbš- 
tumu. Atimti ji - neteisinga. Bet ką padarysi? Mišką kertant, 
turi skiedrų būti. 

Dėl atlyginimo maža tėra ginčų. Maža kas tesako nieko 
neatlyginti. Seimo dauguma sutinka, jog reikia sumokėti griež- 
tai visos ipotekos skolos. Už kultūrą (melioracijas), trobas sulig 
1914 m. kadastro įvertinimo. Už žemę atlyginimas dar nenu- 
statytas. Kadangi tai mokės valstybės kasa, tai negali būti 
kalbos apie sulyginimą kainos su kaina laisvai perkant. Vals- 
tybė mokės sulig savo ištesėjimo; destis sulig ištesėjimo žem- 
dirbių, kurie gi ir valstybės kasą sudaro. Drauge su žeme buvo 
sekvestruotas ir ūkio inventorius. Bet už jį tuojau sumokėta 
dvarininkams sulig 1914 m. įvertinimo +40“6. Pirmenybę pirk- 
tis jų gavo tie, kurie ten pat gavo žemės. Namų baldai, dailės 
dalykai paliko jų buvusiųjų savininkų. 

Privatiniems savininkams žemės Estijoje pridera 8176, 
1965 000 ha, valstybei - 1076, 239 000, valstybės Žemės bankui — 
2,790, 65 000, bažnyčioms - 2,376, 54 000 (Ritterschaftui), mies- 
tams 48 000. Dvarų buvo 1149; kiekvienam dvarui vidutiniškai 
tekdavo po 2113 ha. Nenacionalizuota paliko 81 590 300 ha, 
3,496. 664 000 (2876) nacionalizuotosios žemės parceliuojama. 

Nacionalizuojant neturėta minimumo palikti; griežtai visa 
dvarininkų žemė, didelė ar maža, nacionalizuota ištisai, palie- 
kant jiems pirmenybę centre gauti normalį ūkį. (NB. Normalis 
ūkis yra tas, kurį gali išgyventi dviem ašvieniais, 10-30 de- 
šimtinių, sulig dirvos gerumo.) Gaunantiems normalį ūkį duo- 
dama paskolos po 60 000 mk. ir statomosios medžiagos už 
penktą dalį jos kainos. Reformai įvykinti sudaromas žemės 
fondas, į kurį kas metai skiriama. Iki šiol paskirta jau 350 
milijonų estų markių, t.y. vienas milijonas dollarų. To, žinoma, 
labai maža; tik valstybė daugiau netesi. 

Jau įsitaisę 20 000 ūkių, o būsią apie 30 000. Daugiau nebe- 
galėsią beaprūpinti, nes 60 dvarų paliekama specialiems tiks- 
lams: mokykloms, tyrimo stotims. Visiems bežemiams apdalyti 
reiktų dveja tiek. 

GALAS 


Normalį ūkį žmonės gauna į nuomą šešeliems metams. 
Po tiek laiko turės būti išleistas įstatymas, ar parduoti ta 
žemė, ar kitaip ji sutvarkyti. Netikra naujakurių padėtis yra 
didžiausia kliūtis tuojau susistatyti trobas. Estijos valstietis 
atsargus. 

2/, dvarų žemės jau išdalyta. Kita dalijama. Dvarų trobas 
valdo valstybė. Gerąsias yra pavedusi savivaldybėms, kitas 
privatinėms įstaigoms, dar kitas griauna medžiagai. 

Estai tad yra pirmieji pradėtojai žemės reformos. Latviai ir 
lietuviai reformatoriai daug ko yra iš jų skolinęsi. 

Ar Europa pritars šitam estų žemės reformos pateisinimui? 

Aš gailėjau senųjų kultūros židinių, tvarkingų dvarų gra- 
žiomis tvirtomis trobomis ir visais ūkio pagerinimais. O gal 
išdygs kitokia kultūra labiau pasiskleidžiusi valstybėje... Duok, 
Dieve. Gal ji atpirks tai, ko teisingumas yra ginčijamas. 

Be malonaus p. Kubeno Kamaros, aplankėme dar vieną 
didelį vienasėdį Aindu daktaro Soosaar. Jis metęs daktaravimą 
ūkininkauja, susidaręs folvarką iš penkių valstiečių ūkių ar 
ne 195 ha. Kadangi tai ne „myznaja zemlia“, ji nėra nacionali- 
zuota. Bet Seime labai stipriai reikalaujama, kad ir iš tokių būtų 
paimta į žemės fondą visa, kas virš normos. Su tuo principe 
sutinka net konservatyvai. 

Kamaros, Aindu ir k. t. gaili gadinti: jos jau pasiekusios 
aukštąjį perfekcijos laipsnį, ir kumečiams pagerintame ūkyje, 
nujau, bene laimingiau gyventi, kaip ant nepagerintų 10 de- 
šimtinių, kur reikia dar trobos susistatyti. 

Pagaliau Ollustfero ūkio mokykla. Milžiniškas barono rū- 
mas. Jis buvo carų satrapas. Parkas. Sodas. Šiltadaržis. Persi- 
kai. Keliais aukštais klėtys, kur įtaisyta elevatoriai grūdams 
valyti. Sukama elektra. Mokinių 50. Juos ruošia ne į mokslus, 
tik į gyvenimą - kultūrinti normalius ūkius. Mokytojų tarpe 
nė vienos moteriškos. Tai gana keista. Mokytojų žmonos inte- 
ligentės, su vaikais kalbas vokiškai, rusiškai. 

— Ar patogu? Ar nebaisu? 

— Ne. Mes, estai, tiek jau esame susipratę, jog svetimų kalbų 
mokėjimas mus tik sustiprina gyvenime. Tai seniau buvo: kas 
pramoko svetimas, tas ir nebeestas. 

Vaišina mus kama - rūgštu pienu su miltais iš džiovintų 
grūdų. Tos vietos nacionalis valgis. 

Estai dirba. Tą viena gali teisingai pasakyti apie dabartinę 
nebepriklausomą Estiją. Dirba agronomai, matininkai, giri- 
ninkai, paprastieji žemdirbiai. 

Visi jie baisiai bijo susikompromituoti su savo žemės re- 
forma. Ne tiek patys susikompromituoti, kiek idėją sukompro- 
mituoti. O idėjos tiek ir tesą gerumo, kiek ją savo pastangomis 
įvykini. 

Estai dirba pramonėje. Jų manufaktūra, audimai, jų po- 
pierius, odos, cementas, spiritas ir išdirbiniai iš jo, vaisiai ir 
išdirbiniai iš jų, valgiai ir gėriai, smala, naftalinas, tepalai iš 
degamojo akmens, puikiausiai pasaulyje sutvarkyta pienin- 
kystė dideliame pievyplote, iš senų senovės garsus estų aš- 
vienis, kleper - vidutinis darbinis arklys, ir lifliandska koby- 
la - aukštas, gražus kaip ir anglų veislės arklys, pagerinta 
galvijų veislė, na, galų gale visos tautos aukštas muzikalumas, 
nė vieno beraščio - leidžia estui su pasididžiavimu parodyti 
svetimtaučiams savo liaudį: štai mūsų tariamasis Bauervolk — 
barbarisches Volk!*? 

Estai dirba dideliu įtempimu ir didele drąsa. Asignuojama 
milijonai naujiems pagerinimams. 

— Nieko, nieko! - sako. - Pamatys visa tai svetimasis kapi- 
tolas ir atšliauš mums tarnauti. Antai jau prasideda. Mūsų 
industrija įdrąsins skolinti mums, nes rodys mūsų ištesėjimą. 

Buvęsis valdžios žmogus, šiandien vien tik didelis visuo- 
menės veikėjas, municipaliteto dešinioji ranka, p. A. Būrger, 
inžinieris, aiškina man Tallinno pažangą. 

Aš pasidžiaugiau gerai funkcionuojančiais motoriniais jų 
tramvajais, varomais benzinu. 

Ir rankas nukratė. Provizorinis tai esąs dalykas, pereiginis, 
kai nebuvo ko geresnio nusitverti, o su arkliais buvo taip pat 
vargas. Bet dėl vieno netesėjimo kontroliuoti benzino eikvojimą 

reikia tie motorai mesti šalin. Antai pavogė mums 450 pūdų 
benzino. Ir mes jo nebuvome pasigedę. Tai iš kur čia gali būti 
pelno? Nė nedrįskite Kaune įsitaisyti tų niekų ir tik veltui 
paleisti tiek pinigų! Imkitės stačiai elektros tramvajų dirbdintis 
kaip ir mes. Nusispjovę ant įsitaisytų motorinių tramvajų, mes 
jau užsisakėm reikas ir visą reikmenę elektros tramvajui. Ben- 
zininiai mums tepadėjo drąsiai derėtis ir daug numušti iš 
pasisiūlytojų kainos. Nenorite už tiek dirbti, mes dar ilgai ga- 
lime su benzininiais verstis. 

P. Būrgeris - tramvajų specialistas; jis mielu noru, kaip geras 
kaimynas, žadąs mums patarimais tarnauti. 

Maža to. Tallinn, jau turėdamas vandentraukį iš ežero, su- 
manė antrą didelį dalyką (be elektros tramvajaus): pasista- 
tydinti didelį vandens filtrą sterilizatorį. 

Uostui nuo vilnių apsaugoti jau yra išvedę didelį molą. 
Uoste pasistatę milžiniškas klėtis prek. krauti. 

- Ir iš kur jums tiek lėšų? Koks aitvaras neša? — tikrai nu- 
stebau. 

— Niekas iš niekur. Makalojamės savo tarpe. Pirkliams pa- 
velijome per 30 metų naudotis uostu, tai jie patys pasistatė 
molą ir klėtis. Po 30 metų visa tai jau bus miesto nuosavybė. 
Pačiame mieste darome kitas kombinacijas savo tarpe su fab- 
rikantais ir kt. Mūsų laimė, kad 7/5 fabrikų mūsų pačių bol- 
ševikai estai paliko neišgabentų į Rusiją. Tą vieną milijoninį 
(anais laikais 15 mil. aukso rublių atsiėjusį) fabriką išsprogdino 
Rodziansko ir evakuacio Bekkerio fabriką. Kiti liko. Jie įtaisys 
mums centralinę elektros stotį ir daug ko kita. Parlamentas 
skiria didelius pinigus visokiems tyrinėjimams. Vieno dega- 
mojo akmens tyrimui asignuota 200 milijonų estų markių. Tai 
didelis mūsų dalykas, kurs mus padarys turtingus ir galingus. 
Tonissono ir kitų sumanymu betgi nereikią šitos pramonės 
šakos valstybinti, palikti privatinei iniciatyvai darbą, tik pri- 
sidėti kapitalu. Vyriausis kasyklų direktorius M. Raud. 

Taigi Estija, nujau, bene bus pati pažangioji Pabaltijos vals- 
tybė. „Tiek jau pasiekusią valstybę sugriauti — būtų tiesiog 
žmonijai nusidėti“, - tarė lenkas socialistas. Ir Estija to vieno 

tebijo, kad kas jos darbo nesugriautų. Ji nuolat dairos tal- 
kininkų, dedas su Lenkija vis iš tos pat bailės. Nebent to pasi- 
guodžia juokdamies, jog „Rusija ant Velnio kiaušio užvažiavo, 
ir bolševikai pardavė ją vokiečiams kaipo seną daiktą“. „Ru- 
sija“ — didelis karo laivas, užvažiavęs ant seklumos, vadinamos 
„Čertovo Jaico““, už Vulfo salos ties Kokskar švyturiu. Jos 
gelžį bolševikai pardavę vokiečiams. 

Aš baigiu savo gana netvarkų pranešimą apie dabartinę 
nepriklausomą Estiją padėkojimu gerbiamiems ir labai man- 
dagiems estams, kurie mus lydėjo ringreizėje po Estiją, aiškino 
viską ir buvo vertėjai, būtent pil. Petrui Sagar iš „Postimees“, 
Mykolui Aitsam“* iš „Paewaleht“, Haraldui Vellneriui iš „Wa- 
bamaa“, Meri iš Etos ir Michelsonui iš Prek. ir pram. min. 

Aa! sveikina lietuvius ir sakos esą Kauno pasiilgę abudu 
p.p. Holbeku, kuriuodu ilgai buvo Kaune „Berlingske Tiden- 
de““ kor. ir kiek tiek lietuviškai pramoko. 


NEPRIKLAUSOMOJE LATVIJjOJE 


Suėjo bent penkeli metai, kaip vadinamosios pakraščių vals- 
tybės (Randstaat) virto nebepriklausomomis Rusijos. Ir vis dar 
širdys tebevirpa džiaugsmu, kai tenka jas pamatyti, vis tebe- 
laikai tai įvykiusiu stebuklu. Laisvė savim rūpintis, per tiek 
laiko švietusi idealu kvailo carizmo vergams, dabar visur spar- 
čiai vykdoma su geromis pasekmėmis. Iš pradžių buvo baugu, 
begu tik tesėsime, begu tik nepatirsim Garšino! „Attalea prin- 
ceps“ likimo; tos palmės, kuri šiltadaržyje stiepės stiepės į 
laisvą orą, o kai galva išlaužė stiklus, tuojau nušalo. Pragy- 
ventieji laisvėje metai tačiau parodė, jog tautų attalėjoms būta 
priešingai: jos laikyta šaltadaržiuose ir, pralaužus geležiniai 
stogo spelčiai, gauta gaivinamosios šilimėlės. Laisvų žmonių 
pastangų esama tikrai vaisingų. 

Estų Talinas, Latvių Ryga — kaip jie kitaip širdžiai kalba 
neg seniau: „Vokiečių“ miestai, „Rusų“ uostai! Ryga dvigubai 
sumažėjo, jos fabrikai stovi. Bet latviai to nepaiso ir nė ketinti 
neketina jų atgaivinti. Prieš karą Ryga dirbo Rusijai, tos vietos 
gyventojams per lūpas teperbraukdama. Dabar ji dirba išim- 
tinai sau ir tik malonę žada daryti kaimynams. „Nieko neke- 
tiname dirbtinai sudarinėti“ tai dabartinių Rygos šeimininkų 
obalsis. Gerai, kai mašinos sukas, bet negerai, kai darbo prole- 
tariato didėja. Geriau jie įjungus į nuosavų jungą, davus jiems 

į nuosavybę žemės varštotą ir padėjus pelningai produkuoti 
tai, kas pačius dirbėjus sočiai maitina ir dar nuo jų lieka mies- 
tams maitinti. Latviai yra tikri, jog nebeilgai betrukus jie savo 
valstybės biudžetą padarysią aktingą, ta viena žemdirbyste, 
tuo vienu pienu versdamies. 

Tai yra itin pažymėtina, tekus kalbėti apie latvių lietuvių 
vienybę valstybių gyvenime, ir reikšmė. Žemdirbiai stoja į eilę 
su žemdirbiais. Lygiomis sąlygomis. Ne vienas antro išnaudoti, 
tik vienas antro sustiprinti kooperavimu. Tai visai kas kita, 
neg pramonininkų pastangos žemdirbius apžioti ir juos pa- 
čiulpti, su jais žemdirbiams tikrai „nevygodnaja sdelka“2; pra- 
monininkų eilėje žada būti ir lenkai... 

Sveikasis tautų instinktas pasireiškė, kai prieš dvejus metus 
Rygoje susidarė Latvių-lietuvių vienybės draugija; tuo būtent 
laiku, kai tarp Latvijos ir Lietuvos vyriausybių buvo kilę itin 
daug nesusipratimų, gal ir klaidingų žingsnių. Įbailintieji gai- 
valai tvarstės bet kurios tvoros atsiremti, ramieji dairės, kuri 
tvora stipresnė. 

Kaip aš vaizduojuosi lietuvių latvių kooperavimą gyve- 
nime, man teko išdėstyti „Rygos Garse“: dvikamienis iš to pat 
kelmo išdygęs medis dengiąs tuo vienu kultūros vainiku, kurs 
bendrai saugo jų žemę nuo kepinimo iš viršaus ir nuo iščiul- 
pimo jų drėgmės iš apačios. Dėl to man buvo tikrai miela 
malonu organizuoti lietuvių ekskursiją į Latviją. 

Lietuvių visuomenė į tai greit atsiliepė. Tepaskelbiau vie- 
name laikraštyje, ir tučtuojau pasiskelbė apie 75 norinčius ap- 
lankyti Latviją. Karštos, dalimi ir blogos valios vieno kito 
asmens kurstymai neįveikė sugriauti šio sumanymo (dėl abejo- 
tino incidento su karininku Bytautu), teatskėlė trečdalį ekskur- 
sijos, padarydama šiems atskilėliams didelės nenaudos; to jie 
neatsigailės. Liko labai gražaus sąstato 42 žmonių ekskursija: 
31iš universiteto personalo, 2 seimo nariu, 2 dramos teatro na- 
riu, 4 kunigai, 1 teisininkas, 1 gydytojas, 1 fabrikantas, 1 ka- 
rininkas, 1 pavasarininkas, 3 universiteto studentai, 4 jaunieji 
poetai, 2 muzikai, 2 dvarininkai, 2 amatininkai, 2 Amerikos 
lietuviu, keletas laikraštininkų, keletas valdininkų. Kiti jų prie- 
dai, jų šeimynų nariai. 

Gavę patogų, didžiulį pulmano vagoną, 121/, val. greituoju 
traukiniu išdundėjome Rygos link, plevėsuodami dviem lietu- 
vių ir dviem latvių vėliavom. Darėme bent kiek sensacijos. O 
ūpas buvo tikrai toks kaip, anot patarlės, važiuojant į vestuvių 
puotą. Jauna mūsų publika buvo pilna džiaugsmo. Skambėjo 
dainos, juokavimai, lošimai. Taip visą kelią. Jokio disonanso. 
Jokio rūpesčio. Širdys numanė, jog važiuojame pasikieminėti 
į savo pusbrolius, su kuriais nesame ir nebuvome iš tikrųjų 
susipykę. Net ir tos valdžios buvo viena kitai rankas pada- 
vusios. Mūsų valdžia, sutikdama naują Latvijos atstovą Lietu- 
vai p. Sėją?, parodė didžiausią, gal net išimtinai iškilmingą, 
pagarbą savo kaimynei: atstovas Sėja savo atsišaukimu parodė 
labai daug draugingumo. Visa tai buvo pasergėjusios ir įsidė- 
mėjusios abidvi visuomenės. Ypač nulenkti šituo mūsų pri- 
ėmimu pasirodė latviai. Ne be to, kad ir pats gerbiamasis 
atstovas Sėja nebūtų davęs apie mus reliacijos. 

Mūsų ekskursijai priimti susitelkta dviejų draugijų: Lat- 
vių-lietuvių vienybės ir Latvių kultūros plėtimo. Pirmosios 
pirmininkas inž. J. Ryteris*, sekretorius laikraštininkas Ka- 
cenas, nariai: žymus valdininkas Vilsonas, inž. Paeglė; vis tai 
rimti literatūros ir visuomenės veikėjai. Antrosios pirminin- 
kas O. Krolls3, o jo muzikos studijos vedėjas H. Prūsis“. 

Į Rygą įvažiavome giedodami Lietuvos himną. Peroną ra- 
dome pilną publikos, nors tai buvo 11 val. vakaro. L. kultūros 
p. choras laukė tautiškai apsitaisęs. Peronas papuoštas girlian- 
domis, abiejų tautų varsomis. Minia turėjo keletą didelių vė- 
liavų. Tvarką laikė studentai korporantai. Choras mus sutiko 
Lietuvių himnu. To mes visai nesitikėjome; tai padarė mums 
gilų įspūdį. Choras ne tik puikiai giedojo, bet ir lietuvių žo- 
džius tarė kaip reikiant, nelatviuodamas. 

LLVDr sutiko prakalba. Aš atsakiau. Giedojome Latvių 
himną ir vėl Lietuvių. Šaukėme: „Valio Latvija! Lai dzivo Lie- 
tava!“ Stotis drebėjo, publika kruto nuo mūsų entuziazmo. Čia 
pat atėjo mūsų sutikti du aukštu Užsienių reikalų ministerijos 
valdininku. Jie širdingai džiaugės mumis. Paskui visa minia 
su choru ir vėliavomis nulydėjo mus į Grand hotelį, tyčia 

pasamdytą visai ekskursijai. Ten mes gyvenome visas tris 
dienas. Minia ir choras ilgai dar dainavo ties mūsų viešbučiu, 
kol mes susitvarkėme. 

Sekmadienį VII.29 d. po pamaldų atidarė mums karo ir 
miesto muziejus, šiaip jau uždarus. Karo muziejus Latvijoje 
nepavirto centrine valstybinio ūpo vieta, kaip pas mus. Užtat 
ten daugiau surinkta tikrųjų karo dalykų iš labai gilios seno- 
vės ir paminklų iš latvių kovos už laisvę. Daugybė vėliavų, 
dokumentų, plakatų, gipsinių kaukių, nuimtų nuo užkankin- 
tųjų burnos, fotografijų žuvusiųjų, ginklų, iš kurių šaudė baro- 
nai latvius, jau 1905 m. sukilusius prieš juos. Miesto muziejų 
visi žino. Tai beveik pakankamas rinkinys visoms dailės mo- 
kykloms iliustruoti. Čia kas dieną Dailės akademijos studentai 
kopijuoja geruosius pavyzdžius, mokydamies patys ir paga- 
mindami publikai gerų paveikslų. 

6 val. jubiliejinės Giesmių šventės atbalsis. Čia turėjau pro- 
gos prisistatyti Latvių prezidentui J. E. Čakstei? ir ministeriui 
pirmininkui Mejerovicuiš. Abudu reiškė gilų patenkinimą, kad 
lietuviai malonėja latvius lankyti, ir antraip. Iš to lėmė abiem 
tautom daug gera. 

J. E. Čakstei aš priminiau, jog jis pirmas mane mokė latviš- 
kai skaityti. Tai buvo prieš 29 metus. Mintaujos teisme. Jis tada 
advokatavo, aš priesaiką ėmiau iš liudytojų. 

Choras bent iš 2000 giesmininkų, tautiškai apsitaisiusių, su 
dviem fanfarininkais, susidaro ypatingai. Viduryje sustoja 
seniai, kurie dalyvavo pačiose pirmosiose giesmių šventėse, 
dar prieš 50 metų. Dirigavo taip pat dalyvis anų prieš pusę 
šimto metų chorų J. Dreibergas?. Ypatingą įspūdį darė ir šitie 
žili 70 metų seniai ir senės, dainuodami dar gražiais sopranais, 
tenorais ar bosais. Latviai mėgsta savo dainą. Paskui chorai 
sumyšta. Diriguoja antras dainų darbo veteranas Ernestas Vyg- 
neris!'. Dirigentams keliamos ovacijos, sakomos kalbos, ap- 
kraunami jie vainikais ir dovanomis. Viena mergaitė ūmai 
nusiėmė savo vainiką ir uždėjo plikagalviui; šis betgi sugrąžino 
jai. Daug draugingo juoko. Juokdarys ir pats Vygneris. Tai jis 
per savo kumščius žiūri į kelias dešimtis tūkstančių klausytojų 

esplanadoje, kurie siunta, darydami jam ovacijas, tai pasi- 
rikusiam giesmininkui su ypatinga atencija įduria savo lazdele, 
lyg tai būtų reikėję. Visi kvatojas. Džiaugias ir choristai, beria 
jam yną kvietkų lietų. Paskui gieda jau dirbtinąsias giesmes, 
Darzinio!!, Vytuolo!?, Baumanio“, Vygnerio, Jurjano“ kom- 
pozicijas, dalyvaujant orkestrui ir senai, bet dar nepaprastai 
gražaus ir didelio balso solistei. Diriguoja Operos dirigentas 
T. Reiteris" ir tas pat Vygneris. Šios jau tikrai koncertinės, 
įdomios ir gražios. Tuo tarpu, kad seniai J. Cimzės, O. Šeps- 
kio!ė, Ad. Orės!", J. Straumės?!š harmonizuotosios dainelės dar 
nepagauna širdžių. Jos ir parinktos šiam kartui ne kad jos 
gražiosios, tik kad buvo prieš kelias dešimtis metų dainuotos, 
tad jubiliejinės. Dabar latviai jau turi tokių harmonizacijų, 
kurios dvasią užgniaužia. Tokios nepaprastos, gražios ir su- 
maningai giedamos. 

Iš giesmių nuvedė mus į Nacionalį teatrą, kur ėjo originalė 
latvių komedija „Peldetūja Zuzanna“ („Zuzana maudosi“) 
Upyčio?. Tai negailestingas buržujų ir jų etikos pliekėjas. Kine- 
matografo laikytojas liepia padaryti ekstravagantinę filmą, 
piešia drastišką plakatą; pritraukia publiką, bet demoralizuoja 
savo dukterį pusmergę. Šioji ir išvelka aikštėn visą nedorąją 
pusę, dorais apsimetančių buržųjų. Komedija labai juokinga, 
sąmojingais posakiais; juokinga ir šaržais. Vaidinta puikiai ir 
guvai, net su baletu. Nacionalis dramos teatras nedidokas, bet 
labai gražus, patogus ir su gera ventiliacija. 


Pirmadienį VII.30 d. sudarėme procesiją į Brolių kapus. Tai 
naujas latvių kultūros pliusas. Šile ant kopų išlygintas dideliau- 
sias keturkampis; nurausti kalnai, nurautos pušys, pastatyta 
elektros vandens pliumpa, išpilti kieti platūs keliai, pravestos 
reikos į tarpynę už dviejų kilometrų, ir jūros dugno lakiojantys 
smėliai virsta parku. Kasamos sieksninės duobės - lizdai, pri- 
verčiama tarpų (durpių) su smėliu — ir sodink, ką tik nori: ber- 
želius, liepas, ąžuolus; viskas tarps dideliais, riebiais lapais. 

Didesniais tarpo gabalais apkrauti lysvių šonai ir visas 
paviršius, kad smėlis nelakiotų ir kad daugiau drėgmės gertų. 

Žalių krūmų bordiūrai, keistų Latvijos žolių kelmai - visa tai 
su sąmoningumu tikro latvio daržininko, kurs savo uždavinį 
atliekąs nėmaž ne menkiau, kaip pirma tai padarydavo bran- 
giai užmokamas vokiečių profesorius botanikas. Jo taip pat 
darbu puikus tapęs vidurmiestyje Bastiono kalno skveras. 

Čia suguldyti kritę už Latvijos laisvę kovose su vokiečiais, 
su bermontininkais ir su bolševikais. Čia tatai latviams pasi- 
darė tautos „šventų šventybės“ vieta. Visi latviai deda čia ne 
tik pinigus kapų parkui įrengti, bet savo širdis ir ašaras. Bepiga 
mirti už tėvynę, žinant, jog susilauksi tokio užjautimo. Net ir 
iš šalies žiūrint, graudu, kai inteligentai galvas lenkia, be ke- 
purių vaikščioja dar tebedirbamuosiuose kapuose, o darbi- 
ninkai dairos, kurią čia ne vietoje išdygusią žolelę nurovus. 

Pakilioje vietoje atliekamas pagerbimo ceremonialas, kaip 
pas mus ties paminklu kritusiems už Lietuvos laisvę Karo 
muziejuje. Mistingą šią vietą tuo tarpu tesudaro latvių dvasia, 
jų rūpinimasis. Mes nusinešėme gražų vainiką iš baltų ir rau- 
donų rožių (Latvijos spalvos) su kaspinu iš Lietuvos spalvų ir 
parašu: „Laisvės Broliams Latviams - Lietuviai. 1923.VII.30“. 
Vainikas sudžius, kaspinai liks atminčiai. 

Šventimo vietą mums išdėstė dr. Vilsonas. Aš išdėsčiau 
prasmę tų vietų, kur slepiasi tautos brangenybės, tų vietų, ku- 
rios reikia ir yra už ką ginti - testamentinių vietų. Buvo ir dau- 
giau kalbų. Leitenantas Šumanis, Brolių kapų komiteto narys, 
dėkojo mums už pagerbimą latvių kovotojų. Pilni rimtumo 
nusilenkėme tiems, kurie kovojo už bendrą laisvę, ne tik už 
savo žemės laisvę, kurių tarpe esama kritusių ir lietuvių, tar- 
navusių pirmuosiuose latvių batalionuose (Antano Mažeikos 
iš Panevėžio ap. ir k.). Tai mums priminė p. Vronevskis??, gabus 
ir patvarus vertėjas iš latvių ir lietuvių kalbų. 

Ilgai dar tęsėsi ta ypatinga entente cordiale?, kurią sudaro 
bendrai brangūs nabašninkai. Šumanis vis dar pasakojo, kiek 
jis tebesąs dėkingas rokiškėnams lietuviams už išimtinai drau- 
gingą globą, jam bėgant iš bolševikų. 

Ten pat ir Ūkio paroda. Ji didelė. 20 valstybių dalyvau- 
ja. Viena diena jos neapeisi. Per dieną, anot to, nė paviljonų 

nesuskaitysi. Paroda - jomarkas. Švedai, danai, suomiai, prū- 
sai atvedė parduoti veislinių arklių, galvijų, kiaulių. Bolševi- 
kai pripildė nemažą paviljoną audinių, kailių, indų. Visa ko 
po truputį, ir viskas skysta, kai atmeni, kokią didžiulę ir kit- 
kart pramoningą Rusiją reprezentuoja. Vienur man sako, tedir- 
banti Serpuchovo manufaktūra, kitur - jog dirba 400 fabrikų. 
Visi dirba. 

- Ir „Morozovas“? 

— „Morozovas“ nedirba... 

Bolševikai Rygos parodą kviečias į Maskvą. 

Dideliausias, gražus, pačioje veiksliojoje vietoje paviljonas — 
tai lenkų. Kiti nusigrįžo. Mes įėjom, pasisukiojom ir išėjom: 
paviljonas buvo tuščias. Tik viename pasienyje buvo staliukai 
su audimais, rašalo bonkutėmis ir keletu mašinų dalių. Kitoje 
sienoje plakatai kai kurių dirbtuvių, bet jokio pavyzdžio. 

— Echt polnisch Waga?. Forma be turinio. 

Lietuvos nesimatė nė formos. Sako, esą keletas „Gamintojo“ 
daiktų. Aš jų neužėjau. Buvo be galo pikta, kad mūsieji tokie 
nerangūs ir nereklamistai. Kadgi nebūtų su kuo pasirodyti. 
Dabar mūsų Volfas būtų į dulkes subirinęs latvių „Ilgiuciemą“, 
mūsų „Birutė“, „Rūta“, „Milda“, „Tilka“, „Aldona“ - latvių 
saldainius, mūsų „Ragutis“ - Brolius Arnalius, mūsų Šmidto- 
Vailokaičių geležiniai išdirbiniai būtų švieste švietę, mūsų 
Juodupės audiniai, kustarinė gamyba - visa tai būtų sudarę 
patį turtingąjį, patį gražųjį paviljoną. Būtų buvę garbės ir nau- 
dos. O dabar... Lietuvos nebuvo dvidešimčiai valstybių... 

Lietui ėmus lyti, nukilome į Valstybės dailės muziejų ir 
Etnografiškąjį muziejų pilyje. Tuodu muzieju užima dviejuose 
aukštuose daugybę erdvų ir aukštų salių. 

Dailės muziejus, kur rūpinamasi surinkti pačių latvių kū- 
riniai, kol kas ne per turtingas. Rozentalis, Purvytis demonst- 
ruoja. Seniausias latvių dailininkas iš 1850 m. - Huhn. Jo kūri- 
nių vos trejetas tepagauta, kiti išsiblaškę. Yra įdomių futurizmo 

"kūrinių. Juos gina dailininkas, o publika vos pakenčia. Mes 
galėtume sudaryti daug įdomesnį muziejų, jei turėtume tinka- 
mos ir erdvios vietos. Didelis nerimas apima mus, kai atmeni, 

ko dar mes stingame. Užtat Etnografiškasis muziejus bus pra- 
lenkęs net estų muziejų. Čia jau 20 metų dirba savo amato fa- 
natikas simpatingas senelis Silinš?3; mes jį vadinome saviškai — 
Šilinis. Jis myli savo rinkinius, dėsto juos vis kitaip, kol suveda 
į mokslišką tvarką. Jis aiškina, kaip šviesiosios varsos vis tam- 
sėja, einant į šiaurę, į estų šalį. Lygiai ir latvių veidai taip platė- 
ja, skruostai vis labiau išsišauna, einant į estus. Suomių (lybių) 
priemaišos darosi vis aiškesnės. Šilinis dar stengiasi įrodyti, 
jog latviai turėję savąjį alfabetą. Tai jam pasisekę rasti kanklių 
ornamentuose, kurs pasirodęs ne ornamentas, tik antrašas, vie- 
nas sakinys: „Žmogau...“ Pirmiau latvių vartota žodis „žmo- 
gus“, ne „cilvėks“. Kai kurios raidės rastos akmenyje. Latviai 
iki šiol skeptiškai žiūrėjo į Šilinio radinį. Bet dabar ima domėtis: 
o galir tikrai būtų ko nors panašaus į šriftą, tik mažai jis vartota. 

Etnografiškajame latvių muziejuje esama ir kitų kraštų di- 
delės vertybės daiktų, kaip kinų, japonų. Jie per karą bus at- 
keliavę į Latviją. Stebina milžiniškas kinų kreivas kalavijas 
makštyje iš artistiškai išpjaustytų dramblio kaulo figūrėlių. 

Į etnografiškuosius estų ir latvių muziejus verta tyčiomis 
keliauti pasimokytų. 


Vakare mums pagerbti buvo sukviestas didžiojoje Vermano 
parko salėje draugingas rautas, kurs tačiau virto rinktiniais 
pietumis. Juos kėlė Rygos miestas, jos burmistras Anderso- 
nas?ė, Lašišos keptos, lašišos rūkytos, tokių gardžių, kaip Dau- 
guvos lašišos, gal nė nebėr kitur. Jas valgąs ir vertinąs patsai 
Londonas. 

Kalbos tęsės lygiai penkias valandas. Burmistrui Ander- 
sonui pasveikinus mus, aš atsakiau taip, kaip paskui parašiau 
laikraščiams: kaip kultūros bendrumas nenaikina dvikamienės 
tautos individualumo. Universiteto rektorius dr. Rubertas3 
dėstė mokslo bendradarbiavimą. Ir dabar Latvijos universiteto 
profesoriaus projektas apie Klaipėdos uosto sutvarkymą esąs 
Lietuvos vyriausybės priimtas. Pažymėjo, jog Latvijos univer- 
sitetas nemanąs daryti jokių skirtumų tarp lietuvių ir latvių 
studentų; ne taip elgtis, kaip su kitais svetimtaučiais. Jam 

triukšmingai pritarė visa salė. Nacionaliojo teatro direktorius 
dainius Rainis kalbėjo apie teatrų kooperaciją, kaip jie su mūsų 
direktorium jau esą susitarę mainytis vaidinimais. Vilsonas, 
Seimo narys ir garsiausias latvių lyrikas, skelbė, jausmingai ir 
švelniai kalbėjo apie dvasių bendravimą per neuždaras vals- 
tybių sienas. Diplomatas Keninš?, Želigovskio laikais buvęs 
Latvijos atstovu Lenkams, griovė kitų latvių prasitarimus, jog 
į vienybę einama per diplomatų galvas. Jis sakės galįs dabar 
drąsiai kalbėti apie faktus, kurie jau pridera istorijai. Būtent 
jog Latvija daugelyje atvejų palaikė Lietuvą prieš Lenkiją. Tai 
esą užrašyta protokoluose. Ir savo armiją Latvija pajudinusi 
buvusi ne prieš Lietuvą, tik prieš Želigovskį, kad jis nedrįstų 
eiti gilyn į Lietuvą. O iškilmingas lietuvių delegacijos pri- 
ėmimas Latvių seime tą pat dieną, kada lenkų delegacija bu- 
vusi išprašyta iš Rygos, net konfliktą sudaręs su lenkais. Ir 
daug ko kita. Kėninš atvirai sakės su mumis, lietuviais, negalįs 
būti veidmainis, ką nors kuo nuo mūsų slėpti. Taigi priešingai 
lenkų agitacijai, kad latviai nepasitikėtų lietuviais, kaip ir 
lenkai jais nepasitikį, jis visados pasitikėjęs jais ir toliau tik 
lietuviais tepasitikėsiąs. 

Rygos miesto švietimo dalies viršininkas Berzinš pasirodė 
gilus žinovas lietuvių istorijos, lietuvių literatūros ir lietuvių 
dainų, kiekjos turėjo įtakos Europos mokslui ir rašto žmonėms. 
Citavo vokiečių ir prancūzų nuomones... 

Spaudos vardu kalbėjo seniausias latvių laikraštininkas 
Lasis (lašiša), Assei „Latvijos Vėstnesio“, „Latvio“ bendradar- 
biai. Visi tuo pat stiliumi ir reikalu - latviams ir lietuviams 
gyventi iš vieno. 

Tetylėjo aktingieji diplomatai ir socialdemokratai, nors ir 
jie dalyvavo raute. 

Iš rauto grįžome, kada jau nebebuvo nieko gyvo mieste. 

Antradienį VII.31 d. tam tiktai pasamdytu garlaiviu iš- 
plaukėm Dauguva ir Kuršo Aa? į Majorus. Pasimaudėm, pasi- 
vaikščiojom ir traukiniu sugrįžom į sportininkus, kur Latvių 
ir lietuvių vienybės draugija kėlė mums didelius pietus, vėl 
su begalinėmis kalbomis. 


Pirmininkui Ryteriui prabilus, aš suvedžiau į viena tas 
pastangas, kuriomis būtų galima palaikyti vienybė ir santarvė 
tarp dviejų artimų padėtimi ir kiltimi tautų. Būtent tarp mūsų 
dažnai iškyla nesusipratimų, incidentų, išsišokimų vieno ar 
kito laikraščio; daug dalykėlių, kurie veikiai neišaiškinti, kur- 
suoja tautoje, kelia nerimo, neapykantos ir keršto. Tam paša- 
linti reikia tam tikro informacijų biuro, kurs visa tai veikiai ir 
iš šaknų išaiškintų. Toks biuras jau esąs latvių ruošiamas prie 
Pabaltijo klubo. Tai gerai. 

Daugiau. Valdžios atstovus, kai jie išsišoksta, galima Seime 
interpreliuoti, reikšti jiems pasitikėjimo ar ne. Reikia sudaryti 
visuomenės nuomonė, kuri taip pat morališkai kompetentinga 
būtų interpeliuoti išsišokstančius laikraščius ar atskirus jų 
bendradarbius, drįsusius viešai pakelti netikslų balsą. 

Kad tai lengviau būtų padaryti, reikia mums į Vienybės 
draugiją gauti daugiau atsakomingų žmonių, dirbančių viešąjį 
darbą diplomatijoje, žurnalistikoje ir kitur. Į kits kitą gi važinėtis 
ne dideliais būriais po triukšmingus banketus ir klausytis meilių, 
širdingų, bet bergždžių kalbų, tik, bet kuriam reikalui ištikus, 
dviem trims atvykti rimtai su šiuo, su tuo pasitartų. 

Iš to išimties nereiktų daryti nė diplomatijai. Juokai vieni 
operuoti notomis, raštais susirašinėti, laiką gaišinti, belaukiant 
atsakymo ir atsakinėti suktai su restrikcijomis tuo laiku, kada 
per 8 valandas galima kits kitą pasiekti, pasitarti ir jau griežtą 
žingsnį žengti. Ministeriai to nepadarys: jie per žymūs, juos 
per labai seka ir viską gūdžiai komentuoja. Bet jų bendra- 
darbiai gali siūti, kiek tik nori. 

Vėliš manęs juoksis, kad aš mėginąs poeziją įvesti į politiką. 
Galbūt ir juokai. Vis dėlto tobulos tautų vienybės nesudarysi 
be poezijos. 

Tą mano kalbą užsienių r. m. atstovai, kurie ir čia, kaip ir 
raute, dalyvavo, pavadino rimta ir įvykdoma; vis dėlto viešai 
įją neatsakė nieko ir, prasidėjus kitoms kalboms, išėjo. 

Prof. Plakis?8 kalbėjo lietuviškai. Jis dėsto lietuvių kalbą 
Latvijos universitete. Kalba sklandžiai ir taisyklingai, be kai 
kurių akcentų. Draugas mūsų dailininko Jaroševičiaus??, su 

kuriuo mokytojavę Kazaniuje, kun. Dvaranausko“ ir kitų lietu- 
vių. Gyvenęs ir Lietuvoje. Disertaciją rašė taip pat iš litvanolo- 
gijos. Jis pats ir į latvių kalbą išsivertė. 

Paskui kalbėjo studentų organizacijos atstovas, Latvių jau- 
nimo sąjungos pirmininkas, Latvių nacionalistų sąjungos pir- 
mininkas, lietuvių „Šviesos“ pirmininkas, Latvių kultūros plė- 
timo pirmininkas. 

Ypatingai pažymėtina yra rami, bet neapsakomai tikra ir 
širdinga studenčių vardu laikyta studentės Žvirblaitės (Zvir- 
bul) kalba. Jos nenuraminanti linksmo mūsų ūpo išraiška, nes 
ji skaitanti mūsų veiduose paslėptą skausmą. Ji spėjanti, jog 
tai dėl išrautos lietuviams širdies — Vilniaus. Jo grąžinimo 
lietuviams tad linki Latvijos studentės. 

Buvo mums labai griaudu. Aš ir iš tikro ėmiau stebėti tą 
ypatingą išraišką linksmame veide, kurį matydavau pilname 
ir skaisčiame pažiūrėti a. a. seselės veide, kadangi, neilgai tru- 
kus, turėjo mirti anemija?!. Ponaitė Zvirbulaitė lyg pranašė, 
savo intuicija lemia: šitam neplokime - jis netiesiai kalba. 

Jauna moteriška širdis išgudrinta dar, rodos, rimtos nesvei- 
katos. Tai brangus asmuo. Ji viena galėtų išgelbėti latvius, kad 
ir jie nebūtų tokie tiesūs, kaip rodos. 

Pagaliau karštai kalba spaudos vardu visų seniausias laik- 
raštininkas Lasis ir visų jauniausias Benjaminš, „Jaunūkas Zi- 
nas“ redaktorius. Pažymėtina, kad jis savęs nepaminėdamas, 
peikė tuos, kurie įtaria kitus dėl nepalankumo Lietuvai, o tie 
kaip tik esą jai kuo palankiausi. Matyt, gavo patirti mūsų 
murmėjimą prieš „Jaunūkas Zinas“, kurios dažnokai lietuvius 
įgnybia. Sakė, lietuvių laikraščiai dar dažniau pagnaibą latvius. 
Štai ir vėl... Nežinau, ką jis nurodė. Tai, girdi, susitarkime: jūs, 
lietuviai, mūsų nekeikite, mes, latviai, jūsų nebarsime. Reikia 
kits kitu pasitikėti. Kitaip nesudarysi vienybės. Tai tiesa. 

1) Pagaliau pirmininkas Ryteris paskaitė ministerio pirmi- 
ninko Mejerovico laišką, kuriuo jis teisinas negalėjęs dalyvauti 
pietuose dėl posėdžio Ministerių kabinete, ir plačiai dėsto savo 
simpatijas latvių lietuvių vienybei. To dokumento nebuvo kada 
nusikopijuoti: jis gana ilgas. 

2) Nusifotografavę kieme, paskubėjom į Nacionalijį teatrą. 
Lietuvių-latvių vienybės ir Latvių kultūros plėtimo draugijos 
lietuviams svečiams pagerbti kėlė vakarą. Afišos buvo išspaus- 
dintos dviem kalbom, latviškai ir lietuviškai. 

3) Čia išėjo prieš uždangą visa eilė sveikintojų su pirmi- 
ninkais rengiančiųjų vaidinimą draugijų ir su direktorium 
Rainiu. Visi jie sveikino to pat - vienybės. 

Dar gauta mano vardu telegrama: „No kapiniem. Apsveicu 
Lietavju-Latvju apvienošanas idejas Veicinatajus. Danielius Ja- 
sinski“32, 

Aš iš antrojo jaruso ložos gavau atsakyti, kaip gražiai į vieną 
akordą pinasi herojų balsas iš kapų, ekonomistų - iš parodos, 
municipalistų - iš Vermano parko ir dainininkų menininkų — 
iš muziejų, ir štai iš teatro. Kaip gražu būtų auklėti kultūra, 
mylėti savo Tėvynė, kad virš mūsų visų, lygiai lietuvių, lygiai 
latvių, nepleventų lygiai juoda, lygiai pavojinga šmėkla. Ji 
netikėtą valandą gali apnikti ir visas mūsų pastangas suardyti. 
Taigi bendrai imkimės darbo šiam slogučiui pašalinti. Aš čia 
savo jausmų Latvijai nereiškiu, nes tai padarys jaunieji mūsų 
poetai improvizatoriai. 


KALBA JUOZAS TYSLIAVA 
Broliai! 


Mes Nemuną ir Dauguvą suvienysim, 
O Lietuvą ir Latviją, 

Kaip Švyturius, 

Iškėlę nešime pasaulio priešakyje. 
Skambėkit, Čiurlionio ir Rainio tėvynės! 
Tėvynėse vyniojasi minios... 

Baltijos pajūrio gimines 

Ties Ryga ir Vilnium vienija 

Bočių tėvynės. 

Orlaiviai neškit į dangų 

Perkūnai trukšmingąjį gandą, 

Kad Latviai - Lietuviai, 

12. 567 


Kaip Baltijos bangos, 

Keliais istorijoj žvanga — 

Neškit į dangų. 

Skambėkit, skambėkit, 

Čiurlionio ir Rainio tėvynės. 

KALBA STASYS SANTVARAS 

Indijos sūnūs 

Ieškodami naujų pasaulių žemėj 

Ir šaukdami savin dangaus planetas, — 

Mes daugel šimtmečių palikom pakelėj 

Ir daugelį šalių užmiršom... 

Gražioji Indija, lieknaisias kiparisais apsikaišius, 

Niūriųjų dykumų ilgieji karavanai 

Ir rūstūs visumos dievai — 

Mums liko tik sapnų sapne... 

Mes amžinai sustojome Pabaltijo kraštuos 

Ir čia, užkasę ištisus miestus gyvybių, 

Pastatėme savos rimties pilis 

Ir ištiesėm rankas į laisvą tolį... 

Gi šios dienos belaisvis Vilnius 

Ir auksabonė Latvijos Ryga — 

Per mus tur atrakint giliųjų pasakų šalis 

Ir visą žemės visumą prieš jąsias paklupdyt!... 

Ieškodami naujų pasaulių žemėj 

Ir šaukdami savin dangaus planetas — 

Mes atžengėm iš saulėtosios amžinybės — 

Ik slaptingų žvaigždynų gilumos... 


KALBA A. RIMYDIS 
Latvijai 


Latvija —- Zeme, 
Džiaugsmo ir liūdesio sese, 
Tau, Lietuva, žeme mano gimtine, 

Griuvėsių, skausmo 

Ir kryžių pilkai samanotų šalis 
Linki saulėtų Laimės dienų! 
Tau linki 

Ir sveikina žydinčia ašara 
Džiaugsmo akyse. 

Tau siunčia tolygų troškimą, 
Kaip jūra žydriajai mėlynei, 
Kaip vėjas laisvajai stichijai. 
- Mūs Amžiai — 

Nes laisvi tik laisviems! 

Ir laisviems tik - valio! — 


Paskutiniųjų dviejų eilutes suskubęs buvo čia pat fojėj iš- 
versti dar vienas mūsų pilietis Borisas Melngailis, kurs eiliuoja 
lygiai latviškai, lygiai lietuviškai. Tysliavos eiles, atėjęs Rainis 
ir išbučiavęs jaunučius mūsų kūrėjus, pats apsiėmė išversti. 

Triukšmo buvo be galo. Padarėme visam teatrui sensaciją. 

Dar kalbėjo „Dainos“ vardu Prielgauskis??, ketindamas „Dai- 
ną“ pavesti Latvių takais ir, neilgai trukus, pasirodyti taip pat 
iškilmingai. 

Prūsio vedamas Latvių kultūros choras dabar padainavo 
penkias tautos giesmes: „Ej, saulite, driz pie Dieva“, „Divi 
dienas meža gūju“, „Saulit vėlu vakarai“, „Kad pūrnaksi, bū- 
lelin“, „Sidrabrina upi bridu“*. Šių visų dainų interpretacija 
buvo tokia, kad tiesiog dvasią gniaužė gražumu ir origina- 
lumu. Nežinau, kieno tai harmonizacija; žinau tik, jog taip 
padainuoti tegali Prūsio vedamas choras, nors latviai giriasi, 
jog visi jų chorai esą aukštai ištobulinti. 

Pagaliau padainuota Rainio „Braliem lietaviešiem“, impro- 
vizuotas ir A. Kalninio“ komponuotas lyg himnas - toks pra- 
kilnus. Jis buvęs parašytas kaipo prologas, pirmąkart vaidinant 
latvių scenoje „Blindą“. 

Sekė P. Jurjano „Senlatviešu kazas“ (senlatvių vestuvės), 
inscenizuotos iš praeities latvių gyvenimo, Jurjano muzika, to 
pat Prūsio diriguojamos su Kalninio sustudijuotais šokiais. 
Dalykėlis be galo įdomus ir tyčia mums parinktas. Mums jis 

reikia būtinai pažinti. Ag ir mūsų „Svotbinė rėda“ kabo ant 
galvų visiems kompozitoriams ir scenizuotojams su J. Strazdu““ 
pirmoje eilėje. Tik latviai mums nepranešė, kaip ilga pjesa ir 
kurią tikrai valandą eis traukinys, prie kurio jau buvo liepta 
prikabinti mūsų pulmanas. Teturėdamas pusantros valandos 
laiko, liepiau nebelaukti vaidinimo. Pasirodė, kad suskubta 
pavaidinti ir visų ateita mūsų išlydėti. Taip nuskriaudžiau 
ekskursiją, ir ji teisingai rūgojo. Buvo daugiau klaidų: Ekskur- 
sijoje su daugeliu žmonių tai neišvengiama. 

Kultūros choras, su gerb. Prūsiu atsiradęs perone, vėl mums 
dainavo dainas, Lietuvos ir Latvijos himnus, „valio“ ir „lai 
dzivo“ skambėjo bent pusvalandį. Traukinys kaip tyčia nėjo 
paprastu laiku - 23.20. Ponios mus apdovanojo puikiomis ro- 
žėmis ir šiaip jau gėlėmis. Taip grįžome patenkinti patys asme- 
niškai ir jausdamies padarę tautai gerą darbą; jei ne sudarę, 
tai bent gerokai pakėlę latvių sostinėje, gal ir visuomenėje, 
draugingumo ūpą. Pigiai tai atsiėjo padaryti, nes dirva Lat- 
viuose draugingumui paruošta. Kitoms valstybėms tenka daug 
išsileisti, tam tikri laikraščiai leisti ar leidžiamieji samdytis, 
kad jie sudarytų tokį ūpą. Dabar mūsų diplomatijai belieka 
tuo pasinaudoti ir paimti į savo rankas iniciatyvą sudaryti 
Pabaltijo keturių valstybių: Lietuvos, Latvijos, Estijos, Suomi- 
jos, sąjungą. Tada ir Lenkija, girdi, kitaip su jumis kalbėtųs. 

Aš čia paviršium apgraibiau tik savo, ekskursijos atsako- 
mojo vado, įspūdžius ir tepažymėjau savo dalyvavimą. Tačiau 
mūsų Dramos teatro direktorius L. Gira, dr. Mikelėnas?" ir kiti 
taip pat dalyvavo ne tik puotose, bet ir kalbose. Latviai do- 
mėjosi mūsų atskiromis profesijomis. Karininkai išimtinai glo- 
bojo mūsų karininką, studentai - studentus, muzikai - muzi- 
kus, pramonininkai - pramonininką, teatras - teatrą, t. ir t. Iš 
to susidarė dar daugiau dalinių ryšelių, be vieno bendrojo. 

Dalykas nebaigtas. Gausime su latviais vis labiau, vis daž- 
niau santykiauti. Tai teks mums, kaip ir mūsų muzikontams 
pramokti bent kiek latvių dainų (mes jų ir pramokom), bent 
kiek jų muzikos. Latvių tautos himną turi mokėti bet kuris 
mūsų inteligentas, jo žodžius ir melodiją. Štai jo tekstas: 

Dievs svčti Latviju, 
Mūs' dūrgo Teviju, 
Svėti jel Latviju, 
Ak, svėti jel to! 


Kur latuju meitas zied, 
Kur latoju dėli dzied, 
Lai mums tur laimi dod, 
Mūs' Latvijū!3š 
Valio Latvija! 
Lietuvių-latvių vienybės pirmininkas ir jos ekskursijos vadas 


Kan. J. Tumas 


PRANCŪZIJOJE 


ATSTOVYBĖS NAMŲ PAŠVENTIMAS 


1926 m. liepos mėn. 6 d. visomis religinėmis apeigomis buvo 
pašvęsti nuosavi Lietuvos atstovybės namai Paryžiuje 14 Place 
Malesherbes. Kadangi apie tuos namus Lietuvos visuomenėj 
vaikščioja kiek tiek netikrų gandų, tai pravartu kiek plačiau 
apie tuos namus ir jų pašventimą jai pranešti. 


GERAS BIZNIS 


Visos valstybės, taip didžiosios, taip ir mažosios, stengiasi 
visose sostinėse įsigyti atstovybėms savo namus. Tai daryti 
verste jas verčia labai paprastas sumetimas. Atstovybėms, 
konsulatams reikia nemaža vietos, patogios dirbti ir padorios 
reprezentuoti. Didžiosios atstovybės tam tikslui pavartoja po 
dvejus trejus namus, mažosios po vienerius ištisus; atskiri butai 
tam netinka. Bet už visą namą samdant reikia kas metai mokėti 
dideli pinigai, tiek dideli, kad už penkerių metų nuomą gali 
nusipirkti tą patį namą į nuosavybę. Be to, ir nuomodamas 
gauni daryti nepigių remontų, visokių pertaisymų, pritaikant 
būstus. Kai nuosavuose namuose tai darai, jų vertybę pakeli, 
Kai svetimuose - veltui tik pinigus išmeti. 

1925 m. Lietuvos atstovybei Paryžiuje pasitaikė patogi pro- 
ga įsigyti labai gražūs, elegantiški, kuklūs, nedideli, tačiau 

reikalui pakankami nameliai geroje didmiesčio vietoje netoli 
nuojo centrų. Pleciaus 508 kv. metrai. Iš gatvės nameliai vos 
trimis langais aukštuose, užtat tų aukštų ketvertas, dar su rūsiu 
šildymo ir vandentraukio aparatams. Pirmajame aukšte sek- 
retoriato raštinė ir salė, ir durininko butas; antrajame - paties 
atstovo kabinetas ir iškilmingoji salė; trečiajame gulimasis, 
vaikų kambarys, buduarėlis ir mažas valgomasis sau vieniems, 
ketvirtajame - kambarys svečiui, atstovybės tarėjo kabinetas, 
knygynas ir skaitykla. Yra liftas, vonios, na, visi aukštai kul- 
tūringo miesto patogumai. Kiemelyje buvęs garažas perdirbtas 
į konsulatą; apačioje jo raštinė iš keturių pereinamų kambarių, 
aukšte didžioji iškilmių valgomoji ir virtuvė, trečiame (mū- 
siškai) tarnaičių kambarėliai ir k. kas. Į konsulatą įėjimas sky- 
rium, iš kitos gatvės per kiemelį. Perėjime iš korpuso į valgo- 
majį šiltadaržis stikliniu stogu, stikline siena. Kiemelyje gėlių 
darželis, vienas didokas medis ir altana. 

Visa lyg tyčia sumesta, kad nieko nebūtų nereikalinga, tuš- 
čia ir visa ko pakaktų nedidelės atstovybės reikalams. Be to, 
kad niekas kits kitam nekliudytų, net kits kito nematytų. Kur 
ne kur zerkolinės sienos teikia didelio erdvumo įspūdžio ten, 
kur šiaip jau rodytųsi per siaura. 

Šie nameliai 1925 metais rugpjūčio mėn. pirkti už pusantro 
milijono prancūzų frankų arba už 57 692 dolerių, sumokant 
trečdalį; antra dalis sumokėta 1926 m. kovo 1 d.; trečia dalis 
sumokėta 1927 m. kovo mėn. 1 d. - 325 tūkst. ir paskutinė dalis 
1928 m. gruodžio mėn. 1 d. - 125 t. Su visu perdirbimu nameliai 
atsiėjo apie 600 tūkst. litų; mokant papigėjusiais frankais, nė 
to tiek; frankui brangstant galima laiku sumokėti ar įsigyti 
frankų; konversija irgi nepavojinga. Infliacijos metu visados 
pelninga pirktis nejudomasis turtas, tai ir šis pirkimas Lietuvos 
valstybei labai geras biznis, pinigai su geru pelnu garantuoti. 
Jei Grand Opėros srityje kv. metrui mokama po 30 000 frankų, 
tai kiek mokėtų metrui Malesherbes srityje, kuri nuo Grand 
Opėros, nuo Etoile (Napoleono arkos) yra tik už 10 minučių 
ėjimo? Už 500 kv. metrų reiktų sumokėti daugiau, kaip mokėta 
už visus namelius. Be to, į pirkimo sumą įskaityta 30 milžiniškų 

veidrodžių, stilingi žirandoliai, elektros armatūra, šildymo 
aparatai, praustuvės, kilimai, rūbiniai siūti tapetai galėsią iš- 
būti ilgiausius metus; tokių dabar ir gauti esą nebegalima. Be- 
pirktina garnitūras meblių salei. 

Nameliai sau pačiam gyventi statytasi žymaus turtingo dai- 
lininko dideliu skoniu, renesanso stilium, kambariai renesanso 
Liudviko XVI ir direktorijos stiliais. Medžiaga - tašytas akmuo; 
baltas, per ilga tamsėjąs, teikiąs senoviškumo žymę. Fronte 
esamuosiuose akmeniniuose skyduose dabar iškalta Vytis ir 
Mindaugo stulpai. 

Kitos mažosios valstybės Lietuvai tokios būstinės labai 
pavydi, nes gražu, kuklu ir labai patogu. 


LIETUVIŲ KOLONIJA PARYžIUJE 


Prieš pašventinimo dieną, kaip ir į faifokloką buvo pa- 
kviesta visa žinoma lietuvių kolonija Paryžiuje: visi studentai 
ir šiaip jau piliečiai. Jos esama nemažos, tik daugelio atosto- 
goms jau išvažiuota. Vis dėlto susirinko daugiau kaip 40 ponių 
ir ponų: prof. Mandelštamas!, inž. Kajetonas Dobkevičius? su 
dukterimi medike, dailininkas M. Dobužinskis?, p. Jankaus- 
kienė-Jurgelionytė su dukterimi, p. Baltrušaitienė su sūnum?, 
keletas svečių iš Kauno: p. burmistras J. Vileišis", dr. Kanauka“; 
visų Paryžiaus lietuvių patriarchas Jonas Pautienius?, narys 
pirmosios lietuvių kultūrinės organizacijos „Želmuo““, įsteig- 
tos dar prieš „Aušrą“; šios draugijos besąs gyvas tik dar vienas 
narys Verbunaitis, ir tas dabar Londone. Na, žinoma, visa 
atstovybė su p.p. Klimais?, Milašium!“, Girdvainiu“ priešakyje. 

Atstovybės santykių su kolonija esama kuo geriausių, p.p. 
Klimų esama demokratingų, jų gerbiama aukštuosius mokslus 
einančioji jaunuomenė ir ji rūpestingai globojama; su „pilnai- 
siais“ piliečiais nesikivirčijama. Tai visi, gavę atstovybės pa- 
kvietimus (karininkai savo uniformose) mielai paklausė ir 
atvyko į savąjį centrą, kurio, matyt, pasiilgsta tarp svetimųjų. 
Čiajie savi žmonės, gali kiek nuraminti širdeles ir nebesijausti 
tai valandai tremtiniais. 

Buto šventimas buvo visiems siurprizas: kiti paskui skun- 
dės, girdi, kad būtume laiku žinoję, iš visos Prancūzijos būtume 
subėgę. Juo didesnio įspūdžio tai darė. Čia buvo žmonių ne 
vienos tautos, ne vieno tikėjimo, tačiau visus, matyt, gaubia ta 
pati lietuviškos pilietybės dvasia. Ankštai sustoję puikioje 
salėje, jie buvo lyg simbolis ankšto valstybinio solidarumo. Čia 
buvo nevienodai tikinčių, karštų ir indiferentiškų, tačiau visų 
matėsi ta pati tikėjimui pagarbos nuotaika ir deramas rim- 
tumas. Tad savaime šalia pilietinės dvasios atsirado neregima, 
bet gerai jaučiama ta religinė dvasia, kuri esti jaučiama baž- 
nyčioje, kai minia susirenka mišių klausyti. Kunigas paskaitė 
namų laiminimo maldas, apėjo visus kambarius, šlakstydamas 
iš Lietuvos atsivežtu švęstu vandeniu. Galop kiemelyje prabilo 
susirinkusiems. 


ŠVENTIMO MISTIKA 


Kalba sklandžiai stilizuoti šiuo kartu kan. J. Tumui-Vaiž- 
gantui nesisekė. Jis kalbėjo stakato, trumpomis atskiromis 
frazėmis, lyg sunkiai konkretizuodamas tai, kas tegali būti 
jaučiama, valandos mistiškumą. „Jei Kristus tikrina: „Kame 
du trys susirinks mano vardan, ten ir aš pats būsiu“! jei tų 
žodžių tikrumą mes visados jaučiame, kiek kartų esame bažny- 
čioje, ir tai mus priverčia ypatingu, kitur nepraktikuojamu 
būdu laikytis, - kalbėjo šventikas, — tai ir šio šventimo velijimai, 
kad Dievas iš dangaus atsiųstų šiai vietai savo Angelą, kurs 
nuolat saugotų ir proteguotų ją ir visus, kas tik čia gyvens ir 
dirbs, gali taip pat realizuotis. Kas nepamirš to šventimo, tas 
visai konkrečiai jaus toje vietoje anąjį Angelą, kurs įkvėpinės 
visa ko gera ir stabdys nuo visa ko bloga; reiks tik pasiklausyti 
savo vidaus balso. Taigi šventimo apeiga nėra jau tokia vien 
tik išorinė ceremonija, kaip lengva pamanyti, - ji pilna religinio 
mistiškumo. Tegul jis, tas mistiškumas, čia per visus laikus 
dvasina darbus ir norus visų tų lietuvių, kurie čia dirbs keblų 
ir painų darbą savo tėvynės naudai!“ 

TAUTYBĖS MISTIKA 


„Šitas kiemelis neerdvus. Bet, piliečiai, jis - mūsų, lietu- 
vių, - jis Prancūzijoje eksteritorialis; čia mes gyvename savais 
įstatymais, čia kaupiasi visi lietuviškieji mūsų jausmai. Susi- 
rinkome iš visų šios „Naujosios Babilonijos“ kraštų, gatvėje 
palikdami visa paryžiška, beįsinešdami čia tik tai, kas tikrai 
mūsų, ko mes atsivežėm čia iš už 1911 kilometrų, iš šventojo 
Lietuvos krašto, iš istorinio mūsų Kauno. Kaunas simbolina 
visą mūsų istoriją. Kaunas - pirmoji lietuvių stovykla santek- 
lyje tų dviejų upių, kurios anais laikais tebuvo vieninteliai 
keliai iš Europos. Pro Kauną, panemunėmis ėjo visa europinė 
kultūra, simbolinama Palemono „bajorais“; tas pats Kaunas ir 
stabdė visa tai, kas Lietuvai nebuvo palanku ar tiesiog kenks- 
minga jos laisvei, jos originalumui, - kas norėjo Lietuvą pa- 
vergti kardu, ne kultūra. Kaune gausiai liejosi gynėjų kraujas, 
mūsų kunigaikščių vadų ir jų vaikų: Gediminų, Vytautų, Vai- 
dotų ir kitų. Kauno senapilė permirkusi jų krauju, trypta jų 
kojomis. Iš tos tai senapilės aš štai atvežiau šventų tautinei 
mūsų dvasiai palaikų - griuvėsių žemių. Jomis išbarstykime 
šį Paryžiuje Lietuvos kampelį ir užkeikime užžavėkime, kad 
Lietuvos gynėjų dvasios ir čia nuolat vaidintųsi, kaip vaidinasi 
mums tėvynėje ir visus verstų, kas tik atsiras šioje Lietuvos 
reikalų sargyboje, visomis pastangomis ginti juos, jei ir ne krau- 
ju, tai bent prakaitu, visa mylinčia širdimi, visu aukštai ap- 
šviestu protu. Tai tegul, piliečiai, iš jūsų tarpo nenyksta nei 
tautinė dvasia, tautinė mistika: ji lygiai naudinga veikimui, 
kaip ir materialės priemonės“. 


ŠVENTĖS PABAIGA 


Kalbėtojui teko tvirtai valdytis, kad nesusijaudintų. Buvo 
aišku, jog ką kitiems perša, jam pačiam labai brangu ir labai 
realu. Rodės, ir klausytojai pergyveno ne vieną mistišką va- 
landą ir tuo laiku jų širdyse nebuvo kitų jausmų, kaip tik 
gryniausis noras visas savo pajėgas skirti - Nepriklausomajai 
Lietuvai. 

Dar buvo sumanyta į kiemo medį įkelti autentiškai lietu- 
višką meno primityvą - smūtkelį, tokį originalų tautinį simbolį. 
Gaila, kad jokiomis pastangomis nepasisekė jo gauti. Nebent 
vėliau jis bus galima įkelti. 

Galop visi susirinkę kan. Tumui paliko atminimui savo au- 
tografus ir visi pasirašė tam tikrą namų pašventinimo aktą. 
Šventikas skyrium pridėjo savo surašytąjį aktą. Svečiams buvo 
paduota kuklių vaišių - arbatos, saldumynų. 

Mūsų atstovai Paryžiuje p.p. Klimai tą dieną šventė pirmąjį 
savo susituokimo moterystėn „jubiliejų“ — penkerių metų su- 
kaktį. Artimieji pasveikino juos gėlėmis ir geriausiais veliji- 
mais, kad jie kuo ilgiausiai atstovautų Lietuvą šiame didžia- 
jame valstybių reikalų susidūrime. 


DORA 


- Paryžius - doriausias, bent padoriausias Europos miestas, 
nes jis kitų nepiktina, - kalbėjo man draugas, geras žinovas 
viešųjų ir intymiškųjų Prancūzų sostinės dalykų. 

- O garsieji visame pasaulyje Paryžiaus kabaretai? O met- 
resos?5 Ojų romanai? 

- Iš tolo visa tai tikrai abuoja; tačiau sprendžiant teisingai, 
pirma reikia visa tai pamatyti ir paieškoti, kas prancūzus ir jų 
Paryžių pateisina. Pirmai pradžiai pakeliui pasižiūrėkime, kas 
darosi tariamosios doros ir Dievo baimės žmonių sostinėje, vo- 
kiečių Berlyne. Antai tirštosios jų gatvės, kur pats didysis žmo- 
nių judėjimas, tai ištisi prostitucijos namai. Viešai, atvirai Cia 
daromos tam tikros „sdelki“ - pasiūlymai ir pareikalavimai. 
Tai taip šlykštu, taip koktu, beveliji tomis didžiosiomis gat- 
vėmis arba visai nevaikščioti, kad neišgirstumei šlykštynių, 
arba, reikalo verčiamas, moki pinigus ir važiuoji, kad tavęs 
nepasiektų gatvė. Nieko panašu negali atsitikti Paryžiuje. Ga- 
li dieną naktį brukinėtis žmonių tirštyje, ir niekas tau nieko 
nešnipštelės. Kokočių yra, tačiau jos, žiūrėk, kaip mandagiai 

sėdės tūkstančiuose kavinių ir jų trotuarų palapinėse. Ramiai 
valgys, gers skysčius, nieko neprovokuodamos, o kam tai rū- 
pės,jas atspės ir susipažins. Visgi tai geriau, neg atvirai rodomi 
doros purvynai. 

- Gm. Galbūt. Tačiau viduje, esmėje, vis viena, tai pūzrai, 
sugedimas. 

— Kaip ir bet kuriame dideliame mieste. Paryžius - vienas 
pačių didžiųjų pasaulio miestų. Turi dveja tiek žmonių, kiek 
visa Lietuva. Dar daugiau. Ankštumas, skurdas šalia ištaigų 
ir pertekliaus. Žinai, kas darosi tom priešingybėm susiduriant. 
Tai ne Paryžiaus specialybė. 

- Jei Paryžius į gatvę nevelka savo drumzlių, tai kam rink- 
tiniai jų žmonės, literatai, gatvę daro dailiojoje savo literatū- 
roje? Kam jie gamina specialios „prancūziškos literatūros“ ir 
ja tvirkina visą pasaulį? 

- Teisybė. Prancūzų romanas be metresos neapsieina. Ta- 
čiau literatas literatui nelygu, romanas romanui. Yra klasiškoji 
prancūzų literatūra, ta, kuri laimėja premijas bet kuriame pa- 
saulio krašte, ir visų yra vadinama - rinktinė; yra ir bulvarinė 
literatūra, tenkinanti plačiąją minią namie ir svetur, originalais 
ir vertimais. Valia pasirinkti viena ar antra. Pasirinkęs, kas yra 
tikrai pasirinktina, džiaugsies daug daugiau neg kitų kraštų 
dailės dalyku. Pasirinksi, kas doros dumblus kelia, pats būsi 
kaltas, kad tokios, ne kitokios lektūros ieškojai. Kas čia labiau 
kaltas? Ar, tikriau, kas čia pirmiau nusikalsta: reikalautojas ar 
davėjas? Prancūzų beletristika — ne vokiečių superfosfatas, 
kurs, kad geriau eitų, buvo pirma reikalingas tam tikrų agentų, 
ala V. Totoraitis, kurs, tyčia jo berdamas, įžiūrimai rodė jo 
veikimą. Prancūzų beletristai nelaiko savo agentų, kurie tyčia 
penėtų pasaulį sensacijomis iš lytinio gyvenimo, idant suerzinti 
skaitytojai pareikalautų kuo daugiausia šios rūšies savo protui 
ir dvasiai maisto. Šiokių žmonių jau yra visur saviškai susi- 
dariusių, jie moka pinigais, tai jie prancūzus rašytojus gadina, 
įgundydami juos, kad uždarbiautų, savo dvasią prostituodami. 
Kažin, ar tos rūšies rašytojus, operuojančius įkyriomis metre- 
somis, pati jų tėvynė žino, ar jie nenuskęsta jūroje keliolikos 


- 363 + 


tūkstančių veikalų, kasmet išberiamų į knygų rinką. Tūkstantis 
antras egzempliorių tepamaitina menkutį būrelį, jis nesudaro 
viešosios nuomonės ir knygai namie kelio nepraskina, jai pra- 
skina kelią svetimieji išsigimėliai ir svetur, išsiversdami pran- 
cūzų romanus į savas kalbas. Nei tie pornografininkai pran- 
cūzų literatūrą atstovauja, nei jų metresos netipingos prancūzų 
moteriai. Nori žinoti, kas tai yra prancūzų šeima? Tai kukli, 
ištikima, pastovi ir labai katalikiška, nuo miesto griežtai izo- 
liuota dviejų bendrovė. Jų moralės įstatai drakoniški, jų namų 
režimas - vergiškas. Antai Paryžiuje nėra namų be konsjeržo. 
Durininkas esti ne vien durims darinėti, bet ir sekti, kas ir iš 
kur ateina, kas, kur, kada išeina ir pareina. Merginos tarnaitės, 
kurių motinos ar giminės negloboja, visai neišleidžiamos iš 
namų, jos teturi po pusę laisvos dienos kas dvi savaiti, dau- 
giau nė minutės. Tokios švaros Paryžiaus kultūrai reikalau- 
jant, maitinantis taip ypatingai: atsikėlus kava, 12 val. pusry- 
čiai, 5 val. arbata, 7 val. pietūs, dar kai kur vakarienė, - namų 
tarnams nei nėra laiko dairytis į šalis ar spaceruoti su karei- 
viais. Metresos, kokotės - tai prancūzų šeimų atmatos, iš doro, 
tvarkingo gyvenimo svetimtaučių išviliojamos pinigais. Tai 
svetimtaučiai yra prancūzų šeimos destruktoriai, ne prancūzai 
nekaltų etranžerų (svetimšalių) destruktoriai. 

- Ar ir garsiuosius Paryžiaus kabaretus: „Kazino de Pari“, 
„Mulenružus“, „Foli beržer“, „Pragarus“, „Rojus“, t. ir t., t. ir t. 
pateisinsi? 

— Spręsk saviškai, pats pamatęs bent vieną. Tai nieko baisaus. 
Štai skelbiamos programos. Kazino duoda - „Žiemą“ ir k. k. 

- Kaina 50 frankų su viršum. Frankui nupuolus, tai tik 
dollaras ar pusantro, 10-15 litų, bet nekritus, tai labai aukšta 
kaina, patiems prancūzams neįmokama. Prancūzai taupūs, jų 
uždarbiai menki, o algos dar menkesnės. Daugiausia uždirba 
amatininkai, po 23 frankus dienai, bet tie turi savotiškų žaislų 
ir į kabaretus neina. Prancūzai valdininkai ima tiesiog juo- 
kingai mažas algas: kapitonas armijoje 700 fr. mėnesiui, parla- 
mento atstovas —- 1000, vadinas, tiek, kiek mūsų ministerijų 
kurjeriai. Kiti inteligentiškųjų profesijų žmonės proporcionaliai 

tam. Vienai pramogai išmokėti 50 fran. prancūzas netesi ir 
prancūzų visai nesimato nei kabaretuose, nei Grand Opėroje, 
nei Opėra Comigue. Patys turtingieji rezervuoja sau Operą 
šeštadieniais. Šiaip jau dienomis kiaurai per ištisus metus 
(sezonų nėra) ištaigingosios pasilinksminimo vietos pilnos 
vienų etranžerų. 

- Pas mus išgirsi egzotines kalbas, tik ne prancūzišką, - 
karčiai pastebėjo viena prancūzė, reta viešnia Operoje, išgir- 
dusi nesuprantamą jai „egzotinę“ lietuvišką mūsų kalbą. 

Casino de Paris - didžiausia teatro salė su ložomis ir bal- 
konu. Bufetas čia veik nieko nereiškia; antraktas vienas ir tas 
ne per ilgas, vos ko šalto atsigerti gali. Priešingai vokiečių 
kabaretas - daugiau spekuliuoja valgymais ir gėrimais. (Gry- 
nojo alkoholio Europa nevartoja, nei Vokiečiuose, nei Pran- 
cūzuose karafkos su šnapsu niekur nepamatysi.) Scena tik 
paįvairina valgantiems ir geriantiems. Buvau Kabaret der Ko- 
"miker, literatų smuklėje, kur literatai spekuliuoja alum etc. 
Prancūzų kabaretas - tikrai scena, kur giedama, šokama, dekla- 
muojama. Visa labai lengvo, juokingo turinio, taip pigaus tu- 
rinio, kad net gėda pamanius, kuo tave, aukštą inteligentą, 
maitina. Tos dienos rūpesčiai, net sielvartai rodomi ir apgie- 
dami, kaip „Journal Patė“ kino ekrane. Šokis, kaipo menas, 
taip pat pigas, meno vardo nevertas, tai ritminė gimnastika ir 
gestikuliacija vaizdui paįvairinti. „Direktorius“ visą savo su- 
manumą įtempia, kaip čia ištaigingiau padarius kombinaciją 
iš apdarų margumyno, jų viršijančios bet kurią lakią vaizduotę 
formos, blizgučių dekoracijų ir visų varsų šviesos. Gauni kino, 
kaleidoskopo, baleto balaganą; tokią fantasmagoriją, kuriai 
neprilygsta jokia pasaka. Viskas veikia tiktai į matymo pojūtį. 
Per 2-3 valandas kino greitumu parodoma begalės scenų. „Žie- 
ma“ — puiki tema. Jos sniegai, ledai, šalčiai, vėjai, audros, žie- 
miškai sustilizuotos dekoracijos ir apdarai daro tikrai puikų 
reginį. Kits kas taip pat. Bet... 

Visam tam tepavartojamos vienos mergaitės ir vos tik vie- 
nas kitas bernaitis visai nestilizuotas. Tai tendentiška. Man jau- 
no, elegantiško, paryžiškai išeiginiais apsitaisiusio, geromis 

manieromis, geru balsu, gerai išgimnastikuoto vyriškio vaiz- 
das daro nė kiek ne menkesnio įspūdžio už mergaičių „dzi- 
wacznie“'*stilizuotus apdarus ir jų trikotus. Bet kitiems, matyt, 
pikančiau rodos, kai veikia rinktinio gražumo mergaitės, ar 
jos stilizuoja žiemą, ar pavasarį žydinčią vyšnią, kurios žiedai 
supinti iš - mergaičių baltais rūbais ar ką kita. Ir pikancijai 
padidinti viena dvi poros statisčių visai nuogomis krūtinėmis 
neva klasikinėms kolonoms dekoracijoje. Tame vienų mer- 
giškųjų gražybių surinkime į vieną milžinišką, bent iš 200 būrį, 
visaip operuojantį akims, ir yra visas paryžiškas, brangus 
pinigais, pigus menu ir turiniu, kytrumas etranžerams „pasi- 
žiūrėti“. Tiktai pasižiūrėti. Psichologiškai suklastotas kytru- 
mas. Amerikos yankiai ir Europos anglo saksai žmonės tvirtų 
principų ir pastovios moralybės. Velnią pradžiuginti jie ne- 
greiti. Ir štai duodama jiems reginio, kurs tikrai velnio ne- 
džiugina, o kad tuo pat žygiu vis dėlto kiek tiek ir Dievą 
parūstina, tai ką čia jau! Tam Paryžius. Nelyginant mūsų že- 
maičiams Prūsai: ir ten, ir čia Dievas esąs atlaidus; galima kiek 
tiek atsipalaiduoti nuo kieto namų režimo ir jei, nepridaryti 
to, ko namie geri papročiai nepavelija, tai bent matant pasi- 
čiaupyti. Bjauri moralė veidmainybė. Čia prancūzai neišsisuks 
nuo doriškosios atsakomybės žmonijos etikai, panaudojamai 
ne visai švariai estetikai. Klasiškos pusnuogybės žmogaus 
neužgauna, net ir visa nuogybė, o paryžiškoji pusnuogybė štai 
užgaulinga, ir sunku ja doriai išaugusiam žmogui džiaugtis. 
Čia man teko pilnai suprasti visą bjaurumą ir etišką nevertumą 
moterų dėcolletė, kai išvydau jų apogėją, anot tų pačių pran- 
cūzų jumoristų, iki pat apendicito. Mamillae“ - kilniausi tema 
Šventraščio poezijai, žmonijos gyvybės taurėmis ir kitaip kil- 
niai vadinamos; dalis moteries kilniausia ir garbingiausia, 
kurią kaip šventenybę reiktų pabučiuoti moteriškoje motiną 
pagerbiant, — kai išnešama rodyti gatvei, yra tiesiog niekuo 
nepateisinama moteriška šventvagystė. Dekoltės bjaurumas tik 
šioje šviesoje tegali būti išmatuotas. Kai tuo daiktu pirkliau- 
jama, tai bent žinai jam kainą, bet kai, nei sveikas, nei dėkui, 
kiekvienam kaišiojama į akis, tai taip daryti tegali tik tokie 

nelogikos padarai, kaip moterys. Moteris ginti - ricieriškumas 
įsako. Tik kaip čia tu ginsi moterį, kuri pati taip nenuvokia 
savo vertumo ir taip ją profanuoja? 

— Kokios tobulos jaunos formos! - gerėjas mano kaimynas, 
trindamas rankas. 

- O ar norėtumei, kad gražioji tavo duktė už 53 frankus 
imtų visas savo „gražybes“ rodyti - gatvei? 

Kaimyno akys išsiplėtė išgąsčiu. 

- Taigi. Ojuk visos anos gražuolės taip pat turi savo motu- 
tes, savo tėvelius. Ir aš labai abejoju, ar bent kuris jų ateina 
čia — savo pačių dukterų gražybėmis pasidžiaugti... 

O yankiai ir anglai ateina su visomis savo šeimynomis. 
Moterų prancūzų kabaretuose lygiai tiek, kaip ir vyrų. Ir jos 
nieko neišmoksta. Gaila, kad jos „egzotinės“ mano kalbos 
nesupranta - joms šis raštas yra skiriamas. O gal kuri lietuvaitė 
tai supras ir neberodys to, kas nėr rodytina? 


TIKYBA 


Prancūzija katalikų kraštas, bet yra kalvinų ir žydų. Šiaip 
jau gyvenime tos mažumos ne kiek reiškia, užtat politikoje, 
administracijoje, kariuomenėje - labai daug. Žydai aršūs socia- 
lizmo vaisytojai, masonų vadai; kalvinai šiaip jau pažangūs. 
Ar daug jie sveria ir tikybos srityje, nemoku pasakyti — tai 
dalykas gilių studijų. Bet kad sveria, palenkdami savo pusėn 
ir katalikus, tai reiškia prieš 20 metų pakeltas kultūrkampfas““, 
Bažnyčios turtų atėmimas, procesijų uždraudimas, vienuolių 
ištrėmimas ir k. k. Iš tolo būdamas, skaitydamas apie bedievių 
pastangas nukrikščioninti visą Prancūziją, maniau, jog tai jai 
ir bus pasisekę. Maloniai užsivyliau, tik vis dar nežinau, kuo 
labiau stebėtis, ar katalikų atsparumu, ar persekiotojų kultū- 
ringumu: Paryžiaus ir Prancūzijos tebesama, kaip ir buvus, 
katalikiškų. Paryžius pilnas gražių ir iškilmingų bažnyčių. Vi- 
sam miestui viešpatauja senyvoji Notre-Dame de Paris, naujoji 

Sacrė Coeur, Montmartres, vidurmiestyje šv. Augustinas, vi- 
suose kvartaluose yra savų bažnyčių senų seniausių, po tūks- 
tantį metų turinčių, ir visai naujų, nauja architektūra statytų. 
Senosios, be puikios architektūros, be neregėto jos brangumo, 
daug dar ko kito turi, kas griežtai visus patraukia, - tai ne- 
pasakomas gausumas istorinių jų tradicijų, gausumas ir kitų 
dailės dalykų - skulptūrų, paveikslų, vitražų languose, poli- 
chromijos sienose, mozaikos altoriuose ir asloje. Visos baž- 
nyčios atviros per kiaurą dieną, jas lanko turistai, bet lanko ir 
religingieji. Visur ir visados rasi kiek tiek žmonių, giliai susi- 
mąsčiusių ar veidais įkniubusių į savo rankas klaupkelėse, — 
jie meldžiasi, ir ne taip, kaip oficialiai, miniomis susirinkę, tik 
iš širdies reikalo, kada jų niekas nemato ir niekas jokiais įsta- 
tymais neverčia eiti pareigą. Jie tyčia pabėga iš miesto judesio 
į nuošalį. Gal tai atsiskyrimo nuotaikai palaikyti ir bažnyčios, 
taip gotikinės, taip ir kitos, visos be išimties, labai tamsios, 
taip tamsios, kad vos prisikišęs gali paminklų parašus paskai- 
tyti. Langai nedideli, ir tie vitražais užstatyti. Paprastų perre- 
gimų stiklų niekur nesimato, visi tirštai užtepti, kad nė vienas 
saulės spindulys neįeitų. Prancūzijoje daug daugiau saulės 
kaip pas mus. Saulė žmones džiugina ir linksmina, daro daug 
distrakcijos, neleidžia susikaupti. Prancūzas tad, kada meldžia- 
si iš savęs, ne iš knygų, ne iš rožančiaus, ieško prietemos. Lie- 
tuvis į tokį tamsų „urvą“ nė žengti nežengtų. Jam saulė - di- 
džiausias dievaitis, saulės jo gamtoje reta, tai bevelija šviesoje 
maudytis, kad ir didžiausiame karštyje. Lietuviui ir tegražu, 
kas skaisčiai šviesu. 

Prancūzai, giliai kultūringieji miestelėnai, moka gyventi 
intensyvų vidaus gyvenimą. Jų bažnyčių prieblandos - giliai 
mistiškos, o tą mistiškumą dar labiau didina daugybė plonučių 
žvakelių, valandai dviem degti pridaigytų prieš kurius ne 
kurius altorius, kaip rusų cerkvėse. Dievo Motinos altoriai, 
šv. Jonės Arkietės stovylos visai paskendę šviesoje, toliau ta 
šviesa nenušviečia ir bendro bažnyčių tamsio neišblaško. Dide- 
lė daugybė statomųjų žvakelių irgi reiškia, jog Paryžiuje dar 
daug kam bažnyčia ir religija rūpi. 

Ypač tai aišku šventadieniais. Giliai religingų, griežtai 
praktikuojančių prancūzų Paryžiuje esą daugiau nei šešta 
dalis. Gera dalis „tinginių“, ne uolių katalikų, bet katalikiškos 
nuotaikos. Labai reikšminga, kad praktikuojantieji piliečiai 
darą tai sąmoningai, programingai įsitikinimu, nes daugu- 
mas tikinčiųjų - inteligentai. Daugumas Sorbonos universiteto 
profesorių ne tik lanką bažnyčią, dalyvaują iškilmėse, pro- 
cesijose viduje etc., bet ir dažnokai priimą šv. Komuniją. Nuo 
6 iki 12 val. bažnyčiose kas valanda laikomos mišios, ir kiek- 
vienų mišių klausytis ateina vis kita publika. Kai kuriomis 
valandomis skaitomos Evangelijos su trumpučiais paaiški- 
nimais, kai kuriomis sakomi ištisi, bet neilgi pamokslai, kai 
kur (Šv. Magdalenos b.) konferencijos mokslo ir literatūros 
temomis, naujausiomis, ligi tik kas nauja pasirodo, kas rišasi 
su tikėjimu. Bažnyčios vis esti pilnokos, nors ne grūstinai 
prisigrūdusios, nes bent šešis kartus publika atsimaino. Tai 
ir patogumų galima padaryti: kiekvienas atėjęs gauna atskirą 
klaupkelę, ją atvertęs, gali ir atsisėsti. Niekas jo nekumši, nie- 
kas nestumdo, distrakcijos nepadaro. Tad gali laisvai ir giliai 
susikaupti tam pusvalandžiui. Ir žmonės tikrai susikaupę 
mišių klauso. Iš bažnyčių publika skirstosi rimtai, pavieniui, 
susimąstę, lyg svarbų ir gilų minties darbą padirbę; nesi- 
būriuoja, neklega sustoję. 

Dvasionys susivaržę griežta disciplina ir niekur nesipro- 
fanuoja. Ilga uniforma privaloma. Jei gatve dvasionis eina, tai 
lyg jos nemato. Teatrų, operų nelanko arba labai retai. Viešose 
valgyklose, restoranuose jų nesimato. Dirba labai daug. Pusę 
viešųjų mokyklų dvasionys veda, ir visuomenė jų atsidėjimu 
labai patenkinta. Tai ir dvasionių autoritetas labai didelis, pa- 
garba dar didesnė. Dvasionys prancūzams ne tema pigiems 
vicams ar karikatūroms. Dvasionių tebeklauso, jei, jiems ska- 
tinant, prancūzai tesėjo pasistatyti tokią grandiozinę pusbi- 
zantinę Švč. Jėzaus Širdies bažnyčią Montmartres. Atstatomos 
ir vokiečių sugriautosios ir valstybė joms atstatyti, kaip ir ki- 
tiems trobesiams, skiria milijonus, nors visas atstatyti pati 
nepajėgs. Ar tai nekultūringa, kai betikybinė valdžia tokia 

bešališka, tiek rūpestinga, kad senovė nepyktų? Prancūzų be- 
dievių kultūringumas itin gerai pasireiškia tame konserva- 
tiškume. Bibliotėgue S-te Geneviėve, fondėe 1628, 1790 m., 
per patį smarkumą didžiosios revoliucijos, buvo suvalstybin- 
ta, tačiau jos vardas - šventos Genovaitės paliko ir iki šiam 
laikui, nes šventoji Genovaitė - Paryžiaus globėja, labiausiai 
mėgiama šalia pirmojo pačių pirmųjų krikščionybės amžių 
šv. Kentėtojo St. Denis. Kiek meilės ir pagarbos prancūzai yra 
pareiškę „saviesiems“ šventiesiems! Saint, Saint, Saint - mirga 
visuose miesto dalių, gatvių, įstaigų pavadinimuose, ir jokiam 
prancūzui bedieviui nepareina į galvą bereikšmė mintis - ša- 
lin šventuosius! — nes ir bedieviai patriotai iš savo praeities 
semias garbės ir stiprybės sunkiai dabarčiai. Ir tai visai nevar- 
žo laisvosios jų minties. 

Revoliucijos metu išsišokimų buvo. Yra jų ir dabar. Vienas 
skaudžiausių tai pastatymas stovylėlės „Au chevalier de la 
Barre suppliciė de 19 ans le 1 Julier 1766 pour n'avoir pas saluė 
une procession“". Devyniolikos metų de la Barre, turtingų 
bajorų ponaičiukas, tiek ištvirksta su keletu tokių pat pusber- 
nių, jog lėbavimą ir burnojimą prieš Dievą ir Bažnyčią pasiima 
lyg savo dūkimo programa ir tiek įkyrėja miestui, jog už vieną 
tokį bjaurų pasityčiojimą iš procesijos su Švenčiausiu Sakra- 
mentu Barre buvo patrauktas į teismą ir sudegintas. To būtų 
per.daug. Vis dėlto niekam tai neduoda teisės nei progos pa- 
prastą ištvirkėlį ponaičiuką padaryti kentėtoju už idėją arba 
padaryti, kaip buvo padaryta skurdžių, driskių Bažnyčios 
paniekintų atstovu (De la Barre nulipdytas sudriskęs). Juoda 
statula ant visai menko postamento pačioje apačioje didžiausio 
Kentėtojų kalno, kur pastatyta didžiausia šventykla kilniausiu 
ekspiacijos tikslu, - sumanymas visai nepasisekęs savo pro- 
porcija ir vietos parinkimu. Masonų ketinta tuo skaudžiai įgelti 
katalikybė, o pasidaryta tik gėdos, daugiau nieko; iš didelio 
sumanymo —niekai, kurie daugiau tikinčiuosius agituoja prieš 
masonus, — ne šiuos prieš katalikus. Niekas neabejoja, jog šitą 
savo išsišokimą masonai savo rankom atitaisys ir Barreo sto- 
vylą nusikels kur į kitą pašalį nuo Jėzaus Širdies bažnyčios!š, 

Katalikiškam Paryžiui dar charakteringa, kad jis tiek jau 
didus savo paties istorija, jog jam maža beimponuoja net pati 
garsioji senovės Roma. Paris — kiek vėlesnis vardas; įsteigėjų 
romėnų pirmuoju krikščionybės amžium jis buvo vadinamas 
Mons Lucotitius, jei neklystu, arba trumpiau: Lutetia. Ir nese- 
niai atkastasis romėnų cirkas vadinamas: „Arėne Lutėce“. Ro- 
mėnų garbingąsias tradicijas visai užstojo — savoji, originalioji 
tradicija; jos tesilaikoma, ji telaikoma daugybėje muziejų, kaip 
va: Musėe Carnavalet, Musėe Cluny, Panthėon „Aux grands 
hommes la patrie reconnaissante“"?, Musėe Rodin etc. etc. Už- 
mirštami romėnų paminklai, bet senoji menkutė St. Charle'io 
bažnytėlė šalia milžino Notre-Dame tebėra lygioje pagarboje. 
Tebelaikomas ir rūsys prie jos, kur kitkart buvusi smuklė, 
paties Dantės lankyta. Ir dabar yra toje pat rolėje - cabaret 
literatų, ne tik nepabėgusių nuo bažnytėlės, dar savo patronu 
štai pasirinkusių šv. Pranciškų Asyžietį. Ar tik nemano treti- 
ninkais? tapti tie prancūzų poetai?... 

Prancūzams 12-13-asis amžius tik vakar diena, aukščiausio 
bažnyčių architektūros išsivystymo laikas; 8-9 amžius tik už- 
vakar, o 2-4 amžius - pernai, kada pirmieji krikščionybės 
apaštalai čia savo galvas už Evangeliją guldė. O kas mes tuomet 
buvome? Mes nesižinome net kur tuomet buvę. Net tikėti nesi- 
nori, kad jau tais metais žmonių gyventa aukšta inteligencija, 
kai mes tebebuvome girininkai... 

Kaimas Prancūzijoje tebesąs nuo Didžiosios revoliucijos 
netekęs tikėjimo ir grįžtąs atgal, tik patekdamas į miestus, tik 
žymiai pakildamas kultūroje. Visai priešingai kaip pas mus. 
Aš kaimo nepažinau. Bet važiuojant per kaimus, matai, kaip 
ir pas mus, beveik kiekviename kaime po vieną gotišką beto- 
ninį kryžių. Jie perpus žemesni neg pas mus trijų sieksnių, bet 
vienodi, moderniškai stilizuoti, niekur nesimato tokios origi- 
nalės primityvės tautinės kūrybos, kaip pas mus. Tai iš paviršės 
ir prancūzų kaimas - katalikiškas ar bent nesutraukęs su kata- 
likybe ryšių. Kai kurios gi provincijos, Bretonija ir kt., galin- 
čios būti net pavyzdžiu kitiems katalikų kraštams. Ir kaimas 
ir provincija — pilna kilniausių ir garbingiausių tradicijų: čia 

Anency didžiuojasi šv. Pranciškum Saleziečiu?!, įsteigėju Pran- 
cūzų akademijos, čia kuo kitu. Ne mano dalykas visa surejest- 
ruoti; visa ko piga rasti bet kuriame Baedeckeryje??. Paminiu 
tik tai, kur pats esu buvęs, ką pats matęs, tik keletą minčių 
ir faktų. 

Paryžius penkių milijonų miestas, tai ir jo kapinės milijonų 
nabašninkų miestas su didele ir labai įvairia savo istorija. 
Prancūzų istorijoje, o beletristikoje ir kitų literatų, kapinės 
Pėre-Lachaise ir Montmartres turi žymią vietą. Man jos tiek 
tėra įdomios, kiek ten garsenybių palaidota; paminklų dailės 
ten ne taip jau daug, o vokiško „daržo“ — gėlių etc. nė to 
tiek: ištisi kvadratiniai kilometrai prikrauti paminklų, jų lan- 
kytojai teieško, ieško žingeidos, ieško ir tie, kurie nori pa- 
simelsti prie brangaus karsto ir ten savo atminimo ženklą 
palikti — vainikėlį iš sausagėlių. Pėre-Lachaise kapinės - tikra 
negyvėlių sala - vargu bau kas ten besilaidoja. Paskutiniais 
laikais ji betgi atgijo. Iš vienos pusės Pėre-Lachaise kapus 
atgaivino komunistai, iš antros — bedieviai. Komunistai pri- 
siminė, jog čia 1870 m. rojalistų buvo sušaudyti komunarai; 
sako, bent 10 000 buvę sustatyti prie kapinių aukštos sienos 
ties iškasta bendra milžiniška duobe, sušaudyti ir čia gyvas 
ne gyvas suversti; komunarai pirmiau buvo rojalistus sušau- 
dę, tai buvo keršto dalykas. Komunarų sušaudymo paveiks- 
lėlis kursuoja visame pasaulyje. Dabar tiems Paryžiaus ko- 
munarams naujieji komunistai kabinėja sausažolių vainikus, 
nudažytus juodai sukrešėjusių kraujų varsa. Jie baisūs ir abuo- 
ji pažiūrėti, o tais vainikais nukarstyta visa siena. Daugiau- 
sia... žydiškais parašais. Tai labai reikšminga gyviesiems, bet 
su tikėjimu, nemirtinga vėle nieko bendra neturi. Gegužės 
mėnesyje Pėre-Lachaise susirenką minios po 50 000 komu- 
nistų —- demonstruoti, ne melstis. Paryžius esąs gerokai suko- 
munistėjęs, žinoma, tik darbininkų luomas. 

Antrame kapų šone, jau už kapų, daug vietos turi pa- 
siėmusi krematorija, bizantiško stiliaus didžiulis namas — 
„fabrika“ negyvėliams pelenais paversti. „Darbas“ dirbamas 
anksti rytą, 5 valandą. Tada rūksta aukšti „fabrikos“ kaminai, 

degindami lavonus. Pelenams padėti išmūryta aukštos sienos 
su ląstomis puodui įdėti. Įdedama, užmūrijama ir padedama 
pavardė. Jokių ženklų, kurie atmintų žiūrėtojams vėlę ir am- 
žinybę, nei emblemų, nei kriptonimų. Ant krematorijos tėra 
vienas simbolis - liepsna. Visa tai pamatęs, tesupratau, dėl 
ko Bažnyčia ir tikintieji žmonės neigia krematoriją. Rodės, ji 
yra racionali: pašalina puvėklius, valo gamtą. Ir ar ne vis ta- 
sia, kuriuo būdu nebegyvėliui pabaigti išnykti? Taigi, kad 
krematorijų pramanytojai ne ta viena higiena vadovavos: šį 
„laidojimo“ būdą jie prasimanė daugiau kaip prieštaravimą 
esamai krikščionių tradicijai ir jų vėlės nemirtingumo sim- 
bolizavimui - paminklais. Kai aš nematau, kaip mano bran- 
gaus asmens liekanos išnyksta, rodos, kad jos ir neišnyksta, 
ir aš jas vėl išvysiu. O kai savo akimis pamatau, jog iš visų 
tų palaikų keletas gramų mineralinių dulkių beliko, man 
rodos, jog ir iš nabašninko nieko nebeliko. Ir jo nebelieka nė 
širdyje itin jį mylėjusių, kai nebėr kas belankyti ir šiaip ar 
taip beatminti. Netikių „šventykla“ — krematorija, nors labai 
graži, stilinga, padarė man labai gilaus neigiamo įspūdžio — 
savo tuštumu. Nihil — esama labai baisios prasmės žodžio... 
Ir aš jokiu būdu nesutikčiau įrašyti į testamentą, kad mane 
sudegintų. Bevelyčiau net ne šventoje vietoje, kur pabalyje 
pūti, neg sudegti. 

Man net netelpa galvoje, kaip gali būti prancūzas nihi- 
listas, nemirtingumu netikįs, vadinas, tuščiaviduris, kai jis 
toks ramus, mandagus, nesusinervinęs, džiaugsmingas, grei- 
tas patarnauti, negodus ir neakiplėša. Nihilizmą aš vaiz- 
duojuos lyg sifilį, kurį jausdamas savyje žmogus negali būti 
toksai, — jis bus tik pesimistas, susiraukėlis, kitų ir savęs 
nekentėjas. Religija, tikėjimas — didelis teigiamasis veiksnys 


žmogaus gyvenime skyrium, šeimoje ir visuomenėje. Buvimas - 


tariamai netikėlių Prancūzijoje man tikėjimą gerokai sutvir- 
tino, nesusilpnino. 


- 373 


AUDRA KALNUOSE 


Tikrai aukštaitiška mano aistra — vandenai ir kalnai - pla- 
tybės ir aukštybės. Aš jų ilgėjaus iš pat mažens. Plaukioti 
laiveliu ežere, taškytis pakrašty man taip malonu, kaip ir lau- 
kinei antei. O kai per ilga gavau pamatyti Baltiją Rygos ir 
Liepojos pajūry, tai nusprendžiau, kad geografiškoji jų padėtis 
gražumu brangesnė už visus ekonominius ir politinius geru- 
mus. Jūra mane alpinte alpindavo, ir aš taip jos pasiilgdavau, 
kad retkarčiais imdavau ir nuvažiuodavau be jokio kito reikalo 
dieną antrą parymoti įsižiūrėjus į platybes. Ir visai buvau 
laimingas, kai teko perbristi pats Atlantas ten ir atgal. 

Ežerai man ne naujiena: esu nuo Ežerėnų*. Ne naujiena 
man ir kalneliai - ežerų yra, kur nelygu. Gražios mūsų reginių 
kaubrės savo įvairumu, savo jaukumu, bet tiek teįdomios, kiek 
įmasina ilgėtis vos tegirdėtų tikrųjų kalnų, taip aukštų, kad 
nuo jų pasimatytų galas pasaulio. Krymo kalnai manęs nepa- 
tenkino. Karpatai taip pat. Būtinai norėjau „pajodyti“ po Kau- 
kazą arba po Alpes. 

Kaukazo nepamačiau, o Alpėse buvau. Tai kas, jei ką gavau, 
tik sau gavau, ojums pasisakyti nemoku?.. Buvo tokių, kurie 
pasakė, kokie gražūs ir įdomūs žemės nelygumai. 

Į Paryžių nuvažiuoji per dvi naktis, dar per vieną naktį — ir 
jau esi Vakarų Alpėse, Prancūzijoje, bet Italų pasienyje, Eksle- 
bėnuose. Aix-les-Bains, matote, skamba labai „lietuviškai“, o 
reiškia — uolynų tynės. Ten vienoje pakalnėje trykšta gausus stip- 
rus mineralinio vandens šaltinis. Aplink jį prancūzai priželdė 
sodelių, pristatė viešbučių (otelių); tiems, kurių silpni ištesėji- 
mai, ordinariškais vardais: Poste-Hotel etc.; o tiems, kurie pajė- 
gia karališkai ištaigauti, visokiais kuo baisiausiais demokratams 
vardais: admirabliais, formidabHais, - Lukulaus šventyklomis. 

Gražu ir patogu, o vis svetimtaučiams atsivilioti, kad jie 
savo lėšomis amortizuotų visas išlaidas. Pagalvoji ir užsigau- 
ni. Juk visos tos garsiosios Vakarų vietos, kurortai, sanatori- 
jos, vasarojimai žiemojimai sakyte sako: tavo dalykas duoti 
mums pinigų, o mūsų dalykas už juos tau pridaryti gražumų 

ir patogumų. Mūsų pinigai užsieniams ta pati žaliava, kaip 
linų pluoštas jų fabrikams, o javų grūdas - jų gyvulių šėrybai. 
Iš ten žaliava mums sugrįžta gražiu ar gardžiu daiktu. Nuo 
kaimo stilisto betariant, turime - ko, o nemokame - kaip. 

Esu švelnių nervų. Kai ausų plėnelės plyšta nuo sirenų kau- 
kimo, kai iš apačios dunksi lyg su kumštimis į pašones, kai 
per tave nuolat eina lipa ir visokiais reikalais nuolat tave kal- 
bina, tai negaliu užmigti. Žinoma, buržujus: kai atguli, tai 
pasisamdai, kad kas tau varlių krankimą paprūdėje ramintų. 
Tai trejetas naktų nemigo padaro mane suglebusį lepšį, kuriam 
nė šarmanka įspūdžio nebedaro. 

Taip kitur. Bet Alpės gali ir patį negyvėlį atgaivinti. Pra- 
važiavęs didžiulį Dižono miestą, jau nebeatsitraukiau nuo 
lango - ėmė šmykšėti vis didesnės nelygumos, vis didesnės 
krūvos uolų. Skyrium lygumoje jos taip įdomios, lyg tyčia 
aukštai aukštai sukrautos, kad piemenėliai turėtų kur pasilipti 
ir ten pagiedoti: o 0, 00 0! Ak tu jejem, kaip jie jaučia gamtos 
gražumą, tik kad pasako tai, kaip paukščiai, savo giesme, savo 
gyvumu, kurį sužadina kaip tik gamtos grožis. O kad pajėgtų 
poezijos kalba prabilti, ką jaučia, turėtume dailių dailės. 

Matydamas tokius atskirus kalnus ir aplink juos žaliuo- 
jančias ganyklas, aš visai užsimiršau jau esąs miestelėnas, 
aukštas ir senas, - pasijutau tebesąs „ganytojas“ — laukuose, 
ne miestuose, pasijutau belipąs daug daug aukščiau neg į 
Popšutės kalną? ir visu balsu pragydau į stiklą: „o 0,00 0!“ 

— Kas tau, ar kas užlūžo!? Ko čia rėkauji, kai „ponai“ te- 
bemiega? 

Lai sau miega pačiu letargu ar net pačios mirties miegu. O 
man štai prasidėjo Alpės. Štai kaip kirste nukirsta uolos siena. 
Matau apačią, o viršaus nebėra: ji debesyse. Čia štai ji plyšo ir 
parodė tolimą reginį. O čia visa apaugo vijokliais — jie, žiūrėk, 
mėlynai žydi... 

- Žydi... Daug kas mėlynai žydi, - šūkauk gi tu dėl bet kurio 
menkniekio... 

— Menkniekis menkniekį. O man menkniekių nėr. Visa svar- 
bu, kad didžia... O Alpių esama didžiulių. Tuo tarpu tiek. 

Riedame „pažeme“, prisiglausdami prie uolų, pasukame 
iš Italų didžiojo kelio į dešinę ir atsirandame plačioje tarpu- 
kalnėje, kur tviska bene tas vienas visoje Prancūzijoje didesnis 
ežeras. Paežerėje, dešinėje atkalnėje - Ekslebėnai, o antrapus 
tarpukalnės — Col de Chat (Katės kaklas), nuo tūkstančio metrų 
aukštumo gražuolis kalnagūbris. Majestotinga ir labai jauku. 

Saulė, mūsiškai kalbant, šviečia pavasariškai skaisčiai, o 
pietuose taip per visą vasarą. Džiugina, ne svilina, kaip anapus 
Alpių, Italijoje. Džiaugiamės bulvarais ir jų šiltųjų kraštų aug- 
menimis. Prieš magnolijos medžius su dideliais baltųjų lelijų 
žiedais ilgai sėdime sužavėti — vis nesinori tikėti, kad tai ne 
dirbtiniai žiedai. Mus įtikina nukritusieji — tik imk į rankas, 
uostyk ir bučiuok. 

Saulei nusileidus, ūmai oras sutirštėja, darosi sunkus, ima 
drabnumas. Kas čia? Būsią lietaus. Iš kur, kad jokio nė mažiausio 
debesėlio? Niekas netiki. Antai vienas sodas ramiausiai iliumi- 
nuojasi, pradeda laidyti raketas, pirotechnikai išmislinėja, — tai 
vaišina kažin kuriuos ten aukštus svečius. Aplink sodą didelės 
minios. Tačiau jos ūmai pradėjo skystėti - niekas nebemalonu. 
Ir aš imu kojų nebepavilkti, nors tebėra devinta valanda. 

Kas gi čia: liga suėmė ar trijų tūkstančių kilometrų kelionė 
pabaigė viską išsemti? Rodės, dar šimtą žingsnių, ir krisiu 
bejėgis. Namo, namo, greičiau į lovą, užmigti ar bent nebe- 
judėti... Vos beužlervojau ant aukšto į savo kambarį, vos benu- 
sivilkau drapanas ir dirstelėjęs į langą, ar žaliuzys nuo mėne- 
sienos užleistos, virste įvirtau į lovą. 

A, ta ta! Bet akys nesimerkia. Trošku kaip žuviai, ledui ir 
sniegams ėmus spausti vandenį. 

Tik - plyšo, net galvoje ėmė zvembti. Ne medis, ne žemė, 
tik kažkas labai kieta, kažko labai daug. Skilo Col de Chat, ne 
kitaip. Ir vėl... ir vėl... Ne griaudžia, o vis muša, muša, muša... 
ir vis čia pat, į mūsų viešbutį. Tik dyvai, kaipgi čia jis bestovi, 
kai visa tarpukalnė aidėte aida, aidas aidą gena ir sugrįžti 
nebeleidžia. 

Ir vėl... ir vėl... ir vėl... Ojėg čia bebus kas?.. Kambarys pilnas 
žarijų, ne kitaip... Šviečia tik šviečia pro žaliuzių tarpelius. 

Žaibai nesiliauja nė sekundei. Bliks bliks, bliks bliks... Ir bal- 
sas, lyg fabrikoj storą geležį pjaunant. Tam nė mūsų kalboje 
nėra ištiktuko, o jau kaip to turtinga. 

Supratau, kad langas už žaliuzių palikta atidaras. Reiktų 
užsidaryti, kad skersvėjis nevarytų į kambarį elektros srovės. 
Bet lengva pasakyti, tik kaip čia padarius, kad audra taip ginas? 
Iškiši rankas, ir trenks tau per riešus. O gali ir toliau pasiekti — 
per marškinėlius. 

Taip bailė grūmės su miegu ir nuovargiu bent dvidešimt 
minučių. Lyg kas būtų tave patį į elektros kėdę pasodinęs ir 
per visą srovę pervaręs. Galop sumečiau šitaip. Perkūnas spyrė 
jau 1200 kartų kur nors čia į kalno viršūnę, o ne į tarpukalnę, 
tad mūsų turima neblogiausias perkūnsargis. Neabejoju, kurią 
uolą grūste sugrūdo į smulkius žvirgždus. O mūsų viešbutis 
tebėra sveikas. Tad yra galimybės, kad dar bent dešimtį kartų 
netaikys į mus iš viso, o į mano langą ypačiai; tiek laiko pakaks 
lango pusėms pritraukti ir užsukti. Kad tik audros srovė, taip 
antai plakanti žaliuzis, neparblokštų, jas pakėlus. 

— Nuo perkūnų ir žaibų išgelbėk mus, Viešpatie! - tariau 
gana pamaldžiai, iššokdamas iš lovos, ir ūmai paleidžiau aukš- 
tyn plonų lentelių, ir tų su protarpiais, dangą nuo audros. Men- 
kai gi jų tedrausta mano gyvybė... 

Kąišvydau pro langą tarpukalnėje, nebeišdils iš mano atmi- 
nimo. Dievuli tu mano, kokių „pirotechnikų“ esama šiltųjų 
kraštų kalnuose! Gražiai visa tarpukalnė, nuo pado ligi kalnų 
viršūnių buvo pilna ugnies. Jokia vasarių giedra neduoda tiek 
švieos. Žiūrėti skaudu. Milijardai elektros žvakių, tiek pat ir vol- 
tų. Uolos iš abiejų šalių saulėmis švietė. Viršūnėse Joninių laužai 
degė. Visados rami didžiulio ežero plokštė dabar virė kaip katile 
tirpytas sidabras. Visi efektai tūkstantį kartų padidėję. 

Mano akis ir klausą tai visiškai pavergė, šviesa ir negirdėtas 
triukšmas sužavėjo, kaip sužavėdavusi Didžiajame kare „pra- 
garinė ugnis“ atakoje. Patekus į patį tos ugnies centrą, nebe- 
būdavę baisu žūti, nes tas tavo žuvimas toks menkniekis šito- 
kioje iškilmėje... Valandėlei ir aš pamiršau savo bailę, trumpai 
valandėlei, gal neilgiau kaip per sumestą dešimtį trenksmų. 

Paskui pačios rankos pagrobė langiapuses ir nervingai užtren- 
kė jas. Nusikvatojau pablūdėlio juoku - tokiais niekais, trapiu 
stiklu apsigynęs nuo pašėlusio gamtos gaivalo. 

Žaliuzių nebeužleidžiau, kad matytųsi, kada ir kuo visa tai 
baigsis; lietuviškai - ar dar ilgai Perkūnas šaudys savo vylomis 
tai už vienos, tai kitos uolos besislapstantį ir iš už jų Perkūną 
erzinantį velniūkštį. 

Dar dešimt ilgų minučių. Mano nervai negi varinės vielos, 
o ir tos perdega, tad ėmė šauktis: užmušk mušdamas arba 
liaukis liaudamos!.. Ir liovės pusvalandžio kalnų audra, užmi- 
gau kaip negyvas ir ničnieko nesapnuodamas pramiegojau 
apie 20 valandų. Beatsikėliau į pavakarę. Ir kai išsimaudžiau 
šaltoje tynėje, kai pagėriau karštimo, pasijutau vėl tesįs antrus 
tris tūkstančius kilometrų nukeliauti. 


LA GRANDE CHARTREUSE 
(DIDŽIOJI KARTŪZIJA) 


Prof. St. Kolupaila“, ačiū, „N. Romuvos“ 3 nr. 61 p. parodė 
mums didžiąją Ispanijos gražybę ir įdomybę Montserrato vie- 
nuolyną, pasakoje vadinama Šv. Gralio pilim. 

Parūpo ir man parodyti gal ne mažesnę gražybę ir įdomy- 
bę - prancūzų vienuolyną La Grande Chartreuse ties Grenobliu, 
bet Izero departamente, Vakarų Alpėse, Grand Somo uolynuose. 

Kai padavė mums turistinį autobusą šešiomis eilėmis po 
tris: penkiolikai pasažirų, šoferiui ir konduktoriui, ir kai pa- 
sakė, kad tuo Noės laivu kopsime 2023 m. į Grand Somą, aš 
nenorėjau sėstis. Mane šiurpas kratė. Aš nebuvau važinėjęs 
kalnų takais, bet buvau gana skaitęs, kad tai gana rizikinga. 
Nusiraminau tik sumetęs, kad priešakyje sėdi palydovai: jei 
jie rizikuoja savo šonkauliais ar net galvomis, tai kaipgi neri- 
zikuoti tau? Nors, tiesą pasakius, okeano laivuose esti po kapi- 
toną ir po du šimtu tarnautojų ir vis dėlto paskandina kokį 
tūkstantuką pasažirų. 


- 378 < 


Lygumomis važiuoti gera ir įdomu. Kaimai, miesteliai ne 
tokie, kaip pas mus. Viename, lyg Anykščiuose, aptikome net 
fontaną (tryškę) ant trijų didelių dramblių. Bet visa tai niekai 
pasirodė, kai ėmėm kilti į kalnus. 

Į kalną įvažiuoti, o gal ir įlipti, tegalima palei upelio vagą. 
Jis sau čiurlena kažin kur, giliai giliai per milijonus metų uolas 
pragraužęs. O žmonės bent kelintoje dešimtyje ar kelintame 
šimte metrų aukščiau peikenomis prasigraužė pečininką (te- 
rasą) ir juo keliauja. 

Šykščiai teprasigraužė, nes trupinti ne taipjau piga. Uola — 
titnagas, ne mūsų laukų akmens, kurie ir patys žvirgždais 
subyra! 

Vienuoliai kartūzai, ieškodami sau nuožulnios vietos gy- 
venti (pūstynės, dykumos, girios), jau XI amžiuje aptiko tokią 
vietą visai neprieinamuose kalnuose, bent dviejų kilometrų 
aukštumoje, labai toli nuo bet kurių gyvenimų. 

Siaura tarpukalne tarp statmeniškai pragraužtų uolų ir tan- 
kių miškų pasikeli į nedidelę, nuo keleto ha aikštelę. Ji visa ap- 
augusi tankiu tankiu vainiku vešlių lapuotų medžių ir krūmų. 
Čia tatai įsteigta šv. Brunono garbei vienuolynas, konventas. 

Aikštelę galima buvo padaryti erdvesnę, iškirtus mišką, tik 
vienuoliams saulės užteko ir tokioje, o girią mėgo, kad ji suda- 
rinėjo nuošalį. Kiek tolėliau ir vėl statmeniškos, neįlipamos 
uolos užstoja pasaulio erdvę ir jo vylius. 

Per 8-9 šimtus metų vyrai tenkino čia savo pasiilgimą dan- 
gaus. Niekas čia jiems nekliudė tobulėti, gyventi visiškame 
neturte, pilnais vegetarais (kurie minta vienais augmenimis). 

Didžiosios Kartūzijos konventas pabaigtas statyti XVI š. 
Tai labai originaliai pastatytas lyg miestelis ar kaimas iš kelio- 
likos mūrinių trimis aukštais, bet laibų namelių, kur tačiau 
tegyveno viena vyriška šeima iš keleto dešimtų narių. Jie bend- 
rai valgė, bendrai tarėsi, bet gyveno kiekvienas skyrium savo 
namely iš trijų keturių visiškai paprastų, niekuo nepapuoštų 
kambarėlių: viename darbus dirbo, antrame mišias laikė ir 
šiaip jau meldės, trečiame ilsėjos ar sirgo, tada kitas čia laikė 
mišias, kad ligonis ir gulomis matytų, kas darosi už durų. 


- 379. 


Turtinga tebuvo biblioteka su skaitykla ir Didžiosios kapi- 
tulos salė su meniškai padarytais priorų portretais. 

1904 m. prancūzų laisvamaniams uždarius visus vienuoly- 
nus ir 40 000 vienuolių išvarius iš tėvynės, kartūzai nuo Grand 
Somo nukilo į Ispanijos Pirėnų kalnus, išsiveždami visa, kas 
tik buvo galima pasiimti. 

Prancūzija su kartūzais daug ko prarado. Pirmiausia biblio- 
teką. Dabar ji legendas pasakoja, kokių retenybių mokyti vie- 
nuoliai buvę prisirinkę per devynius šimtus metų. Ir visa tai 
tebebuvę neištirta. Kiek medžiagos istorijai ir literatūrai! 

Daugiau, kartūzai niekam nekliūdavę, nieko neapsunkinda- 
vę. Gyvenę kontempliacijoje, kaip kokie indusai Himalajų kal- 
nuose, kuo mažiausia suvartodami mityboms. 

Iširutės laikais, kaip Romos popiežius atkilo gyventi į Pran- 
cūziją, į Avinjono miestą, dalis kartūzų irgi pareiškusi pre- 
tenzijas šiek tiek pasilepinti, sočiau gyventi ir padavusi pra- 
šymą, kad popiežius pakeistų jų regulą, pavelydamas valgyti 
žuvies ir kiek uždaro. Daugumas vienuolių tam pasipriešinę 
ir į Avinjoną pasiuntę ypatingą delegaciją - iš 26 senių, kurie 
visi buvę aštuonių dešimtų su viršum metų. Delegacija nuvy- 
kusi į Avinjoną, prisistačiusi Šv. Tėvui ir paprašiusi palikti 
senąją regulą, senąjį gyvenimo režimą. 

- Žiūrėk, - sakė, - mes, vegetariškai gyvendami, štai kokio 
amžiaus susilaukėm ir kokioj sveikatoj: visi tebesame raudoni- 
kiai. Gyvybei palaikyti nereikiama mėsos, o žuvis ta pati mėsa. 

Popiežius palikęs senąją regulą. 

Daugiau, nors kartūzai blaivininkai, vis dėlto kuris ten jų 
chemikas suradęs būdą nepaprastai švelniai skoningai likeriui 
virti: žaliam, geltonam ir baltam. Likeris gavo vienuolių var- 
dą - „Šartrezas“ ir pagarsėjo visame pasaulyje. Fourvoiry mies- 
telyje, už 30 kilometrų nuo Didžiosios Kartūzijos, išdygo di- 
džiausias bravoras, kurs Prancūzijos pramonei duodavęs po 
keletą milijonų frankų, o labdarybei kasmet po pusę milijono. 
„Šartrezo“ darymo paslaptį težiną Grand Somo kartūzai ir ją 
išsivežę į Ispaniją. Jokie chemikai jokiomis priemonėmis nesu- 
sekę, kaip šitas gėrimas padirbamas. 

Prancūzija, pavariusi iš Grand Somo tuščių uolynų vie- 
nuolius, skaudžiai nuskriaudė savo kultūrą ir savo pramonę. 
Dabar dyką paliktą Didžiąją Kartūziją belanko turistai. Bet jų 
atvyksta kasdien po keliolika ir po kelias dešimtis automobi- 
lių ir autobusų. Mistiškai čia nusiteikęs apeina jau pradėjusias 
irti kelijas, tą vieną gražų gotišką koridorių, apleistą erdvą 
šventyklą, kur, lyg padangėse, Alpių aukštumoje skambėjo 
giesmės ir.muzika Aukščiausiojo garbei. Visi lankytojai pri- 
stemba: kuriam galui prireikė išdykinti ir be to dyka ši vie- 
telė? Prie vieno mūro prisegtas plakatas, kad turistai padėtų 
kartūzams sugrįžti iš ištrėmimo. Prancūzų policija plakato 
nenukabina, bet ir vienuolių štai jau 27 metai neįsileidžia. Sto- 
vi konventas su tuo vienu „senienos“ saugotoju, Fourvoiryje 
stovi didžiausias bravoras, geležinėmis štangomis ir spyno- 
mis uždarytas. 

O juk kartūzai sugrįš, nėra jokios abejonės, ir vėl pagyvins 
tuščią Grand Somą. Sugrįš, ramiai susitaikinę su Prancūzijos 
valdžia, nes prie senųjų savo nuopelnų per Didįjį karą pridė- 
jo dar patriotizmo: visi galį kareiviauti sugrįžo savanoriais Tėvy- 
nės gintų ir žuvo užją didesniu pasišventimu neg pasauliečiai. 
Tai matė ir kažin kaip subedievėję laisvamaniai. Šv. Augustino 
principas: „Būkime patys šventi ir kantriai laukime“ prancūzų 
vienuoliams galingesnis principas už revoliucinę jėgą. 

Ilgą valandą tenka kilti į kalnų viršūnes siauru keleliu, kurs 
žalčiu vingiuoja seklaus, bet srauno upelio skardžių. Kaip 
upelis yra milijonų metų, taip šitas takas šimtų metų kantraus 
nuolatinio darbo pasėka. Tik kai pirmiau pėstiems, raitiems 
ar net vienkinkiu dviračiu važiuotiems buvo tiesiog ištaigin- 
gas, dabar automobiliams, ypač gi tokiems turistų autobusams, 
kaip mūsų šešiaeilis, vargiai beįmanomas. 

Antai prieš mus pašlaičiais nusileidžia dviratis. Tekiniai 
nematyto aukštumo, arklio didumui ir pavalkai, kaip dvaro 
vartai. Ant dviračio uždėtas Alpių pušies kamienas, ilgas ir 
taip drūtas, lyg malūno girnoms laikyti; tikras Libano kedras. 
Mes suskubome pravažiuoti, kol keliolikos metrų milžinas 
užgriuvo taką. 

Tos bėdos išvengę, antrą sutikome: priešais nuo kalno at- 
griūva antra tokia pat Noės arka, kaip mūsų. Čia jau šoferiams 
bei konduktoriams uždavinys. Abudu sustojo iš tolo ir, pasi- 
kasę pakaušius, ėmė dairytis išeities. O tebuvo viena: mums 
teko atatupstomis leistis atgal į pakalnę. Taip ir padarėm. 
Nervinanti buvo ta kelionė vingių vingiais žemyn tokiuo ilgu; 
kaip dvejos žemaičių gardės, vežimu. 

Bet štai pasibaigė statmeninė siena, švystelėjo šlaitas bent 
30“ pašlitumo, ir mes ėmėm dviem dešiniaisiais tekiniais ka- 
bintis į kalną, pakrypdami 309 kairėn į kelią. Sutiktasis laivas 
dabar prašliaužė pro mus lygių lygiai, lyg delnu per delną 
braukdamas. Išsitiesinome ir giliai atsidusome, stebėdamies 
kalnų šoferių prityrimu ir akių taikumu. Ar čia daug tereikia 
keliolikai turistų pakratyti į pakalnę? 

Pavojų pergyvenus, dar didesnis džiaugsmas matyti Vaka- 
rinės Alpės. Čia statmeniškai nukirstos ir visai plikos uolos 
pakaitomis eina su didžiausiais medžiais, sužėlusiais tarpu- 
kalnėmis ir nuolaidžiais šlaitais, kurjau prisidarė derlių žemių. 
Augmenija čia, nuo žemaičių betariant, iš proto eina beve- 
šėdama, — taip plačiai ir tokius sultingus skečia lapus. Spyg- 
liuočių ir lapuočių aukštybė neregėta, lyg rugčiotųsi su pačių 
uolų aukštybe. 

Šimtamečiai, neiškertami medžiai su uolynais daugybėje 
daubų, tarpukalnių iš šlaitų sudaro tokią kalnų harmoniją, 
kuriai pavadinti lygumų gyventojai termino neturi ir vaizduoti 
negali. Čia labai didžia, labai mistiška, paslaptinga, bet ne- 
baisu. Pas mus ligi tik tamsesnis krūmelis, tuoj vaizdinies ten 
laukinį žvėrį, juo didesnį, juo plačiau krūmo. Alpėse tederėtų 
Aliaskos lokys milžinas (Riesebar) arba mūsų briedis, bet kad 
abejiems čia vargų vargai tokiose statumose, tai jų nėra ir vargu 
bau kada yra buvę. Alpes tegalėjo romantininkai apgyvendinti 
šmėklomis ir tai ne velnuvomis, ne piktosiomis, tik vienišiems 
žmonėms, kurie ir patys čia lyg šmėklos, prietelingomis. 

Aš vaizdinuos pirmuosius kartūzus alpinistus dar tų laikų, 
kai lietuvių nė vardo nesigirdėjo, ieškančius dykumos pačiame 
Europos tirštyje. Čia per abipus kalnų Pietų Prancūzija, čia pat 

Italija, čia pat Šveicarija, čia pat Rodano (Ronos) upė, kuria 
lengvai gali nusileisti į pat Viduržemiojūrą ar atgal atplaukti. 
Aplink tikras skruzdėlynas. Čia Kryžiaus karai; ruošami ir 
išlydimi Kristaus Grabo vaduotojai; čia susidarinėja naujos 
valstybės, keičiasi jų valdymai, plečiasi menai, kyla kultūra, 
kūrėjų vaizduotė dangų siekia poezija ir architektūra; čia susi- 
darinėja nauji tarptautiniai santykiai; čia ieškoma proporcin- 
gumo dvasiškių ir pasauliškių santykiams, - čia darosi vaiskieji 
naujosios istorijos etapai. O iš viso to velniško viesulo bėga 
paties aukštojo dvasiškumo, paties giliojo mokslo vyrai; lipa 
kuo arčiausiai dangaus, kad nebesimatytų tos naujosios Eu- 
ropos, ir Alpių viršūnėse, lyg Simanai stulpininkai“, begyvena 
Dangum ir Jo idealais. 

Pačios aukštosios kultūros Prometėjai gera valia prisikala 
prie Alpių uolų, kad šiuo būdu, visai advernišku Kaukazo 
Prometėjui, galėtų kondensuoti savo dvasios galybę, tą die- 
višką ugnį, ir iš tų tikrųjų ir mistiškųjų aukštybių tesėtų šildyti 
ir gaivinti kalnų apačias. Atsiskyrę nuo Žmonių nereiškė — 
išnykę iš jų akių ir tarpo, nereiškė — žuvę jiems. Vienuolius į 
dykumas metė pati aukštoji kultūra, ne kad čia pranyktų, bet 
kad sutirštėtų ir grįžtų atgal pavidale sielos vadovų. Ir turėjo 
gi Europa tų vadovų! Man rodės, kad ir dabar tokia vadovybė 
tegali atsirasti pasaulio dykumose, vienuolynuose, ne kur ki- 
tur. Čia aš pasijutau mažiausia patenkintas savim, kad turė- 
damas dvasios vado titulą, gaunu ne sutirštėti, bet praskys- 
ti šimteriopose kasdieninio, paprasto, ordinariško gyvenimo 
smulkmenose, jei ne šiukšlėse. 

Didžioji Kartūzija (La Grande Chartreuse), ir dyka būdama, 
tebemisionieriauja. 

Prancūzų valdžia iš tos istoriškos savo garsenybės nebeturi 
nieko naudos, o vis dėlto ją gerbia, laiko paliūdžioje, sargas 
žiūri tvarkos, šluosto laiko dulkes, kas dvyliktą valandą atra- 
kinėja didžiuosius vartus turistams ir didele pagarba tūkstantą 
kartą mini, kas čia yra buvę, o nebėr. Peikiame socialistus 
bolševikus, kam jie be atodairos naikina senąją („buržuazinę“) 

kultūrą, atidykindami vietą naujajai („bernų“, proletarų) kul- 
tūrai. O ką darome patys šen ir ten? 

Grįžti, žinoma, buvo daug patogiau, bet ir graudžiau: per 
greitai iš akių nyko visos tos reikšmenybės. Paskutinį kartą 
žvilgterėjome iš aukštybių į lomą, lyg Šėtono tyčia užlaipinti, 
kad išvystume visą žemės gražybę, lengvai paveldimą, kai jam, 
Šėtonui, nusilenki, ir griūte nugriuvome nuo dviejų kilometrų 
aukščio, o nuo keliolikos kilometrų pakilumo. 

Ir liko ilgesys. Puikiausiuose miestuose, Ženevoje, Pary- 
žiuje, pasiilgimas - kalnų dykumos, kur jausmai nevaržomai 
siaučia ir ta kryptimi, kurią pats sąmoningai duodi, o ne tą, 
kurią miestai su aukštąja savo kultūra mestinai primeta. 

Ir gaili tų laikų, kai vienišai dvasiškiai iš pradžių upelio 
dugnu brido aukštyn į kalnus ir pamažu pamažu, su nepasa- 
koma kantrybe griaužė uolą, taisydami kelią į savo dykumą, 
lyg nenusimanydami, kad juo atviliojami dažniausiai tušti 
žingeidos ir tą dykumą pavers nebe dykuma. 

Ir rodos man, kad kartūzai, jei Apveizda vėl juos atves į 
pirmykščią dykumą, titaniška galybe vėl gaus užversti tą tech- 
žingeidos nedrumstų jų ramybės, nedarytų distrakcijų kon- 
templiacijoje gyvenant. 


ITALIJOJE 


DĖL KO NERAŠIAU 


Sakote, ir man buvusi pareiga pasisakyti, ką esu matęs, iš- 
kišęs nosį iš savo krašto? Baratės, kad nesiunčiojau savo įspū- 
džių ligi tik jų patirdamas? Gal ir kaltas esu nepanaudojęs tų 
laisvės pusvalandžių, kurių, lankant miestą, pasitaiko; klaste- 
lėjus kur nuošalėly, galima pasakyti šis tas apie matyta. Tik 
„tokioms“ korespondencijoms reikia ir tokių adresatų, pačios 
ar marčios, kurioms taip malonu griežtai visa, visos smulkme- 
nos pasisakyti, kas tik į akį įkrinta: per pusryčius ką pasapna- 
vai, per pietus su kuo kalbėjais, per vakarienę gi - savo būsimus 
sumetimus. Pagaliau tai būtų tikę nebent dienynui, saviškiams 
pasiskaityti, o ne viešai publikuoti. Šeimyninė „Plauderei“ 
teesti maloni tinkamu laiku, bet kai senas dėdė, neūžauga ainis, 
pati, marti, akmistrinė ar dar kas tam lygu ima „plaudern“ 
nuo ryto iki vakaro ir nuo vakaro iki... — tai darosi koktu ir 
rūpi tarstelėti nors puse burnos: ar nepatogiau patylėti? 

Tą pirmąjį punktą sumetęs, aš pirmajam išvystam vokiečių 
Mikeliui širdy prisiekiau - nieko neskelbti. Gana to, ką mūsų 
periodika pernai ir šiemet tirštai visokių kelionių priskelbė. 
Lyg susitarę visi mūsų laikraščiai apsirūpino ypatingu kores- 
pondentu, honorarais įgalino jį keliauti ir žinių pririnkti. 

Ag ir pririnko, ag ir surašė kažkokių „Wegeberichtų“!, kur 
pro kur teko pravažiuoti, ar tekinis nesulūžo, ar pilvas gerai 

veikė etc.; nurodymų tiems, kurie ketina patys ir šiuo pat metu 
keliauti tais pat keliais į tą pat tikslą. Nė vienas mūsų apra- 
šymas nesusilygino su to danų šešiolikos metų berniūkščio 
kelionės aprašymu, kurį vienas laikraštis išsiuntė apibėgti 
aplink pasaulį ir patirti, kaip greitai šiais laikais jau galima tai 
padaryti. Dano korespondencijas ir mes pasikartojome ir mie- 
liau skaitėme, nei savas, kurios tik laiką skaitytojui gaišino, 
nei sujaudindamos, nei pamokinančių žinių duodamos. 

Tas vienas A. Vienuolis davė literatinės vertės feljetonų arba 
gerų informacijų, ir tas romėnams neįtiko, kam, apie Romą ir 
iš viso apie Italiją rašydamas, vieną temą pasirinko... apelsino 
luobelę, lyg nieko geresnio neaptikęs?. 

Pilnai gi tepatenkino inteligentą skaitytoją kun. Juozas Jani- 
lionis savo aprašymu Italijos kurortų. Sk. „Lietuvos Aide“ 
pirmiau ir „Vaire“ dabar. Rimta, turininga, inteligentinga ir 
gyva. Jie prašyte prašos į atskirą leidinį ir būtų geras indėlis į 
mūsų literatūrą. Meine Herren und meine Damen! Sinjorai ir 
sinjorinos! Palaikykite gi mane pateisintą, kad aš, neprilyg- 
damas danų vaikėzui, nepanorėjau padauginti kelionės skys- 
čių. Be to, atsirūgau kažkuo mokslišku. Ir tai bus antrasis 
punktas, dėl ko rakinte užrakino burną. Ūmai pasidarė man 
sarmata kalbėti tai, ko nuodugniai neišmanau, plaukioti pa- 
virše klausimų, nė kiek jų neišrišant. Šita sarmata mane ir iš 
universiteto išvijo. Viešpatie, kokia kančia kalbėti neauto- 
ritetingai! Kiek kartų tenka nurausti beskaitant nesąmones, ir 
kiekgi garbės straipsnio autoriui, kai tenka nutraukti skaitymą 
vos įpusėjus? Dar tebejaučiu skaudų sarmatos jausmą, kurio 
prityriau dar prieš dešimtį metų, klausydamas rinkimo į seimą 
kalbų: tokių bemokslių ignorantų vaikėzų buvo siunčiama 
nelaimingai liaudžiai „akių atmerktų“. 

Kad turėtumei teisės prabilti apie svetimus kraštus, reikia 
jie patyrinėti vietoje ir to darbo imtis kiek tiek pasirengus, bent 
vieną veikalą paskaičius apie lankomą kraštą. Tegu sau tai būtų 
ir pasenęs tyrinėjimas, — vis tiek bus naudingas, leisdamas 
žinias lyginti su savo pastabomis ir gilinti savo žinojimą. Jei 
ne, tai bent tiek žinok, kiek duoda šaltas, bešalis „Guidas“. 

Be niekur nieko šoka į kelionę tik turintys kurį ypatingą 
tikslą, aiškiai nusistatytą galutinį kelionės punktą. Šiaip jau 
pasiduok įspūdžiams; širdim atspėk svetimo krašto paslaptį, 
jei galva nesumeti. Tik taip nepasigailėsi kišenės nuostolių. 
Jei svetur patirtieji įspūdžiai neužvaiso kūrybinės tavo galios, 
geriau nesakyk nieko. 

Ir nedidink savo žinojimo palydovų „aiškinimais“. Italijoje 
jie tiesiog koktūs įkyriu savo mandagumu ir neva noru tave 
apšviesti. Visai nereikalaujami, lyg įkyrios rudens musės, kim- 
ba prie tavęs kiekvienoj galerijos salėje. Visai nesirūpindamas, 
ar tujį supranti, toks aiškintojas, paprastai durininkas ar sar- 
gas, pats prasčiokas ir ignorantas neišmanėlis, jis liros laukia 
už patį pakalbėjimą, o ne už jo turinį, kaip katarinkos sukėjas 
už patį sukimą, o ne už muziką. Valdžios skiriamieji gvidai 
yra gerai pamokyti ir ima aiškiai paskirtą honorarą, kaip už 
mokslo paskaitą. 

Charakteringa scena. Ramus, bet visokių „europų“ matęs 
jaunas mūsų diplomatas dr. Sakalauskas3 grįžta iš Borgezės 
meno galerijos piktas. 

— Ko taip? 

— Norėjau tarnui duoti per veidą. 

- Už ką? 

- Už „aiškinimą“. Prikibo antai prie inteligentų ekskursijos, 
seka paskui ir zirzia: „Štai labai gražus tokio tai paveikslas, o 
štai taip pat labai gražus tokio tai paveikslas“. Daugiau nieko. 
Kartoja inventorių, greitai prabėgdamas pro šalį. Lankytojai 
machinališkai pasiduoda jam ir taip pat bėga palei sales, nors 
ne vienur lankytojai norėtų susikaupti, ilgėliau pasigėrėti ir 
išsivežti neišdylančio įspūdžio. 

Teisinga. Jei mačytų, reiktų duoti kuriam per veidą. Deja, 
tai nemačys: čia reikia, kad pati valstybė įsikištų ir taip tarnus 
sutvarkytų, kaip Vokietija ir Prancūzija: čia tarnai stovi kaip 
kariatidos ir tik klausiami teatsako. 

Antra scena, Borghesej jau buvau buvęs, bet p. B. Lesaus- 
kienė, pas kurią viešėjau, pasiryžo ypatingai atkreipti mano 
akis į kažin kieno ten portretus ir dar kartą mane nusivedė. 

Dairos, o gi tų portretų nebesama. Kreipias į tarną, kur nukelti 
tie „ritratto“ (itališkai - portretai). Nepasiruošęs tarnas nesu- 
prato klausimo: padaręs kytrią miną, linktelėjo galva ir pasi- 
kvietė eiti paskui. Perėjom vieną salią, perėjom antrą. Vadas 
ima daryti mažas dureles kurioje ten kertėje. 

- Tai kurgi mus vedi? 

- Į ritiratą (itališkai - išeinamoji vieta). 

Buvo gardaus juoko. Bet ir tai mane įbaugino: o kad taip pat 
ir aš imčiau ir sukeisčiau berašydamas „ritratto“ su „ritirato“? 
O taip gali atsitikti dar ir dėl to, kad retas kas tesilaiko žinovų 
patarimo: kur nuvažiavęs, nesikėsink viską susyk pasisavinti. 
Vienai lankymo dienai teesie ta viena muziejaus salė. Jei per 
keliolika lankymo dienų būsi suvirškinęs keliolika salių, liksi 
gudrus, turtingas, turėsi ką paminėti, kuo ilgam džiaugtis. Kelio- 
lika gi salių apibėgęs per vieną dieną, vis tiek liksi tuščias, kaip 
buvęs —niekas nebus tavyje užsifiksavęs. Apibėgi Italiją, Aigiptą 
etc. visai nereiškia praturtėti žinių, prasiplėsti minties horizontą. 

Tris paras bėgęs greitaisiais traukiniais per keletą valstybių, 
tuo pat impetu bėgau per Romą, Neapolį, Pompėjus. Tai sugrį- 
žau su visai menku žinojimų bagažu, vos tik pačiam sau paruo- 
šęs „Wegeberichte“, kuriuo pasinaudoti, manau, nebeteks, 
amžiaus galui artinantis. Dukart po tris paras vagone! Ne, tatai 
„rekolekcijos“! Vienas pats gardely arba tarpe žmonių, su 
kuriais nesusikalbi. Belieka - galvoti. Bet ir galvoti nesiseka: 
aš temoku galvoti kalbėdamas arba rašydamas. Daug savo 
raštų pirma esu kalba improvizavęs, tik paskui surašęs. Taigi 
ir „galvojimas“ nuėjo niekais, beliko - jausti. Keletą jausmo 
atbrizgų paskelbiu kai kieno naudai. 


MAN NEBE GĖDA 


Kai mums buvo surištos rankos ir kojos moderninti ir inten- 
syvinti senai mūsų kultūrai, europinė kultūra mus sloginte 
slogino. Vakarų Europos kultūros aukštis mus viliojo; jautėme 

norą ir ištesėjimą, o varžtai neleido veikti. Buvo reikalo nuolat 
pabrėžti Rytų atsilikimą ir gėdą, kad nesivejam Vakarų. Turbūt 
nebuvo nė vieno korespondento, kuris būtų neįsirašęs sakra- 
mentiškų sakinių: peržengėm Prūsų sieną, ir koks griežtas 
skirtumas! Ten taip, čia, Rusijos ribose, visai kitaip. Etc. Dabar 
nebėr kam tuo akių badyti, tai mes giedame kitą giesmelę. 
Pasiragindami į kurį pagerinimą, mes nuolat kartojame: ką 
mums kultūringoji Europa pasakys, jei taip nepadarysime! 

Pastebėjau, kad mes, grįždami iš užsienių, vis rečiau bepar- 
sivežame to žeminančio mus jausmo, tos prislėgtos nuotaikos, 
vis rečiau belyginame save su Europa mūsų nenaudai, vis ma- 
žiau mumyse beatsirūgsta kaimiškas: ką gi mums geri žmonės 
bepasakys! Koktu mums atsiminti, kaip kaime šiukšlina asla 
nei šeimininkei, nei šeimynykščiams akių nežeidė, ko! to neiš- 
vydo - svetimas žmogus. Išvydę svetimą ateinant, visi puldavo 
dulkinti aslą, o išėjus svečiui, ir vėl namiškiai šiukšlindavos. 

Ar kaime, ar sostinėje, lygiai koktus ir su kultūra nesude- 
rinamas šis pasakymas. Švaros ir dabos reikia daboti pačiam, 
niekam neverčiant, o kai kiaulė esi iš esmės, ką pridės vieną 
kitą kartą išsitrinkus? Kaimas jau ima pamėgti kultūrinį pato- 
gumą — švariai būti, patogiai gulėti, dailiškai pasipuošti, - na, 
nebesižvalgyti, kad kas į tai paragintų. O ir ta bailė, kokia ji 
būtų, reiškia švaros reikalingumą, kurs stipriai laikosi lietu- 
vio viduje, tik pasireikšti jam neleidžia visai kitas tautinis 
veiksnys — tingėjimas; nuolat žmogus džiaugtumeis dairy- 
damos, tik kad visa tai kiti padarytų. 

Daug blogiau, kai žmonės ima nebežiūrėti nė to, „ką svietas 
pasakys“. O tokių žmonių užsieniuose esama daugiau kaip 
Lietuvoje. Rytų žmonės garsėja nešvarumu. Juos pas mus atsto- 
vauja Zydai, naikinami visokių epidemijų dėl to jų nevaly- 
mumo. Balkanų valstybės, dabartinė Jugoslavija, italai, ispanai, 
mūsų kaimynai gudai, net ir lenkai daug nekultūringesni už 
lietuvių liaudį. Tučtuojau aplink Romą garsieji romėnai gyvena 
palapinėse dar nepajutę reikalo nuolatinių būstų, o jų būklę 
patys miestelėnai vadina „porchi“, kiaulyste, nes jų būstuose 
nesą nė minimumo kultūros patogumų. 

Šiuo tad kultūros atžvilgiu mes toli gražu neesame pasku- 
tinieji ir mums per žemai lenktis prieš visą „svietą“ visai nėra 
ko. Kurie mus pralenkė (vokiečiai, anglai, japonai, dalimi pran- 
cūzai), tie tegali mus skatinti dar sparčiau švarintis ir dabintis, 
o ne užsimušti: vis tiek tokie nebūsime... Kodėl gi ne? Būsime 
ir netrukę, jei mūsų sanitarija dar uoliau padirbės ir praves 
mums kelią. 

Didumo europiečių kultūra susikaupusi miestuose. Ji tikrai 
milžiniška, nepasiekiama, nebepavejama. Kas kultūros dirbi- 
nių kaupės per tūkstantį, per du, per tris tūkstančius metų, 
tas visados turės tiek pat „fora“. Nei faraonų, nei cezarių mes 
neturėsime. Ir čia vėl klaidinga tomis senybėmis užtrenkti da- 
bartį. Ką sukaupė senovė, tai jos ir pelnas; su senybėmis da- 
bartiniai dalykai nelygintini. Jie stovi sau skyrium, skyrium ir 
vertinami. Nei patys dabartiniai romėnai su graikais neturi 
teisės savintis savo senybių: jie nė iš tolo nepriaugo savo seno- 
liams; dailės šedevrus, filosofiją kūrė tolimi jų giminaičiai. 
Garbė, žinoma, turėti tokių giminių, bet ne nuopelnas. Nuo- 
pelnas, ką pats pasidarai. 

Kritiškiau žiūrėdami į pastangas kultūrėti, mes lyginkimės 
tik su paskutinėmis garsiųjų tautų kartomis, ir kai su jomis, 
nesujų prabočiais, sustosime į eilę, galimas daiktas, kad dau- 
gelyje atvejų mes pasijusime viršesni už dabartinius graikus, 
persus ir kt. Graikai, sako, per šimtą su viršum metų, kaip 
nebepriklausomi gyvena, Europos kultūrai nedavę nieko: nei 
technikai, nei kūrybai. 

Šalia stebėtiniausių senovės kūrybos dalykų, jų nė nebe- 
suskaitysi, tuose pat miestuose, ūksmėje aukščiausios seno- 
vinės kultūros, tūnoja visai laukinio būdo skurdo žmonės. Apie 
jų kultūrą visai netenka kalbėti. Kas to nežino. Miestelėnų 
(buržujų) kultūra pasiekė viršūnių; liaudies kultūra tebėra 
pačioje apačioje, nė nepradėjus progresuoti. Italų liaudis visa 
bežemė. Žemę valdo sulyginti negausingi latifundistai. Jie turi 
pasakiškai didelius plotus, o darbininkai jiems dirba iš pusės, 
nieko savo neturėdami; net padargai ir inventorius e5ą pusi- 
niai; ką perki parduodi, vis pusiau su savininku. Tokiomis 

sąlygomis mes būtume seniai pasikorę, o italai tiek dabar ne- 
jaučia nuosavybės reikalo, kiek nejautė prieš tris tūkstančius 
metų. Ir pažangusis fašizmas, kurs dabartinio italų ūkio nenor- 
malumus mato ir ryžtasi jį reformuoti, nerandąs rakto į racio- 
nalią reformą, bijąs, kad sureformavus nebūtų blogiau. Taip 
ir smilksta. 

Buržujų sluoksnių nebepasiekiama kultūros aukštybė ir 
dešimtys milijonų visai nepaliestų kultūros, ar tai didelė garbė 
ir sektinumas? Jei kur kultūra nesiskleidžia lygiai, ten ji nė 
nekultūra, tik atskiriems žmonėms prabanga. Negi pavadinsi 
kultūra Amerikos milijardierio užgaidų. Juoba nedėsi mili- 
joninių jų padarų viso krašto sąskaiton. Neturčiai, nekultūringi 
indai turi savo maharadžų su pasakiškais jų turtais ir pasakų 
palociais, ir vis dėlto apie visą Indiją sakoma, kad ji tebesanti 
tokiame žemame kultūros laipsnyje, kad laisvės išsikovoti dar 
nepajėgsianti. O kai kuriais atžvilgiais indai yra tūkstančiais 
metų pralenkę Europą. Žemiausia stovįs kultūros laipsnyje 
Aigiptas turi savo piramidas ir faraonų kultūrą. 

Štai dėl ko Romos muziejai etc. visai neužmuša manęs, 
laukų žmogaus, kur laukai davė ir duoda tūkstančius inte- 
ligentų; inteligentai „kaimina“ miestą, niveliuodami skirtumus 
tarp kaimo ir buržujų, ir pradeda iš miestų grįžti atgal į kaimą. 
Kokia ji būtų ši mūsų moderninė kultūra, ji daug yra verta, jei 
visus lygiai paliečia. Mums dabar yra daug galimybių, ir mes 
dar tarsime savo žodį Europai, stodamies šalia vokiečių, o ne 
šalia ispanų, kur analfabetų ir dabar esama dvigubai daugiau 
kaip pas mus. 

Nebeužmuša manęs nė pervažiavimas per Ostpreussen — 
Rytų Prūsus, kur aukščiausia agrikultūra, kur iš viso kultūra 
lygiau paplitusi. Kuris ten sociologas kultūringais tededa vo- 
kiečius, anglus, belgus, rodos, ir skandinavus; prancūzus te- 
laiko puskultūriniais, o kitus visai nekultūriniais. Griežtą jo 
suskirstymą pamiršau. 

Rytų Prūsų, mes vadiname juos drauge su Klaipėdos kraštu 
Mažąja Lietuva, agrikultūra jau ką gi! Visas kraštas ištisa pa- 
sėlių dirva be pūdymo. Javai, žieminiai ir vasariniai, kaip 


mūras: tankūs, lygūs, aukšti. Susėti mašinomis išvalytais ir 
išrūšiuotais grūdais, kad beliktų jie vienodo dydžio, patys 
gerieji. Žemės susmulkinama kaip daigynui: akmenėliai, luo- 
mikės užpilstytos, kauburiukai nugręsti, — visur lygu, niekur 
vanduo neišgulėjęs nė pėdos, niekur nesimato nė mažiausios 
„plikės“ - silpnų javų kauburiuko viršūnėje. Pievos taip pat. 
Jokio kemselio. Kur vanduo - vanduo, kitur nuarta, sulyginta, 
samanos pašalintos, žolės sėklomis apsėta. Nė pėdos nebėra 
nekultūrintos. Piktžolės pašalintos iš javų ir iš paravių. Jokių 
dagilių, kurie tokį liūdną reginį sudaro pas mus rudenį, vieni 
patys stirksodami ežiomis ir paravėmis. Net ir miškai sėtiniai, 
vienodo aukščio, niekur nė vieno sužaloto medelio ar pasausio. 
Kas auga, sveikai auga, ir tik jam užbrėžtose ribose: palaidų 
medelių, nenaudingų krūmų, kurie tik vietą užima, niekur. 
Na, dirbama žemė ir iš jos visais būdais traukiama aukščiau- 
sias našumas. 

Pridėk tankų tinklą kelių šašiejų, gerai išlaikomų ir dar 
lygiais sveikais medžiais apželdintų. Lengva suprasti, kad čia 
buvo ilgai dedama didžiausių pastangų, buvo laistoma upėmis 
prakaito, kišama dideli pinigai pagerinimams. Dėl to Rytprū- 
siai perdėm „žali“, kai mūsų Didžioji Lietuva - perdėm „gel- 
tona“. Sako, ir tautinė jos varsa turinti būti geltona. Mūsų 
dirvos svėrėmis geltonuoja. Svėrės arba varpės užviešpatavu- 
sios laiko mūsų dirvą, kaip samanos pievą. Svėrės, samanos 
sugeria visus gerumus. Joms ir mėšlą vežame. Javui belieka 
maža vietos. Pridėk kitas piktžoles. Pievos kelmuotos, krūmuo- 
tos, kitur visai nesausinamos, kitur nedrėkinamos. Vadinas, 
nėra kultūros: žemė dirbama neatsidėjus. Mes žemės nenu- 
galime, telaukiame, ką pats Dievas duos. O ką gi Jis duos be 
mūsų pastangų? 

Vis tai būtų liūdna, tektų sutikti ką pradžioj esu pasakęs: 
Prūsuose taip, o už Prūsų - visai kitaip. Blaiviau tačiau pa- 
sidairius, nebeima sarmata ir už tokį mūsų atsilikimą agri- 
kultūroje, nes ir čia galimybės jau jau realizuojamos. Didelė 
neteisybė sakyti: lig tik pervažiavai sieną, tuoj griežtai kas ki- 
ta. Mūsų paprūsės savo kultūra jau prilygsta prūsų kultūrai, 

laukų įdirbimas kone toks pat ir derlius toks pat, nes ir žemė 
tos pat rūšies. 

Rytprūsiai faktinai yra tie patys Žemaičiai: tos pat rūšies 
žemė, net ir žemdirbiai tie patys, žemaičiai, nors ir ne autoch- 
tonai prūsai (šiuos išpjovė vokiečiai), bet kolonistai užtat nuo 
pat Vytauto laikų — vadinas, nuo penkių šimtų metų. Skaityk 
Anton Salys Inaugural Dissertation 131 p. et sgu.: „Litauische 
Kolonisation in Preussen“*. Reiškia, ko pasiekta Mažojoje Lie- 
tuvoje, to galima pasiekti ir Didžiojoje, bent gretimojoje jos 
dalyje. Ir jau siekiama. Ir bus pasiekta, mūsų Žemės ūkio minis- 
terijai vis uoliau globojant. Tai ir tariamoji tautinė geltona varsa 
gaus pasikeisti. 

Man bent kiek pikta darėsi, žiūrint, kaip Rytprūsiai laižyte 
nulaižyti. Jaučiau tendenciją čia būtent sudaryti pavyzdinį ūkį, 
kurs pats savaime kalbėtų už vokiečių kvalifikacijas nešti kul- 
tūros „nach Osten““. Už Rytprūsių tokio nulaižymo lyg nėra, 
ir tų pačių kelių apsodinimas kitur silpnesnis. Tiek to dėl in- 
tencijos. Duota pamoka, tai pasimokykime ir padarykime taip 
pat, gelbėdamies nuo atsilikimo. 


VISKAS RELIATYVU 


Iki šiol būta labai daug nekritiškos romantikos sprendžiant 
ne tik savus, bet ir svetimus dalykus. Tą patį tenka pasakyti 
apie Europos turtus, ką esame pasakę apie jos kultūrą. Turtų 
ten daug, tik ir jie sukaupti miestuose, pramonės centruose. 
Kai paesi kuriame didmiesty, pasivaikščioji tarp 6-7 aukštų 
rūmų, apžvelgi menų rinkinius, kuriems nupirkti nebetektų 
viso pasaulio resursų, tai laikinoji mūsų sostinė Kaunas, net ir 
tikroji - Vilnius, atrodo tokie mizerijos, net su visais taip mums 
imponuojančiais naujaisiais pastatais, kad net griaudu. Kuris 
ten karo metu vokietis, ar tik ne Weberis“, piktinosi, kad Lietu- 
voje, „grau, grau, ūberall grau“ — pilka, pilka, visur pilka; nie- 
kur horizonte neaptinki šviesaus taško. Vadinas, jo išmanymu, 

Lietuvos pilkumas yra jau toks pat minusas, kaip ir jos laukų 
geltonumas ir afišuote atišuoja jos neturtą. Ir į tai tenka blaiviau 
pažiūrėti ir su kitais palyginti. Nei Europos iš viso, nei jos 
kultūros, nei pasiturėjimo nereikia laikyti garbinamuoju stabu. 
Reikia ieškoti saiko ir masto. 

Neregėta nematyta senovės kultūra tik labiau pabrėžia tos 
pat tautos dabarties atsilikimą (Graikijoje, Aigipte, Romanijo- 
je). Neregėtas miestų vešėjimas juo pabrėžia jų kaimo kuklumą. 
Tas pat tenka pasakyti ir apie turtą: miestuose —- maksimum, 
kaimuose - minimum. Prie geros agrikultūros iš viso ne per 
didelė buities kultūra. Ir iš ko ji bus didelė neregėtoj ankš- 
tybėje? Kultūra reikalinga patogumų, erdvės. Kaipgi tu, saky- 
sime, gyvenimėlį baldais meniškai apsistatysi, jei patalpos vos 
teužtenka lovoms pastatyti? 

Mūsų statybos medžiaga iki šiol buvo iš miško. Miško buvo 
daug, pigaus ir arti. Bet medis, iš pradžių gražiai šviesus, nuo 
saulės pilkėja ir skeldėja, darosi nuobodus. Kitur jį maskuoja 
dažais, nutepa net aliejiniais, kad net blizgėtų, tada ir pilka 
varsa linksmesnė. O švedai ir suomiai nusidažo sienas rusvai. 
Kitur kas metai pabaltina kalkėmis, tai nebrangu, o rodo labai 
švariai. Mūsų minusas, kad mes dar nepajutome reikalo savo 
gyvenimėlius dabinti ir iš oro, ne tik iš vidaus. Viduje sienos 
marguliuoja pigiais skaisčiais paveikslėliais, iš oro teįvairina 
dažytos durys ir langinės. To maža. Biržų grafas Jonas Tiške- 
vičius? buvo kitąkart baudžiavos metu verste vertęs bent namų 
šonus nuo vieškelio ar galus nuo ūlyčių nudažyti rusvai. Kai 
kur tai paliko iki šiol. Manding, piga būtų ir dabar švelniai 
paspausti, kad lietuviškas horizontas nebebūtų pilkas. Ypač 
tai svarbu dabar, kada, einant vienkiemiais, laukai pilni pasi- 
darė trobelių, kai seniau jie buvo tušti ir tik kur ne kur pilkavo 
kaimų intapai. Dabar lietuviškas pilkumas bus jau tikrai įky- 
rus. Tuo pasirūpinti reikia, nes varsa ir gyventojų būdą veikia. 
Kur skaisčiau, kur žaliau, ten ir žmonės geresnės nuotaikos. 
Jiem linksmiau. 

Svetur miškų nesama arba jų reta, tik kai kuriuose kraštuose 
tos pat valstybės. Tai statybinės medžiagos teko pasieiškoti 

žemėse. Kai kas statosi būstelį pačioje žemėje, su kaubriuku iš 
velėnų. Rusiškai - žemlianką. Tai aršiau kaip iš pilko medžio. 
Vakaruose statos iš kalkinių akmenų, iš tufo, iš degtų plytų. 
Stogus kloja taip pat moliniais degtais dengtukais. Išbaldžius 
kalkėmis arba ir neišbaldžius, toks pastatas iš tolo šviečia, akį 
veria, širdį džiugina. Visas kaimo (pas mus miesčiuko) vaizdas 
malonus, lyg žąselių nutūptas plotas. Gyvenimėliai dviem ir 
trimis aukštais. Gražu, kad tave tuoj! Linksma. Kur čia Lietuvai 
lygintis. Tai kultūra. 

Eikime tačiau artyn. Kaimas - iš kelių dešimtų pastatų 
poetiškoje netvarkoje. Aplink jokio medelio, viduje jokio so- 
delio, niekur tvorelės; visa to, kas sako: iki tol mano, už tai aš 
atsakau, o šalia manęs kitas, į mane nepanašus, tai jis ir susi- 
„ tvarko kitaip. Mano stogai šiaudiniai, bet, žiūrėk, kokie čiutni, 
vėjas niekurjų nepašiaušė, o mano kaimyno ir stogo šonkauliai 
antai matos, visas stogas lyg nudriskusi žydo rudinėlė. Lietu- 
vos kaime norsgi nelygus jo pasiturėjimas padaro ne taip jau 
vienodą, kaip iš tolo matos. 

Vakaruose vienodžiau. Gyvenimėliai kaip vienas, taip kitas. 
Jie nematyto pas mus ankštumo, dažnai tik po vieną, po du 
langu, užtat dviem, trimis aukštais. Kaip kaminai. Kodėl aukš- 
tyn, ne platyn, kad būtų erdva? Todėl, kad giminės krūvoje 
gyvena. Kol viena šeima, ir lizdo jai gana vieno, kai iš jos 
išsiskyręs asmuo sudaro antrą šeimą, jam antstatomas antras 
lizdelis, kad būtų pigiau. Kur stogų nėra, o jie brangiai atsieina, 
tai ir labai piga (Italijoje). Taigi du, trys aukštai, kurie pas mus 
būtų garbė ir pasididžiavimas, ten tik neturtą reiškia, menką 
ištesėjimą. 

Ir visa, ką tavo akys regi, tiktai gyvenamosios trobos. Šaltųjų 
trobų visai nėra. Sausesniame klimate jų nė nereikia. Javai stovi 
lauke. Jei aplijo, tuoj ir nudžiovino. Antai vaikščioja po lietuvio 
sėdybą Subačiuje mūsų ministeris P. Klimas, visas Europas 
matęs, ir pečiais gąsčioja. Ilgiausis gyvenamasis namas dviem 
galais su trečiu butu per vidurį. Priešais trys erdvos klėtys. 
Už ūlyčios didžiausis diendaržis, ratainė ir dirbtuvė. Toliau 
didelė daržinė, dar didesnis klojimas. Kalvė. Vėjinis malūnėlis. 

Paupyje pirtis ir skalbykla. Ir dar kažkas. Bent 5-8 didžiuliai 
pastatai. Vieno ūkininko ištisas kaimelis. Tai 20-30 ha ūkininko. 
Kitų daugiau. Viskas skęsta tarp senų medžių, vaisių sode, tvar- 
kiai aptverta, vartais užkilota. Regi, sako, lietuvio „neturtas“ 
palyginus su Vakarų žemdirbio „turtu“, regi mūsų ir jų kultūrą! 
Mūsų nešviečia, bet kitais atžvilgiais pirmauja. Ko gi čia mums 
žemintis prieš užsieniečius, kad yra kuo aukštintis? Pagerink 
savo, nors tik apseilėk, ir keliais kartais viršysi vakarietį. 

Mes mintame neblogai, kitur net gerai. Duonos valgome 
be saiko. Viešbutis jos priraiko kalną ir už ją nieko neskaito. 
Valgome pieniškai ir mėsiškai. Auginame daug kiaulių, avių, 
žąsų. Daug parduodame, bet daug ir patys suvalgome. Suly- 
ginus su mumis, vakarietis amžinai pasninkauja. Minta bul- 
vėmis. Italai makaronais. Visas uždaras — alyvos medžių rie- 
balai. Gyvulių nevaiso. Mėsos visai nevalgo. Sviestas esąs 
blogas riebalas: ką jau besakyti apie taukus. Pieno maža. Italai 
jo rauginti neprisimano. Surūgo jiems tiek, kiek mums sugi- 
žo, - pagedo. Turi vaisių ir uogų. Užtat turi vyno, silpnai 
alkoholinio. Šiltas oras nereikalauja, kad žmogus iš vidaus 
tiektųsi šilimos riebalais ir alkoholiu. Italijoje alkoholikų turbūt 
visai nėra, nes girto niekur nesimato. Alaus, „birra“, geria 
daug, bet visai silpno, tik atsigerti ir atsivėsinti - turi būti ant 
ledo. Mes alkoholio suvartojame jūrias, taukų suvalgome kal- 
nus. Bent mitybas sulyginus, tai vakariečiai prieš mus tokie 
skurdžiai, kaip mūsų kaimų pribuišiai (bežemiai proletarai) 
prieš ūkininkus. 

Vis dėlto ir jie neturi ko lenktis prieš mus. Kad žmonių bui- 
tis nesulyginama. Vienam šiaip gerai, kitam taip. Italas skur- 
džius esąs visiškai patenkintas savo būkle, apie jokias agrarines 
netvarkas, kaip Rusijoje, nė svajoti nesvajojąs ir jokių socialinių 
revoliucijų nekelsiąs. Kad italas tiek turėtų, kiek mes turime, 
jokios emigracijos ten nebūtų. Kas turi asiliuką ir keletą ožkų, 
tas aprūpintas. Antai neapolietis kunigas, aplankęs Plungės 
kleboną Jarulaitį“, nusigandęs, kai pamatęs, kad žemaičiai 
ūkininkai turi po 5-7 didžiulių arklių, be kaimenės galvijų, 
avių, kiaulių ir k. k. 

Italai linksmai, nesusigriaužę, dirba švilpaudami, jie pa- 
tenkinti. Mes iš gyvenimo per daug reikalaujame, tai mus ir 
patenkinti ne taip piga. 

Pagaliau kiek apie kaimų meną. Iš vagono jo nesimato. Kur 
ne kur sieną puošia vijokliai. Kito jokio padabinimo. Tiroliuje 
yra kryžių, koplytėlių, bet jie ne originalūs, nors ir gražūs. 
Architektūros pavyzdžių jokių. Net bažnyčių nėra įstabių. 
Viskas miestuose. Kaimų bažnytėlių daug. Kur tik kolonijėlė, 
ten ir bažnytėlė, bet tokia pat menka, kaip ir gyvenimėliai. 
Bokščiukai tęvi. Et, nelygu mūsų kaminas kumpiams rūkyti, 
tai visa vakariečių kaimų bažnyčia. 

Bet viena įstabu, tai, kad tos menkutės bažnytėlės kuo ge- 
riausioje harmonijoje su aplinkuma, su visa kolonija ir su gam- 
ta. Bažnyčia — dalis reginio, tik sudedamoji, reikalinga dalis, o 
ne visa. Pas mus mediniame, vienu aukštu miesčiuke, visame 
pilkume bažnyčia kad šauna į dangų keliomis dešimtimis ar 
net šimtu su viršum metrų bokštais, kad išsipučia šonais, kaip 
bazilika, tai savim nusmelkia visa aplink. Rodos, visą mies- 
čiuką lengvai sukimštumei į tą vieną bažnyčios pastatą, ir tai 
dar liktų vietos. Tai neharmoninga, nes neproporcinga. Daug 
kas pasakys: lietuviams kaimuose tokie brangūs ir iškilmingi 
bažnyčių pastatai - ne sulig Jurgio kepurė. Nemint kodėl da- 
bartinis katalikų Bažnyčios vadas? bevelija kuklias bažnytėles, 
bet kad jų būtų tankiau, patogiau pasiekiamų. 

Perskridę per Prūsiją, per Saksoniją, kur nepaprastai ištai- 
ginga, kur pramonė davė savo būdą gamtai, kai atsirandi Ba- 
varijoje, tai net siela pasiilsi. Bavarija, Bavarija! Katalikų šonas, 
toks garsus pasaulyje, o didžioje dalyje, lygumose tokia pat 
„Lietuvėlė“. Laukeliai rugių, ne kviečių. Ir visur kitur tik rugių 
laukeliai, žemelė daug prastesnė neg mūsų. Gyvulių laukuose 
nesimato, turto taip pat. Bet kai atsiduri jos sostinėje, Miun- 
chene, tai tave tuojau priploja prie žemės. Puikiausias pasau- 
lyje miestas. Dešimties kilometrų parkas. Muziejų muziejai, 
palocių palociai, visų tikybų šventyklos gražumu rungiasi. 

Nejaugi kultūra beveik išimtinai buržujinis miestiškas da- 
lykas? Jei taip, tai ar jau tokios absoliučios vertybės? Svetur 

pabuvęs, lyg labiau supranti Leoną Tolstojų, kurs šių amžių 
kultūra toli gražu nebuvo patenkintas. 


VISKAS NE TAIP 


Italijoje neesu buvęs, bet žinoti apie ją, pasirodo, mano dau- 
giau žinota, neg reikia. Mano žinių šaltinių būta dviejų: 1) vie- 
na kita gera knyga (ruso Muratovo“ ir kt.); 2) kas dešimtas 
pilietis (tiek jų dabar yra mačiusių tą gražiąją Italiją). Deja, 
abiejų šaltinių būta netikrų. Juo gabesnis inteligentas rašytojas, 
juo daugiau panaudoja savo fantaziją faktams ir daviniams 
komentuoti, vadinas, turi aiškiai užsibrėžtą nuosavų matymo 
kampą, kurs vargu atitiks kurio kito tokį pat kampą. Reiškia, 
kitiems bet kuris rašytojas yra dalimi melagis, suvedžiotojas. 
Tas pats minėtasai Muratovas perdėjo per palankiai aprašy- 
damas, sakysime, italų dvasiškius. Ignorantai svetur važiuoja 
be jokio aiškiai užsibrėžto tikslo, tik savo akių papenėti, geros 
nuotaikos gauti; tai teįsidėmėja anekdotiškąją kelionės pusę. 
Mokslininkas nebent pats save tepatenkina; jei patenkintų ir 
savo skaitytojus, tai kurių galų jie patys važiuotų turimųjų 
žinių patikrinti? Bet kurie įspūdžiai košiami per save. Iš igno- 
rantų pripuolamai išgirstos žinios, žinoma, tenka griežtai iš 
savo atminties išmesti nė nepatikrinėjus. 

Iš ignorantų mano buvo susidariusi nuomonė apie Italiją, 
kaip apie šalį skurdžių tinginių, tesiverčiančių pigiomis sukty- 
bėmis arba nė to tiek nevargstančių kaulikų. 

Jokių įkyrumų. Atsiminus Italiją, vis stovėjo akyse minios 
akiplėšų, susitelkusių pasieniuose ar stotyse svečių išnaudoti. 
Nuo jų, girdi, niekaip neatsikratysi, kai apninka visomis Eu- 
ropos kalbomis siūlytis vadais, patarėjais ir informatoriais: 
nuvesti į viešbutį, pavedžioti po miestą, itališkai apšviesti 
nieko neišmanantį svetį barbarą. Taip rašė kitą kartą „Misijų 
Žiniose“ ir mūsų tautietis Ceilono arkivyskupas, paskui pat- 
riarchas veliuoniškis Zaleskis“. Girdi, veltui apsimestumei 

kurios kalbos nesuprantąs: tučtuojau prikibs prie tavęs penki 
šeši su kitomis kalbomis. Geriau į tą „pistoletų“ (viešbučių 
agentų etc.) minią prabilti tokia kalba, kuria nė vienas netesėtų 
atsakyti. Kun. Zaleskis ėmęs koliotis lietuviškai. Pasidairę 
pasidairę tarp savęs įkyrėtojai ir atlyžę: nė vienas nesupratęs, 
visi išsižadėję uždarbio. 

Nieko panašu aš nepatyriau nei pasienyje, nei miestuose. 
Valstybių tvarkai pakitėjus, nebeliko vietos tarpininkams. Di- 
deliuose miestuose minių minios pasažirų nuolat atplaukia ir 
išplaukia, vargiai juos gelžkelių tarnautojai sutvarko, įleisda- 
mi ir išleisdami pro tam tikrus vartelius. Patarnautojai kvali- 
fikuoti, valstybės paženklinti, ratukais aprūpinti žmonės; sava- 
noriams patarnautojams nebėra vietos, jais niekas ir nebetikėtų. 
Ties išėjimu stovi pigūs taksimotorai ar taksifiakrai, tarei vieną 
žodį ir skriste nuskridai kur tau reikia. Viešbučiai už pasto- 
vėjimą ir pensioną paduoda sąskaitas, pridėdami nemažą nuo- 
šimtį tarnams. Ir tu jų nematai daugiau, kaip tau reikia, nei 
įvažiuodamas, nei išvažiuodamas. Niekas nieko iš tavęs šlykš- 
čiai nevilioja. Nebent kur ne kur muziejuose, ir tai ne visur. 
Tik pačiame Vezuvijuje pakyrėjo vienas pardavėjas lavos gar- 
gažių su siera ir antras neprašytas, valdžios pastatytas paly- 
dovas. Iš vieno aš nepirkau gargažės, antram arbatai nieko 
nedaviau ir dabar gailiuos: jie taip vylės gausią ir užsivylė. O 
buvo mandagiai įkyrūs. 

Italijoje nemačiau nė vieno elgetos, kur būtų į mane ranką 
ištiesęs. Daugiau jų Kaune prie bažnyčių. Niekas mūsų neap- 
gavo, niekas nenuskriaudė. Mussolinio ir fašistų pastangomis 
viešieji dalykai sutvarkyti. Pasakoja pavyzdį. Vienas svetimas 
Žiopla gatvėje atsivožęs piniginę, o žulikas tuojau už jos stvė- 
ręsis, ištraukęs ir pasileidęs bėgti. Policistų porelės arti nebuvę. 
Bet vos dvidešimt žingsnių tenušokęs, kaip du piliečiai jį nu- 
tvėrę už apykaklės, pinigus nukentėjusiam atidavę, o kaltinin- 
ką į nuovadą nuvedę. Tai būta fašistų. Dabar pati visuomenė, 
ne vieni oficialieji tvarkos dabotojai, esą susirūpinę tautos 
padorumu ir jos garbe. Iš savo svečių Italija kasmet turinti ar 
ne po šešius milijardus lirų - gera valia, tai gana ir be suktybių. 

Įkyrūs sukčiai bižuterijos iš skrynutės pardavėjai, jie už- 
prašo kelių dešimtų, o atiduoda už kelias liras. Tokis speku- 
liantas visai jaunas, gražus ir turtingai apsitaisęs berniukas ir 
man teko matyti Pompėjuose. Jis pavartojo visus vyliaus me- 
todus, kurie jau buvo žinomi iš A. Vienuolio feljetono. Kalbėjo 
vokiškai ir man tarė: „Sie sind katholisch“'. Ant to numaniau, 
kad jis pats - ne katalikas. Paskui paaiškėjo jį esant žydelį ir iš 
viso žydus teužsiimant šios rūšies spekuliacija. Net pardavi- 
nėjimas devocionalijų esąs Romoje žydų rankose. Tai patys ita- 
lai ir tuo nesą kalti. | 

Neteko sutikti nė taip plačiai žinomų driskių, lacaronų. Be 
tų lacaronų nesivaizdinau jokio italų miesto, jokios miesto aikš- 
tės ar gyvesnės gatvės. Mums įkalbėta, būk tai esanti tautinė 
italų žymė - tinginiai valkatos be jokio užsiėmimo. Girdi, guli 
sau pasiritę kaitrioje saulėje ir laukia kvailo svečio, kurs jam 
arjiems išmestų keletą čentezimų. Gavo, nusipirko apelsiną ir 
tojam tai dienai gana. Naujapolį vaizdavaus kaip miestą siau- 
rutėmis gatvelėmis; ant galvų skalbiniai karo, po kojomis viso- 
kių nešvarybių iki pat žmogaus ekskrementų ir — lacaronų. 
Miestas, tiesa, dulkėtas, kaip Kaunas, bet šiaip jau pašluotas 
ir ... jokio lacarono. Dairiaus Romoje, dairiaus Naujapolyje, 
net pasiilgau tų „istoriškų“ lacaronų, kadgi būt kas nors tyčia 
užsigrimavęs gauti lirą, būčiau palaikęs tradiciją. Deja, nepa- 
sipainiojo nė vienas driskius. Temačiau dvejetą vaikų kelinėtų, 
bet visai be marškinių. Bet tokiais kostiumais nematytoje kait- 
roje dirba daug darbininkų. Ten tai paprastas dalykas. 

Pakampiais gal kitaip. Aš gi keliavau ponu. Bet kaip tik pono 
padėtis ir gali pavilioti veltėdį, o nepaviliojo, ir man tenka dabar 
konstatuoti Italiją esant taip pat gerai sutvarkytą kaip ir Vokią. 
Jei tai fašistų pastangomis, nemaža nuopelno ir garbės jiems. 

Italo miestiečio mandagumas tiesiog graudus. Pasiklausi 
ko, nepasakomai palankiai ir gausiai aiškins, o paabejojęs, ar 
supratai, dar pavedės galą. Iš viso inteligentais italais džiaugias 
visi lietuviai. O išimčių kurgi nėra? 

Karštųjų šalių žmonės esą ik vienam tinginiai. Tad ir italai. 
Palaimintoje šalyje nedaug tereikią, tai italai ir pastangų maža 

tededą į savo gyvenimo raidą. Žemiau Pompėjų nebuvau. Kaip 
ten aplink Siciliją, nežinau, nemačiau; dėl ko gera Romanijos 
žemė iki šiol nedirbama buvo, neišmanau, tai nė peikti ne- 
drįstu. Vos dabar Mussolinio traktoriai tepradėję vaikščiot 
aplink Romą su tendencija trauktis vis tolyn į pietus, vis labiau 
dauginti sėjamųjų dirvų. Ag čia, atmetus karštymetį, liepos, 
rugpjūčio ir rugsėjo mėnesius, kaip pas mus žiemą, galima 
paimti dvejus derlius per metus. 

Bet gana kitų dalykų, kurie aiškiai įrodo italų tautą esant 
darbščią ir rūpestingą savo likimu: Lombardijos žemdirbystė, 
iš viso menai, susisiekimas ir kt. 

Lombardija darbštuolių šonas. Manau, nė vienas Europos kraš- 
tas, nei patys Prūsai, nei Saksai, negalės prilygti Lombardijos 
ūkio intensyvumui. Šimtai kilometrų vienodos kultūros laukų, 
geometriškai suraižytų, dirbtinai drėkinamų. Latakų latakai 
aplink dirveles, daug grandiozinių kanalų vandeniui atvilioti 
iš didesnių rezurvuarų. Kanalai tarp aukštų pylimų. Jie savo 
didumu ir gražiu darbu lygūs Aigipto panilių kanalams, kit- 
kart vergų iškastiems ar supiltiems. Tai toli gražu ne „tinginių“ 
darbas, bet skruzdžių. O maiso laukai, lygūs kaip stalas slėne- 
liuose, užtvenkti, kad vanduo laikytųsi kuo ilgiausiai, būtų 
purvas ir atsispirtų sausrai. Nė vieno pėdo nekultūrinto. Siaurų 
rėžių, prisėtų kviečių, miežių, kanapių ir nepažįstamų javų, 
ežios panaudotos vynuogėms sodinti, o joms laikyti paka- 
bintoms pasodinta morvos medžiai, šilkmedžiai. Jie nenupūva; 
paramsčių nė netesėtumei tokioms platybėms vynuogynų. 
Užtat nebrangaus vyno (rinktinio buteliui 5 litai) gana pusei 
pasaulio, o šilkas dvigubai pigesnis už lininę drobę: šilko met- 
rui apie pusdešimto lito ir pigiau, kai drobės metrui Kaune 
puspenkiolikos litų. Šilkiniai skalbiniai ten visai ne ištaiga, bet 
taupumas. Lombardams žemdirbiams tik galvą nulenkti ir sau 
jie imti darbštumo ir sumanumo pavyzdžiu. 

Tik viena čia įtartina kitu atžvilgiu: kur ir kaip gyvena tie 
darbštuoliai žemdirbiai, kad, visą Lombardiją pervažiavęs, iš 
vagono negauni pamatyti nė vieno gyvenimėlio. Dvarininkai, 
sakysime, gyvena miestuose, tai jų dvarų, kaip pas mus ir 

Prūsuose, gali ir nesimatyti. Bet kur gyvena, iš kur dirbtų 
ateina jų pusininkai, mūsiškai - mužikai? Reiktų automobiliu, 
ne traukiniu pasivažinėti po laukus, po krašto gilumą ir patirti 
jų gyvenimo būdas. 

Kada italai pareikalaus iš savo dvarininkų išnaudotos, o 
ne dirbtos žemės atsiskaityti tiems, kurie ją per amžius dirba? 
Rusija, Estija, Latvija, Lietuva jau atsiskaitė. Teisingai ne tei- 
singai, tai ginčytina, betgi atsiskaitė. Italų dvarininkai tačiau 
turės sau vieną itin svarbų švietį - jie iš Italijos paimtų pinigų 
niekur svetur neišvežė, sukišo juos į meno dalykus: į architek- 
tūrą, skulptūrą, tapybą, ir visa tai pavaldę, atsigėrėję, paliko 
tai pačiai Italijos valstybei, tai pačiai Italijos visuomenei: dabar 
jūs džiaukitės. Be skirtumo dvasininkų ir pasaulininkų. Vie- 
šosios įstaigos mirgėte mirga vardais Mediči, Borghese“ (Bor- 
geze) ir kt. Gamtos ir meno stebuklą Tivoli“ įrengė karalių 
giminės turtuolis kardinolas d'Este. Italų didikai ištaigingai 
gyveno namie. Jų palociai, galerijos, parkai stebina savo skoniu 
ir daile. Ir nėra dabar italo, kurs nepasigėrėdamas tartų: „Štai 
kaip mūsų bajorai gyveno! O kaip ir kur jūsų bajorai, grafai, 
kunigaikščiai, gyveno?“ - paklausia mus Kaune ir Romoje. Ir 
mums tenka kaisti už savo bajoriją: ji gyveno svetur, mūsų 
krašto kraują - pinigus tekino svetur, skurdino Lietuvą, patys 
suskurdo ir išsigimė, ir šiandien vos kur ne kur provincijoje 
paliko meno vardo vertas jų gyvenimėlis. Meno rinkinio nė 
vieno, bibliotekos nė vienos. Ir kurį biškį turėjo, visa tai dideliu 
rūpestingumu iškontrabandavo svetur, kad brolių lietuvių 
kultūrai kaip nebuvo nieko davę, taip kad ir nebūtų nieko po 
jų likę. Mūsų bajorija pati sava valia išsibraukė iš tos vietos 
rejestro, o ne mes ją išbraukėm. 

Nepasakomi italų meno turtai sukaupti jų didikų rūmuose. 
Ko pati valstybė netesėjo padaryti, tai padarė kultūrtrėgeriai 
labdariai. Vadinas, likimas lėmė jiems pasiekti aukščiausio 
kultūros laipsnio; jie pasiekė ir nuo kitų to puodu neužvožė. 
Mes iš tos bajorų kategorijos teturime tuos vienus suitalėju- 
sius didikus; tai Pac, amžinam savo atminimui palikęs Pažais- 
lį, ir jo brolis - Antakalnį“. Dar vienas kitas bajoras pastatė 

žmoniškesnę bažnyčią: Tizinauzas Rokiškyje, Suvaželis Šatei- 
kiuose (Tyzenhauzen, Choiseul), bet ir tie svetimtaučiai. Labai 
gerai visuomeniškai buvo nusistatęs, bet ir tas neapsiskaitęs, 
gr. Marikonis!“, Salų ir Svėdasų palocių statytojas. Garsėjo 
Rietavo Oginskiai, išjų liko Rietavo žmoniška bažnyčia, o šiaip 
jaujie daugiau afišavos, neg darė. Sk. tariamąjį Ivinskio globo- 
jimą ir kt. Tai bene visa. 

Italų menininkai - skruzdės. Tiek tapybos ir skulptūros vei- 
kalų vargu bau kuri tauta yra pasauliui davusi, kiek italai, o 
šedevrų, ką ir besakyti! Jų tūkstančių tūkstančiai tėvynėj, tūks- 
tančiai ir po visą pasaulį pasklidę. Ir kas darbas - tai didelis 
darbas, gili studija, gudri kompozicija. Net ir landšaftą su 
žmonėmis žiūrėdamas imi norėti atsirasti toje vietoje, pagy- 
venti tuo gyvenimu, kuriuo gyvena dailininko figūrėlės. Ta- 
lentas padaro, kad veikalas pavergia tave, neleidžia greit nuo 
jo akių atitraukti, o ir atsitraukus vis rūpi sugrįžti. Drobės 
didžiulės, dažnai net milžiniškos, figūros taip pat. Be suge- 
bėjimo, tiems darbams reikėjo ir mechaninio darbo ištisų de- 
šimtmečių. Kiek reikėta patvarumo, kiek kantrybės, neatsi- 
žvelgimo, kada ir kas visa tai įvertins ir užmokės! Sausa duona 
artistas tarnavo menui, dažnai kol gyvas ir nesusilaukė pa- 
gyrimo ir mokesčio. Svarbu pasiturėti, svarbiau menui tar- 
nauti, kai į tai verste verčia artistiškas instinktas. Menininkai 
amatninkėliai nei tiek, nei tokių nepridirbs, nes jie sau dirbs. 

Visa tai yra prigaminę - tinginiai italai... Kur jiems lygintis 
su mumis darbštuoliais, kurie ūmai išstenim kepure užden- 
giamą šedevrą: gamtos kopiją ar portrečiuką! Mūsų Čiurlionies 
galerija dar neturi nė vienos didesnės drobės. Kad bent Varno 
pasikabintų ir Kalpoko drobes, tegul sau ir ne muziejinės ver- 
tybės, norsgi kuriam laikui, kol vertesniai juos išstums. Man 
rodos, klaidą darome, kad savo muziejuje laikome ne signum 
temporis, bet tik būsimą viršūnę. Smulkučiai abrozdėliai vien- 
tisais siužetais, be jokių komplikacijų; moksleivių ieškojimai 
tinkamos technikos, o ne ieškojimai, kaip čia gamtos mistika 
ir žmogaus siela pareiškus; ne kompozicija, ne studija, net ir 
portretai tik gerų amatninkų darbo, - visa tai mus džiugino 

pradžioje, bet, kai ta pradžia vis tebestovi vietoje niekuo nepro- 
gresuodama, pradeda mus neraminti, kad mes su pradžios mi- 
zerija amžinai nepasiliktume Europos muziejų ūksmėje. Mes 
vis teisinamės - iešką, o kiti nesiteisindami - kuria. Iš tikrųjų 
ar tik ne mes esame tingūs, ne italai? 

Italai — trainės. Perbėgęs Lombardiją, patenki į Apeninų 
kalnyną. Kalnai nebūtų per aukšti, daug žemesni už Alpes, 
bet jų kalnagūbriai taip surizgę, tokias šukas sudaro, lyg erš- 
keto nugarą. Vienos atbrizgos, lyg koks titanas būtų juos pa- 
šukavęs. Tiesk dabar kad geras gelžkelį per tą šašyną spuogy- 
ną! O betgi gelžkelis net dvejom linijom nutiestas, tik kone 
visą dieną tenka važiuoti beveik vienais tuneliais. Vagonai per 
visą dieną apšviesti, nes diena čia nesiskiria nuo nakties, kad 
ir kas keletas minučių blyksi tarpukalnių saulės šviesa. Pa- 
švietė minutę, pusę minutės, ir vėl sutemo, vėl šmūkšt į tunelį. 
Kiek tų tunelių, nesuskaitysi — bent kelios dešimtys. 

Šitie dienos šviesos blyksėjimai ir temimai iš pradžių labai 
intriguoja. Dirsteli pro langą ir pamatai gamtos stebuklą - 
kažkurioje gilumoje slėnį su pasakiškais šlaitais, visai plikais. 
Tuščias visas reginys kaip mėnulio landšafte. Nei augmenų, 
nei gyvių. Ir stebies, kurių galų antai aukštybėse prisišliejo 
prie kalno vienui viena trobelytė, o labai giliai pašlaitėmis 
vingiuoja akmenyje ištašytas plentas, kuriuo retkarčiais pra- 
bėga automobilis. Vieškeliai ištaisyti gal prieš pustrečio tūks- 
tančio metų. Seniau čia buvo gyva. Nuo vieno vandenyno 
pakraščių traukė į antro vandenyno pakraščius pirkliai, kariau- 
tojų legionai. Šūkavo žmonės, žvengė žirgai. Dabar kapų tyla, 
tikras rojus galvažudžiams ir susibaudėliams slapstytis. O kai 
mafijos ir karbonarijų nebeliko, tai ir visai nebėr kam tos akme- 
ninės dykynės benaudoti. Tos vienos kalninės dvasios čia be- 
skraidžioja, ir aš stebiuos, kaip jų nebaisu, gyvenant anuose 
atskiruose nameliuose, iš kur neveiku kitas kuris žmogus pa- 
siekti. Pamatęs automobilį, klausi, kur ir ko jis čia atklydo, kai 
niekur nieko nesimato, kuo gyvas žmogus galėtų domėtis. 

Užtat ornamentas iš plikų uolų tobulas savo įvairumu. Tur- 
būt tai vienas gražiausių pasaulio geležinkelio ruožų. O viena 

ponia prisipažino kaip tik šio ruožo nemėgstanti: ją tiesiog 
nervinąs savo nepastovumu, nuolatiniu landžiojimu į tamsą 
ir iš tamsos. Man priešingai, buvo malonu, kaip žaidžiant: ku 
kū, ekštai! ku kū, ekštai! O kai per kurį kreivumą pamatai, 
kaip traukinys lenda į kalno urvą, tai rodos milžiniškas šim- 
takojis vikšras lenda į įsigriaužtą medieną. 

Greta eina po du tuneliu, kad nebūt pavojaus susidurti 
traukiniams. Grandioziška, nuostabu: kokios atkaklybės, kokio 
darbštumo reikėjo italams šimtus kilometrų ištrainyti savo 
Apeninuose išilgai! Šis vienas geležinkelio ruožas labai daug 
teigiama pasako apie italus. 

Taigi Italiją radau visai kitokią, neg maniau, ir miela man 
geran pakeisti savo nuomonę, 0 drauge ir savo tautiečių nuo- 
monė. 

Kitaip, savotiškai aš pajutau ir kitus Italijos dalykus. Ita- 
lija - paslaptis. Iš Alpių ir Apeninų gamtos aš laukiau dvejopo 
įspūdžio, sulig to, kaip nevienodai man pasakojo ten buvę. Iš 
senų senovės eina tradicija Italijos gamtą girti ir laikyti viena 
gražiausių pasaulyje. Jai prirašyta begalės poezijų. Kiti, ne po- 
etai, man ūkė ausin tik papeikimus Italijai. Antai rusinas kari- 
ninkas, grįždamas iš Italijos per Lietuvą ir nukviestas į A. Fre- 
dos šlaitus, širdies pagavime sušuko: „Štai kur Italija“! Čia 
medžiai, čia žalia. O ten - dykynė, plikos uolos, saulės nude- 
ginti plotai. Čia gyvybė, ten mirtis, džiūsnos. 

Tai ko gi laukti: džiaugsmo ar apsivilimo? Patyriau kažko 
trečia - mistiško, visai nerealaus, bent nemoderninio jausmo. 
Dėl gražumo Tirolis man gražesnis už Apeninus; čia minia- 
tūroje gali pačią Naujapolio apylinkę pajusti. Šiurpas nukratė, 
kai pakirdęs rytą išvydau iš abiejų pusių plikas uolų aukštybes, 
o mūsų traukinys šliaužė kažkokioje gilumoje, krantu Enčo 
upės, nepasakomu piktumu purkščiančios, ne ritinančios mo- 
liautą kalnų vandenį. Kaip kriste krito vanduo upeliu, taip man 
rodės krintame ir mes nuo kalnų Italijos slėnin, o ta tarpukal- 
nė langelis į kamerą, kur rodo trijų tūkstančių metų nuotykius. 

Ir nebeužgavo manęs jokie gamtos gražumai ar jos liūd- 
numai: viską padengė — istoriškumas. Italija rodės žmonijos 

paslapčių arena. Per tūkstantį metų romėnai virškina graikų 
ir etruskų kultūras ir duoda neregėtą jų sintezį. Žydi visi me- 
nai, turi darbo visos mūzos. Filosofai, oratoriai, politikai, seimi- 
ninkai, karo vadai, plačiausių užsimojimų visuomenininkai, 
bekraščių, nebesuvaldomų norų ragautojai. Viskas didžia; ne, 
to maža: milžiniška, kaip milžiniška buvo Romos imperija nuo 
Kaukazo iki Liutecijos (Paryžiaus). Romėnų eita plaukta visais 
pajūriais, paupiais; visur kultūrinta, valstybėms ir pilietišku- 
mui pradžios daryta. Praėjo dar keliolika šimtų, o pagarba ro- 
mėnams neišnyko. Žiūrėk, kaip dabartinis padunojys, pareinys 
rodo romėnų liekanas iš pačių pirmųjų krikščioniškos eros 
amžių: romėnų tiestas kelias, romėnų statytas tiltas, miesto 
siena, cirkus. Tvirta, patogu ir gražu. Romėnų Colonia (Kėln) 
su pietizmu laiko iš II amžiaus gražiausiai išlikusią sieną, 
Paryžius - Liutecijos areną ir kt. 

Didžių žmonių, didžių darbų kraštas, pasiekęs aukščiausių 
kultūros viršūnių, nužydėjęs vysta, blanksta per kelius šimtus 
metų ir vėl ūmai pašoksta pirmykščia norų platybe ir drąsiu 
užsimojimu. Jei nebe visa imperija, tai mažos jos dalys daro 
senoviškai stebėtinus darbus ir vėl įgyja pasaulinės reikšmės 
per ištisą tūkstantį metų. Genua, Venecija ir kt. Pasaulinė pirk- 
lyba, pasaulinė politika, naujos gadynės reformų pradžia, visos 
žmoniškos aistros, neaplenkdamos nei Šventojo Sosto, siaučia 
iki pragariškumui. Visi kontrastai kontrastiški - pasiekia kraš- 
tutinumų. Čia tirščiausia šventųjų ir šalia jų - paties pragaro 
išperų; kilniausių pasišventimų ir šlykštybių. Atmeni tik visa 
konuotrupas, ir tai galva tau sukas. Rodos, visa tai, kas atsitiko 
per tris tūkstančius Romos istorijos, pavadinkime tai Italijos 
istorija, nė sutilpti negali dabartinės Italijos sienose ir lyg patį 
orą tirština vaizdai ir dvasios, kylą iš žemės. 

Italijon nuvažiuoti, visa, ko ji dabar turi iš dabarties ir pa- 
laikus iš praeities, pamatyti teverta vienu tikslu: dvasia atspėti 
žmonijos paslaptį, kaip ji reiškėsi laipsniais iš barbarybės iki 
aukščiausio mokslų ir menų pražydimo. Man Italija visų am- 
žių ir visų kraštų kitimo skalė ir paveikslinis mokslas. Per 
kiekvieną muziejų, per kiekvieną kalną eini iki pat Mikelio 

Andželo, Rafaelio, Dantės, Vergilijaus, Senekos, cezarių, pa- 
gonijos dievų ir vestalių, iki krikščionių ir pagonių šventyklos 
pasibaigia praistorijos pasakomis. 

Dievuli, koks turtas, kokia visa ko gausybė: genijų, talentų, 
herojų ir jų veikalų! Iš užjų kas man dabartinis Italijos skurdas, 
jos žmonės, net pastangos grąžinti senovę ir priaugti iki pir- 
mykščių romėnų dvasia, valia, visos esmės platybe! Sako, to 
siekiąs fašizmas. Jei taip, tai kas galėtų jį papeikti? Nebent 
žemiausias pavydelninkas ar karščiausias skeptikas. Lai Dievas 
laimina bet kurį kilnų ir platų užsimojimą! O ką žinosi, gal 
kaip tik iš čia prasidės antras ar trečias renesansas visai žmo- 
nijai? Negi iš kraujo ir tironijos pilnos Maskvos to laukti. 

Miunchenas už Romą gražesnis. Jei kam terūpėtų išorė, 
nebūtų ko į Romą važiuoti. Matyt, kas kita visą pasaulį į Romą 
traukia ir mirt nesinori, jos dar nepamačius. 

Šv. Petro bazilika. Ir pati Šv. Petro bazilika mane nustebino 
ne savo frontu, tik savo talpumu; ne tuo talpumu, kur pareina 
50 000 žmonių, bet istoriškuoju talpumu. Tokią bažnyčią tega- 
lėjo pastatyti nesutraukiusi ryšių su praeitimi Roma ir verta, 
anot to pasakymo, pusės Europos, kurią Romos Pontifeksas 
pralaimėjo reformacijai. 

Šv. Petro bazilikos meno turto turbūt niekas nebesuskaito, 
nebuvo ko ir man kėsintis skaityti. Aš tik jaučiau, kad visa tai 
teisingai sukaupta į šventyklą, o šventykla teisingai padaryta 
paminklu didžiausiam žmogui, koks tik yra buvęs pasaulyje — 
Petrui apaštalui'?, ant kurio funduota Kristaus Bažnyčia, kad 
nė pats pragaras jos nenugalėtų. Koks didis to apaštalų kuni- 
gaikščio asmuo, kokia pasaulinė reikšmė jam skirta — krikš- 
čionišką gyvenimo tvarką praplėsti pasaulyje! Ir tai jis pats, 
tas žvejys, guli šioje vietoje, giliai, bet atviroje kriptoje. Tai jam 
nuolat dega gausybė žibintų, o lankytojai aplink visą kriptos 
užtvarą klaupias ir galvas palenkia. 

Ta pati mistinė istorijos galybė ir mane, gerokai šaltą skep- 
tiką nulenkė. Atsiklaupiau ir žemai nusilenkiau Petrui - uo- 
lai. Aš jam nesakiau nieko ir nieko sau neprašiau: aš tik visa 
savo širdim, visu savo protu, visa savo esme pagerbiau tą 

Kristaus pavaduotoją, ilgai ilgai stovėjusį Jo mokslo sargybo- 
je kaip tik čia, Romoje, tada ir dabar pasaulio centre. O centru 
jį padarė ne pirklyba, ne pramonė, tik visos minėtosios dvasių 
didenybės. 

Dabar Romoje 261-mas po šv. Petrui Kristaus vikaras, apaš- 
talų kunigaikščio papėdininkas. Čia jam, ne kitur, ir vieta. 
Vakarų patriarchas kitur, sakysime, Paryžiuje ar Londone, 
nebesilaikydamas Petro karsto nusitvėręs, man lyg nebebūt ir 
papėdininkas. Bent iš Paryžiaus valdyti pasaulį tebūtų galima 
Napoleono legionais, ne Žvejo žiedu. 

Aš mačiau dabartinį patriarchą, kai jis vakarą atėjo pa- 
gerbti naujos palaiminta šįryt paskelbtos Paolios Frassinetti“s, 
Dorotininkių ordino įsteigėjos. Pertvarais suskirstyta minia, 
kad mirtinai neužsispaustų, sutiko Kristaus vietininką „ita- 
liškai“, karštai, vaikiškai plodama katučių. Kai tūkstančiai 
nepaliaudami ploja bent dešimtį minučių, ko! atneša popiežių 
nuo įeinamų durų iki didžiojo altoriaus, daro aistrų audros 
įspūdį. Aš buvau diplomatų ložoje su mūsų pasiuntinybės 
nariais, ten, kur Šv. Tėvas sustoja 1r nuo neštuvų nužengia. 
Klausiau per tiek minučių audros ir man darėsi, aš to visai 
nelaukiau, nemalonu. Man buvo lyg nenatūralu. Aš netikėjau 
italų jausmais, kad jie, taip dažnai savo popiežių sutikdami, 
vis taip pat lygiai entuziazmuotųs. Man jie rodės, jei ne su- 
kviesti, tai papročio paversti klakeriai? Vyriausiojo kunigo 
ostentacijai padidinti. Aš, ne italas, šiaurės šaltas žmogus, nė 
vieno karto nesudaviau delnu į delną, tik vis kiečiau čiaupiau 
lūpas. Šūkavimų nesigirdėjo. Tik už mūsų ložos vienas kitas 
balsiai atsiliepė: „Bravo Papa! Evviva il Papa!“ Jiems niekas 
nepritarė. O man tas „Bravo Papa“ suskambėjo „koščunst- 
venno“?, lyg ištarta operetėje, o ne šventykloje, ir ne Aukš- 
čiausiajam dvasininkui. Tai tiek familiariška, kad aš į kalėjimą 
įdėčiau tą, kas drįstų net tol žemesniam sušukti: „Bravo, 
prezidentai!“ ar net „Bravo, ministeri!“ 

Man gera tepasidarė, kai Šv. Tėvas pagaliau susilygino su 
mūsų loža ir ją pamaldžiai peržegnojo, kaip ir kitus. Visi, 
katalikai ir nekatalikai, machinališkai priklaupėm ar bent giliai 

pasilenkėm. Sutirpo viskas. Bemačiau simpatingą kunigą senelį 
geru, giliai sielvartingu veideliu, lyg silpną kūnu. Nulipo nuo 
gražių neštuvų, laikomų keliolikos raudonai apvilktų tarnų, 
atsiklaupė ir giliai pasilenkė altoriui, kur Kristus, jo atstovau- 
jamas. Paprasčiausias kunigėlis, altoriaus tarnas, bet taip man 
buvo artimas, kad ėmė noras vienam paimti tą nedidelį, kūdutį 
asketą ant savo rankų ir išnešti. Rodės, tas amžinosios vidaus 
tvarkos dabotojas negali veltui rankelės pakelti: jei ką palai- 
mino, reiškė - jį sutvarkė. Ir man buvo gera, gavus tokį palai- 
minimą. 

Iki neštuvų grįžo savom kojom, gražus, baltas, status sene- 
lis. ĮZengė į neštuvus, man rodės, lyg su kančia, į Prokrusto 
lovą: aš daugiau nebežiūrėjau. Aš nebuvau tiek suentuziaz- 
muotas krikščionybės Tėvo pasirodymu, kiek sakos kiti esą. 
Man būt likę neužmirštamo įspūdžio, jei šv. Petro papėdi- 
ninkas būtų mirties tyloje, visiems iš pagarbos nustėrus, atėjęs 
biednas, pėsčias, kaip Petras Via Apia Antigua?!, ir taręs: „Ma- 
čiau Kristų. Galite ir jūs Jį širdim pajusti, jei ne pamatyti“. 
Kristaus neštuvai - buvo menkutis asiliukas. 

Na, visiems neįtiksi. Aš tik į rejestrą dedu, ką ne taip radau, 
ko laukiau. Mes, lietuviai, gal nei šiaip, nei taip nemokėtume 
pagerbti Aukščiausiojo kunigo. Italai turi savo stilių, ir kitaip 
sustilizavus, gal jie ir visai neitų pasitikti. Kiekvienas savaip 
džiaugias, savaip ir gerbia. O maniškai jautė, rodos, ir kitas 
lietuvis — A. Vienuolis, ne aš vienas. 

Šv. Povilo bazilika už miesto mūrų kažkur lauke, kur ir gy- 
ventojų nebėra, tarp miesto ir jo uosto jūroje — Ostijos. Savo 
grandioziškumu ir meniškumu Šv. Pauliaus bazilika rankčiojas 
su Šv. Petro bazilika. Mane net labiau už širdies nutvėrė šitoji, 
paulinė. Čia ne taip apkrautas vidus, neatrodo lyg muziejus, 
bet tikra aukščiausio meniškumo šventykla. Jos dydis arti 
Šv. Petro dydžio. Penkios navos. Mes esame pratę prie vienos 
ar prie trijų: vadinas, dirbamės su dviem eilėm filiarų, kai 
Romos didžiosios bazilikos su keturiom eilėm filiarų. 

Šv. Pauliaus bazilikoje, nors ji milžiniška, nesijauti taip 
išnykęs kaip Šv. Petre. Tai padaro lubos kambarinių lubų 

pavidalu; ne skliaustos, o turtingai išlipdytos keturkampiais. 
Šv. Povilo bazilika lygiai mėgiama kaip ir Šv. Petro. Ir čia 
yra neįkainojamos vertybės dovanų iš brangiojo akmens: rusų 
carų ir kt. O visur nustebina neregėto gražumo langai tam 
tikro akmens, taip supjaustyto, kad sudaro lyg vitražus. Tai 
Aigipto kedyvo (karaliaus) dovana, vadinas, nė ne krikščio- 
nies. Ne vienas, du ar keturi langai, bet visi, o jų dešimtimis. 
Už tuos vienus langus tektų atiduoti gal visos mūsų valsty- 
bės iždas. 

Mėgsta Šv. Povilo baziliką ir italų valdžia, toli gražu ne 
klerikalinė, jei ji tik lengvai remontuoti, tik pašvarinti iš vals- 
tybės iždo asignavo aštuonius milijonus lirų (keturius milijo- 
nus litų). Milžiniški filiorai, o jų šimtai, monolitai, destis iš 
vieno gabalo. Kur ir kaip juos ištašė, kaip atritino į Romą seno- 
vinėmis technikos priemonėmis, aš atsisakau suprasti. Šv. Po- 
vilo monolitai bus tokie kaip Petrapilio Isaoko sobore, kurie 
stebina pasaulį. 

Nebūk tu žmogus mistikas, nebandyk atspėti Romos, tą pat 
reiškia ir - Italijos, paslaptį, nederink dabartinės realybės dva- 
siai, ir tu nesuprasi, kuriam galui laukuose, už didelio miesto 
sienų (extra muros), imta ir pastatyta milžiniška bažnyčia, lyg 
tarytum ji, kaip ir Šv. Petras, gautų patarnauti pusei Romos. 
Šv. Povilą telanko gangreit vieni turistai; šventadieniais, neži- 
nau, keli ateina pasimelsti. Turistai nesimeldžia. Jie tik galvas 
atmetę stebisi ir garsiai reiškia savo nuomones. Vis dėlto jauti, 
kad šitas milžiniškumas, šitie šimtai milijonų, išdėtų pamink- 
lui, išpažintojus verste verčia nusilenkti antrajam po šv. Petro 
didžiajam krikščionybės apaštalui. 

Prieš baziliką yra ir šventorius, apstatytas monolitais, o jo 
viduryje pastatyta graži šv. Povilo figūra. Manau, nedykai, 
bet kad lankytojai suprastų, kokia mizerija yra šiaip jau fi- 
gūrinis paminklas, taikant jį milžinų dvasiai. Janikulio aukš- 
tumoje, Romos priemiestyje, pastatytas, kokio kito turbūt nėra 
Europoje. Garibaldžiui jis atitinka, jį visą išreiškia. Bet jei bū- 
tumei panorėjęs paprasto paminklo dydžiu išreikšti šv. Pet- 
ro ar šv. Povilo didybę, būtų reikėję pastatyti iki debesų 

aukštus, ir tai būtum neišreiškęs. Pirmųjų didžios krikščio- 
nybės vadų esmę ir jų reikšmę pasauliui tebuvo galima pa- 
reikšti karališkomis šventyklomis - dydžiu ir aukščiausiu 
menu. 

Menu gi reiškė savo-dievų didybę egiptėnai, graikai, tie 
patys romėnai. Šieji šventyklomis reiškė ir šiaip jau kilnius 
nuotykius (Forume brolius pasišventėlius), Egiptas savo Nilo 
geradarybes. Čia man tapo visiškai aišku, kad ir mūsų Nepri- 
klausomybę pareikšti tėra galima šventykla, mistikos vieta, o 
ne paminklu, ne muziejum, ne stadionu ar kuo panašiu. Didis, 
kilnus, reikšmingas ilgiems amžiams nuotykis nesutilps niekur 
kitur, tik dvasios būstinėje. 

Povilas, krikščioniškosios moralybės formuluotojas, pirmas 
jos skelbėjas visam pasauliui, visoms tautoms be jokių skir- 
tumų - pagonių apaštalas, pirmas pats savim parodęs pavyzdį 
askezės, kai basas, trinyčiuotas apėjo pasaulį, iš nieko neim- 
damas veltui nė sau pavalgyti, bet užsidirbdamas savo ran- 
kom, pirmas tad ir didis Demokratas ir pradėtojas visokių vi- 
suomeninių krypčių, sėjėjas Dangaus karalystės mokslo ir tos 
kultūros, kurią dabar matom, - tėra Romoje tinkamai pagerb- 
tas. Ir jam čia gili, bet atvira kripta, apstatyta negestamais Ži- 
buriais. Kokiuo mielu noru, kokiuo nuolankumu aš pasilen- 
kiau ir tam šventam Kūrėjui kuklia forma pavadintų paprastais 
laiškais romėnams, korintiečiams, galatams, efeziečiams, fili- 
piečiams, kolosiečiams, tesalonikiečiams, Timotiejui, Titui, 
Filemonui??, žydams, o įgijusiems, Dievui lemiant, pasaulinės 
reikšmės, populiariems per amžius! 

Čia ilsis paties Dievo pašauktasis ir Jo įkvėptasis Jėzaus 
mokslo aiškintojas... 

Jei dar kartą tektų man Romon važiuoti, tai tevažiuočiau 
vienu tikslu: dar kartą giliai nusilenkti šv. Petro ir šv. Povilo 
karstams. Visa kita bebūtų priedai, menkniekiai. 

Nenusikračius Šv. Petro ir Šv. Povilo bazilikų įspūdžiais, 
kitos dvi didžiosios bazilikos: nei Laterano su Apokalipsio au- 
toriaus? karstu ir ištisu skulptūrų muziejum viduje, nei to tiek 
St. Maria Maggiore, nebepadarė tokio milžiniško įspūdžio. 

Katakombos. Į katakombas būčiau bevelijęs visai neiti: tik 
pasigadinau anąjį tikrąjį, romantiškąjį vaizdą, kurį man buvo 
sudarę geri veikalai, moksliniai ir beletristiniai. Istorija ir dva- 
sia būta kažko nepaprastai turtinga ir didžia. Per tris šimtus 
metų urvuose auklėtoji krikščionybės dvasia, čia pat savo krau- 
ju, savo gyvybėmis tvirtintoji, ypatingais menais pareikštoji, — 
nepasirodė gyvoms mano akims. Katakombos rodomos už 
pinigus, ir tai lyg tik atsikratyti įkyriais lankytojais, kuriems 
niekas daugiau nerūpi, kaip tik pasisakyti: buvau Romoje, bu- 
vau ir katakombose. 

Iš kelių dešimtų kilometrų koridorių teparodomas mažas 
galelis, kiek tegali per valandą apeiti. Koridoriai sutvarkyti, 
ventiliacijos padarytos, sienos, asla sustiprintos. Ar tai be ka- 
takombos? Tai moderninis padaras. Ir viskas išvogta: karstai, 
parašai, paveikslai. Jų beieškok muziejuose visame pasaulyje, 
tik ne Romos katakombose. Čia tau beparodys tuščią urvelį, 
kur buvęs palaidotas popiežius šv. Urbonas; čia tau beparodys 
su viela prie sienos prisegtą gabalėlį marmuro, dalį garsaus 
antkapio. Ką gijie man besako, tos duobelės, tie tušti urveliai, 
kur kitkart būta kažko brangaus, — dvasios milžinų kūnų, 
nematytos širdžių skaistybės etc.? 

Nusidėjau pašaipa, atsiminęs vaikišką epizodą. Vaikų drau- 
gas ateina didele fanaberija: kišenėlėje laiko nuo vakso dėžutę, 
pririštą virvele, tai reiškė jam - laikrodį ir sidabrinę grandinė- 
lę. Draugams pajuokus per prastą „laikrodėlį“, jos savininkas 
išdidžiai atsakė: „Ale ji buvo po stiklu“. Vadinas, stikliniu 
viršeliu. 

Eidamas į katakombas toli už miesto Via Apia Antigua, 
maniau gausiąs bent tiek įspūdžių, kiek gaunama tarp griu- 
vėsių Forum Romanum. O kaip reikia, pagonių kapinės palei 
tą Via Apia virš žemės pasirodė įdomesnės nei krikščionių 
kapinės po žemėmis. 

Katakombų nebesama. Beesama vietos, kur būta katakom- 
bų. Bent jas bežino prof. Rossi2*, paskutinis tyrinėtojas, o ne 
šiaip jau lankytojai. 

DARBO AUKA 


Aplankiau keletą Romos galerijų. Tik keletą - visoms joms 
aplankyti reiktų ne 12 dienų, o dvylika kartų po dvylika, 4-5 
mėnesių, ir tai būt maža. Tai nesigriaudžiu ne viską matęs. 
Daugiau griaudžiuos, kam ir tiek aplankiau - iš viso to man 
tiek teliko, kiek anam jaunam bolševikui: „otbityje nosy“* 
biustų, padarytų prieš du tūkstančiu metų: vis tiek iš bet kurios 
gausingiausios galerijos tepaliko vienas kitas dalykas, tvirtai 
įsispaudęs sielon, pagerinęs ją, sudaręs asmeninę nuotaiką, 
apšvietęs, — na, palenkęs ten, kur artisto norėta. Į Galleria 
Barberini dar nueičiau Raphael Sanzio Fornarinos abriso pasi- 
žiūrėti, dar „Paolo Frassinetti“, o į Galleria Nazionale d'Arte 
Moderna - Giuseppe Mertessi „Glorijos“, Canovos*“ „Her- 
culeso“, Arturo Dozzi „I Costruttori“; na, gana būtų ir to vie- 
no Vincenzo Vela „Le Vittime del lavoro“. 

Tai varinis didelis bareljefas. Aš nežinau, kur yra akys 
visokių socialistų, komunistų ir šiaip jau „juodojo“ darbo ver- 
tintojų, kad jie šio abriso nepasiima devizu, neprisidaro tūks- 
tančių jo kopijų, neprikabinėja jų savo klubuose, darbo na- 
muose, net ir viešose buržujų įstaigose. Jei mano, kad, latakais 
kraują liedami, visą pasaulį revoliucijomis suardydami, iki 
diktatūros aukštyn iškels juodojo darbo dirbėjus ir patį me- 
chaniškąjį darbą, tai klysta. Pralietas kraujas, chaosas, pada- 
rytieji kuriai idėjai iškelti, tik paskandina tą idėją; bent idė- 
jiškumą; bepalieka brutualumas, iš kurio nebesimato idėjos 
kilnumo. Idėjos darbininkas turi taip dirbti, kad jo įtakoje 
savaime kistų jo pusėn žmonių sielos, savaime revoliucėtų. 
Bizūnu ir peiliu nieko nepalenksi gerbti carą ar darbininką. 

Bet kurį ponaičiuką ar ponaitytę, kurie tik apsimeta nebe- 
pažįstą vergų ir vergijos, o kuriems faktinai net puodelį iš 
palovio turi kas kitas išlieti (jei už pinigus, tas vergiškumo 
nemažina), aš tyčia nuvesčiau į galeriją ir palaikyčiau pasta- 
tęs prieš „Le Vittime del lavoro“; nesakyčiau nieko, neaiš- 
kinčiau mažmenų, — tegul sau patys įsigeria to, ko gali. Ir aš 
esu tikras, kad tokie buržujai sugrįžtų didžiausia pagarba 

darbui ir darbininkui; juo didesne pagarba, juo sunkesnis, juo 
juodesnis darbas: jis brangiau atsieina žmogui neg baltaran- 
kių darbas. Baltarankių darbo aukos ne tokios efektingos: he- 
moroidai, anemija, džiova, nervai tų, kurie „aukso plunksneile 
vedžioja po baltą popierėlį“, daugiau gal šlykščios neg tra- 
gingos. 

Vincas Vela (1822-1891) iš pradžių pats buvęs kulgrauža, 
o 1848 m. kareivis. Pasibaigus Austrų karui su Piemontu, su- 
stojęs Turine ir užsiėmęs idėjine skulptūra. Nukalęs daugybę 
minėtinų grupių ir statulų: „Viltis ir rezignacija“, „Pavasaris“, 
„Vilius Tell“ ir kt. Daug jų mini enciklopedijos, o nemini ma- 
no kalbamojo darbo. Aš nesu matęs kitų Velos kūrinių, bet, 
sužavėtas „Darbo auka“, Hinkstu manyti, vargu bau kitas kūri- 
nys bus lygios reikšmės Europos kultūrai ir jos ideologijai, kad 
ir meno atžvilgiu šiam prilygtų. 

Aš nežinau, ar Vela buvo marksistas, demokratas etc., ar 
kalo vaizdus kuriai idėjai propaguoti, laikų tai pasiėmęs sau 
uždaviniu. Jei dirbo idėjai, savo tikslo pasiekė. Jei ėmė tik 
siužetą iš idėjos, tai taip jį pajuto, kad viena realybe savaime 
tapo tos idėjos apaštalas. 

Keturi kasyklų darbininkai išneša penktąjį užmuštą. Jo vei- 
do nesimato, nusvirusi nuo kesčių ranka tereiškia nebegyvą. 
Ir ne jis centrinė vaizdo figūra, nors jis tragedijos centras. 
Artistui rūpėjo parodyti, kaip į jo tragediją reaguoja darbo 
draugai. Žiūrėkime pirma jų abrisų. 

Aukšti, galingi vyrai. Veidai taurūs, formingi, lyg būtų 
aukštos kilties. Jie ir yra - darbo aristokratai. Veltinės, storos 
skrybėlės, trijų kūnai nuogi, tik čebatuoti ir kelinėti. Čebatai 
kieti, paprasti, kelinės storo pakulinio. Lavonui ant kesčių šiaip 
taip pamesta ragožė, o apklotas jis tik trumpu jo paties kam- 
zolu. Vienas su kūju ant pečių rūkstantį žibintą pakėlė ties 
žuvusiojo galva ir įsižiūrėjo nusigandęs, antram žibintas už- 
geso, bet jis to nebemato ar nebesirūpina, nuleidęs galvą veda 
procesiją - du kesčių nešiku. Vienas stipriai sučiauptom lūpom 
eina pirma, galinis lyg vairuoja nešmenę; abudu sulinkę, kup- 
ron susimetę. Kupros - galijotų, jomis daug nešta. Šiaip jau 

visi išsekę, liesi, kaulai ir oda, - jokios žymės sotumo, ne tik 
atsiganymo. Visa stora, šiurkščia, suglamžyta, neturtinga. Tos 
vienos sielos turtingos, - jie žmonės, jie moka jausti ir užjausti, 
jie solidarūs darbe ir atilsyje, gyvendami ir mirdami, juos 
bendra liktis suderino, - ne pramanytas šūkis: „Proletarai, 
junkitės!“ Ar sugebės šavo teises ginti, ar temokės dirbti ir 
kentėti? Tai jau kitas etapas, kito ir vaizdo reikia. 

Bendras įspūdis: darbas baisus ir sunkus, o kurie jį dirba 
aukščiausios garbės verti, o ne paniekos ir postponavimo. To- 
kiemns darbo suvarytiems į kupras pirmoji visuomenėje vieta! 

Vela iškalė bareljefą, o jauti pilną reljefą, visą figūrą, rodos, 
tik atstumk už jų esančią sieną, ir liks natūrali grupė. Suma- 
numas neregėtas, pirmos rūšies talentas, davęs nepaprasto 
turiningumo vaizdą. 

Jis tenka studijuoti, nors toks aiškus, nesudėtingas; gyviau- 
sis realizmas, paprasčiausis kasdienis dalykas, o pilnas simbo- 
lingumo, nedirbtinio efekto, o iš jo šaukte šaukia tendencija. 

Į kiek meno klausimų „Le Vittime del lavoro“ atsako! Ar 
reikia ir ar galima menu „mokyti“; ar leistina tendencija; ar 
nenuobodus realizmas; ar gali klasikinį realizmą nugriauti 
futuristinės fantasmagorijos, kurių žiūrėti šlykštu, ne baisu? 
T.irt., t dr t. 

Šitą raštelį paskelbiu ne be tikslo. Juo aš noriu paklausti, ar 
mūsų biudžete nesirastų lėšų dailininkams, tokiems, kaip Jac- 
kevičaitė, Varašius??, kurie patiektų šedevrų kopijų tiems, ku- 
riems originalai neįmanomi pamatyti? 

Mintis ne pirmą kartą keliama. 


NUO VEZUVIJAUS 


Romoje turėjau priepuolį: užsigavau koją - įtrūko mažojo 
pirščiuko sausgyslė raikštis. Gavau šliurėmis avėti ir šlubuoti. 
Kentėjimas, nors nedidžiausis, vis dėlto gerokai gadino nuo- 
taiką: daug ko nebetesėjau visa jausmų galybe pasidžiaugti, 

daug 17 nebenorėjau nė važiuoti. Tai nebeketinau nei Nau- 
japolyje bebūti, nei Vezuvijaus ir Pompėjų bepamatyti. 

Taip ir būt buvę, kad ne gerbiamasis mūsų ministeris Čar- 
neckis?š. Nuo jo betariant, kad ir visai be kojos būč likęs, vis 
tiek būtų reikėję pamatyti Vezuvijus, nes Romoje buvus ir 300 
kilometrų nebepabaigus nuvažiuoti iki Naujapolio, per visą 
amžių graužtų sąžinė. 

Išvysk, Vaižgante, Naujapolį, ir numirk. Taip, rodos, sa- 
koma ir meluojama. Reikėtų tai pataisyti: pamatyk Vezuvijų, 
ir numirk, nes vis tiek daugiau nieko tiek gražaus nebepa- 
matysi. Naujapolis milijono gyventojų pajūrio miestas, gražus, 
modernus, bet tokių yra ir daugiau. Mūnchenas dar gražesnis. 
Užgesyk už 15 kilometrų nuo jo Vezuvijų, ir pusės Naujapolio 
nebėra. Ne, ne taip. Užgesinus ugniakalnį, dar liktų pats kal- 
nas. O tai svarbiausia: jis pagražina visą apylinkę, nuo jo matos 
visas Naujapolio čiurlioniškos nuotaikos „rojus“. 

Paklausęs bendros žmonių nuomonės, nušlubavau turbūt 
į patį greitąjį Europos traukinį, bėgantį kone šimtą kilometrų 
per valandą; proporcionaliai ir brangų. Visa kelionė ištisu sodu 
oranžų, fygų, abrikosų, vynuogių ir pas mus neatvežamų pus- 
kaštanių, pusslyvių, gana gardžių, bet greit gendančių. 

O sodu ir baigėm valandą kelionės, septynius kilometrus 
kalnų dantytu tramvajum ir apie pusę kilometro virveliniu 
geležinkeliu, „funicolare“. „Funiculus“ lotyniškai — virvelė. 
Rusai vadina „kanatnaja žel. doroga“, tai ir mums bene teks 
jis vadinti virveliniu (geležinkeliu), kaip yra daiktavardis vir- 
velinis (botagas). „Kad duosiu virveliniu! Nusivijau virvelinį, 
kietą, iš virvelių suvytą botagą“. 

Vezuvijaus kalnas nuo 1100 metrų. Puskilometrį nuo vir- 
šūnės sudaro lavos gargožių konusas; čia žemės nė grūdelio, 
tai ir augmenų nė daigelio. O šešius šimtus metrų aukštyn 
sudaro nepaprasto įvairumo sodas. Pačioje apačioje - šiltųjų 
kraštų augmenija. Aukštyn atkalne vis šaltyn; pačioje viršūnėje 
jau siūlo tau gubas apsisiausti. Maždaug pusiaukelėje, kur 
„Eremo“ viešbutis ir observatorija, jau aptinki mūsų krašto 
augmenų: ąžuolų ir beržų. 

Virvelinio vagonas ankštas. Juo kilti stačiai aukštyn'ite bet 
kieno nervai pavelija. Man nervai nieko, nors bambą gėlė. Bet 
šliurės pribiro smulkių grauželių. Pasiryžęs iškratyti, dar sykį 
užsigavau nuogą nesveikąją koją, dar daugiau įplėšiau saus- 
gyslę. Ji nabagė gavo paskui tris mėnesius taisytis. Bet tam 
kartui aš jo nebejaučiau, kai išvydau „mūsų šaną“?? su jo berže- 
liais ir visą žemės rojų. 

Vezuvijaus šlaituose ir apylinkėje auga ypatingos rūšies 
Vezuvijaus kalno vynuogės, iš kurių daromas gardus vynas, 
keistu vardu vadinamas: „Lacrima Christi“ - „Kristaus Ašara“. 
Vynas taurus, ką ir besakyti, vis dėlto dėti Kristaus vardą prie 
alkoholinio, linksminančio gėrimo lyg bedieviška, mažiausia — 
profaniška. 

Kyli aukštyn į kalną, o tau rodos, grįžti į šiaurę, namo. Aš 
romantininkų deduos ar mane kas jūsų deda, bet nesu senti- 
mentalus. Vis dėlto, išvydęs mūsąjį berželį, nusišiepiau, anot 
to, kaip gelžėlę radęs; kad nebūč traukiamas lyg ant kartuvių, 
būčiau iššokęs ir meiliai paglostęs nekaltai baltą, lygią, švelnią 
jo tošį. Kokių čia dyvų, kad tolimame krašte sutikęs Lietuvos 
žydą palaikai jį tiek artimu, kaip tikrą giminę, kai namie jis 
man svetimas. 

Tačiau visi sentimentalumai kažkur dingsta, kai virvelinis 
baigia tave traukti visiškai nebegyvu apgargažėjusiu konuso 
šlaitu ir paleidžia tave vos už keliolikos metrų nuo pat ugnia- 
kalnio taurės (kraterio) briaunos. Pabaigti kelionę reikia pės- 
čiam platoku, gerai išlygintu taku. 

Ugniakalnis sudaro visiems tą pačią nuotaiką. Lipdamas 
aukštyn, jo nematai, o kai atsirandi kone čia pat, apima nepa- 
prastas nekantrumo nerimas — kuo greičiausiai jį išvysti; lyg 
jis, devyniolika šimtų metų veikęs, ims ir dings kaip tik tuo 
momentu, kai tu, atlikęs painią kelionę, esi jau čia pat. Keliau- 
ninkus sunervina sutrukdąs policijos užtvaras, kaip tik toks, 
kokį mes turime su lenkais Vievio pereinamajame punkte, — 
kažkokia netašyta kartis. Čia Italų valdžia ima iš keliauninkų 
„Muitą“ už parodymą jiems savo gamtos stebuklo; neva vadui, 
kuris vis tiek kaulija jam užmokėti už visai nereikalingą jo 

triūsą. Vos atsiskaitę su „muitininkais“, visi pasileidžia tekini 
aukštyn aplink kalną. Aš, šlubis, palikau paskutinis, ir vis tiek 
pasileidžiau tekinas aukštyn. Ir taip man buvo lengva, lyg 
bėgant nuo kalno. Aš ir lygioje vietoje nebepabėgu: skleroza 
tuoj patroškina, o į Vezuvijų karšau kaip vaikiūkštis. 

Tai padarė skystesnis kalno oras. Kaip lengva ten alsuoti! Ne- 
mint kodėl plaučių ligas gydo kalnuose. Mums kylant dar dan- 
tytuoju, vienas kelio monteris su kažkokiuo padargu nebeįlipo 
ir bėgte pasileido mus vytis į kalną; vyti nepavijo, bet kone čia 
pat pridurmai atsekė į pat stotį. Man tai buvo nemaža dyvų, 
kad į kalną žmogus bėgtų visą pusę kilometro. Dabar aš supra- 
tau, kad aukščiau lengviau bėgti. Vis dėlto su anuo darbininku 
galbūčir netesėjęs: čia turbūt reikia per visą amžių širdis pratinti. 

Štai mes prie milžiniškos duobės nuo 700 metrų skersai, 
kokio šimto metrų gilumo. Tai ir yra užrakęs krateris. Jo dugne 
tik kur ne kur, kaip iš pypkės, eina dūmeliai: pakanka ir jų 
parodyti, kad degimas čia tik pelenais ir gargožėmis apžertas. 
Už 25 liras leidžiama tarp tų dūmelių pavaikščioti. Mes nerizi- 
kavome batų. 

Patys didieji dūmai verčias iš pat duobės vidurio, kur pasi- 
daręs kitas konusas nuo 100 metrų aukštumo. Iš jo gerklės, 
kaip iš kokio fabriko kamino, pukši nepaprastai tiršti dūmų 
kamuoliai. Neregima ir neregėta galybė juos grūda aikštėn iš 
kalno. Kamuoliai stengias, bet nesuskuba ir kas minutė ar kas 
pusė minutės sprogsta. Toje velnio taurėje kažkas ima perkū- 
niškai virti gargaliuoti, kad net kalnas dreba, tau rodos, lyg 
kaip tik po tavo kojom, paskui šauna kaip dinamitas dar tirš- 
tesniais dūmais, kad net raudonai degančius akmenis išmeta 
aukštyn. Jie krinta čia pat duobėn, bet kartais, itin geru šūviu 
užsitaisęs, uolą nuo kelių centnerių išspjauna bent pusę kilo- 
metro aukštyn, tada ji nukrinta už duobės pakalnėn. Jie aiškiai 
baltuoja ant pilkų gargožių. 

Duobės krašte sumūryta akmeninė siena. Reikia užjos stotis 
ir per viršų stebėti, kaip ugniakalnio taurė veikia, kad nenu- 
slystumei duobėn ir ten neiškeptumei. Gali stotis ir toliau nuo 
duobės krašto. Bet ar šen stosies ar ten, 1) niekur nėra laido, 

kad sekamasis šūvis bus lygiai tos pat galios, pakaks jam esamo- 
jo šautuvo vamzdžio, o neiššaus iš visos duobės, su visu dabar- 
tiniu krateriu, net su visa smailakalnio viršūne, kur tu dabar 
stovi, 2) kad neiššaus kaip šatrais - visa krūva akmenų, nepa- 
pliūpės pelenais ir skysta lava. Aptėškė gi Herkulanumą, aprau- 
sė gi Pompėjus už trijų mylių, o čia tu stovi prie pat gerklės... 

Šito gargaliavimo: bu bu bu bu bu - pūkš! neišlaiko nervai. 
Po keleto šūvių visi vėl tekini, bet dabar išgąsčio, nebe susi- 
domėjimo pilni pasileidžia žemyn nuo viršukalnės ir tik stoty 
benurimsta, nes čia tos prakeiktos Vulkano dievaičio kalvės 
bent nebesimato. 

Dieve, kaip ten tuščia aplink, kaip nyku, kaip ilgu patekti 
vėlį žaliuojančią, į gyvumo pilną antai pakalnę! Rodino skulp- 
toriaus „Mefistą“, velnio mąstytojo figūrą muziejuje pastatė ant 
viškų, kadjis žiūrėtų žemyn į salės duobę. Vezuvijaus kalne aš 
patsjaučiaus demonu, kuriam rodoma iš aukštybių karalystės 
ir visi jų monai. Ir mane suėmė neaiškus ilgesys. Ko? Viešpa- 
tauti, laisvintis, nardytis tose gamtos grožybėse kaip nardos 
paukščiai? 

Prieš akis gulėjo vienatinė taip graži panorama. Keliolikos 
kilometrų atkalnėje žaliavo žydėjo vienas ištisas šiltųjų kraštų 
sodas. Sodas baigės vėl bene vienatine tokia gražia jūros atseja, 
kur Naujapolis, kur keletas gražių miesčiukų, kur toli toli 
Kaprių salos kalnai ir kiti kalnai pabaigia reginį. Va, ko per 
amžius nebepamirši; nebent patekęs į rojų tokia dvasele, kaip 
Čiurlionis kad papiešė. Jei Čiurlionis būt buvęs Vezuvijaus 
kalne, būč pasakęs, iš ten jis savo „Rojų“ nusikopijavo. 

Ir nebesinorėjo man nulipti nuo kalno. Viešpatie, gera man 
čia būti! Leisk man čia pasistatyti palapinę, užmiršti valgį ir 
gėrį (vynuoges ir „Lacrima Christi“...), užmiršti, kad antai už 
nugaros Valle dell' Inferno - pragaro šlaitas... Bet jau šaukė 
virvelinis leistis žemyn. 

Prof. Steponas Kolupaila, „Gamtos Draugo“ 1930 m. 1 nr. 
aprašęs Vezuvijų, pabaigė: „Inteligento auklėjimo programon 
reikia įtraukti... Vezuvijaus lankymą“. Matęs paveiksluose, 
skaitęs aprašymuose Alpių sniego kalnus, Švedų fiordus ir 

k. k., visa radęs taip, kaip parašyta. Matęs papieštą, skaitęs 
aprašytą ir Vezuvijų, bet nieko to nesivaizdinęs, ko galima iš 
tikro ten pamatyti ir pajusti. 

Vedi o poi mori - pamatyk, ir numirk. 


SENOVĖS GRIUVĖSIUOSE 


technikos pasimokytų, Šveicarijon - Alpėmis pasigrožėtų, ki- 
tur - kito ko. Italijon ne mažiau svieto iš viso pasaulio plaukia 
ne tais vienais tikslais, ne Apeninais grožėtųsi, ne ūkio išdir- 
binių, Vezuvijaus ar Kaprių vyno pamėgintų, o daugiau iš 
senovėje garsėjusios Romos griuvėsių dvasios pasisemtų. 

Apgriuvusių ar apgriautų senovės miestų ar atskirų pastatų 
pilna Roma, pilna Italija. Romoje tebeznaimu, kur yra buvę 
imperatorių palatium ir visos valstybės valdyba, kur yra bu- 
vęs vidurys miesto, Forum Romanum; tebestebina savo didu- 
mu pirtys, termos, kur iš karto galėję būti visokiais tikslais po 
kelias dešimtis tūkstančių žmonių; cirkus milžinas, Koloseum, 
kur galėjo žaidimų ar kovų žiūrėti po keliolika šimtų tūkstan- 
čių žmonių; kitur kits kas. Provincijoje pilna gražių vanden- 
traukių, viadukų, pagonių šventyklų, graikų kolonijų. Atkasti 
Pompėjų ir Herkulanumo miestai, 79 metais Vezuvijaus api- 
pilti; ten gyvenę po keturias dešimtis tūkstančių žmonių, ir 
pusė jų ten žuvo, ūmai sustabdžius visą jų paprastą dienos 
triūsą. Visa Italija, nę ta viena Roma, ištisas muziejus, o tai 
reiškia ištisas kelių tūkstančių metų kapinynas. 

Niekas nieko apgriuvusio neatstatinėja, bet ir pabaigti griūti 
neleidžia. Italų šviesuomenė, gausiai šelpiama valstybės, di- 
džiulėmis lėšomis ir dideliu triūsu palaiko garsios savo seno- 
vės palaikus ir jais didžiuojas; vis daugiau jų išvadina iš po 
žemių, kur slėpėsi laiko apkasti. Kam gi tai? O gi tam, kad 
senienos pačios savaime turi savo kalbą ir dabartį tebemoko 
to, ko seniau mokėta, o dabar nebemokama. 

Mes dažnai neteisingai didžiuojamės pažanga, lyg tarytum 
senyn viskas eina geryn. Didumą pradedame iš naujo ir tai 
mums nepasiseka, daug ką pamirštame, kas senųjų buvo išban- 
dyta, rasta gera ir gali būti dar ir dabar naudinga. Visa to dabar 
mokomės iš senienų. Italijos, Graikijos, Egipto ir dar anksty- 
vesnių labai šviesių valstybių sumanumas mus tebestebina, 
aukštų jų mokslų ir menų mes nepasiekiame, net pačioje tech- 
nikoje, kurioje taip pažengėme priekin, daug ko naudinga 
nebemokame, sakysime, kaip sulydinti metalai, kad jie per 
amžius nerūdytų oro drėgmėje. Dėl to tai senienos, griuvėsiai 
ir yra visam pasauliui lyg aukštoji mokykla, universitetas, kur 
kas metai kuriam laikui suvažiuoja ištisi milijonai. 

„Buvo mėginta paneigti senovę. Pas mus taip pat. Ji, girdi, 
fantaziją bežadinanti, o kas gera iš jos, kad gyvenimui reikia 
duonos, visa to, ko galime nusitverti, o ne to, apie ką tegalime 
pasaką sakyti, kas yra - romantika? 

Europos kultūroje yra vadinamoji romantizmo kryptis, toks 
šakotas dvasios pakrypimas. Viena tų šakų tai ypatingas se- 
novės pamėgimas, net gardžiavimasis ja. Dabartykščiai pirmei- 
viai perša mums tesigardžiuoti tuo, kas yra ar kas bus, o ne 
kas buvo, nes, kas buvo, nebetikra, daugiau pasaka apvelkama. 

Čia tėra pusė teisybės. Romantizmas buvo leidęs neišma- 
nėliams nukrypti į nenatūralumą, į gardžiavimąsi griežtai visu 
tuo, kas tik paduoda senove, ar verta, ar neverta. Kas verta, 
naudinga, apie tai ką ir bekalbėti, bet ir tai, kas tuščia, neiš- 
manėliai romantininkai dabino savo fantazija, kad būtų, bent 
rodytųsi, verta. Netikrasis romantizmas daug ką praeityje ro- 
dė per ūką, paslaptingai, ir tik gaišino žmonių dvasią. Dėl to 
per ilga buvo pradėta pykti ir bartis, kad meluojama, lyg visa, 
kas tik yra senovėje gera ir gražu buvę, būtų romantininkų 
išmeluota, nebetikra. 

Neteisinga, nenaudinga - buvo didieji kūjai, kuriais norėta 
sutrupinti visa, kas tik senoviška. Ir nesutrupinta. Senovės 
garbinimas, kultas betrupinant net keleriopai išaugo, nes ro- 
mantizmas tikrumu, ne fantazija remiasi. Tai dabar kuo ge- 
riausiai suprantama ir rašoma. 

Milijonai lanko italų, graikų, egiptėnų griuvėsius, iš pra- 
eities pasisemdami stiprybės dabarčiai arba tik pasistebėdami, 
kaip stebimės kuria keistenybe. Jei bent dalimi jie būtų roman- 
tininkai, tai rodytų, kad romantizmo dvasia yra visuotinė ir nuo- 
latinė ir kad ji turi savo omę, kur ko daugiau ieškoti savo dvasiai, 
jos gyvumui palaikyti ir ką nebegaivinti, atmesti. Vadinas, vi- 
siems tokia sava, net privali, romantizmo dvasia yra sąmonin- 
ga, pati savaime kritiška, sugebanti suskirstyti dalykus, o ne 
mes iš šalies ją pamokome, kas gera ir naudinga, kas ne. 

Romantizmas savo fantazijos rūkais nepadaro praeities 
kitokios, neg ji yra, nesusiaurina jos tikrumo, - tam nepa- 
siduotų pasaulio kultūros žiedai. Tik peržydėję ir jau apvytę 
bodėjas tikrumos, jiems nebegera, kur tikra, ir veržias dirbtinai 
nukilti į kurią nebūtybę. Bet tai liguistas pasireiškimas, o mes 
kalbame apie sveikuosius. Tikrasis romantizmas nevysto žmo- 
nių vystyklais ir nedaro jų naiviais; ne bet kieno kultūra gerai 
nusiteikia ir nuteikia. 

Pavyzdžiui, sugretinkime romėnų ir egiptėnų kultūras. 
Egipte, deja, nesu buvęs ir betarpiškai jo senovės davinių nesu 
pajutęs. Tai didelis man trūkumas, o pasitaisyti nebėra laiko. 
Neilgai betrukus, gal pats susitiksiu faraonus ir nuplėšiu nuo 
jų smakrų prisilipdytas keturkampes barzdeles: mano išma- 
nymu, jos lipdytis tiek pat buvo bergždžia, kiek piramidės 
statytis. Sumanumo nedaug, dailės dar mažiau, o vargo visai 
valstybei gyvos jūrės. Nuo tokios „kultūros“ bėgo ištisos tautos 
(pusantro milijono žydų). Ciklopinė masyvų kultūra; vis dėlto 
Cheopso piramidė tik kurmrausis, sulyginus su tuo, ką yra 
gamtos titanai susikrovę; piramidė nuo Monblano tesiskiria 
vientisumu formos. Piramidžių statymo technikos nebepakar- 
tosime: esame sumaningesni; daile nepaseksime: esame daug 
meniškesni; tai ko aš iš sunkių faraonų pastangų čia išmoksiu? 
Aa, kaip didžia, masyviška! Ir tiek. Ko viduje randama, kitas 
dalykas: jiems laikyti ko geresnio kitur prasimano. Jokia ro- 
mantiška ar pseudoromantiška fantazija negrąžins manęs į 
faraonų kultūros laikus. Čia tegyventa „žmogaus“, karaliaus, 
o man tenka pasiieškoti, kur gyventa žmonių, valstybininkų, 

mokslininkų, menininkų. Tokių dalykų pasaulis ieško Grai- 
kijoje, Italijoje ar dar kur. 

Senovės Romą, jos griuvėsius lankydamas, gali ištisas die- 
nas ir savaites svajoti, bet tai nebus svajonės apie pasakų bū- 
tybes, Reino upės undines ar ką kita. Romoje svajoti — reiškia 
visa sielos pilnybe gyventi su žmonėmis, pasiekusiais tokios 
aukštybės, kurios mes dar nepasiekėme, mes tebesame bar- 
baraijų akivaizdoje ir mums ligi jų dar labai tolimas, bet aiškus 
ir tiesus kelias. Nemint kodėl Italų reformatorius Mussolinis 
čia sėmės stiprybės ir sumanumo dabartiniam ištižimui pa- 
gydyti. Atsigrįžk atgal, jei nori žengti priekin. Pigiam pir- 
meiviui tai nesąmonė, paradoksas, o Italų reformatoriui tai 
tikra. Mussoliniui kaip tik absurdas atlapam ir tuščiomis ran- 
komis skerėčiotis, žengiant priekin taip mišiuginai tedaro. Kad 
nebūt absurdiška, žengiant priekin, tenka apsišarvoti praeities 
prityrimu ir gyventa gudrybe. Kuriam laikui atžengti, kad 
paskui tesėtumei pažengti; Mussolinis nė nemano gausioje 
savo praeities kultūroje paskęsti, antraip, jis tą kultūrą nori 
per dvidešimtį amžių atkelti, įnešdamas jon dvidešimtojo am- 
žiaus pataisų ir priedų. Senovinė „fascia“, kūlelis tvirtai į viena 
surištų lazdelių, iš kurių kyšo kirvis, daug ko Mussoliniui pa- 
sakė. Nori pažengti, surišk į vienybę ir pamatan padėk teisę, 
tvarką. Tvarkoje, sutartinu darbu tepasieksi kūno ir dvasios 
sveikatos, menų, mokslų, literatūros klestėjimo, gerovės ir 
garbės didėjimo, visokeriopos kūrybos, iki bus pasivyta Ver- 
gilijaus ir Cicerono. 

Ir visas kultūringasis pasaulis, net pačios materializmo 
mokytojos Jungtinės Amerikos Valstybės, kas metai lanko kla- 
sikines ruinas ir sumaterialėję čia atsigriebia pusiausvyrą, 
pasvyra į dvasiškumą, į romantizmą. Dabartinės kultūros žie- 
dai, aplankę senovės griuvėsius, grįžta turtingi, pasisėmę kaž- 
ko naudinga, sena, o taip nauja ir būtina dabarčiai. Jei senoji 
Roma savo ruinose pagimdė fašizmo kryptį, tai tos ruinos esti 
net ir politikos mokykla. 

Romos milžine, Koloseume, vienas pats nuėjęs, be liudytojų 
išbuvau dvi valandas. Fašistu netapau, nieko nesukūriau, o 

jaučiuos pralobęs. Ir ne aš vienas. Saulė kepino nesigailėda- 
ma, buvo alpu, o antrame gale arenos, taip gausiai įmirkytos 
krikščionių krauju, taip pat tyliai sėdėjo moteriška figūra. 
Sėdėjo, kolei aš nejudėjau. O kai pakilau, ji dingo kuriame ten 
koridoriuje. Tiek pat ir man būt buvę koktu, kad kas būtų 
tuščiai mane prakalbinęs. Koloseume teverta kalbėtis su pra- 
eities šešėliais, - jie daugiau pasako. 


NEMUNU 


Upės ir kalnai - tai pačios įdomiausios, pačios įvairiausios 
ir gražiausios geologinės šnekos. Jos ir jie ne tiktai reiškia 
gamtos revoliucijas, bet kaupia ir savo apylinkės tautų istoriją. 
Grožėjas žmonelės aukštais kalnais ten, kur jų yra, bet mėgia 
ir net myli tik savo upes, ramius jų slėnius, gražius krantus ir 
įvairius skardžius. 

Upės - pirmosios susisiekimo priemonės, pirmosios svieto 
rodytojos ir kultūrtrėgerės. Jos padeda priešams pulti, padeda 
ir gintis nuojų, kol pagaliau sudaro natūrales tautų ir valstybių 
sienas, kur kitokių nėra. 

Aiškiausiai visa tai reiškia ir daro mėgiamasis mūsų senis 
Nemunas, viena didžiųjų pasaulio upių. 

Jis su savo intakais, visu savo upynu iš nebeatmenamos 
senovės globė ir puoselėjo lietuvių tautą. Ji ir praminė savo 
upę - slesniąja, giliai įsiraususia į žemę, per kurią arti tūks- 
tančio kilometrų teka. Ir paskesnis vokiečių pravardžiavimas 
Mėmele tiek teturi mokslo nuosakumo, kiek kūdikio vogrė- 
jimas, kuriam mėsa - pepė, o duona niūnė; Volksgrammatik!. 
Arba tai iš priešistorinių laikų. 

Nemuno slėnys apie kilometrą pločio. Krantai aukšti, bet 
nevienodo aukštumo ir ne tuo vienu dešiniuoju aukštu krantu, 
kaip visur kitur upės. Panemunėmis pilna įvairių įvairiausių 
kalnagūbrių, jie šokinėja iš vienos pusės upės į antrą pusę, 
gražumu rungčiodamies vieni su kitais, vienur vieni pasiduo- 
da, kitur kiti, ar viršija kits kitą. 

Dideli ir maži intakai, senupių daubos, dažnai nuo 150 pėdų 
gilumo, kapote sukapoja aukštus Nemuno krantus. Vėjai iš- 
laižo keistas skiauteris molinėse skardyse. Puikūs ištekiniai 
augaloti pušynai pakaitomis su ąžuolynais, liepynais ir kito- 
kiais lapynais. Šlaitai retai užtinkamo vešlumo; ką įdiegsi, tai 
prigijo nelaistomas, netręšiamas. Galima aklimatizuoti dau- 
gybę vasarių krašto retenybių. Užuvėjose, atakaitoje vynuo- 
gės sirptų. Liepos, skroblai, vinkšnos, maumedžiai, kaštanai, 
visa tai laukinėje girioje mišrai su pušimis ir eglėmis... Net 
keista, ne tik gražu. 

Pasaulio upės senai ištirtos, mokslininkų geologų ir hidro- 
technikų aprašytos, dailininkų atvaizduotos. Antai kantrus 
amerikietis kelis šimtus kilometrų laivele plaukė Misisipe, 
papiešdamas visa, ką tik pastebėjo įdomesnio. Mūsų Nemunas, 
kaip ir visa Lietuva, tebėra neatspėtas, pilnas didelių galimy- 
bių ateityje. Visos Europos gobšiai štai pradeda godžius savo 
nagus riesti ir stipriai kibti į Nemuno tėkmę. Ir mes patys nu- 
jėgiame savo Nemuno vertybę, tik mums, daugiau romanti- 
kams neg praktikams, jis tebėra lygiai kaip tos mūsų senapilės 
piliakalniai, - tebeslepia savo gilumose, numanu, didelius ir 
visokeriopus turtus ir tada teparodys juos, kai ateis tinkamas 
laikas, kai lietuviai atspės jų „žodį“, destis jau mokės jų išlai- 
kytais turtais pasinaudoti. 

Svetimiems ėmus pretenduoti į tąsias mūsų paslaptis ir 
drauge realybę, sutvaksėjo mums širdys nerimu, kad jie pir- 
miau neatspėtų to mūsų gamtos žodžio ir netartų mums: 

- Tik veltui užgulę laikote, kas yra žmonijai reikalinga. 
Nesižiną ką turį, nesumaną pasinaudoti - atiduokit išmanė- 
liams! 


- 426 - 


Kad per nevalią neatimtų ar klasta ir apgaule nepaviliotų 
iš mūsų, dar vaikų, titės, kaip Amerika už skatiką išviliojo iš 
Rusijos Aliaską? su jos auksu, kurio nė nesuseikysi. 

Taigi ne tik su ginklu rankoje, bet ir kultūra apsiginklavę 
privalome stoti sargyboje to mūsų turto, tos mūsų krašto 
dabos - Nemuno. Jei iki šiol mes jo dar neapgaubėme savo 
kultūra, tai kad buvome nelaisvi. Tai viena mus tepateisina. 
Neturtas mus nebepateisins, nors kultūra, juo aukštesnė, juo 
daugiau privalo turto, ar antraip: juo didesnis turtas, juo 
aukščiau gali pakelti kultūrą. Nemunas neprašo, tik pats 
siūlyte siūlo turto ir daug jo: tik pasisiūdinkite maišelius ar 
įsisiūdinkite sau kišenes. Deja, mums, jei dėl savo nerangumo, 
kaip moterys dėl mados, nė to nepasidarysime, nė kišenių 
nesisiūsime. Mūsų kišenės — Nemuno vingiai, jo antys — 
krantai su mineralais, jo gydomosios vietos, pirmon galvon - 
Birštonas. 

Nemunas du kartu drąsiai ir staigiai pasuka savo tėkmę, 
Atitekėdamas tiesiai iš rytų nuo Minsko, metas į šiaurę. Šia- 
me vingyje įsikūrė Gardino miestas. Patekėjęs į šiaurę, vėl 
staigiai pasuka į vakarus, pirmąja kryptimi. Šiame vingyje 
įsikūrė Kauno miestas. Kai abidvi galinės šakos kone tiesios, 
ypač nuo Kauno lig jūros, vidurinis straipsnis, vasarių šiaurės 
dalis, vingiuota, lyg palaidai pamestas sukrus siūlas. Ties 
Merkine, Alytum, Punia, Nemaniūnais, Balbieriškiu, Birštonu, 
Prienais, Rumšiškėmis kilpų kilpelės, ir kiek kilpų, tiek mies- 
telių. Tai reiškia ne tik patogumų, bet ir estetikos lietuvių 
buvo ieškoma. Upė čia turi akmens patiesalą, kai kur ji gauna 
griūte griūti per akmenų užtvarus slenksčius, kai kur ji piktai 
ardo staigius minkštų smilčių skardžius, ir visu keliu jau 
žaidžia tų smilčių kopomis, tai jas sukaupdamas savo dug- 
ne, tai vėl jas nuvarydamas kur kitur. Savabaudis Nemunėlis 
ir neramus: užtat ir telentingas, kaip tikri nenuoramos. Vi- 
sad kitokis, visad iš naujo tirtinas sieloje, gilumoje, visad 
gyvas aikštėje, nevienodas nė per vieną mylią. Gražumėlis 
slėnių, per kuriuos jis raitos, vingiuoja, primena mums pačią 

Palmyrą. Tai apačion žiūrint nuo bet kurio šlaito. Žvelk nuo 
šlaito viršūnės tiesmukai — išvysi trijų mylių apylinkę, tokio 
įvairumo, tokio turtingumo, kaip to nesitikėjai. Gražumu tai 
net praneša „Žemaičių Šveicariją“?. Tik svajok ir dėstyk dzū- 
kišką dainelę: meilią, ramią, linksmą ir įvairią. Pristatyk čia 
vasarnamių šiek tiek išmislingesnės išvaizdos, nors ne tokių 
pilkų, kaip mūsų sodžių trobos, mūsų panemunės sulyginsi 
su pareinėmis. 

Utile dulci*. Grožė atitinka čia naudingumą. Perkask vieną 
kitą Nemuno kilpų sąsmauką (yra tik po 1, po 5 kilometrus 
pločio ir tai upviete), - sutrumpini vandens tekėjimą keliomis 
dešimtimis kilometrų; jį paleidi staigiai, kaip nuo krosnies 
kaktos, ir krisdamas jis duoda tau dešimtis tūkstančių elektros 
pajėgų, „baltojo anglio“, kuriuo aprūpinsi visus reikalus. To 
pigiojo darbininko ir gobėjasi Europa. Nemaniūnai su Biršto- 
nu, Prienai su Balbieriškiu tada išauga dideliais pramonės 
miestais. 

Iš užančių Nemunui verčias kunkuliuoja daugybė šaltinių. 
Per tūkstančius metų jie skalavo sūrius kraštų vidurius ir vis 
nepagėlėjo, dešimtimis tonų tie šaltiniai iš žemės vidurių 
išneša mineralų ir visai dykai nuplukdo juos Nemunu į jūrą, 
ir vis jų gana. Tai kokių gi besama mūsų panemunėmis turtų? 
Giliai juos slepia savo ančiuose mūsų gudročius Nemunas ar 
tikras pavydelninkas, kad Žmonės pigiomis savo priemonė- 
mis nelaiku jų neišpūstytų: valgomoji mūsų druska ir kito- 
kios druskos guli net terciarinėse žemės rievėse. Bet visa tai 
atiduos, kai žmonės kitur pristigs; tikrajam prispirtinajam 
reikalui atėjus, Nemunas bus žmonijos gelbėtojas, jos labda- 
rys ir apsigaubs daug didesne garbe, negu dabar kad gaubias, 
nors ir dabar jam netrūksta tos garbės ir garso plačiame 
pasaulyje. 

Nemunas ties Birštonu daro tokius vingius, kaip Neris 
ties pat Vilnium. Suvalkų pusės užvingis griežtai geomet- 
riškai atatinka Vilniaus Zakretui', o jo Gedimino piliakal- 
niui - Birštono panemunės Vytauto piliakalnis. Tai bene bus 

visų Lietuvos piliakalnių piliakalnis, jis drąsiai gali lygin- 
tis su pačiu Gedimino piliakalniu Veliuonoje ir kai kuo net 
pralenkti šį. Būtent veliuoniškį pati gamta sukaupė, birš- 
toniškį stratego rankos padarė, tai aišku. Dėl to jis ne tik 
prakilnus, bet ir paslaptingas: Vytauto dvasia tebegyvena 
iki šiol ten, kur pirma jis turėjo mėgiamąją savo vasarojimo 
ir medžiojimo vietą. Vytauto buveinė čia ne tuščios garbės 
dėlei pramanyta, bet iš tikrųjų yra buvusi ir jos tradicijos 
čia visai nesensta, lyg nuo keleto dešimtų metų prasidė- 
jusios. 

- Ir sveiką Žmogų patroškins, kas sumanys į jį įlipti; ligonis 
nė nemėgink! — Taip kalba apylinkės žmonės ir gydytojai. 
Tiek tas piliakalnis aukštas ir status, ir priešui seniau nepiga 
buvo jis paimti. Vytauto papiliakalnėje graži nuo pusvalakės 
meto loma, trimis šonais remias lyg į sieną, į statumas, ket- 
virtuoju nusileidžia į Nemuną. Toje lomoje prie bažnyčios 
aukštumos dar ilgesnė lomikė liūnelis, kur gana smarkiai 
verda keletas sūraus vandens verdenių; vanduo čia lygioje 
vietoje muša iš apačios. Pakrančiais šaltiniai teka iš šonų jau 
gėlo geriamo vandens, vis dėlto dar su mineralinėmis prie- 
maišomis, o dar aukščiau ir visai jau paprasto „paskūrės“ 
vandens. Bažnyčios parūdymės verdenės tai ir yra tie birš- 
tonai krokulės, kurie „stebuklinga“ gydymo galia senai gar- 
sėjo; gal dėl to ir bažnyčia čia pat rados. Prieš 70-80 metų 
tuos gamtos stebuklus jau pasiėmė savo žinion gydytojai ir 
ėmė jais apdalinėti ramatikus, artritikus, neurastenikus ir 
vidurių ligomis sergančius; kam liepė gerti Vytauto kalno 
sūriąsias „ašarėles“, kam maudytis šildytame sūryme. O 
svečių patogumui buvo pastatyta pensionų, bendrabučių, 
priželdinta puikus parkas, apželdinta ir jo piliakalnis, lyg 
Vilniaus botanikos sodas, tik daug turtingesnis dabar jau 
suaugusių medžių. 

Nuo piliakalnio viršaus žavėjantis reginys į dvi vingio 
šakas: į dešinę milžiniškos pakriūtos moliu raudonuoja, į kai- 
rę - slėnio lyguma, už upės švarutėlaitis ištekinis pušynas — 


- 429. 


dar majestotingesnis gamtos „parkas“. Jį apriečia Nemunas, 
viename šone aukštu krantu, antrame slesnu, kur Žmonės 
gyvena. Tikras Zakretas. Eini aukštuoju krantu, lyg paneriu. 
Giliai po tavim Nemunas, tik jo čia matos daug daug, ten juo 
lig Prienų. Jo paviršius stiklu blizga, saulę skandina ar ją 
atmuša ir tau akis reipina. Leidi žvilgį palei Nemuną - platu, 
ramu ir tylu; taip paslaptingai tylu, kaip Čiurlionies „Para- 
dyze““. Prisivargus prisibarus dėl nešvankių gyvenimo pelenų 
saujos, nerasi geresnės, meilesnės ir patogesnės vietos savo 
sielai nuraminti, kaip šis krantas, šie du kilometrai „spa- 
cieriaus“. 

Ir garsėjo Birštonas visoje Rusijoje. Ir lankė jį svečiai iš pat 
Petrapilio. Jo vandenų veikmę žinojo gydytojai ir dėjo juos 
antron vieton po Kaukazo purvų, net aukščiau už Odesos 
limaną, ojau lygiai su pačiu Vysbadenu?. Savo gydomąja jėga 
Birštonas yra toli prašokęs savo kaimyną Druskininkų kurortą, 
kurį, neturint ko kita, smarkiai reklamavo... už radioaktin- 
gumą, kuo pasižymi bet koks vanduo. Na, bet tarp Druski- 
ninkų akcininkų esą šimtas gydytojų, kurie ir savo reikalėlio 
neužmirštą. Birštonas išvengė spekuliantų reklamos, atsako 
pats už save, užtat po karo nebegarsėjo. Nebebuvo kam nė 
rūpintis juo: savininkė grįžo subankrutėjusi, valdžia ilgai ne- 
drįso kištis į tai. 

Tačiau pernai įsikišo, paėmė Birštoną, pataisė vieną pen- 
sioną, kurzalą, bufetą, vieną fligelį tynėms ir šiaip taip ap- 
rūpina keletą šimtų žmonių, kurie nelaimės tikti daug ko ne- 
reikalavo. Nekantresniems buvo to per maža, jie reikalavo nors 
minimum patogumų, kad būtų galima čia jei ne pagyti, tai bent 
daugiau nesusirgti. Davus daugiau patogumų, Birštonas pavi- 
liotų tiek svečių, kad pralenktų visus užsienių „Badus“. Pri- 
statyk pušyne otelių, jie virte virs gyvybe; ten spiesis nebe vieni 
ligoniai, bet ir tie, kurie mėgsta gydytis, visoki buržujai, nors 
iš tos pat Kauno sostinės, kur jau tiek milijoninkų. Jie pilte 
pils čia pinigus, pralobins ne tik kurorto pramonininkus ir jo 
patogumų steigėjus, bet ir visą apylinkę. 

Daugybė svečių dėl to nedarkytų rimto gamtos ramumo, 
priešingai, Lietuvos gamta paveiktų ir surimtintų beždžio- 
nuojančius miestelėnus. Ir tie, kurie kūnui sveikatos geria iš 
Vytauto pakalnės „ašarėlių“, gertų drauge ir savo sielai svei- 
katos, iš jo dvasios pasisemdami. Vytauto kalno „ašarėlės“ 
nebūtų jiems Kvintaitė „Viktorija“, kurios vardu banališkai 
buvo šis garsus šaltinis pravardžiuojamas. „Ašarėles“ ligoniai 
ir sveikieji tiek pamėgsta, jog visai nebeklauso gydytojo, kurs 
teleidžia triskart per dieną jo atsigerti: jie bėgioja į šaltinį po 
penketą kartų ar net namo nešiojas didesniais indais, tik namie 
jis veikiai nustoja stiprios gaivinančios skonies. „Ašarėlės“ 
stebėtinai reguliuoja vidurius ir smarkiai varo šlapumą. Tam 
tikslui, sako dr. V. Kairiūkštis“, „ašarėlės“ visiškai atstoją bran- 
gius užsienių vandenis. Visos panemunės vandens yra page- 
riami, ne per sūrūs. Marškonę ir kietus daiktus jie nudažo 
stipria ruda spalva. 

Mūsų valdžia, pernai paklojusi nebemaža pinigų, šiemet 
lyg visa to atsisako. Remontuoti trobesiai riogso be sargo, be 
priežiūros, atdari, prilyti. Per žiemą nebuvę nieko gaminama 
tolimesniam pagerinimui, nei kuro sezonui. Nejaugi ir šiemet 
sukrus dirbti, kai reiks jau į tynes lipti? Jei būtume apsukresni, 
Birštonas veikiai taptų, bent Kaunui, tikra palaima. Vasaros 
metu ten galėtų būti gerokas centras ne tik buržujams, bet 
dailininkams ir mokslo vyrams. Galima juk du darbu dirbti: 
džiaugtis gamtos grožybėmis ir leisti kitiems ja pasidžiaugti, 
stebėtis ir tirti. Vaizduokime tad ir tirkime Nemuną ir pa- 
nemunes drauge su prof. Kolupaila. 

Visas dabartinio Birštono nepatogumas, kad bendrabučiai 
sustatyti pačiame parke, kur nuo per tankių medžių drėgna. 
Be to, birštonų liūnelis, ligi tik saulei sėdant, pradeda smarkiai 
garuoti ir rūkais apdengia visą lomą. Saulei sėdus, jau nebe- 
sveika parke žaisti ar vaikštinėti, tuo tarpu kad anapus Ne- 
muno, pušyne, nejaučiama jokios drėgmės: jis tiek aukštas, 
jog liūno rūkai jo nepasiekia, jis virš „debesų“. Taigi visi 
barakai reikia nukelti į pušyną arba pačią lomą drenuoti. 

Apie kitus tos geros Birštono gydomosios vietos trūkumus 
skaityk mano feljetonus „Tėvynės Balse“ 1922 m., Nr. 115, 123 
ir 145. Apie mineralinių Birštono vandenų sudėtį ir k. sk. „Vil- 
niaus Žinių“ 1907 m. 145 nr. 


KURŠIŲ UŽMARYJE 


RĖZOS TĖVYNĖJE 


Mūsų Palangos svečiai turi čia gerą maudyklę, puikų orą ir 
jaukų gyvenimą, vis dėlto mėnuo, du prabūti be pramogų — 
įkyru. Nuvažiuodavo pasidomėti, kaip Šventosios uostą dirba, 
bet dabar ten tylu, nei darbų, nei gyvybės. Belieka ta viena, 
pėsčiam gana tolima kelionė į Besočių kurortą (Nimmersat), 
kur bet kuris palangiškis vasarotojas laiko savo pareiga palikti 
10 litų už kavą, alų ir buterbrodus. Gražu ten, bet sykį buvus, 
nebeįdomu. 

Palangiškiai kurortininkai įvairina savo buvimą Klaipėdos 
lankymu. Prasimes kuriuo menku reikalėliu — batams apyvarų 
nusipirkti ar kuo tolygiu - ir lekia, automobilin ar autobusan 
įsisėdę. Klaipėdoje pasisukioja rinkoje, ir tiek. Rečiau per- 
plaukia sąsiaurį į Smiltynės maudyklę. Visur pravalgo po de- 
šimtį litų — ir visa pramoga. Nemokama ar nepajėgiama pri- 
sigerti tikro ypatingo bet kurios naujos vietos oro. 

Šiemet aš teaptikau du vyru, kuriuodu nestygsta vienoje 
vietoje. Jaunas kunigėlis P., suvalkietis, patekęs į Žemaičius, 
išžiurkinėjo visus jų užkampius ir grįžo labai turtingas žinių, 
kurių gal net tos vietos žmonės stigo. Antras - mūsų ministeris 
Prancūzijoje Petras Klimas. Įdomus tai turisto tipas, gal kiek 

panašus į nenuoramą anglą - tik važiuoti, tik pamatyti nauja 
ir paskui lyginti. Gerai pažinęs visą Vakarų ir Pietų Europą, 
Jeruzolimą, šiaurę Egipto, prisidaręs daugybę pasižymėjimų 
ir nuotraukų, kuriuos žadąs knyga paleisti, dabar lygina svetur 
gautus įspūdžius su gaunamais Lietuvoje ir... linksta manyti, 
kad svetimšaliams Lietuvoje tiek pat įdomu ir naudinga pa- 
sižvalgyti, kaip lietuviams svetur. 

Į savuosius daiktus nemokame gerai žiūrėti, dar labiau 
nemokame juos įvertinti, o jie dažniau įdomesni ir vertesni 
nei kitur matomi. Lietuvos reginiai savo įvairumu ir ypatingu 
malonumu gali patenkinti kuo labiausia išlepintą turisto akį. 
Negi tai viena gražu, kas aukšta. Plikos kalnų uolos, saulės 
iškepinti vasarių plotai nuobodūs, kad ir įdomūs. O tos giria- 
mosios kultūros dažnai teaptinki miestuose. Miestai mus ap- 
gauna. Mes lyginame du nelygintinu dalyku: svetimą miestą 
ir savo kaimą, ir šiam antrajam terandame paniekos žodį: kur 
čia mums, t. ir t. O apsidairius po svetimus kaimus, gauni 
įspūdžio, kad mes ir dvasia, ir kultūra ne viena sėdyba, - pa- 
tys artimieji Vakarų Europos kaimui; jei dar nelygūs jam, tai 
sparčiai vejamės jį ir, nėra jokio abejojimo, visai neilgai betru- 
kus pasivysime. Įdomybės, kur žemė prakiurus ar kas tam 
lygu, nesudaro krašto vertybės. O ir tų pačių įdomybių, jei 
nori, Lietuvoje pilna: yra nemaža tikros Europos kultūros cent- 
rų, nė kiek ne menkesnių už prancūzų, yra ir gamtos įdomy- 
bių, Ventos krantai Papilėje - jurainė formacija, dar neištirti 
Vešetos, Kamanų ir kt. pelkynai, na, ir labai ištirtas, deja, tik 
svetimtaučių, ne mūsų pačių, Kuršių užmaris... 

Išgirdę tad mūsų valdžios garlaivį „Vibę“ plauksiant į Nidą, 
dviese su p. Klimu šoktelėjome į Klaipėdą. 

„Vibė“ (pavardė buvusiojo to gražaus, labai patogaus ir 
nemažo garlaivio savininko) jau virė. Kelionėn ruošės Klai- 
pėdos uosto v. p. inžinierius p. Šimoliūnas!, muitinės virši- 
ninkas Mackevičius su žmona; prisidėjome mudu, dr. Zaunius? 
ir p. gubernatorienė su sesele, pasirūpinusi, kad kelionėje 
nebūtumeę alkani, ištroškę ir nuliūdę; šiam pastarajam reikalui 
pasiimta gramofonas. 

Rugpjūčio 25 diena, šeštadienis. Oras žavėtinas. Lietuvos 
tropikų džiova iki 30“ R, bet dvelkia gana stiprus pietų vėjelis 
ir šiaušia marės vandenį. Vilnys banguoja. Stipraus garlaivio 
perkertamos tyška į danktį ir apšlaksto. Klykiame protestu, 
bet mums tai malonu ir nė nemanome slėptis nuo jų į stiklinį 
kambarį ar į kapitono tiltelį tokioje aukštybėje, kur lašai ne- 
bekrinta. O savoji orkestra (gramofonas) sniaukroja, o žuvėd- 
ros provokuoja. Jūros vėjo vėsinama kaitra, sveiki keliauni- 
ninkai, prietelinga draugė, vaišinga p. gubernatorienė, sudaro 
tokią nuotaiką, lyg jauniesiems grįžtant po šliūbo. Džiaugs- 
minga, nerūpestinga. Nidon su viršum trys valandos kelionės. 
Garlaivis stipriai irias prieš srovę, kurią sudaro marės viduriu 
kauniškis mūsų kaimynas Nemunas. „Sveikas gyvas, priete- 
liau! Kas Kaune girdėtis? Trukdai mums važiavimą? Prašom, 
prašom! Mums skubytis nėra ko, oir nusiskubinus, ne visiems 
aišku, kas bus daryti“. Kam reikia - reikia, o mums prisiplie- 
kusiems tiek gera keliauti, jog nėra jokio noro pabaigti. Jei 
saulutė dvidešimtį valandų stovėtų zenite ir pūstų vėjelis, 
neatmintume vakaro, neskaitytume valandų, kaip neskaito jų 
turbūt Dievo angelo dangun nešama gryna vėlė. 

Žavėtinos valandos, kada visi rūpesčiai paliko kažin kur 
dingę ir visai ne galvoje, ar ir kada jie besugrįš; kada tuščias, 
bet skaistus džiaugsmas kutena širdis, verste verčia kits ki- 
tam šypsotis, svavalyti ir vaikiškai katučių ploti bet kurį da- 
lyką išvydus: vandenio „štukas“, aptėkštą ponią, žuvėdrą, 
Smeltės krantą, kur neapmatomi plotai medžiagos prikrauti, 
ar patį Užmarį. 

Bet mūsų tikslas pavažiuoti 50,5 km palei tą Užmarį ir 
pasinerti į negyvąsias kopas už Nidos, pasilipti į aukštą jūros 
švyturį (180 metrų virš jūros paviršės) ir dar kai ko patirti. O 
tuo tarpu žiūrinėjame „Wanderkarte der kurischen Nehrung, 
herausgegeben von Vermessungsdirektor Heinrich, Kėnigs- 
berg i. Pr. 19193 ir „Lietuvos Sahara Kuršių užmaris“. Surašė 
Juozas Pronskus, išleido „Rytas“ Klaipėdoje 1923 m. 53 p. su 
lietuvišku žemėlapiu ir 12 iliustracijų. O inž. Šimoliūnas papil- 
do gyvomis žiniomis. 

Kuršių užmaris tiek įstabus, jog pamatyti jis lygiai tiek pat 
verta kaip ir Ispanija ar Italija, esąs pasakęs Wilh. v. Hum- 
boldt*. 

Taip pat pasakys bet kas, kam teks pamatyti šis stebėtinas 
pasaulis: čia miniatūroje visa nuostabioji gamtos kūryba — 
žavinti gyvybės kova su baugia mirties dykyne. Priduria pats 
autorius Pronskus, su ypatingu pietizmu minėdamas tai, kad 
Užmaris yra mums davęs garsų mokslo vyrą ir poetą Liud- 
viką Gediminą Rėzą (1776-1841), Karaliaučiaus universiteto 
profesorių, kurs, pasirašęs „gente lituanus““, štai kaip yra 
atsiliepęs apie savo gimtinę: „Bet aš šios liūdnos tėviškės 
mylėti nenustosiu. Kiekvieną medį, kuris žuvo, širdyje nešio- 
siu! Čia esu gimęs“. 

Jo gimtinį Karvaičių kaimelį užpustė smiltimis ir žmones 
privertė kitur išsikelti. Bėdžius vaikelis gavo progos aukštuo- 
sius mokslus išeiti ir per visą savo amžių tarnauti lietuvių 
literatūrai: rinko ir stilizavo lietuvių dainas, vertė Bibliją į 
lietuvių kalbą ir k. k. 

Kas gi tasai Kuršių užmaris? Jis turi dar keletą vardų: Kur- 
šių neringa (seniau: nerija, nerge, iš to vokiečių: Nehrung), 
Kopos ir Dalgė, lyg į vandenynus įsikišusi medžio šiekšta. 

Nuo Karaliaučiaus Kranto (Kranz) iki pat Klaipėdos, arba 
Mėmelės, Smiltynės (Sandkrug) iš vasarių į šiaurę tiesiai il- 
gas, 97 su viršum kilometrų ir siauras, 1-2 km žemės rėžis, 
kopomis, arba diūnais, kuprotas. Jis skiria Baltijos jūrą nuo 
Kuršių marės, arba didžiulės atsejos, kuri palei Krantą, Lab- 
guvą yra 45 km platumo, o ties Klaipėda tarp Smiltynės ir 
Melnragės vos keletu dešimtų m, lyg uzbono gurkleliu iš- 
lieja iš marės gėląjį savo vandenį, kurio čia per amžių am- 
žius pila didysis Nemunas keliomis savo šakomis: Atmata, 
Skirvyte, Gilija (Gilge), Rusne, Nemunyne (?). Nemuno žem- 
upys Kuršių marėje už 50 km nuo Klaipėdos, ten, kur mūsų 
siena su Vokia. 

Klaipėda turi pasidariusi didžiausį medžių plukdymo 
uostą, bet sieliai čia pabaigia atplaukti nebe mare, kur juos 
audros ir vilnys išardytų, tik Minija (Minge) ir tam tikru 

prakastu kanalu, pramintu karaliaus Pričkaus Didžiojo vardu. 
Jis bent 20 km ilgio. Neringos, arba Dalgės, vakarų šonas, 
pajūrys, lygus, kaip liežte nuliežtas vėjo ir jūros srovės, sta- 
tus ir dideliais kalnais kuprotas. Beveik visi tų kalnų vardai 
lietuviški: Juodkalnis, Apvalkalnis, Priedės, Skilvietės, Sen- 
kalnis, Lapių, Kaspalegės, Elnio, Būdos, Raudonmiškio, Par- 
nidos, Urbo, Angių, Preilos, Karvaičių, Skirpstų, Naglių, 
Vingių kalnai. Rytų gi šonas, pamarys, lyg pjūklas, ragais 
dantytas. Vakarų vėjai nuolat pusto nuo kalnų palaidu sausu 
jūros smėliu, iš vienur išliežia, kitur supusto, o vis arčiau 
marės. Kai per aukštai supusto pačiame pamaryje, kalnas 
nuslenka ar nugriūva į marę, padarydamas seklumą arba 
regimą ragą. Per 50 pastarųjų metų pasidarė Balviškių, Prei- 
los, Ožio, Kaspalegės ragai; senėliau — Birštvyno, Naglių, 
Avikalnio ragai ir Tylos pakalnė. 

Vakarų krante per visą šimtą kilometrų nerasi jokios gy- 
vybės: nei žmogaus, nei gyvulio, nei augmens. Tai negyvo- 
sios kopos. Mistiška baimė apima tave, tik pamanius, kad tu 
gali vienas pats atsirasti dykumoje, nes ir tavo pėdų žymes 
tuojau užpusto nuolat rūkstančios dulkės. Vienintelis, kas 
greta tavęs smiltyse bekruta, tai tavo paties šešėlis. Negy- 
vosios kopos — mirties ir tylos viešpatija. Tyla čia vienatinis 
amžinasis kalnų valdovas. 

Visa žemė čia didis Praamžio kapinynas. Čia per dusyk 
palaidoti puikūs gintarų kedrų (pušynų) ir ąžuolų miškai, ma- 
rų kapai ir paprastieji kapai, ištisi kaimai ir bažnytkaimiai. Per 
150 metų užpustyta 7 kaimai (2jųbažnytkaimiai): Lattenvaldė, 
Huncė, Priedė, Naujoji Pilkupa, Karvaičiai (Rėzos gimtinė), 
Nagliai ir Senieji Nagliai. Lyg dievybė būtų čia žiauriausiai 
keršijusi. 

Tai Pronskaus nuotaikos vaizdai. Neringos nuotaiką, ma- 
nau, tegali pajusti tik tas, kurs vienas pats ar bent tik dviese 
keliauja, o ne ištisa iškyla. 

O seniau dievaitis Kuršo (Kuršas) buvęs tą Dalgę dova- 
nojęs dievaitei Laimai. Tada Užmaris buvęs vaisingas kraštas, 
žaliavęs pievomis, šnerėję javai dirvose, pušynai gausingai 

varvinę sakus — dabartinį gintarą, floros įdomybę, tą vieną 
pasaulyje. O viešpatavęs Karvaitis Didysis ir jo duktė mil- 
žinė Neringa, kurios uždavinys buvęs tik laimę skleisti, skęs- 
tančius žvejus savo žiurste į krantą išnešioti, jų laivus iš- 
valkioti. 

Du kartu šitas pajūrys grimzdo ir kilo, tai skandindamas 
gyvybę, tai vėl atgaivindamas, kol jūra ir upė, viena prieš 
antrą tekėdamos, susuko smėlio volą ir perskyrė vandenis. 
Dabar smėliu užpustyta ta lietuviškoji Atlanta, o žmonių vos 
3 tūkstančiai beliko pamaryje. Dabar mūsų pusėje žvejų kai- 
mai: Smiltynė, Juodkrantė, Pervalka, Preila ir Nida; vokiečių 
pusėje: Pilkupa, Rasytė, Kuncė ir Šarkuva. Minta žvejyba: 
kitur turi priedo truputį lauko, o smėliuose ganyklos ar 
pievos. 

Vakarų kopkalniai — jiems uždanga nuo vėjų, audrų ir 
ciklonų, bet ir neišsemiama atsarga smėlio, kurs baigia už- 
pustyti visą pamarį, siekia užpilti visą marę. Nuraustas Ne- 
ringos volas atidarytų vartus vėjams ir atmainytų viso krašto 
klimatą. Dėl to vokiečių valdžia seniai jau ėmėsi sunkaus ir 
brangaus darbo apdiegti lekiojančius smiltynus kerėbliškomis 
pušelėmis (pinus montana) stipriomis šaknimis (vieno me- 
delio šaknys išsidraiko po 30 kv. metrų plotą). Iš 79 kilometrų 
nuogų keliaujančių smilčių kalnų dabar beliko 37,5 km. Bet 
apdiegimas atmaino taip retą gamtos padarą, gavusį Šiaurės 
Sacharos vardą. 

Apie Nidą ir Juodkrantę tebėra pušynų, o slesnumoje aplink 
Preilą prižėlė biržtvų, kur iki šiai dienai tebesivaiso vadi- 
namieji Kuršių briedžiai. Nebedaug ir jų, sako, vos apie 50 
galvų; vis dėlto tai žymioji mūsų krašto faunos retenybė. 


Vokiečiai briedžius vadina - Elche; gal dėl tos konsonan- 
cijos ir lietuviškai jie imta vadinti elniais, tuo tarpu kai el- 
nias - tai Renntier, olen, visai kitokiais ragais ir kitokiais 
snukiais. 

Pronskus, pats briedžių nematęs, apgyvendino juos dide- 
liame jauname miške krūme iš spygliuotų ir lapuotų jaunų 

medelių, kurs pradeda užaugti nuo lekiamųjų smilčių ap- 
saugotą plotą. Briedžius, kuriuos ir Pronskus vadina elniais, 
pamatysime kiek kitur. 

Mūsų iškyla praplaukė puikų kurortą Juodkrantėje su uos- 
tu, padarytu kaip vien reikiant, švyturį, pastatytą pačiame van- 
denyje ties Pervalka, ir įplaukė į Nidos uostą, irgi kaip vien 
reikiant padarytą, o vis tai tik kaimai, vos po 1000 gyventojų! 
Laiko mums beliko aplankyti muitinė, Urbo kalno švyturys ir 
Preilos briedžiai. 

Švyturys bestovįs Urbo kalne (ir vokiškoje transkripcijoje: 
Urbo kalnas), 180 m virš jūros paviršės. Jaunu pušynėliu ir 
kaip rūta tankiai sužaliavusiais kalnų pušelių krūmais kopi 
į kalną. Jis ilgas, nuolaidus, vis dėlto būtų sunku kilti, kad 
ne skaldytų akmenų laiptai. Švyturio dabotojas, klaipėdiškis 
lietuvis, geru nusimanymu švyturio technikos rodo mums 
komplikuotą laikrodinį mechanizmą, kurs suka visą bokšto 
viršų. Atšvaita — tas visas bokštas, sudėtas iš 1200 prizmų, 
taip nušlifuotų, kad visos turėtų vieną fokusą. Dujų šviesą 
(gazo) gaunama iš tam tikro bako, jis padidinamas dešimti- 
mis tūkstančių kartų, kad nušviestų per 30 jūros mylių arba 
42 kilometrų. 

Urbo kalno švyturys tankiame vešlių pušelių kalne nie- 
kuo ne geresnis už Pervalkos švyturį pačiame vandenyje. Jei 
kas tave uždarytų jame, kaip Valenrodo mergelę“, rodos, pati 
siela išspruktų iš kūno begaliniu pasiilgimu žmonių. Iš Urbo 
kalno bokšto matai jūrą ir marę, tuščias į abu galu. O palei 
kopas nė nežiūrėk! Čia toks pat vienumas, kurs yra davęs ir 
Egipto sfinkso idėją - gilaus, neatspėjamo, neiškakėjimo il- 
gesio figūrą. Žmonių padiegtasis žaliumas savo vienodumu 
sudaro dar gailesnį ilgesį. O Parnidos kalnai ir kiti absoliu- 
čiai pliki kalnagūbriai su smėlio miltų krūvomis tegali su- 
daryti „Tal des Schweigens“ — Tylos lomą ir visa, kas tam 
lygu. Juo didesnį horizontą apimi, kildamas vis aukščiau, juo 
ilgesys didėja. 

Švyturys gelbsti jūreivius nuo mirties, o betgi kitoms gyvy- 
bėms jis pats - mirtis. 

- Tamsiomis ir miglotomis naktimis čia randi aplink švy- 
turį pilna užsimušusių paukštelių, — pasakoja švyturio da- 
botojas. 

Ir jo balse paskambėjo tas pat liūdesys. Tiek gyvybių pa- 
dedama kas dieną, beskrendant į šviesą... Bene tai vienų 
paukščių gyvenimo tragedija? 

Pasidavęs refleksijoms švyturyje, gali rasti joms medžia- 
gos tiek pat iš technikos srities, kaip iš mistikos. Pajūrio gy- 
venimo nepatyrusiam žmogui pravartu pamatyti švyturys. 
Jis - brendina žmogų. Mūsų ekskursijai net parūpo surišti 
save su Nidos švyturiu, ir mes liepėme save nufotografuoti 
apačioje jo ir viršuje galerijoje; gaila, ten buvome per aukš- 
tai ir aparatas mūsų nebepaėmė tiek aštriai, kad būtume 
pažįstami. 

Nusileidę nuo Urbo kalno, jau radome valsčiaus viršininko 
p. Sakučio paruoštą dvejetą stiprių arklių ir aukštą prūsišką 
briką. Antras dvejetas iš kitur atvyko. Ponas Sakutis - kuplus, 
vokiško tipo lietuvis. Visa Nida esanti daugiausia Sakučių 
giminės vietovė. Ir pavardės reikšmė stilinga, atmena kedrų 
sakų gintarą, kuriais turėjo ta giminė verstis. Ramus tai ponas; 
man pasimatė ir jis lyg kažkur į tolumą per mūsų galvas be- 
žiūrįs, susimąstęs. 

Vežėju mums pridavė žvejį Pileikį, senutį, bet stiprų ir 
gyva. 

— Kaip kalbėsimės? - paklausiau. 

- Visaip, ponas: kuršiškai, lietuviškai, voRiškai, — atsakė 
lietuviškai tokiu ištarimu, kurs reiškė tą kalbą esant jam pri- 
gimtą. - Namie kalbame kuršiškai. 

- Latviškai? — paklausė jo p. Zaunius ir ėmė jį kalbinti lat- 
viškai. 

Pileikis laisvai atsakinėjo jam, bet savo kalbą dar kartą 
primygtinai pavadino - kuršiška. 

Iš tikrųjų jo kalboje buvo girdimi nosiniai am, an, ko latvių 
kalboje nebėra — jie pakeisti dvibalsiais: „Angių kalns, meža 
kampą“. Ir daug išsireiškimų, artimesnių lietuvių kaip latvių 
kalbai. 

Pavojingas jūros žvejo amatas ir sunkus. Leistis į jūrą te- 
drįsta tas, kurs pats savimi pasitiki nugalėsiąs jūros audras ir 
bangas. Žvejas nusimano per teisingai užsidirbąs duoną. Visa 
tai daro jį nepaprastai simpatingą. Drąsa, teisingumas, ramybė, 
gryna sąžinė, prietelingumas švieste šviečia iš Pileikio veido 
ir verčia juo pasitikėti. 

— Bažnyčioje mums kalba pastoriai vokiškai. Tik retkar- 
čiais iš Klaipėdos atvažiuoja kunigas, kurs lietuviškai laiko 
skaitytines mišias, Lesemesse. — Suprask: ką ne ką iš knygos 
lietuviškai paskaito, o kuršiškai bažnyčioje niekados nesigirdi. 

Kiek būtų šie žmoneliai laimingi, kad dabartinė Lietuvos 
valdžia prirengtų visam Užmariui nors vieną pastorį, kurs 
nors retkarčiais jiems pamaldas palaikytų taip, kaip jie namie 
kalbas, kuršiškai. Tiesa, Užmario gyventojai tiek suvokietinti, 
kad patys nebereikalauja tuo jiems papataikauti: vokiškai 
klausyti papratę, ir tai jiems keblumo nebesudaro. Bet pra- 
dėjus, kuršiškumas netruktų džiaugsmu pasireikšti. 

Tarp lietuvių esama daugiau tautiškai susipratusių. Ku- 
riuo ten metu apklausinėjant, kuria kalba nidiečiai bevelytų 
mišių klausyti, 36 lietuviai išsiskyrę ir pareikalavę lietuviš- 
kai. Iš 1000 parapijonų — vos 36! Ar tai tiek jų ir yra Nidos 
parapijoje? Ne. Pradėjus pamaldas sistemingai laikyti lietu- 
viškai, jų atkiustų daugybė. Tikrų vokiečių ar jau galutinai 
suvokietėjusių čia nedaugiausia. 

Jei parapijonai lygiomis kalba trimis kalbomis, logika ir 
teisingumas reikalauja, kad ir jų dvasiškis mokėtų visomis 
trimis jų kalbomis kalbėti, kaip Guduose gudiškai, lietuviškai 
ir lenkiškai. Tuo valdžia privalo susirūpinti. 

— Na, Pileiki, namie tamsta kalbi kuršiškai, bažnyčioje vo- 
kiškai. O kaipgi neužmiršai lietuviškai? 

- O kaipgi užmirši, kad mūsų verslas mėto mus į aną 
pusę, - pamojo ilgu mostu Nemuno žemupio link. - Mes ten 
gabename visą žuvį, o ten nei kuršiškai, nei vokiškai nesu- 
sikalbėsi. 

Man tai buvo naujiena išgirsti, kad ir Mažojoje Lietuvoje, 
Memellande, dar yra vietų, kur gyventojai vokiškai nesusikalba. 

Ir Vokioje mokykla dar ne visus buvo pasiekusi, tai dabar 
Lietuvos uždavinys juos pasiekti - lietuviškai. 

- Pileiki, kurgi tie briedžiai, kuriems mes važiuojame vizitą 
padaryti, ir kam jūs tuos nabagus elniais vadinate? 

— Mes jų taip ir nevadiname. Mūsų kalboje - brieds, tik 
lietuviškai jį šaukia elniu, Elch. 

- Nu, bra, toks ten jūsų ir lietuviškumas. Lietuviai juos 
šaukia kaip ir jūs - briedžiais, o elnių pas mus retenybė. Jie — 
šiaurėje. Tai kurgi mums dairytis jų? —- klausiu nekantrau- 
damas, sunkiai traukiamas dvejeto arklių į statų kalną, į tankų 
skujinį mišką. 

- Briedžiai Nidos miške tik retkarčiais prabėgdami pasi- 
rodo. Jiems čia per sausa, žolės nėra. Jie laikosi Preilos slėnyje. 
Iš čia bus devynetas kilometrų pajūriu, o aplink daugiau. 

Kantriai važiuojame miškais, taisomu pašto keliu, kuriuo 
turbūt tas vienas paštas ir tevažinėja. Žmonių tėra pačiame 
pajūryje. Aš atsiminiau keletą pasakų iš svėdasiškių, kaip 
seniau, kai daugiau girių buvo, vienišas patinas briedis, aptik- 
tas kelyje, nė nemanydavęs pasitraukti, atstatydavęs savo 
ragų mišką, ir važiuok ant jų, kad geras. Joks arklys neis. O 
vieną kartą kad spyręs, ėmęs bėgti, tai pataikęs į pušį ir didelę 
skiedrą nuspyręs. Matai, kas būtų žmogui ar arkliui, kad 
juos įspirtų! 

- Pileiki, o kad mus čia miške, toli nuo žmonių, sutiktų visa 
briedžių kaiminė ir subadytų? 

Pileikis linksmai juokias. 

- Viso jų Užmario kopose bėra tik apie 50 galvų. Ir jie didele 
kaimine nesilaiko, tik po keletą. O patinai pikti tik rugsėjo 
mėnesyje, kada poruojasi. Šiaip jau jie ramūs ir nuo žmogaus 
bėga. Tačiau kai žmonės nieko bloga jiems nedaro (šaudyti 
smarkiai draudžiama), tai važiuotų žmonių nebebijo. Mes juos 
gana arti privažiuosime. 

- Kalbi lyg apie galvijų kaiminę, žinodamas, kur ji ganosi. 
O kai mes, sumokėję p. Sakučiui po 20 litų už nuvežimą, nė iš 
tolo jų nepamatysime, tai kas? 

- Negali būti! Aš juos surasiu, ne šiapus Preilos, tai ana- 
pus, - tarė tikru balsu, ir mums pasidarė ramiau. Tas žvejys 
tikslą pasieks. 

Nuo vakarų aukštumos nusileidome į rytų pakalnę. Jos čia 
esama ne mažos, nuo keleto kilometrų. Čia suteka visa drėg- 
mė ir daro tikrą balyną. Kur ne kur sausesnėje vietoje želia 
gera pieva, slesnesnėse vietose telkšo gyvas vanduo, kyšo 
kemsai, žolėti ar berželiais apaugę. Beržynėlis retokas, kitur 
alksniai protarpiais sužėlę. Gyvas tyrulis. Atsiminus Žemaičių 
tyrulius, kad ir Kuliškių Kartiniškių tyrulį, kun. Kaz. Macio? 
aprašytą, mane nukratė. 

- Žmogau, ką darai? - sušukau Pileikiui, kurs, apsidairęs 
aplinkui, ėmė ir ūmai iš vieškelio pliumtelėjo į balą. - Nuklimp- 
sime, o kas duos karčių ir virvių arkliams ištraukti? 

Pileikis neatsako nieko. Ir arkliai nesibailina. jie galingai 
velka didelį mūsų vežimą su penkiais pasažirais. Purvo esama 
negilu, apačioje gi toks pat jūros smėlys kaip ir sausumoje. 
Tai vėžų vėžos išvažinėtos tokių pat „mišiuginų“, kaip ir mes, 
kuriems parėjo į galvą palikti patogius gyvenimus kurorto 
vilose ir atsirasti purvynuose. 

Pasisukioję šen ten išvydome gražių olandų kaiminę, turbūt 
vienatinę visame Lietuvos kopų pamaryje, ir du piemenuku. 

- Ar šiandien matėt briedžių? - klausė jų kuršiškai. 

- Šešius matėme, - atsakė, ramiai sau šypsodamiesi, lyg 
būtų avinų kaiminę matę. 

Tai mus padrąsino toliau ieškoti, sukaliotis po pelkyną ir 
dairinėtis į visas šalis. Veltui tačiau braidėm skystą purvą ir 
plačias brastas. Per retą beržyną matėsi gana toli, bet nebuvo 
nieko. Jau ėmėm nuobodžiauti; valanda prailgo, Pileikis sėdy- 
nėje ėmė neramiai krutėti? 

- Ar tavo senos akys bemato? - paabejojau. 

- O, mano akys - jūrininko akys, jos toli neša, — pasigyrė, 
tikrai smailiai, kaip sakalas, verdamas tolumą. Jam akys buvo 
sveikos, ne ašarotos, ne paraudusios, kaip daugelio senų žmo- 
nių sausažemyje. 

- Vienas yra... - pagaliau pašnibždėjo paslaptingai, neat- 
sigrįždamas į mus, ir sustabdė arklius. 

Iškirstoje linijoje, gana toli, stovėjo briedis patinas, dide- 
Jis buvo arklio didumo, rodės, išdidžiai galvą pakėlęs do- 
mėjosi, kas čia dar gyvas be jų, briedžių, atsirado šiuose 
balynuose, kur nėra jokio kelio; nėra nė kas veikia čia kitiems. 
Tai — vienų briedžių viešpatija. Pagalvojęs krūptelėjo ir ele- 
gantiška ristele pabėgėjo, tačiau ir vėl sustojo. Mes atsidėję 
žiūrėjome jo ir džiaugėmės, išvydę baigiantį nykti Lietuvos 
miškų žvėrį, jis lygiai atsidėjęs tyrė mus, ką mes jam da- 
rysime. 

O mes ėmėm jį sekti. Užvažiavome užuolanka per tankius 
krūmus ir norėjome arčiau privažiuoti. Bet kai pavažiavome 
į tą vietą, briedžio jau nebebuvo; jis šmykšėjo daug toliau. 

Rodos keista, kad vienoj galvoj gali dygti visas miškas 
ragų. Tikrai gi tai labai elegantiškas didžiuliam galvijui pa- 
puošimas, visiškai harmoningas su visu jo kūnu. (To nebūtų 
galima pasakyti apie vyrą, kad ir dideliais „ragais“ papuoš- 
tą...) Tik negali atspėti jų tikslumo. Kam taip daug, kad gintis 
ar rungtyniuotis gana būtų ir dviejų ar net vieno rago. Nebent 
kad ragai darytų briedį krūmu, neišskiriamu iš krūmo. Taip 
slapstytis gyvuliai moka. 

Bemėgdžiodami šį gražų egzempliorį, išvydome kitą patiną, 
bet dar bailesnį; jis mums dingo iš akių. Mūsų inžinierius 
pamėgino pačius patinus šen juos atsikviesti, jei mūsų pačių 
arčiau neprisileidžia, ir ėmė karve meilintis, bet ta rolė pavai- 
dinti jam buvo sunkiau kaip Rygos scenoje, tai ir pirmasis pa- 
tinas mums dingo iš akių. Nevykęs vyliūgas kone susigriebė 
iš mūsų pabaudos. 

— Trečias yra... - parodė Pileikis labai tolimą krūmą už 
plačios aikštės. Jau buvome besirengią ir jam vizitą padaryti, 
bet niekas negalėjo įžiūrėti, ar ten ragų krūmas, ar alksnių. 
Padėjo stiprūs žiūronai: ir per juos briedžio nesimatė. Pileikio 
akys susikompromitavo. 

— Na, nėra ir nereikia. Paieškosime kitur. Andai su Klai- 
pėdos direktorijos ponu prezidentu aptikome 8, - ramino Pi- 
leikis ir pasuko visai kiton pusėn. 

- Trys yra... - triumfuodamas tarė ir pasuko šalin. 

— Ką gi darai, žmogau? Pabūgai, ar ką? 

- Užvažiuosime jiems iš šono. 

Tolokai išbridę į sausumos aikštę ir atsikvietę antrą ve- 
žimą, kurs savaimingai „medžiojo“, privažiavome tiek arti, 
kad fotografijos aparatas galėjo imti. Aiškiausiai matės di- 
džiulė briedis patelė, „karvė“, už jos gi du patinu, vienas 
ragais į mus, antras šonu. Jie ramiai žiūrėjo į ketvertą mūsų 
arklių. Bet kai mūsų atsivežtasis iš Nidos fotografas, vieną 
kartą gerai nutraukęs patelę, ėmė šliaužti dar arčiau, kad ir 
patinus galėtų pagauti (į objektyvą, žinoma, ne rankom), visa 
trijulė pabėgo. 

Krūvelėje briedžių esama drąsesnių ir jaukesnių. „Karvei“ 
nebijant, ir „jaučiai“ nesinervino. Mums labai rūpėjo pamatyti 
prieaugliai, mažieji briedžiukai. Reikėjo ieškoti dar vieno antro 
būrelio, bet saulė jau slinko žemyn, garlaivis ruošės atgal, ir 
mes pasitenkinome gautais rezultatais: matėme 4-5 briedžius 
ir grįžome kupini džiaugsmo ir pasididžiavimo, kad „me- 
džioklė“ mums pavyko. Visa Palanga mums pavydėjo, kaip 
ėmėm artistiškai pasakoti visą medžioklės procesą ir jos pavo- 
jumus mūsų gyvybei... 

Be juokų - mes buvome nepasakomai gerai nusiteikę ta 
ypatinga medžiokle. Pirmiausia azarto prityrėme ne mažiau, 
kaip būtume su šautuvais sekę laukinį žvėrį, o mūsų jausmas 
buvo daug tauresnis, neg kad būtume kurį vieną šių girios 
milžinų nušovę, kailį nubieliję ir visi kruvini, sukeltais krau- 
gerių jausmais sugrįžę. 

Praktika patikrinau, biologinės medžioklės esama daug 
įdomesnės ir naudingesnės už žudymo medžioklę. Sekti gy- 
vulys ar paukštis, kaip jie laisvėje gyvena, esama daug malo- 
niau negu juos užmušinėti; ne dėl pelno, iš gryno žvėriškumo. 

Jūs, vilkai medžiotojai, plėšrosios veislės žmonės! Liaukitės! 
Tegu sau visi gyvi esti, ką tik Dievas leido gyventi! 

Grįžome, jau saulei sėdus. Nebebuvo karšta, bet ir vėjas 
buvo visai nutilęs. Marė buvo stiklinė, pilna pribadeliotų 
tinklų, taip ilgų, kad nė galo nesimatė, po daug šimtų metrų 
ilgumo, arba taisyklingu ratilu; destis kurioms žuvims gau- 
dyti, žvyninėms ar unguriams. Visą tą didelį darbą buvo 
padarę šimtai žmonių, kol mes buvome kelionėje, nes nuva- 
žiuojant nesimatė nei vieno tinklo. 

Visa mus intrigavo šioje ekskursijoje, visa buvo įdomu, 
žinotina, nepaprasta, net keista. Tai tikrai galima pritarti 
p. Klimui, kad Lietuvoje keliaujant galima gauti ne mažiau 
stiprių įspūdžių kaip ir svetimose šalyse. 


VIENĄ DIENĄ NEMAJŪNUOSE 


Didelė šventė, pažadėta iškilmių, o miestiečiai galvatrūk- 
čiais pasileido žaliumosin. Diena graži, saulė žeme ritinėjas, 
augmens iš proto eina bevešėdami, - kur čia miestietis besusi- 
laikys namie, kai tą valandą laisvas nuo pareigų. Bet ir Dievulis 
pagarbinti bent sykį per savaitę - pareiga; tam jis ir atleidžia- 
mas nuo kitų darbų. Ir buvo koktu, kad žmonės mažesnį darosi 
didesniu, malonumą sau - virš pareigos Dievui. 

Bet kai apsidirbome bažnyčioje, tai ir mane paėmė nerimas, 
pasiilgimas nemiesto. 

- Turiu brolį kleboną Nemajūnuose, pačioje panemunėje, 
už Birštono. 40 kilometrų, pusantros valandos kelio, keturi li- 
tai iš kišenės. O šilelis kaip rūtų darželis - sausas, švarus, nuo 
sakų kvapo net galva sukas; visus bronchičius, tą žiemos pa- 
šalą, išvarys. O smėlio, smėlio! To šiltojo smėlio kojoms mau- 
dyti! O erdvės - į visus kraštus. Kalnai ant kalnų... O Ne- 
munas... 

- Plaukia žąselė per Nemunėlį... - provokatoriškai pragydo 
Čiurlionies galerijos direktorius Paulius G.! 

- Kir ga ga, kir ga ga, per Nemunėlį, - pritariau visa širdim, 
visu noru, visu pasiilgimu gamtos. 

Ir mes dundėjome per Nemunėlį - Vytauto Didžiojo tiltu, 
per Garliavą, Išlaužą, Prienus, Birštoną, lyg būtume vijęsi mūsų 

artimus, kurie laisvi iškurnėjo džiaugtųsi ištaigautų, o mudu 
vienu du per prievartą namie paliko budėti. Bepiga budėti 
jūrmaloje kur ant plikos uolos, ten vis tiek žmonių nėra; ar 
šventą, ar šiokiandėj - tas pats pareigų ėjimas. Bet atstoti kitus, 
būti kitų auka - tai pasišventimas. Ar užmokės už tai Dievu- 
lis, ar neužmokės: jei yra progos, atsilyginkime patys sau už 
visas cnatas. | 

Pusantros valandos susikaupimo, parengimo vietos būsi- 
mam nusiteikimui, ir mudu išmeta svetimam krašte, už pa- 
sakos septynių mylių ir keleto upių: neužmirškit, kad ir Jiesios 
upė tenka perplaukti. Žinokitės, papėsčiuokite pusvalandį. 

Ar begali būti malonesnė prievarta, kaip ištrėmimas gamtos 
prieglobstin! 

— Povilai! tuojau nusiaukime pušnis, nes vieta, kur atsira- 
dome, šventa yra; nuštilkime plepėję pašalines istorijas, nes 
mane slegia šventyklos kilnumas: ar užmiršai, kaip nustėra 
žmonės, įėję į rūmą, kur Dievas gyvena? Pagerbkime Didžiąją 
Gamtos Dvasią ir kepures nusiimdami, nes vis tiek prakaitas 
srovėmis zliaukia. Apsidairyk - niekur aplinkui gyvo žmo- 
gaus, o jo darbo žymių visur. Nė mažiausios negyvos vietos, 
plikų uolynų, dirvonų, žvirgždynų. Lietuvoje ir Varėnos „sa- 
chara“ želdo puikių puikiausius pušynus, - leisk tik daigams 
nors metelius užsiglausti užuvėjon ir įsikabinti šaknelėmis. Čia 
Saulė motutė žadina kiekvieną pėdą: pelkelę, kad varlės turėtų 
kur krankti, kiekvieną pievelę, kad žiedai žydėtų ir mergeles 
viliotų vainikų pintųsi, kiekvieną šlaitelį krūmams vešėti ir 
kalną ar lomą augmenų galiūnams rangčiomis dangaus siekti. 
Kur tik bent lašas drėgmės, ten ir gyva, ten jau seka savo 
pavasario pasaką. Ar tu, Povilai, girdi ir supranti? Susikaupk 
gerai, tai išmoksi augmenų kalbos, kaip daktaras Dolitlis iš- 
moko gyvulių kalbosž. 

O stebuklingiausia tai dirva. Pasitelkė artojas pasaulio ka- 
ralienę Saulę, savo valia užvaisė žemę močiutę ir liepė pridai- 
ginti jam ne mišinio, kaip pievoje, visokių gražybių ir naudy- 
bių, bet visa ko skyrium ir po daug. Ar tu matai, Povilai, kaip 
rugeliai liūliuoja? Dabar jie žali, bet neilgam; tai tik vaikiškas 

jų žaliumas: tuoj ims vyriškai blaivėti, o paskui gale amžiaus 
silpnai geltonuoti. Kvieteliai ilgiau žaliuoja, užtat ir jų pagina 
vaškinio geltonumo. Čia šakniavaisiai, čia ankščiavaisiai, čia 
kitokių varpuočių. 

Kai visa taip pradeda tarpti, pavergia sau visų simpatijas, 
ir mudviejų, štai juk tiesa. O artojų visas viltis užvaldo. Ar tu 
matei, Povilai, kaip pats sėjėjas nustemba, kai pradeda želti ir 
augti? Kas čia darosi? Ar tai sėjėjo burtai, ar To, kurs laisto ir 
užauglį duoda? Ar tik Gamtos laumės? Ir nebesti artojui nieko 
gražiau ir maloniau pasaulyje, kaip braidžioti po pražydusią 
pievą, kaip vaikščioti ežiomis, lankyti „paruges“. (Tai bendras 
aukštųjų javų pamūrės vardas.) 

Kiek kartų, atmeni, aš tave viliojau; ką beskęstame miesto 
gatvių dulkėse, ką besukinėjamės kojas kietai grįstais takais, 
geriau pasieškokime parugės. Išeidavom, ieškodavom ir neras- 
davom: parugių esama toli už miesto, o miesto dulkės ir ten 
mus sekdavo, automobiliai tarkšdavo ausysin kaip ir mieste. 
O mes buvome pasiilgę tylos ir grynumo. Ne tos tylos, kaip 
kapuose, tik tos, kaip bažnyčioje, kur maldas šnabžda, - kur 
sparčiai auga, žiedus kraunas, žiedai kvepia vilioja, o užsivaisę 
krinta, kur vaisius bręsta. Tegu tegu... tegul darosi, kas turi 
darytis — vaisius. 

Ar tu matai, Povilai, kaip iškilmingai gamta atlydi vaisių? 
Želmuo, stiebeliai, lapai, žiedai. Šlama, ošia, linguoja, supa, 
lyliuoja. Močia žemė peri, tėvas oras dainuoja raminančią dai- 
ną. Bet yra gamtai ir savi vargonai, tai paukščiai ir jų chorai. 
Klausyk! Šiapus Nemuno šilelyje kokiuo lietaus laukimu siau- 
džia: au du, au au, au du... ir taip be galo. Anapus Nemuno 
girioje be krašto galo kitas kitaip skardenas: 4u au au, au au 
au, au au au... vėl be galo, lyg pasikartojąs aidas. Šie paukščiai 
per daug kilometrų ramina: kantrybės, laukiamas lietus ateina. 
Teks ir mums, Povilai, bet nieko, nuo lietaus sušlapti nepikta; 
tai ne pelkėn virtus. O girios paukščių tiūstėp ir trystėp ne bet 
kam tinka girdėti; čia giesmės salonų šokių ritmu. 

Taip mes susikaupę, tyla tylai pritardami, pamažu slin- 
kom pakalnėn miestelio link; plaukte plaukėm per gamtą ir 


nenorėjom iš jos išplaukti, nebent vėl atsirastume kokioje už- 
burtoje saloje su savais stebuklais. Ag ir atsiradom. Kažin kur 
nuošalėlyje dvi tankios šimtametės girelės, šimtų metrų tvir- 
tovės zomatais apmūrytos. Tai kapai ir šventorius, ojame keis- 
to, bet gražaus gotiko bažnyčia. Tai paminklai kun. Anzelmo 
Nonevičiaus čia klebonavimo. Lyg sargyboje brolio paminklų 
čia pat karšta, profesorius Nonevičius* pašilėje pasistatęs tre- 
jetą vasarnamių. Kultūra papildinėja gamtą. Laukai, šilai ir 
didelė upė. Sausa, priozonuota, prisakuota. Geri orą kaip ne- 
atmieštą pieną, o žvelgesiai aprimsta tik tolumoj. Švarus ir 
nesudriskęs bažnytkaimis. 

Vakaras. Kloja gulti - uždarinėja langines, užtiesinėja iš 
vidaus, kad Saulė šviesuolė neįspįstų, kad mėnulio išblyškęs 
veidas nebaidytų. Liaukitės! Ne to mes čia iš miesto atvykome! 
Rūsyje mes ir ten pagyvename; mūsų butai ten - akmeniniai 
šuliniai, kalėjimų karceriai; mūsų gatvės — urvai, kur saulės 
viename šone tematai arba visai jos nematai, kai rudenį ir 
žiemą žemai ji tepakyla. Užtat vieną pusę buto mums saulė 
nepakenčiamai prišildo, kai antra pusė lieka drėgna ir šalta. Ir 
gražiojo mėnulio mes ten bijome traukos, kad netaptume luna- 
tikai ir neimtume naktimis vazotis. Saulę ir mėnesį mes ten 
reguliuojame elektra: sukt - ir šviesu, sukt - ir tamsu. Mes ten 
įtakos darome šviesai, ne šviesa mums. O kam mums tos aps- 
čios šviesos, kad mes ten težiūrime į vieną punktą, į tuos vienus 
kelius kvadratinius centimetrus, ar tik sau po kojų, kai kur 
skubinamės; o skubinamės visados. Pasaulio karikatūra, gam- 
tiškoji šventvagystė. Čia, va, priešingai - vienos platybės. Pra- 
sivėrei duris, ir tau keli ar keliolika kilometrų prieš akis. Lai 
akys ilsis ir jų žemažiūrybė reguliuojasi. Tegul plaučiai traukia 
gryno oro, ozonuoto ir sakuoto, dieną ir naktį, - taip mes čia 
neilgai teviešėsime. Palikite atlapas duris ir langus — plikšiai 
vagių nebijo, ojų kaip tik ir nėra pas jus. Lai pučia, lai šviečia, 
kaip sau nori, o ne kaip mes norime. 

Ak, kokia naktis! Mieste mes buvome pamiršę, kad toki es- 
ti. Ištisas majestotas, pradedant nuo nakties preliudijos — uo- 
dų. Ir padaryk tu man tokį balso plonumėlį, tokią svajingą 

melancholiją: „Broliūūk, broliūūk!“ O čia uodo taisomasi pa- 
daryti didžiausią žiaurybę - atsigerti tavo kraujo. Prisičiulpė, 
išputo kelissyk storiau, tik raudonuoja tavo kraujas pilvo mai- 
šelyje, kaip tyrėjo probirkoje. Ir ima juokai. Ak, tu, veidmainy, 
sukčiau! Kraują už kraują! Deja, ne tavo, tik mano paties... 
Pliaukšt ir kraugerio nebeliko, o tau vis tiek liko niežtįs pa- 
pautas ant rankos ar kur už ausies visai nakčiai, jei ne dviem 
dienom. Tai įkyru, sakysime? O be uodų pavasarį neįsivaiz- 
dinsi vakarinės melancholijos, kaip rudenį be svirplių. 

Miegas neima, o nemigo nuovargio nejauti. Snaudi ir tau 
gaili, kad iki šiol vis dar neturime prietaiso patamsyje rašyti — 
kiek gražių vaizdų užfiksuotumei, kiek rastumei tokių paly- 
ginimų, kokių tau blaiviam niekados nepasivaidina! 

Nakties vėsumas nubaidė uodus, jie dabar kur užuvėjoje 
džiaugias laimėję. Dvi valandas visiškai tylu, tokia rimtis, lyg 
pačiai gamtai apsnūdus. Laimingas esi, jei su ja ir pats nepa- 
virtai negyvėliu ilgiausioms aštuonioms ar net dešimčiai va- 
landų. Kiek nuostolio būt buvę! Tu gi nebūtumei sąmoningai 
dalyvavęs daugybėje gamtos procesų. Nebūtumei jutęs, kaip 
augmens rasą geria, kaip lapus želdinas, kaip pumpuras krau- 
nas, o kitus jau ir plėšo, kad žiedas pasileistų. Visa tai su akom- 
paniamentu gamtos vargonų - paukščių. 

Miesteli! Tu gi nebežinai, kad pirma dalis paukščių koncerto 
esti dienelei švintant. Jie gamtos vardu sveikina Aušrinę. He- 
liosui gieda iškilmingąjį himną. Gieda ir paskui, kelissyk per 
dieną, betjau toli gražu nebe taip iškilmingai. O skirtumo tiek, 
kiek tarp giedamos maldos ir žaislo. Kas tą paukščių himną 
pirmą-antrą valandą išgirdo, nebeužmigs. Kas jo neišgirdo, 
pramiegojo gamtos stebuklą. 

Trumputė pavasario nakties tyla ūmai ir visai netikėtai 
praplyšta, ligi tik švisteli patys pirmieji aušros spinduliai, ne, 
ligi tik praskysta dar visai neznaimiai nakties tamsa, gamtos 
vargonai paleidžia visą akordą, lyg atlydėdami iš už horizonto 
pačią Aušrą gražuolę, Saulę maitintojėlę. Nugi mano nebe- 
žinota, kad Lietuvoje tiek daug giedančių paukštelių. Dievuli 
tėveli, kas čia darosi anksti rytą! Pro atvirą langą įsirito banga 

balsų, mėginau suskaityti, keleriopų. Vienas, du trys... dešimt. 
O kas ten suskaitys choro chaose, kiek ten asmenų gieda tuo 
pačiu ir ne tuo pačiu balsu! Čiulba, kliauga, čirena, čirškia, 
švilpia, tiriliuoja, juokias ar verkia, o viską tiek aistringai, 
tokiuo atsidėjimu, iš tokio širdies pilnumo, kaip tik patį Aukš- 
čiausiąjį liaupsinant. Lyg kas po pat langu būtų pastatęs ar 
medžius prikabinėjęs šimtą narvelių, pilnų giesmininkų. 

Ne, ne taip: rodės lyg palangėje medyje kabėtų maišas, 
pilnas paukštyčių, triukšmaujančių, čerškančių, kaip ūžia triukš- 
mauja į sietą pagautas bičių spiečius, ar giesmininkų parodoje, 
kur jų šimtas sukabinėta sienoje nuo žemės iki lubų. 

Kuo jie visi vardu ir kokie jie rodos gražuoliai, elegantai, 
vikruoliai? Norėjau patirti, tik dar nepraskydusioje tamsoje jų 
nesimatė. Ir gerai: įspūdis liko dar didesnis, nes paslaptin- 
gesnis: lyg sodelio medžiai patys būtų giedoję Heliosui him- 
ną. Na, palaukite, pabaigs aušti — aš jus visus suskaitysiu! Ir 
šokau keltis, nors nedaug tegulėta, vos penketas valandų: čia 
buvo gana to. Turėjau gražią intenciją - su savo brevijoriaus 
„Aušrinė“ prisidėti prie paukščių choro, kad daugiau būtų 
garbės Aukščiausiajam. Bet kol apsitaisiau, visiškai prašvito 
ir visi paukščiai paukšteliai, lyg dirigentui lazdele mostelėjus, 
ūmai nutilo. 

O kas pasidarė? Pasimeldus reikėjo darbo imtis, pasitiekti 
gerus pusryčius sau ir tiems, kurių dabar pilni lizdeliai. Ir 
švilpęs šnekutis antai snape neša kažką riebų, drūtų —- vieną 
didžiulį vabalą nutvėręs ar visą saujelę mažų prisigaudęs? II- 
gai sukiojos švaistės į visas puses gudraudamas, kad kas ne- 
pamatytų, kur įlįs, kur jo lizdelis su vaikeliais: tos didžiojos jo 
paslapties. Tačiau ar nusimanydamas jau viską padaręs vai- 
kams apsaugoti, ar pareikšdamas man pasitikėjimą, šmūkš- 
telėjo į uoksą po stora beržo šaka, kaip tik man čia pat be- 
stovint. Ne tokia pasirodė kielelė. Tai aukštai nutūpia, tai žeme 
pabėgėja vis dairydamasi į mane, vis viliodama, kad ja pa- 
sekčiau, aišku, tolyn nuo jos lizdelio ir vaikų. Ak, tu kytreiva! 
Ji neišsidavė iki galo ir man matant niekur neįlindo. Patvaresnė 
už šnekutį. 

Zuja bėginėja paukštytės po žolėtą pievą, skraidžioja šaudo 
ore gaudydamos museles. Valandą antrą pusryčiavo ir kažin 
kur dingo. Turbūt pogulio sugulė ar džiaugias savo šeimynėle 
savo salonuose. 

Giesmininkams nutilus, ūmai ir netikėtai lyg su yla pervėrė 
klausą, rodės, brutalus, visai ne į akordą ryto koncertui, riks- 
mas: Kva kvaa, kva kva kva! įžago tylą višta, padėjus kiaušinį. 
Jautei jos gimdymo skausmą, laimei, neilgai trukusį, o paskui 
triumfo skelbimą pakartotinai. Tačiau joks muzikas nebūt pa- 
sakęs, jog ir tai ne į ryto akordą. Kaip tik to reikėta kontrastų 
harmonijai. | 

Jai nutilus, pasigirdo plonutytis kūdikiškas šunyčio pasi- 
skundimas, kad jam rytą darosi vėsu, o mama kalė kažin kur 
dingo ir jo nebešildo. Ir taip gaili to mažiuko, nors šokęs bėk 
pasiimti ant rankų, priglausti prie savęs, sušildyti ir numaldyti... 

Šiaip taip, šiaip taip; šit..., šit..., šit... Tai bernas išėjo į sodą 
šėko pasipjauti arkliams, kuriems teks mėšlo vežimai traukti. 
Na, ima ir žmonės eiti savo pareigas, bet tai jau nebe taip 
įdomu. Bėgsiu paupin dar ko nors biologiška pagauti. 

Atsisėdau aukštame kriaušiuje ir rašau, rašau, nė nepaju- 
dėdamas. Tik žil žil žil, lyg būtų mane žąsiukai apspitę. Apsi- 
dairiau, ėgi jų ganomasi net antrame plataus Nemuno krašte. 
Tai vandeniu atėjo toks aiškus jų balsas. Įsiklausiau ir ėmiau 
vaizduotis gimtojo savo kluono vaizdą, kur moteriška į kūdrą 
iškratė visą anderią žilių-žąsyčių. Ot, būdavo muzika - nieko 
malonesnio nebeišgirdau nė simfonijoje! Tiek ten raminančios 
nuotaikos, pilniausios laimės ir pasitenkinimo. 
tiesiai į mane. Mažiukai yrės taip lengvai, lyg nė justi nejuto 
smarkios srovės, kuri bet ką nuneša. Lydi žąsinas ir keturios 
žąsys. Išlipimas ekspedicijos. Pirma generolai sustojo sargyboj 
ir laukia. Paskui juos už kits kito, už kits kito žąsyčiai kabinas 
stataus kriaušiaus ir sklinda po pievelę. Aš sėdžiu aukščiau. 
Jie manęs nežiūri. Užtat viena senė atsistojo sargyboje vaikų 
iš mano pusės. Ir stovėjo stovėjo, kaklą kaip vėzdą aukštyn 
iškėlusi, akių nuo manęs neatitraukdama. Man matės labai 

ilgai truko, kol senė įsitikino, jog aš nieko bloga joms nerengiu, 
ir nurimo. O kitos senės tuo tarpu sustojo į eilę ir, pasikliau- 
damos sargyba, ramiai sau įsižiūrėjo į atliktą kelionę per Ne- 
muną. Žiūrėjo ir žiūrėjo visos keturios, žąsinas ir žąsys. Ir man 
buvo aišku: jie Nemuno romantikai, įsimylėję jo vandenį, jo 
krantus, jo šlaitus. O jaunimas lesa, tik lesa. Pagaliau visi 
sutūpę pokaičio, virškinti. Neilgam: jaunas skilvys tuojau viską 
suvirškino, ir vėl visi žąsyčiai paplito po dirvonėlį. Atsirado 
tarp mūsų abipusė simpatija: man buvo gražu, o pulkeliui buvo 
ramu ties žmogum būti. 

Nejaugi tie mieli žiliukai virs baltomis žąsimis ir savo bu- 
vimą pabaigs ordinariškai dideliame kurio vokiečio pilve per 
šv. Martyną? 

Turtingi įspūdžių, klebono sočiai privaišinti sugrįžome į 
miesto prozą. 


PAAIŠKINIMAI 


SANTRUMPOS 


RR - Vaižgantas. Rinktiniai raštai. T. 2. - V., 1957. 
VR-6 - Vaižganto Raštai. T. 6. - K. - V., 1923. 

VR-17 — Vaižganto Raštai. T. 17. - K., 1931. 

VR-18 — Vaižganto Raštai. T. 18. - K., 1938. 

VU BR — Vilniaus universiteto bibliotekos rankraštynas. 


REDAKCINĖS PASTABOS 


Aštuntajame šių Vaižganto Raštų tome dedama kelionių apybraižos: „Gali- 
cijoje“, „Amerikoje“, Krymo kelionės įspūdžiai „Į saulę, į saulę!“, „Aplink 
Baltiją“, „Nepriklausomoji Estija“ ir „Nepriklausomoje Latvijoje“, kelionės po 
Vakarų Europą aprašymai - „Prancūzijoje“, „Italijoje“, taip pat kelionių po 
Lietuvą vaizdai - „Nemunu“, „Kuršių užmaryje“, „Vieną dieną Nemajū- 
nuose“. Apybraižos „Amerikoje“ ir „Aplink Baltiją“ buvo išleistos atskirais 
leidiniais (Ten gera, kur mūsų nėra, arba neapleiskime Tėvynės. — K., 1912; 
Aplink Baltiją. - V., 1919), kitkas skelbta periodikoje. Didžioji apybraižų dalis 
įėjo į VR-17, keleta - į VR-6 ir VR-18. 

Savo kelionių apybraižas Vaižgantas ketino įjungti į projektuotą knygą 
„Vaizdai“. Autografe „Vaizdų rinkinys“ (VU BR, f. 1 - D 673) pateikiami 
knygos „Ten gera, kur mūsų nėra“ fragmentai, kurie traktuojami kaip sava- 
rankiški kūrinėliai, jiems duoti pavadinimai: „Kelionė okeanu. Nerimas. Žu- 
vėdros“ (I. 21-26), „Okeanas“ (1. 27-28), „Uostas. Darbas“ (1. 29-36), „Ame- 
rikonto dovanėlė“ (1. 37—47), „Darbininkas - mašina“ (1. 49-53), „Gyvulių 
pjovyklos Chicagoje“ (1. 55-58). 

Apybraižose „Latviai“, „Estai“, „Nepriklausomoji Estija“ ir „Nepriklau- 
somoje Latvijoje“ pasitaikantys latviški ir estiški žodžiai bei vardai Vaižganto 
daug kur rašomi senąja rašyba, tačiau jo lankymosi metu tuose kraštuose buvo 
pereinama prie naujosios rašybos, todėl šių apybraižų tekstuose kalbamų 
žodžių rašymas įvairuoja (swektki ir svčtki; jūrw ir jūro) arba žodžių junginyje 
vienas žodis rašomas senąja, kitas - naująja rašyba (Dzeesmu svėtku), o estiški 
vietovardžiai dažnai aiškinami ar pakeičiami vokiškais (Wonnu — Wenden, 
Rekwere — Wesenberg, Wiljandi - Fellin) arba lotynizuotais (Igaunija - Ugaunia, 
Pihkwa — Pleskava). Redaguojant šiuos tekstus, išlaikyta Vaižganto rašyba, 
taisomos tik aiškios spaudos klaidos. 


BIBLIOGRAFINIAI DUOMENYS IR KOMENTARAI 


KELIONIŲ VAIZDAI 


GALICIJOJE. Publikuota: Viltis. - 1910. - Liep. 9(22). - Nr. 77 („Kriokuvos 
iškilmės“); liep. 21 (rugpj. 3). - Nr. 82 („Tišku - pišku!“); liep. 23 (rugpj. 5). - 
Nr. 83 („Iš Kriokuvos“); liep. 25 (rugpj. 7) - Nr. 84 (čia ir toliau „Iš Kriokuvo“); 
liep. 28 (rugpj. 10). - Nr. 85; liep. 30 (rugpj. 12). - Nr. 86; rugpj. 1 (14). - Nr. 87. 
Pakartota: VR-17. — P. 5-45 (antrašte „Galicijoje“; po tekstu „Žalgirio mūšio 
500 metų sukaktis“; „Vilties“ 1910 m. 77 nr.); RR. - P. 261-305. 

liš Rusijos Kongresovkos... - tai Lenkijos dalis, 1814-1815 m. Vienos 
kongrese pripažinta Rusijos imperijai. 

2 Polak, Wegier - dwaj bratanki (lenk.) - lenkas, vengras - du brolėnai. 

3 Julijus Leo (1862-1918) - politikas, ekonomistas, nuo 1904 m. Krokuvos 
burmistras. 

* Aleksandras Pogodinas (1872-1947) - istorikas ir filologas, tuomet Char- 
kovo, nuo 1919 m. Belgrado u-to profesorius; 1893 m. tyrė lietuvių kalbos 
tarmes, paskelbė jų tekstų. 

5 Paderevskis (Ignacy Paderewski, 1860-1941) — pianistas, E. Chopino 
kūrinių atlikėjas, kompozitorius, politikas; jo giminiavimas su „mūsų tautiečių 
Poderiu“ — Vaižganto duoklė to meto tendencijai lietuvinti kitų tautų įžy- 
mybes. 

* „Birževyje Vedomosti“ («BnpxxeBbre BenomocTH», „Biržos žinios“) - libe- 
ralinis laikraštis, ėjęs Peterburge 1961-1917 m., leidžiamas dviem laidom: 
Peterburgui ir provincijai. 

7 „Sakalai“ - paramilitarinė sporto draugija „Sokė!“ („Sakalas“), įkurta 
1867 m. Galicijoje; nuo 1885 m. ji veikė vokiečių, nuo 1905 m. - rusų valdomoje 
Lenkijos dalyje. 

Šš banderija (isp. bandera) - vėliava, būrys. 

? „Bogarodzica“ („Bogurodzica“) — seniausia lenkų religinė giesmė, su- 
kurta XIII ar XIV a., žinoma iš XV a.; buvo giedama tautinių švenčių bei 
manifestacijų proga. 

“ Wladystawas Bandurskis (1885-1932) - bažnytinis ir politinis veikėjas, 
nuo 1906 m. Lvovo vyskupas; 1920 m. su L. Želigovskio divizija atvyko į Vilnių, 
pritarė lenkų akcijai Vilniaus krašte. 

"O, czešč wam, panowie magnaci“ (lenk.) - o, garbė jums, ponai mag- 
natai. 

1910 m. „Vilties“ 76 nr. buvo paskelbta tokia žinutė: „Lenkų laikraščiai 
praneša, jog kunigaikštis Eugenijus Liubomirskis su sūnumi Žalgirio mūšio 
atminimui paskyrė Krokuvos Mokslo Akademijai 40 000 koronų, kad Jogailonų 
universitete būtų inkurta lietuvių istorijos ir literatūros katedra. Kun-štis Kazys 
Liubomirskis pridėjo dar tam tikslui 20 000 koronų“. 

5 Žinote iš „Vilties“ 73 nr. - primenama šiame numeryje išspausdinta 
informacija. „Dėlei Žalgirio sukaktuvių“; joje skelbiamas „Vilties“ redakcijai 
atsiųstas lenkų Žalgirio 500-ųjų metinių minėjimo komiteto kvietimas lietu- 
viams dalyvauti sukaktuvių iškilmėse ir pranešama, jog dėl pablogėjusių 
santykių su lenkais nuspręsta į jas nevykti, tenkinantis tik kun. J. Tumo, kaip 
laikraščio korespondento, pasiuntimu. 

4 rusinai - vakarinės Ukrainos (Galicijos) ukrainiečiai. 

15 „Dilo“ - „Dino“ („Veikla“) - ukrainiečių laikraštis, narodovcų (tauti- 
ninkų) organas, ėjęs 1880-1939 m. Lvove. 

Wy. wiecz. - numer wieczorny (lenk.) - vakarinis numeris. 

" „Dzien. Powsz“.- „Dziennik Powszechny“ („Visuotinis dienraštis“). — 
Varšuvoje nuo 1830 m. leistas laikraštis. 

** Haidamakai - Ukrainos valstiečiai ir kazokai XVII a. ginklu kovoję prieš 
lenkų ponus; naujesniais laikais Lenkijos imperininkai šį vardą dažnai taikė 
ukrainiečių tautinio judėjimo veikėjams. 

? Revelis - Talino pavadinimas, duotas 1219 m. jį užėmusių danų. 

* Dorpatas - vokiškas Tartu pavadinimas. 

2 „Narėod chtopėw“ (lenk) - mužikų tauta. 

22 Michailas Hruševskis (1866-1934) - ukrainiečių istorikas ir politikas; 
siekė, kad Austrijos valdomose Ukrainos žemėse ukrainiečių teisės būtų suly- 
gintos su lenkų turimomis teisėmis. 

3 „pod znakiem Orla i Pogoni“ (Ienk.) - po Erelio ir Vyčio ženklų; turima 
galvoje Lenkijos ir Lietuvos herbai. 

*U nas, prosę ojca... (lenk.) - pas mus, tėveli, pirkios baltos ir duona balta. 

5 „Glos Narodu“ („Tautos balsas“) - politinis visuomeninis dienraštis, 
1893-1939 m. leistas Krokuvoje. 

2 „Koto artystyczno-literackie...“ (Ienk.) - „Meninė-literatūrinė draugija 
ir teisininkų klubas.“ 

7 „Czas“ („Laikas“) - konservatyvios pakraipos dienraštis, 1848-1934 m. 
ėjęs Krokuvoje, 1935-1939 m. - Varšuvoje. 

* „Nowa Reforma“ („Naujoji reforma“) — liberalinis dienraštis, leistas 
Krokuvoje 1881-1928 m. 

2 „Nowiny“ („Naujienos“) - turimas galvoje kuris nors iš tokiu ar panašiu 
pavadinimu tuomet ėjusių lenkų laikraščių. 

* to najlepsza, bo broni nas (lenk.) - tai geriausias, nes gina mus. 

1 My znamy jeno biedę i drožyznę... (lenk.) - mes žinome tiktai vargą ir 
brangymetį... Daugiau nieko... 

32 „pliantose“ = planty (lenk) - bulvaras. 

3 „Na pamiątke 500 rocznicy...“ (lenk.) - Lenkijos ir Lietuvos unijos 500 
metinėms paminėti. 

* T. Popielis (Tadeusz Popiel, 1863-1914) - dailininkas, biblinių ir isto- 
rinių scenų tapytojas; Zygmundas Rozwadowskis (1870-1950) - dailininkas, 
tapęs žanrinius ir batalinius paveikslus, portretus. 

Ulrichas von Jungingenas (apie 1360-1410) - didysis Kryžiuočių ordino 
magistras 1407-1410 m., jo kariuomenės vadas Žalgirio mūšyje, kuriame buvo 
nukautas. 

36 Zbigniewas Olesnickis (1388-1453) - Krokuvos vyskupas, vėliau kar- 
dinolas; politikas, priešinęsis Lietuvos savarankiškumui; Žalgirio mūšy esą 
numetęs nuo žirgo Jogailą beužpuolantį kryžiuočių riterį. 

37 Malonu buvo susitikti su garsios Kurniko bibliotekos užveizda... - 
kalbama apie Zygmuntą Celichowskį (1845-1924), kalbininką, senųjų raštų 
publikuotoją, nuo 1869 m. Kėrniko b-kos netoli Poznanės direktorių, 1897 m. 
paskelbusį toje b-koje saugomą M. Mažvydo „Giesmės šv. Ambraziejaus“ 
fotografuotą leidimą. 

38 Stanislawas Ptaszyckis (1853-1933) - istorikas ir literatūros istorikas, 
1926-1931 m. Lenkijos archyvų direktorius. 

* Aleksandras Babianskis (1853-1931) - rusų visuomenės veikėjas, norėjęs 
įsteigti lietuvių ir lenkų draugiją šių tautų santykiams pagerinti. 

* Romanas Dmowskis (1864-1939) - politinis veikėjas, endekų (Narodowa 
demokracja) vadas; 1919 m. Paryžiaus taikos konferencijoje reikalavo prijungti 
Lietuvą prie Lenkijos. 

*! Marianas Zdziechowskis (1861-1938) - publicistas, literatūros istorikas, 
kritikas; 1919-1932 m. profesoriavo Vilniaus universitete, buvo jo rektorium. 

12 „Bože, coš Polskę...“ (lenk.) - „Dieve, kurs gini Lenkiją per tiek daugel 
amžių“ - XIX a. pradžioje sukurta patriotinė giesmė (žodžiai A. Felinskio). 

* „Przed Twe ottarze...“ (Ienk.) - „Prieš tavo altorių maldaujam: tėvynę 
Lenkiją teikis grąžint mums, Viešpatie!“ 

* Janas Puzyna (1842-1911) - Krokuvos vyskupas, vėliau kardinolas. 

* Julijus Stowackis (1809-1849) - vienas žymiausių lenkų poetų. 

** Mateika (Jan Matejko, 1838-1893) - žymus dailininkas; nutapė istorinės 
ir batalinės tematikos paveikslų, iš kurių garsiausias „Žalgirio mūšis“. 

* „Viltyje“ (1910, Nr. 64-67) buvo publikuotos M. Pečkauskaitės-Šatrijos 
Raganos paskaitos „Mintys apie dailę“. 

* „dziki, pierwotny“ (lenk.) - laukinis, pirmykštis. 

9 „Jeszcze Polska niezginęta“ — „Dar Lenkija nepražuvo“ - Lenkijos 
tautinis himnas. 

2 „Tygodnik Iliustrowany“ („Iliustruotas savaitraštis“) - visuomeninis- 
kultūrinis žurnalas, ėjęs 1859-1939 m. Varšuvoje. 

* Wladzimierzas Tetmajeris (1861-1923) - tapytojas, poetas, visuomenės 
veikėjas; paveiktas „Jaunosios Lenkijos“ propaguojamo valstietijos ideali- 
zavimo, nutapė paveikslų liaudiškais motyvais. 

32 Lucjanas Rydelis (1870-1918) - poetas, dramaturgas. 

Scaty Krakow jego przegadač niemože (lenk.) - visa Krokuva jo peršnekėti 
negali. 

“ „Dopiero trzeciego dnia się pokaže...“ (lenk.) - tiktai trečią dieną pasi- 
rodys: jie yra paruošti netoli Krokuvos. 

5 „Rastawice... Košciuszko... Krakusi...“ - minima realijos, ženklinančios 
valstiečių vaidmenį Lenkijos istorijoje; Racžawice - mūšis prie Rachawicų 
(Kielcų vaiv.), kur 1794 m. T. Košciuszkos vadovaujama lenkų kariuomenė 
nugalėjo rusus, o mūšio baigtį nulėmė valstiečiai dalgininkai; Košciuszko — 
1794 m. sukilimo organizatorius ir vadas Tadas Kosciuška (1746-1817), patrau- 
kęs valstiečius į sukilėlius, suteikdamas jiems asmens laisvę; Krakusi - Var- 
šuvos hercogystės laikų lengvoji kavalerija, vaidinusi svarbų vaidmenį 1830- 
1831 m. sukilime. 

** Dašinskis (Ignacy Daszynski, 1866-1936) - lenkų socialdemokratų įkū- 
rėjas ir vadovas. 

* endekai - nacionalistinės partijos Narodowa demokracja, ND (Tautinė 
demokratija) nariai. 

8 „Goniec Codzienny“ („Kasdienis pasiuntinys“) - visuomenės, politikos 
ir literatūros dienraštis, leistas Vilniuje 1910-1911 m.; J.H. — greičiausiai tai 
J. Htasko, Vilniaus endekų publicistas, „Goniec codzienny“ pirmtakų, po 
1906 m. ėjusių laikraščių „Dziennik wileūski“ ir „Goniec wilefski“, leidėjas 
ir redaktorius. 

“ Franciszekas Ksawery Piekosiūskis (1844-1906) - lenkų teisės istorikas, 
heraldikos tyrinėtojas. 

“0 „Žaden Polak nie može zrozumieč“... (Ienk.) - joks lenkas negali įsivaiz- 
duoti Lenkijos be Lietuvos. 

* „Ja jestem Litwin...“ (lenk.) - aš lietuvis, tu baltarusis, bet visi mes — 
lenkai. 

*J6zefas Weyssenhoffas (1860-1932) - lenkų rašytojas; apysakoje „Unija“ 
(1910) vaizduodamas Lietuvos bajorijos ir inteligentijos gyvenimą, propagavo 
lietuvių-lenkų unijos idėją. 

6 „wspėlnej chwaty“ (Ienk.) - bendros garbės. 

* Feliksas Koneczny (1862-1949) — lenkų istorikas, kėlęs Vakarų (kata- 
likišką) civilizaciją, ją supriešindamas su Rytų civilizacijomis; ypač svarbia 
katalikiškoje civilizacijoje laikė lenkų kultūrą. 

* panelė K.S. - Konstancija Skirmuntaitė (Skirmuntt, a. 1850-1934), isto- 
rikė; paskelbė darbų iš Lietuvos istorijos, publikacijomis periodikoje rėmė 
lietuvių tautinius siekimus. 

** Ludwikas Krzywickis (1859-1941) - sociologas ir archeologas; tyrinėjo 
Lietuvos piliakalnius, žymus jo darbas „Žmudz starožytna“ („Senoji Že- 
maitija“). 

* Towarzystwa Krajoznawczego (lenk.) - Kraštotyros draugijos. 

* „mogą sobie kopač, panie Tytusie...“ (lenk.) - gali sau raustis, ponas 
Tytai: be pelėsių, nieko neras. (iš Weyssenhoffo „Unijos“). 

* „Litwin? Bože moj... Tož to nasz brat...“ (lenk.) - lietuvis? Dieve mano! 
Tai juk mūsų brolis... bet kur ten brolis! Tai daugiau nei brolis, tai mūsų meilė, 
svajonė, tai ištvermės idealas... Leisk, priglausiu tave prie širdies... Bet... 

" tertius gaudens (Iot.) - trečiasis besidžiaugiąs (besinaudojąs dviejų 
nesutarimų). 

"echt (vok.) - tikrai. 

"7 Užuomina į A. Mickevičiaus baladės „Trys Budriai“ herojus, grįžusius 
iš karo su žmonomis lenkėmis. 


AMERIKOJE. Kelionės įspūdžiai, laiškų forma, antrašte „Iš kelionės į 
Ameriką“, publikuoti: Viltis. - 1911. - liep. 6(19). - Nr. 76; liep. 20 (rugpj. 2). — 
Nr. 82; liep. 31 (rugpj. 13). - Nr. 87; spal. 16(29). - Nr. 120; spai. 19 (lapkr. 1). - 
Nr. 121; spal. 21 (lapkr. 3) - Nr. 122; spal. 23 (lapkr. 5). - Nr. 123. Kartu su 
kelionių įspūdžiais po Ameriką paredaguoti ir pertvarkyti išėjo atskiru leidi- 
niu: Tumas J. Ten gera, kur mūsų nėra arba neapleiskime Tėvynės! (Pasa- 
kojimai, kaip mūsų išeiviams sekasi Amerikoje). - K. —- 1912. - 224 p. Leidinyje 
atsisakyta 3-ojo laiško „Per Prūsiją“ (Nr. 87) baigiamosios pastraipos dalies: 

Užtikriname jus, tautietės: nieko panašaus nėra Europoje! Į europietės galvos 
apdarą miela pažiūrėti. Skrybėlaitės tokios, kaip perniai-užperniai nešiojo: apskritos, 
ne vežimais papuošalų apkrautos. Jei bryliai paltūs, tai vidutiniškai ir tikrai aistetiškai. 
Ak, koksai pyktis ima ir ant tų, kurios darosi „madų pranašėmis“ ir ant tų, kurios 
pirkdamos pirma gerai neištiria Europos madų žurnalų! Ir vėl: jei tie žurnalai skelbtų 
(aš jų nesu matęs) tokias bjaurybes, tai dar pikčiau būtų: skelbtų jas madų barbarams, 
aistetikos analfabetams, o ne sau, nes patys jų neseka. Širdyje, matyt, patys iš viso to 
juokiasi, kuo mūsų moterys džiaugiasi. Europos turima daug skonio ir daug sveiko 
proto, kuo mes, nelaimė, pasigirti negalime. 


Kun. J. Tumas 


P.S. Šitą laišką esu surašęs okeane, bet išsiunčiu, sutvarkęs, vos tik 14-27 liepos 
iš Chicagos miesto, kur štai jau visa savaitė darbuojamės. Esame taip užimti orga- 
nizacija darbo ir pačiu darbu, kad valandėlės laiko namie nesėdime. Devynios mūsiškos 
mylios ilgio ir dvi pločio - tai Chicago. Norint kur nuvažiuoti elektros tramvajų ar 
elektros traukiniu ant stulpų, praverti 1/,-2 valandi. Baisus gaištas. Chicagiečiai mus 
priima atviromis rankomis ir širdimis. Šiandieną bankietas mūsų „garbei“. Jį taiso 
svietiškųjų (pirmeivių) klubas „Lietuvių Ratelis“. Klubo nariai labai lipšnūs ir geros 
širdies. Ateinančiame utarninke Mindaugo klubas taiso vakarienę. Paskaitas turime 
kas dieną įvairiose Chicagos vietose. Lietuvių čia apie 50-70 tūkstančių. Jie turi 9 
savo parapijas. Sveikiname visus Tėvynėje likusius. Esame sveiki, nors nusidirbę. 


Kun. f. Tumas 
Kun. K. Olšauskis 

Taip pat atsisakyta 4-ojo laiško (Nr. 120) įvadinės pastraipos: 

Puolė, kaip liūtas, nusileido, kaip vabalas, pasakys „Vilties“ skaitytojai, re- 
gėdami, kad aš, parašęs iš kelionės trejetą laiškelių, staiga sustojau. Ypač nemokėčiau 
pasiteisinti dėl to, kad kai kas jau buvo bevažiuojant surašyta, reikėjo tik peržiūrėti 
ir perrašyti. Tame tai ir atsirado keblumas, pradėjus Amerikoje tikrąjį darbą — 
vakarais prakalbas, per dieną - rinkliavas; arba dieną traukinyje, vakarą salėje. Jei 
kur sutrukai, tai rašyk laiškus į tas vietas, kur ketinai nuvažiuoti, kad paskelbtų 
laiku ir pasamdytų didesnę salę. Dar atsakinėk Amerikos laikraščiams, dar ginčykis 
ir pykis tai su tos, tai su kitos rūšies išeiviais; tai eik į paruoštus tavo „garbei“ 
pokylius. Negi paniekysi gerų širdžių, nors bevelytumei ne „garbės“ sau ieškoti, tik 
dorai pamiegoti. Amerikoje prabuvome lygiai 90 dienų. Tuo laiku aplankėme apie 
55 didžiąsias lietuvių kolonijas ir pasakėme 151 kalbą salėse ir bažnyčiose. Jei 
atsimysite, kad Šiaurės Amerika taip pat didelė, kaip Rusija, o lietuviai išsiblaškę 
po keletą valstijų, tai turėsite pasakyti, kad mes tikrai laiko negaišome. Taip ne- 
gaišome, kad net Nijagaros krioklio nenuėjome pažiūrėti, nors buvome vos tik už 
dešimties varstų nuo jo. Nematėme nei Amerikos miestų grožybių. Tik New Yorke, 
prisiėjus laukti garlaivio, tos pačios „Kronprincessin Cecilie“, kuriuo ir atvažiavome 
į Ameriką, teko šis tas pamatyti: Zoologijos parkas, Akvarijumas, Muziejus, Pa- 
veikslų Galerija, Hipodromas ir dveitas teatrų. 

Štai kodėl jei ką daugiau parašysiu, tai nebent tik atsimindamas, jau atgal į tėvynę 
sugrįžęs. Prašome laikyti pateisintu. 

Pakartota: VR-17. - P. 46-205 antrašte „Amerikoje“ (po tekstu: „Ten gera, 
kur mūsų nėra“, 1912). 

'! Turima galvoje 1905 m. revoliucijos laikai. 

2 Antanas Milukas (1871-1943) - spaudos darbuotojas, leidėjas; nuo 1892 m. 
gyveno JAV, redagavo „Žvaigždę“, parašė darbų apie Amerikos lietuvius, 
išleido lietuvių rašytojų kūrinių. 

*humbugas (angl. kumbug) - apgaulė, apgavystė. 

* Vaižgantas cituoja „Vienybės lietuvninkų“ (1912, Nr. 12) straipsnį „Kiek 
Lietuvoje lietuvių?“ 

* Kazimieras Pulaskis (apie 1748-1779) - lenkų generolas, JAV nepri- 
klausomybės kovų dalyvis. 

* Benjaminas Franklinas (1706-1790) — politinis veikėjas, mokslininkas, 
vienas kovos dėl JAV nepriklausomybės vadų. 

"štinkspiritas - vok. stinken - dvokti. 

Š Moltkės tiltas - vienas iš Berlyno tiltų, pavadintas Helmuto von Moltkės 
(1800-1891), žymaus Prūsijos kariuomenės vado, vardu. 

* „Die Sage erzūhli...“ (vok.) - padavimas pasakoja, kad 1032 m. Bremeno 
miestelėnams ganyklas padovanojo grafienė Emma von Lesum. 

0 Frau und Tėchter (vok.) - žmona ir dukterys. 

"madjarai - vengrai. 

2 ojczyzna (lenk.) - tėvynė. 

B „Ocean Zeitung...“ (vok.) - „Vandenyno laikraštis. Princesė Cecilija. 
Atlanto vandenynas. Penktieji metai.“ 

4 Markonis (Guglielmo Marconi, 1874-1937) - italų fizikas, radiotechnikas, 
bevielio telegrafo išradėjas. 

5 Deutsch-Amerikanisches See-Postamt (vok.) - Vokiečių-amerikiečių 
jūrų paštas. 

*6 Polaka Mojžeszowego wyznania (lenk.) - Mozės tikėjimo lenką. 

*7 Bronius Balutis (1879-1967) - diplomatas, visuomenės veikėjas, 1905-— 
1919 m. gyveno JAV, redagavo laikraštį „Lietuva“. 

*8 „politycka mordlka calkem jina a nūboženska“ (ček.) - politinė ir reli- 
ginė moralė skiriasi. 

* Vaclovas Bielskis (1870-1936) - visuomenės veikėjas, ilgai pirmininkavo 
Šiaulių kultūros švietimo draugijai. 

20 Galvoje turimas greičiausiai Emilis Ritteris (1881-po 1933) — vokiečių 
publicistas, laikraščių „Der deutsche Weg“ („Vokiečių kelias“) leidėjas, „Ger- 
mania“ („Vokietija“) redaktorius. 

* Thomas Alva Edisonas (1847-1931) - inžinierius, daugelio išradimų 
(elektros lemputės, fonografo ir kt.) autorius. 

2 „častnym poverenym“ (rus.) privačiu advokatu. 

Antanas Staniukynas (1865-1918) JAV kunigavo nuo 1904 m., įsteigė lie- 
tuvaičių šv. Kazimiero draugijos seserų vienuolyną, paskelbė tikybinių raštų. 

* apašai ar alfonsai - vagiliai ir plėšikai; moterų išlaikomi meilužiai. 

35 Kornegis (Andrew Carnegie; 1835-1919) - Amerikos „plieno karalius“, 
filantropas, materialiai rėmęs mokslą, švietimą, meną. 

* Lyg kokio Apokalipsio skaitmuo - aliuzija į paslaptingų skaičių sim- 
boliką, kurios labai daug vienoje seniausių Naujojo Testamento knygų Apo- 
kalipsėje. - 

7 „Saulę“ laikau pats... - JAV lietuvių laikraštis „Saulė“ (1888-1959), 
skirtas mažai išprususiems skaitytojams, vartojęs archaišką kalbą ir rašybą. 

2 Fortūnatas Bagočius (1887-1951) - visuomenės veikėjas, advokatas, JAV 
lietuvių socialistų sąjungos organizatorius. 

2 Juozas Lietuvninkas (1865-1943) - vienas Baltimorės lietuvių kolonijos 
religinės ir tautinės veiklos žadintojų, atsikuriant Lietuvos valstybei, orga- 
nizavo pinigų rinkimą Tautos fondui, pats daug aukojo. 

* Jonas Kuras (1864-1937) - Skrantono parapijos klebonas; reikalavo, kad 
parapijos kunigai, vienuolės mokytojos ir mokiniai mokėtų lietuvių kalbą ir 
ja kalbėtų, dėl tokio patriotinio nusiteikimo turėjęs nemalonumų iš vietos 
vyskupo. 

3! Vincentas Vizgirda (1874-1966) - nuo 1904 m. Wilkes Barre lietuviškos 
parapijos klebonas, 1911 m. ten pastatė mūrinę bažnyčią; 1912 m. grįžo į 
Lietuvą, buvo pirmasis Marijampolės „Žiburio“ gimnazijos direktorius. 

2 „ne viskas tvarkoje danų karalijoje“ - W. Shakespeare'o „Hamleto“ 
veikėjo Marcelo replika (I v., IV scena). 

* „nezaležninkai“ (lenk. niezaležny) - nepriklausomieji. 

* „Vilija“ - Vilniaus ūkio mašinų fabrikas ir prekybos bendrovė, veikusi 
1910-1920 m. 

* kaviarą - (angl. caviar) -ikrus. 

3 „Kame du trys susirenka...“ - citata iš N. Testamento Mt 18, 20. 

* Petras Saurusaitis (1854-1932) - blaivybės skleidėjas; nuo 1911 m. leido 
katalikų blaivininkų laikraštį „Šviesa“, paskelbė blaivybę propaguojančių 
brošiūrų. 

** kalpas (lat. kalps) — tarnas, vergas. 


Į SAULĘ, Į SAULĘ! Publikuota: Lietuvių kalendorius 1917 metams. - 
1916. -- P. 53-72. Pakartota: Lietuvių kalendorius 1919 metams. - 1918. - P. 25— 
42; VR-6. - P. 168-197 (po tekstu: Patrapilio ir Vilniaus Kalendoriuose 1916 m. ir 
1920 m. — greičiausiai neteisingai nurodyta antrojo leidinio data) RR-2. - 
P. 306-335. 

' Nazonas-Publijus Ovidijus Nazonas (43 p. Kr. — 18), romėnų poetas; 
imperatoriaus Augusto buvo ištremtas į Tomus (dab. Konstanca, Rumu- 
nija); A. Puškinas ir A. Mickevičius lankėsi Kryme gyvendami tremtyje 
Odesoje. 

Ž Juozas Kubilius (1878-1917) - visuomenės veikėjas ir publicistas, I dūmos 
atstovas, bendradarbiavo „Viltyje“. 

3 Jurkštas Smalaūsis - ankstyvasis A. Baranausko slapyvardis; citata iš jo 
poemėlės „Dainu dainelę“, antrojo posmo pradžia. 

*lyg Rygos pajūrio Dobelėje - greičiausiai omeny turėta Dubultai. 

3 „boleje krasočno“ (rus.) - spalvingesnės, vaizdingesnės. 

* Juozas Zikaras (1881-1944) - skulptorius, skulptūrų „Laisvė“, „Knyg- 
nešys“ ir kt. autorius. 

? Gurzufas su garsia Puškino ola grota... - 1820 m. svečiuodamasis Rajevs- 
kių šeimoje, Puškinas mėgdavo lankyti šią vietą. 

* Potockis - minimas vienas iš Potockių; XIV a.-XIX a. pab. Lenkijos 
valstybės ir karo veikėjų giminė, turėjusi didelius dvarus V. Ukrainoje. 


APLINK BALTIJĄ. Publikuota: Žemaičių ir Lietuvos apžvalga. - 1895. — 
Liep. 15. - Nr. 14. - P. 107-109 („Apie Kuršo latvius“); Viltis. - 1910. - Geguž. 
16(29). - Nr. 55; geguž. 19 (birž. 1). - Nr. 56; geguž. 21 (birž. 3). - Nr. 57; 
geguž. 23 (birž. 5). - Nr. 58; geguž. 26 (birž. 8). - Nr. 59 („Marijampolės pa- 
skaitos. Apie šių dienų latvius“); Viltis. - 1913. - Rugpj. 28 (rugs. 10). - Nr. 100; 
rugpj. 30 (rugs. 12). - Nr. 101 („Mūsų kaimynai Igauniai“); Nepriklausomoji 
Lietuva. - 1919. - Geguž. 28. - Nr. 28; geguž. 29. - Nr. 29; birž. 1. - Nr. 31; 
birž. 3. - Nr. 32; birž. 7. - Nr. 36; birž. 8. - Nr. 37; birž. 14 - Nr. 41; birž. 15. - 
Nr. 42; birž. 17. - Nr. 43; liep. 30. - Nr. 79 („Aplink Baltiją“). Nežymiai pare- 
dagavus, pakartota atskiru leidiniu: Vaižgantas. Aplink Baltiją. - V., - 1919. — 
96 p. (po skyrių tekstais: N.L. Nr. 28; N.L. Nr. 29; N.L. Nr. 32; „Apžvalga“ 1895 m. 
Nr. 14; „Viltis“ 1910 m.; „Viltis“ 1913 m. Nr. 100-1.; „N.L.“ Nr. 41-3.; „N.L.“ 
Nr. 31; „N.L.“ Nr. 36-37). Į leidinį (p. 78-82) Vaižgantas įtraukė kun. Adolfo 
Sabaliausko kelionės po Suomiją įspūdžius, skelbtus „Nepriklausomoje Lie- 
tuvoje“ (1919, Nr. 78), kurie čia nepateikiami. 

' Karlas Lindhagenas (1860-1946) - švedų politikas, 1903-1930 m. Stokhol- 
mo miesto burmistras; 1919 m. I Stokholmo lietuvių konferencijai nutarus 
sudaryti švedų-lietuvių komitetą, sutiko jam pirmininkauti. 

2 „bogosluženije“ (rus.) - pamaldos. 

*Jakobštatas - dabartinis Jekabpilis — Latvijos miestas abipus Dauguvos. 

* „blagonadiožnost“ (rus.) - ištikimybė. 

5 „Inventarnyja knižki“ (rus.) - po 1831 m. sukilimo privačiuose dvaruo- 
se imta suvienodinti valstiečių prievoles; tam tikslui buvo įsakyta parengti 
vadinamuosius „Inventorius“, kuriuose buvo surašomos visos valstiečių 
pareigos. 

* „nedoimkos“ (rus.) - nepriemokos. 

" Poškėčių Antanas - Antanas Juozapavičius (1872-7), kunigas, visuo- 
menininkas, rašė „Vilniaus žiniose“, „Lietuvos ūkininke“, „Viltyje“. 

*Stumbergas (Jekabs Stumbergs, 1866-1935) - latvių visuomenės veikėjas, 
teisininkas; „Dzimtenes Vėstnesis“ („Tėvynės pasiuntinys“) - 1907-1915 m. 
Rygoje ėjęs dienraštis. 

? „Jaunū Dienas Lapa“ („Naujas dienraštis“) - visuomeninis politinis, 
literatūrinis dienraštis, leistas Rygoje, vėliau Petrograde 1905-1918 m. 

0 Veinbergas (Fridrihs, Fricis Veinbergs, 1844-1924) - „visuomenės, po- 
litikos veikėjas, visuomeninio politinio bei literatūrinio dienraščio „Rigas 
Avize“ („Rygos laikraštis“), ėjusio 1902-1915 m. Rygoje, redaktorius. 

L Grossvaldas (Eridrichs Grosvalds, 1850-1924) - visuomenės ir politikos 
veikėjas; „Latvija“ - visuomeninis politinis, literatūrinis konstitucinės demok- 
ratinės (kadetų) partijos dienraštis, ėjęs 1906-1915 m. Rygoje. 

2 Bissineekas (Janis Bisenieks, 1864-1923) — visuomenės veikėjas, agro- 
nomas; leido laikraštį „Zemkopis“ („Žemdirbys“) ir kalendorius ūkininkams, 
organizavo žemės ūkio parodas. 

B Paeglė (Spricis Paegle, 1876-?) - visuomenės veikėjas, kurį laiką Latvių 
nepriklausomybės sąjungos pirmininkas. 

“ Rozentalis (Janis Rozentals, 1866-1916) - žymus latvių dailininkas, 
buitinio žanro pradininkas. 

5 Bergas (Arveds Bergs, 1875-?) publicistas, teisininkas, visuomenės 
veikėjas. 

*6 Povilas Matulionis (1860-1932) - miškininkas, publicistas, poetas, visuo- 
menininkas; be miškininkystės, rašė istorijos klausimais. 

17 Žvelgaitis - kunigaikštis, žuvęs 1205 m. mūšyje su kalavijuočiais. Toliau 
tekste nurodytos istorinės datos netikslios: Durbės mūšis įvyko 1260 m., 
spėjama, kad Mindaugo kariuomenei vadovavo kunigaikštis Treniota; Rygos 
įkūrimo datą istoriniai šaltiniai laiko 1201 m., kai vyskupas Albertas pasi- 
statydino pilį; pirmuosius Vytenio žygius Livonijon istoriniai šaltiniai mini 
1295 m. prie Traiderės (dabar Gauja) upės; apie Akmenės mūšį galbūt Vaiž- 
ganto remiamasi padavimais juos suliejant apie Gedimino mūšį su vokiečiais 
prie Akmenos upės ir Rimgaudo mūšį su rusų kunigaikščiais ir totorių orda; 
vietoje 1158 m. turėtų būti 1185 m. 

1 Galbūt tai Vincas Birbalas (apie 1863-7) - knygnešys, organizavęs knygų 
platinimą, kalintas Raseinių, Šiaulių, Liepojos kalėjimuose. 

* „Baltijos Vėstnesis“ („Baltijos pasiuntinys“) - latvių tautininkų savait- 
raštis, ėjęs Rygoje 1869-1906 m. 

0 Latveešu Beedriba (Latvių draugija) - viena žymiausių latvių tautinių, 
kultūrinių organizacijų, veikusi Rygoje 1863-1940 m. 

* Latveešu Lauksaimneecibas Ekonomiskū Beedriba - latvių žemės ūkio 
ekonominė bendrovė. 

2 „Zemkopis“ („Žemdirbys“) — ūkininkų savaitraštis, nuo 1929 m. žur- 
nalas; leistas Jelgavoje 1893-1915 m., Rygoje 1921-1940 m. 

3 „Jelgavas Lauksaimneecibas...“ - „Jelgavos žemės ūkio bendrovės tau- 
pomosios-skolinamosios draugijos pirmieji dešimt metų“; „Latveešu Savs- 
tarpigas...“ - „Latvių savitarpio gyvybės draudimo bendrovės įstatai“; „Pžr- 
skats par 1906 gadū dibinūtas...“ — „1906 metais įsteigtos latvių tarpusavio 
draudimo bendrovės 1909 metų veiklos apžvalga“. 

* „Pareizticigo Latveešu Vėstnesis“ („Latvių stačiatikių pasiuntinys“) — 
laikraštis, leistas Rygoje 1906-1915 m., Peterburge 1916-1917 m. 

5 „Sprechen Sie deutsch“ (vok.) - kalbėkite vokiškai; „Govorite po russki“ 
(rus.) - kalbėkite rusiškai. 

26 „Berliner Tageblatt“ (vok.) - „Berlyno dienraštis“; „Neue Freie Presse“ 
(vok.) - „Naujoji laisvoji spauda“; „Rigasche Neueste Nachrichten“ (vok.) - 
„Rygos naujosios žinios“; „Leipziger Neueste Nachrichten“ (vok.)- „Leipcigo 
naujausios žinios“; „The Graphic“ (angl.) - „Grafikas“; „The Daily Telegraph“ 
(angl.) - „Dieninis telegrafas“. 

7 <Pumckuii Btcmnuko» (rus. „Rygos pasiuntinys“) - visuomenės, politikos 
ir literatūros dienraštis, ėjęs Rygoje nuo 1869 m. 

2 Deutsche Verein (vok.) - vokiečių draugija; Gewerbe Verein (vok.) - 
verslo draugija. 

3 „Druva“ (latv. „Dirva“) - kultūrinis mėnesinis žurnalas, ėjęs Rygoje 
1912-1914 m. 

3 Naujarusija (rus. Hoeopoccua) - istorinė carinės Rusijos sritis, apimanti 
Pietų Ukrainą ir Pietų Rusijos Juodosios jūros šiaurinius pakraščius. Svarbiausi 
miestai: Jekaterinoslavas (nuo 1926 m. Dnepropetrovskas), Nikolajevas, Cher- 
sonas, Odesa. 

31 Latveešu Savstarpiga Apdrošinūšanas Beedriba - latvių savitarpio 
draudimo bendrovė. 

3 Alunanas (Indrikis Alunans, 1835-1904) - leidėjas, 1873 m. Jelgavoje 
(Mintaujoje) įsteigė knygyną. 

3 Betingas (Janis Betinš, 1830-1912) - pedagogas, vargonininkas. 

3 Cimzė (Janis Cimze, 1814-1881) - pedagogas ir muzikas, pirmasis savo 
krašte susirūpinęs choriniu dainavimu ir jį moksliškai pagrindęs. 

* Gutenbergas (Johann Gutenberg, apie 1400-1468) - knygų spausdinimo 
kilnojamais spaudmenimis išradėjas. 

3 Huhn (Karlis Hūns, 1830-1877) - dailininkas, realistinių istorinių ir 
buitinių kompozicijų, portretų tapytojas. 

* Feders (Jūlijus Feders, 1838-1909) - tapytojas, vienas latvių realistinio 
peizažo pradininkų. 

3 Stanislavas Roze (1823-1897) - dailininkas ofortistas. 

8 Štiglico mokykloje - dailės mokykla Peterburge, įsteigta 1876 m. me- 
cenato A. Štiglico iniciatyva. 

** Alksne (Adams Alksnis, 1864-1897) - dailininkas, pirmasis susidomėjęs 
savo krašto istorija ir mitologija. 

* Purvit (Vilhelms Purvitis, 1872-1945) - vienas žymiausių latvių dai- 
lininkų. 

* Valter (Janis Valters, 1869-1932) - abstrakčios tapybos šalininkas, orna- 
mentalistas. 

5 Zarinš (Richards Zarinš, 1869-1939) - dailininkas, karikatūristas, knygų 
iliustratorius. 

* Škilters (Gustavs Škilters, 1874-1954) - skulptorius, pedagogas. 

* Cyrulis (Ansis Cirulis, 1883-1943) - dailininkas, pedagogas, parengė 
tautinių drabužių eskizų. 

* Maderneeks (Jūlijs Madernieks, 1870-7) - dailininkas, sukūręs savito 
stiliaus baldų, kilimų, audinių. 

* Kazimieras Stabrauskas (1869-1929) - dailininkas; gyveno Lenkijoj, 
1922 m. įkūrė dailininkų mistikų d-ją „Sursum corda“ („Aukštyn širdis“). 

* Krastkalns (Andrejs Krastkalns, 1868-?) — visuomenės veikėjas, Latvių 
draugijos pirmininkas. 

* Purgals (Janis Purgalis, 1869-1934) - visuomenės veikėjas. 

* Vaterlandą (vok.) - tėvynę, gimtinę. | 

5" Kaspersonas (Karlis Kasparsons, 1865-?) - mokslininkas, pirmasis Lat- 
vijos švietimo ministras. 

2 „možno“, „dolžno“ (rus.) - galima; reikia. 

3 Jonas Bulota (1855-1942) — veterinarijos gydytojas, visuomenininkas, 
nuo 1896 m. dirbo Taline, vėliau Lietuvoje. 

* „Ponas ir mužikai“ - Aleksandro Fromo Gužučio (1822-1900) drama, 
išspausdinta 1893 m. 

5 J. Poska (1866-1920) - advokatas, valstybės veikėjas, pirmasis Estijos 
užsienio reikalų ministras. 

Andrius Bulota (1872-1941) - advokatas, visuomenės veikėjas, II, III 
dūmų narys. 

* „Prosit vetustissima...“ (lot.) - tegyvuoja seniausioji aisčių tauta. 

* Paul Pinna (1884-1949) — aktorius, vienas teatro „Estonija“ kūrėjų ir 
vadovų. 

* Aleksandras Vitkauskas (1887-1943) - 1911 m. Kaune įkūrė skrajojamąją 
lietuvių artistų trupę, 1920-1922 m. Dramos vaidyklos Kaune režisierius ir 
aktorius. 

“ Erna Villmer (1889-1965) - teatro „Estonija“ aktorė, režisierė. 

*! Stanislawas Wyspianskis (1869-1907) - lenkų dailininkas, rašytojas, 
žymus „Jaunosios Lenkijos“ sąjūdžio dramaturgas. 

“2 „Genovaitė“ - vokiečių rašytojo Ch. von Schmido (1768-1854) didaktinė 
apysaka; į lietuvių kalbą ją išvertė L. Ivinskis, išsp. 1858), inscenizuota ilgą 
laiką buvo vaidinama Lietuvos teatro mėgėjų scenose. 

“ Augustas Kitzbergas (1855-1927) — vienas estų dramaturgijos pradi- 
ninkų. 

“* Ed. Wildė (Eduard Vilde, 1865-1933) - estų realistinės prozos pradinin- 
kas, išgarsėjęs istoriniais romanais. 

“ Lindgreeno (Armas Eliel Lindgren, 1874-1929) — suomių architektas, 
Nacionalinio muziejaus Helsinkyje, „Vanemuinės“, „Estonijos“ teatrų Estijoje 
projektų autorius. 

"6 Elielis Saarinenas (1873-1950) - suomių architektas; suprojektavo tarp- 
tautinio garso Helsinkio geležinkelio stotį, išgarsėjo miestų išplanavimais, 
1923 m. jam buvo pavesta sudaryti Čikagos, 1924 m. - Detroito planą. 

“7 Oskar Olai von Heikel (Axel Olai Heikel, 1851-1924) - suomių etnogra- 
fas, tyrinėjęs Rusijoje gyvenančių suomių kultūrą, buitį. 

“ Carlas Robertas Jakobsonas (1841-1882) - visuomenės veikėjas, poetas, 
dramaturgas, rašytojas, vienas estų demokratinio judėjimo vadovų. 

5 Nikolajus Manaseinas (1835-1895) — rusų teisininkas, 1885-1894 m. 
teisingumo ministras; vyriausybės pavedimu 1889 m. Latvijoje ir Estijoje 
reformavo teismų sistemą, įvesdamas 1864 m. Rusijos teismų įstatymus. 

" Jaanas Tonissonas (1868-?) - valstybės veikėjas, nuo 1896 m. iki 1935 m. 
„Postimees“ vyr. redaktorius. 

" Senieji finai — tautinio judėjimo Suomijoje partija (1889-1918), konser- 
vatoriai. 

"2 Jaunieji finai — tautinio judėjimo Suomijoje partija (1894-1918). 

" Konstantinas Pats (1874-1943) - politikas, laikraščio „Tallinna Teataja“ 
(„Talino žinynas“) redaktorius 1911-1916 m.; 1938 m. išrinktas valstybės 
prezidentu, 1940 m. išvežtas į Rusiją, ten ir mirė. 

* Fraternitas Estica (lot. Estų brolybė) — Estijos studentų korporacija, 
įsteigta 1907 m. Tartu. 

"5 Villemas Reimannas (1861-1917) - kultūros veikėjas; rūpinosi estų Nacio- 
nalinio muziejaus įsteigimu. 

7" Jaanas Jogeweris (1860-1924) — filologas; dėstė estų kalbą Tartu un-te 
1909-1918 m., rinko ir tyrinėjo estų folklorą. 

"7 Oskaras Philippas Kallas (1868-1946) - folkloristas, 1904 m. suorganizavo 
sistemingą estų liaudies dainų melodijų rinkimą. 

7 Jaanas Sarvas (1877-1954) — matematikas, 1919-1931 m. Tartu un-to 
profesorius. 

"Johannes Piiperis (1882-1973) - zoologas, 1913-1919 m. mokytojavo, nuo 
1927 m. Tartu un-to zoologijos profesorius. 

* Gustavas Heinrichas Johannas Apollonas Tammannas (1861-1938) - 
vokiečių kilmės estų chemikas; nuo 1889 m. Tartu un-to chemijos profesorius, 
1903 m. Getingeno neorganinės chemijos in-to vadovas. 

ši Gustavas Suitsas (1883-1956) — poetas ir literatūros istorikas, eilėraščių 

rinkiniu „Gyvenimo ugnis“ davęs pradžią neoromantiniam „Jaunosios Estijos“ 
sąjūdžiui. 

*2 Ernstas Enno (1875-1934) — poetas neoromantikas. 

* Juhanas Liivas (1864-1913) - poetas ir prozininkas, vaizdavęs sunkų 
kaimo žmonių gyvenimą. 

** Jakobas Liivas (1859-1938) - poetas; savo lyrikoje, baladėse ir pasakėčiose 
reiškęs protestą prieš Estijos rusinimą. 

* Marie Heiberg (1890-1942) — rašytoja, poetė. 

* Anna Haava (tikr. Anna Rosalie Haavakivi; 1864-1957) — romantinės 
pasaulėjautos poetė. 

5 Lydia Koidula (tikr. Lydia Emilie Florentine Jannsen, 1843-1886) — poetė, 
skelbusi nacionalinio išsivadavimo idėjas. 

*š Jakobas Tammas (1861-1907) — poetas, pasakėtininkas; sukūrė baladžių 
ir poemų estų tautosakos motyvais. 

* Friedrichas Reinholdas Kreutzwaldas (1803-1882) - rašytojas, švietėjas; 
iš tautosakos atkūrė estų epą „Kalevo sūnus“ (1857-1861). 

*0 Johannas Voldemaras Jannsenas (1819-1890) - prozininkas realistas, 
tautinio atgimimo veikėjas. 

*! Friedebertas Mihkelsonas - F. Tuglas (1886-1971) - žymus novelistas ir 
romanistas; Karlas Ernstas Petersonas (po 1935 m. Sargava; 1869-1958) - estų 
kaimiškojo realizmo atstovas. 

?2 Maitas Metsanurkas (tikr. Eduard Hubel, 1879-1957) — prozininkas 
realistas. 

*3 Antonas Tammsaare (tikr. Anton Hansen, 1878-1940) - žymiausias XX a. 
I pusės estų prozininkas, realistinio romano kūrėjas. 

*4 Karlas Rumoras (Ast) (1886-1971) - rašytojas novelistas, politikas. 

5 Augustas Gailitas (1891-1960) - prozininkas; kūrybai būdinga neoroman- 
tizmo tendencijos; svarbiausias kūrinys - novelių romanas „Tomas Nipernadis“. 

*6 Marta Sillaots (tikr. Rannat; 1887-1969) - prozininkė; apsakymų ir psi- 
chologinių romanų herojai - daugiausia moterys. 

*7 Juhannas Kunderis (1852-1888) - pedagogas ir rašytojas, parašė keletą 
gamtos mokslo vadovėlių, kūrė dramas. 

* Peeteris Jakobsonas (1854-1899) -— poetas, dramaturgas. 

*? Aino Julia Maria Kallas (1878-1956) - suomių rašytoja, didesnę gyvenimo 
dalį praleidusi Estijoje; apsakymuose, apysakose vaizdavo Estijos žmonių 
gyvenimą, poetizavo liaudies papročius. 

10 Julius Leopoldas Fredrikas Krohnas (1835-1888) — suomių poetas, lite- 
ratūros istorikas, davęs pradžią „Kalevalos“ tyrinėjimams. 

10 „Uber die Agrarfrage in Lifland“ (vok.) - „Agrariniu Liflandijos klau- 
simu“. 

102 Karlas Ludwigas Maibachas (1833-1886) - dailininkas peizažistas; nuo 
1865 m. gyveno Vokietijoje, Italijoje, Šveicarijoje. 

103 Veicenbergas (August Ludwig Weizenberg, 1837-1921) - estų skulptūros 
pradininkas; sukūrė kompozicijų mitologijos temomis, realistinių portretų. 

'* Konradas Mūgi (1878-1925) - tapytojas impresionistas, peizažų, portretų 
autorius. 

15 Kristijanas Raudas (1865-1943) — estų grafikos pradininkas; sukūrė 
valstiečių gyvenimo vaizdų, kūryba turi simbolizmo, moderno bruožų; Paulis 
Raudas (1865-1930) - dailininkas. 

106 Amandus Heinrichas Adamsonas (1855-1929) - skulptorius, sukūrė 
mitinių ir alegorinių kompozicijų, žvejų skulptūrų, paminklą Taline „Undinė“. 

7 Hansas Laipmannas (Ants Laikmaa, 1866-1942) - tapytojas, pedagogas. 

08 Aleksandras Uuritsas (1888-1918) - dailininkas; iliustravo knygas, tapė 
portretus, sukūrė dekoratyvinių pano. 

10 Greičiausiai tai Peetas Arenas (1889-1970), žinomas pirmiausia kaip 
tapytojas, grafikas, ir taikomojo meno darbų autorius. 

"9 Karlas Burmannas (1882-1965) - pastatų Tartu, Taline projektuotojas; 
1914 m. dalyvaudamas Peterburgo architektų d-jos surengtame konkurse 
laimėjo dvi pirmąsias premijas. 

!! Rudolfas Tobias (1873-1918) — vienas estų profesionaliosios muzikos 
pradininkų, kompozitorius. 

u2 „Herrenkirche oder Volkskirche?“ (vok.) - A. Grenzsteino „Ponų ar 
tautos bažnyčia?“ 

18 A. Jakšto knyga „Logika“ išėjo 1919 m. 

14 Adolfas Sabaliauskas (slap. Žalia Rūta, 1873-1950), kunigas, tautosa- 
" kininkas, rašytojas; 1915-1918 m. gyveno Suoniijoje, bendradarbiavo su suo- 
mių tautosakininku Robertu Niemiu (1869-1931), parengė tautosakos rinkinių, 
tautosakos motyvais parašė eilėraščių, dramos kūrinių. 

5 „dokumentami serca“ (lenk.) - širdies dokumentais. 

16 „Sięgajmy po najdalsze ziemie!“ (lenk.) - siekime tolimiausių žemių! 

"17 Melchioras Waūkowiczius (1891-27) - lenkų rašytojas, žurnalistas; pa- 
skelbė lenkų ekspansionizmą skatinančių darbų („Kodėl lenkų kareivis įžengia 
į Lietuvą ir Baltarusiją“ ir kt.). 

Uš „hariba“ (lenk.) - gėda, nešlovė. 

"8 „Nasz Kraj“ (lenk.) - „Mūsų kraštas“. 

120 „Dziennik Wilenski“ (lenk. „Vilniaus dienraštis“) - visuomeninis poli- 
tinis, literatūrinis laikraštis, lenkų nacionaldemokratinės partijos organas, ėjo 
Vilniuje 1906-1911 m. 

121 Marjanas Janušaitis (Januszajtis) Žegota (1889-?) - lenkų generolas, I pa- 
saulinio karo metu dalyvavęs lenkų legionuose, 1924-1925 m. Naugarduko 
vaivada. 

22 Habenichts (vok.) - skurdžius, beturtis. 

123 Nozdriovas - N. Gogolio „Mirusių sielų“ personažas. 

124 Korona (lenk. karūna, karalystė) - nuo XIV a. vidurio vartotas Lenkijos 
pavadinimas; po Liublino unijos Lenkija taip buvo vadinama, norint ją atskirti 
nuo jungtinės valstybės antrosios dalies - Lietuvos. 


NEPRIKLAUSOMOJI ESTIJA. Publikuota: Lietuva. - 1923. - Liep. 6. — 
Nr. 148; liep. 7. - Nr. 149; liep. 8. - Nr. 150; liep. 11. - Nr. 152; liep. 12. - Nr. 153; 

liep. 13. - Nr. 154; liep. 15. - Nr. 156; liep. 18. - Nr. 158; liep. 20. - Nr. 160; liep. 
21.- Nr. 161; liep. 22. - Nr. 162 (po II, IV, V, VI, VII ir VIII dalių tekstais: Taline, 
VI-29 d.; Talinne, VII-2.; Tallinne VII-2.; Kundoje; VII-3.; Tartu. VII-7 d. rytas.). 

1! Karlas Augustas Hermannas (1851-1909) - visuomenės veikėjas, kalbi- 
ninkas, chorų dirigentas. 

* Friedrichas Augustas Saebelmannas (1851-1911) - kompozitorius, pia- 
nistas, pedagogas, dirigentas. 

> Johannes Kappelis (1855-1907) — pirmasis profesionalus estų kompo- 
zitorius ir vargonininkas. 

* Aleksandras Late (1860-1948) - kompozitorius, pirmasis kūręs estų 
simfonine muziką. 

5 Minos Hermannienės (Miina Harma, Hermann, 1864-1941), kompozitorė 
ir dirigentė. 

* Arturas Kappas (1878-1952) - kompozitorius, vienas pirmųjų estų muzi- 
kinėje kūryboje įvedęs liaudies motyvus. 

7 Mihkelis Lūdigas (1880-1958) - kompozitorius, savo kūrybą grindęs 
liaudiškomis intonacijomis. 

š Martas Saaras (1882-1963) - kompozitorius, choro ir solo dainų kūrėjas. 

" Juhanas Aavikas (1884-1982) - estų naujosios tautinės muzikos krypties 
kompozitorius, ilgametis Talino konservatorijos direktorius. 

10 Cyrillus Kreekas (1889-1962) - kompozitorius, estų liaudies dainų me- 
lodijų užrašinėtojas ir tyrėjas. 

" Adolfas Vedro (1890-1944) - kompozitorius, sukūręs operų, simfonijų 
ir kt. kūrinių. 

2 Konstantinas Tūrnpu (1865-1927) - kompozitorius, dirigentas, var- 
gonininkas. 

9 Juhanas Simmas (1885-1959) —- kompozitorius, ilgametis Tartu teatro 
„Vanemuinė“ direktorius. 

“ Antonas Kasemets (1890-1978) - dirigentas ir pedagogas. 

*5 Juhanas Kukkas (1885-1945) - politikas, 1922-1923 m. Estijos ministras 
pirmininkas. 

* Galbūt tai Antanas Valaitis (1890-1946) - literatas, vertėjas. 

*7 Hansas Rebane (1882-?7) - žurnalistas ir diplomatas, 1922 m. laikraščio 
„Piewaleht“ redaktorius. 

* „Alež oni wznawiają Ateny!“ (lenk.) - Juk jie atgaivina Atėnus. 

9 Viktoras Žadeika (1891-1972) - muzikas, dirigentas, pedagogas, 1934 
1935 m. Valstybės teatro direktorius; po II pasaulinio karo išvyko į Lenkiją. 

* Julius Štarka (1884-1960) - kompozitorius, 1920-1944 m. Valstybės teatro 
dirigentas. 

2 Liudas Gira Valstybės teatro direktorium buvo 1922-1926 m. 

2 Sangerverein (vok.) - dainininkų draugija, sąjunga. 

2 „Salomėja“ - anglų rašytojo Oskaro Wilde (1854-1900) biblinio siužeto 
tragedija. 

* Arturas Lemba (1885-1963) - kompozitorius, pianistas. 

*“ Theodoras Lemba (1876-1962) - kompozitorius. 

2 Lukulas —- Romos karvedys ir politikas, garsėjęs turtais ir lėbavimu; iš 
to atsirado posakis „Lukulo puota“, reiškiantis besaikį lėbavimą. 

7 erobertes Land (vok.) - apiplėštas kraštas. 

* „die grosse Cloaca“ (vok.) - didžioji kloaka. 

> stronnictwo (lenk.) - grupuotė, partija, judėjimas. 

9 Jurgis Aukštuolaitis - politinis veikėjas; kilęs iš R. Prūsijos, 1919 m. 
padėjo peoviakams (Lenkų karinei organizacijai) rengti sukilimą prieš Lietuvos 
vyriausybę; susekus sukilimo rengimą, pabėgo į okupuotą Vilnių. 

3 Wam Klaipėda, nam Wilno... nam Klaipėdy potrzeba (lenk.) - jums 
Klaipėda, mums Vilnius... Ne, mums Vilnius reikalingas... Tokiu atveju mums 
reikalinga Klaipėda. 

32 Hymanso projektas - Tautų Sąjungos pirmininko P. Hymanso parengtas 
derybų sutarties projektas, kuriuo buvo bandoma išspręsti Lietuvos ir Lenkijos 
ginčą dėl Vilniaus krašto. 

3 „Chwilowe nieporozumienie“ (lenk.) - laikinas nesusipratimas. 

* „Jūratė“, „Kastytis“ - pirmieji Lietuvos prekybiniai laivai. 

* V kovyčkach (rus.) - kabutėse. 

36 Knopas (Ludwig Knoop, 1821-1894) - Rusijos pramonininkas, įkūręs 
Krenholmo manūfaktūrą. 

*7 Igoris Severianinas (tikr. Lotarevas, 1887-1941) - rusų poetas, po 1917 m. 
gyvenęs Estijoje. 

38 „ot zari do zari šatajutsia“ (rus.) - nuo aušros iki aušros valkiojasi. 

3 Burchardas Kristofas Minichas (1683-1767) - grafas, rusų karo ir valsty- 
bės veikėjas; nuo 1728 m. Karelijos, Suomijos generalgubernatorius. 

0 „Holzschnitzerei“ (vok.) - medžio raižiniai, drožiniai. 

* „zamorskije gosti“ (rus.) - užjūrio svečiai. 

4 Edwardas von Roppas (1851-1939) —- Mogiliovo arkivyskupijos met- 
ropolitas; 1919 m. bolševikų nuteistas sušaudyti, Vatikano pastangomis iš- 
gelbėtas. 

* Georgas Gori (tikr. Vello Agori, nuo 1935 m. Georg TGnisson, 1894- 
1944) - karikatūristas, Talino laikraščiuose spausdino visuomenę kritikuo- 
jančias karikatūras. 

44 Villemas Ernistas (1891-1982) - visuomenės veikėjas, Estijos blaivininkų 
d-jos pirmininkas. 

“ Tartu Karkusliit (est) - Tartu blaivybės draugija. 

46 Prūses der Estnischen Abstinenzliga... (vok.) - Estijos abstinentų lygos 
pirmininkas, pasaulio antialkoholinės lygos atstovas Baltijos valstybėse. 

* Ona Pleirytė-Puidienė (slap. Vaidilutė, 1882-1936) - rašytoja; išvertė kn. 
„Latvių literatūra“ (1909). 

4 Emilija Prūsienė (Prūsa; 1878-1950) - latvių rašytoja; ištekėjusi už lie- 
tuvio Adomo Prūso, 1918-1922 m. gyveno Lietuvoje, 1935 m. išleido lietuvių 
prozos antologiją „Lietava sveicina“, paskelbė lietuvių literatūros vertimų, 
straipsnių apie Lietuvos kultūrą ir valstybę. 


-471. 


* Friedebertas Tuglas (1886-1971) - žr. apybraižos „Aplink Baltiją“ 91-4 
paaiškinimą. 

3 „Looming“ („Kūryba“) - literatūros žurnalas leidžiamas nuo 1923 m., 
po karo eina Taline. 

51 Martas Pukits (1874-1961) - grafikas, vertėjas; išvertė rusų, suomių, 
latvių rašytojų kūrinių, P. Cvirkos „Nemuno šalies pasakas“, M. Sluckio 
apsakymų. 

52 Tor Helge Kjellinas (1885-1984) - švedų meno istorikas ir muziejininkas; 
1921-1924 m. profesoriavo Tartu un-te, nuo 1929 m. - Rygoje. 

* Henrikas (Heinrichas) Koppelis (1863-1944) - estų gydytojas, daug 
nusipelnė tyrinėdamas raupus ir jų gydymą. 

* Ludvigas Puuseppas (1875-1942) - neurochirurgas, vienas estų neuro- 
chirurgijos pradininkų. 

55 „Fūhrer durch die ethnografischen...“ (vok.) - „Vadovas po estų etno- 
grafijos, meno ir kultūros istorijos nacionalinį muziejų Ratshofe“. 

56 „kto nas pędza po tych polach“ (Ienk.) - kas mus vaiko po tuos laukus. 

37 „Rodstvennyja dušy“ (rus.) - giminingos sielos. 

*š Stadtshauptman (vok.) - miesto galva, burmistras. 

* Viljandi likėūri ja veni... (est) — Viljandi likerio ir vyno fabrikų a/b 
„Alko“. 

“0 Julijonas Paliukas (1872-po 1940), švietėjas, kunigavo ilgai Karsakiškyje. 

“ „nadely“ (rus.) - skirtiniai sklypai. 

* Bauervolk-barbarisches Volk! (vok.) - valstiečių tauta - barbarų tauta. 

3 „Čertovo Jaico“ (rus.) - „Velnio kiaušinis“. 

* Mihkelis Aitsamas (1877-1953) - žurnalistas, rašytojas, atsiminimų, 
istorinės apysakos „Estijos karalius“ autorius. 

65 „Berlingske Tidende“ (dan.) - „Berlingo žinios“, įsteigėjo vardu vadi- 
namas Danijos laikraštis. 


NEPRIKLAUSOMOJE LATVIJOJE. Publikuota: Lietuva. — 1923. — 
Rugpį. 8. - Nr. 175; rugpj. 9. - Nr. 176; rugpj. 10. - Nr. 177. 

1 Vsevolodas Garšinas (1855-1888) - rusų rašytojas; apsakyme „Attalea 
princeps“ alegoriškai pavaizdavo narodninkų iliuzijų žlugimą. 

2 „nevygodnaja sdelka“ (rus.) - nenaudingas sandėris. 

3 Ludvigas Sėja (1885-1962) - diplomatas, 1924 m. Latvijos užsienio reikalų 
ministras, 1934-1940 m. pasiuntinys Lietuvai. 

* Ryteris (Janis Riteris, 1867-1945) - visuomenininkas, Latvijos ir Lietuvos 
susijungimo šalininkas, 1919-1940 m. Latvių-lietuvių d-jos pirmininkas. 

5 Atis Krollas (1888-?) - visuomenės veikėjas, žurnalistas, nuo 1931 m. 
Nacionalinės operos inspektorius. 

* Hermanis Prūsis (1890-1970) — chorvedys, pedagogas, įkūręs Latvijos 
liaudies konservatoriją. 

"Janis Čakste (1859-1927) - latvių politinis veikėjas; 1922 m. tapo pirmuoju 
Latvijos prezidentu. 


- 472. 


Šš Mejerovičius (Zigfrids Anna Meierovics, 1887-1925) - vienas žymiausių 
Latvijos valstybės veikėjų, 1923-1924 m. ministras pirmininkas. 

* Janis Dreibergis (1854-7) - pedagogas, chorvedys; 1873 m. pirmojoje 
latvių dainų šventėje jo iniciatyva pirmą kartą buvo viešai sugiedotas Latvijos 
himnas. 

*“ Vygneris (Ernests Vigners, 1850-1933) - kompozitorius; 1918 m. Rygoje 
įsteigė fonologijos institutą. 

" Darzinis (Emilis Darzinš, 1875-1910) - kompozitorius, muzikologas. 

'2 Vytuolas (Jazeps Vitols, 1863-1948) - žymus latvių kompozitorius, dau- 
gelio užsienio konservatorijų bei muzikos akademijų garbės narys. 

5 Karlis Baumanis (1835-1905) - kompozitorius ir pedagogas; sukūrė latvių 
tautinį himną. 

4 Jurjanas (Pavuls Jurjans, 1866-1947) - kompozitorius, dirigentas; padėjo 
pagrindą latvių nacionalinei operai. 

15 Reiteris (Teodoras Reiters, 1384-1957) - vienas žymiausių latvių di- 
rigentų. 

'6 Oskaras Šepskis (1850-1914) - kompozitorius, vargonininkas. 

*7 Adamas Ore (1885-1927) - kompozitorius, žymus vargonininkas, kon- 
certavo ir dėstė Vakarų Europoje. 

*8 Janis Straume (1861-1929) - kompozitorius, dirigentas, muzikos isto- 

"rikas. | 

* Upytis (Andrejs Upits, 1877-1970) - vienas žymiausių XX a. I pusės latvių 
rašytojų. 

2 Augustinas Vronevskis (1880-1943) - Latvijos lietuvių veikėjas, Latvių- 
lietuvių d-jos organizatorius, 1921-1931 m. „Rygos balso“ redaktorius. 

" entente cordiale (pranc.) - santarvė, sąjunga, nuoširdus susitarimas, 
dažniausiai tarp valstybių. 

2 Echt polnisch Waga (vok., lenk.) - tikras lenkiškas reikšmingumas. 

23 Matiss Silinš (1861-1942) — etnografas ir kartografas, 1924-1934 m. 
Valstybinio istorijos muziejaus direktorius. 

* Andersonas (Alfrėds Andersons, 1879-1937) - visuomenės veikėjas ir 
poetas, Rygos burmistras 1921-1928 m. 

5 Rubertas (Janis Ruberts, 1874-1934) - akių ligų gydytojas, 1923-1925 m. 
Latvijos universiteto rektorius. 

* Atis Kėninš (1874-1961) - rašytojas ir politikas. 

7 Kuršo Aa - vokiečių vartotas Lielupės pavadinimas. 

*š Juris Plakis (1869-1942) - kalbininkas, 1920-1941 m. Latvijos universiteto 
profesorius. 

> Antanas Jaroševičius (1870-1956) - dailininkas, liaudies meno tyrinė- 
tojas; išleido albumą „Lietuvių kryžiai“. 

30 Vincentas Dvaranauskas (1871-1966) - kunigas marijonas, 1903-1911 m. 
Seinų kunigų seminarijos profesorius; būdamas Marijampolės „Žiburio“ d-jos 
pirmininku, gavo vokiečių valdžios leidimą lietuviškoms gimnazijoms Su- 
valkų krašte. 

*! Vaižganto sesuo Severja Mėginienė 1910 m. mirė piktybine anemija. 

2 „No kapiniem...“ (lat.) - „Iš kapų“. Sveikinu lietuvių-latvių susivienijimo 
idėjos vykdytojus; Danielius Jasinskis (1866-1939) - Latvijos lietuvių veikėjas, 
pedagogas; nuo 1931 m. pirmininkavo Latvijos lietuvių d-jai, kelerius metus 
buvo Rygos lietuvių gimnazijos direktorius. 

“Klemensas Prielgauskas (1894-1965) - žurnalistas, visuomenės veikėjas; 
ilgą laiką buvo Dainos d-jos pirmininkas; pirmosios lietuvių dainų šventės 
komiteto pirmininkas. 

3 „Eik, saulute, tuoj pas Dievą“, „Dvi dienas po mišką vaikščiojau“, „Sau- 
lutė vėlai vakare“, „Kada pareisi, broleli“, „Per sidabro upę bridau“. 

3 „Brūliem lietaviešiem“ (lat.) - „Broliams lietuviams“; Kalninis (Alfrėds 
Kalninš, 1879-1951) - kompozitorius, pirmosios latvių operos „Baniuta“ autorius. 

36 Jonas Strazdas (1886-1972) - literatas, mėgėjų teatro režisierius ir aktorius. 

* Galbūt turimas galvoje Jokūbas Mikelėnas (1885-1966) — gydytojas, 
visuomenės veikėjas. 

38 „Dieve, laimink Latviją, / Mūs brangiąją Tėvynę, / Laimink gi Latviją, / 
Ak, laimink gi ją. // Kur latvių dukros žydi, / Kur latvių sūnūs dainuoja, / 
Tegul mums ten laimę duoda, / Mūsų Latvijoje“; autentiškas Latvijos himno 
II posmas yra toks: „Kur latvju meitas zied, / Kur latvju dėli dzied, / Laid 
mums tur laimė diet, / Mūs“ Latvija!“ („Kur latvių dukros žydi, / Kur latvių 
sūnūs dainuoja, / Leisk mums ten laimingiems šokti / Mūs Latvijoje!“) 


PRANCUŪZIJOJE. Publikuota: Rytas. - 1926. - Rugpj. 6. - Nr. 174; Lietu- 
vis. - 1926. - Rugs. 17. - Nr. 37; rugs. 24. - Nr. 38 („Prancūzijos laiškai“); Naujoji 
Romuva. - 1931. - Nr. 8. - P. 178-179 („Audra kalnuose“); Nr. 11. - P. 254-256 
(„La Grande Chartreuse“). Pakartota: VR-17. - P. 205-235 („Prancūzijoje“; po 
tekstais: „Rytas“ 1926 m. 174 Nr.; Lietuvis, 1926 m. 37 Nr.; Lietuvis, 1926 m. 
38 Nr.; Naujoji Romuva, 1931 m. Nr. 8; Naujoji Romuva, 1931 m. 11 nr.). 

! Andrejus Mandelštamas (1864-1944) - rusų teisininkas, diplomatas, po 
1917 m. apsigyvenęs Paryžiuje; talkininkavo Lietuvos vyriausybei kaip teisės 
patarėjas ir advokatas. 

2 Kajetonas Dobkevičius (1870-7) — inžinierius, Lietuvos pasiuntinybės 
Paryžiuje patarėjas. 

3 Mstislavas Dobužinskis (1875-1957) - scenografas, tapytojas; 1929-1939 m. 
gyveno Lietuvoje, dirbo Valstybės teatro scenografu, dėstė Kauno meno mo- 
kykloje. 

* Baltrušaitienė su sūnum - poeto ir diplomato Jurgio Baltrušaičio žmona 
Marija ir sūnus Jurgis, tuo metu studijavęs Paryžiuje, Sorbonos universitete. 

5 Jonas Vileišis (1872-1942) - visuomenės veikėjas, teisininkas, 1921-1933 m. 
Kauno burmistras. 

* Vincas Kanauka (1893-1968) - chirurgas, urologas. 

'Jonas Pautienius (1860-1939) - knygnešys; vengdamas suėmimo už „Auš- 
ros“ platinimą, 1883 m. išvyko į Paryžių, I pasaulinio karo metu rūpinosi 
lietuviais belaisviais. 

* „Želmuo“ - Paryžiaus lietuvių kultūros d-ja, veikusi 1886-1915 m., įkurta 
po 1863 m. sukilimo iš Lietuvos pasitraukusių kultūrininkų (M. Akelaičio, 
V. Dembskio). 

* Klimai - Petras Klimas (1891-1969) - istorikas, diplomatas, 1925-1940 m. 
Lietuvos pasiuntinys Prancūzijoje su žmona. 

W Oskaras Milašius (Milosz, 1877-1939) - lietuvių kilmės prancūzų poetas, 
diplomatas, 1920-1925 m. Lietuvos atstovas Prancūzijoje, 1925-1938 m. Lietu- 
vos atstovybės Prancūzijoje patarėjas. 

V Stasys Girdvainis (1890-1970) — diplomatas, pirmasis pasiuntinybės 
sekretorius Berlyne, Paryžiuje, nuo 1939 m. nepaprastasis Lietuvos pasiuntinys 
ir įgaliotasis ministras prie Šv. Sosto. 

2 „Kame du trys susirinks...“ žr. apybraižos „Amerikoje“ 36-ą paaiškinimą. 

* metresa (pranc. maitresse) - meilužė. 

4 „dziwacznie“ (lenk.) - keistai. 

5 mamillae (lot.) - krūtys. 

“ kultūrkampfas (vok. Kulturkampf — kova dėl kultūros) - O. Bismarko 
vyriausybės priemonės prieš katalikų Bažnyčią Vokietijoje XIX a. 8-ame de- 
šimtmetyje. . 

7 „Au chevalier de Ia Barre...“ (pranc.) - 19 metų kavalieriui de la Barui, 
1766 metų liepos 1 d. nukankintam už pagarbos neatidavimą procesijai; Jean 
Francois Barre (1745-1766), dėl nepagarbos Dievui Paryžiaus parlamento nu- 
teistas mirti, nuo Voltero laikų prisimenamas kaip religinės netolerancijos auka. 

1š Vėliau dėl šio paminklo „Lietuvyje“ (1926. - Gruod. 16. - Nr. 50. - P. 15) 
yra tokia Vaižganto pastaba: 


Prancūzijos laiškai 

Kalbėdamas apie prancūzų tikybą ir apie Kentėtojų kalną (Montmartres), kur 
pastatyta moderninė ekspiacijos bažnyčia Švč. Jėzaus Širdžiai, aš paminėjau (Nr. 38, 
p. 7) Chevalier de la Barre paminklą tos bažnyčios pakalnėje. Tai buvo masonų 
demonstracija, visai nevykusi sumanymu ir įvykinimu. „Niekas neabejoja, jog šitą 
savo išsišokimą masonai savo rankom atitaisys ir Barreo stovylą nusikels kur į kitą 
pašalį nuo Jėzaus Širdies bažnyčios“. 

Taip ir atsitiko. Chevalier de la Barre paminklas jau nukeltas ir turbūt bus kur 
nukištas į kampą. 

Prancūzų ir bedievių esama išmintingų ir estetingų, išmanančių saiką net įky- 
rėjime religijai. 

B „Aux grands hommes...“ (pranc.) - „Didiesiems vyrams — dėkingoji 
tėvynė“. 

0 Tretininkai — taip vadinamas 1221 m. Pranciškaus Asyžiečio įsteigtas 
trečiasis ordinas, kurio nariai yra pasauliečiai. 

* Pranciškus Salezietis (1567-1622) - vyskupas, šventasis, vienas pa- 
grindinių krikščioniškojo prancūzų humanizmo kūrėjų. 

2 Bedekeriai - paplitę turistiniai vadovai po įvairias šalis, pavadinti vo- 
kiečių spaustuvininko ir knygų leidėjo Karlo Baedeckerio (1801-1859) vardu. 

23 Vietoje Zarasų 1919-1929 m. oficialiai buvo vartojamas tariamai lietu- 
viškesnis Ežerėnų vardas. 

* Vaižganto mėgtas Popšutės kalnelis gimtojo Malaišių kaimo galulaukėje. 

5 Steponas Kolupaila (1892-1964) - hidrologas, monografijų apie Nevėžį, 
Nemuną autorius. 

26 Simanai stulpininkai — V. a. Artimuosiuose Rytuose atsiradę atsisky- 
rėliai, kuriems pradžią davė šv. Simonas Kilikietis; įsitaisę ant stulpų, jie 
pamokslaudavo misdami žmonių atneštu maistu. 


ITALIJOJE. Publikuota: Lietuvos aidas. — 1930. - Liep. 18. - Nr. 161; liep. 
19. - Nr. 162; liep. 21. - Nr. 163; liep. 24. - Nr. 166; liep. 28. - Nr. 169; rugpj. 1 - 
Nr. 173; rugpj. 2. - Nr. 174; spal. 21. - Nr. 240 („Svetur pabuvus“); Naujoji 
Romuva. - 1931. - Nr. 1. - P. 4-5 („Nuo Vezuvijaus“); Nr. 4. - P. 84-85 („Se- 
novės griuvėsiuose“). Pakartota: VR-17. — P. 236-279 („Italijoje“; po tekstais: 
Lietuvos Aidas, 1930, 161-174 nr.; L.A. Nr. 240.; Naujoji Romuva, 1931 m. 4 nr.). 

"Vegeberichtai (vok. Wegebericht) - kelionių aprašymai. 

2 A. Vienuolis po Italiją keliavo 1929-1930 m.; jo kelionių apybraižos buvo 
spausdinamos 1929-1930 m. „Lietuvos aide“; Vaižgantas mini apybraižą 
„Pirmas laiškas iš Italijos“, kurioje A. Vienuolis humoristiškai aprašo savo 
nuotykius svetimame krašte. 

3 Juozas Sakalauskas (1896-1984) - teisininkas, užsienio reikalų ministerijos 
tarnautojas Kaune ir pasiuntinybėse. 

* Anton Salys Inaugural Dissertation... (vok.) - Antano Salio daktarinė 
disertacija, 131 ir tolesni puslapiai: „Lietuvių kolonizacija Prūsijoje“; nurodoma 
į A. Salio daktarinio darbo „Die žemaitischen Mundarten“ („Žemaičių tar- 
mės“), paskelbto „Tautoje ir žodyje“ (VI, 1930), vieną iš skyrių. 

3 „nach Osten“ (vok.) - į rytus. 

* Galbūt tai Alfredas Weberis (1868-1958) - vokiečių ekonomistas, socio- 
logas, I pasaulinio karo pabaigoje buvęs Lietuvių-vokiečių d-jos nariu. 

"Jonas Tiškevičius (m. 1862) - vienas Lietuvos didikų Tiškevičių giminės 
atstovų; Biržuose įsteigė pradinę mokyklą valstiečiams, pastatydino bažnyčią. 

Š Vincentas Jarulaitis (1859-1939) - Telšių vyskupijos garbės kanauninkas, 
visuomenės veikėjas, I dūmos atstovas. 

* Galvoje turimas Pijus XI, popiežiavęs 1922-1939 m. 

** Pavelas Muratovas (1881-1950) - rusų rašytojas, meno istorikas, gyvenęs 
emigracijoje, jo knygoje „Italijos vaizdai“, rašoma apie šios šalies istoriją bei 
meną. 

" Vladislovas Mykolas Zaleskis (1852-1925) — Romoje studijavo diplo- 
matiją ir teologiją, baigęs studijas tarnavo Vatikano žinybose. 

12 Sie sind katholisch (vok.) - jūs katalikas. 

5 Medici, Borghese - italų didikai; Mediči (Medici) - XIV-XVIII a. garsėjusi 
Florencijos bankininkų, prekybininkų ir pramonininkų giminė; Borghese — 
XVII a. Romoje iškilusi giminė, ypač vienam jos atstovų tapus popiežiumi 
Paulium V (1605-1621). Romoje 1615 m. baigtuose statyti jos rūmuose (Borg- 

hese vila) buvo sukaupta daug skulptūros ir dailės kūrinių, nuo 1902 m. rū- 
mai - Meno muziejus. 

“ Tivoli - Italijos miestas; jame daug architektūros paminklų, iš jų gar- 
siausias d'Este Vila, pastatyta apie 1549 m. 

* Turima galvoje Pacai - XV-XIX a. I pusės Lietuvos didikų giminė. 

6 Marikoniai — iš italų didikų kilę Lietuvos grafai; valdė Salų, Svėdasų ir 
kt. dvarus; Salų bažnyčią 1781 m. pastatė Benediktas, koplyčią Svėdasų baž- 
nyčios šventoriuje (ne bažnyčią) 1848 m. - Lucijonas Marikonis. 

'" Apaštalas Petras laikomas pirmuoju Romos vyskupu, popiežių pirmtaku. 

*8 Paola Frasinetti (1809-1882) - palaimintoji; 1834 m. įkūrė šv. Dorotėjos 
seserų vienuolyną ir buvo jo viršininkė. 

P Klakeriai (pranc. clagueur) - samdytieji plojikai teatre. 

2 „koščunstvenno“ (rus.) - šventvagiškai, nepagarbiai. 

* Via Apia Antigua (it.) - senovės Apijaus kelias. 

2 N. Testamente yra 14 šv. Povilo laiškų, rašytų jo įsteigtoms bendruome- 
nėms, bažnyčioms, vyskupams. 

2 Apokalipsės autoriumi laikomas apaštalas Jonas. 

* Giovanni Battista de Rossi (1822-1894) — italų archeologas ir meno 
istorikas, padėjęs pagrindus Romos katakombų tyrinėjimams. 

5 „otbityje nosy“ (rus.) - numuštos nosys. 

* Antonio Canova (1757-1822) - italų skulptorius. 

* Stepas Varašius (g. 1894) - dailininkas, tapė portretus ir peizažus. 

2š Voldemaras Čarneckis (1893-1942) - diplomatas, nuo 1925 m. Lietuvos 
pasiuntinys Italijoje; žuvo Sibire. 

2 Ryt. aukšt. mūsų šaną, t.y. mūsų kraštą. 


NEMUNU. Publikuota: Atspindžiai. - 1923. - Nr. 8. Pakartota: VR-17. — 
P. 280-287 (po tekstu: „Atspindžiai“ 1923 m. 8 nr.); RR-2. - P. 349-358. 

! Volksgrammatik (vok.) - liaudies gramatika. 

21867 m. Rusija pardavė JAV jai priklausiusią Aliaską už 7,2 mil. dolerių. 

3 „Žemaičių Šveicarija“ - taip kartais vadinamos vaizdingos Ventos pa- 
krantės. 

* Utile dulci (lot.) = naudą derinti su malonumu. 

5 Zakretas (lenk. zakret) - vingis, posūkis; čia - Vingio parkas. 

*Čiurlionies „Paradyze“ - Čiurlionio „Rojuje“. 

" Vysbadenas (Wiesbaden) - miestas kurortas Vokietijos vakaruose. 

* Vladas Kairiūkštis (1887-1965) - med. daktaras, terapeutas. 


KURŠIŲ UŽMARYJE. Publikuota: Mūsų dienos. - 1928. - Rugs. 30. - 
Nr. 19. — P. 10; spal. 7. - Nr. 20. - P. 4-10. Pakartota: VR-17. - P. 288-301 (po 
tekstu: „Mūsų Dienos“ 1928 m. 19-20 nr.); RR-2. - P. 359-375. 

1 Jonas Šimoliūnas (1878-1965) - inžinierius statybininkas, 1924-1933 m. 
Klaipėdos uosto darbų valdybos viršininkas; jam vadovaujant Klaipėdos 
uostas buvo sumodernintas, daug dėmesio jis skyrė Lietuvos pajūrio graži- 
nimui, kopų apsaugai. 

2 Dovas Zaunius (1892-1940) - diplomatas, 1929-1934 m. Lietuvos užsienio 
reikalų ministras. 

3 „Wanderkarte der kurischen Nehrung...“ - Kuršių nerijos kelionių žemė- 
lapis, išleistas topografijos direktoriaus Heinricho, Konigsbergas Prūsijoje, 
1919. 

* Wilhelmas von Humboldtas (1767-1835) - vokiečių politikas, filosofas, 
filologas, atkreipė dėmesį į lietuvių kalbą, skatino L. Rėzą išleisti K. Donelaičio 
poeziją. 

5 „gente lituanus“ (lot.) - gimęs lietuviu. L. Rėza mirė 1840 m. 

“ A. Mickevičiaus poemos „Konradas Valenrodas“ herojė, atsiskyrėlė. 

" Kazimieras Macius (1875-1905) - nuo 1899 m. iki mirties Zarasų vikaras; 
„Žemaičių ir Lietuvos apžvalgos“, „Tėvynės sargo“, „Žinyčios“ bendradarbis, 
paskelbė poezijos ir prozos kūrinių, straipsnių, užrašė tautosakos. 


VIENĄ DIENĄ NEMAJŪNUOSE. Publikuota: Naujoji romuva. - 1931. - 
Nr. 24. - P. 568-570. Pakartota: VR-18. — P. 249-258; RR-2. — P. 376-385. 

"Paulius G. - Paulius Galaunė (1890-1988) - lietuvių meno istorikas, liau- 
dies meno tyrinėtojas. 

? Dolitlis - amerikiečių rašytojo Hugho Loftingo (1886-1947) populiarių 
knygų vaikams apie gyvulių gydytoją herojus; į lietuvių kalbą šių knyg 
išvertė P. Mašiotas. . 

3 Elijošius Nonevičius (1863-1931) - veterinarijos gydytojas, Kauno un-to 
profesorius. 

ŽODYNĖLIS 


abnegatas kas viską neigia, atmeta 

abrisas (sl.) paveikslas, piešinys 

abrozdėlis (hibr.) paveikslėlis 

adyna (sl.) valanda 

adverniškas, -a (hibr.) atvirkščias, 
priešingas 
toja 

aktingas, -a aktyvus 

akula (rus.) ryklys 

alkerius, alkierius (sl.) atskiras tro- 
bos kambarys, skiriamas vienam 
kuriam šeimos nariui arba svečiui 
apnakvinti 

anderė kraitės pavidalo pintinė 

anuočės (hibr.) anuomet, seniau 

apiera (sl.) auka 

aptieka (sl.) vaistinė 

armotėlė (hibr.) patrankėlė 

armuo kaimenė, banda 

atgalainybė atsilikimas 

atkiusti, atkiunta, atkiuto, atsigauti 

atnašas auka 

atrokuoti, -uoja, -avo (hibr.) susivok- 
ti, susigaudyti 

atseja įlanka 

atsidnėsti, -ia, -ė atsidusti, atsikvėpti 


atstanka (sl.) atsarga 

atžalniai nuošaliai 

auksinas 15 ar 30 kapeikų vertės pi- 
nigas carinėje Rusijoje 

aznyčia (sl.) vieta jaujoje salyklui dai- 
ginti ir džiovinti 


balamūtyti, -ija, -ijo (sl.) klaidinti 

banderija (sl.) raitelių palyda 

berlinka (sl.) 7,5 kapeikų pinigas ca- 
rinėje Rusijoje 

beviekis (hibr.) bejėgis 

bielyti, -ija, -ijo (s1.) lupti 

biesas (sl.) velnias 

bilioras biliardas 

biliotas bilietas 

birmavonė (sl.) sutvirtinimo sakra- 
mento suteikimas ' 

birmavoti, -oja, -ojo (sl.) suteikti su- 
tvirtinimo sakramentą 

bravoras (sl.) spirito varykla, alaus 
darykla 

broma (sl.) vartai 

broniruotas, -a (hibr.) šarvuotas 

bulava (sl) valdžią simbolizuojanti 
lazda 

buntelis (hibr.) ryšulėlis, krūvelė 

celebransas (lot.) kunigas, laikantis 
mišias 

chachlas (s1.) ukrainietis 

cibukas (sl.) kandiklis 

cnata (sl) dorybė 


čebatas (sl.) ilgas aulinis batas 

čestavoti, -oja, -ojo (sl.) vaišinti, my- 
lėti 

čeverykas (sl.) batas 

čydas šydas 

čiepyti, -ija, -ij0 (sl) skiepyti 

činas (sl.) tarnyba, titulas 

činauninkauti (hibr.) valdininkauti 

čiuika (sl.) rudinė, milinė 

čiupra (sl.) galvos plaukai 

čiutnus, -i (sl.) tvarkingas, vikrus 


daba tvarkingumas, valyvumas 

delija (sl.) viršutinis vyrų drabužis, 
dėvėtas nuo XVI a. vidurio Len- 
kijoje ir Lietuvoje 

delikatnumas (hibr.) delikatumas 

dykinis dykinėtojas 

dirmavoti, -oja, -ojo žr. birmavoti 

diūnai (germ.) kopos 

dyvas (sl.) nuostabus dalykas, keis- 
tenybė, stebuklas 

divonas (sl.) kilimas 

doklė didelė pintinė pašarui nešti 

Adrūktas, -a drūtas 

dubeltuoti, -uoja, -avo (hibr.) dvi- 
gubinti 


ergelis (germ.) triukšmas 
ermyderis (sl.) triukšmas, sujudimas 
ertas, -ą platus, erdvus 


faifoklokas (angl.) pavakario arbatėlė 
filioras (sl.) stulpas 

folearkas (sl.) dvarelis, palivarkas 
fornyras (sl.) fanera 

furmanas (sl.) vežikas 


gardės ilgas vežimas 
garnitūras (s1.) rinkinys, komplektas 


garvežimis garvežys 

gerbtis, -iasi, -ėsi vilktis, puoštis 

geryneiga pažanga, gerėjimas 

giveris (sl) smailėjantis šalmas 

gmina (sl.) valsčius 

gobėtis, -ėjasi, -josi godėtis, geisti 

grazna grožis 

griešyti, -ija, -ijo (sl.) nusikalsti, nu- 
sidėti 

grindos grindys 

grivina (sl.) dešimties kapeikų mo- 
neta 

grojus (sl.) žaidimas, lošimas 

guba apsiaustas 


hofmaleris (vok.) rūmų dailininkas 


įdygti, -sta, -o įdurti 

įgustas, -a įprastas, automatiškas 

impetas (lenk.) smarkumas, veržlu- 
mas; Huo impetu tuo pradėjimu, 
įsibėgėjimu 

įsivaizdinti, -a, -o įsivaizduoti 

isprauninkas (sl.) apskrities policijos 
viršininkas 

iškakti, iškaki, -ėjo ištverti, pakelti 

išspakti, -spanka, -o išsprogti, išlįsti 

ištrainyti, -ija, -o iškinivarpoti 

išžiurkinėti, -ėja, -ėjo iššniukštinėti 

įžagti, įžaga, įžagė sugadinti, su- 
drumsti 

jeibė yda 

juka (sl) buza, putra 

jupa (s1.) suknelė 


kamzolas (sl) liemenė; švarkas 

kanikas (sl.) dėžė su dangčiu 

kanopa (sl.) kanapa 

kantička (sl.) giesmynas 

karabelė (sl) trumpas, platus, truputį 
lenktas kardas 

karafka (sl.) ropinė, grafinas 

karukai (sl.) vienratis vežimėlis 

kaškietas (sl.) kepurė 

katarinka (sl) sukamas muzikos inst- 
rumentas, ryla 

kaulikas kaulytojas, prašytojas 

kaunus, -i (lat.) kuklus 

kazilai (sl.) pasostė 

keimarinis, -ė iš dviejų sudarytas, 
dvilypis 

kelija (sl.) celė 

kerosinas (rus.) žibalas 

kestės neštuvai 

kiltingas, -a kilmingas 

kiltis kilmė 

kytrybė (hibr.) gudrumas, suktumas 

kytrus, -i (sl.) gudrus, suktas 

klapatas (sl) rūpestis, vargas 

klaupka (hibr.) klauptas 

klobukas (sl.) vienuolių galvos apda- 
ras su uždangalu iš užpakalio 

kloniotis, -iojasi, -iojosi (sl.) nusi- 
lenkti 

kolyta (sl) piniginė, kapšas 

koliumna (lot.) kolona 

koliumnada (lenk.) kolonada 

komponistas (sl.) kompozitorius 

kontušas (sl.) senovės lenkų ilgas vir- 
šutinis drabužis 

kromas (sl.) krautuvė, parduotuvė 

krominis, -ė (hibr.) pirktinis 

krotelė (hibr.) narvelis 

krusti, krunta, kruto pradėti judėti, 
krutėti, bruzti 

kulgrauža akmenkalys 

kultūrtrėgeris (germ.) kultūros nešė- 
jas, skleidėjas 

kuruloti, -ojo, -ojo karoti, kyboti 

kvatiera (sl) nuomojamas butas ar 
kambarys 


laikiau anksčiau 

lakatninkas skudurų supirkinėtojas 
lazdinė lazda, pagalys 

lėkausis, -ė nulėpausis 

lemtūta lėtas, nerangus žmogus 
lepnumas patogumas, malonumas 


lermas (sl) triukšmas 

liekas atliekamas, nereikalingas 

liktis likimas, lemtis 

lineika (sl.) lengvas vežimas su lin- 
gynėmis 

linkė įlinkimas, įdubimas 

litera (lot.) raidė 


mačyti, -ija, -ijo (sl.) padėti 

magnesas (sl.) magnetas 

maisas (angl. maize) kukurūzai 

mapa (sl.) žemėlapis 

mašastas aksomas 

mazanka (rus.) drėbtinė trobelė 

mebliai (sl.) baldai 

medinas, -a miškinis, laukinis 

metašimtis šimtmetis, amžius 

mezliava rinkliava 

mislyti, -ija, -ijo (sl.) mąstyti, gal- 
voti, manyti 

mistras (sl.) viduramžių vienuolių ri- 
terių ordino vyresnysis, magistras 

mišiuginas (žyd.) nedraugas, kvailys 

myza (rus.) viensėdija, vienkiemis 

mizerija (sl.) menkumas, skurdumas 

monyti, -ija, -ijo (sl.) apgaudinėti 

muštras (sl.) karinių pratimų moky- 
mas 


nabašninkas, nabaštikas (sl) numi- 
rėlis, velionis 

navatnas, -a (sl.) keistas 

nedėldienis (hibr.) sekmadienis 

negligencija (lot.) apsileidimas, ne- 
rūpestingumas, abejingumas 

nešysta apranga, nešiosena 

nuograjai nugraibomi paviršiai, grie- 
tinė 

obalsis šūkis 

oficierius (sl.) karininkas 

okulys (sl.) nulis 

oranžas (pranc.) apelsinas 

orie ore 

orta (sl.) senovės pinigas 

otelis (pranc.) viešbutis 

pablūdėlis (hibr.) pamišėlis 

pablūsti, -ta, pablūdo (hibr.) pamišti, 
sukvailioti 

pailgotinas, -a pailgas 

palaiduoti, -uoja, -avo paleisti, išleis- 
ti, išlaisvinti 

paliūdžia (sl.) pagarba 

palocius (sl.) rūmai 

palubė (sl.) denis 

parasolis (sl.) skėtis 

paravė (hibr.) pagriovys 

parėjis (plg. lot. pariės) siena, užtvara 

pasažiras (sl.) keleivis 

pasibarginti, -ina, -ino (hibr.) pasi- 
skolinti 

pasportas (sl.) pasas 

patiešyti, -ija, -ijo (sl.) paguosti, nu- 
raminti 

pavietis (sl.) pašiūrė 

pavojumas pavojus 

pazaras (sl.) pašvaistė 

pečininkas (hibr.) priekrosnis 

pikelhauba (germ.) - smailiaviršūnis 
šalmas 

pilcinis, -ė (hibr.) kailinis 

plecius (sl.) aikštė 

pliumpa (germ.) pompa, siurblys 

plokštinė plokščia gertuvė 

pradotkas (sl.) rankpinigiai 

pragumas priemonė 

prietelystė (hibr.) draugystė, bičiu- 
lystė 

prietelius (sl.) draugas, bičiulis 

prisitikti, prisitinka, -o prisiliesti 

probirka (sl.) mėgintuvėlis 

provotis, -ojasi, -ojosi (sl.) bylinėtis 

pūčka (sl) bukasis kiaušinio galas, 
jame esanti tuštymė 


ragožė (sl.) demblys 

ramatikas reumatikas 

rangčiotis, -iojasi, -iojosi varžytis, 
rungtyniauti 

raskažius (sl.) prabanga 


rašpilis (germ.) dildė, brūžeklis 

ravakasys (hibr.) grioviakasys 

rėda (sl.) tvarka 

rėdyti, rėdo, rėdė (sl.) rengti, puošti; 
tvarkyti 

regė tikslas, taikinys 

regratis horizontas, akiratis 

reguliaminas (sl.) reglamentas 

reika (sl.) geležinkelio bėgis 

rejestras (lot.) sąrašas 

remizas (pranc.) vežiminė, ratinė 

restauracija (sl.) restoranas 

rinštokas (germ.) gatvės griovelis van- 
deniui nutekėti 

rodėti, roda, -ėjo (hibr.) norėtis, geisti 

rubežiuoti, -iuoja, -iavo (hibr.) riboti 

rubricelė (lot.) dvasininkų kalendo- 
rius 

ruinos (sl.) griuvėsiai 

rutis (germ.) lango stiklas 


sankrova krautuvė, parduotuvė 

santeklis santaka 

sąstata sistema 

savabaudis savavalis 

servetinis, -ė austas langeliais 

skindelis (germ.) malksna 

skirtas skirtumas 

sklepas (sl) rūsys 

skrebai prasti seni kailiniai 

skysti, skundžia, skundė gailėti, šykš- 
tėti 

sostapilė sostinė 

spacieras (sl.) pasivaikščiojimas 

spaceruoti, -uoja, -avo (hibr.) vaikš- 
čioti 

spatas (germ.) kastuvas, lopeta 

spausmas spaudimas, suspaudimas 

spelčiai (sl.) rėmai, griaučiai 

spilka (sl) segtukas 

spryskas laipteliai ar šiaip paaukš- 
tinimas prieš išorines duris 

stovyla (sl) statula 

strandas (germ.) pajūris, paplūdimys, 
pliažas 

sūdas (sl) teismas 

sukampti, -ia, -ė paruošti 

suklomis nuolat, vis 

sutropti, -sta, -o (sl.) pataikyti, pa- 
kliūti 

svavalė savivalė 

svavaliauti savivaliauti 

svietas (sl.) pasaulis; žmonės 

svikis (germ.) skylė 


šaliavimas (hibr.) apkalimas lentomis 

šarmanka (sl.) vargonėliai, ryla 

šašiejus (sl.) plentas 

šatrai šratai 

šina (sl.) rato apkaustas, ratlankis 

šinelis (sl.) milinė 

šinkuoti, -uoja, -avo (hibr.) pilstyti, 
prekiauti 

šišas pakili nuotaika, įkarštis, įkvė- 
pimas 

šliūbas (sl.) jungtuvės 

šmugliuoti, -iuoja, -iavo (hibr.) vers- 
tis kontrabanda 

šnapsas (germ.) degtinė 

špalas (sl.) pabėgis 

špunka (germ.) volė 

štinkspiritas (germ.) amoniakas 

štuka (sl) pokštas 

štukmeisteris (germ.) fokusininkas 

šuvaksas (germ.) batų tepalas 

švietis koziris 


tartokas (sl.) lentpjūvė 

tematas tema 

timpa (sl.) 15-18 kapeikų vertės si- 
dabrinė moneta 

titė žaislas 

trainė kinivarpa, trandis 

tresūra (sl.) dresiravimas, lavinimas 


triausė žieminė kepurė 
trikotas triko 

tryškė dušas 

tuoįlimpos be perstojo, nuolat 
tuša (rus.) skerdiena 


ūlyčia (sl.) gatvė 

uždas mokestis 

užkaunus žr. kaunus 

užrakti, užranka, -o užakti 
užvydėti, užvydi, -ėjo pavydėti 
užvylis nusivylimas 

užvilti, užvilia, užvylė nuvilti 


vagzolas (sl.) geležinkelio stotis 
vaidintuvė vaizduotė 

vaksas (germ.) batų tepalas 
velijimas (hibr.) linkėjimas; leidimas 
verpelė (lat. ar germ.) statinė 
veselijos (sl.) vestuvės 

vicas (germ.) juokas, sąmojis 
viedras (sl.) kibiras 

viekas (sl.) jėga 

viežlybas (sl.) padorus, švarus 
vigada (sl.) nauda, patogumas 
vijolina (it.) smuikas 

viškos (sl.) aukštas, galerija 
vodingas, -a (hibr.) kenksmingas 
vopninis, -ė (hibr.) kalkinis 
vopninti, -a, -o (hibr.) kalkinti 


zerkolinis, -ė (hibr.) veidrodinis 
znaimus, -i (SL) žymus 

zomatas (sl.) mūrinė ar akmeninė tvora 
zovada (sl.) šuoliais 


žyčlyvai (sl.) nuoširdžiai, geranoriškai 
žingeida smalsuolis 

žiponas (sl.) švarkas 

žiunastis (sl.) maistas, valgis 


TURINYS 


e Naleijo L DR 9 
Žalgirio mūšio 500 metų sukaktis LAdsasaisaaaiakai saksai 9 
Tišku pišku! ....Lkdaakaakakaiakaa aa aanesasss sasas aa sasas sa asas asas 13 
Iš Krokuvos įspūdžių „Lui aaaaeaaa a aaeaaanee eee ananasas aaa saaa 14 
Kas lenkams nepatiko? „LLidaaakaaaeaasonosasnie ans akakaa ak aeaaaaa aaa 17 
Kaip nuvažiavau ...LLuiasea saaa e aiaanas ina aesaes aaa se aaa sasas aaa aaa 18 
Sukaktuvių dienos L. aaaaaaaa aaa ae kai aeae sakes aa saskes pa aaa 24 
Bendros pastabos....Lc.aiasaanakaaaananansiaasseaeakas saaa a eee 35 
AMERIKOJE 
Ko važiavova į Ameriką? ..Laakaaaaaaasaa sian saaa sana aaa 45 
Stigdami „Saulei“ NAMŲ Lakis akaksinaka ananasas aaa aaa aaa 45 
Metistofelio viešpatija „Ludiaiaaaaaaneinaneensaeaeeieaeaie saaa aaa aaa 48 
Norėdami patikrinti žinias apie Ameriką Aaeaaaaaeaaaaaaan 53 
| A šlo «|- PA 56 
Pirmieji išeivių VArgai „adiainakanaaaaeaaanannaeaeaaaae aka aeaaaea aaa aso 56 
Per Prūsiją Aidas saaa aaase sekesi anas saaa aa sasas sasas aa a aaa as 59 
| idea (Sa I a p 64 
Bremerhaven. IšvažiavimMas „.skesaaasaaaaaakasaaaaaae ananasais 72 
Altas e) < tas PPP 75 
IB) E o pp a 81 
New York-ChicagO „LLkikaaaanssa anas ae eaasaesaao aa asas aaa ease 84 


Išeivių tėvynei atsilyginimai „Ldidakiaaaanaeaeananenakaa anei 95 
Nenuoramų apsirikimai „.aaasnapanaeanaeaeananasonaseaaaa ae aaa aaa asa 100 
Piniginga Šiaurės Amerika, tik jos maišai nekiauri ........ 104 
Tas daugiau uždirba, kas dirbti moka......lsakaeaaeaa seansas 108 
Amerika nebemoka darbininkams dvigubai ir trigubai.112 
Netiesa, kad dollaras = dviem rubliam........kaaaa kaka 116 
Dollarinė laimė Amerikoje <4.asekaeaa anais se seskakasak es ak kaka 
Nė po dollarą neatidedam.....cssss 
Kruvinai uždirbami pinigai 
Darbininkas mašina .....ciaaaaaaasaiaeeeseseaa saskes asas aaa aa 
Šviesos laimė Amerikoje siaudinniaaaaaasaaasaaasseias esse ease aaa 
Ne lietuviams išeiviams Amerikos šviesa, o savos 
kieki) rr 
Laisvės laimė Amerikoje „..Liaaakaeaiek sasas snake aaa 
IadeL- T Saelja zu r ———— 
Autoriaus įspėjimai apie savo paskaitas... 
Baigiamieji įspėjimai apie mūsų išeivybę 
Išeivių aukos nereiškia jų pertekliaus 
Nesiliaujanti išeivybė nereiškia randamos laimės, 
bet ūkio Krizį „Lai iaaaaa sakas seses seses asas aaa 175 
Mūsų išeinamoji pramonė „Lukkkkanaa ae anaaanaenanaaa saaa aaa aaa 180 
Auklėkime tad visuomenėje drąsią iniciatyvą „.ekeknoss 184 


Į SAULĘ, Į SAULĘ!.......Ldakaaaka i nenanas nananasana samanas 
Kelionė Kryman........ddkiaiaaaasese seek sese saasaeaaaa ana ananasai asai aaa 


Niki JNnu i. O —— 
Ar verta buvo leisti 
Skandinavai (asies aa aaaaaaasass asa aa sasas seses e a esa aeae asa aaa aks 
Kiek sveria jūra eŽeras „LLaaaaaanaaaeaanaeaasakaeaas kana seek 
Kiek sveria skandinavų kultūra... aaa kekes 
| Ta i CT 
Brolybė su latviais „.aiaiaaaaananaiaannaenenease ananasas saaa asas 
Tautas swehtki ..L.LLL aaa aaanaeaananaeea seansas sako aa saaa saaa saaa 
Latvių idėja vienybės su lietuviais 
Latvių vargai kovoje su vokiečiais 


- 485 - 


Latvių laimėjimas ekonomijos srityje „Lakkikaaoanakekeneeasananii 243 
Latvių dailė... aanaan dans kais ae saaa saeeaeaaeaaakaae 245 


NEPRIKLAUSOMOJE LATVIJOJE.........da i aaeteiaiakesasa sakes 341 


t Nuo BV Alo) I A 
Atstovybės namų pašventimas 
Geras DiZNiS...LLia kasa aka aa ainas saaa sases senas seses saaa aaa sasas 
Lietuvių kolonija Paryžiuje 
Šventimo Mistika Lukaa aaaaeaansasanaaenesaas eee asas anais 
Tautybės mistika........lkaasasassasesniisesase ans es aseasas seses 
S ua L 
| Tų I i 


TTALIJOJE .JLudsiaaaaaai a aaakasa sana kei asas kaia e saaa ae aa aso ies 385 
Dėl ko nerašiau JLL a aaa kankinasi kase eee 385 
Man nebe gėda......LLskaaeaaaaassaesasai sesei seses aaa saaa aaa 388 
Viskas reliatyVu „Lusiaaaiakaaa aa saassasansesaseae esa kasa seka koa 393 
Viskas Ne taip Šaaaaeaaasakaeaansasaaase saaa kase sasas asas eee saaa ai 398 
Darbo auka... aaa aaa aaaeaeakaaoso sienas eksas eee 413 
Nuo Vezuvijaus... saaa sesassese sns easa saaa ae sese ese asas 415 
Senovės griuVėsiUOSe LLLikkkkanaanainansanaenaan asas aasaae anas aaa 420 


NEMUNU L aaaaisisias sese saaasi sakas sakas asas a saaa sea aa aaa as aaa asas 425 


KURŠIŲ UŽMARYJE.....L asas saaa sase se ease sasas aaa 433 

Rėzos tėvynėje „Laika keaaieaaaaoaasansaaoaaaao sa aaa ao aiste 433 
VIENĄ DIENĄ NEMAJŪNUOSE ...L...diiaaanaenenasseeansaanasaas anna 447 
Paaiškinimai „LLiiaiiaskaiakassakesossanaa saaa aaaae aka esse ananasas aaa 455 


Viso ki a Cr -——— 479 


Vaižgantas 
Va-133 Raštai / Liet. literatūros ir tautosakos inst.; Vyr. 1 
daktorius V. Vanagas. - V.: Pradai, 1997. 
ISBN 9986-405—25-4 
T. 8: Kelionių vaizdai / Parengė D. Krištopaitienė 
486, [1] p.: portr. - Bibliogr. paaišk. ir komentarai, p. 45. 
478. — ISBN 9986-776-37-6 


Vaižganto Raštų 8 tome spausdinama rašytojo lankymo 
Galicijoje, Amerikoje, Kryme, Baltijos ir V. Europos kraštuo: 
taip pat išvykų į Kuršių neriją bei Kauno apylinkes įspūdž 
aprašymai. Pridedama jų bibliografija, tekstų komentarai 
žodynėlis. 

UDK 888.2 


VAIŽGANTAS 
RAŠTAI 
VIII TOMAS 


Redaktorius Vytautas Rakauskas 
Dailininkas Saulius Chlebinskas 
Maketuotoja Vida Misevičienė 


SL 1573. 1997 03 20. 27 apsk. leidyb. I. 
Tiražas 1500 egz. Užsakymas 567 


Spaudai parengė Lietuvių literatūros ir tautosakos instituto 
leidybos centras 
Išleido UAB „Pradai“, T. Vrublevskio g. 6, 2600 Vilnius. 
Iš užsakovo pateiktų teksto plėvelių spaudė SPAB 
spaustuvė „Spindulys“, Gedimirio 10, 3000 Kaunas 


Kaina sutartinė 


